
Majukumu ya Viongozi na Wafanyakazi (1)

Kwa Nini Ni Muhimu Kutambua Viongozi Wa Uwongo

Sasa kwa kuwa tumemaliza ushirika juu ya udhihirisho mbalimbali ya wapinga Kristo, leo tutashiriki juu ya mada mpya—udhihirisho mbalimbali ya viongozi wa uwongo. Katika miaka hii ya kuamini katika Mungu, nyinyi mmekumbana na maonyesho na mazoea ya kila aina ya viongozi wa uwongo. Katika mchakato wa nyumba ya Mungu kuwafukuza viongozi wa uwongo katika viwango vyote, watu wengi wanapata utambuzi kiasi kwa kiwango fulani kuhusu viongozi wa uwongo; yaani, watu wengi wanapata uelewa kiasi wa udhihirisho fulani maalum wa viongozi wa uwongo. Lakini haijalishi kiwango cha ufahamu wako au unaelewa kiasi gani, hatimaye sio wenye utaratibu au mahsusi vya kutosha. Wakati wa uchaguzi wa kanisa, watu wengi hukosa kuelewa kanuni za kuwachagua viongozi, ni mtu wa aina gani wa kuchaguliwa kama kiongozi na ni mtu wa aina gani akiwa kiongozi anaweza kuwaleta ndugu katika uhalisi wa maneno ya Mungu, na anafikia viwango vinavyohitajika kwa kiongozi. Hawana ufahamu sana au kuelewa mambo haya. Kuna hata baadhi ya watu waliochanganyikiwa na wasio na utambuzi ambao huchagua viongozi wa uwongo moja kwa moja wakati wa uchaguzi, wakichagua yeyote aliye kama kiongozi wa uwongo huku wakikosa kumwona yeyote anayestahili kwa kweli na anayeweza kuwa kiongozi, aliye na ubora wa tabia na ubinadamu wa kiongozi. Wale ambao kimsingi hawana ubora wa tabia na ubinadamu wa kuwa viongozi wanachaguliwa kwa sababu ya shauku yao ya nje au tabia fulani nzuri, na kwa sababu wanaridhisha mawazo ya watu ya kuwa “wema,” huku wale ambao kwa kweli wana sifa zote za kuwongoza hawatachaguliwa kamwe. Wale wanaotafuta umaarufu na kujitumia kwa shauku—lakini hawana uwezo wowote wa kazi—wataonekana kila mara katika mandhari ya kila aina, wakionekana wenye kujishughulisha hasa, na watu wengi watafikiri mtu wa aina hii ana sifa na anafaa kuchaguliwa. Matokeo ni kwamba, baada ya watu kama hao kuchaguliwa, hawawezi kufanya kazi yoyote. Hawawezi hata kutekeleza mipangilio ya kazi ya Aliye juu, wala hawajui jinsi ya kutekeleza. Ingawa wao hujishughulisha kwa shauku, baada ya kuwongoza kwa kipindi cha muda fulani hakuna mabadiliko na maendeleo kiasi kidogo katika kazi yoyote ya kanisa, na mara nyingi hali hutokea ambapo kazi ya kanisa imevurugika au watu wametengana, kwa sababu ya usumbufu au unyakuzi wa mamlaka na watu waovu. Haya ni matokeo yanayoletwa na kazi ya viongozi wa uwongo. Baada ya kiongozi wa uwongo kuchaguliwa, mbali na maisha ya akina ndugu kuathiriwa na kupata pigo, pia wakati huo huo vipengele mbalimbali vya kazi ya kanisa vitaathiriwa kwa uhasi, kiasi kwamba kazi ya kueneza injili haitaweza kuendeshwa vizuri au kwa ufanisi. Hili kwa kiasi fulani ni tatizo linalosababishwa na kiongozi wa uwongo mwenyewe, lakini pia linahusiana kwa kiasi fulani na wale wanaomchagua. Ikiwa huelewi kanuni za ukweli, huna utambuzi, na wewe ni kipofu na huwezi kung’amua watu kiasi kwamba unaishia kumchagua kiongozi wa uwongo, basi hujidhuru wewe mwenyewe na wengine tu, lakini kazi ya kanisa inapata pigo pia. Hii ni athari na uharibifu unaosababishwa na viongozi wa uwongo juu ya kuingia kwa maisha kwa watu wateule wa Mungu na kazi ya kanisa. Kwa hivyo, ni lazima tutambue na kuorodhesha udhihirisho mbalimbali wa viongozi wa uwongo, na kwa msingi huo nitawawezesha kuelewa ni tabia zipi kiongozi ambaye anafikia viwango vinavystahili anapaswa kuonyesha, ni kazi gani anayopaswa kufanya, na upeo wa majukumu yao ni uoi hasa. Mada ya kuwatambua viongozi wa uwongo ni yenye umuhimu mkubwa, kwani inagusa kazi ya kanisa, uingiaji katika maisha wa kila mmoja wa watu wateule wa Mungu, na hasa, jinsi kila jukumu linavyoendelea. Wengine wanaweza kusema: “Sina nia ya kugombea katika uchaguzi, wala sina matamanio au hamu ya kuwa kiongozi au mfanyakazi. Ninajitambua, na inatosha kuwa mwumini wa kawaida, kwa hivyo kipengele hiki cha kanuni za ukweli hakinihusu mimi. Nikitaka kusikiliza, nitasikiliza kitu kinachohusu kuingia kwangu kwa maisha na wokovu wangu mwenyewe. Udhihirisho mbalimbali wa viongozi wa uwongo na ukweli unaohusika na hayo si vya maana katika kuingia katika uzima yangu, kwa hivyo si lazima nisikilize, au naweza kusikiliza bila kutilia maanani au shingo upande na nipitie tu katika mchakato huo bila kutilia maanani.” Je, huu ni mtazamo mzuri? (Hapana, sio.) Wengine husema: “Sina matamanio, na sitaki kugombea uongozi. Tangu nilipokuwa mtoto, sikuwahi kukusudia kuwa kiongozi au kusifika kati ya wengine, napenda tu kuwa mtu wa kawaida, mtu asiye tofauti na wengine. Nimetamani kuwa mfuasi tangu nilipoanza kumwamini Mungu. Ninapenda kufuata maagizo ya wengine, na mimi hufanya chochote wanachoniomba nifanye. Ni jambo la kudhalilisha sana kuwa mtu wa aina! Mimi ni mtu wa kawaida tu, kwa hiyo sina haja ya kusikia mambo haya, wala sitaki kuyasikia.” Je, mtazamo huu ni sahihi au la? (Sio sahihi.) Je, ni nini si sahihi kuhusu hilo? (Ingawa hataki kuwa kiongozi, ikiwa haelewi kipengele hiki cha ukweli na hawezi kutambua viongozi wa uwongo, basi, wakati wa uchaguzi, kuna uwezekano mkubwa wa yeye kumchagua kiongozi wa uwongo, jambo ambalo litaathiri kazi ya kanisa na kuingia katika uzima kwa watu wateule wa Mungu.) Hiki ni kipengele kimoja. Kitu kingine chochote? (Tatizo la viongozi wa uwongo lipo ndani ya kila mmoja wetu, na tunapaswa kuchunguza, kujitafakari, na kujielewa wenyewe.) (Ikiwa hatuwezi kutambua viongozi wa uwongo basi hatutajua hata wakati tumepotoshwa na mmoja wao, na maisha yetu wenyewe yatapata pigo.) (Mtazamo wa aina hii ni udhihirisho wa kutofuatilia ukweli. Kuwa kiongozi katika nyumba ya Mungu si sawa na kuwa mwenye matamanio makuu na kutaka kuwa kiongozi wa dunia. Kuwa kiongozi ni kufuatilia ukweli vyema zaidi, kubeba mzigo kwa ajili ya kazi ya kanisa, na kujali kuhusu nia za Mungu. Huku ni kujitahidi kuelekea ukweli.) (Kama mmoja wa watu wateule wa Mungu, tuna wajibu na jukumu la kuwaripoti viongozi wa uwongo. Ikiwa hatuwezi kutambua viongozi wa uwongo, basi tunaweza kumwacha mtu achukue mamlaka na kuathiri kazi ya kanisa.) Je, ni vipengele vingapi? (Vipengele vitano.) Kila moja ya vipengele hivi vitano ni sahihi, na sahihi kabisa. Kuchanganua kiini cha tatizo hili kwa kuzingatia mtazamo wa aina ya mtu Niliyemtaja hivi punde, kimsingi kuna vipengele hivi vitano. Bila kujali kama wewe unataka kuwa kiongozi au la, kama mmoja wa watu wateule wa Mungu unapaswa kuchukua jukumu la usimamizi kuelekea viongozi na wafanyakazi. Nyumba ya Mungu ni nyumba yako pia, na kiongozi ni kama mtunza nyumba mdogo. Asiposimamia mambo vizuri, wewe pia utaathirika na kuhusishwa, kwa hivyo una jukumu na wajibu wa kusimamia kazi zao zote.

Muhtasari wa Majukumu Kumi na Tano ya Viongozi na Wafanyakazi

Si vigumu kutambua viongozi wa uwongo, kwa sababu mtu wa aina hii hakosi ndani ya kanisa; wamekuwepo tangu kuanza kwa viongozi wa kanisa na kazi ya kanisa. Ubora wao wa tabia na uwezo wa ufahamu, tabia na njia wanayoichagua zote zina udhihirisho mwingi dhahiri. Kabla ya kuchanganua udhihirisho huu dhahiri, kwanza tunapaswa kuelewa majukumu ya viongozi na wafanyakazi ni yapi, na ni kazi gani mahususi inayojumuishwa kimsingi. Ni wale tu wanaoweza kufanya kazi hii mahususi vizuri ndio walio katika kiwango kinachohitajika kama viongozi na wafanyakazi; wale wasioweza kufanya kazi hii ni viongozi wa uwongo. Pengine watu wengi bado hawana njia ya kutambua viongozi wa uwongo, hawawezi kufahamu kanuni za msingi na hawajui ni vipengele vipi ambavyo ni muhimu sana kutambua. Leo, hebu kwanza tushiriki kwa utaratibu kuhusu majukumu ya viongozi na wafanyakazi ni yapi hasa, tukiyaorodhesha moja baada ya lingine ili kila mtu ajue wazi wazi. Baada ya kuelewa kanuni hizi, basi unapowachagua viongozi na wafanyakazi tena, utakuwa na kiwango sahihi cha kupima jinsi hasa ya kuchagua na ni nani hasa anayestahili kuchaguliwa. Kwa hivyo, hebu kwanza tuorodheshe majukumu ya viongozi na wafanyakazi.

Majukumu ya viongozi na wafanyakazi:

1. Kuwaongoza watu kula na kunywa maneno ya Mungu na kuyaelewa, na kuingia katika uhalisi wa maneno ya Mungu.

2. Kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi.

3. Kushiriki kanuni za ukweli zinazopaswa kueleweka ili kutekeleza kila wajibu ipasavyo.

4. Kufahamu hali ya wasimamizi wa kazi mbalimbali na wafanyakazi wanaohusika na kazi mbalimbali muhimu, na kurekebisha mara moja kazi zao au kuwatimua inapobidi, ili kuzuia au kupunguza hasara zinazosababishwa na kutumia watu wasiofaa, na kuhakikisha ufanisi na maendeleo sambamba ya kazi.

5. Kudumisha ufahamu wa sasa na uelewa wa hali na maendeleo ya kila kipengele cha kazi, na kuweza kusuluhisha matatizo mara moja, kurekebisha mikengeuko, na kurekebisha kasoro katika kazi ili iendelee sambamba.

6. Kuendeleza na kukuza kila aina ya talanta inayostahili ili wote wanaofuatilia ukweli waweze kuwa na fursa ya kujifunza na kuingia katika uhalisi wa ukweli haraka iwezekanavyo.

7. Kuwatenga na kuwatumia watu wa aina tofauti kwa busara, kwa kuzingatia ubinadamu na nguvu zao, ili kila mmoja atumike kadiri ya ubora wake.

8. Kuripoti kwa haraka na kutafuta jinsi ya kutatua mikanganyiko na matatizo yaliyojitokeza katika kazi.

9. Kuwasiliana kwa usahihi, kutoa, na kutekeleza mipango mbalimbali ya kazi ya nyumba ya Mungu kulingana na mahitaji yake, ukitoa mwongozo, usimamizi, na himizo, na kukagua na kufuatilia hali ya utekelezaji wake.

10. Kulinda vizuri na kutenga kwa busara vitu mbalimbali vya nyumba ya Mungu (vitabu, vifaa mbalimbali, nafaka, na kadhalika), na kufanya ukaguzi, matengenezo, na ukarabati wa mara kwa mara ili kupunguza uharibifu na hasara; pia kuzuia watu waovu wasivimiliki.

11. Kuwachagua watu wanaotegemewa ambao ubinadamu wao unafikia kiwango kinachostahili kwa ajili ya kazi ya kusajili, kujumlisha na kulinda matoleo kwa utaratibu; kupitia mara kwa mara na kuangalia mapato na matumizi ili visa vya ubadhirifu au uharibifu, pamoja na matumizi yasiyo ya busara, viweze kutambuliwa mara moja—kukomesha mambo kama hayo na kudai fidia inayofaa; zaidi ya hayo, kuzuia, kwa njia yoyote ile, matoleo yanayoanguka mikononi mwa watu waovu na kumilikiwa na wao.

12. Kutambua kwa haraka na kwa usahihi watu mbalimbali, matukio, na mambo ambayo yanavuruga na kusumbua kazi ya Mungu na utaratibu wa kawaida wa kanisa; kuwakomesha na kuwazuia, na kubadilisha mambo; zaidi ya hayo, shiriki ukweli ili watu wateule wa Mungu wakuze utambuzi kupitia mambo kama hayo na wajifunze kutokana nayo.

13. Kuwalinda watu wateule wa Mungu wasisumbuliwe, kupotoshwa, kudhibitiwa, na kudhuriwa vibaya sana na wapinga Kristo, na kuwawezesha watambue wapinga Kristo na kuwatelekeza kutoka mioyoni mwao.

14. Kutambua upesi, na kisha kuwaondoa au kuwafukuza watu waovu na wapinga Kristo wa kila namna.

15. Kulinda wafanyakazi muhimu wa kila aina, kuwalinda kutokana na kuingiliwa na ulimwengu wa nje, na kuwaweka salama ili kuhakikisha vipengele mbalimbali muhimu vya kazi vinaweza kuendelea kwa utaratibu.

Majukumu ya viongozi na wafanyakazi yamefupishwa katika jumla ya vipengele kumi na tano, na tutashiriki kuzingatia haya. Hebu kwanza tuangalie kila moja ya kazi katika vipengele hivi kumi na tano. Vitatu vya kwanza vinagusia suala la watu kuelewa ukweli, na kuingia katika uzima. Hii ndiyo kazi ya msingi kabisa ambayo viongozi na wafanyakazi wanapaswa kufanya, na ndiyo mojawapo ya vitengo vikuu. Kama kiongozi au mfanyakazi, kimsingi ni lazima uweze kufanya kazi hizi, uwe na ubora wa tabia wa aina hii, uwe na mzigo wa aina hii, na uweze kuchukua jukumu hili. Haya ndiyo mambo ya msingi sana unayopaswa kuwa nayo. Viongozi na wafanyakazi lazima waweze kushiriki juu ya maneno ya Mungu, wapate njia ya utendaji kutoka kwayo, wawaongoze watu kuelewa maneno ya Mungu, na kuwaongoza watu kupitia na kuingia katika maneno ya Mungu katika maisha halisi na kuweza kuwaleta katika maisha halisi, kuyatumia kutatua shida au matatizo mbalimbali yanayokabili maisha halisi na katika njia ya kufanya wajibu wao. Ikiwa watu wateule wa Mungu wana matatizo ambayo yanamhitaji kiongozi au mfanyakazi kutatua, lakini kiongozi au mfanyakazi hawezi kutumia ukweli kutatua matatizo hayo, basi kiongozi huyo au mfanyakazi hana maana, hawezi kufanya hata kazi ya msingi kabisa. Kiongozi au mfanyakazi wa aina hii hafikii kiwango kinachohitajika. Kipengele cha nne na cha tano vinahusiana na vitu mbalimbali vya kazi ya kanisa na wasimamizi wa vipengele hivyo vya kazi. Ikiwa viongozi na wafanyakazi hawatasimamia wasimamizi ipasavyo, basi kazi ya kanisa inaweza kuvurugwa au kusumbuliwa na watu waovu, hii inaweza kuathiri ufanisi na maendeleo ya kazi, na kazi yenyewe inaweza hata kulemazwa. Kwa hivyo, kazi ya nne na ya tano pia ni zile ambazo kiongozi aliyefikia kiwango kinachohitajika lazima afanye vizuri. Kipengele cha sita na cha saba vinagusia upandishaji vyeo, ​​kukuza na kuwatumia watu wa kila aina. Kanuni ya kuwatumia watu ni kumtumia vyema kabisa kila mtu, na watu wa kila aina wanaweza kutekeleza wajibu wao mradi tu ubinadamu wao unafikia kiwango kinachohitajika na wanaweza kufikia viwango vinavyohitajika vya nyumba ya Mungu. Yaani, kuwaruhusu watu wa kila aina kuweza kutekeleza wajibu uonaofaa; hakuna haja ya kujaribu kumlazimisha samaki aukwee mti, au kumlazimisha nguruwe kupaa, inatosha kwamba mtu anafaa kwa kazi fulani, anaweza kuifanya vizuri, na ana maarifa. Zaidi ya hayo, baadhi ya kazi zinahusisha vipengele vya kiufundi, kitaaluma, na baadhi ya watu wanaweza kuzifahamu vizuri lakini hawajafanya kazi yoyote katika sehemu ile, wala hawaelewi kanuni zinazofaa. Kwa watu hawa, ikiwa wanafikia kiwango kinachostahili cha kupandishwa cheo na kukuzwa katika nyumba ya Mungu, basi wanapaswa kupewa nafasi na kupandishwa cheo na kukuzwa, ili waweze kujifunza. Kwa njia hii, kazi mbalimbali katika nyumba ya Mungu zinaweza kuwa na watu wanaofaa zaidi kuzifanya, na hakutakuwa na mapengo wakati wowote ambapo kanisa linahitaji watu kwa ajili ya kazi mbalimbali. Haya ni masuala ya vipengele viwili vya kuwapandisha vyeo na kuwakuza watu, na kuwatumia watu. Hebu tuangalie kipengele cha nane na tisa: Mambo haya mawili yanagusia mtazamo ambao viongozi na wafanyakazi huwa nao wanaposhughulikia kazi, yaani, iwapo wanaweza kutimiza wajibu wao, kuwa na uaminifu, na kuwa na uwezo wa kufanya kazi nzuri katika kushughulikia mahitaji ya Mungu na mipango ya nyumba ya Mungu na huku wakikumbana na matatizo katika kazi. Jambo la kumi na la kumi na moja yanagusa kanuni za utunzaji wa matoleo na mali ya kila aina katika nyumba ya Mungu. Kwa namna moja, vitu hivi viwili vinagusia ubora wa tabia wa watu na uwezo wa kufanya kazi, na katika hali nyingine vinagusa masuala ya ubinadamu, kama mtu ana uaminifu, na kama anaweza kutimiza majukumu yake. La kufuatia, hebu tuangalie vipengele vya kumi na mbili, kumi na tatu, na kumi na nne, kuhusiana na hali fulani za kipekee zinazotokea kanisani—kwa mfano, ikiwa mtu anavuruga na kusumbua, na kuyakoroga maisha ya kawaida ya kanisa. Bila shaka, jambo baya zaidi ni kuonekana kwa wapinga Kristo au watu wa aina nyingine ambao wanapaswa kuondolewa au kutimuliwa. Jinsi gani ya kuwashughulika na watu wa aina hii, na chini ya kanuni zipi, pia ni kazi ndani ya upeo wa wajibu wa viongozi na wafanyakazi. Kuweza kugundua matatizo mara moja, na kuweza kusitisha mara moja, kushughulikia, na kutatua unapopata kwamba mtu fulani anasababisha vurugu na usumbufu, na kuhakikisha kwamba kazi ya kanisa na maisha ya kanisa hayasumbuliwi—haya ni masuala ambayo vipengele hivi vitatu vinagusia. Kipengele cha mwisho kinagusia suala la usalama wa kibinafsi wa wafanyakazi muhimu wa kazi wa kila aina, pamoja na suala la iwapo usalama wa kazi muhimu ya kila aina unaweza kuhakikishiwa. Kazi inaweza kuendelea wakati wafanyakazi wako salama, lakini ikiwa shida au hatari zilizofichika zitatokea katika usalama wa wafanyakazi basi suala huibuka la iwapo kazi inaweza kuendelea au la. Acha turejelee nyuma na tuone kuna vitengo vingapi vikuu kwa jumla. Kipengele cha kwanza, cha pili, na cha tatu ni vya kitengo cha kwanza: kuingia katika uzima kwa mwanadamu. Cha nne na cha tano ni kitengo cha pili: vipengele mbalimbali vya kazi ya kanisa na wasimamizi wa vipengele hivyo vya kazi. Cha sita na cha saba ni kitengo cha tatu: matumizi, kukuza, na kuwapandisha cheo watu wa kila aina. Cha nane na cha tisa ni vya kile cha nne: mipango ya kazi ya nyumba ya Mungu na matatizo katika kazi. Cha kumi na cha kumi na moja ni kitengo cha tano: matoleo na mali ya nyumba ya Mungu. Cha kumi na mbili, kumi na tatu, na kumi na nne ni kitengo cha sita: hali za kipekee ambazo hutokea kanisani. Cha kumi na tano ni kitengo cha saba: kazi muhimu ya kanisa na usalama wa wafanyakazi. Kuna vitengo saba kwa jumla, vinavyohusisha vipengele kumi na tano. Vitengo hivi saba viko ndani ya upeo wa majukumu ya viongozi na wafanyakazi, na ni sehemu ya kazi yao. Kama kiongozi au mfanyakazi, kazi zako za msingi zaidi ni vitengo hivi saba, na vitengo hivi saba ni upeo wa mahitaji ya nyumba ya Mungu kwa kiongozi au mfanyakazi. Ikiwa tunataka kupima iwapo kiongozi anaweza kufanya kazi nzuri, kama ana uwezo wa kufanya kazi, kama ana ubora wa tabia wa kuwa kiongozi, na kama anafikia kiwango kinachohitajika kama kiongozi, tunapaswa kutumia vitengo hivi saba. Baada ya kuelewa hili, kwa kuzingatia vitengo hivi saba vikuu, tutashiriki na kuchanganua udhihirisho na matendo mahususi ya viongozi wa uwongo mmoja baada ya lingine, pamoja na yale ambayo wamefanya wakati wao kama viongozi ambayo yanathibitisha kuwa wao ni viongozi wa uwongo na wala sio wale wanaofikia kiwango kinachohitajika. Inapopimwa kulingana na vitengo hivi saba kuna ushahidi kamili, na hii ni haki na jambo la busara. Hebu Niambieni, je, tufanye ushirika juu ya hivi vitengo saba kimoja baada ya kingine, au vile vipengele kumi na tano? Njia ipi ni bora zaidi? (Shiriki juu ya vipengele kumi na tano kimoja baada ya kingine.) Hiyo inalingana na mapendeleo yenu—ikiwa na maelezo zaidi, ni bora zaidi, sivyo? Basi, tutaanza rasmi ushirika wetu juu ya udhihirisho mbalimbali wa viongozi wa uwongo.

Kipengele cha Kwanza: Kuwaongoza watu kula na kunywa maneno ya Mungu na kuyaelewa, na kuingia katika uhalisi wa maneno ya Mungu

Viongozi wa Uwongo Hawana Ubona wa Tabia na Uwezo wa Kuelewa Maneno ya Mungu

Kiongozi wa uwongo ni nini? Hakika, ni mtu ambaye hawezi kufanya kazi halisi, mtu ambaye hashughulikii wajibu wake kama kiongozi. Hafanyi kazi yoyote halisi au muhimu; anafanya tu baadhi ya mambo ya jumla na baadhi ya kazi za kijuu juu, mambo ambayo hayana uhusiano wowote na kuingia katika uzima au ukweli. Haijalishi ni kiasi gani cha kazi hii anachofanya, hakuna umuhimu wa kuifanya. Ndio maana viongozi kama hao wanachukuliwa kama waongo. Kwa hivyo mtu anawezaje kumtambua kiongozi wa uwongo? Hebu sasa tuanze uchanganuzi wetu. Ni lazima kwanza ifahamike wazi kwamba jukumu la kwanza la kiongozi au mfanyakazi ni kuwaongoza wengine katika kula na kunywa maneno ya Mungu na kushiriki ukweli kwa njia ambayo wengine wanaweza kuuelewa na kuingia katika uhalisi wa ukweli. Hiki ndicho kigezo muhimu zaidi cha kuangalia iwapo kiongozi ni wa kweli au wa uwongo. Ona iwapo anaweza kuwaongoza wengine katika kula na kunywa maneno ya Mungu na kuuelewa ukweli, na kama anaweza kutumia ukweli kutatua matatizo. Hicho ndicho kigezo pekee cha kuangalia ni ubora wa tabia upi na uwezo wa kuelewa maneno ya Mungu kiongozi au mfanyakazi anao, na kama anaweza kuwaongoza watu wateule wa Mungu kuingia katika ukweli. Ikiwa kiongozi au mfanyakazi ana uwezo wa kuelewa maneno ya Mungu kwa ukamilifu na kuuelewa ukweli, anapaswa kutatua dhana na mawazo ambayo watu wanayo kuhusu imani katika Mungu kulingana na maneno ya Mungu, na kuwasaidia watu kuelewa utendaji wa kazi ya Mungu. Anapaswa pia kutatua matatizo halisi yanayowapata watu wateule wa Mungu kulingana na maneno Yake, hasa inapokuja kwa maoni potofu waliyo nayo katika imani yao au kutoelewa walio nako kuhusu kufanya wajibu. Ni lazima pia watumie maneno ya Mungu kutatua matatizo yanayojitokeza wakati watu wanakabiliwa na majaribio na dhiki tofauti, na waweze kuwaongoza watu wateule wa Mungu kuelewa na kutenda ukweli, na kuingia katika uhalisi wa neno Lake. Wakati huo huo, lazima wachanganue tabia mbalimbali potovu za watu kulingana na hali potovu zinazofunuliwa katika maneno ya Mungu, ili watu wateule wa Mungu waweze kuona ni yapi kati ya haya yanawahusu, wapate maarifa kujihusu wenyewe na kumchukia na kumwasi Shetani, na hivyo kuwawezesha watu wateule wa Mungu kusimama imara katika ushuhuda wao, kumshinda Shetani, na kumpa Mungu utukufu katikati ya majaribu ya kila aina. Hii ndiyo kazi ambayo viongozi na wafanyakazi wanapaswa kufanya. Ni kazi ya kanisa ya msingi, muhimu, na inayohitajika kufanywa zaidi. Ikiwa watu wanaohudumu kama viongozi wana uwezo wa kuelewa maneno ya Mungu na ubora wa tabia wa kuelewa ukweli, hawataweza tu kuelewa maneno ya Mungu na kuingia katika uhalisi wake, wataweza pia kuwaelekeza, kuwaongoza, na kuwasaidia wale wanaowaongoza kuelekea kwa ufahamu wa maneno ya Mungu na kuingia katika uhalisi wake. Lakini ubora wa tabia wa kuelewa maneno ya Mungu na kuelewa ukweli ndio hasa viongozi wa uwongo wanakosa. Hawaelewi maneno ya Mungu, hawajui tabia potovu ambazo watu hufunua katika mazingira tofauti ambayo yanafichuliwa katika maneno Yake, au ni hali zipi ambazo huleta upinzani, malalamiko, na usaliti dhidi ya Mungu, na kadhalika. Viongozi wa uwongo hawawezi kujitafakari au kuyahusisha maneno ya Mungu kwao wenyewe, wanaelewa tu mafundisho kidogo na kanuni chache kutoka kwa maana halisi ya maneno ya Mungu. Wanaposhiriki na wengine, wanakariri tu baadhi ya maneno Yake, kisha wanaeleza maana yake halisi. Na kwa hayo, wanafikiri kuwa wanashiriki ukweli na kufanya kazi halisi. Mtu akiweza kusoma na kukariri maneno ya Mungu kama anavyofanya yeye, atamwona kama mtu anayependa na kuuelewa ukweli. Kiongozi wa uwongo anaelewa tu maana halisi ya maneno ya Mungu; kimsingi haelewi ukweli wa maneno ya Mungu, na hivyo hawezi kuzungumza kuhusu maarifa yake ya uzoefu kuyahusu. Viongozi wa uwongo hawana uwezo wa kufahamu maneno ya Mungu; wanaweza tu kuelewa maana yake ya juu juu, lakini waamini kwamba ni kuyafahamu maneno Yake na kuuelewa ukweli. Katika maisha ya kila siku wao daima hutafsiri maana halisi ya maneno ya Mungu ili kuwashauri na kuwasaidia wengine, wakiamini kwamba kufanya hivyo ni kufanya kazi, na kwamba wanawaongoza watu kula na kunywa maneno ya Mungu na kuingia katika uhalisi wake. Ukweli ni kwamba ingawa viongozi wa uwongo mara nyingi hushiriki na wengine kwa njia hii kuhusu maneno ya Mungu, hawawezi kutatua tatizo halisi hata dogo, na watu wateule wa Mungu wameachwa wakiwa hawawezi kutenda au kupitia maneno Yake. Haijalishi wanahudhuria mikutano kiasi gani au kula na kunywa maneno ya Mungu, bado hawaelewi ukweli, wala hawana uingiaji katika uzima, na hakuna hata mmoja wao anayeweza kuzungumzia maarifa yake ya kupitia. Hata kama kuna watu waovu na wasioamini wanaosababisha usumbufu kanisani, hakuna mtu anayeweza kuwatambua. Kiongozi wa uwongo anapomwona mtu asiyeamini au mtu mwovu akisababisha usumbufu, hatumii utambuzi, bali anamwonyesha upendo na kumpa himizo, akiwaomba wengine wawe wastahimilivu na wavumilivu kwake, akihusiana na watu hawa huku wakiendelea kusababisha usumbufu katika kanisa. Hili linapelekea kila kipengele cha kazi ya kanisa kutozaa matunda kabisa. Haya ni matokeo ya kiongozi wa uwongo kushindwa kufanya kazi halisi. Viongozi wa uwongo hawawezi kutumia ukweli kutatua matatizo, jambo ambalo linatosha kuonyesha kwamba hawana uhalisi wa ukweli. Anapozungumza, yeye hueneza tu maneno na mafundisho, na yote anayowaambia wengine wayatende ni mafundisho na kanuni. Kwa mfano, wakati mtu anakuza hali ya kutomwelewa Mungu, viongozi wa uwongo watawaambia, “Maneno ya Mungu yamegusia haya yote tayari: Chochote ambacho Mungu hufanya, ni wokovu wa mwanadamu, ni upendo. Angalia jinsi maneno Yake yalivyo wazi, jinsi maneno Yake yalivyo dhahiri. Je, utaweza kutomwelewa?” Hii ndiyo aina ya maagizo ambayo viongozi wa uwongo huwapa watu. Wao hueneza maneno na mafundisho ya kuwahimiza watu, kuwabana, na kuwafanya wafuate kanuni. Hili halina ufanisi hata kidogo, na haliwezi kutatua matatizo yoyote. Viongozi wa uwongo wanaweza tu kuzungumza maneno na mafundisho ili kuwaelekeza watu, jambo ambalo linawafanya watu hao wafikiri kwamba kuwa na uwezo wa kuzungumza mafundisho kunamaanisha kwamba wameingia katika uhalisi wa ukweli. Lakini wakati ugumu unawapata, hawajui jinsi ya kutenda, hawana njia, na maneno na mafundisho yote waliyoelewa hupotea. Je, hii inaonyesha nini? Inaonyesha kwamba kuelewa mafundisho sio muhimu au jambo la thamani hata kidogo. Kitu cha pekee ambacho viongozi wa uwongo wanaelewa ni mafundisho. Hawawezi kushiriki kuhusu ukweli ili kutatua matatizo; hakuna kanuni kwa matendo yao, na katika maisha yao wanafuata tu baadhi ya kanuni ambazo wanaona ni nzuri. Watu kama hao hawana uhalisi wa ukweli. Ndiyo maana, viongozi wa uwongo wanapowaongoza watu kula na kunywa maneno ya Mungu, hakuna matokeo ya kweli. Wanaweza tu kuwafanya watu waelewe maana halisi ya maneno ya Mungu, na hawawezi kuwasaidia kupata nuru kutoka katika maneno ya Mungu au kuelewa ni aina gani ya tabia potovu walizo nazo. Viongozi wa uwongo hawaelewi hali za watu ni zipi au watu wanafunua kiini cha tabia gani katika hali yoyote, ni maneno yapi kati ya maneno ya Mungu yanayopaswa kutumika kutatua hali hizi potovu na tabia potovu, kile ambacho maneno ya Mungu yanasemwa kuzihusu, mahitaji na kanuni za maneno ya Mungu, au ukweli ulio ndani. Viongozi wa uwongo hawaelewi chochote kuhusu uhalisi wa ukweli huu. Wanawashauri tu watu kwa kusema, “Kuleni na kunywa zaidi maneno ya Mungu. Kuna ukweli ndani yake. Utaelewa utakaposoma zaidi maneno Yake. Ikiwa huelewi baadhi ya maneno hayo, unapaswa tu kuomba, kutafuta, na kuyatafakari zaidi.” Hivi ndivyo wanavyowashauri watu, na hawawezi kutatua matatizo kwa kufanya hivyo. Haijalishi ni nani anayekumbana na shida na anakuja kutafuta kutoka kwao, wanasema kitu kile kile. Baadaye, mtu huyo bado hajitambui na bado haelewi ukweli. Hataweza kutatua tatizo lake mwenyewe halisi, au kuelewa jinsi anapaswa kutenda maneno ya Mungu, na atafuata tu maana halisi ya maneno ya Mungu na kanuni. Inapokuja kwa kanuni za ukweli za kutenda maneno ya Mungu au ni uhalisi gani wanapaswa kuingia, bado hawaelewi. Hiki ndicho kinachotokana na kazi ya viongozi wa uwongo: hakuna matokeo yoyote ya kweli.

Mungu anawataka watu wavae kwa kujisitiri na kwa adabu, kwa heshima ya utakatifu. “Kwa kujisitiri na kwa adabu, kwa heshima ya utakatifu”—maneno tisa kwa jumla, lakini je, mnaelewa maana yake? (Sote tunajua kwamba kimafundisho, Mungu anahitaji watu wavae kwa kujisitiri na kwa adabu, kwa heshima ya utakatifu, lakini tunapovaa sisi wenyewe hatujui jinsi ya kupima kile ambacho ni cha kusitiri au cha heshima.) Hili linagusa tatizo la iwapo ukweli unaeleweka au la. Ikiwa huwezi kupima hili, basi inathibitisha kwamba huelewi maneno ya Mungu. Kwa hivyo, kuelewa maneno ya Mungu kunamaanisha nini? Kunamaanisha kuelewa vigezo vya kujisitiri na adabu ambavyo Mungu huzungumzia au, kwa mahususi zaidi, rangi na mtindo wa mavazi. Ni rangi zipi na mitindo ipi ndiyo ya kusitiri na ya heshima? Wale walio na uwezo wa kuelewa ukweli wanajua kujisitiri na heshima ni nini, na kile ambacho ni cha ajabu. Ingawa nguo zingine ni za kujisitiri na za heshima, zina mtindo wa kizamani. Mungu hapendi mambo ya kizamani, na hawaambii watu waige mitindo ya zamani au wawe Mafarisayo wanafiki. Anachomaanisha Mungu kwa “kujisitiri na heshima” ni kuwa na sura ya kawaida ya binadamu, kuonekana mtukufu, wa kifahari, na mwenye hadhi. Mungu hawaambii watu wavae nguo za ajabu, wala wavae matambara kama masikini, lakini Anawauliza watu wavae kwa kujisitiri na kwa adabu, kwa heshima ya utakatifu. Huu ni ufahamu wa watu wa kawaida. Lakini baada ya kusikia hayo, kiongozi mmoja wa uwongo alikasirika, akisema: “Maneno ya Mungu yanatupa upeo wa jinsi ya kuvaa. ‘Kwa kujisitiri na kwa adabu, kwa heshima ya utakatifu’—tukiyashika maneno haya tisa basi tunamtukuza Mungu, hatumletei aibu, na tutakuwa watu wenye heshima kubwa miongoni mwa wasioamini. Tukizungumza juu ya watakatifu, kwa ujumla tunarejelea watakatifu wa zamani, basi lazima tuige mtindo wa watakatifu wa kale, lakini ukitembea ukiwa umevalia nguo za kale, basi watu watafikiria kwamba wewe ni wazimu. Hili halilingani na kanuni ya kumheshimu Mungu, lakini kunapaswa kuwa na ushahidi wa nguo ambazo watakatifu walivaa katika siku za hivi karibuni ambazo tunaweza kufuatilia. Hali ya kijamii ilikuwa bora katika miongo kadhaa iliyopita. Watu walikuwa wa kawaida zaidi, na walivaa kihafidhina na ipasavyo. Ikiwa ungevaa kulingana na kiwango hiki basi wewe ungekuwa mwenye kujisitiri na mwenye heshima, na ungekuwa na heshima ya mtakatifu. Hii ndiyo njia ya kutenda.” Alipogundua kwamba watu katika miaka ya 1970 na 1980 walivaa mashati meupe na suruali ya bluu, aliwaambia akina ndugu, “Nimeona nuru katika maneno ya Mungu. Watu wa miaka ya 70 na 80 walivaa mavazi yanayofaa na sahili kabisa. Hayangeweza kusemwa kuwa ya heshima, lakini yanaonekana kulingana na matakwa ya Mungu, kwa hivyo tutavaa kulingana na kiwango hiki.” Kiongozi aliongoza kwa kuvaa hivi, na kila mtu alifikiri kuwa yanaonekana vizuri, yenye heshima na sahili. Kiongozi huyo alisema: “Mungu alisema tusivae mavazi ya ajabu. Kwanza kabisa, vifungo kwenye shati lazima vifungwe hadi shingoni, na vifungo vyote kwenye mkono lazima pia vifungwe. Viwiko vya mikono havipaswi kuonekana, shati lazima liwekwe ndani ya suruali, na kila kitu lazima kifunikwe vizuri, bila kifua au mgongo kuwa wazi. Ona jinsi yalivyo ya kusitiri na yenye heshima! Je, si haya ni ya kusitiri na kuheshimiwa, na si yanalingana na heshima ya utakatifu, kama anavyohitaji Mungu?” Kiongozi hasa alifurahishwa na vazi alilokuwa amevalia wakati huo, na wakati huo huo aliwataka wengine pia wavalie, “Nguo zenu ni za kisasa sana, za mitindo sana. Zinamletea Mungu aibu, na Yeye hazipendi. Kila mtu, fanya hima uvae kile nilichovalia, uwe kama mimi!” Watu wasio na utambuzi walifuata mfano huo, wakitafuta na kuvaa mavazi yanayoitwa ya kujisitiri na ya heshima ambayo yaliambatana na heshima ya utakatifu, na watu wengi hata walidhani lilikuwa jambo zuri. Lakini baadhi ya watu walichukizwa mioyoni mwao na mambo haya ya kizamani, na waliona kwamba kufanya hivi hakukufaa, na ufahamu huu wa maneno ya Mungu ulipotoka. Watu hawa, licha ya kutokuwa na uwezo wa kusema wazi ikiwa ni sawa au sio sawa kumsikiliza kiongozi na kutothubutu kutoa hitimisho, walitetea kutofuata umati bila kufikiria. Waliamini kwamba alichosema kiongozi huyo hakikuwa sahihi kabisa, na hawakufuata. Wale wapumbavu tu, wale watu ambao hawana uwezo wa kuelewa maneno ya Mungu, ambao hawakusoma maneno ya Mungu wenyewe, walifuata chochote kile ambacho kiongozi wa uwongo alisema, na kufanya chochote walichoambiwa kufanya namna walivyoambiwa kukifanya. Walimfuata kiongozi wa uwongo na kumwiga, wakivaa alivyovaa wakati wa kwenda nje. Kila walipotoka nje katika umati, walifurahi sana, wakiwaza “Tunamwamini Mwenyezi Mungu, na kuna heshima nyingi ya utakatifu katika vazi langu. Je, ninyi mmevalia nini? Ni maridadi kiasi gani, ya kisasa kiasi gani, ni maovu yalioje! Hebu tuangalie sisi, hatufunui chochote!” Walifikiri walikuwa wa ajabu. Kiongozi wa uwongo mbali na kukosa kutambua kwamba hii ilikuwa tafsiri potofu ya maneno ya Mungu, pia kwa kweli alifikiri alikuwa akitenda maneno ya Mungu na kuingia katika uhalisi wake. Hivi ndivyo viongozi wa uwongo wanavyofanya. Kwa yale yaliyo mepesi na rahisi hata zaidi kuelewa katika matakwa ya Mungu kwa watu, viongozi wa uwongo hawawezi kuelewa kikweli kile ambacho maneno ya Mungu hurejelea, viwango vyake vinavyohitajika, au kanuni. Je, basi wanaweza kuelewa kile ambacho Mungu anasema kuhusu tabia potovu ya wanadamu, au kuhusu aina zote za hali za kibinadamu? Je, wanaweza kujua kwa hakika ukweli ni nini hapa? Bila shaka hawawezi.

Viongozi wa uwongo hawana uwezo wa kufahamu maneno ya Mungu; wanajua tu kutoka kwa maana halisi ya maneno ya Mungu kile ambacho Mungu amesema lakini hawaelewi ni ukweli upi ambao maneno ya Mungu huonyesha, kile ambacho Mungu anahitaji kutoka kwa watu, au ni kanuni zipi za ukweli ambazo watu wanapaswa kuelewa. Kwa hivyo, wanaposhiriki kuhusu maneno ya Mungu, wanatoa tu tafsiri za maana halisi na kuwapa watu masharti fulani, sheria fulani za kufuata, wakitumia hizi kuthibitisha kwamba wao pia wanaelewa maneno ya Mungu na wamefanya kazi. Baadhi ya viongozi wa uwongo hata wanafikiri kwamba maneno ya Mungu tayari yako wazi, ni kwamba tu watu daima hushindwa kuyala na kuyanywa au kuweka jitihada. Wakiwaona wote wakiwa na vitabu vya maneno ya Mungu mikononi mwao, wanaona kuwaongoza watu kula na kunywa maneno ya Mungu kama jambo lisilohitajika. Kwa hivyo, wanapopata matatizo wakati wa mikutano au wanapofanya wajibu wao, wanawatumia watu baadhi ya vifungu vilivyochaguliwa tu vya maneno ya Mungu, wakiwaambia mambo kama, “Soma kifungu hiki cha maneno ya Mungu “; “Soma kifungu kile cha maneno ya Mungu “; au “Maneno ya Mungu yanasema hivi kuhusu kipengele hiki, na vile kuhusu kipengele kile. “Wanawatumia watu vifungu vilivyochaguliwa tu vya maneno ya Mungu, wakitumia njia ya ushawishi kuwahimiza watu wasome maneno ya Mungu, wakiamini kwamba hii ndiyo njia ya kuwaongoza watu kula na kunywa maneno ya Mungu na kwamba wanatimiza wajibu wa kiongozi. Baada ya kuona maneno haya, watu husema, “Mimi pia nimeyasoma maneno haya ya Mungu; je, si jambo la ziada kwako wewe kunikusanyia maneno haya? “Hata hivyo, viongozi wa uwongo huwaza, “Nisipokutumia, hutaweza kupata maneno haya yako katika sura gani au ukurasa upi. Hujui hata Mungu aliyasema maneno haya katika muktadha gani. Kama kiongozi, ninapaswa kuchukua jukumu hili, kukutumia maneno ya Mungu wakati wowote, mahali popote. “Baadhi ya viongozi wa uwongo, kwa wingi wa upendo, hata humtumia mtu vifungu kumi hadi ishirini vya maneno ya Mungu kwa siku, ili kuonyesha uaminifu wao kwa kazi yao na azimio lao la kuwaongoza watu katika uhalisi wa maneno ya Mungu. Maneno haya ya Mungu yanatumwa kwa watu, lakini, je, matatizo yao yanatatuliwa? Je, wanatimiza jukumu ambalo kiongozi anapaswa kutimiza? Mara nyingi, hawatimizi jukumu hili, kwa sababu kama watu wangeweza kuelewa maneno haya wenyewe, hawangehitaji kiongozi. Vifungu vya maneno ya Mungu vinavyotumwa na viongozi wa uwongo kwa kweli vinajulikana sana na wale wanaosoma maneno ya Mungu mara kwa mara, lakini watu wanakosa nini? Matatizo na shida zao ni zipi? Ni kwamba, inapokuja kwa masuala yanayohusisha ukweli huu, wanapokabiliwa na matatizo, watu hawawezi kung’amua kiini cha matatizo haya, hawajui wapi pa kuanzia kuyatatua, na hawajui jinsi ya kuingia katika ukweli huu—na viongozi wa uwongo hawajui pia. Basi, je, wametimiza wajibu wao katika jambo hili? Je, wana uwezo katika kazi ya uongozi? Bila shaka, hawajatimiza wajibu huu. Kwa mfano, watu wanaposoma kuhusu kuwa mtu mnyofu katika maneno ya Mungu, kiongozi wa uwongo, kwa sababu hajui jinsi ya kula na kunywa maneno ya Mungu na anakosa ubora wa tabia wa kufahamu na kuelewa ukweli, angesema: “Mahitaji ya Mungu si ya juu. Mungu anatwambia tuwe watu wanyofu, na kuwa mnyofu kunamaanisha kusema ukweli. Je, maneno ya Mungu hayajasema yote: ‘Acheni maneno yenu yawe Ndiyo, ndiyo; La, la’ (Mathayo 5:37)? Maneno ya Mungu ni wazi kabisa! Sema tu chochote unachowaza moyoni mwako; ni jambo rahisi sana! Kwa nini huwezi kufanya hivyo? Neno la Mungu ni ukweli, lazima tulitende. Kutotenda ni kuasi, na, je, Mungu huwaokoa wale wanaomwasi? Hawaokoi. “Baada ya kusikia hili, watu hujibu, “Kila kitu unachosema ni sahihi, lakini bado hatujui jinsi ya kuwa watu wanyofu. Kwa sababu mara nyingi, kusema uongo ni jambo lisilozuilika, au ni jambo ambalo mtu hufanya wakati hana chaguo lingine, na kuna sababu ya hilo. Hili linapaswa kutatuliwaje? “Kiongozi wa uwongo angesema nini? “Je, si hili ni jambo rahisi kushughulikia? Je, maneno ya Mungu hayajaweka hili wazi? Kuwa mtu mnyofu ni kama kuwa mtoto; ni jambo rahisi sana! Haijalishi una umri gani, je, huwezi kuwa kama mtoto? Angalia tu jinsi watoto wanavyotenda. “Msikilizaji kisha anatafakari: “Tabia kuu za mtoto ni kuwa asiye na hatia na mchangamfu, akirukaruka, asiyekomaa, na kuelewa mambo mengi. Kwa kuwa kiongozi amesema hivyo, basi nitafanya hivi. “Siku iliyofuata, mtu huyu mwenye umri wa miaka thelathini au arubaini anasuka nywele zake katika misongo miwili midogo anavaa utepe wa waridi na vibanio vya nywele, anavalia shati la waridi, viatu, na soksi, akijipamba kabisa kwa rangi ya waridi. Baada ya kuona hili, kiongozi anasema, “Hapo sasa! Tembea zaidi kama mtoto, ukirukaruka. Nena kwa njia isiyo na hatia zaidi kama mtoto, na macho yasiyo na uovu, na tabasamu usoni mwako—je, huku si kurudi katika tabia mtoto? Huu ndio mwonekano wa mtu mnyofu! “Kiongozi anafurahishwa sana, huku wengine wakiona hili kama tabia ya kipumbavu, isiyo ya kawaida. Huyu kiongozi wa uwongo hakukosa tu kutatua tatizo tu bali pia hakujua jinsi ya kutafuta kanuni za ukweli hata kidogo, akiwaongoza watu kwenye njia ya upuuzi. Hata kwa ukweli rahisi zaidi wa kuwa mtu mnyofu, kiongozi wa uwongo hajui jinsi ya kuuelewa kwa usahihi na kwa usafi, akiamua kutumia kanuni bila kufikiri, akiuelewa kwa njia potovu kiasi cha kuwachukiza wale wanaoisikia. Hiki ndicho viongozi wa uwongo hufanya.

Viongozi wa uongo huelewa maneno ya Mungu kwa njia tofautitofauti, wakija na mitazamo mbalimbali ya ajabu na ya pekee. Pia hupeperusha bendera ya kutenda na kufuata maneno ya Mungu, wakiwataka wengine wayakubali na kufuata ufahamu wao. Kwa ufupi, watu kama hawa viongozi wa uongo mara nyingi huwa na ufahamu mdogo na uliopotoka wa maneno ya Mungu. Kwa kutumia neno la kiroho kufafanua, tungesema “Wanakosa ufahamu wa kiroho. “Sio tu kwamba uelewa wao wa maneno ya Mungu umepotoka, lakini pia mara nyingi wao huwataka wengine wafuate mafundisho na kanuni hizi zilizopotoka kama wao. Wakati ule ule, wanatumia uelewa wao uliopotoka kuwashutumu wale walio na uelewa safi wa ukweli. Viongozi hawa wa uongo, wakikosa uelewa wa kiroho, hawachunguzi na kuchanganua maneno ya Mungu kama wapinga Kristo wanavyofanya. Kutoka nje, inaonekana kana kwamba wanayachukulia maneno ya Mungu kwa mtazamo wa unyenyekevu wa kula na kunywa na kukubali. Hata hivyo, kwa sababu ya ubora wao duni wa tabia na kutoweza kuelewa maneno ya Mungu, wanayachukulia maneno ya Mungu kana kwamba ni kitabu cha kiada, wakiamini maneno ya Mungu kufuata mantiki ya “moja jumlisha na moja ni mbili, mbili jumlisha na mbili ni nne. “Hawajui kwamba maneno ya Mungu ndiyo ukweli, na ili kuingia katika uhalisi wa maneno ya Mungu, mtu lazima aelewe ukweli unaozungumzwa katika maneno ya Mungu unamaanisha nini, na hali na maudhui mbalimbali ambayo ukweli huu unahusisha ni yapi. Wengine wanapoelewa maneno ya Mungu kwa njia thabiti na ya vitendo, wanayaona kuwa ya juu juu na hayafai kusikilizwa, wakisema, “Ninayaelewa yote, ninajua kila kitu. Mnachozungumzia tayari kimeelezwa wazi katika maneno ya Mungu, kwa nini ukiseme tena? “Kwa kweli, hawajui kwamba kile ambacho wengine wanajadili kinahusisha maudhui mahususi yanayohusiana na ukweli katika maneno ya Mungu. Kwa sababu viongozi hawa wa uongo hawana uelewa wa kiroho na hawana uwezo wa kuelewa maneno ya Mungu, wanafikiri kwamba ukweli wote ni sawa tu, bila tofauti maalum kati ya masuala yanayogusiwa na ukweli; wanaamini kwamba licha ya kuzungumza bila kikomo kuhusu mambo haya, yote ni suala moja kimsingi. Imani hii inaonyesha tatizo kubwa, na inawapelekea watu kama hao kutoelewa ukweli kamwe.

Viongozi wa Uwongo Hawawezi Kuwaongoza Watu Kuingia Katika Uhalisi wa Ukweli

Sasa, kuna watu wenye ubora mzuri wa tabia na wenye uwezo wa kuelewa ambao tayari wamepata uzoefu kiasi na kuingia katika maneno ya msingi ya Mungu na wana uhalisi fulani wa ukweli, lakini wanahitaji mwongozo na uongozi maalum zaidi ili kuingia kwao kuweze kuwa bora na kwa undani zaidi. Ni viongozi wa uongo pekee wanaoshindwa kuelewa maelezo mahususi ya ukweli yanamaanisha nini au kwa nini yanazungumziwa kwa njia hiyo, wakifikiri inafanya mambo kuwa magumu bila sababu au kucheza na maneno. Hawafahamu au hawajui jinsi ya kuelewa au kupitia vipengele mbalimbali vinavyohusika katika ukweli. Kwa hivyo, wanachoweza kufanya baada ya kuwa viongozi ni kuwaongoza tu watu kula na kunywa maneno ya Mungu yanayoshirikiwa kwa kawaida, kisha wanazungumza kuhusu baadhi ya mafundisho, na kufupisha baadhi ya mbinu za kutenda za kuzingatia kanuni, na kile ambacho watu hupata kutoka kwao ni maneno ya kiroho ya juu juu tu na maneno na mafundisho, kanuni, na kauli mbiu zinazozungumzwa kwa kawaida. Kwa wale ambao ni waumini wapya, mahubiri ya viongozi wa uongo yanaweza kutosheleza kwa mwaka mmoja au miwili, lakini baada ya mwaka mmoja au miwili, wale ambao wameelewa baadhi ya ukweli wataanza kutambua mipangilio ya kauli na mbinu za viongozi wa uongo. Kuhusu wale ambao kimsingi hawana uwezo wa kuelewa, haijalishi viongozi wa uongo huhubiri vipi, hawahisi chochote, hawana ufahamu, na wanashindwa kutambua kwamba kile ambacho viongozi hawa wanahubiri ni maneno na mafundisho tu, na kwamba kile wanachoelewa ni nadharia, kauli mbiu, na kanuni zisizo na maana, ambazo si ukweli hata kidogo. Kulingana na udhihirisho huu, je, viongozi wa uongo wanaweza kutimiza jukumu la “Kuwaongoza watu kula na kunywa maneno ya Mungu na kuyaelewa, na kuingia katika uhalisi wa maneno ya Mungu “? Je, wanaweza kutimiza jukumu hili? Je, wanaweza kutimiza majukumu yao? (Hapana.) Kwa nini wasiweze? Suala kuu ni lipi? (Watu kama hao hawana uelewa wa kiroho na hawawezi kuufahamu ukweli.) Hawana uelewa wa kiroho na hawawezi kuufahamu ukweli, lakini bado wanataka kuwaongoza wengine—hili haliwezekani kabisa! Kutarajia viongozi wa uongo wawaongoze watu kuyaelewa maneno ya Mungu na kuingia katika uhalisi wa maneno ya Mungu ni kama kujaribu kuyapachika jeli ukutani—haiwezekani! Chukua kuwa mtu mwaminifu, kwa mfano: maneno ya Mungu ni rahisi sana katika jambo hili, ni sentensi chache tu, si ngumu. Mtu yeyote aliye na elimu kiasi anajua maana ya maneno haya. Lakini viongozi wa uongo, ili kuthibitisha kwamba wana uwezo wa kazi na wanaweza kuwaongoza watu, wanafafanua kwa msingi wa maneno ya Mungu: “Umuhimu wa hitaji la Mungu kwa watu kuwa waaminifu ni upi? Ni kwamba kuwa mtu mwaminifu ndicho Mungu anapenda. Wasioamini si waaminifu, hawasemi ukweli, na wanachosema ni uongo na maneno ya udanganyifu; dunia nzima ni taifa kubwa la uwongo. Kwa hivyo, jambo la kwanza ambalo Mungu anadai anapokuja leo ni watu kuwa waaminifu. Kama wewe si mtu mwaminifu, Mungu hatakupenda; kama wewe si mtu mwaminifu, huwezi kuokolewa, wala huwezi kuingia katika ufalme; kama wewe si mtu mwaminifu, huwezi kutenda ukweli, na bila shaka wewe ni mtu mdanganyifu; kama wewe si mtu mwaminifu, hufikii kiwango kinachohitajika kama kiumbe aliyeumbwa. “Je, mnaelewa jinsi ya kuwa mtu mwaminifu sasa? (Hapana.) Hata hivyo, bado haijakuwa wazi. Waumini wapya wanaposikia haya, wanahisi kwamba maneno haya ni bora zaidi, kitu ambacho hawajasikia katika miaka yao ishirini au thelathini katika dini. Hata baadhi yao husema, “Maneno haya yana nguvu, kila sentensi inastahili ‘Amina.’ Mahubiri haya ni mazuri sana, ni mahubiri ya Enzi ya Ufalme! “Viongozi wa uongo kisha wanaendelea: “Mungu anatuambia tuwe watu waaminifu, kwa hiyo, je, sisi ni watu waaminifu? “Baadhi yao hutafakari hili: “Kwa kuwa Mungu anatuambia tuwe watu waaminifu, ina maana kwamba sisi bado si watu waaminifu. “Baadhi hubaki kimya, wakiwaza, “Ninajiona kama nisiye na hatia kabisa. Sijawahi kupigana na wengine, na ninapofanya biashara, sithubutu kumdanganya mtu yeyote. Wakati mwingine, nikichukua fursa ndogo kudanganya, siwezi hata kulala usiku. Je, mimi ni mtu mwaminifu? Nadhani mimi ni mtu asiye na hila, na, je, si hiyo ni sawa na kuwa mtu mwaminifu? “Wengine husema, “Kwa kawaida siwezi kusema uongo. Mimi hushikwa na haya kila ninaposema jambo lisilo la kweli, kwa hivyo lazima mimi ni mtu mwaminifu, sivyo? “Viongozi wa uongo kisha huongeza, “Haijalishi kama wewe ni mtu mwaminifu, kwa kuwa neno la Mungu linatutaka tuwe waaminifu, basi ni muhimu kwako wewe kuwa mtu mwaminifu. Ukitenda kulingana na maneno ya Mungu, wewe ni mtu mwaminifu. Kisha wewe hujitenga na udanganyifu, kutoka kwa minyororo ya ushawishi wa giza wa Shetani. Mara tu unapokuwa mtu mwaminifu, unaingia katika uhalisi wa ukweli, unaweza kutimiza majukumu yako, na unaweza kumtii Mungu. “Je, mnaelewa jinsi ya kuwa mtu mwaminifu sasa? (Hapana.) Lakini, baadhi yenu wamefurahi: “Maneno haya yana nguvu. Amina! Kila sentensi ni sahihi. Hakuna hata moja kati ya hayo linalotoka katika maneno ya Mungu moja kwa moja, lakini yote yanaeleweka kutoka katika maneno ya Mungu. Uelewa huu ni wa ajabu! Kwa nini nisiweze kuelewa hivi? Inaonekana kiongozi huyu kweli anastahili cheo hicho, anastahili kuwa kiongozi! “Watu wenye ubora wa tabia na busara hutafakari baada ya kusikia haya: “Hujaeleza mtu mwaminifu ni nini. Mtu anawezaje kuwa mtu mwaminifu? “Viongozi wa uongo huendelea: “Kuwa mtu mwaminifu kunamaanisha kutosema uongo. Kwa mfano, ikiwa umefanya uasherati hapo awali, basi unamwomba Mungu na kukiri ni mara ngapi umefanya hivyo, na umefanya na nani. Ikiwa unahisi kwamba huwezi kumwona au kumgusa Mungu, basi lazima uungame kwa kiongozi, ukifafanua kila kitu. Kukiri kwa uwazi ni sharti la msingi zaidi la kuwa mtu mwaminifu. Zaidi ya hayo, ni kuhusu kuzungumza kwa dhati, kutochanganya uongo katika chochote. Jinsi unavyofikiria kuhusu chochote, nia ulizonazo, upotovu unaofunua, unayemchukia au kumlaani moyoni mwako, unayetaka kumdhuru au kupanga njama dhidi yake—yote yanapaswa kukiriwa kwa watu hao. Kwa kufanya hivyo, unakuwa wazi na mkweli, ukiishi katika mwanga. Hii ndiyo maana ya kuwa mtu mwaminifu. Mtu mwaminifu lazima aache ubinafsi wake; lazima aweze kuonyesha na kuchanganua sehemu mbaya na zenye giza zaidi za moyo wake. Baada ya kusikia haya, mnaelewa sasa jinsi ya kuwa mtu mwaminifu? (Bado hatuelewi.) Hata baada ya kusikiliza, ni mafundisho tu ambayo mtu anaelewa, si utendaji mahususi. Wakiwa na ufahamu kama huo wa maneno ya Mungu, viongozi wa uongo huwaongoza watu kula na kunywa maneno ya Mungu kwa njia hii, na pia hushiriki kwa njia hii, wakidhani wanaelewa maneno ya Mungu zaidi, kwamba wana uwezo wa kuelewa maneno ya Mungu, na wanaweza kuwaongoza watu katika uhalisi wa maneno ya Mungu. Kwa kweli, wanachoelewa na kushiriki ni mafundisho na kauli mbiu tu, ambazo hazileti msaada wowote kwa wale wanaotaka kutafuta ukweli na kuelewa kanuni za ukweli. Hata hivyo, viongozi wa uongo bado wanaamini kwamba wana uwezo mkubwa wa kuelewa, wana ufahamu wa kipekee katika maneno ya Mungu, na ni bora zaidi kuliko watu wa kawaida. Wanazunguka kila pahali wakihubiri mafundisho na kauli mbiu hizi, hata wakijihusisha na kujilinganisha na wengine, mara nyingi wakitumia mafundisho na kauli mbiu hizi kujihusisha na mabishano ya maneno, na hata kuzitumia mara kwa mara kufundisha, kupogoa, kuhukumu, na kuwashutumu watu. Wanafikiri kwamba kwa kufanya hivyo, wanafanya kazi, wakileta maneno ya Mungu katika maisha halisi, na kuyatumia Maneno ya Mungu. Je, hili si jambo la kusumbua? Viongozi wa uongo hawawezi kuyaelewa maneno ya Mungu, hawawezi kuwaongoza watu katika uhalisi wa maneno ya Mungu. Baada ya kusoma maneno ya Mungu, wanaweza tu kushiriki baadhi ya maneno na mafundisho, na bado wanazungukazunguka wakihubiri na kuyaonyesha. Hata hivyo, kwa kweli, hawaelewi ukweli wowote katika maneno ya Mungu. Kwa mfano, hawaelewi maneno mengine ya kiroho yanayofanana au misemo inayofanana, wala hawajui tofauti kati yao au jinsi ya kuyatumia katika hali halisi. Mbali na kufuata kanuni na kutamka maneno na mafundisho, hawana utambuzi wa kweli wa maneno ya Mungu na hawayatendi kwa kweli. Kwa hivyo, ni wazi kwamba viongozi wa uongo wenyewe hawaelewi ukweli, wala hawana uwezo wa kuwaongoza watu kuyaelewa maneno ya Mungu na kuingia katika uhalisi wa ukweli. Tumeonyesha hili kwa mfano wa kuwa mtu mwaminifu. Viongozi wa uongo, bila kujua jinsi ya kutambua ukweli wa kuwa mtu mwaminifu, huamua kutamka maneno na mafundisho na kuhubiri kauli mbiu, wakiwapotosha wanaoboronga na waliochanganyikiwa wasio na uelewa wa kiroho, na kuwaacha wamechanganyikiwa. Baada ya kusikiliza maneno na mafundisho haya, wao hasa huwaabudu viongozi wa uongo na, baada ya kuwafuata kwa miaka kadhaa, huishia kutoelewa hata ukweli wa msingi, wakiishia kutokuwa na uingiaji hata kidogo. Tutahitimisha ushirika wetu kuhusu jambo hili hapa.

Kipengele cha Pili: Kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi (Sehemu ya Kwanza)

Viongozi wa Uwongo Hawawezi Kung’amua Hali za Kila Aina ya Mtu

Jukumu la pili la viongozi na wafanyakazi ni kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi. Viongozi wa uongo hufanyaje kazi hii? Je, wana uwezo wa kazi hii? Hebu tuchanganue jambo hili. Kufahamu hali za kila aina ya mtu—hili linatimizwa kwa msingi gani? Linatimizwa kwa msingi wa kuelewa maneno ya Mungu yanayofichua tabia na kiini potovu cha watu mbalimbali. Ili kuelewa hali za watu mbalimbali, mtu lazima kwanza aelewe maneno ya Mungu yanayofichua hali mbalimbali, tabia potovu, na kiini potovu cha watu, na aweze kuvilinganisha na nafsi yake. Aina ya tabia zinazofichuliwa na Mungu inarejelea aina gani ya watu, ubinadamu wao ukoje, aina gani ya udhihirisho na ufunuo walio nao, na mtazamo wao kwa Mungu, maneno ya Mungu, na wajibu wao ni upi; hali hizi lazima zilingane na maneno ya Mungu, na kwa kufanya hivyo, mtu anaweza kuelewa hali za watu mbalimbali. Kwa hivyo, kufahamu hali za watu mbalimbali kwanza kunapatikana kwa msingi wa kuelewa maneno ya Mungu na kuwa na uwezo wa kuelewa maneno ya Mungu. Viongozi wa uongo hawana uwezo wa kuelewa maneno ya Mungu, kwa hivyo, je, wanaweza kuelewa ukweli tata kuhusu aina mbalimbali za watu waliofichuliwa na maneno ya Mungu, na vile vile hali mbalimbali na asili potovu zinazofichuliwa? (Hapana.) Hawaelewi, hawajui uhusiano unaohusika hapa, na hawajui ukweli unaohusika. Kwa sababu hawana uwezo wa kufahamu maneno ya Mungu, kuelewa hali za watu mbalimbali—jambo hili la maana na muhimu sana—ni kazi tata sana na ngumu kwa viongozi wa uongo.

Viongozi wa uongo wanaelewaje hali za watu mbalimbali? Wao huwaza, “Mtu huyu ana shauku, yule ni mwenye chukichuki, huyu anapenda kuvaa vizuri, yule ana imani ndogo…. “Wao huangalia tu matukio haya ya juu juu, lakini hawajui mtazamo wa mtu kuelekea maneno ya Mungu na ukweli ni upi hasa, na kiini cha asili yake ni nini hasa. Kwa mfano, mtu ana imani ya kweli na ana nguvu katika kufanya wajibu wake, lakini matatizo na mikazo ya kifamilia yao huathiri matokeo ya majukumu yake; viongozi wa uongo, wanapoona hili, watawaita vibaya, wakisema, “Mtu huyu ni asiyeamini. Hawezi kujitenga na familia yake. Daima anawafikiria watoto wake. Ana akiba nyumbani lakini hawezi kutoa matoleo. Kwa hivyo mtu huyu ni msumbufu sana, na hawezi kutumika kwa kazi muhimu katika siku zijazo. “Kwa kweli, suala la mtu huyu si kubwa; ni kwa sababu tu amemwamini Mungu kwa muda mfupi tu na ana ufahamu mdogo wa ukweli kwamba hawezi kung’amua mambo mengi. Hajui jinsi ya kuishughulikia familia na watoto wake, au jinsi ya kuishughulikia mali zake. Yeye bado yuko katika kipindi cha kuomba na kutafuta, na bado hajapata kanuni na mbinu sahihi za utendaji. Ana azimio la kutenda ukweli, lakini anapokabiliwa na misukosuko na matatizo ya kifamilia, huwa dhaifu kwa muda na hafanyi kazi sana katika kutekeleza wajibu wake. Hata hivyo, anaweza kukamilisha kazi aliyopewa na kanisa kwa dhati, jambo ambalo watu wengi hawawezi kufanya. Kwa kuzingatia ubora wake wa tabia, ubinadamu, na mtazamo wake kuelekea ukweli, yeye ni mtu mwema. Lakini viongozi wa uongo hawaoni hivi kwa sababu hawayaelewi maneno ya Mungu na hawajui jinsi ya kutumia maneno ya Mungu kama kiwango cha kupima asili ya mtu, au kama hali aliyomo mtu ni kwa sababu ya asili yake au udhaifu wa muda, au ni suala la kimo; hawawezi kupima mambo haya. Matatizo ambayo mtu wa aina hii hukumbana nayo ni yale yanayotokea katika maisha halisi na yanahusiana na kuingia katika uzima—je, viongozi wa uongo wanaweza kushughulikia masuala ya aina hii? Je, wanaweza kutatua matatizo ya watu hawa? (Hapana.) Kwa sababu viongozi wa uongo hawawezi kuelewa kwa usahihi hali za watu mbalimbali na hawawezi kutambua kwa usahihi uzuri na ubaya wa asili ya watu mbalimbali, pia hawawezi kutatua kwa usahihi matatizo na shida za watu mbalimbali. Kinyume chake, wakitegemea shauku pekee wanawaona wale ambao wanaweza kukimbia huku na kule wakijitumia, kuvumilia magumu, na kulipa gharama, lakini wana ubora duni wa tabia na hawana uwezo wa kuelewa, kama walengwa muhimu wa ukuzaji, na wanafanya ushirika kutatua matatizo yao watu hawa wanapokumbana nayo. Lakini kwa wale ambao hakika wana ubora mzuri wa tabia na ubinadamu mzuri, wanapokumbana na matatizo na ni dhaifu kidogo, viongozi wa uongo huyatatua na kuyashughulikiaje? Watu hawa wanapokabiliana na matatizo na kwa kweli ni dhaifu kidogo, kulingana na hali hiyo, wanapaswa kuungwa mkono na kusaidiwa; mtu anapaswa kushiriki nia za Mungu kwao—hawapaswi kupuuziliwa mbali, sembuse kuitwa majina mabaya. Lakini viongozi wa uongo hutatuaje matatizo ya watu kama hao? Wao husema, “Kazi ya Mungu tayari imefikia hatua ya aina hii, lakini bado wewe unaendelea kushikilia na mumeo, watoto wako; hata mnawaacha watoto wenu wasome chuo kikuu na kufuatilia matarajio yao. Kadri majanga yanavyozidi kuwa makubwa, je, bado kuna matarajio yoyote katika ulimwengu huu? Huwezi hata kutunza maisha yako mwenyewe, unawezaje kujali mambo hayo? Kazi ya Mungu inakaribia kukamilika, muda ni mchache mno! Usipojitolea kikamilifu, je, bado unaweza kuitwa kiumbe aliyeumbwa? Je, bado wewe ni binadamu? “Je, matatizo ya watu hawa yanahusiana na haya kweli? (Hapana.) Sababu ya watu hawa kuwa dhaifu kidogo wanapokabiliwa na magumu ni kwa sababu tu ya kimo chao kidogo, si kwa sababu hawapendi ukweli au hawataki kufanya wajibu wao. Kwa hivyo, kile ambacho viongozi wa uwongo wanasema hakilingani na hali yake; ni wazi kwamba ni hali ya kumweka katika kitengo kibaya, kutoelewa kiini au kipengele muhimu cha hali yake, kutoelewa anachofikiria kweli, ni mtu wa aina gani, na jinsi anavyopaswa kuongozwa na kusaidiwa kutatua matatizo yake. Viongozi wa uongo hawajui jinsi ya kutatua matatizo haya. Kwa hivyo, mtu anapaswa kutatuaje mambo kama hayo yanapotokea? Unaweza kusema, “Suala unalokabiliana nalo ni tatizo ambalo watu wengi hukumbana nalo. Wale ambao wanaweza kuacha familia zao na kujitoa kwa moyo wote kwa ajili ya Mungu hawafanyi kwa msukumo, bali wamejiandaa kwa muda mrefu. Kwanza, wameelewa ukweli wa kutosha na wana azimio la kweli la kujitenga na familia zao, kujituma kwa moyo wote katika nyumba ya Mungu, na wanaweza kuhakikisha kwamba hawatajuta baadaye—wamefikiria kuhusu kila kitu. Zaidi ya hayo, katika kipindi hiki, pia wanamwomba Mungu kwa ajili ya maandalizi na kufungua njia ya kusonga mbele, huku wakiendelea kujiandaa na ukweli, wakijiruhusu kuuelewa ukweli zaidi, na kuwa na imani zaidi katika kuweka kando kila kitu ili wajitumie kwa moyo wote kwa ajili ya Mungu. Hili linahitaji muda, maombi, na bila shaka, uongozi na mipango ya Mungu. Ukiwa na azimio hili, usiwe na wasiwasi. Mwombe Mungu na usubiri kimya kimya, na Mungu atakufanyia mipango. Maombi yako na azimio lako yakilingana na nia za Mungu na kupokea kibali cha Mungu, ukiwa uko tayari na utatii bila kujali Mungu anafanya nini na hutajuta, basi Mungu hakika atakufungulia njia. Katika kipindi hiki, kile ambacho watu wanapaswa kufanya ni kujiandaa na kusubiri; kitu pekee wanachoweza kufanya ni kujiandaa na ukweli, kuelewa nia za Mungu, na kuruhusu kimo chao kikue polepole. Mungu anapoweka mazingira mbalimbali, ukiweza kuchagua kutii mamlaka na mipango ya Mungu bila malalamiko yoyote, huku ndiko kuwa na kimo—bila kujali Mungu anafanya nini au jinsi Anavyopanga, wewe utaweza kutii. “Mnaonje kuhusu mwongozo wa aina hii? (Ni mzuri.) Kwa upande mmoja, unatimiza jukumu lako, ukiwasaidia watu waelewe nia za Mungu; wakati huo huo, huwalazimishi zaidi ya uwezo wao, lakini unawatendea kulingana na hali yao halisi. Je, huku si kutatua matatizo kutumia maneno ya Mungu? Je, huku si kutatua matatizo ambayo watu hukabiliana nayo katika maisha halisi kulingana na hali yao? (Ndiyo.)

Katika utendaji wa wajibu wao, baadhi ya watu huwa wenye kufanya mambo ili kutimiza wajibu tu na hawaonyeshi kujukumika hata kidogo, huwa wanajichukulia kuwa wenye madaraka, na ni wenye kiburi, wenye kujihesabia haki, na wasioweza kushirikiana na wengine, na huleta hasara kwa kazi ya kanisa bila kuhisi hata chembe ya hatia. Kiongozi wa uongo, anapoona hali kama hiyo, huanza kushughulikia na kutatua suala hilo, akisema, “Mtu huyu ana jukumu muhimu sana katika kazi hii. Inaonekana hakuna mtu anayefaa kabisa kuchukua nafasi yake, kwa hivyo tunahitaji kushirikiana na yeye ili tutatue matatizo yake.” Wakati wa ushirika, kiongozi wa uongo hugundua kwamba mtu huyu hataki kufanya wajibu wake hata kidogo. Anataka kufuatilia mambo ya kidunia, kuchuma pesa kutokana na kazi yake na kuishi maisha mazuri, na anaona kulazimishwa kufanya wajibu wake kama kumlazimisha afanye asichotaka. Anahisi kwamba kufanya wajibu wake katika nyumba ya Mungu kunamaanisha kuwa na shughuli nyingi kila siku, si tu kuharibu maisha yake ya kibinafsi ya familia lakini pia kufanya iwe vigumu kudumisha uhusiano na watu wa familia, na kwamba akikiuka kanuni anapofanya wajibu wake anapaswa kuvumilia kupogolewa. Anaona maisha kama hayo kuwa machungu sana na hataki kuishi hivyo. Suala liko wazi: Tabia yake inaonyesha kwamba yeye ni asiyeamini. Lakini kiongozi wa uongo anashughulikiaje jambo hilo? Kiongozi wa uongo huwaza, “Mtu huyu ana kipaji miongoni mwa wasioamini; si rahisi kupata mtu kama yeye. Hali yake imekuwa ya matatizo; Ninahitaji kuweka kando haraka shughuli nyingi zaidi ninayoifanya sasa ili nifanye ushirika na yeye, nimsaidie kutatua hili. Nalitatuaje? Maneno ya Mungu ndiyo yenye nguvu zaidi; kwanza, nitamsomea vifungu vichache vya maneno ya Mungu ili kutatua kutokuwa kwake radhi kufanya wajibu wake.” Kiongozi wa uongo huwaambia, “Sasa kwa kuwa majanga yamekuja, watu hawawezi tena kuishi maisha mazuri. Bado unataka kuchuma pesa kupitia kwa kazi na kuishi maisha rahisi ya familia, lakini hivi karibuni ulimwengu mzima utakuwa katika machafuko, na hakutakuwa na familia za kawaida tena. Je, huwezi kung’amua mambo haya? Unahitaji kumwomba Mungu zaidi. Kumwomba Mungu kutakupa imani. Pia unahitaji kula na kunywa maneno ya Mungu zaidi. Baada ya kula na kunywa maneno ya Mungu mara chache, tatizo lako litatatuliwa.” Kisha, anatafuta vifungu vitano au kumi vya maneno ya Mungu vya kusoma na kushiriki na yeye. Mtu huyo anajibu, “Ushirika umetosha. Ninaelewa maneno haya yote ya Mungu; mimi ni msomi kukushinda. Usijionyeshe.” Siku nzima ya ushirika na hakuna kinachotatuliwa. Kiongozi wa uongo hujiwazia, “Nimekuwa nikifanya kazi ya kanisa kwa miaka mingi sana; siamini kwamba siwezi kutatua tatizo lako.” Jioni, anaendelea na ushirika haraka, “Unahitaji kumpenda na kumwabudu Mungu! Una tumaini la kuwa kiumbe aliyeumbwa ambaye anafikia kiwango kinachohitajika. Wajibu huu si rahisi kuupata; lazima uithamini fursa hii, kwani ukiikosa, hakutakuwa na nyingine. Ukiwa na ubora wako wa tabia na hali ikiwa nzuri sana, je, halitakuwa jambo la kusikitisha ukikosa kufanya wajibu wako? Mtu mwenye talanta kama yako anapaswa kukuzwa na kutumika katika nyumba ya Mungu; wewe una matarajio makubwa hapa!” Mtu huyo anasema, “Acha kuzungumza. Ukinilazimisha nifanye wajibu wangu, mtazamo wangu utabaki vile vile. Kama sitaruhusiwa kufanya hivyo, nitaondoka mara moja. Sio eti naomba nibaki hapa!” Kiongozi huyo wa uongo anamaliza maneno yake yote lakini hawezi kumshawishi mtu huyu au kutatua tatizo lake. Kwa nini? Ni kwa sababu hawezi kuelewa tatizo kuu la mtu huyu ni lipi. Mtu huyu, anapofanya wajibu wake, ni mzembe kila anapohisi kufanya hivyo, hudanganya kila anapohisi akifanya hivyo, na hutenda kwa njia isiyo ya dhati tu kama ndivyo anavyohisi kufanya; haijalishi anafanya kazi gani, hana uwajibikaji. Hataki kuweka juhudi kidogo zaidi au kusema maneno machache zaidi ili kutatua baadhi ya masuala, akiona ni ya kusumbua na kutatiza. Anajua wazi jinsi ya kufanya wajibu wake kwa njia ambayo ni ya kiwango kinachohitajika na jinsi ya kutenda ipasavyo lakini hataki kufanya hivyo. Bado, anaendelea kufanya wajibu wake katika nyumba ya Mungu. Asili ya hali hii ni gani? Tatizo hapa ni lipi? (Alikuja na nia ya kupata baraka na kufanya mikataba.) Alikuja na matumaini makubwa; watu kama hao wanajulikana kama watu wanaojali maslahi yao wenyewe. Wanasema, “Nilisikia kwamba dunia itaisha hivi karibuni, mwisho wa dunia umewadia, kwa hivyo sihitaji kwenda kazini tena; nimepata pesa nyingi za kutosha hata hivyo. Ni bora nije nyumbani kwa Mungu kwa tiketi ya mlo wa bure na kujipatia nafasi, ili niweze kuwa na tumaini la kupokea baraka baadaye.” Kwa kuzingatia mtazamo wake na nia yake katika kufanya wajibu wake, imani yake kwa Mungu ni ya kutegemea fursa; amekuja nyumbani kwa Mungu ili kudoea, si kwa imani ya kweli. Mtazamo wake anapofanya wajibu wake ni wa kupuuza hasa. Ili kumtumia, kanisa linapaswa kumshawishi na kujadiliana naye, na bado, hafanyi vizuri. Je, mtu ambaye hana dhamiri anaweza kufanya wajibu wake kweli? Anajihusisha tu na kutegemea fursa na kudoea, yeye ni asiyeamini. Tukiangalia asili ya vipengele viwili vya suala hili, katika kujaribu kulitatua, je, kiongozi huyo wa uongo alielewa kiini chake? (Hapana.) Kwa kushindwa kuelewa kiini cha suala hilo, bado alimwona mtu huyu kama mwumini wa kweli, mtu asiyeelewa ukweli tu, mwenye kimo kidogo, dhaifu kwa muda na anayehitaji msaada. Kutokana na mitazamo hii, alijaribu kufanya ushirika na kusaidia, lakini akaambiwa, “Acha kuzunguza. Mafundisho hayo unayoyazungumzia hayana maana. Ninajua yote hayo, ninaelewa zaidi kuliko wewe. Je, ni mafundisho mangapi unayoyaelewa kweli? Je, una elimu ya kiwango gani? Nimesoma vitabu vingi kuliko ulivyokula milo!” Asili yake imejifunua, sivyo? Kiongozi wa uongo bado anaamini kwamba anafanya kazi, bila kutambua kwamba mtu huyu kwa kweli ni asiyeamini. Wakati wasioamini wanapofanya wajibu wao katika nyumba ya Mungu, hata kazi yao haifikii kiwango kinachohitajika. Je, watu kama hao wanapaswa kuruhusiwa kuwa karibu? (Hapana.) Kwa hivyo, hii ndiyo kanuni ya kumshughulikia mtu wa aina hii katika nyumba ya Mungu: Ikiwa anaweza na yuko tayari kufanya kazi, mruhusu awepo; ikiwa hataki, msafishe haraka, bila kumhimiza akae au kumsihi. Je, kiongozi wa uongo anajua kanuni hii? Hajui. Anawatendea wafu kana kwamba wako hai, akiwalisha na kuwapa maji; sivyo? Viongozi wa uongo hufanya mambo ya kipumbavu kama hayo.

Viongozi wa Uwongo Hawawezi Kutatua Shida na Matatizo Ambayo Watu Hukumbana Nayo Katika Kuingia Kwao Katika Uzima

Katika hali mbalimbali, watu tofauti wanapofichua hali na udhihirisho mbalimbali, viongozi wa uongo hushindwa kuelewa kiini cha ufunuo huu na hawawezi kutatua matatizo yanayotokana nao. Kwa sababu hawaelewi ukweli, huita majina kimakosa na kujihusisha na mwenendo mbaya wa kiholela, wakiwakosea wale ambao ni dhaifu kwa muda au wakati mwingine ni hasi kwa wasioamini na watu wanaomsaliti Mungu. Wakati huo huo, wale wasioamini ambao kwa juu juu wana vipawa fulani, ambao wanaweza kufanya kazi rahisi na kujitahidi, wanachukuliwa kuwa walengwa muhimu wa kuungwa mkono. Watu hawa wanaona aibu kusema moja kwa moja kutokuwa radhi kwao kufanya wajibu wao, lakini viongozi wa uongo hushindwa kung’amua hili na huendelea kuwashawishi wabaki. Viongozi wa uongo hawafanyi chochote ila kufanya vitendo vya kipumbavu; watu waovu husumbua kanisa, lakini hubaki vipofu kwa hili na hawashughulikii suala hilo. Je, huku si kujihusisha na mwenendo mbaya wa kiholela? Utendaji mbaya wa viongozi wa uongo hutokeaje? Hawana uwezo wa kuelewa maneno ya Mungu na hawaelewi ukweli, kwa hivyo wanapokabiliwa na hali mbalimbali, wao hugeukia mafundisho ya juu juu zaidi wanayoyaelewa, wakiyatumia mara kwa mara kwa njia ambayo hutumika tu kusababisha ukatizaji na usumbufu. Mara nyingi, sio tu kwamba wanashindwa kutatua matatizo ambayo watu hukutana nayo katika kuingia katika uzima na si tu kwamba wanashindwa kuwasaidia watu kutoka katika udhaifu hadi kuwa na uwezo, lakini pia husababisha watu kuwa na mawazo na suitafahamu kuhusu Mungu, na kuwafanya wafikiri kanisa linajaribu kuwaajiri ili watumie huduma yao, kana kwamba nyumba ya Mungu haina watu wenye talanta na hawawezi kupata watu wanaofaa. Hii ni athari mbaya inayotokana na kazi ya viongozi wa uongo. Hili hutokeaje? (Viongozi wa uongo hawawezi kuufahamu ukweli, hawaelewi ukweli, na wanapokutana na hali fulani, hutumia kanuni tu.) Hawawezi kuufahamu ukweli, wanaweza tu kukariri maneno na misemo isiyobadilika. Hawana uelewa halisi wa uzoefu na uthamini wa ukweli. Kwa hivyo, matatizo yanapotokea hatimaye, wanaweza kusema tu misemo michache mikavu: “Mpende Mungu”; “Kuweni waaminifu”; “Kuweni watiifu na wanyenyekevu mnapokabiliwa na hali”; “Fanyeni wajibu wenu vizuri”; “Mnahitaji kuwa waaminifu”; “Lazima muuasi mwili”; “Mnahitaji kujitumia kwa ajili ya Mungu.” Wanatumia mafundisho haya matupu, kauli mbiu, na misemo ili kujipamba, na pia kuwafundisha wengine, wakitumaini kuwashawishi na kuwa na athari chanya—lakini haileti matokeo yoyote, na haibadilishi chochote. Kwa hivyo, viongozi wa uongo hawawezi kukamilisha kazi yoyote. Kwa kuwa hawawezi hata kutatua matatizo ambayo watu wateule wa Mungu hukutana nayo katika kuingia katika uzima, basi wanawezaje kufanya kazi nzuri ya kuliongoza kanisa?

Watu wanapokumbana na matatizo mbalimbali katika maisha halisi na hawajui jinsi ya kuyakabili, wala jinsi ya kutenda ukweli, wanahitaji kutafuta ukweli katika maneno ya Mungu ili kutatua masuala haya. Ikiwa mtu mwenye kimo kidogo hajui jinsi ya kutafuta ukweli katika maneno ya Mungu, wala jinsi ya kupata maneno husika ya Mungu, basi anapaswa kutafuta wale wanaoelewa ukweli kwa ajili ya kufanya ushirika ili kutatua suala hilo, huku pia akiwafundisha jinsi ya kupata maneno husika ya Mungu na jinsi ya kuelewa ukweli. Hii inamaanisha kupata kutoka katika maneno ya Mungu ni kanuni na viwango vipi vya Mungu vinavyohitajika, jinsi Mungu anavyofafanua jambo hili na anachotaka kulihusu, na kama kuna maelezo yoyote mahususi yaliyoelezwa. Ikiwa maneno ya Mungu kuhusu mada hii ni rahisi kiasi, yakielezea tu kanuni bila kutoa mifano ya kina, basi unapaswa kujifunza kutafakari. Ikiwa huwezi kuyaelewa kwa kutafakari, tafuta watu zaidi wa kufanya ushirika nao, shiriki katika mikutano, na utafute huku na kule katika mchakato wa kufanya wajibu wako, upate nuru na mwangaza, na hivyo polepole uelewe kiini cha suala lililopo ni nini. Hatimaye, ingia kulingana na kanuni za maneno ya Mungu ili kufikia suluhu ya matatizo haya. Kwa mfano, baadhi ya watu ni wavivu na hawawezi kamwe kupata nguvu za kufanya wajibu wao; lakini taja kula, kunywa, na kufurahi, nao huchangamka na kujaa nguvu, kana kwamba wamechangamka ghafla. Viongozi wa uongo hutatuaje masuala kama hayo? Wao pia wana njia: kuwapa watu hawa kazi zaidi, bila kuwaacha na muda wa kufanya kazi. Je, mbinu hii inaweza kutatua tatizo? Baadhi ya watu wanasita kufanya hata kiasi kidogo cha kazi waliyopewa; wanataka tu kujinyima, wakiona ni bora kutofanya kazi yoyote! Tatizo ni nini kwa watu wavivu sana? Hili linahusiana na asili yao, kama wanapenda mambo chanya, na pia mapendeleo na shughuli zao. Kuna baadhi ya watu ambao wana sifa kidogo; ikiwa ni wafuasi wa kawaida tu bila mzigo wowote uliowekwa juu yao, hawana nguvu ya kufanya kazi yao na hawapati kupendezwa nayo. Hata hivyo, ikiwa, kulingana na ubora wao wa tabia na wajibu wanaoweza kufanya, wamepewa mzigo wa kuwa msimamizi, kuruhusiwa kushikilia cheo na kutekeleza majukumu fulani, shauku yao katika kazi huchochewa. Wakati mwingine, wanapokosa kuwajibika katika kazi yao au kuwa wavivu, wanaweza kupogolewa; wakati mwingine, wanaweza kutiwa moyo na kusifiwa. Hivyo, watu hawa, wanaojali kuonekana kwao, wanapenda hadhi, na hufurahia kusifiwa, hupata nguvu ya kufanya wajibu wao. Wanapofikiria kulegea, wanafikiria, “Kwa ajili ya hadhi, kwa ajili ya mzigo ninaoubeba, lazima nifanye vizuri.” Kwa njia hii, uvivu wa watu kama hao unaweza kutatuliwa kwa kiasi. Viongozi wa uongo wanapokutana na masuala ya aina hii yanayohusiana na ubinadamu au hali zinazohusisha kuingia katika uzima zinazotokea katika mchakato wa kufanya wajibu, wanaona kuwa magumu na changamoto sana kuyatatua. Hawajui jinsi ya kutatua hali na matatizo haya, au ni maneno gani ya Mungu ya kutumia kwa azimio lenye lengo. Mara nyingi, mbinu yao ni kuwashawishi au kuwarairai watu wafanye vizuri; ikiwa ushawishi na kurairai hakufanyi kazi, wao huamua kukasirika na kuwapogoa. Kupogoa kusipofanya kazi, wanasoma vifungu kadhaa vya maneno makali ya Mungu kama onyo, wakiwajulisha watu kwamba wanapaswa kujipanga. Ikiwa hilo bado halina matokeo, suluhisho lao la mwisho ni kupanga mtu wa kuwatunza na kuwasimamia. Wana mbinu hizi chache tu, na ikiwa hizi hazifanyi kazi, hawana chaguo lingine.

Kwa muhtasari, bila kujali tatizo ambalo viongozi wa uongo wanakabiliana nalo katika kazi yao, hawawezi kung’amua kiini cha tatizo, wanajitahidi kuelewa hali na asili halisi za watu mbalimbali, na hata zaidi hawawezi kung’amua kiini cha tatizo kilipo au wapi pa kuanzia ili kulitatua ipasavyo. Hawana kanuni na mbinu hizi za kushughulikia matatizo, kwa hivyo kazi ya viongozi wa uongo haiwezi kutatua masuala mbalimbali halisi. Wanaweza tu kuhubiri mafundisho fulani, kuropoka kauli mbiu, kufuata kanuni fulani, na kutenda kwa njia isiyo ya dhati. Watu kama hao wanawezaje kuwa na uwezo katika kazi ya uongozi wa kanisa? Haijalishi wamepata mafunzo kiasi gani au wataamini kwa miaka mingapi zaidi, hawatakuwa na uwezo katika kazi ya uongozi wa kanisa. Je, Mumekutana na mifano yoyote ya hili? (Katika kanisa letu, kulikuwa na mtu aliyekuwa akifanya kazi ya mwenyeji ambaye kila mara alitoa matamshi ya kuhukumu na kushambulia, akiathiri utendaji wetu wa wajibu na kusababisha usumbufu na misukosuko. Baada ya kuripoti hili kwa kiongozi, alisisitiza tu kwamba tujijue na tutiicmazingira yaliyowekwa na Mungu, bila kutatua tatizo halisi, ambalo liliathiri kazi ya kanisa. Ilikuwa tu baada ya mabadiliko ya uongozi ndipo tatizo lilitatuliwa.) Huu ni udhihirisho wa kawaida wa viongozi wa uongo. Huyu ni aina ya kawaida ya kiongozi wa uongo: wale ambao hawawezi kumtambua mtu mwovu au mpinga Kristo wanapokutana naye, na kuwaambia wengine wawe wavumilivu na wastahimilivu, kujifunza kutokana na uzoefu, na kumtii mtu mwovu au mpinga Kristo. Hawatambui wapinga Kristo au watu waovu, wala hawafanyi chochote kuwahusu. Baada ya ushirika mwingi kuhusu njia ambazo wapinga Kristo hujitokeza, kila mtu anayeelewa ukweli lazima sasa aweze kuwatambua wachache wao. Lakini, je, watu kama viongozi wa uongo wanaweza kutafuta jinsi ushirika huo unavyolingana na tabia ya mpinga Kristo? Je, wanaweza kuwatambua wapinga Kristo? (Hapana.) Na kitu gani kinachotokana na kutoweza kwao kuwatambua wapinga Kristo? Inawezekana kwamba mpinga Kristo atawanyang’anya mamlaka, kwamba watamruhusu mpinga Kristo atawale kanisa na, mwishowe, wasifanye chochote wakati mpinga Kristo anapoanzisha ufalme huru. Ikiwa hawawezi kumtambua mpinga Kristo, hawana njia ya kumchukulia mpinga Kristo kama adui yao na kumfichua, kumtambua, na kumkataa; ikiwa hawawezi kumtambua mpinga Kristo, kuna uwezekano mkubwa wa kumchukulia mpinga Kristo kama ndugu, kwa uvumilivu na ustahimilivu, jambo ambalo husababisha mpinga Kristo kuingia madarakani kanisani na kulidhibiti. Kwa hivyo, matokeo ya kutoweza kuwatambua wapinga Kristo ni makubwa, mabaya kupita kiasi. Viongozi wa uongo hawaelewi ukweli; hawawezi kutambua kiini cha watu wa aina tofauti. Wanachofanya ni kuhubiri maneno na mafundisho na kutumia kanuni, wakionyesha upendo kwa wote, kumwacha kila mtu atubu, na kumpa kila mtu nafasi, yeyote yule. Je, hii si njia ya makasisi wa kidini? Je, hii si njia ya Mafarisayo? Viongozi wa uongo, wanapokutana na wapinga Kristo, kwa kawaida huchagua kukubaliana na kutoa njia, hata kupata kisingizio au sababu ya kudai kuwa huku ni kuwatendea wengine kwa upendo. Wakijua kwamba mtu ni msumbufu na ni mpinga Kristo, hawathubutu kumkabili wala hawana ujasiri wa kumtambua na kumfichua; hivi ndivyo viongozi wa uongo wanavyofanya. Hata wakati baadhi ya ndugu tayari wamegundua kwamba mtu huyo ni mwovu au mpinga Kristo, viongozi wa uongo bado watasema, “Hatuwezi kuwahukumu watu au kuwashutumu kirahisi. Mtu huyo ana shauku kubwa ya kujituma na yuko tayari kulipa gharama—sio mpinga Kristo au mtu mwovu. Kwa sababu tu mtu anasema maneno machache makali haimaanishi kwamba yeye ni mwovu, sivyo?” Viongozi wa uongo hawawezi kuona kiini cha watu, wala hawawezi kuona matokeo ya matendo ya wapinga Kristo, bado wakionyesha upendo, uvumilivu, na ustahimilivu kwa wapinga Kristo, hata kuwatia moyo wapinga Kristo kutafakari, kujijua wenyewe, na kutubu kweli. Haijalishi jinsi mpinga Kristo anavyojaribu kujijua, je, asili yake inaweza kubadilika? Je, anaweza kujijua mwenyewe kweli? Hawezi kabisa. Ingawa wapinga Kristo wanaweza kuonekana kuacha mambo fulani na kujitumia kidogo juujuu, ndani yao wana matamanio na mipango mikubwa. Sababu ya viongozi wa uongo kutoweza kuwang’amua watu kama hao kuwa wapinga Kristo ni kwamba viongozi wa uongo hawaelewi ukweli, wala hawawezi kutambua aina tofauti za watu. Hawawezi kuona kiini cha asili cha watu mbalimbali, wala hawajui jinsi ya kuwatendea au kuwashughulikia watu wa aina tofauti. Wanapowaona wengine wakiwafichua wapinga Kristo, hawathubutu kujiunga nao, na wanaogopa zaidi kuchukua hatua dhidi ya wapinga Kristo, wakiogopa kulipiza kisasi ikiwa watawakosea wapinga Kristo. Mbinu yao kwa wapinga Kristo imekuwa tu kuhubiri mafundisho na kusihi. Mbali na kutoweza kuwatambua watu waovu na wapinga Kristo, viongozi wa uongo pia hawawezi kutatua masuala mbalimbali yaliyopo miongoni mwa watu wateule wa Mungu. Hili linathibitisha kwamba viongozi wa uongo hawana uelewa wa ukweli hata kidogo; hawawezi kutatua matatizo halisi na hawawezi kuwaongoza watu wateule wa Mungu kuingia katika uhakika wa ukweli. Haijalishi viongozi wa uongo wanasema au kufanya nini, hutasikia maneno yoyote ya kutia nuru yanayochochewa na kutiwa nuru na Roho Mtakatifu, sembuse kuona kwamba wana ukweli wowote halisi. Kwa hivyo, viongozi wa uongo hawaleti faida au msaada wowote katika suala la kuingia kwa watu katika uzima; kazi ndogo wanayofanya inahusisha kuhubiri maneno na mafundisho, kuropoka kauli mbiu, na kutenda kwa njia isiyo ya dhati. Wanashindwa kabisa kutimiza jukumu ambalo kiongozi anapaswa kufanya.

Huo ndio mwisho wa ushirika wetu kwa leo. Kwaherini!

Januari 9, 2021


Majukumu ya Viongozi na Wafanyakazi (2)

Kwanza tupitie maudhui makuu ya ushirika wetu katika mkutano uliopita. (Wakati uliopita, Uliorodhesha majukumu kumi na tano ya viongozi na wafanyakazi, na hasa ulishiriki juu ya mawili ya kwanza: La kwanza ni kuwaongoza watu kula na kunywa maneno ya Mungu na kuyaelewa, na kuingia katika uhalisi wa maneno ya Mungu; la pili ni kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi. Kulingana na vipengele hivi viwili, Ulichanganua udhihirisho husika wa viongozi wa uongo.) Je, mmewahi kutafakari kuhusu ni majukumu gani kati ya haya mawili ambayo mngeweza kutekeleza kama mngekuwa viongozi? Watu wengi huhisi kila mara kwamba wana ubora kiasi wa tabia, akili, na hisia ya mzigo kiasi fulani, na hivyo hutamani kugombea nafasi ya kuwa viongozi, na hawataki kuwa wafuasi wa kawaida. Kwa hivyo, kwanza angalia kama unaweza kutekeleza majukumu haya mawili, na ni lipi ambalo unaweza zaidi wa kutekeleza, na una uwezo wa kulichukua. Tusizungumzie kwa sasa kuhusu kama wewe una ubora wa tabia wa kuwa kiongozi, au kama una uwezo wa kazi hii au hisia ya mzigo, na kwanza uangalie iwapo unaweza kutekeleza majukumu haya mawili vizuri. Je, umewahi kutafakari swali hili? Wengine wanaweza kusema, “Sipangi kuwa kiongozi, kwa hivyo kwa nini nitafakari? Ninahitaji tu kufanya kazi yangu vizuri—swali hili halinihusu mimi. Katika maisha haya, sitaki kamwe kuwa kiongozi, na sitaki kamwe kuchukua majukumu ya kiongozi au mfanyakazi, kwa hivyo sihitaji kamwe kutafakari maswali kama hayo.” Je, kauli hii ni sahihi? (Hapana.) Hata kama hutaki kuwa kiongozi, je, bado huhitaji kujua jinsi mtu anayekuongoza anavyotekeleza majukumu haya mawili, iwapo ametimiza majukumu yake, iwapo ana ubora wa tabia unao, uwezo, na hisia ya mzigo inaohitajika, na iwapo anafikia mahitaji haya mawili? Kama huelewi au huwezi kung’amua mambo haya, na akuongoze utumbukie kwenye shimo, je, utajua? Ukimfuata tu kwa njia iliyochanganyikiwa na uwe tu mpumbavu, kama hujui kwamba yeye ni kiongozi wa uongo, au kwamba anakupotosha au hujui anakokuelekeza, basi wewe utakuwa hatarini. Kwa sababu huelewi mawanda ya majukumu ya viongozi na wafanyakazi, na huna utambuzi wa viongozi wa uongo, utamfuata kwa njia ya kuchanganyikiwa, na kufanya chochote anachokwaomba ufanye, bila kujua kama anachoshiriki na wewe kinapatana na ukweli katika maneno ya Mungu, au kama ni ukweli. Utafikiri kwamba kwa sababu ana shauku, kwa sababu anajishughulisha kufanya kazi kwa bidii kuanzia alfajiri hadi jioni na anaweza kulipa gharama, na kwa sababu, mtu anapokuwa katika shida, ananyoosha mkono wa msaada kumsaidia, na hamwonyeshi kutojali, kwamba yuko anafikia kiwango kinachohitajika kama kiongozi. Hujui kwamba viongozi wa uongo hawana uwezo wa kuelewa maneno ya Mungu, kwamba haijalishi wanafanya kazi kwa muda gani, hawataelewa nia za Mungu au kujua mahitaji ya Mungu ni nini, hawataweza hata kutambua mafundisho ni nini na ukweli ni nini, hawatajua jinsi ya kuelewa maneno ya Mungu na ukweli kwa njia safi, wala hawatajua jinsi ya kula na kunywa maneno ya Mungu—hili linaonyesha wazi kwamba wao ni viongozi wa uongo. Viongozi wa uongo hawapati matokeo yoyote katika kazi wanayofanya. Watashiriki na wewe na kufanya mambo kwa njia isiyo ya dhati, lakini hawatajua vizuri kuhusu hali uliyomo, ni magumu gani mnayokabiliana nayo, na kama yametatuliwa kweli, na wewe mwenyewe hutajua mambo haya pia. Kwa nje, watakuwa wamesoma maneno ya Mungu na kushiriki kuhusu ukweli na wewe, lakini wewe bado utaishi katika hali ya makosa bila uwezo wa kugeuza hayo. Haijalishi ni magumu gani unayokumbana nayo, wataonekana kutekeleza majukumu yao, lakini hakuna matatizo yako yoyote yatakayotatuliwa kupitia ushirika au usaidizi wao, na matatizo hayo yataendelea. Je, kiongozi wa aina hii anafikia kiwango kinachohitajika? (Hapana.) Kwa hivyo, ni ukweli upi unaohitaji kuelewa ili kutambua mambo haya? Unahitaji kuelewa iwapo viongozi na wafanyakazi hufanya kila kazi na kushughulikia kila tatizo kulingana na mahitaji ya maneno ya Mungu, kama kila neno wanalonena ni la vitendo na linalingana na ukweli katika maneno ya Mungu. Zaidi ya hayo, unahitaji kuelewa iwapo, unapokabiliwa na matatizo mbalimbali, mbinu yao ya kutatua masuala inakuongoza kuelewa maneno ya Mungu na kupata njia ya kutenda, au wanazungumza tu maneno na mafundisho, wanapaza tu sauti wakisema kauli mbiu, au kukuonya. Baadhi ya viongozi na wafanyakazi hupenda kuwasaidia watu kupitia katika kuwasihi, wengine kupitia kutia motisha, na wengine kupitia kufichua, kushutumu, na kupogoa. Bila kujali njia wanayotumia, ikiwa inaweza kukuongoza wewe uingie katika ukweli halisi, utatue matatizo yako halisi, ikufanye uelewe nia za Mungu ni zipi na hivyo kukuwezesha ujijue na kupata njia ya utendaji, basi unapokabiliwa na hali kama hizo katika siku zijazo, utakuwa na njia ya kufuata. Kwa hivyo, kiwango cha msingi zaidi cha kupima kama kiongozi au mfanyakazi anafikia kiwango kinachohitajika ni kama anaweza kutumia ukweli kutatua shida na matatizo ya watu, akiwawezesha kuelewa ukweli na kupata njia ya utendaji.

Wakati uliopita, tulishiriki kwa kiasi fulani kuhusu majukumu ya kwanza na ya pili ya viongozi na wafanyakazi, na tukachanganua baadhi ya udhihirisho wa viongozi wa uongo kuhusiana na majukumu haya mawili. Udhihirisho wao wa msingi ni uelewa wa kina kifupi na wa juujuu wa maneno ya Mungu na kushindwa kuelewa ukweli. Ni dhahiri kwamba kwa sababu hiyo hawawezi kuwaongoza wengine kuelewa maneno ya Mungu na kuelewa nia Zake. Watu wanapokabiliwa na ugumu, viongozi wa uongo hawawezi kutumia ujuzi wao wa uzoefu kuwaongoza watu hao kuelewa ukweli na kuingia katika uhalisi, ili wawe na njia ya kufuata, wala hawawezi kuwafanya watafakari na kujijua katikati ya matatizo mbalimbali, na kutatua matatizo haya kwa wakati mmoja. Kwa hivyo leo, hebu kwanza tushiriki kuhusu ugumu wa kuingia katika uzima ni upi, na ni matatizo gani mbalimbali ya kawaida yanayohusiana na kuingia katika uzima ambayo watu hukutana nayo mara nyingi katika maisha yao ya kila siku. Hebu tufanye muhtasari maalum wa mambo haya. Je, hili linahitaji tulifanyie ushirika? (Ndiyo.) Ninyi mnavutiwa kwa kiasi fulani na mada hizi zinazohusiana na kuingia katika uzima sasa, sivyo? Nilipokutana nanyi kwa mara ya kwanza na kuzungumza nanyi, bila kujali kilichosemwa, mlikuwa ganzi na msio wachangamfu, wavivu, na msio na mjibizo wa haraka. Ilionekana kama kwamba nyinyi hamkuelewa chochote, na hamkuwa na kimo chochote, sembuse kuingia katika uzima. Sasa, tunapozungumzia mambo yanayohusu kubadilisha tabia ya mtu maishani, wengi wenu mnavutiwa na mada hii, na mna maoni fulani kuhusu hilo. Hili ni jambo chanya. Kama nyinyi hamngekuwa mkifanya wajibu wenu, je, mngeweza kufikia mambo haya? (Hapana, hatungeweza.) Hii ni neema ya Mungu; yote yanatokana na neema Yake.

Kipengele cha Pili: Kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi (Sehemu ya Pili)

Aina Nane za Matatizo ya Kuingia Katika Uzima

I. Matatizo Yanayohusiana na Kutimiza Wajibu wa Mtu

Kuhusu ugumu wa kuingia katika uzima, hebu kwanza tuangalie kwa upana zaidi ugumu unaohusiana na kutekeleza wajibu wa mtu. Unapokabiliana na matatizo yanayohusisha kutenda ukweli katika kutekeleza wajibu wako, na huwezi kushughulikia mambo kulingana na kanuni, je, huu si ugumu katika kuingia katika uzima? (Ndiyo, ni ugumu.) Kwa maneno rahisi, ni hali, mawazo, mitazamo mbalimbali, na njia fulani zisizo sahihi za kufikiri zinazotokea wakati wa kutekeleza wajibu wa mtu. Kwa hivyo, ni matatizo gani maalum yaliyopo katika suala hili? Kwa mfano, kila mara kuna kujaribu kutotenda kwa dhati, kuwa mjanja, na wa kuzembea wakati wa kutekeleza wajibu wa mtu—je, hii si hali ambayo hudhihirika na kufunuliwa kwa kawaida wakati wa utekelezaji wa wajibu? Pia kuna kutoijali kazi yako sahihi, na kujilinganisha na wengine kila mara unapotekeleza wajibu wako, kuchukulia mahali ambapo mtu hufanya wajibu wake kama uwanja wa michezo au uwanja wa mapambano, na kufikiria kuhusu kupata “kigezo” wakati wowote mtu anapotekeleza wajibu wake, ukisema kwa ndani: “Nitaona ni nani aliye bora kuniliko mimi na ni nani anayeweza kuchochea roho yangu ya kupambana, kisha nitashindana na yeye, nigombee na yeye na kujilinganisha na yeye, ili nione ni nani anayepata matokeo bora na ufanisi wa hali ya juu katika kutekeleza wajibu wake, na ni nani aliye bora katika kushinda mioyo ya watu.” Kisha kuna kuelewa kanuni za kutekeleza wajibu wako lakini kutotaka kuzifuata, au kutenda kulingana na ukweli katika maneno ya Mungu au mahitaji ya nyumba ya Mungu, na kila mara kupendelea kuchafua utendaji wa wajibu wa mtu na mapendeleo ya mtu binafsi, ukisema, “Ninapenda kufanya namna hii, napenda kufanya namna ile; Niko tayari kufanya hivi, nataka kufanya namna hiyo.” Huu ni ukaidi, kutaka kufuata mapenzi yako mwenyewe kila wakati, na kutenda jinsi unavyotaka kulingana na mapendeleo yako mwenyewe, kupuuza mahitaji yote ya nyumba ya Mungu, na kupendelea kupotoka kutoka kwenye njia sahihi. Je, haya si maonyesho halisi ambayo watu wengi huonyesha wanapotekeleza wajibu wao? Ni wazi kwamba masuala haya yote yanahusisha ugumu katika kutekeleza wajibu wako. Tafadhali ongeza juu ya haya. (Kushindwa kushirikiana kwa upatano na wengine unapotekeleza wajibu wako, na Kutenda kwa njia yako mwenyewe kila wakati.) Hili pia linahesabiwa kama ugumu. Kushindwa kushirikiana kwa upatano na wengine unapotekeleza wajibu wako, na kutaka kufanya mambo kwa njia yako mwenyewe kila wakati na kuwa na uamuzi wa mwisho; kutaka kujinyenyekeza kutafuta ushauri na kusikiliza maoni ya wengine unapokabiliwa na matatizo, lakini kutoweza Kutenda hili, na kuhisi vibaya mtu anapojaribu kufanya hivi—hili ni tatizo. (Daima kulinda maslahi yako mwenyewe unapotekeleza wajibu, kuwa mbinafsi na mchafu, na kujua jinsi ya kutatua tatizo linapotokea, lakini kuhisi kwamba halikuhusu wewe, kuogopa kuchukua jukumu ikiwa litaenda vibaya, na hivyo kutothubutu kusonga mbele.) Kutotatua tatizo unapoliona, kulichukulia kuwa halihusiani na wewe mwenyewe, na kulipuuza—hili pia linahesabiwa kama kutekeleza wajibu wako bila uaminifu. Bila kujali kama wewe unawajibika kwa kazi au la, ikiwa unaweza kuona na kutatua tatizo, unapaswa kutekeleza jukumu hili. Huu ni wajibu wako na kazi inayokuhusu. Ikiwa msimamizi anaweza kulitatua, wewe unaweza kuliacha, lakini ikiwa hawezi, wewe unapaswa kusonga mbele na kulitatua. Msigawanye masuala kulingana na upo katika upeo wa majukumu ya nani—huku ni kutokuwa mwaminifu kwa Mungu. Kuna kitu kingine? (Kutegemea akili na vipawa vya mtu kufanya kazi huku akitekeleza wajibu wake, na kutotafuta ukweli.) Kuna watu wengi ambao wako hivi. Daima wanafikiri kwamba wana akili na ubora mzuri wa tabia, na hawajali kila kitu kinachowapata; hawatafuti ukweli hata kidogo, na hutenda kulingana na mapenzi yao wenyewe, na kwa sababu hiyo, hawawezi kutekeleza wajibu wowote ipasavyo. Haya yote ni matatizo ambayo watu hukabiliana nayo wanapotekeleza wajibu wao.

II. Masuala Yanayohusiana na Jinsi Mtu Anavyoshughulikia Matarajio na Hatima Yake

Jinsi mtu anavyoyachukulia matarajio na hatima yake pia ni suala muhimu linalohusiana na kuingia katika uzima. Baadhi ya watu wako tayari kulipa gharama ikiwa wanaamini wana tumaini la kuokolewa, na wanakuwa hasi wakifikiri kwamba hakuna tumaini. Nyumba ya Mungu isipowastawisha na kuwakuza, hawataki kulipa gharama, na wao hufanya wajibu wao kwa njia isiyo ya dhati tu bila kuchukua jukumu. Bila kujali wanachofanya, wao hufikiria matarajio na hatima yao kila wakati, wakijiuliza, “Je, kweli nitakuwa na hatima nzuri? Je, ahadi za Mungu zimetaja matarajio na hatima ya mtu kama mimi itakuwaje?” Wasipopata jibu sahihi, hawatakuwa na shauku ya kufanya chochote. Wakistawishwa na kukuzwa na nyumba ya Mungu, wanajawa nguvu, na katika kila kitu wanachofanya wao ni waangalifu hasa. Hata hivyo, wakishindwa kufanya wajibu wao vizuri na wafukuzwe, wao huwa hasi mara moja na wanaacha wajibu wao, wanakosa matumaini yote. Wanapokabiliwa na upogoaji, wao huwaza, “Je, Mungu hanipendi tena? Kama ni hivyo, Angesema hivyo mapema, badala ya kuzuia ufuatiliaji wangu wa dunia!” Wakitimuliwa, wao huwaza, “Je, hawanidharau? Ni nani aliyeniripoti? Je, ninaondolewa? Kama ni hivyo, wangesema hivyo mapema!” Zaidi ya hayo, mioyo yao imejaa miamala, madai, na maombi yasiyo na msingi kutoka kwa Mungu. Haijalishi kanisa linawapangia wafanye nini, wanaona kwamba wao kuwa na matarajio mema na hatima njema, pamoja na baraka za Mungu, ndiyo masharti ya kufanya hivyo. Angalau, kuchukuliwa kwa sura na mtazamo mzuri, na kukubaliwa, ni masharti yao ya kukubali na kutii. Je, haya si maonyesho ya jinsi wanavyoshughulikia matarajio na hatima yao? Ongeza kwenye haya. (Kupotoka au masuala yakiibuka wakati wa kufanya wajibu wa mtu na apogolewe, yeye hulalamika kumhusu Mungu na kujilinda; anaogopa kufunuliwa na kuondolewa, na kila mara wanajiachia njia ya kutokea.) Wanahisi kuogopa kufunuliwa na kuondolewa, na kila mara wanaacha njia ya kutokea—huu pia ni udhihirisho wa jinsi wanavyoshughulikia matarajio na hatima yao. (Mtu anapoona kwamba maneno ya Mungu ya kufichua na kuonyeshwa sifa yanalingana na yeye, au anapokabiliwa na kupogolewa na ahisi aibu, anahitimisha kwamba yeye ni mwenye kuboronga, ibilisi na Shetani, na kwamba hawezi kukubali ukweli. Anaamua kwamba hana tumaini la kuokolewa na hivyo anakuwa hasi.) Linapokuja suala la matarajio na hatima yao, watu hawawezi kuacha kabisa nia na matamanio yao wenyewe. Wanayachukulia kila mara kama vitu muhimu zaidi na kuyafuatilia ipasavyo, wakivichukulia kama nguvu inayowasukuma na sharti la kila kitu wanachofuatilia. Wanapokabiliwa na hukumu, kuadibu, majaribu, kusafishwa, au kufunuliwa, au wanapokutana na hali hatari, mara moja wanawaza, “Je, Mungu hanitaki tena? Je, Ananisukuma mbali? Sauti Anayozungumza nami ni kali sana; je, Hataki kuniokoa? Je, Anataka kuniondoa? Ikiwa Anataka kuniondoa, Anapaswa kusema hivyo haraka iwezekanavyo, nikiwa bado mchanga, ili asizuie harakati zangu za ulimwengu.” Hili husababisha uhasi, upinzani, ukinzani, na uzembe ndani yao. Hizi ni baadhi ya hali na dhihirisho zinazohusisha jinsi watu wanavyochukulia matarajio na hatima yao. Huu ni ugumu mkubwa unaohusiana na kuingia katika uzima.

III. Matatizo Yanayohusiana na Mahusiano Kati ya Watu

Hebu tuangalie kipengele kingine—mahusiano kati ya watu. Hili pia ni tatizo kubwa linalohusiana na kuingia katika uzima. Jinsi unavyowatendea watu usiowapenda, watu ambao maoni yao yanatofautiana na yako, watu unaowafahamu, watu walio na uhusiano wa kifamilia na wewe au ambao wamekusaidia, na watu ambao hukupa maonyo ya haraka kila wakati, na kukwambia maneno ya kweli, na kukusaidia, na kama wewe unaweza kumtendea kila mtu kwa haki, pamoja na jinsi unavyotenda migogoro inapotokea na kati yako na watu wengine, pamoja na wivu na migogoro inayotokea miongoni mwenu, na kutoweza kuingiliana kwa usawa, au hata kushirikiana kwa usawa katika mchakato wa kufanya wajibu wako—hizi ni baadhi ya hali na dhihirisho zinazohusiana na mahusiano kati ya watu. Je, kuna zingine? (Kuwa mtu anayewafurahisha watu na kutothubutu kusema anapogundua matatizo ya mtu mwingine, kwa kuogopa kumuudhi.) Hii ni hali inayotokea wakati mtu anaogopa kuwaudhi wengine. (Pia, jinsi mtu anavyowatendea viongozi na wafanyakazi, na wale wenye mamlaka na hadhi.) Jinsi unavyowatendea viongozi na wafanyakazi, au watu wenye mamlaka na hadhi—iwe kwa kusifu mno na kujipendekeza, au kwa kuwatendea ipasavyo—huu ni udhihirisho maalum wa jinsi unavyowatendea wale wenye mamlaka na ushawishi. Haya kwa ujumla ni matatizo ya mahusiano kati ya watu.

IV. Masuala Yanayohusiana na Hisia za Kibinadamu

Hebu tuzungumzie kidogo kuhusu hisia za kibinadamu. Ni masuala yapi yanayohusiana na hisia? Kwanza ni jinsi unavyowatathmini wanafamilia wako, na jinsi unavyoyachukulia mambo wanayofanya. “Mambo wanayofanya” hapa kwa kawaida yanajumuisha wanapovuruga na kusumbua kazi ya kanisa, wanapowahukumu watu bila wao kujua, wanaposhiriki katika baadhi ya matendo ya wasioamini, na kadhalika. Je, unaweza kuyashughulikia mambo haya bila upendeleo? Inapokulazimu uandike tathmini ya wanafamilia wako, je, unaweza kufanya hivyo bila upendeleo na bila kuegemea upande wowote, mkiweka hisia zenu kando? Hii inahusiana na jinsi unavyowachukulia wanafamilia wako. Zaidi ya hayo, je, mna hisia kuelekea wale mnaoelewana nao au waliokusaidia hapo awali? Je, unaweza kuona matendo na mwenendo wao kwa njia isiyo ya upendeleo, isiyoegemea upande wowote, na iliyo sahihi? Ikiwa watavuruga na kuisumbua kazi ya kanisa, je, utaweza kuwaripoti au kuwafichua mara moja baada ya wewe kujua kuhusu jambo hilo? Pia, je, una hisia kuelekea wale walio karibu na wewe kwa ulinganisho, au wanaoshiriki maslahi sawa na wewe? Je, unayo tathmini, ufafanuzi, na njia ya kushughulika na matendo na tabia zao bila upendeleo na bila kuegemea upande wowote? Tuseme kwamba watu hawa, ambao una uhusiano wa kihisia nao, wanashughulikiwa na kanisa kulingana na kanuni, na matokeo ya hili hayalingani na mawazo yako mwenyewe—unawezaje kukabiliana na jambo hili? Je, utaweza kutii? Je, bado utaendelea kuingiliana nao kwa siri, na, je, utapotoshwa nao na hata kuchochewa nao kutoa udhuru kwa ajili yao, kuwahalalishia, na kuwatetea? Je, utawasaidia na kuwatetea wale waliokusaidia, huku ukipuuza kanuni za ukweli na kupuuza maslahi ya nyumba ya Mungu? Je, haya si masuala mbalimbali yanayohusiana na hisia? Baadhi ya watu husema, “Je, hisia hazihusiani na jamaa na wanafamilia pekee? Je, upeo wa hisia si wazazi wako, kaka na dada zako tu, na wanafamilia wengine?” Hapana, hisia zinajumuisha watu wengi. Achia mbali kuwatathmini wanafamilia wao bila upendeleo—baadhi ya watu hawawezi hata kuwatathmini marafiki na wandani wao wa karibu bila upendeleo, na hupotosha ukweli wanapozungumza kuhusu watu hawa. Kwa mfano, ikiwa rafiki yake hashughulikii kazi yake inayofaa na kila mara hujihusisha na matendo yaliyopotoka na maovu katika wajibu wake, atamtaja kama mcheshi sana, na kusema kwamba ubinadamu wake haujakomaa na bado haujatulia. Je, hakuna hisia ndani ya maneno haya? Haya ni maneno yaliyojaa hisia. Mtu ambaye hana uhusiano na yeye asipoghulikia kazi yake inayofaa na ajihusishe na matendo yaliyopotoka na maovu, atakuwa na mambo makali zaidi ya kusema kumhusu mtu huyo, na anaweza hata kumlaani. Je, huu si udhihirisho wa kuzungumza na kutenda kulingana na hisia? Je, watu wanaoishi kulingana na hisia zao hawana upendeleo? Je, ni waadilifu? (Hapana.) Kuna ubaya gani kwa watu wanaozungumza kulingana na hisia zao? Kwa nini hawawezi kuwatendea wengine kwa haki? Kwa nini hawawezi kuzungumza kulingana na kanuni za ukweli? Watu ambao ni wenye ndimi mbili na ambao hawategemezi maneno yao kamwe kwenye ukweli ni waovu. Kutokuwa na upendeleo mtu anapozungumza, kila mara hunena kulingana na hisia zake na kwa ajili yake mwenyewe, na si kulingana na kanuni za ukweli, kutofikiria kazi ya nyumba ya Mungu, na kulinda tu hisia zake binafsi, umaarufu, faida, na hadhi—hii ndiyo tabia ya wapinga Kristo. Hivi ndivyo wapinga Kristo wanavyosema; kila kitu wanachosema ni kiovu, kinasumbua, na kinavuruga. Watu wanaoishi Katikati ya mapendeleo na maslahi ya mwili huishi miongoni mwa hisia zao. Watu wanaoishi kulingana na hisia zao ni wale ambao hawakubali au kutenda ukweli hata kidogo. Wale wanaozungumza na kutenda kulingana na hisia zao hawana uhalisi wa kweli hata kidogo. Ikiwa watu kama hao watakuwa viongozi, bila shaka watakuwa viongozi wa uongo au wapinga Kristo. Si tu kwamba hawawezi kufanya kazi halisi, wanaweza pia kushiriki katika matendo mbalimbali maovu. Hakika wataondolewa na kuadhibiwa.

V. Masuala Yanayohusiana na Kutamani Faraja za Mwili

Kutamani starehe za mwili pia ni suala zito. Je, mnaona baadhi ya dhihirisho za kutamani starehe za mwili ni zipi? Ni mifano gani mnayoweza kutoa kutokana na yale mliyoyaona katika uzoefu wenu wenyewe? Je, kufurahia faida za hadhi kuna umuhimu? (Ndiyo.) Kitu kingine chochote? (Kupendelea kazi rahisi kuliko zile ngumu mnapofanya majukumu yenu, na kutaka kuchagua kazi nyepesi kila wakati.) Wakati wa kufanya wajibu, watu huchagua kazi nyepesi kila wakati, kazi ambayo haichoshi, na hiyo haihusishi kustahimili hali ya anga nje ya nyumba. Huku ni kuchagua kazi rahisi na kuepuka zile ngumu, na ni dhihirisho la kutamani starehe za mwili. Ni kitu kipi kingine? (Daima hulalamika wakati wajibu wao ni mgumu kidogo, unachosha kidogo, unapohusisha kulipa gharama.) (Kujishughulisha na chakula na mavazi, na raha za mwili.) Hizi zote ni dhihirisho za kutamani starehe za mwili. Mtu kama huyo anapoona kwamba kazi ni ngumu sana au ni hatari, huilazimishia mtu mwingine; yeye mwenyewe hufanya kazi ya starehe tu, na hutoa visingizio, akisema kwamba yeye ni mwenye ubora duni wa tabia, kwamba hana uwezo wa kufanya kazi, na hawezi kuichukua kama mzigo wake—ila kwa kweli, ni kwa sababu anatamani starehe za mwili. Hataki kuteseka, bila kujali kazi anavyofanya au wajibu anaofanya. Akiambiwa kwamba mara tu atakapomaliza kazi hiyo kutakuwa na nyama ya nguruwe iliyochomwa ili kula, anafanya haraka na kwa ufanisi, na huwezi kuwa na haja ya kumharakisha, kumsukuma, au kumwaangalia; lakini ikiwa hakuna nyama ya nguruwe iliyochomwa ili yeye aile, na anapaswa kufanya wajibu wake kwa muda wa ziada, anaahirisha mambo, na kutafuta sababu na visingizio vya kila aina vya kuiahirisha, na baada ya kufanya kwa muda, anasema, “Ninahisi kizunguzungu, mguu wangu umekufa ganzi, nimechoka! Kila sehemu ya mwili wangu inauma, naweza kupumzika kwa muda?” Tatizo ni lipi hapa? Anatamani starehe za mwili. Pia kuna wakati ambapo watu hulalamika kila mara kuhusu matatizo wanapotimiza wajibu wao, wakati hawataki kuweka juhudi yoyote, wakati, mara tu wanapopata muda kidogo wa kupumzika, wao hupumzika, hupiga kelele bila kufanya kazi, au kushiriki katika burudani. Na kazi inapoanza na kubadili mwendo na utaratibu wa maisha yao, hawafurahii na hawaridhiki nayo. Wananung’unika na kulalamika, na wanakuwa wazembe katika kutekeleza wajibu wao. Huku ni kutamani starehe za mwili, sivyo? Kwa mfano, ili kudumisha umbo lao, baadhi ya wanawake hufanya mazoezi na kulala usingizi wa kurejesha urembo wao kila siku katika nyakati maalum. Hata hivyo, mara tu kazi inapoanza kuwa na shughuli nyingi na utaratibu huu kuathiriwa, wao hukosa furaha, wakisema, “Hili si jambo zuri; kufanya kazi hii kunachelewesha mambo sana. Siwezi kuiruhusu iathiri mambo yangu binafsi. Sitamjali mtu yeyote anayejaribu kunisukuma; nitafuata mwendo wangu mwenyewe. Wakati wa yoga ukifika, nitafanya yoga. Wakati wa kulala kwa usingizi wa urembo wangu ukifika, nitalala. Nitaendelea kufanya mambo haya kama nilivyofanya hapo awali. Mimi si mjinga na mchapakazi kama nyinyi nyote. Katika miaka michache, nyote mtageuka kuwa wanawake wazee, wenye sura ya kawaida, miili yenu itanyauka, na hamtakuwa wembamba tena. Hakuna atakayetaka kuwaangalia, na hamtakuwa na Imani yoyote maishani.” Kwa ajili ya kuridhisha starehe zao za kimwili, kwa ajili ya uzuri, kupendwa na wengine, na kuishi kwa kujiamini zaidi, wanakataa kuacha raha na mapendeleo ya miili yao, haijalishi wana shughuli nyingi za wajibu wao kiasi. Huku ni kujiingiza katika starehe za mwili. Baadhi yao husema, “Mungu ana wasiwasi, nasi tunapaswa kuzingatia nia za Mungu.” Lakini wanawake hawa husema, “Sijaona kwamba Mungu ana wasiwasi; mimi ni mwema mradi tu nisiwe na wasiwasi. Nikizingatia nia za Mungu, ni nani atakayejali yangu?” Je, wanawake kama hao wana ubinadamu wowote? Je, wao si mashetani? Pia kuna watu fulani ambao, bila kujali jinsi kazi yao ilivyo na shughuli nyingi, hawataruhusu iathiri jinsi wanavyovaa na kile wanachovaa. Wanatumia saa nyingi kila siku kwenye vipodozi, na wanakumbuka vizuri sana kama milango ya nyumba zao ni nguo gani za kuvaa kila siku zinazolingana na jozi fulani za viatu, na wakati wa kufanya matibabu ya urembo na masaji, bila kuchanganyikiwa kuhusu mambo haya hata kidogo. Hata hivyo, linapokuja suala la kiasi gani cha ukweli wanachoelewa, ni ukweli gani ambao bado hawaelewi au hawajaingia katika, ni mambo gani ambayo bado wanashughulikia kwa njia ya uzembe na bila uaminifu, ni tabia gani potovu walizofichua, na masuala mengine yanayohusiana na ukweli unaohusisha kuingia katika uzima, hawajui chochote kuhusu mambo haya hata kidogo. Wanapoulizwa kuyahusu, hawajui chochote kuhusu mambo haya hata kidogo. Wanapoulizwa kuyahusu, hawajui kabisa. Hata hivyo, linapokuja suala la mada zinazohusiana na raha za mwili—kula, kunywa, na burudani—wanaweza kuzungumza bila kikomo, haiwezekani kuwazuia. Haijalishi kazi ya kanisa ina shughuli nyingi kiasi gani au majukumu yao yana shughuli nyingi kiasi gani, utaratibu na hali ya kawaida ya maisha yao haivurugwi kamwe. Hawawi wasiojali kamwe kuhusu mambo madogo madogo ya maisha ya mwili na kuyadhibiti kikamilifu, wakiwa wakali sana na wasiocheka. Lakini, wanapoishughulikia kazi ya nyumba ya Mungu, haijalishi jambo hilo ni kubwa kiasi gani na hata kama linaweza kuhusisha usalama wa akina ndugu, wanalishughulikia kwa uzembe. Hawajali hata kuhusu mambo yanayohusisha agizo la Mungu au wajibu wanaopaswa kufanya. Hawachukui jukumu lolote. Huku ni kujiingiza katika starehe za mwili, au sio? Je, watu wanaojiingiza katika starehe za mwili wanafaa kufanya wajibu? Mara tu mtu anapozungumzia suala la kufanya wajibu wake, au anapozungumzia kulipa gharama na kupitia shida, wanaendelea kutikisa vichwa vyao. Wana matatizo mengi sana, wamejaa malalamiko, na wamejaa uhasi. Watu kama hao hawana maana, hawastahili kufanya wajibu wao, na wanapaswa kuondolewa. Kuhusu kutamani starehe za mwili, tutakomea hapo.

VI. Matatizo Yanayohusiana na Kujijua Mwenyewe

Kujijua mwenyewe ni kipengele muhimu zaidi cha kuingia katika uzima. Lakini kwa watu wengi, kwa sababu hawapendi ukweli au kuufuatilia, kujijua linakuwa ugumu mkubwa kwao. Kwa hivyo, ni hakika kwamba wale wasiopenda ukweli hawawezi kujijua kikweli. Ni vipengele gani vilivyopo katika kujijua? Cha kwanza ni kujua ni tabia gani potovu zinazofichuliwa katika usemi na matendo ya mtu. Wakati mwingine, ni kiburi, wakati mwingine ni udanganyifu, au labda uovu, kutokubadilika, au usaliti, na kadhalika. Zaidi ya hayo, jambo linapompata mtu, anapaswa kujichunguza ili kuona kama ana nia au matilaba yoyote ambayo hayalingani na ukweli. Anapaswa pia kuchunguza kama kuna kitu chochote katika usemi au matendo yake kinachompinga au kumwasi Mungu. Hasa, anapaswa kuchunguza kama ana hisia ya kubeba mzigo na ni mwaminifu linapokuja suala la wajibu wake, kama anajitumia kwa dhati kwa ajili ya Mungu, na kama ni shughuli za muamala au za kijuujuu. Kujijua pia kunamaanisha kujua kama mtu ana dhana na mawazo, madai ya kupita kiasi, au suitafahamu na malalamiko kumhusu Mungu, na kama mtu ana akili ya kutii. Kunamaanisha kujua kama mtu anaweza kutafuta ukweli, kukubali kutoka kwa Mungu na kuwa na moyo wa kumtii Mungu anapokabili hali, watu, matukio, na mambo ambayo Anapanga. Kunamaanisha kujua kama mtu ana dhamiri na akili na kama mtu ni mpenda ukweli. Kunamaanisha kujua kama mtu anatii au anajaribu kubishana anapokumbana na mambo, na kama mtu hutegemea dhana na mawazo au kutafuta ukweli katika mtazamo wake kwa mambo haya. Haya yote ni mawanda ya kujijua. Mtu anapaswa kutafakari kama anapenda ukweli na ana imani ya kweli kwa Mungu kulingana na mtazamo wake kuelekea hali na watu, matukio, na mambo mambalimbali. Ikiwa mtu anaweza kujua tabia yake potovu na kuona jinsi uasi wake ulivyo mkubwa dhidi ya Mungu, basi atakuwa amekua. Zaidi ya hayo, linapokuja suala la mambo yanayohusisha jinsi anavyomtendea Mungu, mtu anapaswa kutafakari kama ana dhana, hofu, au utii katika jinsi anavyolitendea jina la Mungu na mwili Wake, na hasa mtazamo wake kuhusu ukweli ukoje. Mtu anapaswa pia kujua mapungufu yake, kimo chake, na kama ana ukweli halisi, na pia kama harakati zake na njia anayotembea ni sahihi na inalingana na nia za Mungu. Haya yote ni mambo ambayo watu wanapaswa kujua. Kwa muhtasari, vipengele mbalimbali vya kujijua binafsi kimsingi vinajumuisha yafuatayo: ufahamu wa kama ubora wa tabia ya mtu ni wa juu au wa chini, ufahamu wa tabia yake, ufahamu wa nia na matilaba ambayo mtu anayo katika matendo yake, ufahamu wa tabia potovu na kiini cha asili ambacho mtu hufichua, ufahamu wa mapendeleo na harakati zake, ufahamu wa njia anayotembea, ufahamu wa mitazamo yake kuhusu mambo, ufahamu wa mtazamo wake kuhusu maisha na maadili, na ufahamu wa mtazamo wake kwa Mungu na ukweli. Kujijua binafsi kunajumuisha vipengele hivi.

VII. Maonyesho Mbalimbali ya Watu katika Jinsi Wanavyomtendea Mungu

Sehemu inayofuata ya maudhui kuhusu kuingia katika uzima inahusu udhihirisho mbalimbali wa watu katika jinsi wanavyomtendea Mungu. Kwa mfano, kuna kuwa na mawazo kuhusu Mungu, kukuza suitafahamu kumhusu na kujichunga dhidi yake, kutoa madai yasiyo na msingi kwake, kutaka kumkwepa kila wakati, kutopenda maneno Anayosema, na kutafuta kumchunguza kila mara. Pia kuna kutoweza kuona au kutambua uweza wa Mungu, na pia kuwa na mtazamo wa shaka kuhusu ukuu, mipango, na mamlaka ya Mungu, na kukosa maarifa kabisa ya mambo haya. Zaidi ya hayo, si tu kushindwa kuepuka au kukataa kashfa na kufuru ambayo wasioamini na ulimwengu huleta dhidi ya Mungu, lakini kinyume chake, kutaka kuuliza kama ni kweli au ukweli. Je, huku si kumtilia shaka Mungu? Mbali na udhihirisho huu, kuna mengine yapi? (Kumtilia Mungu shaka na kumjaribu Mungu.) (Kujaribu kujipendekeza kwa Mungu.) (Kutotaka kukubali uchunguzi wa Mungu.) Kuna kutotaka kukubali uchunguzi wa Mungu huku wakati huo huo ukitilia shaka kwamba Mungu anaweza kuchunguza mioyo ya ndani ya watu. (Pia kuna kumpinga Mungu.) Huu pia ni udhihirisho—kumpinga Mungu na kumpigia kelele. Kuna kutumia mtazamo wa kutweza na dharau katika kumtendea Mungu, kuzungumza na Yeye na kushirikiana na Yeye. Kuna kitu kingine chochote? (Kutomfanyia Mungu mambo kwa dhati na kumdanganya.) (Kulalamika kuhusu Mungu.) Pia kuna kutotii au kutafuta ukweli kamwe unapokabiliwa na matatizo, na kila mara kubishana kwa niaba yako mwenyewe na kulalamika. (Pia kuna kutoa hukumu na kumkufuru Mungu.) (Kushindana na Mungu kwa ajili ya hadhi.) (Kubishana na kumnyonya Mungu.) (Kumkana Mungu, kumkataa Mungu, na kumsaliti Mungu.) Haya yote ni masuala muhimu; ni hali mbalimbali na tabia potovu zinazojitokeza katika jinsi watu wanavyomtendea Mungu. Kimsingi, huu ndio udhihirisho mbalimbali wa jinsi watu wanavyomtendea Mungu.

VIII. Mitazamo na Udhihirisho Mbalimbali ya Watu katika Utendeaji Wao wa Ukweli

Kipengele kingine cha maudhui kuhusu kuingia katika uzima ni jinsi watu wanavyouchukulia ukweli. Kuna dhihirisho gani katika kipengele hiki? Kuna kuuchukulia ukweli kama nadharia au kauli mbiu, kama kanuni, au kama mtaji wa kuishi kwa kutulitegemea kanisa na kufurahia faida za hadhi. Tafadhali ongeza juu ya hili. (Kuuchukulia ukweli kama riziki ya kiroho.) Kuna kuuchukulia ukweli kama riziki ya kiroho ili kukidhi mahitaji ya mtu ya kiroho. (Kutokubali ukweli na kuuchukia.) Huu ni mtazamo kuelekea ukweli. (Kufikiri kwamba maneno ya Mungu yanalenga kuwafichua wengine, kwamba hayahusiani na mtu binafsi, na kujiona kama bwana wa ukweli.) Umeelezea dhihirisho hili ipasavyo. Watu wenye dhihirisho hili wanaamini kwamba wanaelewa ukweli wote unaonenwa na Mungu, na kwamba tabia na kiini potovu cha mwanadamu ambacho Yeye hufichua kinarejelea wengine, na si wao. Wanajiona kama mabwana wa ukweli, mara nyingi wakitumia maneno ya Mungu kuwafundisha wengine, kana kwamba wao wenyewe hawana tabia potovu, wanajiona tayari wao ni mfano halisi wa ukweli na wasemaji wa ukweli. Wao ni takataka ya aina gani? Wanataka kuwa mfano halisi wa ukweli—je, wao si kama Paulo tu? Paulo alikana kwamba Bwana Yesu hakuwa Kristo na Mungu; yeye mwenyewe alitaka kuwa Kristo na Mwana wa Mungu. Watu hawa ni kama Paulo, wao ni wa aina moja na yeye, wao ni wapinga Kristo. Kuna kitu kingine? (Kuyachukulia maneno ya Mungu kama yale ya mtu wa kawaida, si kama ukweli unaopaswa kutekelezwa, na kuwa na mtazamo wa kupuuza na wa juu juu tu kuelekea maneno ya Mungu.) Kutoyachukulia maneno ya Mungu kama ukweli unaopaswa kukubaliwa na kutekelezwa, lakini kuyachukulia kama maneno ya kibinadamu—hili ni jambo moja. (Kuyahusisha maneno ya Mungu na falsafa na nadharia za wasioamini.) Kuna kuyahusisha maneno ya Mungu na falsafa, kuyachukulia maneno ya Mungu kama mapambo au maneno matupu huku ukizingatia misemo inayojulikana ya watu maarufu na wakubwa kama ukweli, na kuyachukulia maarifa, desturi za kitamaduni, na mila kama ukweli na kuyabadilisha maneno ya Mungu na mambo hayo. Watu wanaoonyesha udhihirisho huu huzungumza bila kukoma kuhusu kutaka kutenda ukweli na kushuhudia na kueneza maneno ya Mungu wanapokabiliwa na hali mbalimbali, lakini mioyoni mwao, huwapenda watu hao maarufu na wakubwa kutoka katika ulimwengu wa kidunia, na hata humsifu Bao Gong wa Nasaba ya Song ya kale, wakisema, “Kwa kweli alikuwa mwamuzi mkali na asiyependelea upande wowote. Hakuwahi kutoa uamuzi usio wa haki, hakukuwahi kutokea upotoshaji wowote wa haki kwa mujibu wake, au roho zozote zilizodhulumiwa na upanga wake wa uuaji kisheria!” Je, huku si kumsifu na kumstahi mtu maarufu na mwenye hekima? Kujaribu kuyachukulia kimakosa matendo ya watu maarufu kama ukweli ni kukashifu na kuukufuru ukweli! Kanisani, watu kama hawa huzungumza sana kuhusu kutaka kutenda ukweli na kueneza maneno ya Mungu, lakini wanachofikiria akilini mwao na wanachosema kwa kawaida ni misemo na methali za kitamaduni tu, ambazo wao huonyesh kwa njia waliyoifanyia mazoezi na kwa ufasaha. Mambo haya huwa midomoni mwao na hutoka kwa urahisi kutoka kwenye ndimi zao. Hawajawahi kusema neno lolote kuhusu uelewa wao wa uzoefu wa maneno ya Mungu, na bado hawajasema ni lipi kati ya maneno ya Mungu ambalo ni kigezo au msingi wa matendo na mwenendo wao. Wanachosema ni makosa tu, kama vile, “Mtu huacha jina lake nyuma popote akaapo, kama vile bata bukini hujitangaza popote arukapo,” “Uuaji kisheria hufanya vichwa vibiringie,” “Daima kuna kitu cha kudharauliwa kuhusu watu wenye kusikitisha,” “Daima jiachie nafasi ya kugaagaa,” “Hata kama sijapata mafanikio yoyote, nimevumilia magumu; kama si magumu, basi uchovu,” “Usivunje daraja baada ya kuvuka mto; usimwue punda baada ya kushusha mzigo,” “Mwadhibu mtu vikali ili awe mfano kwa wengine, mfanye awe onyo kwa wengine,” na “Maafisa wapya wana hamu ya kuvutia,” miongoni mwa mengine—hakuna hata moja kati ya yale wanayosema ambayo ni kweli. Baadhi ya watu wanakariri maneno ya washairi wa kisasa na hata kuyachapisha katika sehemu ya maoni ya video za nyumba ya Mungu. Je, hili si dhihirisho la ukosefu wa uelewa wa kiroho? Je, maneno hayo ni kweli? Je, yanahusiana na ukweli? Baadhi ya watu mara nyingi husema mambo kama “Kuna mungu futi tatu juu yako,” na “Mema na maovu yatalipwa mwishowe; ni suala la muda tu.” Je, kauli hizi ni kweli? (Hapana.) Zinatoka wapi? Je, zinapatikana katika maneno ya Mungu? Zinatoka katika utamaduni wa Kibuddha na hazina uhusiano wowote na kumwamini Mungu. Licha ya haya, watu mara nyingi hujaribu kuwavuta hadi kiwango cha ukweli; hili ni dhihirisho la ukosefu wa uelewa wa kiroho. Baadhi ya watu wana azimio kidogo la kujitoa kwa ajili ya Mungu, na wanasema, “Nyumba ya Mungu imenistawisha, Mungu ameniinua, kwa hivyo lazima niishi kulingana na msemo, ‘Muungwana atajitolea maisha yake kwa ajili ya wale wanaomwelewa.’ “Wewe si muungwana, na Mungu hajakwambua uyatoe maisha yako. Je, ni muhimu kuwa na ujasiri wa hali ya juu unapofanya wajibu? Huwezi hata kutimiza wajibu wako sasa ukiwa uko hai, je, kuna tumaini lolote la wewe kufanya hivyo katika kifo? Utafanyaje wajibu wako basi? Wengine husema, “Mimi ni mwaminifu kiasili, mimi ni mtu jasiri na mwenye shauku. Ninapenda kujitolea kitu kwa ajili ya marafiki zangu. Ni vile vile na Mungu: Kwa kuwa Mungu amenichagua, amenistawisha, na kuniinua, lazima niilipe neema ya Mungu. Hakika nitajitolea kila kitu kwa ajili ya Mungu, hata mpaka kifo changu!” Je, huu ni ukweli? (Hapana.) Mungu amenena maneno mengi sana, kwa nini hawajakumbuka hata moja kati ya hayo? Wakati wote, wanachoshiriki ni: “Hakuna haja ya kusema kitu kingine chochote. Muungwana atajitolea maisha yake kwa ajili ya wale wanaomwelewa, na mtu lazima ajitolee kila kitu kwa ajili ya marafiki zake na kuwa mwaminifu.” Hawawezi hata kutamka msemo “kulipa upendo wa Mungu.” Baada ya kusikiliza mahubiri na kusoma maneno ya Mungu kwa miaka mingi, hawajui ukweli hata mmoja, na hawawezi hata kusema maneno machache ya kiroho—huu ndio uelewa wao wa ndani na ufafanuzi wa ukweli. Hebu Niambie, je, hili si jambo la kusikitisha? Je, si la kuchekesha? Je, hili si dhihirisho la ukosefu wa uelewa wa kiroho? Baada ya kusikiliza mahubiri mengi, hawaelewi ukweli na hawajui ukweli ni nini, lakini wanayatumia maneno hayo ya kishetani, ya dhihaka, ya kipuuzi, na ya kuchekesha sana kwa ushupavu kuchukua nafasi ya ukweli. Mbali na mawazo na ufahamu wao wa ndani kuwa namba hii, pia wao hueneza na kuwafundisha wengine hili kila mara, na kuwafanya wengine wawe na uelewa sawa na wao. Je, hili halibebi ndani yake kwa kiasi fulani asili ya kusababisha vurugu na usumbufu? Inaonekana kwamba watu hawa ambao hawaelewi ukweli na hawana uelewa wa kiroho ni hatari, wana uwezo wa kusababisha vurugu na usumbufu na kufanya mambo ya dhihaka na ya kipuuzi wakati wowote na mahali popote. Udhihirisho mwingine wa jinsi watu wanavyouchukulia ukweli ni upi? (Kudharau ukweli, kukubali tu kile kinacholingana na mawazo yako mwenyewe, na kukana na kukataa kufanya kile kisicholingana.) Kukubali na kufanya tu kile kinacholingana na mawazo yako mwenyewe na kupinga na kulaani kwa usawa kile kisicholingana—huu ni mtazamo. (Kutoamini kwamba ukweli unaweza kutatua tabia potovu za mtu au kumbadilisha.) Kutokukubali au kuamini ukweli pia ni mtazamo. Udhihirisho mwingine ni kwamba mwelekeo na mtazamo wa mtu kuelekea ukweli hubadilika kulingana na hisia, mazingira, na mhemko wake. Kwa watu hawa, wanapohisi vizuri na wakiwa na furaha siku moja, wanawaza, “Ukweli ni bora! Ukweli ni uhalisi wa mambo yote chanya, jambo linalostahili zaidi kwa wanadamu kutenda na kueneza.” Wakati hisia zao ni mbaya, wao huwaza, “Ukweli ni nini? Kuna manufaa gani ya kutenda ukweli? Je, unaweza kukupatia pesa? Ukweli unaweza kubadili nini? Ni nini kinachoweza kutokea ukitenda ukweli? Sitautenda—unaleta tofauti gani?” Asili yao ya kishetani hujitokeza. Udhihirisho huu ni tabia na hali mbalimbali ambazo watu hufichua jinsi wanavyoutendea ukweli. Ni udhihirisho gani mwingine maalum? (Kutoyachukulia maneno ya Mungu kama ukweli au uzima bali kuyachambua na kuyachunguza.) Kuna kuyachukulia maneno ya Mungu kwa mtazamo wa kitaaluma, kila mara ukichambua na kuuchunguza ukweli kulingana na ujuzi wa mtu, bila mtazamo wowote wa kukubali na kutii. Haya ndiyo matatizo ya jinsi watu wanavyouchukulia ukweli ambayo yanaweza kufafanuliwa na kufanywa kuwa vichwa vya muhtasari.

Kuna vipengele nane kwa jumla katika maudhui yetu kuhusu ugumu wa kuingia katika uzima, na hivyo ndivyo vipengele vikuu vinavyohusiana na kuingia katika uzima na kufikia wokovu. Hali na tabia zinazofunuliwa na watu ndani ya vipengele hivi nane zote zimefichuliwa katika maneno ya Mungu; Mungu ameweka mahitaji kwa watu na kuwaonyesha njia ya kutenda. Watu wakiweza kuweka juhudi katika maneno ya Mungu, wachukue mtazamo wa uzito, mtazamo wa kutamani, na kubeba mzigo kwa ajili ya kuingia katika uzima wao wenyewe, basi ndani maneno ya Mungu, wanaweza kupata ukweli unaofaa ili kutatua aina hizi nane za matatizo, na kuna njia za kutenda kwa kila mojawapo. Hakuna hata kimoja kati ya hivyo ambacho ni changamoto zisizoweza kutatuliwa au ni fumbo la aina yoyote. Hata hivyo, ikiwa hubebi mzigo wowote kwa ajili ya kuingia katika uzima wako mwenyewe, na hupendelei ukweli hata kidogo au kubadilisha tabia yako, basi haijalishi maneno ya Mungu yalivyo wazi na sahihi kiasi gani, yatabaki kuwa maandishi na mafundisho tu kwako (maandiko na mafundisho yako). Usipofuatilia na kutenda ukweli, basi haijalishi una matatizo gani, hutaweza kupata suluhisho, jambo ambalo litafanya iwe vigumu sana kwako kupata wokovu. Labda utabaki milele katika hatua ya kuwa mfanyakazi; labda utabaki milele katika hatua ya kutoweza kupata wokovu na kukataliwa na kuondolewa na Mungu.

Athari na Matokeo Mabaya ya Kazi ya Viongozi wa Uongo

Linapokuja suala la matatizo yote ambayo watu hukumbana nayo katika kuingia kwao uzimani, viongozi wa uongo hufanya nini? Watu wanapokabiliwa na aina yoyote ya hali inayoangukia ndani ya mojawapo ya aina hizi nane za matatizo, je, viongozi wa uongo wanaweza kutambua hili, na kutumia maneno ya Mungu na ujuzi wao wenyewe wa uzoefu kutatua matatizo ya watu hawa? Kwa bahati mbaya, watu wanapokumbana na matatizo, viongozi hawa wa uongo hushiriki tu katika juhudi za juu juu, wakitoa tu baadhi ya maneno yasiyo na maana, yanayolenga nje, na yasiyo na umuhimu ambayo hayana uhusiano wowote na tabia zao na matatizo halisi, ili kushughulikia masuala yao. Kwa mfano, viongozi wa uongo mara nyingi husema, “We hupendi tu ukweli!” Hivi ndivyo wanavyojaribu kutatua matatizo halisi ya watu na kuainisha kiini chao. Hawawezi kuwasaidia watu kupata majibu katika maneno ya Mungu hata kwa suala au hali ndogo, wala hawawezi kulitatua kwa kushiriki katika ukweli. Badala yake, wanatoa baadhi ya maneno ya mafundisho na yasiyohusiana, au wanalifanya tatizo dogo liwe kubwa sana ili kuwapuuzilia watu mbali kabisa bila kuwapa fursa ya kutubu. Kwa kweli, ikiwa mtu ana uwezo wa kuelewa maneno ya Mungu na ana uelewa wa kiroho, ataweza kupata ufichuzi wa Mungu wa vipengele hivi nane vya hali kutoka katika maneno Yake, si vigumu. Hata hivyo, kwa sababu viongozi wa uongo hawana uelewa wa kiroho, wana ubora duni wa tabia, na hawana uwezo wa kuelewa, pamoja na ukweli kwamba baadhi yao wana shauku tu, wana hamu ya kutenda, ni wanafiki, na wanajifanya kama watu wa kiroho, hawawezi kutatua masuala ya watu wengine hata kidogo. Linapokuja suala la masuala mbalimbali ambayo watu hukumbana nayo, viongozi wa uongo watawashauri, wakisema, “Kazi ya Mungu imeendelea hadi hapa; kwa nini wewe bado una wivu na kubishana na wengine? Je, una muda wa kufanya hivyo? Kuna faida gani ya kupigana juu ya hilo? Huwezi kuendelea bila kupigana juu yake?” “Kazi ya Mungu imefika hapa, lakini bado una hisia nyingi, na huwezi kuachilia. Hivi karibuni, hisia hizi zitakuangamiza!” “Kazi ya Mungu imefikia hapa, kwa nini bado unajali chakula na mavazi? Huwezi kuishi bila kuvaa gauni moja? Huwezi kuishi bila kununua viatu vya ngozi? Unapaswa kuwaza zaidi kuhusu maneno ya Mungu na wajibu wako!” “Jambo linapokupata, mwombe Mungu zaidi. Bila kujali kinachokupata, kuna funzo moja: kujifunza kumtii Mungu na kuelewa mamlaka na mpangilio Wake.” Je, ushauri huu unaweza kutatua matatizo halisi? Hauwezi hata kidogo. Vinginevyo wanasema, “Watu wamepotoshwa sana na Shetani. Kwa kuwa na hisia, je, humuasi Mungu? Kwa kutojijua, je, humuasi Mungu?” Bila kujali tatizo lililopo, viongozi wa uongo hawajui jinsi ya kushiriki ukweli ili kuchanganua kiini au hali ya mtu, hawawezi kuona jinsi hali za watu zinavyotokea, na kisha, kulingana na hali zao, washiriki ukweli ili kutatua masuala yao, watoe msaada na riziki inayofaa. Badala yake, wao kila wakati husema mambo yaleyale: “Mpende Mungu! Fanya kazi kwa bidii katika kufanya wajibu wako, lazima uwe mwaminifu kwa Mungu, na uombe zaidi unapokumbana na matatizo!” “Kila kitu kiko ndani ya mamlaka na mpangilio wa Mungu. Kila kitu kiko mikononi mwa Mungu!” “Usipotafuta ukweli, hilo halitafaa. Lazima usome maneno ya Mungu zaidi. Maneno ya Mungu yanaweka kila kitu wazi, lakini watu hawapendi ukweli!” “Majanga yamekaribia, matokeo ya kila kitu yamekaribia, na kazi ya Mungu inakaribia mwisho, lakini wewe huna wasiwasi. Je, mwanadamu ana siku ngapi zilizosalia? Ufalme wa Mungu umefika!” Viongozi wa uongo hutamka tu misemo hii isiyolenga jambo lolote muhimu, hawachambui na kuchanganua matatizo mbalimbali mahususi, au kutoa huduma halisi au usaidizi kwa watu. Wanawatafutia watu vifungu kadhaa kutoka katika maneno ya Mungu vya kusoma, au wanatoa ushauri usiofaa ili kuwashughulikia. Ni kitu gani kinachotokea mwishoni? Katika madhara ya viongozi wa uongo, kando na watu kutojua tabia zao potovu, wao pia hawajui tabia zao ni za aina gani, hawajui wao ni watu wa aina gani, na kiini cha asili waliyo nayo; hawajui ubora wao wa tabia ukoje, hawajui kama wana uwezo wa kuelewa au la, au wako kwenye njia gani. Bado wanashikilia vitu vya kidunia na vya mtindo wanavyopenda na kuvithamini mioyoni mwao, na hakuna mtu anayewasaidia kuelewa, kuchanganua, na kuchambua mambo haya. Haya ni matokeo ya kazi ya viongozi wa uongo. Matatizo yanapotokea, wao huwakaripia watu, wakiwashutumu kiholela na kuwashtaki kimakosa, au huwapa watu ushauri na masomo mengi, au wao hutumia maneno ya Mungu kufanya ulinganisho wa kulazimishwa na usio sahihi. Wale wanaowasikia huwaza, “Ninahisi ni kama ninaelewa, lakini pia kama sielewi—ni kama niliweza kuelewa walichosema, lakini pia huenda sikuelewa. Mbona hili liko hivyo? Kila kitu ambacho kiongozi anasema ni sahihi, lakini kwa nini siwezi kuondoa suala hili moyoni mwangu? Kwa nini siwezi kupata suluhisho la ugumu huu? Kwa nini bado nafikiri namna hii na kutaka kufanya mambo haya? Kwa nini siwezi kuelewa kiini na msingi wa suala hilo uko wapi? Kiongozi anasema kwamba sipendi ukweli, na ninakubali kwamba sipendi, lakini kwa nini siwezi kutoka katika hali hii?” Je, viongozi hawa wamekuwa na matokeo yoyote? Ingawa wamezungumza na kufanya kazi, yote ni mkanganyiko mkubwa, na haujawa na athari kama inavyopaswa kuwa. Hawajawawezesha watu kuelewa nia za Mungu, kujilinganisha na maneno ya Mungu, kuelewa kwa usahihi hali zao, au kutatua matatizo yao wenyewe. Kuhusu wale watu wasiorudika, wasio na haya ambao hawakubali ukweli hata kidogo, wanapowasikia viongozi hawa wakiwaonya kwa bidii na kwa uvumilivu, wanahisi wamekata tamaa sana. Wakati huo huo, wanarudia maneno ambayo viongozi hawa husema—baada ya viongozi kumaliza sehemu ya kwanza, watu hawa wanaweza kuendelea na ile inayofuata, na wakose Subira haraka, wakisema, “Msiendelee. Tayari nimeelewa kila kitu mnachosema. Mkiendelea, nitahisi kichefuchefu na kutaka kutapika!” Viongozi wanaendelea kusema, “Wewe hupendi ukweli. Kama ungependa ukweli, ungeelewa kila kitu ninachosema.” Wao hujibu kwa ukali, “Haijalishi kama ninapenda ukweli au la, umerudia maneno haya mara nyingi, hakuna kitu kipya ndani yake, na nimechoka kuyasikia!” Viongozi wa uongo hufanya kazi kwa njia hii, wakishikilia kanuni kwa ukali na kuzingatia misemo fulani, wakishindwa kabisa kutatua matatizo halisi ya watu. Mtu akiwa na mawazo kuhusu Mungu, viongozi wa uongo husema mtu huyo hajijui. Mtu akiwa na ubinadamu duni, asiyeweza kuelewana na watu, na asiye na mahusiano ya kawaida kati ya watu, viongozi wa uongo husema kwamba yeye na mtu mwingine anayehusika wana makosa, wakiwahutubia wote wawili, wakiwalaumu wote wawili, wakisema, “Sawa, nyinyi wawili mko sawa sasa. Tunahitaji kuwa wenye haki na wenye busara katika matendo yetu, tukimtendea kila mmoja sawa bila upendeleo wowote. Yeyote anayesema kwa busara anapenda ukweli, huku wale wanaosema bila ukweli wanapaswa kunyamaza, wazungumze kidogo na kufanya zaidi katika siku zijazo. Yeyote anayesema kitu sahihi anapaswa kusikilizwa zaidi.” Je, huku ni kutatua tatizo? Je, huku ni kufanya kazi? Je, huku si kama kuwatuliza watoto na kuwadanganya watu? Viongozi wa uongo wanaweza kuonekana kama walio na shughuli nyingi, lakini hawawezi kutatua matatizo ya mtu yeyote. Je, kazi yao ina ufanisi kiasi gani? Haina thamani na ni upuuzi! Haya ni matendo ya wasioamini.

Katika uzoefu wa watu katika kumwamini Mungu, mara nyingi hukumbana na matatizo fulani, na viongozi wa uongo hawawezi kuyatatua yoyote kati ya hayo. Viongozi wa uongo hawawezi hata kutatua matatizo fulani dhahiri ambayo yanaweza kutatuliwa kwa maneno machache tu, na pia huyafanyia mzaha mkubwa na kugeuza kila suala dogo kuwa jambo kubwa. Watu wengine si waovu, ni kwamba tu katika ubinadamu wao, wanakosa adabu kidogo, hawaelewi adabu ya msingi, na ni wabaya kidogo. Viongozi wa uongo huchukua masuala haya madogo na kuyafanyia mzaha mkubwa, wakiwafanya akina ndugu wayajadili, wayakosoe, na kuyalaani, yote kwa lengo la kuacha taswira ya kudumu kwa watu hao, ili wasithubutu kuendelea kutenda hivyo. Je, hili ni jambo muhimu? Je, hii ni njia ya kutatua matatizo? Je, huku ni kutumia ukweli kutatua masuala? (Hapana.) Mradi tu hakuna masuala makubwa katika ubinadamu wa mtu, na mtu huyo si mwovu na anaweza kujitumia kwa dhati, basi, katika hali ambapo anakubali, inatosha kuendelea kufanya kazi juu yake, kumpa kumbusho, msaada, ushirika, na usaidizi. Watu wakiendelea kutenda hivi kwa uthabiti, basi wana tatizo katika tabia zao au tabia mbovu sana, na hivyo upogoaji na kutiwa adabu kwa ukali ni lazima. Wakikataa kukubali hili, basi wajibu wao usitishwe, au wanapaswa kuondolewa. Viongozi wa uongo hawawezi kunga’mua hili, wala hawatatenda hivi; wanapokutana na watu waovu kama hao, wanawatendea kama ndugu, wakiwapa msaada na usaidizi. Je, huku ni kufanya kazi? Je, ni kutumia ukweli kutatua masuala? (Hapana.) Kazi ya viongozi wa uongo ni ya kipuuzi, ya kitoto, na ya kuchekesha, na hakuna chochote ndani yake kinacholingana na nia za Mungu. Katika kila kitu wanachofanya, unaweza kuona kwamba wao ni watu wa kawaida, hawana uelewa wa kiroho, na hutenda kwa njia ya kutojali na bila kanuni. Vile vile, hawawezi kung’amua au kuelewa kwa usahihi matatizo mbalimbali ambayo watu hukumbana nayo katika kuingia kwao uzimani. Kwa hivyo, majaribio yao ya utatuzi yanaonekana kuwa ya kijinga, ya kipumbavu, na kama yale ya mtu wa kawaida. Wale wanaokubali msaada wao pia huhisi wasiwasi na waliozimwa. Baada ya muda, baadhi yao hata hupoteza imani, wakisema, “Kiongozi amefanya ushirika nami mara nyingi, kwa nini sijabadilika? Kwa nini ninaendelea kurudia hali hiyo? Je, ni kweli kwamba ubinadamu wangu ni duni sana, na siwezi kuokolewa?” Baadhi hata wana mashaka, wakisema, “Je, kuna tatizo katika roho yangu? Je, roho wabaya wanafanya kazi ndani yangu? Je, Mungu hataniokoa? Je, hiyo haimaanishi kwamba sina tumaini?” Haya ndiyo matokeo ya kazi ya viongozi wa uongo. Katika kazi yao, wanachanganya jambo moja na jingine, na wanatenda kwa njia ya dhihaka, ya kipuuzi, ya kijinga, na ya kipumbavu, ambayo hatimaye husababisha kutotatuliwa kwa haraka kwa matatizo mbalimbali yanayowakabili baadhi ya watu ambao kwa kweli hufuatilia ukweli. Kama matokeo, hili husababisha ubaya na udhaifu kutokea ndani ya watu hao, pamoja na dhana fulani na suitafahamu kuhusu Mungu na kazi Yake. Wao husema, “Nimesoma maneno mengi ya Mungu, kwa nini tatizo langu haliwezi kutatuliwa? Je, maneno ya Mungu yanaweza kuwaokoa na kuwabadilisha watu kweli?” Mioyo yao husababisha shaka, na wananaswa katika mkanganyiko. Kwa hivyo, viongozi wa uongo wanapofanya kazi, hawazalishi matokeo mengi chanya, lakini wao husababisha mambo mengi hasi. Mbali na kazi yao kushindwa kuondoa mawazo, mashaka, na hukumu za watu kuhusu Mungu, pia hiyo huongeza suitafahamu yao na kujihadhari kwao na Mungu. Hata baada ya miaka mingi ya imani, masuala ya watu hawa bado hayajatatuliwa. Huku wakipotoshwa na kuelekezwa vibaya na viongozi wa uongo, suitafahamu yao na kujihadhari kwao na Mungu huongezeka. Kwa hivyo, je, wanaweza kupata kuingia katika uzima?

Ufahamu wa viongozi wa uongo kuhusu mambo chanya kama vile ukweli na mabadiliko ya tabia ya mwanadamu unaweza kushawishi maoni na mitazamo ya watu wengi kuhusu mambo chanya. Ni jambo moja viongozi wa uongo wasipofanya kazi yoyote—mara tu wanapoanza kufanya kazi, mkengeuko hujitokeza na matokeo mabaya hutokea. Mazingira yasiyofaa hutokea katika makanisa haya, yaani, baadhi ya misemo potovu na ya kipuuzi mara nyingi huzalishwa, na watu hapo hawaelewi maneno ya kiroho ambayo hutajwa mara nyingi katika maneno ya Mungu au kujua jinsi ya kuyatumia, huku maneno yanayoitwa maneno ya kiroho na misemo ambayo mara nyingi huzungumzwa na viongozi hawa wa uongo yakienea sana katika makanisa haya. Athari ya mambo haya kwa watu si ndogo: Mbali na kutowasaidia watu kupata maarifa ya vitendo na sahihi zaidi ya maneno ya Mungu na ukweli, au kuwawezesha kupata njia sahihi ya utendaji katika maneno Yake, kinyume chake, kwa kweli yanawafanya watu wawe na maarifa yaliyopotoka zaidi, ya kinadharia, na ya mafundisho kuhusu ukweli, na wakati huo huo, yanawafanya watu wasiwe na ufahamu wa wazi kuhusu njia ya utendaji. Kwa kufanya hivyo, viongozi wa uongo huingilia mtazamo wa watu na kuathiri uelewa wao safi wa ukweli. Viongozi wa uongo wana athari gani katika kufanya mambo haya? Wao hufanya jukumu gani? Ingawa kuwaainisha kama wavurugaji na wasumbufu kunaweza kuwa kupita kiasi, kuwaita wapumbavu wanaozunguka huku na kule si kuzidisha hata kidogo. Nilipokuwa Nimeanza tu hatua hii ya kazi, Nilikutana na baadhi ya watu, na Nilipokuwa nikiwasikiliza wakizungumza, mmoja wao aliuliza kuhusu hali ya mtu, na mtu ghafla akamaka maneno, “Ameungua hadi kuwa majivu.” Nilipouliza, “Ameungua hadi kuwa majivu? Hiyo ina maana gani?” Alijibu, “Kuungua hadi kuwa majivu kunamaanisha kwamba mtu ametimuliwa na labda ameacha kuamini.” Nikasema, “Hii kauli ni katili sana—haimpi mtu huyo uhuru wowote. Je, Nimewahi kusema jambo kama hilo? Sikujuaje kuhusu neno hili? Sijawahi kumuainisha mtu yeyote hivi, au kusema kwamba mtu akiacha kufanya wajibu wake au kumwacha Mungu, ‘anaungua hadi kuwa majivu.’ Kauli hii itatokeaje?” Baadaye, Niligundua kwamba kifungu hiki kilitoka kwa muumini mzee, mzee wa kushikilia sana elimu ya vitabu. Alikuwa msomi sana, alikuwa amemwamini Mungu kwa muda mrefu, na alikuwa na cheo. Aliponena kifungu hiki, kundi hilo la watu waliochanganyikiwa halikutumia utambuzi na kujifunza kutoka kwake, na kikawa kifungu maarufu. Je, mnafikiri kifungu hiki ni sahihi? Je, kina msingi? Je, ni sahihi? (Hapana, si sahihi.) Tunapaswa kukichukuliaje? Je, kinapaswa kuruhusiwa kuendelea kanisani? (Hapana, hakipaswi.) Kinapaswa kufichuliwa na kukosolewa, na kutatuliwa kutoka kwenye msingi wake. Baadaye, kupitia ukosoaji na uchanganuzi, watu hawa waliochanganyikiwa hawakuthubutu kuendelea kukisema, lakini watu wachache wasio na taarifa bado wanaweza kuwa wanakitumia kwa siri faraghani. Watu hao wanaweza kudhani kwamba ni kifungu cha kiroho sana kinachotokana na “mtu anayejulikana sana” na kuamini kinapaswa kuendelea kutumika. Je, viongozi wenu wamejihusisha na vitendo kama hivyo? Je, wameathiri vibaya kuingia kwenu katika uzima, mabadiliko ya tabia, au njia ambayo ninyi mnaitembea? (Zamani, alipokuwa akihubiri injili, kiongozi wa uongo aliwahi kusema, “Mungu hutushinda kupitia hukumu na kuadibu, kwa hivyo tunapohubiri injili kwa watu wa dini, tunahitaji kuzungumza nao kwa sauti kali, na kuwakaripia; ni hapo tu ndipo wanaweza kushindwa.”) Kauli hii inaweza kusikika kuwa ya busara, lakini, je, inalingana na kanuni za ukweli? Je, Mungu aliwaagiza watu kufanya hivi? Je, neno la Mungu linasema, “Mnapohubiri injili kila mahali, lazima uinuke na kuwatawala watu kwa ukatili, mkitumia hukumu na kuadibu kuhubiri injili kila pahali”? (Hapana.) Kwa hivyo, kauli hii ilitoka wapi? Ni wazi kwamba, ni nadharia inayofikiriwa kutoka kichwani mwa kiongozi wa uongo ambaye hana uelewa wa kiroho. Kwa juujuu, kauli hii inaweza kuonekana kama haina tatizo: “Wanadamu wote lazima wapitie hukumu na kuadibu kwa Mungu. Ikiwa hawawezi kuipokea moja kwa moja kutoka kwa maneno ya Mungu, je, hawawezi kuipokea kwa njia isiyo ya moja kwa moja? Kwa vyovyote vile, hiyo ndiyo athari ambayo maneno ya Mungu yanakusudiwa kufikia—kuwashinda wanadamu wote. Je, haingekuwa bora kwao kupokea hili hivi karibuni? Kabla Mungu hajachukua hatua, tutachukua hatua hii ya kinga, ili watu waweze kukuza kinga ya aina fulani. Kisha Mungu anapowahukumu na kuwaadibu kweli, watu hao hawataasi, hawatampinga, au kumsaliti Mungu. Hili litazuia hisia za Mungu kuumizwa. Je, si hilo ni jambo zuri?” Kwa juujuu, kila sentensi inaonekana kuwa sahihi, na kusema kimafundisho, inaonekana kuwa na mantiki. Hata hivyo, je, hii ni kanuni ya ukweli? Je, nyumba ya Mungu ina masharti gani kwa ajili ya kuhubiri injili? Je, inawahitaji watu kufanya hivi? (Hapana.) Kwa hivyo, nadharia hii si halali, na mtu aliyeipendekeza ni kiongozi wa uongo.

Viongozi wa uwongo mara nyingi hujifanya kuwa wa kiroho, wakitamka uwongo wa kuhadaa ili kuwapotosha na kuwalekeza watu vibaya. Ingawa uongo huu unaweza kuonekana kuwa usio na tatizo kijuujuu, una athiri vibaya kuingia kwa watu katika uzima, ukiwasumbua, kuwapotosha, na kuwazuia watu kutembea katika njia ya kufuatilia ukweli. Kwa sababu ya maneno haya ya kiroho ya uwongo, watu wengine huanza kuwa na mashaka na upinzani dhidi ya maneno ya Mungu, wanakuza fikira, na hata suitafahamu kumhusu Mungu na kujihadhari dhidi Yake, na kisha kuenda pepe kutoka Kwake. Hii ndiyo athari ambayo kauli za kiroho za uwongo za viongozi wa uwongo huwa nazo kwa watu. Washiriki wa kanisa wanapokuwa wakipotoshwa na kuathiriwa na kiongozi wa uwongo, kanisa hilo hugeuka kuwa dini, kama vile Ukristo au Ukatoliki, ambapo watu huzingatia tu kauli na mafundisho ya mwanadamu. Wote huabudu mafundisho ya Paulo, wakifikia hata kiwango cha kutumia maneno yake mahali pa yale ya Bwana Yesu, badala ya kuifuata njia ya Mungu. Matokeo yake, wote hugeuka kuwa Mafarisayo wanafiki na wapinga Kristo. Hivyo basi, wanalaaniwa na kuhukumiwa na Mungu. Kama vile Paulo, viongozi wa uwongo hujikweza na kujishuhudia wenyewe, wao huwapotosha na kuwasumbua watu. Huwapotosha na kuwaingiza katika desturi za kidini, na namna watu hawa wanavyomwamini Mungu inakuwa sawa kabisa na ile ya watu wa kidini, jambo ambalo huchelewesha kuingia kwao katika njia sahihi ya imani yao katika Mungu. Viongozi wa uwongo huwapotosha na kuwasumbua watu daima, na kisha watu hao hubuni nadharia na kauli nyingi za roho za uwongo. Nadharia, kauli, na matendo haya ni kinyume kabisa na ukweli, na hayana uhusiano wowote nao. Lakini viongozi wa uwongo wanapowapotosha na kuwaelekeza vibaya watu, wao huyachukulia mambo haya kama vitu chanya, kama ukweli. Wao huamini kimakosa kwamba mambo haya ni ukweli, na kufikiri kwamba maadamu wanaamini mambo haya mioyoni mwao na wanaweza kuyasema kwa ufasaha, na maadamu mambo hayo yanakubaliwa na kila mtu, basi wameupata ukweli. Wakipotoshwa na mawazo na mitazamo hii, mbali na watu kutoweza kuuelewa ukweli, wao pia hawawezi kutenda au kupitia maneno ya Mungu, sembuse kuingia katika uhalisi wa ukweli. Badala yake, wanazidi kuwa mbali na maneno ya Mungu na mbali hata zaidi na kuingia katika uhalisi wa ukweli. Kinadharia, hakuna ubaya wowote na maneno ambayo viongozi wa uwongo husema na kauli mbiu wanazopaza sauti, yote ni sahihi. Basi, kwa nini hayatimizi chochote kabisa? Hii ni kwa sababu kile ambacho viongozi wa uwongo huelewa na kufahamu ni cha juu juu mno. Hayo yote ni mambo ya mafundisho, ambayo hayahusiani na uhalisi wa ukweli katika maneno ya Mungu, mahitaji ya Mungu au nia Zake. Ukweli ni kwamba, mafundisho yote ambayo viongozi wa uwongo huhubiri hayafikii kabisa uhalisi wa ukweli—kwa usahihi zaidi, hayana uhusiano wowote na ukweli wala na maneno ya Mungu. Basi, viongozi wa uwongo wanapozungumzia maneno na mafundisho haya mara kwa mara, yanahusiana na nini? Kwa nini wao hushindwa daima kuingia katika uhalisi wa ukweli? Hili linahusiana moja kwa moja na ubora wa tabia wa viongozi wa uwongo. Ni hakika kabisa kwamba viongozi wa uwongo wana ubora duni wa tabia na hawana uwezo wa kufahamu ukweli. Haijalishi wanaamini katika Mungu kwa miaka mingapi, hawataelewa ukweli wala kuwa na uingiaji katika uzima, na inaweza pia kusemwa kwamba haijalishi wanaamini katika Mungu kwa miaka mingapi, haitakuwa rahisi kwao kuingia katika uhalisi wa ukweli. Ikiwa kiongozi wa uwongo hatatimuliwa, na badala yake aruhusiwe kuendelea na wadhifa wake, ni matokeo ya aina gani yatakayofuata? Uongozi wake utawavuta watu wengi zaidi na zaidi katika desturi na kanuni za kidini, katika maneno na mafundisho, na katika fikira potovu zisizo wazi na mawazo ya kubuni. Tofauti na wapinga Kristo, viongozi wa uwongo hawawaongozi watu kuja mbele yao au mbele ya Shetani, lakini ikiwa hawawezi kuwaongoza watu wateule wa Mungu kuingia katika uhalisi wa ukweli wa maneno Yake, je, watu wateule wa Mungu wataweza kupata wokovu Wake? Je, wataweza kukamilishwa na Mungu? La hasha. Ikiwa watu wateule wa Mungu hawawezi kuingia katika uhalisi wa ukweli, je, si bado wanaishi chini ya nguvu za Shetani? Je, si bado wao ni wapotovu wanaoshikiliwa chini ya nguvu za Shetani? Je, si hili linamaanisha kwamba wataangamia mikononi mwa viongozi wa uwongo? Ndiyo maana matokeo ya kazi ya viongozi wa uwongo na wapinga Kristo kimsingi ni sawa. Wote wawili hawawezi kuwafanya watu wateule wa Mungu waelewe ukweli, waingie katika uhalisi, na wapate wokovu. Wote wawili huwadhuru watu wateule wa Mungu na kuwaangamiza. Matokeo ni sawa kabisa.

Baadhi ya uzushi na uwongo wa viongozi wa uwongo ni upi? Yafupisheni ninyi wenyewe baadaye. Ninawaachia kazi hii ili Nione kama mnaweza kuyatambua. Je, viongozi walio karibu nanyi wamewahi kusema maneno fulani ambayo ni ya kiroho au yanapatana na hisia za kibinadamu na, kijuujuu, yanaonekana kuwa sahihi na yanalingana na ukweli lakini yanashindwa kukimu kuingia kwako katika uzima na kutatua matatizo yako halisi? Ikiwa huna utambuzi wa maneno haya na hata unayathamini na kuyaweka moyoni, ukiyaruhusu yakutawale na kukuongoza kila wakati, na yayayumbishe mawazo na mwenendo wako kila wakati, je, si matokeo ya hili ni mazito sana? (Ndiyo.) Basi ni muhimu sana kwenu kuchimba kwenye mzizi wa masuala haya, ili mpate ni mambo gani ambayo ni uzushi na uwongo yanayoweza kuwafanya watu washuke hadhi hadi kufikia kiwango ambapo imani yao katika Mungu hugeuka kuwa imani ya kidini, ikiwasababisha wampinge Mungu na kukataliwa na Mungu. Kwa mfano, tuseme mtu anasema, “Usijitahidi kuwa kiongozi. Ukitimuliwa au kuondoshwa baada ya kuwa kiongozi, hutapata hata fursa ya kuwa muumini wa kawaida.” Je, mazungumzo ya aina hii ni uzushi na uwongo wa viongozi wa uwongo? (Ndiyo.) Hakika? Uzushi na uwongo wa viongozi wa uwongo lazima vitofautishwe na vile vya wapinga Kristo; msivichanganye pamoja. Mtu huyo anamaanisha nini kwa kusema mambo kama hayo? Ni nia gani zilizofichwa katika maneno haya? Je, kuna kitu cha kutiliwa shaka ndani ya maneno hayo? Ni wazi, yana hila inayokusudiwa kuwapotosha watu, yanamaanisha kwamba watu wengine wanapaswa kuepuka kujitahidi kuwa viongozi, kwamba kufanya hivyo hakutaleta matokeo mazuri. Lengo lao la kusema hivi ni kuwafanya watu waachane na wazo la kuwa kiongozi ili kusiwe na mtu atakayeshindana nao kwa ajili ya sifa na hadhi, na hivyo kuwaruhusu wajisikie huru kuwa viongozi milele. Wakati huo huo, wanawaambia watu, “Hivi ndivyo nyumba ya Mungu inavyowatendea viongozi na wafanyakazi, inakupandisha cheo inapokuhitaji na isipokuhitaji, inakushusha chini kabisa, na kukuacha bila fursa hata ya kuwa muumini wa kawaida.” Asili ya maneno haya ni ipi? (Kumkufuru Mungu.) Ni mtu wa aina gani anayesema maneno ya kufuru dhidi ya Mungu? (Mpinga Kristo.) Ndani ya maneno haya, kuna nia mbili za uovu zinazoweza kusababisha matokeo mawili: Moja ni kuwaambia wengine wasigombee hadhi kabisa, jambo ambalo huhakikisha hadhi yao wenyewe inabaki salama; nyingine ni kukufanya umwelewe Mungu visivyo, uache kumwamini Mungu na badala yake uanze kuwaamini wao. Huyu ndiye mpinga Kristo aliye dhahiri kabisa. Inaonekana ninyi hamna uwezo wa kufahamu; Nimezungumza kuhusu mifano ya hili hapo awali. Ninyi sio tu wazembe na mna kumbukumbu duni, bali uwezo wenu wa kufahamu pia ni haba. Hamwezi hata kumtambua mpinga Kristo aliye dhahiri kama huyo. Je, viongozi wa uwongo wangesema mambo kama hayo? Je, wao wangewapotosha watu na kumpinga Mungu waziwazi na kwa kujua? (La.) Ingawa mambo ambayo viongozi wa uwongo husema na kufanya yanaweza kuonekana kuwa yasiyo na tatizo kijuujuu, kazi yao haina kanuni na haiwezi kupata matokeo. Viongozi wa uwongo hawawezi kutatua tatizo lolote la watu, kuwaleta katika njia sahihi ya imani katika Mungu, au kuwaongoza kwenda mbele za Mungu. Kila kitu wanachosema ni sahihi, hawajapunguza bidii katika kazi yao hata kidogo, wana bidii na shauku, na kijuujuu wanaonekana kuwa na imani, kuwa na azimio, na kuwa tayari kuvumilia ugumu na kulipa gharama. Zaidi ya hayo, wanaonekana kuwa na uvumilivu wa ajabu na kuweza kuvumilia uchovu na ugumu wa kila aina. Ni kwamba tu ubora wao wa tabia na uwezo wa kufahamu ni duni, na hawana ufahamu sahihi wa ukweli. Wanafanya nini kuhusu huu upungufu wa uwezo wa kufahamu? Wanatumia kanuni na mafundisho, na pia nadharia za kiroho wanazozizungumzia mara kwa mara, kutatua tatizo hili. Baada ya miaka michache chini ya uongozi wao, mafundisho, kanuni, na matendo ya nje ya kila aina huibuka miongoni mwa watu. Watu hushikilia mafundisho, kanuni, na matendo haya, na kuamini kwamba wanatenda ukweli na wanaingia katika uhalisi wa ukweli, lakini kwa kweli, bado wako mbali sana na uhalisi wa ukweli! Punde tu mioyo ya watu inapojazwa, kutawaliwa, na kuongozwa na mambo haya, utatuzi huwa wa taabu. Kila jambo lazima lichanganuliwe na kuchambuliwa moja baada ya lingine ili watu wayaelewe. Kisha, watu lazima waambiwe ukweli, mafundisho, kauli mbiu, na kanuni ni nini, na ufahamu sahihi wa ukweli, kauli sahihi, na kanuni za ukweli ni nini. Yote haya yanahitaji kutatuliwa moja baada ya lingine; la sivyo, wale walio na tabia njema kiasi, wanaotii sheria, na wanaofuatilia mambo ya kiroho watapotoshwa na kuangamizwa na viongozi wa uwongo. Watu hawa wanaweza kuonekana kuwa wa moyo, wanaoweza kuvumilia ugumu na kulipa gharama, na wanaoweza kuomba mambo yanapowapata. Hata hivyo, kama tu ilivyo kwa watu wa kidini, Mungu anaporudi, hakuna hata mmoja wao anayemtambua Yeye, hakuna hata mmoja wao anayekiri kwamba Mungu anafanya kazi mpya tena, na wote wanampinga Yeye. Kwa nini iko hivi? Ni kwa sababu viongozi wa uwongo na wapinga Kristo wamewapotosha—wamewadhuru na kuwaangamiza waumini wengi wa dhati katika Mungu.

Viongozi wa uwongo huzungumza tu maneno na mafundisho—kile wanachowafanya watu waelewe ni mafundisho tu na si ukweli, na kile wanachowafanya watu waone ni mambo ya roho ya uongo. Matokeo ya kuzungumza maneno na mafundisho ni yapi? Kiroho cha uwongo, ufahamu wa uwongo, maarifa ya uwongo, utendaji wa uwongo, na utii wa uwongo—yote ni ya uwongo. Huu “uwongo” hutokeaje? Huo husababishwa na viongozi wa uwongo kuwa na ufahamu uliopotoka, wa upande mmoja, na wa juu juu wa ukweli, na kushindwa kabisa kufahamu kiini cha ukweli. Viongozi wa uwongo huwaletea watu kanuni, maneno na mafundisho mengi, pamoja na baadhi ya kauli mbiu na nadharia. Watu hao hawaelewi nia za kweli za Mungu hata kidogo, na wanapokumbana na hali mbalimbali ngumu, hawajui jinsi ya kuzishughulikia na kuzikabili, au jinsi ya kufahamu nia za Mungu. Je, watu kama hao wanaweza kuja mbele za Mungu? Je, wanaweza kumkubali Mungu na kuacha kumpinga Yeye? La, hawawezi. Kwa hivyo, ni muhimu sana na ni lazima kwenu kufanya muhtasari wa uzushi na uwongo wa viongozi wa uwongo na kupata utambuzi kuwahusu. Mnapofanya muhtasari, ni muhimu sana kuvitofautisha na uwongo unaotumiwa na wapinga Kristo kuwapotosha watu. Kuhusu jukumu la pili la viongozi na wafanyakazi—kufahamu hali za kila aina ya mtu, na kusuluhisha matatizo mbalimbali yanayohusiana na kuingia katika uzima wanayokumbana nayo katika maisha yao halisi—tutahitimisha hapa ushirika wetu wa kuchanganua matendo mbalimbali ya viongozi wa uwongo na kiini cha masuala yanayowahusu viongozi wa uwongo.

Kipengele cha Tatu: Kushiriki Kanuni za Ukweli Zinazopaswa Kueleweka Ili Kutekeleza Kila Wajibu Ipasavyo (Sehemu ya Kwanza)

Viongozi wa Uwongo Wanaweza Tu Kunena Maneno na Mafundisho ili Kuwahimiza Watu

La kufuata, tutashiriki juu ya jukumu la tatu la viongozi na wafanyakazi—kushiriki kanuni za ukweli zinazopaswa kueleweka ili kutekeleza kila wajibu ipasavyo. Hii ni kazi muhimu na ya msingi ya viongozi na wafanyakazi, na tutashiriki na kuchanganua udhihirisho wa viongozi wa uwongo kwa kuzingatia jukumu hili. Uwezo wa kiongozi au mfanyakazi wa kushiriki waziwazi juu ya kanuni za ukweli ambazo watu wanapaswa kuelewa ili kutekeleza wajibu wao vizuri ndicho kielelezo bora zaidi cha iwapo wanamiliki uhalisi wa ukweli, na ndicho ufunguo wa kubaini iwapo wanaweza kufanya kazi halisi vizuri. Sasa, hebu tuangalie jinsi viongozi wa uwongo wanavyoishughulikia kazi hii. Sifa moja ya viongozi wa uwongo ni kutokuwa na uwezo kwao wa kueleza kikamilifu au kufafanua suala lolote linalohusisha kanuni za ukweli. Mtu anapotafuta kutoka kwao, wanaweza tu kumwambia maneno matupu na mafundisho. Wanapokabiliwa na matatizo yanayohitaji utatuzi, wao hujibu mara kwa mara kwa kauli kama, “Ninyi nyote ni wataalamu katika kutekeleza wajibu huu. Mkiwa na matatizo, mnapaswa kuyatatua ninyi wenyewe. Msiniulize mimi; mimi si mtaalamu, na sielewi. Lishughulikieni ninyi wenyewe.” Watu wengine wanaweza kujibu, “Tunakuuliza kwa sababu hatuwezi kutatua tatizo; tusingekuuliza kama tungeweza. Hatuelewi tatizo hili linalohusisha kanuni za ukweli.” Viongozi wa uwongo hujibu, “Je, si nimekwisha kukuambia kanuni? Tekeleza wajibu wako vizuri, na usisababishe usumbufu au vurugu. Bado unauliza nini? Lishughulikie jinsi unavyoona inafaa! Maneno ya Mungu yamekwisha nenwa: Tangulizeni masilahi ya nyumba ya Mungu.” Watu hao huachwa wakiwa wamechanganyikiwa kabisa, wakiwaza, “Hili si suluhisho la tatizo!” Hivi ndivyo viongozi wa uwongo huichukulia kazi; wao huikagua tu, hufanya mambo kwa njia isiyo ya dhati, na hawashughulikii matatizo kamwe. Bila kujali masuala ambayo watu huibua, viongozi wa uwongo huwaambia watafute ukweli wao wenyewe. Wao huwauliza watu mara kwa mara, “Mna matatizo yoyote? Kuingia kwenu katika uzima kuko vipi? Je, mnatekeleza wajibu wenu kwa njia ya kijuujuu?” Watu hao hujibu, wakisema, “Mara kwa mara, mimi hujipata katika hali ya kutenda kwa namna isiyo ya dhati, na kupitia maombi, huitatua na kujirekebisha, lakini bado sielewi kanuni za ukweli za kutekeleza wajibu wangu.” Viongozi wa uwongo husema, “Je, sikushiriki kanuni maalum na wewe katika mkutano uliopita? Hata nilikupa vifungu kadhaa vya maneno ya Mungu. Je, hupaswi kuwa umeelewa sasa?” Kwa kweli, wanaelewa mafundisho yote, lakini bado hawawezi kutatua matatizo yao. Viongozi wa uwongo hata husema maneno makuu, “Kwa nini huwezi kulitatua? Ni kwamba tu hujasoma maneno ya Mungu kwa kina cha kutosha. Ukiomba zaidi na ukisoma maneno ya Mungu zaidi, basi matatizo yako yote yatatatuliwa. Ninyi mnahitaji kujifunza kujadiliana na kutafuta njia pamoja, kisha matatizo yenu hatimaye yatatatuliwa. Kuhusu masuala ya kitaaluma, msiniulize Mimi; jukumu langu ni kukagua kazi. Nimekamilisha kazi yangu, na yaliyosalia yanahusisha mambo ya kitaaluma, ambayo sielewi.” Viongozi wa uwongo mara nyingi hutumia sababu na visingizio kama “Sielewi, sijawahi kujifunza, mimi si mtaalamu” ili kuwapuuza watu na kukwepa maswali. Wanaweza kuonekana wanyenyekevu sana; hata hivyo, hili hufichua suala zito kuhusu viongozi wa uwongo—hawana ufahamu wowote wa matatizo yanayohusisha maarifa ya kitaaluma katika kazi fulani, wanahisi wasiokuwa na uwezo na huonekana wenye aibu na fedheha sana. Basi wanafanya nini? Wanaweza tu kukusanya vifungu kadhaa vya maneno ya Mungu ili kushiriki na kila mtu wakati wa mikutano, wakizungumzia baadhi ya mafundisho ili kuwahimiza watu. Viongozi wenye ukarimu kiasi wanaweza kuonyesha kuwajali watu na kuwauliza mara kwa mara, “Je, mmekumbana na matatizo yoyote maishani mwenu hivi karibuni? Mna nguo za kutosha kuvaa? Je, kumekuwa na yeyote miongoni mwenu anayetenda kwa namna isiyofaa?” Ikiwa kila mtu anasema hana masuala hayo, wao hujibu, “Basi hakuna tatizo. Endeleeni na kazi yenu; nina mambo mengine ya kushughulikia,” na huondoka kwa haraka, wakihofia kwamba mtu anaweza kuibua maswali na kuwaomba wayashughulikie, na kuwaweka katika hali ya aibu. Hivi ndivyo viongozi wa uwongo hufanya kazi—hawawezi kutatua matatizo yoyote halisi. Wanawezaje kutekeleza kazi ya kanisa kwa ufanisi? Matokeo yake, mlundikano wa masuala yasiyotatuliwa hatimaye huzuia kazi ya kanisa. Hii ni sifa na udhihirisho mkuu wa jinsi viongozi wa uwongo hufanya kazi.

Katika kazi yao, viongozi wa uwongo wana shauku ya kuhubiri tu, na wanapenda zaidi kuzungumza maneno na mafundisho, na kusema maneno ya kuwahimiza na kuwafariji watu, wakifikiri kwamba maadamu wanawafanya watu wawe na nguvu na shughuli nyingi katika utendaji wa wajibu wao, ni sawa na wao kuwa wamefanya kazi nzuri. Zaidi ya hayo, viongozi wa uwongo wana shauku kubwa kuhusu kujali hali ya maisha ya kila siku ya kila mtu. Wao huwauliza watu mara kwa mara kama wanakumbana na matatizo yoyote kuhusu suala hilo, na ikiwa kweli kuna yeyote anayekumbana na tatizo, wako tayari kusaidia kutatua matatizo haya. Wao hujishughulisha kweli na mambo haya ya jumla, wakati mwingine hata wao huahirisha milo, na mara nyingi hukesha na kuamka mapema. Kwa kuzingatia shughuli zao nyingi na bidii yao, kwa nini matatizo katika kazi ya kanisa na magumu yanayowakabili watu wateule wa Mungu katika kutekeleza wajibu wao hubaki bila kutatuliwa? Hii ni kwa sababu viongozi wa uwongo hawawezi kamwe kueleza waziwazi kanuni za ukweli zinazohusiana na kutekeleza wajibu. Maneno na mafundisho, na mahimizo wanayosema hayana ufanisi kabisa na hayawezi kutatua masuala halisi hata kidogo. Bila kujali wanasema kiasi gani au wana shughuli nyingi au wamechoka kiasi gani, kazi ya kanisa haipigi hatua kamwe. Ingawa kila mtu anaonekana kutekeleza wajibu wake kwa nje, hapati matokeo mengi halisi, kwa sababu viongozi wa uwongo hawawezi kushiriki kanuni za ukweli zinazohusiana na kutekeleza wajibu, au kutumia ukweli kutatua masuala halisi—kwa hivyo hawawezi kutatua masuala mengi yaliyo katika utendaji wa wajibu. Kwa mfano, wakati mmoja nyumba ya Mungu ilihitaji kuchapisha vitabu vya maneno ya Mungu, na kiongozi alilazimika kuwachagua watu wawili ili wasimamie kazi hii. Viwango vya kuwachagua watu ni vipi? Ubinadamu wao unapaswa kuwa mzuri kiasi, wanapaswa kuwa wa kutegemewa, na wenye uwezo wa kukabiliana na hatari. Baada ya watu hao kuchaguliwa, kiongozi huyu aliwaambia, “Leo, nimewaita ninyi wawili ili niwakabidhi jambo: Nyumba ya Mungu ina kitabu kinachohitaji kuchapishwa, na ninahitaji mtafute kiwanda cha uchapishaji, na baada ya nakala zote kuchapishwa, lazima mzisambaze mara moja mikononi mwa watu wateule wa Mungu, ili waweze kula na kunywa maneno ya Mungu bila kuchelewa. Je, mmeazimia kutekeleza kazi hii? Je, mko tayari kubeba mzigo huu na hatari hii?” Watu hao wawili waliamini kwamba huku kulikuwa ni Mungu kuwainua, kwa hivyo wakakubali. Kisha kiongozi akawauliza, “Je, mna azimio la kutimiza agizo la Mungu? Mko tayari kuapa?” Kisha watu hao wawili wakaapa, wakisema, “Ikiwa hatuwezi kutimiza agizo la Mungu na tuivuruge kazi hii, na kusababisha kazi ya nyumba ya Mungu ipate hasara, basi na tupigwe na radi na ngurumo kutoka mbinguni. Amina!” Kiongozi akasema, “Pia, tunahitaji kushiriki juu ya ukweli. Katika kufanya kazi hii sasa, je, mnafanya biashara? Je, mnaombwa kufanya kazi kama wafanyakazi?” Watu hao wawili wakajibu, “La, huu ni wajibu wetu.” Kiongozi akasema, “Kwa kuwa ni wajibu wenu, lazima mlipe upendo wa Mungu. Hamwezi kumhuzunisha Mungu au kumfanya Awe na wasiwasi. Kuwa tayari kukabiliana na hatari haitoshi; mnahitaji kutekeleza wajibu wenu kwa uaminifu. Mnapokumbana na masuala, mnapaswa kuomba zaidi na kushauriana. Msiwe wakaidi au kutenda kwa hiari yenu. Kwa nini niliwafanya ninyi wawili mshirikiane? Ni ili muweze kujadiliana mambo yanapotokea, na kurahisisha ninyi kuchukua hatua. Ikiwa hamwezi kufikia makubaliano, basi ombeni. Kila mtu anapaswa kuachilia maoni yake, na mtende tu mnapokuwa mmefikia makubaliano. Natumai ninyi wawili mnaweza kuikamilisha kazi hii kwa mafanikio!” Mwishowe, kiongozi huyu alitafuta kifungu cha maneno ya Mungu kuhusu jinsi ya kutekeleza wajibu vizuri, na wote watatu wakaomba kwa kukisoma mara kadhaa. Baada ya hayo, jambo hilo lilionekana kuwa limekabidhiwa kwao, na wajibu wa kiongozi ulionekana kuwa umetimizwa. Utendaji wa kiongozi katika kazi hii ulikuwaje? Kiongozi aliridhika kabisa, kama walivyoridhika watu hao wawili. Watazamaji walitoa maoni, “Kiongozi huyu kwa kweli anajua jinsi ya kufanya kazi; usemi wake umepangwa vizuri na una msingi imara, na anafanya mambo hatua kwa hatua. Kwanza, aliwagawia kazi hao wawili, kisha akatatua masuala yao yanayohusisha mawazo na mitazamo, na mwishowe, akasema maneno makali, akiwafanya waape na kutoa ahadi. Kwa kweli aliifanya kazi hii kwa utaratibu, na kweli anastahili cheo cha kiongozi—yeye ni mwenye uzoefu na anabeba mzigo.” Mwishowe, kiongozi aliwaambia, “Kumbukeni hili: Kuchapisha vitabu si kazi rahisi, si jambo ambalo mtu wa kawaida anaweza kulifanya. Kazi hii hamkukabidhiwa na mimi au nyumba ya Mungu; ni agizo kutoka kwa Mungu. Hampaswi kumwangusha Yeye. Maadamu mtaikamilisha kazi hii vizuri, maisha yenu yatapiga hatua, na mtakuwa na uhalisi.” Kimsingi, hapakuwa na masuala yoyote ya kanuni katika maneno haya; yaliweza kuonekana kuwa sahihi kwa kiasi fulani. Basi, hebu tuchanganue jambo hili na tuone ule “uwongo” ulidhihirika wapi katika huyu kiongozi wa uwongo. Je, kiongozi alitoa maagizo yoyote kuhusu masuala mbalimbali ya kina, kama vile vipengele vya kitaaluma na kiufundi vinavyohusiana na kazi hii? Je, alishiriki kanuni zozote maalum za ukweli au viwango vinavyohitajika? (Hapana.) Alisema tu maneno matupu na yasiyo na maana—maneno ambayo watu wengi husema mara kwa mara, maneno yasiyo na uzito wowote. Kwa sababu kiongozi alikuwa akizungumza yeye mwenyewe na kutoa maagizo, watu waliyachukulia maneno haya kuwa na uzito zaidi kuliko kawaida, lakini kwa kweli, yalikuwa ni mazungumzo yasiyohusika na hayakuwa na athari yoyote katika kutatua masuala halisi yanayohusiana na uchapishaji wa vitabu. Basi, ni masuala gani maalum yanayohusika katika uchapishaji wa vitabu? Tunapaswa kuyajadili na tuone kama kazi aliyoifanya kiongozi huyu ilikuwa ni ya kiongozi wa uwongo.

Kwanza, uchapishaji wa vitabu unahusisha upagaji, na kisha kuna usahihishaji wa maandishi, upangiliaji wa orodha ya yaliyomo na maandishi makuu, na pia uzito, rangi, na ubora wa karatasi. Pia kuna nyenzo ya jalada, kama linapaswa kuwa laini au gumu, na muundo, rangi, mchoro, na fonti ya jalada. Mwishowe, kuna ujalidishaji, kama kutumia gundi au kushona. Haya yote ni masuala yaliyo ndani ya mawanda ya uchapishaji wa vitabu. Je, kiongozi alijadili lolote kati ya haya? (La.) Suala lingine ni kutafuta kiwanda cha uchapishaji: kama mashine za uchapishaji na ujalidishaji ni za kisasa, ubora wa uchapishaji na ujalidishaji ukoje, na bei—je, hawakupaswa kutoa maagizo kwa mambo haya yote, na pia kanuni na mawanda? Ikiwa kiongozi angesema, “Sielewi mambo haya; tafuteni tu chochote,” je, angekuwa kiongozi wa maana? Je, maneno yasiyohusika aliyoyasema yanaweza kuchukua nafasi ya masuala mbalimbali ya kina yanayohusika katika uchapishaji wa vitabu? (La.) Na bado, kiongozi huyu wa uwongo aliamini kwamba yalihusika. Alifikiri, “Nimekwisha shiriki ukweli mwingi sana, na nimewaambia kanuni zote. Wanapaswa kuelewa mambo haya!” Hili “wanapaswa” ndiyo mantiki na njia ya kutatua matatizo ya huyu kiongozi wa uwongo. Mwishowe, vitabu vilipochapishwa, kwa sababu karatasi ilikuwa ya ubora duni sana na nyembamba sana, maandishi yalionekana pande zote mbili, jambo ambalo lilifanya iwe ya kuchosha sana na vigumu kwa watu wazee na wale wenye macho hafifu kusoma vitabu hivyo. Pia kulikuwa na suala la hatua ya mwisho, mchakato wa ujalidishaji—ujalidishaji kufikia kiwango kinachostahili au la huathiri ubora wa jumla na muda wa kudumu wa kitabu. Kwa sababu kiongozi hakutoa maagizo, na wale walioitekeleza kazi hii walikosa kanuni na uzoefu, na wakajihusisha na kujadiliana bei bila kuwajibika, kiwanda cha uchapishaji kilifanya kazi duni na kutumia nyenzo duni ili wasipate hasara, na mwishowe vitabu viliposambazwa kwa akina ndugu na dada vikaanza kubomoka ndani ya miezi miwili. Majalada na kurasa zilianguka, na kazi yote ya uchapishaji ilikuwa bure. Huu ulikuwa wajibu wa nani? Ikiwa mtu angewajibishwa, wajibu wa moja kwa moja ungekuwa wa watu wawili waliosimamia uchapishaji wa vitabu, na wajibu usio wa moja kwa moja ungekuwa wa kiongozi wa uwongo. Kiongozi wa uwongo hata alikuwa na kisingizio, akisema: “Huwezi kunilaumu kwa kazi hii kuharibika; mimi pia sielewi! Sijawahi kuchapisha vitabu, na similiki kiwanda cha uchapishaji. Nitajuaje kuhusu mambo haya?” Je, kisingizio hiki kinakubalika? Kama kiongozi, kazi hii iko ndani ya mawanda ya majukumu yako. Bila kujali kama ni kazi inayohusiana na taaluma, ustadi, aina ya maarifa, au ukweli, huhitaji kuelewa kila sehemu yake, lakini, je, umejitahidi kujifunza kuhusu kile usichokijua? Je, umetimiza majukumu yako kwa umakini na kwa dhati? Watu wengine wanaweza kusema, “Ninataka kutimiza majukumu yangu, lakini sielewi hili pia. Haijalishi ninavyojaribu kujifunza kwa bidii, siwezi tu kulielewa!” Hili linamaanisha kwamba, kama kiongozi, hufikii kiwango kinachostahili; wewe ni kiongozi wa uwongo halisi. Ndugu na dada walihisi kinyongo kiasi kwa sababu ya ubora duni wa vitabu, wakisema, “Ingawa vitabu hivi havitugharimu pesa, ubora wake ni duni sana! Kiongozi huyu alifanyaje kazi yake? Aliitekelezaje kazi hii?” Kiongozi aliposikia hili, alijibu, “Mnaweza kunilaumu kwa hilo? Similiki kiwanda cha uchapishaji, na si mimi ndiye mwamuzi. Zaidi ya hayo, je, huku si kuokoa fedha kwa ajili ya nyumba ya Mungu? Je, ni makosa kuiokolea nyumba ya Mungu fedha?” Maneno ya kiongozi yalikuwa sahihi, hayakuwa na makosa; kiongozi hakuhitaji kuwajibika kisheria. Hata hivyo, kulikuwa na tatizo moja, ambalo ni kwamba pesa zilizotumika kuchapisha vitabu zilipotea bure. Vitabu walivyosambaziwa akina ndugu na dada vilianza kubomoka na kupoteza kurasa ndani ya miezi miwili. Ni nani anayepaswa kuwajibikia hili? Je, huu haukuwa wajibu wa kiongozi? Hili lilitokea ndani ya mawanda wa kazi yako, wakati ulipokuwa ukihudumu kama kiongozi, kwa hivyo, je, hupaswi kuwajibika? Lazima ubebe lawama; huwezi kukataa wajibu wako! Watu wengine wanaweza hata kuzungumza kwa njia isiyo na mantiki, wakisema, “Sijawahi kufanya kazi hii hapo awali. Je, siruhusiwi kufanya makosa katika kazi ambayo sijawahi kuifanya?” Kwa kuzingatia tu kauli hii, hufai kwa kazi yako, na unapaswa kutimuliwa. Huna sifa za kuwa kiongozi; wewe ni kiongozi wa uwongo asilia. Kusema maneno mengi matamu, lakini bila kufanya kazi yoyote halisi—huu ndio udhihirisho dhahiri zaidi wa kiongozi wa uwongo.

Baadhi ya viongozi wa uwongo hawawezi kufanya kila kipengele cha kazi halisi ipasavyo na kwa vitendo. Wanaweza tu kushughulikia baadhi ya mambo ya jumla, na kisha wanaamini kwamba wanafikia kiwango kinachostahili kama viongozi, kwamba wao ni wa ajabu, na mara nyingi wao hujisifu, wakisema, “Lazima nihangaike na kila kitu kanisani, na lazima nishughulikie kila tatizo. Je, kanisa linaweza kuendelea bila mimi? Kama singewaandalia mikutano, je, hamngekuwa kama mchanga usioshikamana? Kama singefuatilia na kusaidia kuidumisha kazi ya utengenezaji filamu, je, kusingekuwa na watu wanaoisumbua kila wakati? Je, kazi ya utengenezaji filamu ingeweza kuendelea vizuri? Ingawa mimi si mtaalamu wa kazi ya nyimbo za sifa, kama singekuja mara kwa mara kukagua kazi yenu, kuwasimamia, na kuwaandalia mikutano, je, mngeweza kutunga nyimbo hizo za sifa? Ingewachukua muda gani kuelewa mambo?” Kauli hizi zinaweza kuonekana za busara na sahihi, lakini ukiangalia kwa makini, je, vipengele mbalimbali vya kazi ya kitaaluma vinavyosimamiwa na viongozi hawa wa uwongo vinaendeleaje? Je, wanaweza kushiriki kanuni za ukweli waziwazi? (La.) Wakati mmoja, timu ya utengenezaji filamu ilitafuta ushauri kuhusu suala la rangi za mavazi. Walipiga picha kadhaa, na mandhari na watu katika picha hizo walikuwa tofauti, lakini rangi za mavazi kimsingi zilikuwa katika mpangilio mmoja wa rangi—zote zilikuwa rangi za kijivu na njano zinazofanana na udongo. Niliuliza, “Kuna nini? Kwa nini wamevaa rangi hizi?” Walisema kwamba rangi hizi zilichaguliwa kimakusudi, kwamba walizipata sokoni kwa taabu na juhudi kubwa. Nikasema, “Kwa nini mlichagua rangi hizi? Je, Aliye juu aliwapa maagizo kuhusu hilo? Je, Aliye juu hakuwaagiza mtumie rangi mbalimbali, na kwamba rangi ziwe za heshima na za adabu? Matokeo haya yalitokeaje?” Mwishowe, baada ya kuuliza, watu wengine walisema, “Rangi nyingine hazionekani za heshima na za adabu vya kutosha, au kama zile zinazovaliwa na waumini katika Mungu au watakatifu. Ni mpangilio huu tu wa rangi ndio unaonekana zaidi kama kile ambacho waumini wanapaswa kuvaa. Kwa hivyo, kila mtu alikubaliana na maoni kwamba kuvaa nguo za rangi ya aina hii ndiko kunakomtukuza Mungu zaidi na kunawakilisha vyema zaidi sura ya nyumba ya Mungu.” Nikasema, “Sikuwahi kamwe kuwaambia ninyi nyote mvae nguo za rangi hizi. Kuna rangi nyingi za heshima na za adabu. Fikirieni jinsi upinde wa mvua ulivyo mzuri ambao Mungu aliuweka kama ishara ya agano Lake na wanadamu. Kuna nyekundu, rangi ya machungwa, njano, kijani, bluu, nili, zambarau—kila rangi inawakilishwa, isipokuwa zile mnazovaa. Kwa nini mlichagua rangi hizo?” Je, kiongozi wao alifanya kazi halisi ya kufanya uhakiki kuhusu mambo haya? Ninathubutu kusema kwamba hakufanya hivyo kabisa. Ikiwa kiongozi angekuwa na ufahamu safi na angeelewa kweli ukweli na mahitaji ya Mungu, washiriki wa timu ya utengenezaji filamu wasingechagua mavazi kama hayo na kushauriana na Aliye juu kuyahusu. Suala la mavazi lingeweza kutatuliwa katika ngazi ya chini, lakini kiongozi wa uwongo hakuwa na uwezo wa kulishughulikia. Badala yake, bila aibu akamuuliza Aliye juu kulihusu. Je, mtu kama huyu hapaswi kupogolewa? Huyu kiongozi wa uwongo hakuweza hata kutatua tatizo hili rahisi kabisa—ana faida gani? Wewe ni takataka tu! Uliulizwa kumtukuza Mungu na kumshuhudia Yeye, lakini uliishia kumwaibisha Mungu. Je, huelewi mengi sana? Je, huwezi kueleza kwa ufasaha wingi wa maarifa na mafundisho? Basi kwa nini mafundisho hayo yote na maarifa hayo yote hayakuwa na ufanisi katika hali hii? Ungewezaje hata kushindwa kutatua na kufanya uhakiki kuhusu suala la mavazi? Je, umekuwa na athari unayopaswa kuwa nayo kama kiongozi? Je, umetimiza majukumu unayopaswa kutimiza kama kiongozi? Huu ni udhihirisho wa kiongozi wa uwongo. Katika kazi yoyote maalum, viongozi wa uwongo hawana ufahamu wa kanuni. Hawawezi kutoa marekebisho na utatuzi wa wakati unaofaa kwa masuala yoyote ya ufahamu uliopotoka wa ukweli, na kuwawezesha watu kupata mwelekeo na njia kupitia hili. Viongozi wa uwongo husema tu maneno na mafundisho na kupaza sauti za kauli mbiu; hawawezi kufanya kazi yoyote halisi.

Viongozi wa Uwongo Hawafanyi Kazi Halisi wala Hawashughulikii Kazi Yao Inayowapasa

Baadhi ya viongozi wa uwongo hawawezi kufanya kazi yoyote halisi, lakini wao hushughulikia mambo fulani ya jumla yasiyo na maana, na wanafikiri kwamba huku ni kufanya kazi halisi, kwamba iko ndani ya upeo wa majukumu yao. Zaidi ya hayo, wanashughulikia mambo haya kwa uzito sana na kwa kweli wanatia bidii nyingi, wakiyatekeleza kwa namna nzuri sana. Kwa mfano, kulikuwa na mtu kanisani ambaye hapo awali alikuwa amefanya kazi kama mwoka vitobosha. Siku moja, aliamua kutokana na wema wa moyo wake kwamba ilimpasa tu Aniokee vitobosha, na akajitayarisha kufanya hivyo bila kunijulisha kulihusu. Aliwauliza viongozi wake kama iliruhusiwa, nao wakasema, “Endelea. Vikiwa na ladha nzuri, tutampa Mungu. Kama sivyo, sote tunaweza kuvila.” Alikuwa amepata idhini ya viongozi, jambo ambalo lilifanya kazi hii kuwa halali na inayofaa, kwa hivyo alikusanya haraka viungo na akaoka bechi moja, akisema, “Sijui kama vitakuwa na ladha nzuri, au kama vitaweza kumridhisha Mungu, au kama vitapatana na ladha Yake.” Viongozi wakajibu, “Ni sawa. Tutajitolea muda na afya yetu kiasi, na tujiweke katika hatari kidogo kwa ajili ya Mungu. Tutavionja kwanza na tuvikague kwa niaba ya Mungu. Visipokuwa na ladha nzuri kweli na tumwombe Mungu avile, Atahisi kukasirika na kusikitishwa sana na sisi. Kwa hivyo, kama viongozi, tuna jukumu na wajibu wa kufanya ukaguzi kuhusu jambo hili. Huku ni kufanya kazi halisi.” Baadaye, kila kiongozi wa kikundi aliyekuwa na “hisia ya uwajibikaji” kiasi alionja vitobosha hivyo. Baada ya kuvionja, walitoa tathmini, wakisema, “Jiko lilikuwa na joto sana katika bechi hii, halijoto ilikuwa juu sana, na kuna uwezekano wa kusababisha joto la ndani—pia ni chungu kiasi. Hizo hazifai! Tunahitaji kuwa na mtazamo wa kuwajibika na tuoke bechi nyingine na tuionje tena!” Baada ya kuionja bechi hii, walisema, “Hii inakaribia kuwa sawa sawa. Ina ladha ya siagi, ladha ya yai, na ufuta pia. Kwa kweli inastahili kutoka kwa mwoka vitobisha! Kwa kuwa kuna nyingi sana, na Mungu hawezi kumaliza hizi zote peke Yake, hebu tuweke 10 au 20 katika gudulia, na tumpe Mungu ili Aonje kama sampuli. Mungu akiziona ni tamu, tunaweza kuendelea kuzioka kwa bechi kubwa zaidi.” Walinikabidhi gudulia na Mimi nikaonja viwili. Nilidhani vilifaa kama kitu kipya tu, lakini si kama mlo kamili, kwa hivyo Niliacha kuvila. Watu wengine hata walidhani vilitengenezwa nyumbani na mshiriki wa nyumba ya Mungu, kwamba vilijaa upendo, uaminifu, na hofu, na vilikuwa na maana kubwa ingawa ladha yake ilikuwa ya kawaida tu. Baadaye, Mimi nililirudisha lile gudulia la vitobosha. Sivutiwi na mambo kama hayo na Sina hamu navyo. Zaidi ya hayo, Nikiwa natamani vitobosha, Mimi ninaweza kuvinunua vya ladha mbalimbali na kutoka nchi tofauti sokoni bila kutumia pesa nyingi. Baadaye, Niliwaambia, “Naishukuru nia yenu, lakini tafadhali msiniokee tena. Sitavila, na Nikitaka, nitanunua Mwenyewe. Ikiwa haja itatokea, basi vitengeneze tu Nitakapowaomba; Nisipowaambia mvitengeneze, basi hamhitaji kuvioka tena.” Je, hili halikuwa rahisi kueleweka? Kama wangekuwa wenye tabia njema na watiifu, wangeyakumbuka maneno Yangu na wajizuie kuvioka tena. Mungu anaponena, ndiyo humaanisha ndiyo, la humaanisha la, na “msioke” humaanisha “msioke”. Hata hivyo, baada ya muda kupita, waliniletea magudulia mengine mawili ya vitobosha. Niliwaambia, “Sikuwaambia msioke tena?” Wakajibu, “Hivi ni tofauti na vya wakati uliopita.” Nikajibu, “Hata kama ni tofauti, bado ni vitobosha. Hakuna haja ya kuoka vitobosha vyovyote. Sijaribu kuwa na mpole—Nikitaka, nitawaambia. Je, huwezi kuelewa lugha ya binadamu? Msioke tena.” Je, maneno haya yanaeleweka? (Ndiyo.) Lakini kwa nini yule mtu aliyekuwa akivioka alionekana kusahau kila mara? Ikiwa viongozi wake wangeweza kumkagua, wasishirikiane naye kwa dhati au kumtia moyo kufanya hivi, na wangeweza kumzuia mara moja, je, yule mtu aliyekuwa akioka vitobosha bado angethubutu kufanya hivyo? Angalau, hangelifanya hivyo kwa ujasiri na bila kujali. Kwa hivyo, viongozi hao walikuwa na athari gani katika hali hii? Walijihusisha na kila jambo dogo, wakajiingiza katika kila kitu, na wakajichukulia jukumu la kunifanyia ukaguzi. Walikuwa na “upendo” mwingi kiasi kwamba maneno hayawezi kuuelezea. Je, hii ndiyo kazi waliyopaswa kuwa wakifanya? Hapakuwa na maagizo ya kufanya hivi ndani ya kanuni za kazi za nyumba ya Mungu, na Mimi sikuwakabidhi jukumu hili; lilianzishwa na watu, Mimi sikuliomba. Basi kwa nini viongozi hawa walitekeleza jukumu hili kwa bidii hivyo? Huu ni udhihirisho wa viongozi wa uwongo: kutoshughulikia kazi yao inayofaa. Kulikuwa na kazi nyingi sana kanisani zilizohitaji kufuatiliwa, kukaguliwa, na kuhimizwa na wao, na matatizo mengi halisi yaliyohitaji kutatuliwa na wao kwa kufanya ushirika juu ya ukweli, lakini hawakufanya kazi yoyote kati ya hizo. Badala yake, walikuwa wazembe kiasi cha kunionjea Mimi vitobosha jikoni. Katika jambo hili, walikuwa makini sana na walitia bidii nyingi. Je, si hivi ndivyo viongozi wa uwongo hufanya? Je, tayari si jambo la kuchukiza sana? Sikutarajia kamwe kwamba, baada ya muda kupita, jambo hili lingeibuka tena. Yule mtu aliyeoka vitobosha alitaka kuanza kuniokea tena. Nilimwambia kiongozi mmoja mahususi, “Wewe nenda ukatatue hili. Unahitaji kumwelezea hili waziwazi. Akifanya tena, Nitakuwajibisha wewe!” Kukiwa na kazi nyingi sana za kufanya kanisani, kazi yoyote ingewafanya wawe na shughuli kwa muda. Kwa nini walikuwa wazembe kiasi hicho? Walikuja hapa kujinenepesha au kushiriki katika porojo tupu? Hapa si mahali pa mambo hayo. Baadaye, hapakuwa na habari zaidi kuhusu jambo hili. Mara tu baada ya Mimi kutoa agizo hilo, kiongozi huyo hakutoa ripoti zozote. Kwa vyovyote vile, hakuna mtu aliyeniletea vitobosha hivyo vidogo tena, jambo ambalo lilikuwa nafuu kubwa. Kulingana na tukio hili, je, tunaweza kusema viongozi hawa hawakuwa wakishughulikia kazi yao inayofaa? (Ndiyo.) Jambo hili si zito sana; kuna mengine mabaya zaidi.

Mara nyingi Mimi hutembelea makanisa fulani ili kuangalia huku na kule, kukutana na viongozi, kutoa maelekezo kwa ajili ya kazi fulani, na kutatua masuala fulani. Wakati mwingine, inanilazimu Nile chakula cha mchana katika makanisa haya, jambo ambalo huibua swali la ni nani atatayarisha mlo. Viongozi walikuwa wawajibikaji sana kiasi kwamba walimchagua mtu aliyedai kuwa mpishi. Nikasema, “Kama yeye ni mpishi au la si muhimu; cha muhimu ni kwamba Mimi hupendelea chakula cha kawaida. Ninapenda kuonja ladha halisi ya viungo. Chakula hakipaswi kuwa na chumvi nyingi, mafuta mengi, au cha kusisimua sana. Wakati wa baridi, Ninahitaji kula kitu kilicho na joto joto. Pia, chakula lazima kiive vizuri, kisiwe kibichi, na kiwe rahisi kumeng’enywa.” Je, Sikueleza kanuni hizi waziwazi? Je, zilikuwa rahisi kutimiza? Zilikuwa rahisi kukumbuka na rahisi kutenda. Mke afanyaye kazi nyumbani ambaye amepika kwa miaka mitatu hadi mitano angeweza kufahamu kanuni hizi na kuzitimiza. Kwa hivyo, hapakuwa na haja ya kusisitiza juu ya kumpata mpishi wa kunitayarishia mlo Wangu; mtu anayeweza kupika milo ya nyumbani angetosha. Hata hivyo, viongozi hawa walikuwa na “upendo” mwingi sana kiasi kwamba walisisitiza kumtafuta “mpishi” ili aandae mlo walipokuwa wakinikaribisha Mimi. Kabla ya mpishi kunipikia rasmi, viongozi walilazimika kufanya ukaguzi. Walifanyaje hili? Walimwagiza mpishi atengeneze bechi ya andazi la kinyunya na tambi zenye rojo, na wakamfanya akaange baadhi ya vyakula. Viongozi wote na wakuu wa vikundi mbalimbali walivionja, na wakaviona vyakula vyote kuwa vizuri kabisa. Mwishowe, walimwomba mpishi achukue kazi ya kunipikia. Tukiacha kando matokeo ya kuonja kwa viongozi na asili ya masuala yaliyohusika, hebu kwanza tuzungumzie chakula kilichotayarishwa na mpishi huyu. Mara ya kwanza Nilipoenda, mpishi alikaanga vyakula vichache, na kila mtu aliridhika kabisa. Mara ya pili, mpishi alitengeneza bechi ya maandazi ya kinyunya. Baada ya kuila ya kwanza, Nilihisi kuna kitu hakikuwa sawa—yalikuwa na ukali kiasi. Wengine walionizunguka pia walisema kwamba maandazi hayo ya kinyunya yalikuwa na ukali kiasi, na walihisi ndimi zao zilianza kuvimba. Hata hivyo, kwa kuwa maandazi ya kinyunya ndiyo yalikuwa chakula kikuu pekee, ilibidi niyamalize ingawa yalikuwa na ukali. Hakuna pilipili iliyoonekana kwenye kujazo, kwa hivyo Nilipuuza tu chochote kilichosababisha ukali huo na Nikamaliza mlo. Matokeo yake, mwili Wangu ulianza kupata mzio jioni hiyo. Sehemu nyingi kote mwilini Mwangu zilianza kuwasha bila kukoma, na ilibidi Niendelee kujikuna; Nilijikuna hadi Nilipotoa damu ndipo Nikahisi afueni. Niliwashwa kwa siku tatu kabla ya hisia hiyo kupungua polepole. Baada ya mzio huu, Niligundua kuwa pilipili ilikuwa imeongezwa bila shaka kwenye maandazi ya kinyunya; la sivyo, yasingekuwa na ukali kiasi hicho. Nilikuwa nimewajulisha wasiweke viungo vyenye ukali kama pilipili kwa kuwa Sikuweza kuvivumilia. Hata hivyo, waliongeza kiasi kikubwa ili kuridhisha ladha zao wenyewe, ambacho kilizidi kiwango cha kawaida; kulikuwa na hisia ya ukali ulipokuwa ukila maandazi ya kinyunya hizo. Mpishi hakuweza hata kupata uwiano sawa katika upishi wake, aliongeza pilipili ya kutosha kumpa mtu mzio. Baadaye, Nilimwambia, “Kamwe usiongeze tena viungo hivyo vyenye ukali. Siwezi kuvivumilia. Ikiwa kweli una ubinadamu wowote, usifanye hivyo tena. Ukijipikia mwenyewe, Sitaingilia kile unachokula. Hata hivyo, ukiwa unanipikia Mimi, basi usiongeze chochote. Fuata viwango Vyangu.” Je, angeweza kufanya hivyo? Je, viongozi hawakupaswa kushughulikia kazi hii? Kwa bahati mbaya, hakuna aliyejali, na hawakufanya kazi yoyote waliyopaswa kufanya. Wakati mmoja, mpishi alipokuwa karibu kupika tena, alichukua pilipili ili aiongeze kwenye chakula, na mtu aliyekuwa karibu alimwona na kumzuia. Chini ya usimamizi wake mkali, hakupata fursa ya kuiongeza. Viongozi hawakuweza kutatua tatizo dogo kama hili—wangeweza kufanya nini, basi? Mpishi alipokuwa akipika, walikuwa wepesi sana kukionja. Watu kadhaa walienda kukionja. Kilikuwa ni mlo wa kawaida tu wa nyumbani; kulikuwa na nini cha kuonja? Je, ninyi nyote ni wataalamu wa vyakula? Je, mnaelewa kila kitu ghafla baada ya kuwa viongozi? Je, mnaelewa kanuni za afya? Je, nyumba ya Mungu iliwapanga ninyi kufanya hivi? Ni lini Niliwakabidhi au kuwaagiza ninyi kuonja chakula kwa niaba Yangu? Ninyi mmekosa busara mno, hamna aibu hata kidogo! Mtu yeyote mwenye aibu kiasi hangelifanya jambo la waziwazi, la kuchukiza, na lisilo na busara kiasi hicho. Inaonyesha kwamba watu hawa hawana aibu hata kidogo—walinionjea Mimi chakula! Hamfuati wala hamtimizi kanuni zozote Nilizowaambia. Chochote kilicho na ladha nzuri kwenu na kinachopatana na ladha zenu, mnamwomba mpishi akipike. Je, huko ni kunipikia Mimi? Je, si ni kujipikia wenyewe? Je, hivi ndivyo mnavyotenda kama viongozi? Mkitumia kila fursa kujinufaisha, kutafuta njia za mkato, na kujaribu kujipendekeza Kwangu—ikiwa mnataka kujipendekeza Kwangu, msinidhuru! Je, huku si kukosa maadili? Je, si ni kuwa na nia zisizofaa? Hawana aibu na wana nia zisizofaa, lakini bado walidhani kwamba walikuwa waaminifu sana! Je, jambo lolote kati ya haya waliyofanya ndilo viongozi wanapaswa kufanya kweli? (Hapana.) Hakuna walichofanya kilichokuwa na viwango vyovyote. Hawakujua hata ni chakula gani chenye afya au kisicho na afya, lakini walidhani wangeweza kuja hapa na kufanya kazi ya wataalamu wa afya na chakula kwa ajili Yangu! Ni nani aliweka sharti kwamba ni lazima mfanye ukaguzi linapokuja suala la kunipikia? Je, kanisa lina agizo hili? Je, nyumba ya Mungu ilifanya mpango huu? Mianya mingi sana ilijitokeza katika vipengele mbalimbali vya kazi ya kanisa, watu wengi sana walikuwa na kutoelewa kumhusu Mungu na hawakuelewa ukweli hata kidogo, lakini hamkushughulikia mambo hayo. Badala yake, mliweka juhudi zenu katika eneo dogo kama jikoni, mkitimiza “wajibu” wenu. Ninyi ni viongozi wa uwongo hasa, ninyi ni wanafiki! Mlikuwa mbele Yangu kabisa mkikagua mambo—mlielewa nini? Mliuliza maoni Yangu? Mlikuwa mkieleza wazo lenu au Langu? Kama mngekuwa mkieleza wazo Langu, na Ningewaomba ninyi mliwasilishe, basi kile mnachokuwa mkifanya kingekuwa sahihi. Lingekuwa ni jukumu lenu. Ikiwa mngekuwa mkieleza wazo lenu na si Langu, na mkasisitiza kuwalazimisha wengine wasikilize na kulikubali, asili ya jambo hili ni ipi? Niambieni, je, Mimi Singechukizwa na hili? Nilikuwa pale pale, nao hawakutumia neno hata moja kuniuliza ni vitu gani Ninavyokula au mahitaji Yangu ni yapi—walifanya tu maamuzi bila idhini Yangu, na wakatoa amri kiholela bila Mimi kujua. Je, walikuwa wakijaribu kuniwakilisha Mimi? Hawa ni viongozi wa uwongo wanaofanya mambo maovu ovyoovyo, wakijifanya kuwa wa kiroho, wakijifanya kuzingatia mzigo wa Mungu, na wakijifanya kuelewa ukweli, na wakifanya tu mambo ya kinafiki. Je, huku si kupita kiasi vya kutosha? Je, tayari si ni jambo la kuchukiza na la kudharaulika sana? (Ndiyo.) Je, mmepata utambuzi wowote? Mmejifunza masomo yoyote kutokana na hili? Kila mojawapo ya mambo haya ni la kuchukiza zaidi kuliko lililopita, na kuna lingine ambalo ni la kuchukiza hata zaidi.

Wakati huu wa baridi, mtu mwenye moyo mwema alinunulia koti “zuri” la manyoya ya bukin. Uzuri wake haukuwa katika rangi au mtindo wa koti bali katika bei yake ya juu na ubora wa hali ya juu; lilikuwa ni kitu cha thamani. Kuna msemo miongoni mwa wasioamini, “Unyoya wa bukini uliotumwa kutoka umbali wa maili elfu: zawadi inaweza kuwa ndogo, lakini hisia ni kubwa.” Siyo tu kwamba koti hili lilibeba hisia, bali kwa kweli lilikuwa ghali sana. Kabla ya kuliona koti, tayari Nilikuwa nimesikia kwamba lilikuwa zuri na jekundu, lenye muundo mzuri, na lilikuwa nene lilipoguswa. Nilikuwa nimesikia kulihusu, kwa hivyo bila shaka baadhi ya watu walikuwa wameliona tayari—yaani, watu wengi walikuwa wameliona, wakalikadiria ukubwa, na kulichunguza kwa karibu, wakisema mambo kama, “Ninaijua chapa hii,” “Rangi ni nzuri, ni zuri kweli!” “Baada ya wewe kuliona, lilete nilitazame,” na hivyo tu habari zilienea. Sijui ilichukua muda gani kwa habari hizi kufika masikioni Mwangu, na Mimi kupata habari kidogo kulihusu. Je, ninyi mnaweza kuona tatizo hapa? Bila Mimi kuliona koti, tayari lilikuwa limeonwa, likapitishwa huku na kule, na kuonyeshwa na watu wengine wengi. Je, hili si tatizo? Je, watu wanaweza kutazama, kugusa, na kuonyesha vitu Vyangu kiholela? (Hapana.) Je, ni vitu vya nani ambavyo watu wanaweza kugusa na kutazama kiholela? (Hakuna mtu angetaka hili litokee, na hakuna anayepaswa kufanya hivi.) Basi, je, Vyangu havipaswi kuwa na mipaka hata zaidi? Watu wengine husema, “Kwa nini viwe na mipaka? Wewe ni mtu mashuhuri. Je, maisha ya faragha ya watu mashuhuri na maarufu hayafichuliwi kila wakati? Wanapocheza michezo, wanapopata matibabu ya urembo, wanaposhirikiana na nani, wanapovaa chapa gani—je, mambo haya yote hayaanikwi? Kwa nini Vyako visianikwe?” Je, Mimi ni mtu mashuhuri? Mimi si mtu mashuhuri, na wewe si shabiki Wangu. Wewe ni nani? Wewe ni mtu wa kawaida, kiumbe aliyeumbwa, na mwanadamu mpotovu. Mimi ni nani? (Mungu.) Mimi si mtu wa umma; Sina wajibu wa kukufichulia kila kitu, kukuripotia kila kitu, au kukujulisha kuhusu kila kitu. Basi, kwa nini unagusa kitu kilicho Changu? Je, si kufanya hivyo si jambo la kuchukiza? Je, Nilikuagiza wewe kutazama na kufanya ukaguzi wa kitu hiki Changu? Hapana. Lakini watu wengine walithubutu kukichukua na kukitazama kiholela kwa namna hii ya ujasiri, na hata kukipitisha huku na huko. Nani alikupa haki ya kukipitisha? Je, huu ni wajibu wako? Ikiwa humwamini Mungu, basi sisi hatujuani. Ni kwa sababu unamwamini Mungu ndiyo maana Ninajua wewe ni nani, lakini Sijui hali ya familia yako, maisha ya kila siku, au hali yako ya kifedha ikoje, na Sijali kujua. Je, sisi ni wandani wa karibu? Mimi si rafiki yako wa karibu, mwandani, au mwenzako. Hatufahamiani, na hatujafikia hatua ambapo kila kitu Changu kinapaswa kuwa wazi ili ukitazame. Je, wewe ungeniruhusu Mimi nitazame vitu vyako vyote, na kuvionyesha kwa kila mtu avione na aviguse? Hata unapoleta kitu nyumbani kutoka sokoni, kinahitaji kuoshwa mara kadhaa ili kuua viini! Je, vitu ambavyo watu wengine wamevigusa kiholela si vya kuchukiza? Kwa nini hujioni kama mtu wa nje? Ni nani aliyekuagiza kukagua koti Langu? Je, Ninakuamini? Je, umeosha mikono yako iwe safi kabla ya kuligusa koti Langu kiholela? Je, Sitachukizwa na wewe? Je, unaelewa hili wazi? Kwa nini huna aibu kiasi hicho? Umekosa busara sana! Umemwamini Mungu kwa miaka kadhaa na umesikia mahubiri mengi sana; imekuwaje ukose hata busara kidogo? Kufungua kiholela matoleo ya Mungu, kugusa kiholela nguo Zake, vitu vilivyokuwa Vyake—hili ni tatizo la aina gani? Ninapoona kwamba vifungashio vya vitu hivi vimefunguliwa na kutupwa, Nitakosaje kukasirika? Ninachukizwa na mambo haya, na Ninawachukia sana watu hawa. Sitaki kuwaona tena, na kwa hakika Sitaki kushirikiana na watu hawa ambao ni wabaya kuliko nguruwe na mbwa! Kumbukeni, kila mtu ana heshima yake, na Mimi nina heshima zaidi. Usijihusishe na vitu vilivyo Vyangu; la sivyo, Nitakukirihi na kukuchukia sana!

Kwa nje, viongozi wa uwongo huenda wasitende maovu makubwa au kuwa wahalifu waovu waziwazi. Hata hivyo, jambo la kuchukiza zaidi kuwahusu ni kwamba wanaweza kuona kuna kazi halisi ya kufanywa lakini hawaifanyi, wanajua vizuri sana kwamba hawawezi kutatua masuala lakini hawatafuti ukweli, wanawaona watu waovu wakisababisha usumbufu lakini hawawashughulikii, na badala yake wanashughulikia tu mambo ya jumla ya nje. Wanafuatilia kwa karibu na kushughulikia kwa umakini mkubwa masuala ya kando na mambo madogo, lakini hawafanyi kazi yoyote inayohusiana na kuingia katika uzima kwa watu wateule wa Mungu, au kujali kuhusu mambo mbalimbali yanayopingana na kanuni za ukweli. Badala yake, wanafanya tu kazi isiyohusiana na ukweli. Hawa ni viongozi wa uwongo hasa. Viongozi wa uwongo hawajui kabisa kanuni za ukweli zinazohusika katika vipengele mbalimbali vya kazi ya kanisa. Wakipimwa dhidi ya kanuni na viwango vya viongozi na wafanyakazi, viongozi wa uwongo ni wajinga na wapumbavu. Haijalishi mazito yanayotokea katika kazi ya kanisa ni mazito vipi, viongozi wa uwongo hawawezi kuyaona au kuyatatua hata yakitokea mbele ya macho yao, na walio juu wanapaswa kuja na kutatua matatizo hayo wenyewe. Je, si watu hawa ni viongozi wa uwongo? (Ndiyo.) Kwa kweli wao ni viongozi wa uwongo. Kwa mfano, katika kazi ya maandishi ya kanisa, ni vitabu vipi vinavyopaswa kusahihishwa na vipi vinavyopaswa kutafsiriwa—hizi ni kazi muhimu kwa kanisa. Je, kuna kanuni zozote kuhusu jinsi ya kusahihisha na kutafsiri vitabu? Kazi hii ina kanuni kabisa, imejikita sana katika kanuni, na inahitaji sana ushirika na mwongozo maalum; lakini viongozi wa uwongo hawawezi kufanya kazi hii. Wanapowaona ndugu na dada wakiwa na shughuli na wajibu wao, wao husema kwa unafiki, “Kazi ya maandishi na kazi ya kutafsiri ni muhimu hasa. Mnapaswa kuweka mioyo yenu katika kufanya kazi hii vizuri, na nitatatua masuala yoyote mliyo nayo.” Mtu anapouliza swali kwa kweli, viongozi hawa wa uwongo husema, “Sielewi jambo hili. Mimi ni mlei katika kutafsiri lugha za kigeni. Mwombeni Mungu na mtafuteni Yeye.” Mtu anapouliza swali lingine, akiuliza, “Hatuwezi kupata watu wanaofaa kutafsiri lugha fulani, tufanye nini kulihusu?” viongozi wa uwongo hujibu, “Mimi ni mlei katika jambo hili. Lishughulikieni ninyi wenyewe.” Je, kusema hivi kunaweza kutatua tatizo? Wanatafuta kisingizio na kufunika ukweli kwamba hawafanyi kazi yao, wakisema, “Mimi ni mlei; sielewi taaluma hii,” na hivyo wanakwepa tatizo wanalopaswa kulitatua. Hivi ndivyo viongozi wa uwongo hufanya kazi. Mtu anapouliza swali, viongozi wa uwongo husema, “Mwombeni Mungu na mtafute kutoka Kwake; sielewi taaluma hii, lakini ninyi mnaelewa.” Hili linaweza kuonekana kama unyenyekevu, kwani wanakiri kwamba hawawezi na hawaielewi taaluma, lakini kwa kweli, hawawezi kutekeleza kazi ya uongozi hata kidogo. Bila shaka, kuwa kiongozi si lazima kumaanishe kwamba anahitaji kuelewa taaluma ya kila aina, lakini anapaswa kushiriki waziwazi kanuni za ukweli zinazohitajika kutatua matatizo, bila kujali matatizo hayo yanahusiana na taaluma ya aina gani. Maadamu watu wanaelewa kanuni za ukweli, matatizo yanaweza kutatuliwa ipasavyo. Viongozi wa uwongo hutumia “Mimi si mtaalamu katika hili; sielewi taaluma hii” kama sababu ya kuepuka kushiriki kanuni za ukweli za kutatua matatizo. Huku si kufanya kazi halisi. Ikiwa viongozi wa uwongo daima wanatumia “Mimi si mtaalamu katika hili; sielewi taaluma hii” kama sababu ya kuepuka kutatua matatizo, basi hawafai kwa kazi ya uongozi. Jambo bora wanalopaswa kufanya ni kujiuzulu na kumwacha mtu mwingine achukue nafasi yao. Lakini, je, viongozi wa uwongo wana busara ya aina hii? Je, wataweza kujiuzulu? Hawataweza. Hata wanafikiri, “Kwa nini wanasema sifanyi kazi yoyote? Ninafanya mikutano kila siku, na nina shughuli nyingi kiasi kwamba siwezi hata kula kwa wakati, na ninapata usingizi mchache. Ni nani anayesema matatizo hayatatuliwi? Ninafanya mikutano na kushiriki nao, na ninawatafutia vifungu vya maneno ya Mungu.” Tuchukulie kwamba unamwuliza, “Mtu alisema hawezi kupata watafsiri wanaofaa katika baadhi ya lugha. Unatatua vipi tatizo hili maalum?” Atasema, “Niliwaambia kwamba sielewi taaluma, na nikawaambia wajadiliane na kulishughulikia wenyewe.” Kisha unamwuliza, “Tatizo hili linahusisha matumizi ya matoleo na maendeleo ya kazi ya kanisa. Hawawezi kufanya maamuzi wenyewe, wanakuhitaji wewe utoe mwelekeo na utafute kanuni za ukweli ili kulitatua. Je, ulifanya hivi?” Atajibu: “Sikufanyaje? Sijachelewesha kazi yoyote. Ikiwa hakuna mtu wa kutafsiri lugha hiyo, basi watafsiri tu lugha nyingine!” Unaona, viongozi wa uwongo hawawezi kufanya kazi halisi na bado wanatoa visingizio chungu nzima. Ni jambo la aibu na la kuchukiza kweli! Ubora wako wa tabia ni duni sana, huelewi taaluma zozote, na unakosa ufahamu wa kanuni za ukweli zinazohusika katika kila kipengele cha kazi ya kitaaluma—kuna faida gani ya kuwa nawe kama kiongozi? Wewe ni mjinga tu na mtu asiyefaa! Kwa kuwa huwezi kufanya kazi yoyote halisi, kwa nini bado unatumika kama kiongozi wa kanisa? Umekosa busara kabisa. Kwa kuwa unakosa kujielewa, unapaswa kusikiliza maoni kutoka kwa watu wateule wa Mungu na utathmini kama unafikia viwango vya kuwa kiongozi. Na bado, viongozi wa uwongo hawafikirii kamwe mambo haya. Bila kujali ni kiasi gani cha kazi ya kanisa imecheleweshwa, na ni hasara kiasi gani imesababishwa kwa kuingia katika uzima kwa watu wateule wa Mungu wakati wa miaka yao mingi ya kutumika kama viongozi, hawajali. Hii ndiyo sura mbovu ya viongozi wa uwongo hasa.

Fikirieni jinsi viongozi na wafanyakazi wanavyoshughulikia kazi yao—je, inalingana na kile ambacho Nimewaambia hivi punde? Je, kuna wowote wasiofanya kazi halisi, na, je, unaweza kuwatambua kuwa ni viongozi wa uwongo? Ukiwatambua kuwa ni viongozi wa uwongo, kuanzia leo na kuendelea hupaswi kuwachukulia tena kama viongozi; unapaswa kuwachukulia kama mtu mwingine yeyote. Hii ndiyo kanuni sahihi ya utendaji. Wengine wanaweza kujiuliza, “Je, hili linamaanisha kuwabagua, kuwadharau, au kuwatenga kwa sababu wao ni viongozi wa uwongo?” Hapana, haimaanishi hivyo. Hawawezi kufanya kazi halisi, na wanaweza tu kusema maneno na mafundisho fulani na maneno matupu fulani ili kukudangaya usipate kitu cha thamani. Hili linakuambia ukweli mmoja, ambao ni kwamba wao si viongozi wako. Huhitaji kuomba maelekezo yao kwa tatizo au ugumu wowote unaokumbana nao katika kazi yako. Ikilazimu, ninyi mnaweza kuwaruka kwa kuliripoti kwa walio juu na kushauriana na walio juu jinsi ya kulishughulikia na kulitatua. Nimewafundisha ninyi njia ya utendaji, lakini jinsi mnavyotenda ni juu yenu. Sikuwahi kusema kwamba viongozi wote wameamriwa kimbele na Mungu, kwamba ni lazima uwasikilize na kuwatii, na kwamba ni lazima uwasikilize hata kama unawatambua kuwa ni viongozi wa uwongo. Sikuwahi kukuambia hivyo. Ninachoshiriki sasa ni jinsi ya kuwatambua viongozi wa uwongo. Unapomtambua mtu kuwa ni kiongozi wa uwongo, unaweza kukubali na kutii kile anachosema ikiwa ni sahihi na kinalingana na ukweli. Hata hivyo, ikiwa hawezi kutatua tatizo, na anaongopa na kukudangaya usipate thamani kamili, na kuathiri maendeleo ya kazi, basi si lazima ukubali uongozi wake. Ikiwa ninyi wenyewe mnaweza kufahamu kanuni, basi mnapaswa kutenda kulingana nazo. Mkiwa hamwezi kufahamu, mna mashaka, au hamna uhakika wa kanuni, basi mnapaswa kutafuta ukweli na kujadiliana ili kushughulikia tatizo. Mkiwa bado hamwezi kufanya uamuzi baada ya kujadiliana, liripotini tatizo kwa Walio juu na mshauriane nao kulihusu. Hizi zote ni njia nzuri za kushughulikia matatizo—hakuna magumu yasiyoweza kutatuliwa.

Tumalizie ushirika wetu hapa leo. Kwaherini!

Januari 16, 2021


Majukumu ya Viongozi na Wafanyakazi (4)

Kipengele cha Tano: Kudumisha ufahamu wa sasa na uelewa wa hali na maendeleo ya kila kipengele cha kazi, na kuweza kusuluhisha matatizo mara moja, kurekebisha mikengeuko, na kurekebisha kasoro katika kazi ili iendelee sambamba

Ushirika wa leo unahusu jukumu la tano la viongozi na wafanyakazi: “Kudumisha ufahamu wa sasa na uelewa wa hali na maendeleo ya kila kipengele cha kazi, na kuweza kusuluhisha matatizo mara moja, kurekebisha mikengeuko, na kurekebisha kasoro katika kazi ili iendelee sambamba.” Tutazingatia jukumu hili ili kuchanganua dhihirisho mbalimbali za viongozi wa uongo, ili tuone kama viongozi wa uongo wanatimiza majukumu yao katika kazi hii, na iwapo wanashikilia imara wajibu wao na kutekeleza kazi vizuri.

Viongozi wa Uongo Hujiingiza Katika Starehe na Hawajishughulishi Sana na Mashinani ili Kuielewa Kazi.

Jukumu la tano la viongozi na wafanyakazi linataja kwanza “Kudumisha ufahamu wa sasa na uelewa wa hali na maendeleo ya kila kipengele cha kazi.” “ Hali na maendeleo ya kila kipengele cha kazi” inarejelea nini? Inarejelea jinsi hali ya sasa ya kipengele fulani cha kazi ilivyo. Viongozi na wafanyakazi wanapaswa kuelewa nini hapa? Kwa mfano: Ni kazi gani mahususi ambazo wafanyakazi wanafanya, ni shughuli gani wanazoshughulika nazo, kama shughuli hizi ni muhimu, kama ni kazi muhimu na za maana, jinsi wafanyakazi hawa wanavyofanya kazi kwa ufanisi, kama kazi hiyo inaendelea vizuri, kama idadi ya wafanyakazi inalingana na kiwango cha kazi, kama kila mtu amepewa kazi za kutosha, kama kuna visa vyovyote vya wafanyakazi wengi sana kupewa kazi fulani—ambapo kuna wafanyakazi wengi sana kwa kazi ndogo sana, na watu wengi hawana kitu cha kufanya—au visa ambapo kiwango cha kazi ni kikubwa sana lakini wafanyakazi ni wachache sana, na msimamizi anakosa kuelekeza kwa ufanisi, na kusababisha ufanisi mdogo wa kazi na maendeleo ya polepole. Hizi zote ni hali ambazo viongozi na wafanyakazi wanapaswa kuelewa. Zaidi ya hayo, wakati wa kutekeleza kila kipengele cha kazi, iwe kwamba mtu yeyote anasababisha usumbufu au hujuma, iwe kuna mtu yeyote anayezuia maendeleo au kudhoofisha, iwe kuna aina yoyote ya kuingilia au uzembe unaotokea—haya pia ni mambo ambayo viongozi na wafanyakazi wanapaswa kuelewa. Kwa hivyo wanapataje ufahamu wa masuala haya? Baadhi ya viongozi wanaweza kupiga simu mara kwa mara kuuliza, “Je, ninyi mna shughuli nyingi sasa hivi?” Wakisikia upande mwingine ukisema wana shughuli nyingi sana, wanaweza kujibu kwa kusema, “Sawa, mradi tu ninyi mna shughuli nyingi, nimetulia.” Unaonaje kuhusu njia hii ya kufanya kazi? Unaonaje kuhusu swali hili? Je, hili ni swali muhimu la lazima kuuliza? Hii ni tabia ya kazi ya viongozi wa uongo—wanafanya tu mambo kwa njia isiyo ya dhati. Wanaridhika na kufanya kazi kiasi ya juu juu ili kutuliza dhamiri zao kidogo lakini hawazingatii kufanya kazi halisi, sembuse kwenda mashinani, kwa kila timu, kuelewa hali ya sasa ya kazi. Kwa mfano, iwapo mipango ya wafanyakazi inafaa, jinsi kazi inavyofanywa, kama matatizo yoyote yametokea—masuala haya halisi hayachunguzwi na viongozi wa uongo, ambao badala yake hutafuta mahali pasipojulikana pa kula, kunywa, na kujifurahisha bila kuvumilia ukali wa upepo au jua. Wanatuma barua tu au wamwambia mtu aulize kwa niaba yao mara kwa mara, wakifikiri kwamba huku ni kufanya kazi yao. Zaidi ya hayo, huenda ndugu wasiwaone kwa siku kumi au nusu ya mwezi. Ndugu wanapoulizwa, “Kiongozi wenu anashughulikia nini? Je, anafanya kazi halisi? Je, anawapa mwongozo na kutatua matatizo?” wanajibu, “Hata usiseme, hatujamwona kiongozi wetu kwa mwezi mmoja. Tangu mkutano wa mwisho aliotufanyia, hajawahi kuja tena, na sasa tuna matatizo mengi bila mtu wa kutusaidia kuyatatua. Hakuna njia nyingine; msimamizi wa kikundi chetu na ndugu wanapaswa kuja pamoja kuomba na kutafuta kanuni, kujadili na kushirikiana pamoja katika kazi hiyo. Kiongozi hafai hapa; sasa hatuna kiongozi.” Kiongozi huyu anafanya kazi yake vizuri kiasi gani? Aliye juu anamwuliza kiongozi huyu, “Baada ya filamu ya mwisho kukamilika, je, ulipokea maandishi yoyote mpya ya filamu? Unarekodi nini kwa wakati huu? Kazi hiyo inaendeleaje?” Kiongozi anajibu, “Sijui. Baada ya filamu ya mwisho, nilikuwa na mkutano mmoja nao, baada ya hapo wote walikuwa na nguvu, hawakuwa hasi, na hawakuwa na matatizo yoyote. Hatujakutana tangu wakati huo. Kama unataka kujua hali yao ya sasa, ninaweza kupiga simu nikuulizie.” “Kwa nini hukupiga simu ili uelewe hali hiyo mapema?” “Kwa sababu nimekuwa na shughuli nyingi sana, nikihudhuria mikutano kila mahali. Si zamu yao bado. Nitaweza kuelewa hali hiyo tu nitakapokutana nao wakati ujao.” Huu ndio mtazamo wao kuhusu kazi ya kanisa. Kisha Aliye juu anasema, “Hufahamu hali ya sasa au matatizo yaliyopo katika kazi ya utengenezaji wa filamu, hivyo, je, maendeleo ya kazi ya injili yakoje? Ni kazi ya injili ya nchi gani imeenea vyema zaidi, iliyo bora zaidi? Ni watu wa nchi gani walio na ubora mzuri zaidi wa tabia kwa ulinganisho na wanaelewa haraka? Ni nchi gani iliyo na maisha bora ya kanisa?” “Ah, nilikuwa nimelenga tu mikutano, nilisahau kuuliza kuhusu mambo haya.” “Basi, katika timu ya injili, ni watu wangapi wanaoweza kushuhudia? Ni watu wangapi wanakuzwa ili washuhudie? Nani anawajibika na anafuatilia kazi ya kanisa na maisha ya kanisa katika nchi gani? Ni nani anayenyunyizia na kuchunga? Je, waumini wapya wa kanisa kutoka nchi mbalimbali wameanza kuishi maisha ya kanisa? Je, dhana na mawazo yao yametatuliwa kabisa? Ni watu wangapi wamejikita katika njia ya kweli, hawapotezwi tena na watu wa kidini? Baada ya kumwamini Mungu kwa mwaka mmoja au miwili, ni wangapi wanaoweza kufanya wajibu wao? Je, unaelewa na kushika mambo haya? Matatizo yanapotokea katika kazi, ni nani anayeweza kuyatatua? Je, unajua katika timu ya injili, ni kundi gani au watu wapi binafsi wanaowajibika kwa kazi yao na wana matokeo halisi?” “Sijui. Kama unataka kujua, ninaweza kukuuliza. Kama huna haraka, nitauliza nitakapopata muda; bado nina shughuli nyingi!” Je, kiongozi huyu amefanya kazi yoyote halisi? (Hapana.) Anasema “Sijui” kuhusu kila kitu; anauliza tu kuhusu mambo wakati anapoulizwa, kwa hivyo anajishughulisha na nini? Haijalishi anaenda kwenye timu gani kwa ajili ya mikutano au kuangalia kazi, anashindwa kutambua matatizo katika kazi na hajui jinsi ya kuyatatua. Ikiwa huwezi kung’amua hali na tabia za watu mbalimbali kwa wakati mmoja, basi, je, hupaswi angalau kufuatilia, kuelewa, na kufahamu masuala yaliyopo katika kazi, ni kazi ipi inayofanywa kwa sasa, na imefikia hatua gani? Hata hivyo, viongozi wa uongo hawawezi hata kufanya hivi; je, wao si vipofu? Hata wakienda kwenye timu mbalimbali kanisani kufuatilia na kuangalia kazi, hawaelewi hali halisi hata kidogo, hawawezi kutambua matatizo muhimu, na hata wakiona matatizo fulani, hawawezi kuyatatua.

Kulikuwa na timu ya utengenezaji wa filamu iliyokuwa ikijiandaa kupiga picha za filamu yenye changamoto kubwa ya aina ambayo hawakuwa wamewahi kujaribu hapo awali. Kiongozi wao hakujua kama walikuwa wanafaa kushughulikia maandishi haya ya filamu, kama mwelekezi na timu nzima walikuwa na uwezo wa kukamilisha kazi hii—hakujua hali hizi. Alisema tu, “Mmechukua maandishi mapya ya filamu. Nendeni mkapige picha, basi. Nitawaunga mkono na kufuatilia. Fanyeni kila muwezalo, na matatizo yanapotokea, mwombeni Mungu na muyatatue kulingana na maneno ya Mungu.” Kisha akaondoka. Kiongozi huyu hakuweza kuona au kutambua matatizo yoyote yaliyokuwepo; je, kazi inaweza kufanywa vizuri namna hii? Baada ya timu ya utengenezaji wa filamu kupokea maandishi haya ya filamu, mwelekezi na wana-timu mara nyingi wangechambua mtiririko wa hadithi na kujadili mavazi na fremu za picha, lakini hawakujua jinsi ya kupiga picha filamu hiyo; hawakuweza kuanza rasmi utengezaji wa filamu hiyo. Je, hii si hali iliyopo? Je, haya si matatizo yaliyopo? Je, haya si masuala ambayo kiongozi anapaswa kutatua? Kiongozi alishinda kila siku katika mikutano, hakuna matatizo halisi yaliyotatuliwa baada ya siku nyingi za mikutano, na bado upigaji picha haukuweza kuendelea kama kawaida. Je, kiongozi huyo alikuwa na athari yoyote? (Hapana.) Alipiga kelele tu akitaja kauli mbiu ili kuongeza ari: “Hatuwezi kuzembea, hatuwezi kuinyonya nyumba ya Mungu bure!” Hata aliwakaripia watu: “Nyinyi watu hamna dhamiri, mnainyonya nyumba ya Mungu bila hisia yoyote ya utambuzi—hamna aibu?” Baada ya yeye kusema haya, dhamiri ya kila mtu ilihisi kulaumiwa kidogo: “Ndiyo, kazi inaendelea polepole sana, na bado tunapata milo yetu mitatu kwa siku namna hii—je, si huu ni unyonyaji? Hatujafanya kazi yoyote kweli. Basi, ni nani atakayeyatatua matatizo haya yanayotokea katika kazi? Hatuwezi kuyatatua kwa hivyo tunamuuliza kiongozi, lakini kiongozi anatuambia tuombe tu kwa bidii, tusome maneno ya Mungu, na tushirikiane kwa amani, bila kushiriki jinsi matatizo haya yanavyopaswa kutatuliwa.” Kiongozi huyo alifanya mikutano mahali pa kazi kila siku, lakini matatizo haya hayakuweza kutatuliwa. Baada ya muda, imani ya baadhi ya watu ilikuwa baridi, na hali zao zikawa za kukata tamaa kwa sababu hawakuona njia ya kusonga mbele na hawakujua jinsi ya kuendelea na upigaji picha wa filamu. Waliweka matumaini yao yote katika kiongozi, wakitumaini kwamba angeweza kutatua matatizo halisi, lakini ole wao, kiongozi huyu alikuwa kama kipofu, hakujifunza taaluma hiyo wala hakufanya ushirika, majadiliano, wala kutafuta kutoka kwa wale walioielewa. Mara nyingi angeshikilia kitabu cha maneno ya Mungu na kusema, “Ninasoma maneno ya Mungu kwa ajili ya ibada ya kiroho. Ninajiandaa na ukweli. Mtu yeyote asinisumbue, nina shughuli nyingi!” Hatimaye, matatizo zaidi na zaidi yaliongezeka, yakisababisha kazi hiyo kuwa katika hali ya kupooza kiasi, lakini kiongozi huyo wa uongo bado alifikiri alikuwa akifanya kazi nzuri. Kwa nini ilikuwa hivyo? Aliamini kwamba kwa kuwa alikuwa amefanya mikutano, kuuliza kuhusu hali ya kazi, alitambua matatizo, alishiriki maneno ya Mungu, alionyesha hali za watu, na kila mtu alikuwa amejiweka wazi kulinganishwa na hali hizi na kuazimia kufanya wajibu wake vizuri, basi jukumu lake kama kiongozi lilikuwa limetimizwa, na alikuwa amefanya kila kitu ambacho kingetarajiwa kutoka kwake—ikiwa kazi mahususi zinazohusiana na vipengele vya kitaaluma hazingeweza kusimamiwa vizuri, hilo halikumhusu kiongozi. Kiongozi huyu ni wa aina gani? Kazi ya kanisa ilikuwa imeanguka katika hali ya kupooza kiasi, lakini hakuwa na wasiwasi au kufadhaika hata kidogo. Kama Aliye juu Hangeuliza au kuhimiza, angeendelea tu kujivuta, bila kutaja kamwe kilichokuwa kikiendelea chini yake, bila kutatua matatizo yoyote. Je, kiongozi kama huyo alikuwa ametimiza majukumu yake ya uongozi? (Hapana.) Kwa hivyo, alizungumzia nini siku nzima katika mikutano? Alibwabwaja kwa uzembe, akihubiri mafundisho na kusema kauli mbiu tu. Kiongozi hakutatua matatizo halisi katika kazi, hakutatua hali za watu za uzembe na hasi, na hakujua jinsi ya kutatua masuala katika kazi ya watu kulingana na kanuni za ukweli. Matokeo yake, mradi mzima ulisimama na hakuna maendeleo yaliyoonekana kwa muda mrefu. Hata hivyo kiongozi hakuwa na wasiwasi hata kidogo. Je, huu si udhihirisho wa viongozi wa uongo kutofanya kazi halisi? Kiini cha dhihirisho hili la viongozi wa uongo ni nini? Je, huku si kupuuza wajibu kwa kiasi kikubwa? Kupuuza kazi ya mtu, kushindwa kutimiza majukumu yake—hiki ndicho hasa viongozi wa uongo wanachofanya. Unakaa kwenye eneo la kazi ili tu kufanya mambo kwa njia isiyo ya dhati, bila kutatua matatizo halisi. Unakaa kwenye eneo la kazi ili tu kuwadanganya watu; bila kufanya kazi yoyote halisi, hata kama ungekaa hapo wakati wote, haingefanikisha chochote. Matatizo mbalimbali hutokea katika kazi na katika mambo ya kitaaluma, baadhi yake ambayo unaweza kuyatatua lakini huyatatui—huku tayari ni kupuuza wajibu kwa kiasi kikubwa. Zaidi ya hayo, wewe ni kipofu machoni mwako na akilini mwako: Wakati mwingine unapogundua matatizo, huwezi kung’amua kiini chake. Huwezi kuyatatua, lakini unajifanya kuwa na uwezo wa kuyashughulikia, ukistahimili tu huku ukikataa kushiriki au kutafuta ushauri kutoka kwa wale wanaoelewa ukweli, na hamripoti au kutafuta kutoka kwa Aliye juu pia. Kwa nini iko hivyo? Je, unaogopa kupogolewa? Unaogopa kwamba Aliye juu atajua ukweli kukuhusu na kukutimua? Je, huku si kuzingatia hadhi bila kuitetea kazi ya nyumba ya Mungu hata kidogo? Ukiwa na mawazo ya aina hii, unawezaje kufanya wajibu wako vizuri?

Haijalishi kiongozi au mfanyakazi anafanya kazi gani muhimu, na asili ya kazi hii ni gani, kipaumbele chake kikuu ni kuelewa na kufahamu jinsi kazi inavyoendelea. Lazima awe pale yeye mwenyewe kufuatilia mambo na kuuliza maswali, kupata taarifa zake moja kwa moja. Hapaswi kutegemea tu uvumi au kusikiliza ripoti za watu wengine. Badala yake, lazima aangalie kwa macho yake mwenyewe hali ya wafanyakazi na jinsi kazi inavyoendelea, na kuelewa ni matatizo yapi yaliyopo, kama maeneo yoyote yanapingana na mahitaji ya Aliye juu, iwapo kuna ukiukwaji wa kanuni, kama kuna usumbufu wowote au ukatizaji, kama kuna ukosefu wa vifaa muhimu au vifaa vya kufundishia vinavyohusiana na kazi ya kitaalamu—lazima wajue mambo haya kila wakati. Haijalishi wasikiliza ripoti ngapi, au ni kiasi gani wanachopata kutokana na uvumi, hakuna hata moja kati ya haya yanayoshinda kuwepo mtu binafsi; ni jambo sahihi zaidi na la kuaminika kwake kuona mambo kwa macho yake mwenyewe. Mara tu anapofahamu vipengele vyote vya hali hiyo, atakuwa na ufahamu mzuri wa kile kinachoendelea. Hasa lazima awe na ufahamu wa wazi na sahihi kuhusu ni nani mwenye sifa nzuri na anayestahili kukuzwa, kwani hili pekee ndilo linalowaruhusu kuwakuza na kuwatumia watu kwa usahihi, jambo ambalo ni muhimu iwapo viongozi na wafanyakazi watafanya kazi yao vizuri. Viongozi na wafanyakazi wanapaswa kuwa na njia na kanuni za kukuza na kuwafundisha watu wenye ubora mzuri wa tabia. Zaidi ya hayo, wanapaswa kuwa na ufahamu na uelewa wa matatizo na magumu ya aina mbalimbali yaliyopo katika kazi ya kanisa, na kujua jinsi ya kuyatatua, na pia wanapaswa kuwa na mawazo na mapendekezo yao kuhusu jinsi kazi inavyopaswa kuendelea, au matarajio yake ya baadaye. Kama wanaweza kuzungumza kwa uwazi kuhusu mambo kama hayo wakiwa wamefumba macho, bila shaka au tashwishi yoyote, basi kazi itakuwa rahisi zaidi kutekeleza. Na kwa kufanya kazi kwa njia hii, kiongozi atakuwa akitimiza majukumu yake, sivyo? Lazima awe na ufahamu mzuri wa jinsi ya kutatua masuala yaliyotajwa hapo juu katika kazi, na lazima mara nyingi atafakari mambo haya. Anapokumbana na matatizo, lazima ashiriki na kujadili mambo haya na kila mtu, akitafuta ukweli ili atatue masuala hayo. Kwa kufanya kazi halisi huku akiwa amesimama kidete kwa njia hii, hakutakuwa na matatizo ambayo hayawezi kutatuliwa. Je, viongozi wa uongo hufanya hivi? (Hapana.) Viongozi wa uongo wanajua tu kujifanya na kuwadanganya watu, wakijifanya kana kwamba wanaelewa mambo ambayo hawaelewi kwa kweli, hawawezi kutatua matatizo yoyote halisi na kujishughulisha na mambo yasiyo na maana. Wanapoulizwa wamekuwa wakishughulikia nini, wanasema, “Mahali petu pa kuishi hapakuwa na mito michache, na timu ya utengenezaji wa filamu ilikosa na kipande cha kitambaa cha kutengeneza mavazi, kwa hivyo nilienda kununua kiasi. Wakati mwingine tuliishiwa na viungo jikoni, na mpishi hangeweza kuondoka, kwa hivyo ilinibidi nitoke niende kununua, na nilinunua mifuko michache ya unga njiani. Mambo haya yote ilinibidi nifanye mwenyewe.” Kwa kweli wamekuwa na shughuli nyingi. Je, hawapuuzi kazi zao wanazostahili kufanya? Hawajali hata kidogo au kubeba mzigo hata kidogo linapokuja suala la kazi inayoangukia katika wigo wa majukumu yao kama viongozi, wakitafuta tu kuboronga. Tatizo la ubora wa tabia yao wenyewe kuwa duni sana na wao kuwa vipofu machoni na akilini ni kubwa sana, lakini pia hawabebi mzigo wowote na hujiingiza katika starehe, mara nyingi wakishinda siku kadhaa katika sehemu ya starehe. Mtu anapopata tatizo na kuwatafuta ili apate suluhisho, hawapatikani, na hakuna anayejua wanachofanya hasa. Wanadhibiti muda wao wenyewe. Juma hili, wanafanya mkutano kwa ajili ya timu moja asubuhi moja, wanapumzika alasiri, na kisha jioni, wanawakusanya watu wanaosimamia mambo ya jumla ili kujadili masuala. Juma linalofuata, wanafanya mkutano kwa ajili ya wale wanaosimamia mambo ya nje, wakiuliza kwa juu juu, “Je, kuna matatizo yoyote? Je, mumesoma neno la Mungu katika kipindi hiki? Je, mumezuiliwa au kusumbuliwa katika mawasiliano yenu na wasioamini?” Na baada ya kuuliza maswali haya machache, wanamalizia hapo. Kufumba na kufumbua, mwezi mmoja unapita. Wamefanya kazi gani? Ingawa walifanya mikutano kwa kila timu kwa zamu, hawakujua chochote kuhusu hali ya kazi ya timu yoyote, wala hawakujifunza au kuuliza kuihusu, sembuse kujiunga na kazi au kuielekeza katika kila timu. Hawakushiriki, hawakufuatilia, au kutoa maelekezo kuhusu kazi hiyo, lakini kulikuwa na mambo machache waliyofanya kwa wakati: kula kwa wakati, kulala kwa wakati, na kufanya mikutano kwa wakati. Maisha yao ni ya kawaida kabisa, wanajitunza vizuri wao wenyewe, lakini utendaji wao wa kazi haujafikia kiwango kinachohitajika.

Baadhi ya viongozi hawatimizi majukumu ya viongozi na wafanyakazi hata kidogo, hawafanyi kazi muhimu ya kanisa lakini badala yake huzingatia tu mambo ya jumla yasiyo na maana. Wao hubobea katika usimamizi wa jikoni, wakiuliza kila mara, “Tunakula nini leo? Je, tuna mayai yoyote? Nyama imebaki kiasi gani? Tukiwa nje, nitaenda kununua kiasi.” Wanaona kazi ya jikoni kuwa muhimu sana, wakizurura jikoni bila sababu, wakifikiria kula samaki zaidi kila mara, nyama zaidi, kufurahia zaidi, kula chakula bila wasiwasi wowote. Wakati watu katika kila timu wana shughuli nyingi wakifanya kazi, wakizingatia kufanya majukumu yao vizuri, viongozi hawa wanazingatia tu kula vizuri, kuishi maisha ya starehe. Tangu wawe viongozi, sio tu kwamba hawajakuwa wakiijali kazi ya kanisa na kuepuka juhudi zozote ngumu, lakini pia wamejitunza ili wanenepe na kuwa wenye mashavu ya waridi. Wanafanya nini kila siku? Wanashughulika na mambo ya jumla, mambo mengine madogo, hawajafanya kazi yoyote halisi vizuri au kutatua matatizo yoyote halisi. Lakini hawahisi majuto mioyoni mwao. Viongozi wote wa uongo hawafanyi kazi muhimu ya kanisa, wala hawasuluhishi matatizo yoyote halisi. Baada ya kuwa viongozi, wanawaza, “Ninahitaji tu kupata watu wachache wa kufanya kazi mahususi, na kisha sihitaji kuifanya mwenyewe.” Wanaamini kwamba mara tu watakapowapanga wasimamizi kwa kila kazi, wao wenyewe hawana chochote cha kufanya. Wanaamini huku ndiko kufanya kazi ya uongozi, na kisha wana haki ya kufurahia faida za hadhi yao. Hawashiriki katika kazi yoyote halisi, hawafuatilii au kutoa mwelekeo, na hawafanyi uchunguzi au utafiti ili kutatua matatizo. Je, wanatimiza majukumu ya kiongozi? Je, kazi ya kanisa inaweza kufanywa vizuri kwa njia hii? Aliye juu Anapowauliza kuhusu jinsi kazi inavyoendelea, wanasema, “Kazi yote ya kanisa inaendelea kwa kawaida. Kila kipengele cha kazi kina msimamizi anayekishughulikia.” Wakiulizwa zaidi kuhusu kama kuna matatizo yoyote katika kazi, wanajibu, “Sijui. Labda hakuna matatizo yoyote!” Huu ndio mtazamo wa viongozi wa uongo kwa kazi yao. Kama kiongozi, unaonyesha kutowajibika kabisa kwa kazi uliyopewa; yote imekabidhiwa kwa wengine, bila ufuatiliaji, maswali, au usaidizi katika kutatua matatizo kutoka upande wako—unakaa tu pale kama msimamizi wa kazi asiye na shughuli. Je, huku si kutowajibika katika jukumu lako? Je, hutendi kama afisa? Je, si huku ni kotofanya kazi yoyote mahususi, kutofuatilia kazi, kutotatua matatizo halisi—je, viongozi wa aina hii si mapambo tu? Je, wao si viongozi wa uongo? Huu ndio mfano halisi wa kiongozi wa uongo. Kazi ya kiongozi wa uongo ni kutapatapa na kutoa maagizo bila kushiriki au kufuatilia kazi, wala kutafuta au kutambua matatizo katika kazi. Hata matatizo yanapogunduliwa, hayatatui. Anatenda tu kama msimamizi asiyefanya kazi yeye mwenyewe, akifikiri kwamba huko ni kufanya kazi. Lakini kuongoza kwa namna hii hakuwapi wasiwasi wowote; wanaishi kwa raha kila siku, na ni wachangamfu wakati wote. Inakuwaje bado wanaweza kutabasamu? Nimegundua ukweli: Watu kama hao hawana haya kabisa. Hawafanyi kazi yoyote halisi kama viongozi, wanapanga watu wachache tu wafanye kazi na wanaona imetosha. Huwaoni kamwe mahali pa kazi; hawana habari yoyote kuhusu maendeleo au matokeo ya kazi ya kanisa, lakini bado wanafikiri wana uwezo na wanafikia kiwango kinachohitajika kama kiongozi. Huu ni mfano halisi wa kiongozi wa uongo, hafanyi kazi halisi hata kidogo. Viongozi wa uongo hawabebi mzigo wa kazi ya kanisa, hawahangaiki au kuwa na wasiwasi bila kujali ni matatizo mangapi yanatokea; wanaridhika na kufanya mambo ya jumla na kisha wanafikiri wamefanya kazi halisi. Haijalishi namna Aliye juu anavyowafichua viongozi wa uongo, hawahisi vibaya ndani, wala hawajioni wakiwa katika kufichuliwa; hawajitafakari au kutubu. Je, si watu kama hao hawana dhamiri na mantiki? Je, mtu aliye na dhamiri na mantiki anaweza kuichukulia kazi ya kanisa namna hii kweli? Hakika hawezi.

Kwa jumla, watu wenye dhamiri na mantiki kidogo, wakisikia ufichuzi wa dhihirisho mbalimbali ya viongozi wa uongo na kujiweka kama vielelezo vya kulinganisha na maelezo haya, wataweza kuona, kwa kiasi kikubwa au kidogo, kwamba kuna kitu kutoka kwao wenyewe katika maelezo haya. Nyuso zao zitashtuka, watakosa utulivu, mioyo yao itakuwa na wasiwasi, wakihisi kuwa na deni kwa Mungu, na wataamua kwa siri: “Hapo awali, nilijishughulisha na starehe za mwili, sikufanya kazi yangu vizuri, sikutimiza majukumu yangu, sikufanya kazi halisi, nilikuwa asiyejua nilipoulizwa, siku zote nilitaka kukwepa, na siku zote nilijifanya, nikihofu kwamba punde tu wengine wangeona kile kilichokuwa kikiendelea kwangu, sifa na hadhi yangu ingepotea, na ningeipoteza nafasi ya kiongozi niliyoshikilia. Ni sasa tu ndipo ninaona kwamba tabia kama hiyo ni ya aibu na haiwezi kuendelea. Lazima niwe mwenye bidii zaidi katika kuchukua hatua, na kuweka juhudi. Nikiendelea kushindwa kufanya vizuri, hilo litakuwa jambo lisilosameheka—dhamiri yangu ingenilaumu!” Viongozi wa uongo kama hawa bado wana ubinadamu na dhamiri fulani; angalau, dhamiri yao ina ufahamu. Baada ya kusikia kufichua Kwangu, wanajiona kwa maneno haya na kuhisi wasiwasi; wanatafakari: “Kwa kweli sijafanya kazi yoyote halisi, au kutatua matatizo yoyote halisi. Sistahili agizo la Mungu au cheo cha kiongozi. Nifanye nini, basi? Lazima nirekebishe mambo; kuanzia sasa, lazima nitie bidii na kutatua matatizo halisi, nishiriki katika kila kazi maalum, niepuke kukwepa, niepuke kujifanya, na kufanya mambo kwa kiwango kamili cha uwezo wangu. Mungu huchunguza mioyo ya watu na mawazo ya ndani kabisa, Mungu anajua kipimo cha kweli cha kila mtu; bila kujali kama ninafanya mambo vizuri au vibaya, kuyafanya kwa moyo wote ndiyo muhimu zaidi. Iwapo siwezi hata kufanya hivi, je, bado naweza kuitwa mwanadamu?” Kuweza kujitafakari kwa njia hii kunaitwa kuwa na dhamiri. Watu wasio na dhamiri, haijalishi unavyowafichua, hawaoni haya au kuhisi mioyo yao ikipiga; wanaendelea tu kufanya chochote wanachotaka. Hata wakijiona katika kile ambacho Mungu amefichua, hawajali kuhusu hilo: “Si kama nilitajwa kwa jina,” wao huwaza. “Kwa nini niogope? Ubora wa tabia yangu ni mzuri, nina kipaji; nyumba ya Mungu haiwezi kuendelea bila mimi! Kuna nini nisipofanya kazi yoyote halisi? Siifanyi mimi mwenyewe, lakini mimi humwambia mtu mwingine aifanye, kwa hivyo inafanywa tu, sivyo? Kwa vyovyote vile, kila kazi ambayo unaniambia nifanye, mimi hukufanyia, haijalishi ni nani ninayempangia aifanye. Ubora wa tabia yangu ni mzuri, kwa hivyo mimi hufanya kazi kwa busara. Katika siku zijazo, nitaendelea kuboronga na kufurahia maisha kama ninavyotaka.” Haijalishi jinsi ninavyochanganua au kufichua viongozi wa uongo kwa kutofanya kazi halisi, watu wanaohusika wanabaki vile vile, wasiojali kabisa: “Waache wengine wafikirie wanachotaka, na wanichukulie wanavyotaka kunichukulia—mimi sitaifanya kabisa!” Je, viongozi hao wa uongo wana dhamiri? (Hapana.) Hii ni mara ya nne ambayo tumeshiriki juu ya kufichua udhihirisho mbalimbali wa viongozi wa uongo, na kila Ninapowafichua watu kama hao, wale wenye dhamiri kidogo hukosa amani kabisa, wakihisi kutokuwa salama kwa kutofanya kazi yao vizuri, na wanaazimia kutubu kwa siri haraka na kubadilika. Wakati huo huo, wale wasio na dhamiri hawana haya kabisa; hawahisi chochote. Bila kujali jinsi Ninavyoshiriki, wao huendelea kuishi maisha yao kama kawaida, wakifurahia maisha wanavyotaka. Unapowauliza, “Baadhi ya watu wanawajibikia kazi ya injili, wengine kazi ya tafsiri, na wengine kazi ya utengenezaji wa filamu—ni kazi gani mahususi unayowajibikia?” wanasema: “Ingawa sijafanya kazi yoyote mahususi, mimi husimamia kila kitu. Ninawaandalia mikutano.” Ukimuuliza, “Unafanya mikutano mingapi kwa mwezi?” atajibu: “Angalau, mkutano mmoja mkubwa kwa mwezi, na mkutano mdogo kila baada ya majuma mawili.” Na ukimuuliza, “Mbali na kufanya mikutano, ni kazi gani mahususi ambayo umefanya?” Atajibu: “Mikutano imenifanya niwe na shughuli nyingi, ni kazi gani mahususi ninayoweza kufanya? Zaidi ya hayo, wigo ninaosimamia ni mpana sana, sina muda wa kazi mahusui.” Viongozi hawa wa uongo wanahisi kwamba wako sahihi kabisa—kwamba wao ni viongozi imara na thabiti! Haijalishi wamefichuliwa na kupogolewa namna gani, hawakasirishwi hata kidogo na hilo. Kama Ningeambiwa nifanye kazi mahususi, kama vile kuwapikia watu watano, lakini nilikuwa Nimetayarisha tu chakula cha kutosha watu wanne pekee, Ningehisi vibaya kwa kutotengeneza chakula cha kutosha, na Ningehisi hatia kwa kutomlisha kila mtu vizuri. Kisha Ningewaza jinsi ya kufidia jambo hilo, kuhakikisha Ninahesabu kwa usahihi wakati ujao ili kila mtu apate chakula cha kutosha. Na ikiwa mtu angesema kwamba chakula kina chumvi nyingi, Ningehisi vibaya pia. Ningeuliza ni chakula gani kilikuwa na chumvi nyingi, kisha Ningewauliza wengine kama viungo vilikuwa sahihi. Ingawa ni vigumu kumfurahisha kila mtu, bado lazima Nijaribu kila namna ili kufanya vizuri kile Ninachotarajiwa kufanya. Huku kunaitwa kutimiza majukumu ya mtu; haya ndiyo mantiki ambayo watu wanapaswa kuwa nayo. Wewe lazima utimize majukumu yako kila wakati; bila kujali ni kazi ipi, lazima ushiriki mwenyewe. Mtu yeyote akitoa maoni tofauti—bila kujali ni nani—na ugundue kwamba wewe hauko sahihi na unahisi vibaya baada ya kuisikia, basi ni lazima ufanye marekebisho na kufanya kile unachofanya kwa dhati katika siku zijazo, ukikifanya vizuri hata kama inamaanisha kuvumilia ugumu fulani. Viongozi wa uongo hawana hisia hii, kwa hivyo hawavumilii ugumu wowote hata kidogo. Baada ya kusikia ukweli huu kuhusu kufichuliwa kwa viongozi wa uongo, hawahisi chochote hata kidogo, bado wanafurahia chakula chao, wanalala fofofo, na kufurahia maisha, wakiwa na hali ile ile ya furaha kila siku, na bila hisia ya kubeba mzigo mzito mabegani mwao, au maumivu ya hatia mioyoni mwao. Hawa ni watu wa aina gani? Watu kama hawa wana tatizo na tabia zao: Hawana dhamiri, hawana mantiki, na wana tabia duni. Licha ya kufichua dhihirisho mbalimbali za viongozi wa uongo kwa muda mrefu—kutoka katika mtazamo chanya, kukimu na kushiriki, na kutoka katika mtazamo hasi, kuzifichua na kuzichanganua—sehemu ya viongozi wa uongo bado hawawezi kutambua masuala yao wenyewe, wala hawajawahi kukusudia kutafakari na kutubu. Kusingekuwa na usimamizi na msukumo wowote kutoka kwa Aliye juu, bado wangeboronga kazi yao kadri wawezavyo, bila kubadilisha mkondo hata kidogo. Haijalishi Ninavyowafichua, bado wanakaa hapo bila kujali na bila kukumbuka. Je, si wao ni wasio na aibu kabisa? Watu wa aina hii hawafai kuwa viongozi au wafanyakazi; ni wenye tabia duni sana hivi kwamba hawana aibu! Kwa watu wa kawaida, hata kumsikia tu mtu akitaja mapungufu yao, kasoro, au chochote kisichofaa au kinyume na kanuni kuhusu kile walichofanya—bila kujali kufichuliwa mahususi—ingekuwa vigumu kwao kuvumilia, na wangehisi kukasirika na kudhalilishwa, na wangefikiria jinsi ya kubadilika na kujirekebisha. Wakati huo huo, viongozi hawa wa uongo huharibu kazi yao kabisa na bado wanaishi na moyo safi bila hatia, bila kuhisi wasiwasi au dukuduku, na kubaki bila kukumbuka kabisa bila kujali jinsi wanavyofichuliwa—hata wao huenda katika sehemu za kujificha na kutafuta starehe, na huwa hawapo wanapotakiwa kuwa. Kwa kweli hawana aibu!

Kiongozi wa kanisa lazima angalau awe na dhamiri na mantiki, na pia aelewe ukweli fulani—ni hapo tu ndipo anapoweza kuhisi mzigo. Je, udhihirisho wa kuhisi mzigo ni upi? Akiwaona watu fulani wakiwa hasi, wengine wakiwa na uelewa potovu, wengine wakipoteza mali za nyumba ya Mungu, wengine wakifanya kazi zao kwa njia isiyo ya dhati, wengine hawafanyi kazi ipasavyo wanapofanya wajibu wao, wengine wakisema maneno ya ajabu kila wakati lakini hawafanyi kazi halisi…, kugundua kuwa matatizo mengi yapo ndani ya kanisa na yanahitaji kutatuliwa, kuona kazi nyingi ikisalia bila kufanywa, hii inawafanya wajihisi mzigo. Tangu anapoanza kuwa kiongozi, inahisi kama kuna moto unaowaka ndani yake kila mara; akigundua tatizo na hawezi kulitatua, anakuwa na wahaka na wasiwasi, hawezi kula au kulala. Wakati wa mikutano, wakati watu wengine wanaripoti matatizo katika kazi zao ambayo kiongozi huyu hawezi kuyang’amua na kuyatatua mara moja, kiongozi hakati tamaa; anahisi kwamba lazima atatue tatizo hili. Baada ya kuomba na kutafuta, na kulifikiria kwa siku mbili, mara tu anapojua jinsi ya kulitatua, yeye hulitatua tatizo haraka. Baada ya kutatua suala hilo, yeye hutazama vipengele vingine vya kazi haraka na kugundua tatizo lingine la watu wengi sana kuhusika katika kazi iliyohitaji kupunguzwa kwa wafanyakazi. Kisha yeye huita mkutano haraka, kupata taswira kamili ya hali hiyo, kupunguza wafanyakazi, na kupanga mipango inayofaa, na hivyo tatizo hutatuliwa. Haijalishi ni kazi gani wanayokagua, viongozi wanaobeba mzigo wataweza kutambua matatizo kila wakati. Kwa matatizo yoyote yanayohusiana na ujuzi wa kitaaluma, au ambayo yanapingana na kanuni, wataweza kuyatambua, kuuliza kuyahusu, na kuyaelewa, na wanapogundua tatizo, wao hulitatua haraka. Viongozi na wafanyakazi wenye akili hutatua matatizo yanayohusiana na kazi ya kanisa, ujuzi wa kitaaluma, na kanuni za ukweli. Hawazingatii mambo madogo katika maisha ya kila siku. Wanaangalia kila kipengele cha kazi ya kueneza injili ambayo Mungu aliagiza. Wanauliza kuhusu na kukagua matatizo yoyote ambayo wanaweza kuyaona au kugundua. Ikiwa hawawezi kutatua tatizo wenyewe wakati huo, basi wao hukutana na viongozi wengine na wafanyakazi, kufanya ushirika nao, kutafuta kanuni za ukweli, na kufikiria kuhusu njia za kulitatua. Wakikumbana na tatizo kubwa ambalo hawawezi kulitatua, basi wao hutafuta upesi kutoka kwa Aliye juu, na kumruhusu Aliye juu Alishughulikie na kulitatua. Viongozi na wafanyakazi kama hawa ni watu wenye kanuni katika matendo yao. Haijalishi kuna matatizo gani, mradi tu wameyaona, hawatayaacha; wanasisitiza kuelewa kikamilifu matatizo haya na kisha kuyatatua moja baada ya lingine. Hata kama hayajatatuliwa kikamilifu, kuna uhakika kwamba matatizo haya hayatatokea tena. Huku ni kufanya wajibu wa mtu kwa moyo wake wote, nguvu zake, na akili yake yote, akitimiza kikamilifu majukumu yake. Hao viongozi na wafanyakazi wa uongo ambao hawafanyi kazi halisi au kuzingatia kutatua matatizo halisi hawawezi kugundua matatizo yaliyo mbele yao na hawajui ni kazi gani inayopaswa kufanywa. Mradi tu wanaona kwamba akina ndugu wanajishughulisha wakifanya wajibu wao, wanaridhika kikamilifu, wakihisi kwamba haya ni matokeo ya kazi yao halisi; wanafikiri kwamba vipengele vyote vya kazi ni vizuri sana na kwamba hakuna mengi ya wao kufanya binafsi au matatizo yoyote ya kutatua, kwa hivyo wao huzingatia kufurahia faida za hadhi yao. Daima wao hutaka kujionyesha na kujisifu miongoni mwa akina ndugu. Kila wanapowaona akina ndugu, wao husema, “Kuwa muumini mzuri. Fanya wajibu wako vizuri. Usifanye mambo kwa moyo usio wa dhati. Ukiwa mtukutu au usababishe matatizo, nitakutimua!” Wanajua tu kuonyesha hadhi yao na kuwakaripia watu. Wakati wa mikutano wao huwa wanauliza ni matatizo gani yaliyopo katika kazi na kuuliza kama wale walio chini yao wana matatizo yoyote, lakini wengine wanapoeleza shida na matatizo yao, hawawezi kuyatatua. Licha ya haya, wao bado wanafurahi, na bado wanaendelea kuishi na moyo safi. Akina ndugu wasipoleta shida au matatizo yoyote, wanahisi kwamba wanafanya kazi yao vizuri sana, wakiwa wanaridhika. Wanafikiri kwamba kuuliza kuhusu kazi ndiyo kazi waliyopewa kufanya, na matatizo yanapotokea na Aliye juu Afuatilie na kuona kwamba ni jukumu la kiongozi huyo, anaduwazwa. Wengine huweka shida na matatizo ya kazi iliyo mbele yao, lakini bado wanalalamika kuhusu kwa nini hawatafuti ukweli ili kuyatatua. Wasipotatua matatizo halisi wao wenyewe, wao hupisha jukumu kwa wasimamizi walio chini yao, wakiwakemea vikali wale wanaofanya kazi maalum. Karipio hili huwasaidia kupunguza hasira zao, na hata wanaamini kwa dhamiri safi kwamba wanafanya kazi halisi. Hawajawahi kuhisi wasiwasi au wahaka kuhusu kutoweza kugundua au kutatua matatizo, wala kutoweza kula au kulala vizuri kwa sababu ya jambo hili—hawajawahi kupitia shida ya aina hii.

Kila Ninapotembelea kanisa la shambani, Mimi hutatua matatizo fulani. Kila Ninapoenda, si kwa sababu nilipata tatizo fulani maalum la kushughulikia; ni kuwa na muda wa ziada tu wa kuzunguka na kuona jinsi kazi ya timu mbalimbali kanisani inavyoendelea, na jinsi hali za watu katika kila timu zilivyo. Mimi huwakusanya wasimamizi kwa ajili ya mazungumzo, Ninawauliza ni kazi gani ambayo wamekuwa wakifanya katika kipindi hiki, na ni matatizo gani yaliyopo, Mimi huwaruhusu waibue masuala fulani, kisha Ninashiriki nao kuhusu jinsi ya kuyatatua. Ninapofanya ushirika nao, Ninaweza pia kugundua matatizo mapya. Tatizo la aina moja ni yale yanayohusiana na jinsi viongozi na wafanyakazi wanavyofanya kazi zao; lingine ni matatizo katika kazi ndani ya mawanda wa majukumu yao. Zaidi ya hayo, pia Ninawasaidia na kuwaongoza juu ya jinsi ya kufanya kazi maalum, jinsi ya kutekeleza kazi, ni kazi gani wanayopasa kufanya, na kisha kufuatilia wakati ujao, Nikiwauliza jinsi kazi Niliyowapa wakati uliopita inavyoendelea. Usimamizi, uhimizaji, na ufuatiliaji kama huo ni muhimu. Ingawa hili halifanyiki kwa shangwe, nderemo na kupiga kelele, kutumia vipaza sauti kutoa matangazo yoyote, kazi na majukumu haya mahususi huwasilishwa na kutekelezwa kupitia baadhi ya viongozi na wafanyakazi wanaoweza kufanya kazi halisi. Hivyo, kazi ya kila timu inakuwa na utaratibu na kuendelea, ufanisi wa kazi huboreshwa, na matokeo huwa bora zaidi. Mwishowe, kila mtu katika kila timu anaweza kushikilia wajibu wake mwenyewe, akijua kile anachopaswa kufanya na jinsi ya kukifanya. Angalau, kila mtu anatekeleza wajibu wake anaostahili kutekeleza, wote wana kazi zao, na kile wanachofanya kinafanywa kulingana na mahitaji ya nyumba ya Mungu na pia kinaweza kufanywa kulingana na kanuni. Je, huku si kupata matokeo fulani? Je, viongozi wa uongo wanajua jinsi ya kufanya kazi kwa njia hii? Viongozi wa uongo wangetafakari: “Kwa hivyo, hivi ndivyo Aliye juu Anavyofanya kazi: kuwaita watu wengine pamoja kupiga gumzo, kila mtu akiandika maelezo katika kitabu kidogo, na baada ya maelezo kuandikwa, kazi ya Aliye juu imekamilika. Ikiwa hivi ndivyo kazi inavyofanywa na Aliye juu, basi tutaifanya vivyo hivyo.” Hivyo, viongozi wa uongo huiga kwa njia hii. Wanaiga mwonekano, lakini mwishowe, hawafanyi kazi yoyote halisi, hawatekelezi kazi yoyote waliyoambiwa kufanya, wakipumzika tu bila kuzungumza chochote. Wakati mwingine, Mimi pia huenda kwenye mashamba ya mboga na nyumba za kuhifadhia mimea ili kuona jinsi miche inavyokua, au kujua ni mizunguko mingapi ya mimea inayoweza kupandwa kwenye nyumba za kuhifadhia mimea wakati wa msimu wa baridi, na ni mara ngapi inapaswa kunyunyiziwa. Kazi hizi, ziwe kubwa au ndogo, zote zinahusisha masuala ya kiufundi yanayohusiana na kilimo cha mboga, na mradi tu mtu anazifanya kwa bidii, anaweza kuzitimiza. Viongozi wa uongo huonyesha wapi uongo wao hasa? Kinachojulikana zaidi ni kutofanya kazi halisi; wanafanya tu kazi fulani zinazowafanya waonekane wazuri na kisha wanaona zimeshafanyika, na kisha wanaanza kufurahia faida za hadhi yao. Haijalishi wanafanya kazi ya aina hii kiasi gani, je, inamaanisha kwamba wanafanya kazi halisi? Viongozi wengi wa uongo wanaelewa ukweli kwa njia isiyo safi, wakielewa tu maneno na mafundisho fulani, ambayo inafanya iwe vigumu sana kufanya kazi halisi vizuri. Sehemu fulani ya viongozi wa uongo hawawezi hata kutatua masuala yanayohusiana na mambo ya jumla; ni wazi kwamba wana ubora duni wa tabia na hawana uelewa wa kiroho. Hakuna maana kabisa katika kuwastawisha. Baadhi ya viongozi wa uongo wana ubora mzuri kiasi wa tabia, lakini hawafanyi kazi halisi, na wao hujishughulisha na starehe za kimwili. Watu wanaojishughulisha na starehe za kimwili si tofauti sana na nguruwe. Nguruwe hushinda siku nzima wakilala na kula. Hawafanyi chochote. Hata hivyo, baada ya mwaka mmoja wa kazi ngumu ya kuwalisha, wakati familia nzima inakula nyama ya nguruwe mwishoni mwa mwaka, wanaweza kusemwa kuwa walikuwa wa huduma. Ikiwa kiongozi wa uongo anafugwa kama nguruwe, akila na kunywa bure mara tatu kila siku, ananenepa na kuwa na nguvu, lakini hafanyi kazi yoyote halisi na ni mnyang’anyi, je, kumtunza kumekuwa bure? Je, kumekuwa na manufaa yoyote? Wanaweza tu kutumika kama foili na wanapaswa kuondolewa. Kwa kweli, ni bora kufuga nguruwe kuliko kiongozi wa uongo. Viongozi wa uongo wanaweza kuwa na cheo cha “kiongozi,” wanaweza kuchukua nafasi hii, kula vizuri mara tatu kwa siku, kufurahia neema nyingi za Mungu, kukua wanene na wenye rangi nzuri kutokana na kula kote mwishoni mwa mwaka—lakini, je, vipi kuhusu kazi? Angalia yote yaliyotimizwa katika kazi yako mwaka huu: Je, umepata matokeo katika eneo lolote la kazi mwaka huu? Ni kazi gani halisi uliyofanya? Nyumba ya Mungu haiulizi kwamba ufanye kila kazi kikamilifu, lakini lazima ufanye kazi muhimu vizuri—kazi ya injili, kwa mfano, au kazi ya utengenezaji wa filamu, kazi ya maandishi, na kadhalika. Hizi zote lazima zizae matunda. Katika hali ya kawaida, kazi nyingi zinapaswa kutoa matokeo na mafanikio baada ya miezi mitatu hadi mitano; ikiwa hakuna mafanikio baada ya mwaka, basi hili ni tatizo kubwa. Ndani ya mawanda ya jukumu lako, ni kazi gani ambayo imezaa matunda zaidi? Ni ipi ambayo wewe umelipia gharama kubwa zaidi na kuteseka zaidi juu yake kwa mwaka mzima? Wasilisha mafanikio haya, na utafakari kama umepata mafanikio yoyote ya thamani kutoka katika mwaka mzima wa kufurahia neema ya Mungu; unapaswa kuwa na ufahamu wazi wa hili moyoni mwako. Ulikuwa unafanya nini ulipokuwa ukila chakula cha nyumba ya Mungu na kufurahia neema ya Mungu kwa muda huu wote? Je, umefanikisha chochote? Ikiwa hujafanikisha chochote, basi unaboronga tu; wewe hakika ni kiongozi wa uongo. Je, viongozi kama hao wanapaswa kutimuliwa na kuondolewa? (Ndiyo.) Je, unaweza kuwatambua viongozi wa uongo kama hao unapokutana nao? Je, unaweza kuona kwamba wao ni viongozi wa uongo, wakiboronga tu ili kupata tiketi ya mlo wa bure? Wanakula hadi midomo yao iwe na mafuta lakini hawaonekani kuwa na wasiwasi au wahaka kuhusu kazi, hawashiriki au kuuliza kuhusu kazi yoyote maalum. Hata wakiuliza, ni kwa sababu fulani; wanafanya hivyo tu wakati ambapo Aliye juu Anawashinikiza kuhusu matokeo, la sivyo hawangejisumbua. Daima wanajishughulisha na starehe, mara nyingi wakitazama filamu au vipindi vya runinga. Wanagawa kazi na wakati kila mtu mwingine anajishughulisha akifanya wajibu wake, wanapumzika na kujifurahisha wenyewe. Kukiwa na tatizo na ujaribu kuwatafuta ili walishughulikie, hawaonekani, lakini hawachelewi kula. Na baada ya kula, kila mtu anaporudi kazini, yeye huenda kupumzika zaidi. Ukimwuliza, “Kwa nini usitoke nje uangalie kazi? Kila mtu anasubiri mwongozo wako, anasubiri mipangilio yako!” Anasema: “Kwa nini mnisubiri mimi? Nyinyi nyote mnaweza kufanya hivyo, nyote mnajua jinsi ya kufanya kazi hiyo—si ni sawa tu na wakati ambapo sipo? Siwezi kupumzika kwa muda?” “Je, huko ni kupumzika? Wewe unatazama tu filamu!” “Ninajifunza ujuzi wa kitaaluma, ninajifunza jinsi filamu zinavyopigwa picha.” Hata anabuni visingizio. Anatazama filamu moja baada ya nyingine, na kila mtu anapopumzika usiku, yeye pia anapumzika. Kila siku, anaboronga hivi, lakini hili litaendelea hadi lini? Kila mtu anamwona kama mwenye kusumbua, anamfanya kila mtu ahisi vibaya, na hatimaye, hakuna anayemjali. Hebu Niambie, kiongozi kama huyu asipokuwa usukani, je, kazi bado inaweza kuendelea? Bila yeye, je, dunia itaacha kuzunguka? (Inaendelea kuzunguka.) Basi, anapaswa kufichuliwa ili kila mtu aweze kuona kwamba hashughulikii kazi zinazofaa na kwamba hakuna anayepaswa kuzuiwa na yeye. Viongozi wa uongo kama hao ambao hawashughulikii kazi zinazofaa lazima wafichuliwe na kuchanganuliwa ili kila mtu awatambue, kisha watimuliwe wasimame kando! Je, mnaweza kuwatambua viongozi wa uongo kama hao mnapokutana nao? Bila viongozi wa uongo, je, nyote mtahisi kama mabaharia wasiokuwa na nahodha? Je, mtakamilisha kazi na kutimiza kazi kwa kujitegemea? Kama hamtaweza kufanya hivyo, basi mko hatarini. Kukabiliana na viongozi wa uongo wa aina hii, ambao hawafanyi kazi yao ipasavyo, hawaongozi kwa mfano, na hushinda wakikaa kimya wakipiga gumzo mtandaoni—je, mtakuwa na utambuzi katika hali ya aina hii? Je, mtashawishiwa nao pia kushiriki katika mazungumzo yasiyo na maana na kuchelewesha wajibu wenu? Je, bado mnaweza kuwafuata viongozi wa uongo kama hao? (Hapana.)

Baadhi ya viongozi wa uongo ni walafi na wavivu, wakipendelea starehe kuliko kazi ngumu. Hawataki kufanya kazi wala kuwa na wasiwasi, wanakwepa juhudi na uwajibikaji, wanataka tu kujifurahisha. Wanapenda kula na kucheza, na ni wavivu hasa. Kulikuwa na kiongozi mmoja wa uongo ambaye angeamka asubuhi tu baada ya kila mtu kumaliza kula, na usiku, bado angekuwa wakitazama tamthilia za TV huku kila mtu mwingine akipumzika. Ndugu anayehusika na kupikia hakuweza kuvumilia tena na akamkosoa. Je, mnafikiri kwamba angemsikiliza mpishi? (Hapana.) Tuseme kiongozi au mfanyakazi angemkaripia, akisema, “Wewe unapasa kuwa na bidii zaidi; kazi inayohitaji kufanywa lazima ifanywe. Kama kiongozi, lazima utimize majukumu yenu bila kujali kazi unayofanya ni ipi; lazima uhakikishe kwamba hakuna matatizo katika kazi hiyo. Sasa kwa kuwa tatizo limepatikana, na wewe haupo kulitatua, hili linaathiri kazi. Ukifanya kazi hivi kila mara, je, huku si kuchelewesha kazi ya kanisa? Je, naweza kubeba jukumu hili?” Je, angesikiliza hili? Hakuna ukakika. Kwa viongozi hao wa uongo, kundi linalofanya maamuzi linapaswa kuwafukuza kazi mara moja na kuwapangia kazi nyingine, likiwaacha wafanye chochote wanachoweza kufanya. Ikiwa ni wazembe, wanaotaka kukaa tu popote wanapoenda, hawawezi kufanya chochote, basi wawafukuze bila kuwaruhusu kufanya wajibu wowote. Hawastahili kufanya wajibu; si wanadamu, hawana dhamiri na akili ya ubinadamu wa kawaida, hawana haya. Kwa viongozi hao wa uongo, ambao ni wazembe, punde wanapong’amuliwa, wanapaswa kutimuliwa kazi moja kwa moja; hakuna haja ya kujaribu kuwahimiza, na hawapaswi kupewa fursa zozote za kupitia uchunguzi, wala si lazima kushiriki ukweli na wao. Je, hawajasikia ukweli wa kutosha? Kama wangepogolewa, je, wangeweza kubadilika? Hawangeweza. Mtu akiwa na ubora duni wa tabia, wakati mwingine ana maoni ya kipuuzi, au anashindwa kuona taswira kamili kwa sababu ya ujinga, lakini ni mwenye bidii, hubeba mzigo, na si mvivu, basi mtu kama huyo, licha ya kupotoka katika kufanya wajibu wake, anaweza kutubu anapokabiliwa na kupogolewa. Angalau, anajua majukumu ya kiongozi na anajua anachopaswa kufanya, ana dhamiri na hisia ya uwajibikaji, na ana moyo. Hata hivyo, wale ambao ni wavivu, wanapendelea faraja kuliko kazi ngumu, na hawajabeba mzigo, hawawezi kubadilika. Hakuna mzigo mioyoni mwao; haijalishi ni nani anayewapogoa, haina maana. Baadhi ya watu husema, “Basi, ikiwa hukumu, kuadibu, majaribu, na usafishaji wa Mungu ungewajia, je, vingebadilisha suala lao la kutobeba mzigo?” Hili haliwezi kubadilishwa; linaamuliwa na asili ya mtu, kama vile ambavyo mbwa hawezi kubadilisha tabia yake ya kula uchafu. Kila unapomwona mtu ambaye ni mvivu na asiyebeba mzigo na pia anahudumu kama kiongozi, unaweza kuwa na uhakika kwamba yeye ni kiongozi wa uongo. Wengine wanaweza kusema, “Unawezaje kumwita kiongozi wa uongo? Ana ubora mzuri wa tabia, ni mwerevu, anaweza kuona mambo, na anaweza kubuni mipango. Katika ulimwengu, alisimamia biashara, alihudumu kama Mkurugenzi Mkuu; ana ujuzi, uzoefu, na ana hekima ya kidunia!” Je, sifa hizi zinaweza kutatua tatizo lake la kuwa mvivu na kukosa kubeba mzigo? (Hapana.)

Ni aina gani ya udhihirisho na sifa ambazo wale ambao ni wavivu kupita kiasi huonyesha? Kwanza, katika chochote wanachofanya, wao huwakifanyi kwa dhati, wao huzunguka huku na kule, huenda kwa mwendo wa starehe, na hupumzika na kuahirisha inapowezekana. Pili, hawazingatii kazi ya kanisa hata kidogo. Kwao, yeyote anayependa kuwa na wasiwasi kuhusu mambo kama hayo anaweza kufanya hivyo. Hawatajali. Wanapohangaika kuhusu jambo fulani, ni kwa ajili ya umaarufu, faida, na hadhi yao—kilicho muhimu kwao ni kwamba wanaweza kufurahia faida za hadhi. Tatu, wanaepuka ugumu katika kazi yao; hawawezi kukubali kazi yao kuwa ya kuchosha hata kidogo, kuudhiwa sana hili likifanyika, na hawawezi kuvumilia ugumu au kulipa gharama. Nne, hawawezi kuvumilia katika kazi yoyote wanayofanya, kila mara wakikata tamaa katikati na hawawezi kufanya mambo hadi yakamilike. Wakiwa katika hali nzuri kwa muda, wanaweza kufanya kazi fulani kwa ajili ya kujifurahisha, lakini ikiwa kitu kinahitaji kujitolea kwa muda mrefu, na kinawafanya wawe na shughuli nyingi, kinahitaji kufikira sana, na kuchosha miili yao, baada ya muda wataanza kunung’unika. Kwa mfano, baadhi ya viongozi wanasimamia kazi ya kanisa, na wao huiona ikiwa mpya na ya kusisimua mwanzoni. Wao huwa motisha sana katika ushirika wao wa ukweli na wanapoona akina ndugu wana matatizo, wanaweza kuwasaidia na kuyatatua. Lakini, baada ya kuendelea kwa muda, wanaanza kuona kazi ya uongozi kuwa ngumu sana, na wanakuwa hasi—wanatamani kubadili kazi ili wafanye ile iliyo rahisi, na hawako tayari kuvumilia magumu. Watu kama hao hawana uvumilivu. Tano, sifa nyingine inayowatofautisha watu wavivu ni kutotaka kwao kufanya kazi halisi. Mara tu miili yao inapoteseka, wanakuja na visingizio vya kukwepa na kuiacha kazi yao, au kuikabidhi kwa mtu mwingine. Na mtu huyo anapomaliza kazi, bila aibu wao huvuna thawabu wenyewe. Hizi ndizo sifa tano kuu za watu wavivu. Mnapaswa kuangalia ili muone kama kuna watu wavivu kama hao miongoni mwa viongozi na wafanyakazi makanisani. Ukimpata mmoja, anapaswa kutimuliwa mara moja. Je, watu wavivu wanaweza kufanya kazi nzuri kama viongozi? Haijalishi wana ubora upi wa tabia au ubora wa ubinadamu wao, kama wao ni wavivu, hawataweza kufanya kazi yao vizuri, na watachelewesha kazi na mambo muhimu. Kazi ya kanisa yenye pande nyingi; kila kipengele chake kinahusisha kazi nyingi za kina na inahitaji ushirika kuhusu ukweli ili kutatua matatizo ili ifanywe vizuri. Kwa hivyo, viongozi na wafanyakazi lazima wawe na bidii—lazima wafanye mazungumzo mengi na kazi nyingi kila siku ili kuhakikisha ufanisi wa kazi. Wakizungumza au kufanya kiasi kidogo sana, hakutakuwa na matokeo. Kwa hivyo, ikiwa kiongozi au mfanyakazi ni mtu mvivu, hakika ni kiongozi wa uongo na hawezi kufanya kazi halisi. Watu wavivu hawafanyi kazi halisi, sembuse kwenda wenyewe kwenye maeneo ya kazi, na hawako tayari kutatua matatizo au kujihusisha na kazi yoyote maalum. Hawana uelewa au ufahamu wowote wa matatizo katika kazi yoyote. Wana fikiria za juu juu tu, zisizoeleweka vichwani mwao kutokana na kusikiliza kile ambacho wengine wamesema, na wanaboronga kwa kuhubiri mafundisho kidogo tu. Je, mnaweza kumtambua kiongozi wa aina hii? Je, mnaweza kujua kwamba yeye ni viongozi wa uongo? (Kwa kiwango fulani.) Watu wavivu ni wazembe katika wajibu wowote wanaofanya. Haijalishi wajibu wao ni upi, hawana uvumilivu, wanafanya kazi kwa manung’uniko, na wanalalamika kila wanapopitia magumu fulani, wakimwaga malalamiko yasiyoisha. Wanamtukana yeyote anayewakosoa au kuwapogoa, kama mwanamke mwenye ulimi mkali anayewatukana watu mitaani, kila mara akitaka kuweka hasira zake juu ya wengine, na hataki kufanya wajibu wake. Inaonyeshaje kwamba hawataki kufanya wajibu wao? Inaonyesha kwamba hawabebi mzigo, hawataki kuchukua jukumu, na ni watu wavivu. Hawataki kuteseka kwa shida au kulipa gharama. Hii inatumika hasa kwa viongozi na wafanyakazi: Ikiwa hawabebi mzigo, je, wanaweza kutimiza majukumu ya viongozi na wafanyakazi? Hawawezi kabisa.

Viongozi wa Uwongo Hawafuatilii Wala Kutoa Mwelekeo Kuhusu Kazi

Tumejadili hivi punde kipengele hiki cha jukumu la tano la viongozi na wafanyakazi: “kudumisha ufahamu na uelewa wa hali ya kila kipengele cha kazi.” Kwa kujadili kipengele hiki, tulifichua baadhi ya maonyesho maalum ya viongozi bandia, pamoja na utu na tabia zao. Sasa, hebu tuangalie “kudumisha ufahamu na uelewa wa maendeleo ya kila kipengele cha kazi.” Bila shaka, maendeleo ya kazi yana uhusiano kwa kiasi fulani na hali ya kazi, uhusiano huo ni wa karibu mno. Ikiwa mtu hawezi kudumisha ufahamu na uelewa wa hali ya kipengele cha kazi, basi vile vile hawezi kudumisha ufahamu na uelewa wa maendeleo ya kazi. Kwa mfano, jinsi maendeleo ya kazi yalivyo, yameendelea kufikia hatua gani, hali za watu wanaohusika ni zipi, iwapo kuna matatizo yoyote na nyanja za kitaaluma, iwapo kuna sehemu yoyote ya kazi ambayo haikidhi mahitaji ya nyumba ya Mungu, matokeo yaliyopatikana ni ya aina gani, kama watu wowote wanaofanya kazi wasio na ujuzi sana katika nyanja za kitaaluma za kazi wanajifunza, ni nani anayeandaa mafundisho, wanachofundishwa ni kitu gani, wanajifunza vipi, na kadhalika—masuala haya maalum yote yanahusiana na maendeleo. Kwa mfano, je, kazi ya kutunga nyimbo za dini si ni muhimu sana? Kwa wimbo mmoja, kuanzia uteuzi wa kwanza wa vifungu muhimu vya maneno ya Mungu hadi kukamilika kwa utunzi, ni kazi gani maalum zinazohitaji kufanywa katika mchakato huu? Kwanza, ni muhimu kuchagua vifungu muhimu vya maneno ya Mungu vinavyofaa kuwa nyimbo za dini, na lazima pia viwe na urefu unaofaa. Hatua ya pili inahusisha kutafakari ni mtindo upi wa wimbo unaofaa kwa kifungu hicho ili kiwe cha kupendeza na cha kufurahisha kuimba. Kisha, watu wanaofaa wa kuimba wimbo lazima wapatikane. Je, hizi si kazi maalum? (Ndiyo.) Baada ya wimbo kutungwa, kiongozi wa uongo hawezi kuuliza kabisa kama muundo ni bora au mtindo unafaa. Mtunzi, anapogundua ukosefu wa usimamizi, binafsi huhisi unatosha na huendelea kuurekodi. Kifungu cha maneno ya Mungu ambacho kila mtu alikuwa anatarajia kigeuzwe kuwa wimbo hatimaye huwekwa kwenye muziki na kufanywa wimbo, lakini wengi wanaona bado kina dosari wanapoimba. Ni tatizo lipi linalojitokeza? Wimbo uliotungwa haukufikia kiwango kinachostahili: Ulirekodiwa licha ya kukosa mdundo na mvuto. Kiongozi wa uongo, baada ya kuusikia, anauliza, “Ni nani aliyetunga wimbo huu? Kwa nini ulirekodiwa?” Kufikia wakati wanapouliza swali hili, angalau mwezi mmoja tayari umepita. Katika mwezi huo, je, kiongozi hangepaswa kufuatilia na kuelewa haraka maendeleo ya kazi hii? Kwa mfano, utunzi wa wimbo ulikuwa unaendeleaje? Je, lahani msingi liliamuliwa? Je, ulikuwa na mdundo? Je, mdundo na mtindo wa wimbo huu ulilingana na maneno ya Mungu? Je, watu binafsi wenye uzoefu unaofaa walisaidia kwa mwongozo? Baada ya kuutunga, je, wimbo huu ungeweza kuimbwa na watu wengi kote? Ungekuwa na athari gani? Je, tuni yake ilizingatiwa kuwa nzuri? Kiongozi wa uongo alishindwa kufuatilia mambo kama haya kwa ujumla. Na ana sababu ya kutofuatilia: “Sielewi utunzi wa nyimbo za dini. Ninawezaje kufuatilia jambo ambalo silielewi? Haiwezekani.” Je, hii ni sababu halali? (Hapana.) Siyo sababu halali; kwa hivyo, je, mtu ambaye hajui kutunga nyimbo za dini bado anaweza kufuatilia? (Ndiyo.) Anapaswa kufuatiliaje? (Anaweza kushirikiana na akina ndugu na dada, na kuukagua wimbo na mdundo kulingana na kanuni ili kuona kama unafaa; anaweza kufuatilia kazi kwa vitendo, badala ya kupuuza jukumu lao.) Sifa kuu ya kazi ya viongozi wa uongo ni kuongea ovyo kuhusu mafundisho na kurudia kauli mbiu mithili ya kasuku. Baada ya kutoa maagizo yao, wanapuuza tu jambo hilo. Hawaulizi maswali kuhusu maendeleo yanayofuata ya kazi hiyo; hawaulizi kama matatizo yoyote, upotofu, au matatizo yamejitokeza. Wanaona kazi yao imekamilika mara tu wanapoigawa kazi. Kwa kweli, kama kiongozi, baada ya kupanga kazi, lazima ufuatilie maendeleo ya kazi. Hata kama hujui taaluma ya kazi hiyo—hata kama huna ujuzi wowote kuihusu—unaweza kupata njia ya kutekeleza kazi yako. Unaweza kupata mtu anayeielewa kweli, anayefahamu taaluma husika, kufanya uchunguzi na kutoa mapendekezo. Kutokana na mapendekezo watakayotoa unaweza kutambua kanuni zinazofaa, na hivyo utakuwa na uwezo wa kufuatilia kazi hiyo. Iwe unaifahamu au unaielewa taaluma husika au la, angalau wewe lazima usimamie kazi hiyo, uifuatilie, na ufanye uchunguzi na uulize maswali kila mara kuhusu maendeleo yake. Lazima uendelee kuelewa mambo kama hayo; hili ni jukumu lako, ni moja ya sehemu ya kazi yako. Kutofuatilia kazi, kutofanya chochote zaidi mara tu imepeanwa, kupuuza majukumu yako—hivi ndivyo viongozi wa uongo wanavyofanya mambo. Kutofuatilia au kutoa mwelekeo kuhusu kazi, kutouliza au kutatua masuala yanayojitokeza, na kutoelewa maendeleo au ufanisi wa kazi—hizi pia ni dalili za viongozi wa uongo.

Viongozi wa Uwongo Hawafanyi Kazi Halisi, Jambo Linalochelewesha Maendeleo ya Kazi

Kwa sababu viongozi wa uongo hawajifunzi kuhusu maendeleo ya kazi, na kwa sababu hawawezi kutambua kwa haraka—sembuse kutatua—matatizo yanayojitokeza ndani yake, hili mara nyingi husababisha kucheleweshwa kwa mara kwa mara. Katika kazi fulani, kwa sababu watu hawaelewi kanuni na hakuna mtu anayefaa wa kuwajibikia au kuisimamia, wale wanaofanya kazi mara nyingi huwa katika hali ya mtazamo hasi, uzembe, na kusubiri, jambo ambalo huathiri vibaya maendeleo ya kazi. Kama viongozi wangetimiza majukumu yao—kama wangesimamia kazi, kuisukuma mbele, kuikagua, na kupata mtu anayeelewa taaluma hiyo kutoa mwongozo, basi kazi ingekuwa imeendelea kwa haraka badala ya kukumbwa na ucheleweshaji wa mara kwa mara. Kwa viongozi, basi, ni muhimu kufahamu na kuelewa hali ya kazi. Bila shaka, pia ni muhimu sana kwa viongozi kufahamu na kuelewa jinsi kazi inavyoendelea, kwani maendeleo yanahusiana na ufanisi wa kazi na matokeo yanayokusudiwa kufikiwa. Ikiwa viongozi na wafanyakazi hawaelewi jinsi kazi ya kanisa inavyoendelea, na hawafuatilii au kusimamia mambo, basi bila shaka maendeleo ya kazi ya kanisa yataenda polepole. Hii ni kutokana na ukweli kwamba watu wengi wanaofanya majukumu wana tabia za kilaghai sana, hawana hisia ya ubebaji mzigo, na mara nyingi wao huwa na mtazamo hasi, wazembe, na wavivu. Ikiwa hakuna mtu mwenye hisia ya ubebaji wa mzigo na uwezo wa kazi anayechukua jukumu la kazi kwa njia thabiti, akijifunza kuhusu maendeleo ya kazi kwa wakati unaofaa, na kuwaongoza, kuwasimamia, kuwaadhibu, na kuwarekebisha wafanyakazi wanaofanya majukumu, basi bila shaka, kiwango cha ufanisi wa kazi kitapungua sana na matokeo ya kazi yatakuwa duni sana. Ikiwa viongozi na wafanyakazi hawawezi hata kuona hili kwa uwazi, ni wapumbavu na vipofu. Na kwa hivyo, viongozi na wafanyakazi lazima waangalie haraka, wafuatilie, na kuelewa maendeleo ya kazi, wachunguze ni matatizo gani waliyo nayo watu wanaofanya majukumu yanayohitaji kutatuliwa, na kuelewa ni matatizo gani yanaopaswa kutatuliwa ili kufikia matokeo bora. Mambo haya yote ni muhimu sana, mtu anayechukua jukumu la kiongozi lazima awe wazi kuhusu mambo haya. Ili kutenda wajibu wako vizuri, hupaswi kuwa kama kiongozi wa uongo, ambaye hufanya kazi isiyokamilika kisha anafikiri ametimiza wajibu wake vizuri. Viongozi wa uongo ni wazembe na wapuuzi katika kazi yao, hawana hisia ya uwajibikaji, hawasuluhishi matatizo yanapojitokeza, na haijalishi ni kazi gani wanayofanya, wanaipitia tu juujuu na kuifanya kwa uzembe; wao husema tu maneno ya kujigamba, kutoa mafundisho na mazungumzo matupu, na kufuata tu taratibu kazini bila uhalisi. Kwa ujumla, hii ndiyo hali ya jinsi viongozi wa uongo wanavyofanya kazi. Ingawa, ikilinganishwa na wapinga Kristo, viongozi wa uongo hawafanyi chochote kibaya waziwazi na hawafanyi uovu wa wazi wala hawaufanyi kwa makusudi, ukizingatia ufanisi wa kazi zao, ni sawa kuwaelezea kama watu wazembe, kama wasiobeba mzigo, kama wasiowajibika na wasio na uaminifu kwa wajibu wao.

Tumeshiriki hivi punde kuhusu viongozi wa uongo kutofanya kazi halisi, na kutofahamu na kuelewa maendeleo ya kila kipengele cha kazi. Kuhusu matatizo na ugumu unaotokea katika kazi ya kanisa, pia ni kweli kwamba viongozi wa uongo wanavipuuza kabisa au wanatoa mafundisho machache tu na kuiga kauli mbiu ili kuvitupa pembeni. Kuhusiana na mambo yote ya kazi, mtu hatawahi kuwaona wakija mahali pa kazi wenyewe kujaribu kuelewa na kufuatilia kazi. Mtu hatawaona wakishiriki ukweli ili kutatua matatizo pale, na zaidi hatawaona wakiongoza na kusimamia kazi kibinafsi, kuzuia kasoro na upotovu kutokea. Huu ndio udhihirisho ulio wazi zaidi wa njia ya hali ya uzembe ambayo vingozi wa uongo wanvyofanya kazi. Ingawa viongozi wa uongo, tofauti na wapinga Kristo, hawakusudii kuharibu au kutatiza kazi ya kanisa, wala hawafanyi maovu mbalimbali na kuanzisha falme zao huru, tabia zao mbalimbali za kizembe husababisha vikwazo vikubwa kwa kazi ya kanisa, kiasi kwamba matatizo mbalimbali yanaendelea kutokea bila mwisho na hayatatuliwi. Hili linaathiri kwa uzito maendeleo ya kila kipengele cha kazi ya kanisa, na huathiri kuingia katika uzima kwa watu wateule wa Mungu. Je, viongozi hao wa uongo hawapaswi kuondolewa? Viongozi wa uongo hawawezi kufanya kazi halisi—chochote wanachofanya huanza kwa nguvu lakini kinakoma mwishoni. Jukumu wanalochukua ni kama la kuanzisha hafla: Wanaimba kwa kurudia kauli mbiu na kuhubiri mafundisho, na wanapowapa wengine kazi hiyo na kupanga atakayeiwajibikia, wanaona wanamaliza nayo. Wanafananishwa na vipaza sauti vinavyosikika vinavyopatikana maeneo ya vijijini nchini China – huu ndio upeo wa jukumu wanalochukua. Wanafanya kazi ndogo tu ya mwanzo; kwa kazi iliyobaki, hawapo kabisa. Kuhusu maswali maalum kama vile jinsi kila kipengele cha kazi kinavyokwenda, ikiwa kinalingana na kanuni, na ikiwa kina ufanisi—hawajui majibu. Hawashirikiani kwa undani na watu wa kawaida na kutembelea mahali pa kazi ili kufahamu na kuelewa maendeleo na maelezo ya kila kipengele cha kazi. Kwa hivyo, viongozi wa uongo huenda hawakusudi kusababisha usumbufu na misukosuko, au kufanya maovu mbalimbali wakati wa uongozi wao, lakini, kwa kweli, wanalemaza kazi, wao huchelewesha maendeleo ya kila kitu cha kazi ya kanisa, na kufanya iwe vigumu kwa watu wateule wa Mungu kutekeleza majukumu yao vizuri na kupata kuingia katika uzima. Kwa kufanya kazi kwa namna hii, wangewezaje kuwaongoza watu wateule wa Mungu kwenye njia sahihi ya imani kwa Mungu? Hili linaonyesha kwamba viongozi wa uongo hawafanyi kazi yoyote halisi. Wanashindwa kufuatilia kazi ambayo wanapaswa kuwajibikia au kutoa mwongozo na usimamizi kuishusu ili kuhakikisha kwamba kazi ya kanisa inaendelea kawaida; wanashindwa kutekeleza majukumu yaliyokusudiwa ya viongozi na wafanyakazi, na wanashindwa kutimiza uaminifu au wajibu wao. Hili linathibitisha kwamba viongozi wa uongo sio waaminifu katika jinsi wanavyofanya majukumu yao, kwamba ni wa kipuuzi tu; wanawadanganya watu wateule wa Mungu na Mungu Mwenyewe, na wanaathiri na kuzuia utekelezaji wa mapenzi Yake. Ukweli huu unaonekana kwa wote. Huenda ikawa kwamba kiongozi wa uongo hana uwezo wa kufanya kazi hiyo; huenda pia ikawa wanapuuza kazi yao na kwa makusudi. Vyovyote vile, ukweli unabaki kwamba wanaiharibu kazi ya kanisa. Hakuna maendeleo yoyote yanayofanywa katika kila kipengele cha kazi ya kanisa, na matatizo yaliyokusanywa yanabaki bila kutatuliwa kwa muda mrefu. Hili haliathiri tu kuenea kwa kazi ya injili, bali pia linazuia kwa uzito kuingia katika uzima kwa watu wateule wa Mungu. Mambo haya ya kweli yanatosha kuonyesha kwamba mbali na viongozi wa uongo kutoweza kufanya kazi halisi, wao pia wanakuwa vikwazo kwa kazi ya kueneza injili, na vizuizi kwa utekelezaji wa mapenzi ya Mungu kanisani.

Viongozi wa uongo hawafanyi kazi halisi na hawawezi kutatua matatizo ya kweli. Licha ya kuchelewesha maendeleo ya kazi na kuathiri matokeo yake, pia linasababisha hasara kubwa kwa kazi ya kanisa, kubadhiri rasilimali watu, rasilimali za kimwili, na vilevile rasilimali za kifedha. Kwa hivyo, viongozi wa uongo wanapaswa kufidia hasara za kiuchumi. Baadhi ya watu husema, “Ikiwa viongozi na wafanyakazi wanapaswa kulipa fidia kwa hasara zinazosababishwa na kutofanya kazi yao vizuri, basi hakuna atakayetaka kuwa kiongozi au mfanyakazi.” Watu kama hao wasio na wajibu hawastahili kuwa viongozi au wafanyakazi. Wale wasio na dhamiri au mantiki ni watu waovu—je, si ni balaa ikiwa watu waovu wanataka kuwa viongozi na wafanyakazi? Kwa kuwa kazi nyingi ya nyumba ya Mungu inahusisha gharama za kiuchumi, je, si ni lazima kuzipigia hesabu gharama hizo? Je, sadaka ya Mungu ni kitu ambacho watu wanaweza kutumia vibaya na kutupilia mbali kwa hiari yao? Viongozi na wafanyakazi wana haki gani ya kupoteza sadaka za Mungu? Kuleta hasara ya kiuchumi lazima kufidiwe; hili ni jambo la kawaida na la haki, na hakuna mtu aliye na uwezo wa kupinga. Kwa mfano, iwapo kuna kazi ambayo inaweza kukamilika kwa mwezi mmoja na mtu mmoja. Ikiwa inachukua miezi sita kufanya kazi hii, je, matumizi ya miezi mitano iliyobaki hayasababishi hasara? Acha niwape mfano kuhusu kuhubiri injili. Iwapo mtu yuko tayari kuchunguza njia ya kweli na huenda angeweza kushawishiwa ndani ya mwezi mmoja tu, baada ya hapo anaingia kanisani na kuendelea kupokea unyunyizaji na riziki, na ndani ya miezi sita anaweza kuweka msingi. Lakini mtazamo wa mtu anayehubiri injili kuelekea jambo hili ni wa kutojali na kuzembea, na viongozi na wafanyakazi pia wanapuuza majukumu yao, na mwishowe ikachukua nusu mwaka kumshawishi mtu huyo, je, nusu mwaka huo hautakuwa hasara kwa maisha yao? Ikiwa watakutana na majanga makubwa na bado hawajaweka msingi katika njia ya kweli, watakuwa hatarini, na, je, watu hao hawatakuwa wamewakatisha tamaa basi? Hasara kama hiyo haiwezi kupimwa kwa pesa au vitu vya kimwili. Ikiwa uelewa wa mtu huyo wa ukweli utasitishwa kwa nusu mwaka, na acheleweshwe kuweka msingi na kuanza kufanya wajibu wake kwa nusu mwaka, nani atajukumikia hili? Je, viongozi na wafanyakazi wanaweza kumudu kubeba jukumu hili? Hakuna anayeweza kumudu kubeba jukumu la kuchelewesha uzima wa mtu. Kwa kuwa hakuna anayeweza kumudu kubeba jukumu hili, ni nini kinachofaa kwa viongozi na wafanyakazi kufanya? Maneno manne: Jitolee kwa ukamilifu. Jitolee kwa ukamilifu kabisa kufanya nini hasa? Kutimiza majukumu yako mwenyewe, kufanya kila kitu uonacho mwenyewe, kufikiria akilini mwako, na kufanikisha kwa ubora wako mwenyewe. Huku ndiko kujitolea kwa ukamilifu, huku ni kuwa mwaminifu na mwenye kuwajibika, na hili ndilo jukumu ambalo viongozi na wafanyakazi wanapaswa kutimiza. Baadhi ya viongozi na wafanyakazi hawachukulii kuhubiri injili kuwa jambo la muhimu. Wanafikiri, “Kondoo wa Mungu watasikia sauti ya Mungu. Yeyote anayechunguza na kukubali atabarikiwa; yeyote asiyechunguza na kutokubali hatabarikiwa, na anastahili kufa katika janga!” Viongozi wa uongo hawaonyeshi hali ya kujali kabisa nia za Mungu, na hawabebi mzigo wowote wa kazi ya injili; pia hawajukumikii wageni ambao wameingia tu kanisani, na hawachukui uzima wa watu wateule wa Mungu kwa uzito—wao daima huzingatia kujifurahisha katika manufaa ya hadhi zao. Haijalishi ni watu wangapi wanachunguza njia ya kweli, hawana wasiwasi hata kidogo, wakiwa na mtazamo wa kupita tu na mambo, wakifanya mithili ya mfalme au afisa aliyestaafu. Haijalishi jinsi kazi ilivyo muhimu au ya dharura, hawataonekana kwenye eneo la tukio, wala hawatauliza na kuelewa hali ya kazi, au kufuatilia kazi na kutatua matatizo. Wanapanga tu kazi na kudhani kwamba kazi yao imekamilika kabisa, na wanaamini kwamba huku ndiko kufanya kazi. Je, huku si kuwa na tabia ya kupuuza? Je, huku si kuwadanganya wale walio juu yao na chini yao? Je, viongozi na wafanyakazi kama hao wanafaa kutumiwa na Mungu? Je, sio kama maafisa wa lile joka kubwa jekundu? Wanafikiri, “Kuwa kiongozi au mfanyakazi ni sawa na kushikilia ofisi, na mtu anapaswa kufurahia manufaa ya hadhi hiyo. Kushikilia ofisi hunipa haki hii, kunaniepusha kuwepo katika kila jambo. Ikiwa kila wakati ningekuwepo mahali pa tukio, nikifuatilia kazi na kuelewa hali ilivyo, lingekuwa jambo la kuchosha lililoje, ni jambo la kudhalilisha kiasi gani! Siwezi kukubali uchovu wa aina hii!” Huu ndio utendakazi wa viongozi na wafanyakazi wa uongo, wanaojali tu kutamani faraja na kufurahia manufaa ya hadhi bila kufanya kazi yoyote halisi, na wakikosa dhamiri au mantiki. Vidudu hao wanapaswa kuondolewa, na hata wakichukuliwa adhabu, wanastahili! Baadhi ya viongozi na wafanyakazi, licha ya miaka mingi ya kufanya kazi ya kanisa, hawajui jinsi ya kuhubiri injili, wala hata kutoa ushuhuda. Ukiwaambia washiriki kuhusu ukweli wote juu ya maono ya kazi ya Mungu kwa wapokeaji watarajiwa wa injili, hawana uwezo. Wakiulizwa, “Je, umewahi kujitahidi ili kujisatiti na ukweli wa maono?” viongozi wa uongo hutafakari, “Kwa nini niweke juhudi kama hizo? Kwa hadhi yangu ya juu, hiyo kazi si yangu; kuna wengine wengi wa kuifanya.” Nieleze, ni viumbe wa aina gani hawa? Wamekuwa wakifanya kazi ya kanisa kwa miaka mingi, bado hawajui jinsi ya kuhubiri injili. Na linapokuja suala la ushuhuda, lazima wamtafute mhubiri wa injili awafanyie. Kama, kiongozi au mfanyakazi, huwezi kuhubiri injili, kushuhudia, au kufanya ushirika na watu kuhusu ukweli juu ya maono, unaweza kufanya nini? Je, majukumu yako ni yapi? Je, umeyatimiza? Je, unaishi kwa kuhimili tu kile ulicho nacho tayari? Ni nini ulicho nacho? Ni nani aliyekuidhinisha kuishi kwa kutegemea kile ulicho nacho tayari? Baadhi ya wasimamizi wa timu za injili hawajawahi hata kuwaona na kuwasikiliza watu wengine wakihubiri injili. Hawana haja ya kusikiliza; hawataki kusumbuliwa, wanaona ni jambo la kusumbua, na hawana subira. Wao ni viongozi, kwani hamjui—maafisa, si vingine—kwa hivyo hawafanyi kazi hizi maalum; wanawatafuta akina ndugu na dada wazifanye. Iwapo baadhi ya wafanyakazi wa injili wanakutana na mtu wa hadhi ya juu, ambaye hufanya mambo yote kwa dhati, na ambaye anatamani kuelewa baadhi ya ukweli maalum kuhusu maono. Wafanyakazi wa injili hawawezi kushiriki kwa uwazi kikamilifu, kwa hivyo wanawaomba viongozi wao wafanye hivyo. Viongozi hujikuta kwamba hawana la kusema, na hata wao huamua kutoa visingizio, wakisema, “Sijawahi kufanya kazi hii mwenyewe. Nyinyi nendeni mkafanye; Nitawaunga mkono. Matatizo yoyote yatajitokeza, nitawasaidia kuyarekebisha; Ninawaunga mkono. Msiwe na wasiwasi. Kuna nini cha kuogopa tukiwa na Mungu? Mtu anapotafuta njia ya kweli, mnaweza kutoa ushuhuda au kushiriki kuhusu ukweli wa maono. Mimi nina jukumu la kushiriki tu kuhusu ukweli wa kuingia katika uzima. Kazi ya ushuhuda ni mzigo wenu mzito wa kubeba, msinitegemee mimi.” Kila wakati inapofikia wakati muhimu wa kutoa ushuhuda kwa kuhubiri injili, wanajificha. Wanajua fika kwamba hawana ukweli, hivyo kwa nini hawajitahidi kujizatiti na ukweli? Wakijua fika kwamba hawana ukweli, kwa nini kila wakati wanataka sana kuwa viongozi? Hawana kipaji chochote, na bado wana ujasiri wa kuchukua nafasi yoyote rasmi—wangechukua hata nafasi ya mfalme kama wangeruhusiwa—hawana aibu kamwe! Haijalishi kiwango cha uongozi walichonacho, hawawezi kufanya kazi halisi, lakini wanataka kufurahia manufaa ya hadhi bila kuhisi maumivu yoyote ya dhamiri. Je, si hawa ni watu wasio na haya kabisa? Ingeeleweka ikiwa mngetakiwa kuzungumza kwa lugha ya kigeni na hamuwezi; lakini kushirikiana juu ya ukweli wa maono na nia za Mungu katika lugha yenu asili kunafaa kuwezekana, sivyo? Watu ambao wameamini kwa miaka mitatu hadi mitano pekee wanaweza kusamehewa kwa kutoweza kufanya ushirika juu ya mambo ya ukweli. Lakini baadhi wamemwamini Mungu kwa karibu miaka 20 na bado kwa sababu fulani bado hawawezi kufanya ushirika ukweli kuhusu maono—je, watu kama hao si ni watu wasio na maana? Je, wao si ni watu wasiofaa? Linanishangaza Mimi kusikia kwamba mtu amemwamini Mungu kwa miaka mingi, lakini hajui namna ya kushiriki ukweli kuhusu maono. Mnahisi vipi baada ya kusikia mambo haya? Si ni jambo linalowezekana? Wamekuwa wakifanya kazi zao vipi miaka hii yote? Wakiambiwa watoe mwongozo wa kutengeneza muziki, hawajui jinsi ya kuufanya, na wanasema kwamba taaluma hii maalum ni ngumu mno, si kitu ambacho mtu wa kawaida anaweza kuelewa. Wakiambiwa watoe mwongozo katika kazi ya utengenezaji wa sanaa, au katika kazi ya utengenezaji wa filamu, wanadai kwamba kazi hizi zinahitaji kiwango cha juu sana cha ujuzi wa kiufundi ambazo wao hawawezi kushughulikia. Wanapoambiwa waandike makala za ushuhuda wa uzoefu, wanasema kwamba kiwango chao cha elimu ni cha chini mno na hawajui jinsi ya kuziandikia, na kwamba hawajawahi kufunzwa. Ikiwa hawawezi kufanya kazi za aina hii, hilo linasameheka, lakini kazi ya injili ni sehemu ya wajibu wao kiasili. Hawana uwezo wa kuifahamu zaidi kazi hii—je, haipaswi kuwa rahisi kwao? Kipengele muhimu zaidi cha kufanya ushirika kwa ajili ya ukweli kuhusu maono ni kushiriki waziwazi ukweli wa hatua tatu za kazi. Mwanzoni, watu hukosa uzoefu mwingi wa kufanya hivyo na huenda wasifanya ushirika vizuri, lakini kwa kufunzwa kwa muda, wanaweza kuwa bora zaidi katika ushirika kadri wanavyofanya zaidi, kiasi kwamba wataweza kuzungumza kwa mpangilio, kwa lugha sahihi na wazi, na msemo wa maneno ulio mzuri. Je, hili sio sehemu maalum ya kazi ambayo viongozi wanapaswa kujua? Huku si kama kumlazimisha samaki aishi kwenye nchi kavu, sivyo? (Hapana, sivyo.) Lakini viongozi hao wa uongo hawana uwezo wa kufanya hata sehemu hii ndogo ya kazi. Lakini, bado wanatumikia kama viongozi? Wanafanya nini bado katika nafasi hiyo? Baadhi ya watu husema, “Mimi ni mtu ambaye mawazo yangu yamechanganyikiwa na yasiyo wazi, bila mantiki, na sina uwezo mzuri wa kuzungumzia ukweli kuhusu maono.” Kwa hivyo, je, unaweza kutambua na kutatua kasoro na upotofu mbalimbali unaotokea katika kazi ya injili? Ikiwa hamwezi kuutambua, basi kwa hakika hamtaweza kuutatua pia. Wakati viongozi wa uongo wanasimamia kazi ya injili, kutochukua jukumu lolote katika kukagua au kusimamia; wanawaacha walio chini yao wafanye watakavyo, ili mtu yeyote afanye mambo kwa namna anayotaka, na kumhubiria yeyote anayetaka—hakuna kanuni au viwango vinavyotumika kabisa. Baadhi ya watu hutenda kwa ghafla, kuwa bila busara na hasa bila kanuni wanapofanya mambo, na kufanya matendo mabaya bila kufikiri. Viongozi wa uongo hushindwa kabisa kugundua au kutambua masuala haya.

Inasemekana kwamba huko Amerika Kusini na Afrika, baadhi ya watu masikini wameletwa kundini kupitia kazi ya injili. Watu hawa hawana mapato ya kudumu, na hata kupata chakula cha kutosha na kuendelea kuishi ni shida. Kwa hivyo, ni nini kinachopaswa kufanywa? Kulikuwa na viongozi ambao walisema, “Ni nia ya Mungu ya kuwaokoa wanadamu, na ili kuokolewa, ni lazima kwanza mtu awe na chakula cha kutosha, sivyo? Je, nyumba ya Mungu haipaswi kutoa afueni basi? Ikiwa wanamwamini Mungu, tunaweza kusambaza vitabu vichache vya maneno ya Mungu kwao. Hawana kompyuta wala simu, kwa hiyo tunapaswa kufanya nini wakiomba kufanya kazi? Fanya uchunguzi fulani, angalia kama wako tayari kufanya kazi kwa dhati.” Kupitia uchunguzi, iligundulika kwamba watu hawa kwa sasa hawakuwa na pesa, lakini kama wangekuwa na pesa wangekula mpaka washibe, wangekuwa tayari kwenda nje na kuhubiri injili na kufanya wajibu wao. Baada ya kuelewa hali hizi, viongozi walianza kusambaza fedha za msaada, wakiwapa kila mwezi. Chakula na makaazi, na hata ada za mtandao, na ununuzi wa simu, kompyuta, na vifaa vingine kwa watu hawa vyote vililipwa kwa fedha za nyumba ya Mungu. Kusambaza fedha kwa watu hawa hakukuleanga uenezaji wa kazi ya injili, lakini badala yake, ili kutoa msaada kwa ajili ya maisha yao. Je, hili lilikuwa kulingana na kanuni? (Hapana, halikulingana na kanuni.) Je, nyumba ya Mungu ina sheria ambayo, wakati wa kuhubiri injili na kukutana na watu maskini wasio na njia ya kujipatia riziki, mradi tu wanaweza kukubali hatua hii ya kazi, wanapaswa kupewa msaada? Je, kuna kanuni kama hiyo? (Hapana.) Basi ni kwa kanuni gani ndiyo viongozi hawa waliwagawia fedha za msaada? Je, ni kwa sababu walidhani kwamba nyumba ya Mungu ilikuwa na pesa lakini hakuna mahali pa kuzitumia, au kwa sababu waliwaona watu hawa kuwa watu wa kusikitisha sana, au walikuwa na matumaini kwamba watu hawa watasaidia kueneza injili? Nia hasa ni ipi? Walikuwa wanajaribu kufanikisha nini? Ilipokuja suala la kusambaza simu, kompyuta, na gharama za maisha, walionyesha shauku kubwa; walifurahia kushiriki katika kazi hiyo ambayo iliwasaidia wengine, kwa kuwa iliwawezesha kuwapeleka neema na watu hawa na kushinda mioyo yao, na walijitoa hasa katika katika kazi za aina hii, wakienda zaidi na zaidi na kukosa hata chembe ya aibu. Huku ni kutumia pesa za Mungu ili kupata sifa kutoka kwa watu na kununua upendo wao. Kwa kweli, watu hawa masikini hawakumwamini Mungu; walikuwa wakijaribu kujaza tumbo zao na kutafuta njia ya kupata riziki. Watu hao hawakuwa wanatafuta kupata ukweli au wokovu. Je, Mungu angewaokoa watu hawa? Wengine, hata kama walikuwa tayari kufanya kazi, hawakuwa waaminifu, lakini badala yake, walitiwa motisha na tamaa ya simu na kompyuta, kwa urahisi katika maisha. Lakini viongozi wa uongo hawakujali kuhusu hili; Kwa muda mrefu kama mtu alikuwa tayari kufanya kazi, walimtunza, sio tu kwa kutoa fedha kwa ajili ya makazi na chakula, lakini pia kwa kununua kompyuta, simu, na vifaa mbalimbali. Lakini ilitukia kwamba watu hawa walifanya kazi zao bila kufikia matokeo yoyote. Je, viongozi hawa wa uongo hawakuwa wakitupa tu fedha? Je, hawakutumia fedha za nyumba ya Mungu ili kuonyesha ukarimu wao? (Ndiyo.) Je, hii ni kazi ambayo viongozi na wafanyakazi wanapaswa kufanya? (Hapana.) Je, si hawa walikuwa viongozi wa uongo? Viongozi wa uongo wanapenda kujifanya kwamba wana fadhila, upole, na wema. Ikiwa unataka kuonyesha wema, hilo ni jambo zuri, tumia pesa zako mwenyewe tu! Ikiwa hawana nguo, vua zako mwenyewe uwape; usitumie sadaka za Mungu! Sadaka za Mungu zimenuiwa kwa kazi ya kueneza injili, si kwa ajili ya kusambaza faida za ustawi, na hakika si kwa ajili ya kuwasaidia masikini. Nyumba ya Mungu sio taasisi ya ustawi. Viongozi wa uongo hawawezi kufanya kazi halisi, sembuse kuweza kukimu ukweli au uzima. Wao huzingatia tu kutumia matoleo ya Mungu kusambaza manufaa ya ustawi ili kujipatia sifa kutoka kwa watu na kudumisha sifa na hadhi yao wenyewe. Wao ni wabadhirifu wasio na haya, sivyo? Viongozi hao wa uongo wakigunduliwa, je, kuna yeyote anayeweza kuwafichua na kuwazuia kwa wakati? Hakuna mtu aliyesimama kuwazuia. Isingekuwa kwa Aliye juu kliugundua na kulikomesha, desturi ya kutumia pesa za Mungu kutoa manufaa kwa watu isingeisha. Watu hao masikini hunyoosha mikono yao zaidi, wakitaka zaidi kila wakati. Hawatosheki; haijalishi unawapa kiasi gani, hakiwatoshi kamwe. Wale wanaomwamini Mungu kwa dhati wanaweza kuacha familia zao na kazi zao nyuma kufanya wajibu wao ili waokolewe, na hata wakikabiliwa na magumu maishani, wao wanaweza kupata njia za kuyatatua peke yao bila kudai mambo kutoka kwa nyumba ya Mungu kila mara. Wanaamua wanachoweza peke yao, na kwa kile ambacho hawawezi kutatua, wao humwomba Mungu na kutegemea imani yao wapate uzoefu. Wale wanaoomba kutoka kwa Mungu kila wakati, wakitarajia nyumba ya Mungu iwape riziki na kuwategemeza, hawana akili kabisa! Hawataki kufanya wajibu wowote lakini wanataka kufurahia maisha, wanachojua ni kunyoosha mikono yao kudai vitu kutoka kwa nyumba ya Mungu, na hata hivyo, huwa haviwatoshi kamwe. Je, wao si waombaji? Na viongozi wa uongo—wapumbavu hawa—waliendelea tu kutoa faida, na hawakuacha, wakiwafurahisha watu kila mara ili wapate sifa zao, na hata wakifikiri kwamba vitendo kama hivyo vilimtukuza Mungu. Haya ndiyo mambo ambayo viongozi wa uongo hufurahia zaidi kuyafanya. Kwa hivyo, je, kuna mtu yeyote anayeweza kutambua masuala haya, ambaye anaweza kuona kiini cha matatizo haya? Viongozi wengi huyafumbia macho, wakiwaza, “Kwa namna yoyote, mimi sisimamii kazi ya injili, kwa nini nijali kuhusu mambo haya? Si pesa zangu zinazotumika. Mradi tu pesa zilizo mfukoni mwangu haziguswi, ni sawa. Mnaweza kumpa yeyote unayemtaka, hilo linanihusu nini? Si kama pesa hizo zinaishia kwenye kibeti changu hata hivyo.” Kuna watu wengi wasiowajibika, lakini ni watu wangapi wanaoweza kuitetea kazi ya nyumba ya Mungu?

Hivi sasa, kazi ya injili ughaibuni inaendelea kote ulimwenguni. Baadhi ya nchi zina watu wengi wanaoweza kukubali ukweli, huku zingine zikiwa na idadi ya watu wenye ubora wa tabia wa kiwango chachini, hivyo kusababisha upungufu wa watu wanaoweza kukubali ukweli. Baadhi ya nchi hazina uhuru wa imani, zikionyesha upinzani mkali kwa njia ya kweli na kazi ya Mungu, na sio watu wengi wanaoweza kukubali ukweli. Zaidi ya hayo, baadhi ya nchi zina idadi ya watu walio nyuma sana na wenye ubora duni wa tabia hivi kwamba hawawezi kuelewa ukweli bila kujali jinsi unavyoshirikishwa, na inaonekana kwamba watu huko wamepungukiwa na ukweli. Injili haipaswi kuhubiriwa katika sehemu kama hizo. Hata hivyo, wanaohubiri injili hawaoni kiini cha tatizo; hawawahubirii wale ambao wanaweza kukubali ukweli, badala yake wanasisitiza kutafuta visa vigumu huku wakipuuza vile rahisi zaidi. Hawahubiri katika sehemu ambazo kazi ya injili tayari inaenezwa na ni rahisi kuhubiri. Badala yake, wanasisitiza kuhubiri injili katika sehemu hizo maskini na zilizo nyuma, wakihubiri kwa vikundi vya watu wenye ubora duni zaidi, ambao hawawezi kuelewa ukweli, na kwa vikundi vya kikabila wenye dhana nzito za kidini na upinzani mkali wa Mungu. Je, huu sio upotovu? Kwa mfano, chukua Uyahudi, na baadhi ya dini za kikabila na kirangi zilizokita mizizi, ambazo huchukulia Ukristo kama adui na hata kuutesa. Katika kisa ya nchi kama hizi na makabila, injili haipaswi kuhubiriwa. Kwa nini isiwe hivyo? Kwa sababu kuhubiri hakuna maana. Hata kama utatumia rasilimali zote za watu, fedha na mali, miaka mitatu, mitano, au hata kumi inaweza kuisha bila kuona matokeo yoyote muhimu. Kwa kuzingatia hali hii, ni nini kinachopaswa kufanywa? Mwanzoni, pasi na ufahamu kamili, mtu angeweza kujaribu; lakini baada ya kuona hali kwa uwazi—kwamba kuhibiri injili kwao kwa gharama kubwa kunaweza kukosa kuzalisha matokeo mazuri mwishowe—lazima mtu achague njia nyingine, njia itakayozaa matokeo. Je, hili si jambo ambalo viongozi na wafanyakazi wanapaswa kuona wazi? (Ndiyo). Lakini Viongozi wa uongo hawaelewi hili. Suala la wapi pa kuanza kueneza injili ng’ambo linapoibuka, baadhi husema, “Anza na Israeli. Kwa kuwa Israeli ilikuwa msingi wa hatua mbili za kwanza za kazi ya Mungu, lazima ihubiriwe huko. Haijalishi ni vigumu kiasi gani, lazima tuendelee kuwahubiria.” Hata hivyo, baada ya kuhubiri kwa muda mrefu, bila matokeo mazuri, yanayosababisha kukata tamaa. Viongozi wanapaswa kufanya nini wakati huu? Ikiwa ni kiongozi mwenye ubora wa juu na mwenye kubeba mzigo, angesema, “Mahubiri yetu ya injili hayana kanuni; hatujui jinsi ya kufuata mkondo, ila tunaona mambo kulingana na mawazo yetu—huko ni kukosa kujua kwa upande wetu! Upumbavu, ukaidi, na upuzi wa watu hawa haukuwa tulivyotarijia. Tulidhani kwamba kwa sababu wamekuwa wakimwamini Mungu kwa maelfu ya miaka, wanapaswa kuwa wa kwanza kusikiliza injili ya Mungu, lakini tulidhani vibaya; ni wapumbavu sana! Ukweli ni kwamba, Mungu alipokuwa akifanya kazi ya ukombozi, Alikuwa ameshakataa tamaa na wao. Kwetu sisi kurudi na kuwahubiria kutakuwa kujihusisha na juhudi isiyo ya maana; itakuwa kufanya kazi ya kuchoka bila matokeo na kufanya upumbavu. Hatujaelewa vizuri nia za Mungu. Mungu halifanyii kazi jambo hili, hivyo sisi binadamu tunawezaje kulifanya? Tumejaribu mno, lakini haijalishi njia tunayotumia kuhubiri, hawakubali njia ya kweli. Tunapaswa kuachana nalo, tuwaweke kando, na kutowajali kwa sasa. Iwapo kunao ambao wako tayari kutafuta, basi tutawakaribisha na kutoa ushahidi wa kazi za Mungu kwao. Iwapo hakuna wanaotafuta, basi hakuna haja ya sisi kuchukuwa hatua ya kuwatafuta.” Je, hii si kanuni ya kuhubiri injili? (Ndiyo.) Hivyo, kiongozi wa uongo anaweza zingatia kanuni? (Hapana.) Viongozi wa uongo wako na ubora duni na hawana uwezo wa kuona wazi kiini cha suala hilo; watasema, “Mungu amesema kwamba Waisraeli ndio watu Wake wateule. Hatuwezi kamwe kuwaacha wakati wowote. Wanapaswa kupewa kipaumbele; tunahitaji kuwahubiria kwanza kabla ya kuwahubiria watu walio katika nchi zingine. Kama kazi ya Mungu ingeeenzwa Israeli, huo ungekuwa utukufu mkubwa namna gani! Mungu alileta utukufu kutoka Israeli hadi Mashariki, na tunapaswa kurudisha utukufu huo Israeli kutoka Mashariki, na kuwaruhusu waone kwamba Mungu amerudi!” Je, hili si kauli mbiu tu? Je, linaambatana na ukweli? Haya ndiyo maneno ambayo yangesemwa na wasiolewa mambo ya kiroho. Na kuhusu viongozi wa uongo ambao hawafanyi kazi halisi, je? Hawatilii maanani mambo haya. Wanaohubiri injili wamekuwa wakitatizwa na suala hili kwa muda mrefu, wakiwa wamechanganyikiwa kati ya kukata tamaa au kuendelea kuhubiri, bila kujua jinsi ya kutenda. Viongozi wa uongo hawajui kabisa kwamba hili ni tatizo. Wakiwaona watu hawa wakihangaika kwa kutokuwa na njia ya kufuata, wanasema, “Kuna nini cha kuhangaikia? Tuna ukweli na ushuhuda ambao tumeuona; wahubirie tu!” Mtu anasema, “Huelewi, watu hawa ni vigumu sana kuwahubiria.” Masuala muhimu yanapotokea katika kazi hii yanayohitaji viongozi kuyatatua, viongozi hao bado wanapaza sauti wakisema kauli mbiu na maneno matupu. Je, hii ndiyo tabia inayotarajiwa kwa viongozi? Wanapoulizwa kama wapokeaji watarajiwa wa injili wanapaswa kuhubiriwa, wanasema, “Kila mtu anapaswa kuhubiriwa, hasa Waisraeli, wanapaswa kuhubiriwa.” Je, mnaskia tatizo lolote katika maneno haya? Wanajua huu ni upotovu, kasoro katika kazi ya injili inayohitaji kushugulikiwa nao? Watu hawa nyangarika hawana habari na bado wapo pale wakitetea maneno makubwa na kupiga kelele za kauli mbiu, kwa hakika, wao ni taka zisizo na thamani! Na bado wanadhani kwamba wao ni werevu na wenye ubora wa tabia na ni wenye akili. Hawajui hata kwamba dosari kubwa na upotovu kama huo umeonekana katika kazi hiyo; je, wanaweza hata kuanza kuitatua? Uwezekano hapo ni mdogo zaidi. Wanaohubiri injili wote wana wasiwasi mkubwa; kazi ya injili imeathiriwa, imezuiliwa, na haiwezi kuendelea vizuri, na la kushangaza viongozi wa uongo hawana ufahamu wowote kuhusu mkengeuko unaotokea katika kazi. Watu wengi, wanapokutana na matatizo au mkengeuko katika kazi, mara nyingi hawajali, hawagundui, na bado wanaamua kuendelea na mbinu isiyofaa kwa ukaidi bila kujali. Ikiwa viongozi na wafanyakazi pia hawataelewa hali na kuitambua kwa haraka, basi tatizo litakapokuwa kubwa na kuathiri kuendelea kwa kazi, na watu wengi pia waweze kugundua tatizo, viongozi na wafanyakazi hao hubaki wamechanganyikiwa. Hili linasababishwa na uzembe wa wajibu kutoka kwa viongozi na wafanyakazi. Basi, wanawezaje kuepuka matokeo mabaya kama hayo? Viongozi na wafanyakazi lazima wakague kazi mara kwa mara, na waelewe kwa haraka hali halisi na maendeleo ya kazi yenyewe. Ikitukia kwamba ufanisi wa kazi si wa hali ya juu, lazima waone ni sehemu gani yenye dosari na matatizo, na watafakari: “Sasa hivi, watu hawa wanaonekana kuwa na shughuli nyingi, lakini kwa nini hakuna ufanisi wowote dhahiri? Kama kazi ya timu ya injili; watu wengi sana huhubiri injili na kushuhudia kila siku, pamoja na baadhi ya watu wanaoshirikiana katika kazi hii, basi kwa nini watu wengi hawapatikani kila mwezi? Ni sehemu gani iliyo na tatizo? Ni nani anayesababisha tatizo? Mkengeuoko ulisababishwaje? Ulianza lini? Ninahitaji kwenda katika kila kundi ili nijue kila mtu anafanya nini kwa sasa, jinsi wapokeaji watarajiwa wa injili wa sasa walivyo, na kama mwelekeo wa kuhubiri injili ni sahihi; Ninahitaji kujua haya yote.” Kupitia kushauriana, kushirikiana, na kujadili, mkengeuko na dosari katika kazi huonekana wazi taratibu. Tatizo linapogunduliwa, haliwezi kuachwa hivyo; lazima litatuliwe. Basi, ni viongozi wa aina gani wanaoweza kugundua baadhi ya matatizo, mkengeuko, na dosari zinazoonekana katika kazi? Viongozi aina hii wanahitaji kubeba mzigo, kuwa waangalifu mno, na kushiriki katika kila undani wa kazi maalum; kufuatilia, kuelewa, na kufahamu kwa kina kila sehemu; kubaini anachofanya kila mtu, idadi ya watu wanaofaa katika kufanya kazi ipi, wasimamizi wao ni akina nani, ubora wa tabia ya watu hawa ni upi, na kama wanafanya kazi yao vizuri au la, na ufanisi wao ukoje, jinsi kazi inavyoendelea, na kadhalika—mambo haya yote lazima yabainishwe. Zaidi ya hayo, sehemu muhimu zaidi ya kazi ya injili ni kama wahubiri wa injili wana kweli au la, kama wanaweza kufanya ushirika juu ya kweli za maono waziwazi ili kutatua dhana na matatizo ya watu, kama wanaweza kukimu mahitaji ya wapokeaji watarajiwa wa injili ili kuwashawishi kabisa, na kama wanaweza kutumia njia ya mazungumzo katika ushirika wao juu ya ukweli, ili wapokeaji watarajiwa wa injili waweze kusikia sauti ya Mungu zaidi. Kwa mfano, ikiwa mpokeaji mtarajiwa wa injili anataka kujifunza kuhusu ukweli kuhusu umuhimu wa ufunuo wa mwili wa Mungu, lakini mhubiri fulani wa injili kila mara huzungumzia umuhimu wa kazi ya Mungu na kuhusu dhana za kidini ni zipi, je, hili si tatizo? Ikiwa mtu anataka tu kujifunza kuhusu jinsi anavyoweza kukombolewa na maudhui ya mpango wa usimamizi wa Mungu yanayohusu kuwakomboa wanadamu, je, si huu ni wakati wa kushiriki kuhusu ukweli wa maono wa hatua tatu za kazi ya Mungu? (Ndiyo.) Lakini mhubiri huyu wa injili anaendelea kuzungumzia kuadibu na hukumu ya Mungu, na kufichua Kwake kwamba tabia potovu za watu zinajumuisha kiburi, udanganyifu, na uovu, na mada zingine kama hizo. Kabla ya yule aliye upande huo mwingine kukubali kazi ya Mungu, mhubiri wa injili anaanza kuzungumza na yeye kuhusu kuadibu na hukumu, akifichua tabia zao potovu. Matokeo yake, mtu huyo anachukizwa, hapati anachotaka, na matatizo yake yanayohitaji kutatuliwa yanaendelea kubaki bila suluhisho; anapoteza hamu na hayuko tayari kuendelea kuchunguza. Je, hili si tatizo kwa mhubiri wa injili? Mhubiri wa injili haelewi ukweli, au hana uelewa wa mambo ya kiroho, na hivyo hajui kabisa kile ambacho mtu huyo mwingine anahitaji, kwa kushindwa kutoa hoja anapozungumza, akizungumza maneno yasioeleweka kwa muda, na kutotatua kabisa masuala ya mpokeaji mtarajiwa wa injili—je, wanawezaje kupata watu kwa kuhubiri injili kwa njia hii?

Viongozi wa uongo hupuuza masuala yoyote wanayokumbana nayo katika kazi yao. Haijalishi ni matatizo gani yanayotokea katika kazi ya injili, na haijalishi jinsi watu waovu wanavyovuruga na kuathiri kazi hii, hawazingatii uangalizi wowote humo, kana kwamba haina uhusiano nao. Viongozi wa uongo wamechanganyikiwa katika kazi yao; hata ikiwa mtu fulani ana matokeo fulani au anafuata kanuni za ukweli katika wajibu wake, hawapeani usimamizi au uchunguzi, wakiwaruhusu watu kufanya vyovyote kwa uhuru bila kujali matokeo. Hili husababisha kupotoka na dosari zinazoonekana katika kazi ya injili kutotatuliwa kamwe, na idadi isiyohesabika ya watu wanaotafuta njia ya kweli huishia kupotea, wasiweze kuletwa mbele za Mungu haraka iwezekanavyo. Baadhi ya watu, baada ya kukubali kazi ya Mungu katika siku za mwisho, husema, “Kwa kweli, mtu alinihubiria injili miaka mitatu iliyopita. Haikuwa kwamba sikutaka kuikubali au kwamba niliamini propaganda hasi; aliyenihubiria hakuwa na uwajibikaji. Hakuweza kujibu maswali niliyouliza, na hakuwa wazi katika ushirika nilipotafuta ukweli, akinena tu maneno yasiyo na maana. Kwa hivyo, sikuwa na budi ila kuondoka kwa masikitiko.” Miaka mitatu baadaye, baada ya kufanya uchunguzi mtandaoni na kisha kutafuta na kufanya ushirika na ndugu na dada, watu hawa hutatua dhana na mikanganyiko yote mioyoni mwao mmoja baada ya mwingine wakithibitisha kikamilifu kwamba ni Mungu anayeonekana na kufanya kazi, na kukubali. Hili ni wao kukubali kazi ya Mungu kupitia utafutaji na uchunguzi wao wenyewe. Kama aliyehubiri injili angeweza kushiriki ukweli waziwazi na kutatua dhana na maswali yao miaka mitatu iliyopita, wangeikubali miaka mitatu mapema zaidi. Ukuaji katika uzima ulicheleweshwa kwa kiasi gani katika miaka hii mitatu! Hili lazima litambulike kama uzembe wa kuwajibika kwa upande wa wale wanaohubiri injili na linahusiana kwa kina na wao kutoelewa ukweli. Baadhi ya wafanyakazi wa injili hawaweki umakini katika kujizatiti na ukweli, wakiwa tu na uwezo tu wa kusema mafundisho fulani bila kuweza kutatua mawazo ya watu au masuala halisi. Kwa sababu hiyo, watu wengi hawakubali injili kwa wakati unaofaa wanapoisikia, na hivyo kuchelewesha ukuaji wa maisha yao kwa miaka kadhaa. Lazima isemwe kwamba viongozi wanaosimamia kazi ya injili wana wajibu kwa hili kutokana na mwongozo wao hafifu na usimamizi usiotosha. Ikiwa viongozi na wafanyakazi kweli wanabeba mzigo na wanaweza kuvumilia mateso kidogo zaidi, kujifunza ushirika wa ukweli zaidi, na kuonyesha uaminifu zaidi, kushirikiana wazi katika nyanja zote za ukweli, ili wafanyakazi hao wa injili waweze kushiriki ukweli ili kutatua mawazo na mashaka ya watu, basi matokeo ya kuhubiri injili yatakuwa bora zaidi na zaidi. Hii ingewezesha watu wengi zaidi wanaochunguza njia ya kweli ya kukubali kazi ya Mungu mapema na kurudi mbele ya Mungu kupokea wokovu Wake mapema. Kazi ya kanisa inacheleweshwa kwa sababu tu viongozi wa uongo wamezembea katika uwajibikaji wa majukumu yao, hawafanyi kazi yao halisi wala kufuatilia na kusimamia kazi, na hawawezi kufanya ushirika juu ya ukweli ili kutatua matatizo. Bila shaka, pia ni kwa sababu viongozi hawa wa uongo hujishughulisha na faida za hadhi, hawatafuti ukweli hata kidogo, na hawataki kufuatilia, kusimamia, au kuelekeza kazi ya kueneza injili—na matokeo yake ni kwamba kazi inaendelea polepole, kukengeuka, upuuzi, na makosa ya uzembe yanayosababishwa na binadamu hushindwa kusuluhishwa au kutatuliwa haraka, hili huathiri vibaya ufanisi wa kueneza injili. Ni pale tu matatizo haya yanapogunduliwa na Aliye juu na viongozi na wafanyakazi kuambiwa lazima wayarekebishe ndipo matatizo haya yanarekebishwa. Kama vipofu, viongozi hawa wa uongo hawawezi kugundua matatizo yoyote, na hakuna kanuni zozote kamwe katika jinsi wanavyofanya mambo, na hata hivyo hawawezi kutambua makosa yao wenyewe, na wanakubali tu makosa yao wanapokatiliwa na Aliye juu. Kwa hivyo ni nani anayeweza kumudu kuchukua jukumu la hasara zilizosababishwa na viongozi hawa wa uongo? Hata kwa kuwaondoa kutoka kwenye nafasi zao, hasara walizosababisha zinawezaje kufidiwa? Kwa hivyo pale inapogunduliwa kwamba kuna viongozi wa uongo ambao hawawezi kufanya kazi yoyote halisi, wanapaswa kuachishwa kazi mara moja. Katika baadhi ya makanisa, kazi ya injili huendelea polepole sana, na haya ni matokeo ya viongozi wa uongo kutofanya kazi halisi tu, pamoja na visa vingi vya kupuuza na kufanya makosa kwa upande wao.

Katika vipengele vyote vya kazi ambavyo viongozi wa uongo hufanya, kwa kweli kuna masuala, mkengeuko, na dosari nyingi ambazo wanahitaji kutatua, kusuluhisha, na kurekebisha. Hata hivyo, kwa sababu viongozi hawa wa uongo hawana hisia ya mzigo, wakijiingiza tu katika faida za hadhi yao bila kufanya kazi yoyote halisi, wanaishia kuharibu kazi. Katika baadhi ya makanisa, watu hawajaungana katika mawazo yao, huku kila mtu akishuku, akijihadhari, na kudhoofishana, huku wakiogopa kuondolewa na nyumba ya Mungu. Wakikabiliwa na hali hizi, viongozi wa uongo hawafanyi juhudi za kuzitatua, wakishindwa kufanya kazi yoyote halisi, maalum. Kazi ya kanisa inasimama, lakini viongozi wa uongo hawakasirishwi na hili hata kidogo, bado wanaamini kwamba wamefanya kazi nyingi wenyewe na hawajachelewesha kazi ya kanisa. Viongozi hao wa uongo kimsingi hawawezi kufanya kazi ya kutoa uzima, wala hawawezi kutatua matatizo halisi kulingana na ukweli. Wanafanya tu kazi ndogo ya mambo ya jumla ambayo imepeanwa kwa namna maalum na kuainishwa na Aliye juu, kana kwamba kazi yao inafanywa kwa ajili ya Aliye juu pekee. Linapokuja suala la kazi ya msingi ya kanisa ambayo Aliye juu amekuwa akitoa sharti kila mara—kama vile kazi ya kutoa uzima na kazi ya kuwakuza watu—au kazi fulani maalum zinazoongozwa na Aliye juu, hawajui jinsi ya kuifanya na hawawezi kuifanya. Wanagawa kazi hizi kwa wengine na kisha wanafikiri kazi yao imekamilika. Wanafanya sawasawa na vile walivyoagizwa na Aliye juu, na wao huchukua hatua kidogo tu wanapochochewa; vinginevyo, wao si watendaji na wenye kufanya mambo kwa juujuu—hawa ni viongozi wa uongo. Kiongozi wa uongo ni nini? Kwa ufupi, ni mtu ambaye hafanyi kazi halisi, ambaye hafanyi kazi yake kama kiongozi, akionyesha kutowajibika kabisa katika kazi muhimu na ya msingi na kutochukua hatua yoyote—huyu ndiye kiongozi wa uongo. Viongozi wa uongo hujishughulisha tu na mambo ya jumla ya juu juu, wakikosea hili kwa kufanya kazi halisi, na kwa kweli, linapokuja suala la kazi yao kama kiongozi na kazi muhimu waliyopewa na nyumba ya Mungu, hawafanyi yoyote vizuri. Zaidi ya hayo, masuala mara nyingi hutokea ndani ya vipengele mbalimbali vya kazi ya kanisa vinavyohitaji azimio la kiongozi, lakini hawawezi kuyatatua, mara nyingi wanachukua mtazamo wa kuepuka, na ndugu hawawezi kuyapata wanapotaka kutatua suala. Wakifanikiwa kumpata kiongozi, kiongozi huwakwepa kwa kisingizio cha kuwa na shughuli nyingi na kazi na kuwaomba ndugu wasome maneno ya Mungu peke yao na kutafuta ukweli ili kutatua matatizo yao kwa kujitegemea, wakichukua mbinu ya kutofanya kazi kwa mikono yao wenyewe. Hii hatimaye husababisha mrundikano wa masuala mengi yasiyotatuliwa, kusimamisha maendeleo katika vipengele vyote vya kazi na kusimamisha kazi ya kanisa. Haya ni matokeo ya viongozi wa uongo kutofanya kazi halisi. Viongozi wa uongo kamwe si wenye ari au bidii kuhusu majukumu yao ya msingi, wala hawatafuti ukweli ili kutatua masuala mbalimbali. Hii ina maana kwamba viongozi wa uongo hawana uwezo wa kufanya kazi halisi na kutatua masuala yoyote. Kile ambacho viongozi wa uongo hufanya vizuri zaidi ni kuhubiri maneno na mafundisho, kuropokwa kauli mbiu, na kuwahimiza wengine, wakizingatia tu kujishughulisha na kazi za jumla. Kuhusu kazi ya msingi ya kanisa waliyokabidhiwa na nyumba ya Mungu, kama vile kukimu uzima na kushiriki ukweli ili kutatua masuala, hawajui jinsi ya kuyafanya, hawajifunzi jinsi ya kufanya hivyo, na hawawezi kutatua matatizo yoyote halisi—hawa ndio viongozi wa uongo.

Baadhi ya viongozi wa uongo, wanapoambiwa waelekeze kazi ya maandishi kama vile kuandika miswada, kuandika makala ya ushuhuda wa matukio, na kazi nyingine maalum, wanafikiri kwamba kwa vile ni maelekezo tu, hawahitajiki kufanya kazi thabiti, kwa hivyo badala yake wanazunguka huku na kule. “Zhang,” wanasema, “nakala yako inaendeleaje?” “Nakaribia kumaliza.” “Li, unapata ugumu wowote kuandika mswada huo?” “Ndiyo, je, unaweza kunisaidia kuutatua?” “Nyinyi nyote mjadiliane kati yenu. Mfanye maombi zaidi.” Hawa viongozi wa uongo hawakosi tu kuwaelekeza ndugu na dada, bali pia hawazingatii kutekeleza kazi zao vyema, wao daima huzurura na kuishi maisha ya mapumziko na starehe. Juu juu, inaonekana wanakagua kazi, lakini kwa kweli hawatatui matatizo yoyote—wao ni warasimu tu! Hao maofisa hodari katika baadhi ya nchi katika ulimwengu usioamini vilevile ni binadamu wapotovu, lakini hata ni wema zaidi ya hawa viongozi wa uongo, ambao hawana hisia za uwajibikaji ambazo maofisa hawa wanazo. Kwa mfano, baada ya mlipuko wa janga, nchi kote ulimwenguni zilianza kutekeleza hatua za kinga. Mwishowe, nchi nyingi kati ya hizi zilikubali kwamba jitihada za kinga za Taiwan zilikuwa zinazofaa, ikiashiria kwamba maofisa wa serikali wa Taiwan walitekeleza kazi zao za kupambana na janga kwa viwango vya juu sana na kwa utondoti mkubwa sana. Kwa nchi ya kilimwengu, kwa maofisa na wanasiasa miongoni mwa binadamu wapotovu, kutekeleza kazi kwa viwango vya juu sana na kwa utondoti hakika ni wa kusifiwa. Maofisa wengi wa Ulaya walikuwa tayari kuitembelea na kujifunza kutoka kwa Taiwan; kutokana na taswira hii maofisa wa serikali wa Taiwan walikuwa bora zaidi kuliko wa mataifa mengine. Kwa sababu tu, maofisa wao wengi waliweza kufanya kazi thabiti na kujitahidi kutimiza majukumu yao, inathibitisha kwamba hawa maofisa walitosheleza mahitaji. Baadhi ya viongozi na wafanyakazi kanisani daima huwa wazembe wanapofanya wajibu wao, na haijalishi wanavyopogolewa, hakuna ufanisi. Naona kwamba tabia ya hawa viongozi na wafanyakazi hata hailingani na ile ya maofisa wanaotoka katika ulimwengu usioamini ambao wanaweza kufanya kazi halisi. Wengi wao hudai kumwamini Mungu na kufuatilia ukweli, lakini kwa kweli, hawako tayari kulipa gharama. Kuna ukweli mwingi unaotolewa kwao, lakini huu ndio mtazamo wao kuhusu kufanya wajibu wao. Matokeo ni kwamba wote wanakuja kuwa viongozi wa uongo, ambao wanapungukiwa wakilinganishwa na maofisa bora wa serikali! Matakwa Yangu kwa watu kwa kweli si ya juu; Sihitaji kwamba waelewe ukweli mwingi au wawe na ubora wa tabia wa juu. Kiwango cha chini kinachostahili ni kutenda kwa dhamira na kutimiza majukumu yako. Iwapo hakuna lingine, basi angalau, unastahili kutimiza riziki yako na agizo ambalo Mungu amekupa; hilo linatosha. Lakini kazi ya Mungu imefanywa kufikia sasa, na, je, watu wengi wanaweza kutenda kwa dhamira? Ninaona kwamba baadhi ya maofisa katika nchi za kidemokrasia wanazungumza na kutenda kwa uaminifu. Hawatii chumvi au kuzungumza nadharia ndefu, hotuba zao hasa ni kali na za kweli, na wanaweza kushughulikia masuala mengi halisi. Kazi yao hakika ni nzuri kabisa, inatoa taswira kamili ya uadilifu na ubinadamu wao. Ukitazama wengi wa viongozi na wafanyakazi katika kanisa sasa hivi, katika kazi zao, wanafanya kwa namna isiyo ya dhati na ni wazembe, hawajatimiza matokeo mema zaidi, na kukamilisha kabisa majukumu yao. Baada ya wao kuwa viongozi, wanageuka kuwa maofisa wa dini, wanakuwa wafidhuli na kutoa amri, na kuwa warasimu. Wanazingatia tu kujiingiza katika faida za vyeo vyao na wanapenda kuona kila mtu akiwafuata kila mahali na kuzunguka mahali walipo. Kwa nadra wao hujishughulisha kwa kina na mashinani ya kanisa kutatua matatizo halisi. Mioyoni mwao, wanaenda mbali zaidi na zaidi kutoka kwa Mungu. Viongozi na wafanyakazi wa uongo wa aina hii hawabadilishiki kabisa! Nimefanya ushirika kuhusu ukweli kwa uangalifu sana, lakini hawa viongozi na wafanyakazi hawakubali, wanashikilia kwa ukaidi mawazo yasiyo sahihi na hawatikisiki. Mtazamo wao kuhusu wajibu wao daima ni wa uzembe na hawana nia kamwe ya kutubu. Ninaona kwamba watu hawa hawana dhamiri, hawana mantiki, hawana ubinadamu hata kidogo. Basi Ninatafakari: Je, bado ni muhimu kushiriki tena na tena kuhusu huu ukweli na watu wa aina hii? Je, Ninahitaji kufanya ushirika kuwa mahususi? Je, Ninahitaji kuvumilia mateso haya? Je, haya maneno yanapita kiasi? Baada ya kuwaza kiasi, Ninaamua bado lazima Niongee, kwa kuwa ingawa haya maneno hayana athari kwa wale bila dhamiri hata kidogo au mantiki, ni ya maana kwa wale ambao, ingawa ni wenye ubora wa chini wa tabia wanaweza kukubali ukweli na kufanya majukumu yao kwa kweli. Viongozi wa uongo hawafanyi kazi halisi na hawatimizi wajibu wao, lakini wale wanaofuata ukweli watajifunza mafunzo, wanakuja kuwa na msukumo na kutafuta njia ya kutia katika vitendo kutokana na haya maneno na masuala. Uingiaji katika uzima si rahisi sana; bila mtu wa kusaidia na kukukimu, bila kufafanua na kuainisha kila kipengele cha ukweli, watu ni dhaifu sana, mara kwa mara wakijipata katika hali ya kukosa msaada na kufadhaika, hali ya uhasi na kutoonyesha hisia. Kwa hivyo, mara nyingi, Ninapoona viongozi hawa wa uongo Ninapoteza hamu ya kushiriki nao. Hata hivyo Ninapowaza kuhusu mateso waliyovumilia na gharama waliyolipa kwa wale wanaomwamini Mungu kwa kweli na wale wanaofanya wajibu wao kwa uaminifu, Ninabadili mawazo Yangu. Si kwa sababu nyingine yoyote kando na hii: Hata watu 30 hadi 50—au wakiwa wachache 8 au 10—wanaweza kujitoa na kuwa waaminifu kwa kufanya majukumu yao, na wako tayari kusikiliza na kunyenyekea, basi kuzungumza haya maneno ni kwa thamani. Singekuwa na motisha yoyote ndani Yangu kuongea na kushiriki na wale ambao hawana dhamiri na mantiki; kuzungumza na hawa watu kunachosha na ni bure. Wengi wenu hamfuatilii ukweli na hamlipi gharama katika wajibu wenu—hamhisi mzigo au uaminifu, mnafanya tu mambo kwa namna isiyo ya dhati, na mnafanya mambo kwa kusitasita kwa matumaini ya kupata baraka. Kusikiliza maneno haya hakika ni fadhila ambazo hamstahiki. Mnawatumia wale wanaofanya wajibu wao kwa kweli, ambao hulipa gharama kwa kweli, walio na uaminifu na wanaobeba mzigo, na ambao wako tayari kutend ukweli. Maneno haya yanawalenga watu hao, na mnapata fadhila isiostahiki kwa kuyasikiliza. Iwapo itatazamiwa kwa hii taswira—yaani, kwamba wengi wenu mna mtazamo wa kufanya mambo kwa namna isiyo ya dhati bila bidii yoyote katika wajibu wenu—basi ninyi hamstahili kusikia haya maneno. Je, mbona hamstahili? Kwa sababu hata mkiyasikia, yote ni kazi bure, haijalishi yanasemwa kiasi gani au jinsi yalivyo ya utondoti, ninyi mnayasikiliza tu kwa namna isiyo ya dhati, bila kuyatenda maneno haya haijalishi mnaelewa kiasi gani baada ya kuyasikiliza. Je, ni nani anayestahili kuzungumziwa haya maneno? Je, ni nani anayestahili kuyasikiliza? Wale tu walio tayari kulipa gharama, ambao wanaweza kujitumia kwa dhati, na ambao ni waaminifu katika wajibu wao na agizo lao ndio wanaostahili kuyasikiliza. Je, kwa nini Ninasema wanastahili kusikiliza? Kwa sababu mara tu wanapoelewa ukweli kidogo baada ya kusikiliza, wanaweza kuutia katika vitendo, na wanatenda yale wanayoelewa. Sio wenye kuponyoka na hawazembei; wanazingatia ukweli na matakwa ya Mungu kwa mtazamo wa ukweli na kutamani sana, wakiweza kupenda na kukubali ukweli. Hivyo, baada ya kusikiliza, haya maneno yana athari kwao na yanatimiza matokeo.

Majukumu ya Viongozi na Wafanyakazi (5)

Katika mkutano uliopita, tulishiriki kuhusu kipengele cha tano cha majukumu ya viongozi na wafanyakazi. Katika mchakato wa ushirika kuhusu kipengele cha tano, tulichanganua baadhi ya udhihirisho na matendo ya viongozi wa uongo, na tukamaliza kushiriki juu ya kipengele hiki. Sasa tutashiriki kuhusu vipengele vya sita na saba vya majukumu ya viongozi na wafanyakazi. Je, maudhui maalum ya vipengele hivi viwili ni yapi? (Kipengele cha Sita: Kuendeleza na kukuza kila aina ya talanta inayostahili ili wote wanaofuatilia ukweli waweze kuwa na fursa ya kujifunza na kuingia katika uhalisi wa ukweli haraka iwezekanavyo. Kipengele cha Saba: Kuwatenga na kuwatumia watu wa aina tofauti kwa busara, kwa kuzingatia ubinadamu na nguvu zao, ili kila mmoja atumike kadiri ya ubora wake.) Hebu basi tuchanganue vitendo na maonyesho mbalimbali ya viongozi wa uongo kuhusu vipengele hivi viwili. Vipengele hivi viwili ni vya kundi moja, ambalo linahusu kanisa kuwakuza, kuwastawisha, na kuwatumia watu wa aina zote. Hebu kwanza tushiriki kuhusu kanuni za nyumba ya Mungu katika kukuza na kustawisha kila aina ya talanta zilizo na sifa hitajika. Kwa njia hiyo, je, basi kimsingi si mtaweza kuelewa baadhi ya kanuni ambazo viongozi na wafanyakazi wanapaswa kuzingatia wanapofanya kazi hii? Mnaweza kuwaza, “Kama viongozi na wafanyakazi, mara nyingi tunakutana na mambo haya, tayari tunaifahamu kazi hii na tuna uzoefu kiasi nayo, kwa hivyo hata Usiposema chochote zaidi kuihusu, tunaielewa, na Huhitaji kushiriki zaidi kuihusu.” Kwa hivyo, je, hakuna haja ya kushiriki kuihusu? (Tunahitaji ushirika Wako kuihusu. Bado hatuelewi kanuni katika suala hili, na kuna baadhi ya watu wenye talanta ambao bado hatujui jinsi ya kuwatambua.) Viongozi na wafanyakazi wengi bado wamechanganyikiwa sana kuhusu jinsi ya kufanya kazi hii, na wako katika mchakato wa kuielewa zaidi, na hawawezi kuelewa kanuni sahihi, kwa hivyo bado tunahitaji kushiriki kuhusu mambo ya ndani.

Kipengele cha Sita: Kuendeleza na kukuza kila aina ya talanta inayostahili ili wote wanaofuatilia ukweli waweze kuwa na fursa ya kujifunza na kuingia katika uhalisi wa ukweli haraka iwezekanavyo

Viongozi wa Uwongo Hawafanyi Kazi Halisi, Jambo Linalochelewesha Maendeleo ya Kazi

Kwa nini nyumba ya Mungu inakuza na kustawisha aina zote za watu wenye talanta? Je, inakuza na kustawisha aina zote za watu wenye talanta kwa ajili ya kujihusisha na sayansi, elimu, na fasihi? Watu wateule wa Mungu wanapaswa kujua tayari kwamba nyumba ya Mungu inapokuza na kustawisha aina mbalimbali za watu wenye talanta, hili halifanyiki ili kutengeneza aina fulani ya bidhaa ya teknolojia ya hali ya juu na kuunda muujiza au kufanya utafiti katika historia ya maendeleo ya mwanadamu, sembuse kupanga aina yoyote ya mipango kwa ajili ya mustakabali wa wanadamu. Kwa nini, basi, nyumba ya Mungu inakuza na kustawisha aina zote za watu wenye talanta? Je, mnaelewa hili au la? (Ili kueneza injili ya ufalme.) Ili kueneza injili ya ufalme—hii ni sababu moja. Kuna lipi lingine? (Kwa hivyo kila mtu anayefuatilia ukweli anaweza kupata fursa ya kufundisha.) Hiyo ni kweli, jibu hili lina mantiki kabisa na linagonga ndipo. Ni ili watu wengi zaidi wanaofuatilia ukweli waweze kupata fursa ya kufundisha, na kuingia katika uhalisi wa ukweli haraka iwezekanavyo. Majibu yote mawili ambayo ninyi mmeyatoa sasa hivi ni sahihi na sawa. Kuwakuza na kuwastawisha watu wenye talanta za kila aina na nyumba ya Mungu kwa upande mmoja kunahusiana na kueneza injili ya ufalme na kazi ya Mungu, na kwa upande mwingine, kunahusiana na shughuli za mtu binafsi na kuingia. Hivi ndivyo vipengele viwili vikuu. Kuzungumza kwa uhakika, umuhimu wa nyumba ya Mungu kukuza na kustawisha watu wenye talanta za kila aina ni upi? Hasa ni kazi gani inayofanywa kanisani na watu hawa wanaokuzwa na kustawishwa? Nyumba ya Mungu inapomkuza na kumstawisha mtu kuwa kiongozi wa timu, msimamizi, au kiongozi wa kanisa au mfanyakazi, je, anafanywa kuwa kiongozi? (Hapana.) Nyumba ya Mungu huwakuza na kuwastawisha watu ili waweze kuwajibika kwa miradi au kazi maalum ndani ya kazi mbalimbali za kanisa, kama vile kazi ya injili, kazi ya maandishi, kazi ya utengenezaji wa filamu, kazi ya unyunyizaji, pamoja na mambo mengine ya jumla, na kadhalika. Kwa hivyo, wanafanyaje kazi hizi maalum? Kwa kufanya kazi mbalimbali za kanisa kulingana na mahitaji ya Mungu, kanuni za ukweli za maneno ya Mungu, na mipango ya kazi ya nyumba ya Mungu, na hivyo kufanya wajibu wao kulingana na mahitaji ya Mungu na kutenda kulingana na kanuni za ukweli. Kwa kuzingatia ukweli kwamba watu hawa wanakuzwa na kustawishwa ili watekeleze kazi, si kuwa na cheo au hadhi rasmi inayowawezesha kufanya kazi yao vizuri. Badala yake, lazima wawe na kiwango fulani ili waweze kufanya kazi maalum, yaani, kufanya kile ambacho Mungu amewaaminia kufanya, au kwa maneno mengine, wajibu na kazi iliyo na kujukumika. Huu ndio umuhimu na ufafanuzi maalum wa kukuza na kustawisha aina mbalimbali za watu wenye talanta kama ilivyotajwa katika kipengele cha sita cha majukumu ya viongozi na wafanyakazi. Kwa hivyo, katika kuwakuza na kuwastawisha watu, lengo la nyumba ya Mungu ni kukuza aina zote za watu wenye talanta ili kufanya kazi mbalimbali za kanisa vizuri kulingana na mahitaji ya Mungu na mipango ya kazi ya nyumba ya Mungu; ni kuwawezesha watu hawa kufanya kazi mbalimbali maalum za kanisa. Wakati huo huo, nyumba ya Mungu huwalea na kuwafundisha watu hawa ili wajifunze jinsi ya kutafakari maneno ya Mungu, kushiriki katika ukweli, na kutenda kulingana na kanuni, ikiwaongoza kutenda ukweli na kuishi kwa maneno ya Mungu, na kuingia katika uhalisi wa ukweli, na kuwawezesha kuwa na uzoefu na ushuhuda wa kweli, baada ya hapo wanaweza kuwaongoza, kuwanywesha, na kuwapa wengine, na kufanya kazi nzuri ya vitu mbalimbali vya kanisa, na wakati huo huo, watu wateule wa Mungu wanaweza kuwezeshwa kujitiisha kwa Mungu, kumshuhudia Mungu, na kutimiza wajibu wa kuhubiri injili. Njia ya kutenda kwa ajili ya kukuza na kustawisha kila aina ya watu wenye talanta ni, kwa upande mmoja, kuwaongoza watu katika kutenda na kupitia maneno ya Mungu, kujijua wenyewe, kutupilia mbali tabia zao mbovu, na kuingia katika uhalisi wa ukweli; kwa upande mwingine, ni kwa viongozi na wafanyakazi kutumia uzoefu wao wa vitendo wa uaminifu na utii kuwaongoza na kuwalea watu katika kutimiza majukumu yao na kutoa ushuhuda mkubwa kwa Mungu. Hizi ndizo njia mbili kuu za kutenda kwa ajili ya kuwastawisha aina mbalimbali za watu wenye talanta. Hii ndiyo kazi mahususi inayohusika katika kukuza na kustawisha aina mbalimbali za watu wenye talanta, na pia ni umuhimu halisi wa kukuza na kustawisha.

Vigezo Vinavyohitajika kwa Aina Mbalimbali za Watu Wenye Talanta Ambao Nyumba ya Mungu Inakuza na Kustawisha

I. Vigezo Vinavyohitajika kwa Viongozi na Wafanyakazi na Wasimamizi wa Vipengele Mbalimbali vya Kazi

“Aina mbalimbali za watu wenye talanta wanaokuzwa na kustawishwa na kanisa” hurejelea akina nani? Hilo linajumuisha malengo gani? Kwanza ni aina ya watu ambao wanaweza kuwa wasimamizi wa vipengele mbalimbali vya kazi. Je, viwango vinavyohitajika kwa wasimamizi wa vipengele mbalimbali vya kazi ni vipi? Kuna viwango vitatu vikuu. Kwanza, lazima wawe na uwezo wa kuuelewa ukweli. Ni wale tu ambao wanaweza kuelewa ukweli bila upotoshaji na kupata hitimisho ndio watu wenye ubora mzuri wa tabia. Watu wenye ubora mzuri wa tabia lazima angalau wawe na uelewa wa kiroho na waweze kula na kunywa maneno ya Mungu kwa kujitegemea. Katika mchakato wa kula na kunywa maneno ya Mungu, lazima waweze kukubali kwa kujitegemea hukumu, kuadibu, na upogoaji wa maneno ya Mungu, na kutafuta ukweli ili kutatua dhana na mawazo yao wenyewe na kuchafuliwa kwa mapenzi yao wenyewe, pamoja na tabia zao potovu—wakifikia kiwango hiki inamaanisha wanajua jinsi ya kupitia kazi ya Mungu, na hii ni dhihirisho la kiwango kizuri. Pili, lazima wabebe mzigo kwa kazi ya kanisa. Watu wanaobeba mzigo kweli hawana shauku tu, wana uzoefu wa kweli wa maisha, wanaelewa ukweli fulani, na wanaweza kuona kupitia baadhi ya matatizo. Wanaona kwamba katika kazi ya kanisa na watu wateule wa Mungu kuna shida na matatizo mengi ambayo yanahitaji kutatuliwa. Wanaona hili kwa macho yao na kuwa na wasiwasi nalo mioyoni mwao—hii ndiyo maana ya kubeba mzigo kwa ajili ya kazi ya kanisa. Ikiwa mtu ni mwenye ubora mzuri wa tabia tu na ana uwezo wa kuelewa ukweli, lakini ni mvivu, anatamani starehe za mwili, hayuko tayari kufanya kazi halisi, na hufanya kazi kidogo tu wakati Aliye juu Anapompa muda wa mwisho wa kukamilika kwake, wakati hawezi kuepuka kutofanya hivyo, basi huyu ni mtu asiyebeba mzigo. Watu wasiobeba mzigo ni watu ambao hawafuatilii ukweli, watu wasio na hisia ya haki, na wazembe ambao hushinda siku nzima wakila tu, bila kufikiria chocote kwa uzito. Tatu, lazima wawe na uwezo wa kufanya kazi. “Uwezo wa kufanya kazi” unamaanisha nini? Kwa ufupi, inamaanisha kwamba sio tu kwamba wanaweza kugawa kazi na kuwapa watu maagizo, lakini pia wanaweza kutambua na kuyatatua matatizo—hii ndiyo maana ya kuwa na uwezo wa kufanya kazi. Zaidi ya hayo, wanahitaji pia ujuzi wa kupangilia. Watu wenye ujuzi wa kupanga wana ujuzi hasa wa kuwaleta watu pamoja, kupanga na kupanga kazi, na kutatua matatizo, na wanapopanga kazi na kutatua matatizo, wanaweza kuwashawishi watu kikamilifu na kuwafanya watii—hii ndiyo maana ya kuwa na ujuzi wa kupanga. Wale ambao kweli wana uwezo wa kufanya kazi wanaweza kutekeleza kazi maalum zilizopangwa na nyumba ya Mungu, na wanaweza kufanya hivyo haraka na kwa uamuzi bila uzembe wowote, na zaidi ya hayo wanaweza kufanya kazi mbalimbali vizuri. Hivi ndivyo viwango vitatu vya nyumba ya Mungu kwa ajili ya kuwakuza viongozi na wafanyakazi. Ikiwa mtu anafikia viwango hivi vitatu, ni mtu adimu, mwenye talanta na anapaswa kustawishwa, kukuzwa, na kufundishwa mara moja, na baada ya kufanya kutenda kwa muda, anaweza kuchukua kazi hiyo. Yeyote aliye na ubora mzuri wa tabia, anayebeba mzigo, na mwenye uwezo wa kufanya kazi hahitaji watu kuwa na wasiwasi kila wakati juu yake na kumsimamia na kumhimiza katika kazi yake. Yeye ni makini, anajua ni kazi zipi zinazopaswa kufanywa wakati gani, ni kazi zipi za kukagua na kusimamia, na ni kazi zipi zinazohitaji kuchunguzwa au kuangaliwa kwa karibu. Anafahamu vyema mambo haya. Watu kama hao ni wa kutegemewa na wa kuaminika kiasi katika kazi zao, na hakuna matatizo makubwa yatakayotokea. Hata kama matatizo yatatokea, yatakuwa masuala madogo ambayo hayaathiri kazi muhimu, na Mungu hawezi kuwa na wasiwasi kuhusu kazi ambayo watu hawa hufanya. Ni wale tu ambao wanaweza kujitegemea katika kazi zao ndio wenye uwezo wa kufanya kazi. Wale ambao hawawezi kujitegemea na kila mara wanawafanya wengine wawe na wasiwasi kuwahusu, wawaangalie, kuwasimamia, na hata kuwashika mkono na kuwafundisha cha kufanya ni aina ya watu ambao wana sifa duni sana. Matokeo ya kazi ambayo watu wenye ubora wa tabia wa kawaida hufanya ni ya kawaida kabisa, na watu hawa wanawahitaji wengine wawaangalie na kuwasimamia kabla hawajafanya chochote. Kwa upande mwingine, watu wenye ubora mzuri wa tabia wanaweza kujitegemea wenyewe baada ya kufundishwa kwa muda, na kila wakati Aliye juu Anapowapa maelekezo ya kazi na kujifunza kanuni fulani, wanaweza kuelewa kanuni, kutekeleza kazi kulingana nazo, na kimsingi kufuata njia sahihi bila kupotoka au kuwa na dosari kubwa sana, na kufikia matokeo wanayopaswa kupata—hii ndiyo maana ya kuwa na uwezo wa kufanya kazi. Kwa mfano, nyumba ya Mungu inahitaji kanisa lisafishwe, na wapinga Kristo na watu waovu watambuliwe na kutimuliwa kutoka kanisani, na aina ya watu wenye uwezo wa kufanya kazi kimsingi hawapotoki wanapotekeleza kazi hii. Mara tu mpinga Kristo anapotokea, inachukua takriban nusu ya mwaka kwa wao kufunuliwa na kuondolewa. Wakati huu, wale walio na uwezo wa kufanya kazi wanaweza kuwatambua, kushiriki kuhusu ukweli ili kuchanganua udhihirisho wa mpinga Kristo, na kuwasaidia akina ndugu kupata utambuzi wao na wasipotoshwe, na hivyo kuwawezesha kuinuka ili kufichua na kumfukuza mpinga Kristo pamoja. Wapinga Kristo au watu waovu wanapoonekana katika mawanda ya kazi ya watu walio na uwezo wa kufanya kazi, kimsingi akina ndugu hawapotoshwi au kushawishiwa. Ni watu wachache tu wenye kuboronga na wale wenye ubora duni wa tabia ndio hupotoshwa, na hili ni jambo la kawaida. Watu wenye ubora mzuri wa tabia na walio na uwezo wa kufanya kazi wanaweza kufanikisha matokeo haya katika kazi yao, na watu kama hao wana uhalisi wa ukweli na wako katika kiwango cha juu kama viongozi na wafanyakazi.

Miongoni mwa aina mbalimbali za watu wenye talanta Niliowataja sasa hivi, aina ya kwanza ilikuwa wale ambao wanaweza kuwa wasimamizi wa kazi mbalimbali. Sharti la kwanza kwao ni kwamba wawe na uwezo na ubora mzuri wa tabia wa kuelewa ukweli. Hili ndilo sharti la msingi kabisa. Sharti la pili ni kwamba wabebe mzigo—hili ni muhimu sana. Baadhi ya watu huelewa ukweli haraka zaidi kuliko watu wa kawaida, wana uelewa wa kiroho, wana ubora mzuri wa tabia, wana uwezo wa kufanya kazi, na baada ya kutenda kwa muda, wanaweza kujitegemea wenyewe. Lakini kuna tatizo kubwa na watu hawa—hawabebi mzigo wowote. Wanapenda kula, kunywa, kufurahi, na kufanya kazi kwa bidii. Wanapendezwa sana na mambo haya, lakini wakiombwa kufanya kazi fulani maalum inayowahitaji wateseke na kulipa gharama, na kujizuia kidogo, wanakosa raha, na wao hudai kwamba wana ugonjwa au mateso fulani, na kwamba kila sehemu yao huhisi vibaya. Hawajizuii na hawana nidhamu, ni wa kawaida, wakaidi, na wapotovu. Wanakula, kulala, na kufurahia wakati wowote wanapotaka, na hufanya kazi fulani tu wakati hisia zinapowaelekeza. Kazi ikiwa ngumu kidogo au inayochosha, wanapoteza hamu na hawataki tena kufanya wajibu wao. Je, huku ni kubeba mzigo? (Hapana.) Watu ambao ni wavivu na wanaotamani starehe za mwili sio wale wanaopaswa kukuzwa na kustawishwa. Pia kuna watu ambao ubora wao wa tabia unatosha kwa kazi, lakini kwa bahati mbaya hawabebi mzigo, hawapendi kuchukua jukumu, hawapendi shida, na hawapendi kuwa na wasiwasi. Wao huifumbia macho kazi inayohitaji kufanywa, na hata kama wanaweza kuiona, hawataki kuishughulikia. Je, watu wa aina hii wanastahili kukuzwa na kustawishwa? Hapana; watu lazima wabebe mzigo ili waweze kukuzwa na kustawishwa. Kubeba mzigo pia kunaweza kuelezwa kama kuwa na hisia ya uwajibikaji. Kuwa na hisia ya uwajibikaji kunahusiana zaidi na ubinadamu; kubeba mzigo kunahusiana na mojawapo ya viwango ambavyo nyumba ya Mungu hutumia kuwapima watu. Wale wanaobeba mzigo huku wakiwa na vitu vingine viwili—uwezo na ubora wa tabia wa kuuelewa ukweli, na uwezo wa kufanya kazi—ndio aina ya watu ambao wanaweza kukuzwa na kustawishwa, na aina hii ya watu wanaweza kuwa wasimamizi wa vipengele mbalimbali vya kazi. Hivi ndivyo viwango vinavyohitajika kwa ajili ya kuwakuza na kuwastawisha watu ili wawe aina mbalimbali za wasimamizi, na watu wanaofikia viwango hivi ndio wanaostahili kukuzwa na kustawishwa.

II. Vigezo Vinavyohitajika kwa Watu Wenye Talanta Katika Taaluma Mbalimbali Walio na Talanta au Vipawa Maalum

Mbali na aina ya watu ambao wanaweza kuwa wasimamizi wa kazi mbalimbali, aina nyingine ya watu ambao wanaweza kukuzwa na kustawishwa ni wale walio na talanta au vipawa maalum au wamebobea katika ujuzi fulani wa kitaaluma. Je, kiwango ambacho nyumba ya Mungu inahitaji kwa ajili ya kuwakuza watu kama hawa kuwa viongozi wa timu ni kipi? Kwanza angalia ubinadamu wao—mradi tu wanapenda mambo chanya na si watu wabaya, hiyo inatosha. Baadhi ya watu wanaweza kuuliza, “Kwa nini halazimiki kuwa mtu anayefuatilia ukweli?” Kwa sababu viongozi wa timu si viongozi wa kanisa au wafanyakazi, wala si wanyunyizaji, na kuwataka kufikia kiwango cha kufuatilia ukweli kungekuwa kutarajia mengi zaidi kutoka kwao, na wengi hawawezi kufikia haya. Hili halihitajiki kwa watu wanaofanya kazi ya mambo ya jumla au kazi maalum za kitaaluma; kama ingekuwa hivyo, ni wachache tu ambao wangekuwa wanastahili, kwa hivyo viwango vinapaswa kupunguzwa. Mradi tu watu wanaelewa taaluma yao na wana uwezo wa kuifanya kazi, na hawafanyi uovu au kusababisha usumbufu wowote, basi hiyo inatosha. Kwa watu hawa, ambao wana utaalamu katika ujuzi na taaluma fulani na wana nguvu fulani, ikiwa watafanya kazi inayohitaji ujuzi fulani na inayohusiana na taaluma zao katika nyumba ya Mungu, mradi tu wawe wakamilifu na wanyofu katika tabia zao, si waovu, hawajapotoka katika ufahamu wao, wanaweza kuvumilia magumu, na wako tayari kulipa gharama, basi hiyo inatosha. Kwa hivyo, sharti la kwanza la kuwakuza watu kama hao wawe viongozi wa timu ni kwamba lazima wapende vitu chanya kwa kiasi, na zaidi ya hayo, lazima waweze kuvumilia magumu na kulipa gharama. Kuna kipi kingine? (Lazima wawe na tabia nyofu, na wasiwe waovu, na wasiwe waliopotoka katika ufahamu wao.) Tabia zao lazima ziwe nyofu kiasi, lazima wasiwe watu waovu, na lazima wasiwe wamepotoka katika ufahamu wao. Baadhi ya watu wanaweza kuuliza, “Kwa hivyo uwezo wao wa kuelewa ukweli unaweza kuzingatiwa kuwa wa hali ya juu? Baada ya kusikia ukweli, je, wanaweza kuutambua uhalisi wa ukweli, na kuingia katika uhalisi wa ukweli?” Hakuna haja ya kuhitaji haya yote; inatosha kuhitaji kwamba watu kama hao wasipotoke katika ufahamu wao. Watu ambao hawajapotoka katika ufahamu wao wanapofanya kazi yao, moja ya faida ni kwamba hawawezi kusababisha usumbufu au kufanya jambo lolote la kipuuzi. Kwa mfano, nyumba ya Mungu imefanya ushirika mara kwa mara kuhusu kanuni za rangi ya mavazi ya waigizaji, ambayo yanapaswa kuwa ya hadhi na ya heshima, na yenye rangi za kupendeza badala ya kuwa ya kuchosha. Lakini bado kuna wale ambao hawawezi kuelewa wanachoambiwa, hawaelewi wanachosikia, hawawezi kuelewa, na hawawezi kutambua kanuni zilizo ndani ya mahitaji haya ya nyumba ya Mungu, na huishia kuchagua mavazi ambayo yote ni ya kijivu—je, huu si ufahamu uliopotoka? (Ndiyo.) Hivi ndivyo inavyomaanisha kuwa na ufahamu uliopotoka. Inamaanisha nini hasa kupenda vitu chanya kwa kiasi fulani? (Kuweza kukubali ukweli.) Hiyo ni kweli. Inamaanisha kuweza kukubali maneno na vitu vinavyopatana na ukweli, na kuweza kukubali na kutii maneno ya Mungu na vipengele vyote vya ukweli. Bila kujali kama watu kama hao wanaweza kuweka mambo haya katika vitendo, angalau, ndani kabisa hawapaswi kupinga au kuchukizwa nayo. Watu kama hao ni watu wazuri, na kwa lugha ya kawaida inaweza kusemwa kwamba wao ni watu wazuri. Je, sifa za watu wema ni zipi? Wanahisi maudhi, mkuruhu, na kuchukizwa na matendo maovu ambayo wasioamini hupenda kufanya, na pia mwelekeo mbaya ambao wasioamini hufuata. Kwa mfano, mitindo ya ulimwengu usioamini hutetea nguvu za uovu, na wanawake wengi hufuatilia kuolewa na mtu tajiri au kuwa mpeni wa siri wa mtu. Je, huu si uovu? Watu wanaopenda ukweli huona mambo haya kuwa ya kuchukiza sana na wengine husema, “Hata nisipoweza kupata mtu wa kuoa, hata kama ningekuwa nakufa kwa ajili ya umasikini, singewahi kutenda kama mmoja wa watu hao,” kwa maneno mengine, wanawadharau na kuwatweza watu kama hao. Sifa moja ya watu wema ni kwamba wanaona mitindo mibaya kuwa ya kuchukiza na ya kukirihi, na wanawadharau wale ambao wamenaswa na mitindo kama hiyo. Watu hawa ni waadilifu kiasi; kunapotajwa kumwamini Mungu na kuwa mtu mwema, kutembea katika njia sahihi, kumwabudu Mungu na kuepuka na uovu, kuepukana na mitindo mibaya, na kuepukana na tabia zote mbaya duniani, ndani kabisa wanahisi kwamba hili ni jambo jema. Iwe wanaweza kupiga hatua kufikia haya yote au la, na bila kujali jinsi azimio lao lilivyo kubwa la kumwamini Mungu na kutembea katika njia sahihi, baada ya yote, ndani kabisa wanatamani kuishi katika nuru na wanatamani kuwa mahali ambapo haki ina nguvu. Watu mashuhuri kama hawa ni aina ya watu wanaopenda mambo chanya. Wale ambao wanakuzwa na kustawishwa na nyumba ya Mungu lazima angalau wawe na tabia ya ubinadamu waadilifu na upendo wa mambo chanya. Hiki pia ni kiwango cha kwanza kinachohitajika kwa kukuza aina ya watu wenye talanta ambao wana ujuzi na nguvu za kitaaluma. Kiwango cha pili ni kwamba watu kama hao lazima waweze kupitia magumu na kulipa gharama. Hiyo ni, linapokuja suala la sababu au kazi ambayo wanaipenda, wanaweza kuweka kando matamanio yao wenyewe, kuweka kando raha za mwili au mtindo wa maisha wa starehe, na hata kuacha matarajio yao ya baadaye. Zaidi ya hayo, ugumu kidogo au kuhisi uchovu kidogo si jambo kubwa kwao; mradi tu wanafanya jambo lenye maana na ambalo wanaamini kuwa ni sahihi, basi kwa furaha wao huacha raha na manufaa ya kimwili—au, angalau, wana azimio na wanatamani kufanya hivyo. Baadhi ya watu husema, “Wakati mwingine mtu huyo bado anatamani starehe za mwili: Wakati mwingine anataka kulala, au kula chakula kizuri, na wakati mwingine anataka kwenda nje kuzurura au kutembeatembea—lakini mara nyingi anaweza kupitia shida na kulipa gharama; ni kwamba tu wakati mwingine hisia zao huwaongoza kwenye mawazo kama hayo. Je, hili linazweza kuchukuliwa kuwa tatizo?” Haliwezi. Itakuwa kutarajia makuu kudai kwamba waache kabisa raha za mwili, isipokuwa katika hali maalum. Kwa ujumla, unapowapa watu kama hao kazi ya kufanya, iwe ni kazi kubwa au la, na iwe ni kitu wanachopenda kufanya au la, na haijalishi kazi hiyo ni ngumu kiasi gani, au ugumu wanaopaswa kuvumilia ni mkubwa kiasi gani, au ni gharama gani wanayopaswa kulipa, mradi tu ukiwapa, wanahakikisha kuifanya kwa uwezo wao wote hata bila wewe kuhitaji kuwachunga au kuwasimamia. Watu kama hao wanaweza kupitia shida na kulipa gharama, na huu ni udhihirisho mwingine wa watu wema. Inamaanisha nini kuweza kupitia shida na kulipa gharama? Inamaanisha kuwa mkamilifu, kujitolea sana na kuwa makini, na kuwa tayari kupitia shida yoyote na kulipa gharama yoyote ili mambo yafanyike ipasavyo. Watu kama hao, linapokuja suala la kukamilisha mambo, hutimiza ahadi zao na ni wenye kutegemewa, tofauti na watu ambao ni walafi na wavivu, wanaopenda starehe na wanachukia kazi, na huweka faida mbele ya kila kitu. Watu hao hukosa kutimiza ahadi zao, husema maneno ya uongo kila mara ili kuwadanganya na kuwashawishi wengine, na hawasiti kusema uongo na kuapa viapo vya uongo ili kufikia malengo yao—Mungu hatawaokoa watu hao. Mungu anapenda watu waaminifu. Ni watu waaminifu pekee wanaotimiza ahadi zao na ni waaminifu kwa majukumu yao, na ni wale tu wanaoweza kupitia magumu na kulipa gharama ili kutimiza agizo la Mungu ndio wanaoweza kuokolewa na Mungu. Kuweza kupitia magumu na kulipa gharama ndiyo sifa na udhihirisho wa pili ambao mtu anapaswa kuwa nao ili kukuzwa na kustawishwa na nyumba ya Mungu. Kiwango cha tatu ni kutopotoshwa katika ufahamu wa mtu. Yaani, baada ya kusikiliza maneno ya Mungu, angalau anaweza kujua maneno yanamaanisha nini, anaweza kuelewa kile ambacho Mungu anasema, na ufahamu yeye si wa kupotoka au wa kipuuzi. Kwa mfano, ukizungumzia rangi ya samawati, hataielewa vibaya kama nyeusi, na ukizungumzia rangi ya kijivu, hataielewa vibaya kama ya zambarau. Hiki ndicho kiwango cha msingi. Hata kama wakati mwingine ufahamu wake umepotoka, wengine wanapotajaja hili analikubali, na akiona kwamba mtu mwingine ana ufahamu safi zaidi kuliko wake yeye, anaweza kuukubali kwa urahisi—mtu wa aina hii ana ufahamu safi. Nne, hapaswi kuwa mtu mwovu. Je, hili ni jambo rahisi kuelewa? Kutokuwa mtu mwovu kunamaanisha kulazimika kufanya jambo moja angalau, ambalo ni kwamba baada ya kushindwa kufanikisha kile alichoambiwa na nyumba ya Mungu, au kukiuka kanuni na kufanya jambo baya, watu kama hao lazima waweze kukubali na kunyenyekea wanapopogolewa, bila upinzani na bila kueneza mawazo hasi au dhana. Zaidi ya hayo, bila kujali wako katika kundi gani, wanaweza kuelewana na watu wengi na kushirikiana nao kwa amani. Hata mtu anapowaumiza kwa kusema jambo lisilopendeza, wanaweza kuvumilia bila kuweka kisasi, na mtu yeyote akiwanyanyasa, hawaadhibu uovu kwa uovu, lakini badala yake wanachukua njia za busara za kukaa mbali na kujiondoa katika nafasi ile. Ingawa watu kama hao wanashindwa kuwa watu waaminifu, angalau wao ni waadilifu na hawafanyi uovu, na mtu yeyote akiwakosea hawalipizi kisasi au kumtesa mtu huyo pia, wala kumkandamiza. Zaidi ya hayo, watu kama hao huwa hawajaribu kuanzisha falme zao huru, kutenda kinyume na nyumba ya Mungu, kueneza mawazo kumhusu Mungu, kujaribu kumhukumu, au kufanya chochote kinachovuruga au kusababisha usumbufu. Mambo manne yaliyotajwa hapo juu ni vigezo vya msingi vya kuwakuza na kuwastawisha watu wenye talanta ambao wana uwezo fulani na wanaoelewa ujuzi fulani wa kitaaluma. Mradi tu wanatimiza vigezo hivi vinne, kimsingi wanaweza kutekeleza majukumu fulani na kufanya kazi fulani kwa njia ipasayo.

Baadhi ya watu wanaweza kuuliza: “Inakuwaje kwamba vigezo ambavyo watu wenye talanta wanapaswa kufikia ili kukuzwa na kustawishwa havijumuishi kuelewa ukweli, kuwa na uhalisi wa ukweli, na kuwa na uwezo wa kumcha Mungu na kuepuka uovu? Inakuwaje kwamba havijumuishi kuweza kumjua Mungu, kuweza kumtii Mungu, kuwa mwaminifu kwa Mungu, na kuwa kiumbe aliyeumbwa ambaye anafikia viwango vinavyohitajika? Je, mambo haya yameachwa nyuma?” Hebu Niambie, iwapo mtu anaelewa ukweli na ameingia katika uhalisi wa ukweli, na anaweza kumtii Mungu, na ni mwaminifu kwa Mungu, na ana moyo wa kumcha Mungu, na zaidi ya hayo, anamjua Mungu, hatampinga, na ni kiumbe aliyeumbwa ambaye anafikia kiwango kinachohitajika, je, bado anahitaji kukuzwa? Iwapo wamefikia haya yote, je, si matokeo ya ukuzaji tayari yamefanikisha? (Ndiyo.) Kwa hivyo, mahitaji ya watu wenye talanta wanaopasa kukuzwa na kustawishwa hayajumuishi vigezo hivi. Kwa sababu wagombea wanastawishwa na kukuzwa kutoka miongoni mwa wanadamu ambao hawaelewi ukweli na waliojawa na tabia potovu, kwa hiyo haiwezekani kwa wagombea hawa wanastawishwa na kukuzwa tayari kuwa na uhalisi wa ukweli, au tayari kumtii Mungu kikamilifu, sembuse wao tayari kuwa waaminifu kabisa kwa Mungu, na kwa hakika bado wako mbali zaidi na kumjua Mungu na kuwa na moyo wa kumcha Mungu. Vigezo ambavyo kila aina ya watu wenye talanta wanapaswa kufikia zaidi ya yote ili waweze kukuzwa na kustawishwa ndivyo tulivyotaja hivi punde—hivi ndivyo vya uhalisi na mahususi. Baadhi ya viongozi wa uwongo husema, “Hatuna watu wenye talanta yoyote hapa ambao wanaweza kukuzwa na kustawishwa. Fulani haelewi ukweli, fulani hufanya mambo bila moyo wa kumcha Mungu, fulani hawezi kukubali kupogolewa, fulani hana uaminifu ...” na kadhalika, akichagua rundo zima la makosa. Je, viongozi hawa wa uongo wanamaanisha nini kwa kusema mambo haya? Ni kana kwamba watu hao hawawezi kukuzwa na kustawishwa kwa sababu hawaelewi ukweli, na hawapitii kazi ya Mungu, na bado hawana uhalisi wa ukweli, na kadhalika, ilhali viongozi wenyewe waliweza kuwa viongozi kwa sababu tayari wana uzoefu fulani wa vitendo na wana uhalisi wa ukweli. Je, si hivi ndivyo wanavyomaanisha viongozi hawa wa uongo? Machoni mwao, hakuna aliye mzuri kama wao, na hakuna mtu anayefaa kuwa kiongozi isipokuwa wao wenyewe. Hii ni tabia ya kiburi ya viongozi wa uongo; linapokuja suala la nyumba ya Mungu kukuza na kustawisha watu, wao wamejaa fikira na mawazo.

III. Vigezo Vinavyohitajika kwa Wafanyakazi wa Kazi ya Masuala ya Jumla

Nimetaja sasa hivi aina mbili za watu ambao nyumba ya Mungu inalenga kuwakuza. Aina moja ni watu wanaoweza kuwa viongozi na wafanyakazi, na aina nyingine ni watu wanaoweza kufanya kazi mbalimbali za kitaaluma. Pia kuna mtu wa aina nyingine. Hawezi kusemwa kuwa ana uwezo fulani au ujuzi wa kitaaluma; kazi yake haihusishi teknolojia yoyote ya hali ya juu, hiyo ni kusema, watu hawa hufanya kazi fulani ya mambo ya jumla katika kanisa, wanashughulikia mambo fulani yasiyo ya kawaida kwa kazi kuu ya kanisa. Ni aina ya watu wanaofanya kazi za jumla. Matakwa makuu ya nyumba ya Mungu kwa watu kama hao ni yapi? Takwa lililo muhimu zaidi ni kwamba waweze kutetea masilahi ya nyumba ya Mungu, wasiwasaidie watu wa nje kutumia rasilmali ya nyumba ya Mungu, na wasisaliti masilahi ya nyumba ya Mungu ili kujipendekeza kwa Shetani. Ni hayo tu. Bila kujali kama yeye ni mzungumzaji mwenye kipawa, mzuri sana katika jamii, au kuwa na talanta maalum, anapaswa kuweza kutetea masilahi ya nyumba ya Mungu anaposhughulikia mambo ya nje kwa ajili ya nyumba ya Mungu. Masilahi ya nyumba ya Mungu yanajumuisha nini? Pesa, nyenzo, sifa za nyumba ya Mungu na kanisa, na usalama wa akina ndugu—kila mojawapo ya vipengele hivi ni muhimu sana. Yeyote anayeweza kutetea maslahi ya nyumba ya Mungu ana ubinadamu wa kawaida, na ana msimamo wa kutosha, na ni mtu ambaye yuko tayari kutenda ukweli. Baadhi ya watu hawana utambuzi, na husema, “Kuna mtu mwenye ubinadamu mwovu, lakini anaweza kuitetea kazi ya nyumba ya Mungu.” Je, hilo linawezekana? (Hapana, haliwezekani.) Watu waovu wanawezaje kuitetea kazi ya nyumba ya Mungu? Wanaweza tu kutetea maslahi yao wenyewe. Hivyo, ikiwa mtu anaweza kweli kutetea maslahi ya nyumba ya Mungu, hakika atakuwa na tabia njema na ubinadamu; hili haliwezi kuwa kosa. Mtu akiwasaidia watu wa nje kwa gharama ya nyumba ya Mungu anapofanya mambo kwa ajili ya nyumba ya Mungu, na kusaliti maslahi ya nyumba ya Mungu, na zaidi ya kusababisha hasara kubwa za kiuchumi na kimwili kwa nyumba ya Mungu, pia asababishe uharibifu mkubwa kwa sifa za nyumba ya Mungu na kanisa, je, yeye ni mtu mwema? Watu kama hao hakika si mambo mazuri. Hawajali jinsi nyumba ya Mungu inavyopata hasara kubwa ya kimwili na kifedha; jambo muhimu zaidi kwao ni kujinufaisha wenyewe na kujipendekeza kwa wasioamini; mbali na kuwatumia wasioamini zawadi, wao pia huwapa ridhaa kila mara wakati wa mazungumzo—hawajafikiria kupigania maslahi ya nyumba ya Mungu. Na bado, wanaidanganya nyumba ya Mungu, wakisema jinsi walivyokamilisha kazi, na kutetea maslahi ya nyumba ya Mungu—wakati kwa kweli, kazi ya kanisa tayari imepata hasara, na nyumba ya Mungu imetumiwa vibaya sana na wasioamini. Ikiwa, katika kila jambo, mtu anaweza kuyatetea maslahi ya nyumba ya Mungu anaposhughulikia masuala ya nje, je, mtu huyu ni mtu mzuri? (Ndiyo.) Na kwa hivyo ikiwa mtu wa aina hii hawezi kufanya kazi nyingine yoyote katika nyumba ya Mungu, na anafaa tu kwa aina hii ya kazi ya mambo ya jumla, je, anapaswa kustawishwa na nyumba ya Mungu? (Ndiyo.) Mbali na kuwa na uwezo wa kufanya kazi, na kuweza kutekeleza kazi yake kulingana na kanuni zinazohitajika na nyumba ya Mungu, pia anaweza kutetea maslahi ya nyumba ya Mungu, kwa hivyo anafikia kiwango kinachohitajika, na watu kama hao wanapaswa kustawishwa. Kwa upande mwingine, wale wanaosababisha madhara kwa maslahi ya nyumba ya Mungu kila mara, ambao huhatarisha usalama wa akina ndugu kila mara, na ambao husababisha athari na matokeo mabaya kila mara kwa sifa ya nyumba ya Mungu na kanisa—watu kama hao hawapaswi kustawishwa au kukuzwa; ikiwa watastawishwa na kutumiwa, lazima watimuliwe haraka. Pia kuna baadhi ya watu ambao hujikuta matatani kila wakati wakifanya kazi zao, kama vile kupata ajali wanapoendesha gari, kuharibu mambo wanayoshughulikia, au kuleta migogoro inayosababisha malalamiko ya mara kwa mara, na ikiwa kuna dosari zozote hawajui jinsi ya kuzirekebisha. Watu kama hao ni punguani, na pia wao na waletaji wa bahati mbaya, na ni wafujaji. Mtu wa aina hii akiwa kiongozi wa timu, msimamizi, kiongozi au mfanyakazi, mbali na kutimuliwa haraka, ni lazima pia afukuzwe kanisani. Hii ni kwa sababu mtu wa aina hii ni kichocheo cha maafa na mleta bahati mbaya. Mradi tu kuna mtu mmoja au wawili wa kama hawa kanisani, hakuwezi kuwa na amani kanisani. Watu kama hao wanaonekana kuwa na roho mbaya ndani yao, au kuwa na tauni. Yeyote anayekutana nao atapatwa na balaa, kwa hivyo mtu wa aina hii anapaswa kung’olewa bila kuchelewa. Hata sifa za nyuso za watu hawa wote huwa mbaya, zimejaa ujanja au sifa za kishetani au sura mbaya sana, na yeyote anayekutana nao atahisi kana kwamba kitu kibaya kiko karibu kutokea. Watu wa aina hii lazima watimuliwe na kufukuzwa, na hapo ndipo mambo yanapoiendea vizuri kanisa. Kuwakuza na kuwastawisha watu mbalimbali kanisani kunahitaji kufuata kanuni na utambuzi, ili kutenda kulingana na kanuni. Miongoni mwa aina mbalimbali za watu wanaostawishwa na kukuzwa, kuna wale wanaohudumu kama viongozi na wafanyakazi wa kanisa, wale wanaowajibika kwa taaluma mbalimbali kanisani, na pia wale wanaoshughulikia mambo ya jumla ya kanisa. Vigezo mbalimbali ambavyo aina hizi kadhaa za watu wenye talanta wanapaswa kufikia pia vimefanyiwa ushirika waziwazi. Unapokuwa wazi kuhusu kanuni za jinsi ya kuchagua viongozi na wafanyakazi na jinsi ya kuwastawisha na kuwakuza watu, basi kazi yote ya kanisa itaingia kwenye njia sahihi.

Watu wengine wanaweza kuuliza, “Kwa nini watu hawa wanaostawishwa na kukuzwa na nyumba ya Mungu wanaitwa wenye talanta?” Watu wenye talanta tunaowazungumzia hurejelea wagombeaji wa ustawishwaji na ukuzwaji. Kuna mahitaji tofauti kwa watu ambao wanaweza kufanya kazi tofauti, na kwa sababu wako katika mchakato wa kukuzwa na kustawishwa, kwa hiyo inatosha kabisa kwamba hawa wanaoitwa watu wenye talanta wanaweza kufikia vigezo hivyo tulivyotaja. Lingekuwa jambo lisilo la busara kutarajia watu hawa wawe wana uhalisi wa ukweli tayari, wawe tayari watiifu na waaminifu, na wawe tayari wanamcha Mungu. Kwa hivyo, watu wenye talanta tunaozungumza juu yao ni wale tu ambao wana baadhi ya sifa na uadilifu ambao watu wenye ubinadamu wa kawaida wanapaswa kuwa nao, na ubora wa tabi ya kuelewa ukweli—kwa hivyo wanachukuliwa kuwa walio na sifa. Haimaanishi kwamba tayari wameelewa ukweli na kuingia katika uhalisi wa ukweli, wala haimaanishi kwamba tayari wamefikia utii kamili kwa Mungu baada ya kukubali hukumu na kuadibu Kwake, na mambo kama haya. Bila shaka, neno “watu wenye talanta” halirejelei wale ambao wamehudhuria chuo kikuu au kufuatilia kuhitimu Ph.D., au watu walio na malezi bora ya familia au hali ya juu ya kijamii, au watu wenye uwezo au vipawa maalum—halirejelei watu hawa. Kwa kuwa wanapaswa kustawishwa na kukuzwa, baadhi ya watu wanaokwenda kufanya kazi za kitaalamu wanaweza kuwa hawajawahi kufanya kazi hiyo au kuisomea hapo awali, lakini Mradi wanafikia vigezo hivyo kadhaa vya kustawishwa na kukuzwa, na wako tayari kujifunza na ni wazuri wa kujifunza taaluma fulani, basi nyumba ya Mungu inaweza kuwastawisha na kuwakuza. Ninamaanisha nini kusema hili? Simaanishi kwamba mtu anaweza kustawishwa na kukuzwa ikiwa tu kwa kawaida anafanya vyema katika taaluma fulani. Badala yake, ni kwamba, ikiwa ana mwelekeo wa kujifunza na anayo masharti ya msingi, au hata ikiwa ana mambo fulani ya misingi katika taaluma hii, basi anaweza kukuzwa na kustawishwa—hii ndiyo kanuni. Huu ndio mwisho wa ushirika wetu juu ya vigezo vinavyopaswa kufikiwa na watu mbalimbali wenye talanta ambao nyumba ya Mungu inataka kukuza na kustawisha.

Malengo ya Nyumba ya Mungu katika Kukuza na Kustawisha Watu wa Kila Aina Wenye Talanta

Kisha tutashiriki kuhusu kwa nini nyumba ya Mungu inakuza na kustawisha kila aina ya watu wenye talanta. Baadhi ya watu hawaelewi hili kabisa, na huwaza, “Je, haitatosha tu kwa nyumba ya Mungu kuchukua hatua moja kwa moja na kuwakuza na kuwatumia watu mbalimbali wenye talanta? Kwa nini inahitaji kuwakuza na kuwafundisha kwa kipindi cha muda?” Je, mnaelewa hili au hamwelewi? Hebu kwanza tuzungumze kuhusu aina ya watu ambao wanakuwa viongozi na wafanyakazi. Kwa nini nyumba ya Mungu inawakuza na kusitawisha wale walio na uwezo wa ufahamu, wanaobeba mzigo kwa ajili ya kanisa, na ambao wana uwezo wa kufanya kazi? Ni kwa sababu ingawa wamehitimu kulingana na kiwango chao na kufikia vigezo, bado hawajapata uzoefu halisi na hawaelewi ukweli, sembuse kujua jinsi ya kutenda ukweli na kufanya mambo kulingana na kanuni. Ni lazima wafundishwe kwa muda na kupewa mwongozo, na ni pale tu wanapokuwa wamefahamu kanuni za kufanya wajibu wao na kuwa na uzoefu wa kweli ndipo wanaweza kutumika rasmi. Kama wangekuwa kama akina ndugu kanisani, wakila na kunywa maneno ya Mungu, wakisikiliza mahubiri, wakiishi maisha ya kanisa, na kufundishwa kufanya wajibu, na wangekuzwa na kustawishwa tu baada ya maisha yao kukua, basi maendeleo yao yangekuwa ya polepole sana. Katika hali hiyo, ingechukua miaka mingapi kwao kufaa kwa matumizi ya Mungu? Je, hii haitaathiri kazi ya kanisa? Kwa hivyo, mradi mtu ana uwezo wa kuelewa ukweli, ana uwezo wa kufanya kazi, na ana hisia ya kubeba mzigo, anapaswa kustawishwa na kukuzwa na kutakiwa kujifundisha katika kutekeleza wajibu wa kiongozi au mfanyakazi, na kupewa mzigo. Kwa upande mmoja, inawafanya watumie uwezo wao kikamilifu. Kwa upande mwingine, wanapokumbana na hali maalum, ni muhimu kushiriki nao juu ya ukweli ili kutatua matatizo yao. Wakati mwingine lazima pia wapogolewe, na ikilazimu, lazima pia waafundishwe nidhamu na wapitie majaribu mengi na usafishaji, na wastahimili mateso mengi. Ni kwa kupitia mafundisho hayo ya vitendo tu ndiyo wanaweza kufanya maendeleo ya kweli, na hatua kwa hatua waelewe ukweli na kushika kanuni, na kisha wajitwike kazi ya viongozi na wafanyakazi haraka iwezekanavyo. Kuwakuza na kuwafundisha viongozi na wafanyakazi kwa njia hii kutaleta matokeo bora na ukuaji wa haraka zaidi, jambo ambalo ni la manufaa zaidi kwa kazi ya nyumba ya Mungu na manufaa zaidi kwa kuingia katika uzima kwa watu wateule wa Mungu, kwa sababu viongozi na wafanyakazi wenye uzoefu wa vitendo wanaweza kuwanyunyizia na kuwakimu watu wateule wa Mungu moja kwa moja. Nyumba ya Mungu inapomkuza na kumsitawisha mtu kuwa kiongozi, inampa mzigo zaidi wa kumfundisha, kumfanya amtegemee Mungu, na kumfanya ajitahidi kuelekea ukweli; ni hapo tu ndipo kimo chake kitakua haraka iwezekanavyo. Kadiri mzigo unaowekwa juu yake unavyokuwa mkubwa, ndivyo anavyowekewa shinikizo zaidi, na ndivyo anavyolazimika kutafuta ukweli na kumtegemea Mungu zaidi. Hatimaye, ataweza kufanya kazi yake ipasavyo na kufuata mapenzi ya Mungu, na hivyo atakuwa ameanza kuitembea njia sahihi ya kuokolewa na kukamilishwa—haya ndiyo matokeo yanayopatikana wakati nyumba ya Mungu inapowakuza na kuwastawisha watu. Bila kufanya kazi hizi mahususi, hawangejua kile wanachopungukiwa nacho, hawangejua jinsi ya kufanya mambo kulingana na kanuni, na hawangejua maana ya kuwa na uhalisi wa ukweli. Kwa hiyo kufanya kazi maalum huwasaidia kugundua mapungufu yao na kuona kwamba, mbali na vipaji vyao, hawana uhalisi wa ukweli; inawasaidia kuhisi jinsi walivyo duni na wenye kusikitisha, na kuwafanya watambue kwamba wasipomtegemea Mungu na kutafuta ukweli, hawatakuwa na uwezo wa kufanya kazi yoyote; inawafanya wajijue wenyewe na kuona waziwazi kwamba ikiwa hawatafuatilia ukweli na mabadiliko ya tabia, haitawezekana kwao kufaa kwa matumizi ya Mungu. Haya yote ni matokeo yanayopaswa kupatikana wakati viongozi na wafanyakazi wanapostawishwa na kukuzwa. Ni kwa kuelewa vipengele hivi pekee ndiyo watu wanaweza kufuatilia ukweli wakiwa na uthabiti, kujiendesha kwa namna ambayo si ya kujionyesha, kuhakikishiwa kutojisifu tena wakati wa kufanya kazi yao, kumtukuza Mungu mfululizo na kushuhudia kwa Mungu katika kutekeleza wajibu wao, na kuingia hatua kwa hatua katika uhalisi wa ukweli. Wakati mtu anapostawishwa na kukuzwa kuwa kiongozi, anawezeshwa kujifunza jinsi ya kutambua hali za watu tofauti, kujifunza kutafuta ukweli ili kutatua matatizo ya watu mbalimbali, na kuwasaidia na kuwakimu watu wa aina tofauti, na kuwaongoza watu kuingia katika uhalisi wa ukweli. Wakati huo huo, lazima pia wajifundishe kutatua shida na matatizo mbalimbali yanayowakabili wakati wa kazi, na kujifundisha jinsi ya kutofautisha na kukabiliana na aina mbalimbali za wapinga Kristo, watu waovu, na wasioamini, na jinsi ya kufanya kazi ya kulitakasa kanisa. Kwa njia hii, ikilinganishwa na wengine, wanaweza kupitia watu, matukio, na mambo zaidi, na mazingira zaidi yaliyowekwa na Mungu, wanaweza kula na kunywa maneno ya Mungu zaidi na zaidi, na kuingia katika uhalisi zaidi wa ukweli. Hii ni fursa ya kujifunza, siyo? Kadiri fursa za mafunzo zinavyoongezeka, ndivyo uzoefu wa watu unavyokuwa mwingi zaidi, ndivyo ufahamu wao unavyoongezeka, na ndivyo watakavyokua haraka zaidi. Hata hivyo, watu wasipofanya kazi ya uongozi, kile wanachokutana nacho na kupitia kitakuwa tu sehemu ya maisha yao ya kibinafsi na uzoefu wao wa kibinafsi, na kile wanachotambua kitakuwa tu tabia zao potovu za kibinafsi na hali mbalimbali za kibinafsi—yote yanawahusu wao wenyewe tu. Mara tu wanapokuwa viongozi, wanakutana na watu wengi zaidi, matukio zaidi, na mazingira zaidi, ambayo yanawatia moyo mara nyingi kuja mbele za Mungu kutafuta kanuni za ukweli. Kwao, watu, matukio, na mambo haya yanajumuisha mzigo kwa njia isiyoonekana, na kwa kawaida pia huunda hali nzuri sana kwa kuingia kwao katika uhalisi wa ukweli, ambalo ni jambo zuri. Na kwa hivyo, mtu ambaye ana ubora wa tabia wa kawaida, anabeba mzigo, na ana uwezo wa kufanya kazi ataingia polepole kama muumini wa kawaida, na haraka kama kiongozi au mfanyakazi. Je, kwa watu, ni jambo zuri kuingia katika uhalisi wa ukweli haraka, au polepole? (Haraka.) Kwa hivyo, inapokuja kwa watu walio na ubora wa tabia, kubeba mzigo, na uwezo wa kufanya kazi, nyumba ya Mungu huacha ukawaida kwa kuwakuza watu kama hao, isipokuwa kama wao si watu wanaofuatilia ukweli na hawajitahidi kuelekea ukweli, na ikiwa hivyo, nyumba ya Mungu haitawalazimisha. Mradi mtu ana msingi wa imani katika Mungu, anafikia vigezo vya kuwa kiongozi au mfanyakazi, na yuko tayari kufuatilia ukweli na kutumiwa na Mungu, basi hakuna shaka kwamba nyumba ya Mungu itamkuza na kumstawisha, kumpa fursa ya kujifundisha kuwa kiongozi au mfanyakazi, na kumwezesha kujifundisha kufanya kazi ya kanisa, na kujifunza kuwatambua watu, na kujifunza kushughulikia matatizo yote mbalimbali kanisani, na kujifunza kutekeleza kazi mbalimbali kulingana na mipango ya kazi. Katika kipindi cha kufundishwa, ikiwa watu wanaweza kuukubali ukweli na kukubali kupogolewa, wanaweza kutii utaratibu na mipango ya Mungu, wanaweza kutafuta ukweli ili kutatua matatizo mbalimbali, na kujifunza kuwatendea watu wa kila aina na kutofautisha na kushughulika na kila aina ya watu kulingana na maneno ya Mungu, basi wanaweza kushika kanuni za ukweli husika, na kuja kuelewa ukweli na kuingia katika uhalisi—haya ni mbambo ambayo waumini wa kawaida hawawezi kupitia au kupata. Kwa hivyo kwa mtazamo huu, je, ni jambo jema au baya kwa nyumba ya Mungu kumkuza na kumstawisha mtu fulani? Je, ni lenye manufaa kwake, au ni taabu anayolazimishiwa? Ni lenye manufaa kwake. Bila shaka, wakati baadhi ya watu wamestawishwa, hawajui ni kazi gani wanayopaswa kufanya au jinsi ya kuifanya, na wanachanganyikiwa kidogo. Hii ni kawaida; ni nani aliyezaliwa na uwezo wa kufanya kila kitu? Ikiwa ungeweza kufanya kila kitu, bila shaka ungekuwa mtu mwenye kiburi na majivuno zaidi, na hungejishusha kwa mtu yeyote—ikiwa hivi, je, bado unaweza kukubali ukweli? Ungeweza kufanya kila kitu, je, bado ungemtegemea Mungu na kumtazamia Yeye? Je, bado ungetafuta ukweli ili kutatua matatizo ya upotovu wako mwenyewe? Hakika hungefanya. Kinyume chake, ungekuwa na kiburi na majivuno na kutembea katika njia ya wapinga Kristo, ungepigania mamlaka na hadhi na kutojishusha kwa yeyote, na ungewapotosha na kuwatega watu, na kuvuruga na kuisumbua kazi ya kanisa—na ikiwa hivi, je, bado ungeweza kutumiwa na nyumba ya Mungu? Ikiwa wewe unajua kwamba una mapungufu mengi, unapaswa kujifunza kutii na kunyenyekea, na kufanya kazi mbalimbali vyema kulingana na mahitaji ya nyumba ya Mungu; hatua kwa hatua hii itakuruhusu ufikie nafasi ambayo unaweza kufanya wajibu wako kwa njia ambayo ni ya kiwango kinachohitajika. Lakini watu wengi hawawezi kufanya jambo rahisi kama kutii na kunyenyekea, kwa hivyo hawapaswi kuilaumu nyumba ya Mungu kwa kutowakuza na kuwastawisha. Kwa kuwa huwezi kutii, kwa kuwa hata kutii ni kitu kinachokuzidi, je, nyumba ya Mungu ingethubutu kukustawisha na kukukuza? (Hapana.) Na kwa nini isiwe hivyo? Kukutumia itakuwa hatari sana, shida nyingi, wasiwasi mwingi! Kwa sababu ikiwa nyumba ya Mungu itawahi kukutumia, unaweza kuchukua udhibiti juu ya watu, na uwaongoza kwenye njia ya uovu—ndiyo maana ni hatari sana. Wewe ukitumiwa, unaweza kufanya maovu bila kujali na kuiweka kazi katika hali ya kuchanganyikiwa, na nyumba ya Mungu ingelazimika kukutimia na kukuondoa—ndiyo maana ni shida sana. Na kama ungetumiwa, hungejua jinsi ya kufanya kazi yoyote, na hungeleta matokeo yoyote katika suala la kazi yako; katika kazi zote unazofanya, ungepaswa kuhimizwa, kusimamiwa, na kufuatiliwa na Aliye juu, ambaye Angepaswa kuingilia kati katika masuala yote—kwa hivyo kwa nini wewe utumike? Unaleta wasiwasi mwingi sana! Mtu wa aina hii hawezi kabisa kutumika. Hata kama angestawishwa, isingekuwa na faida yoyote, na hata ingesababisha shida nyingi na pia kuleta athari katika ustawishaji wa wengine; faida si zingezidiwa na hasara? (Ndiyo.)

Watu wengine, kwa sababu hawajakuzwa au kutumiwa na nyumba ya Mungu, wanapata mawazo kichwani mwao na kusema, “Kwa nini Aliye juu hanitambui? Kwa nini nyumba ya Mungu hainistaiwishi na kunikuza? Hii si haki!” Naam, unapaswa kwanza kupima ikiwa unaweza kutii, na kama unaweza kutii mipango ya nyumba ya Mungu. Pili, unapaswa kupima ikiwa unatimiza vigezo vitatu vinavyohitajika ili nyumba ya Mungu iwakuze na kuwastawisha watu wawe viongozi na wafanyakazi—kuwa na uwezo wa kufahamu ukweli, kubeba mzigo, na kuwa na uwezo wa kufanya kazi. Ikiwa unafikia vigezo hivi, basi hivi karibuni utapata fursa ya kukuzwa, kustawishwa na kutumiwa. Ili nyumba ya Mungu ikukuze, kuna mambo ambayo yanahitajika kutoka kwako. Na mambo haya ni yapi? Wewe unatakiwa kutenda kulingana na kanuni na mahitaji ya nyumba ya Mungu; lazima ufanye yale yanayohitajika kutoka kwako, na kwa namna ambayo imehitajika, na hivyo kukusitawisha ili ujifunze kwanza kutenda kwa njia ya kanuni, na ujifunze kutafuta ukweli na kuutii ukweli, na kujifunza kushirikiana kwa upatanifu. Wakati ambapo unastawishwa, nyakati fulani nyumba ya Mungu itakupogoa; wakati mwingine itakukemea vikali; wakati mwingine itauliza kuhusu maendeleo ya kazi yako; wakati mwingine itakuuliza jinsi kazi inavyoendelea hasa, na itaangalia kazi yako; na wakati mwingine, itajaribu maoni yako kuhusu jambo fulani ni yapi. Lengo la majaribio haya si kufanya mambo yawe magumu kwako, lakini kukufanya uelewe, katika masuala haya, nia za Mungu ni ipi, na ni mtazamo na kanuni gani unazopaswa kuwa nazo. Nyumba ya Mungu hufanya hivi ili kukufundisha na kukufanya utende. Na lengo na dhumuni la kuwafundisha watu ni lipi? Ni kuwawezesha waelewe ukweli. Lengo la kuelewa ukweli ni kwa watu kuweza kutii ukweli na kutenda kulingana na kanuni, kuweka nafasi yao na kutimiza wajibu wao kwa uaminifu, na, katika mchakato wa kufanya wajibu wao, waingie katika uhalisi tofauti wa ukweli na kufikia mabadiliko katika tabia zao. Nyumba ya Mungu huwafundisha viongozi na wafanyakazi kwa njia hii. Mradi viongozi na wafanyakazi wanaelewa ukweli, kuna tumaini la wao kuwa na uwezo wa kuwaongoza watu wateule wa Mungu kuelewa ukweli. Licha ya ukweli mwingi ambao viongozi na wafanyikazi wanaelewa, hivyo ndivyo ukweli mwingi ambao watu wanaowaongoza wana matumaini ya kuelewa. Viongozi na wafanyakazi wanaposhika kanuni za ukweli katika kazi zao, wale wanaoongozwa nao wanaweza pia kufahamu kanuni na kuingia katika uhalisi wa ukweli katika kazi yao. Kwa hivyo, viongozi na wafanyikazi wanaopitia mafunzo lazima wawe na ubora mzuri wa tabia kuliko watu wengine. Wanawezeshwa kuelewa kanuni za ukweli kwanza na kuingia katika uhalisi wa ukweli kwanza, na kisha wanawaongoza watu zaidi katika kuingia uhalisi wa ukweli na kuelewa kanuni za ukweli. Mnaonaje kuhusu mbinu kama hiyo? (Ni nzuri.) Huenda watu kama hao wasiwe na elimu ya kutosha au wasiseme sana, au hawaelewi mengi kuhusu teknolojia au mambo ya sasa na siasa. Huenda hata wasiwe na ujuzi mwingi katika taaluma fulani. Lakini wanaweza kuelewa ukweli, na baada ya kusikia maneno ya Mungu, wanaweza kuyatenda na kuyapitia, na kuweza kupata kanuni za ukweli, na kuweza kuwaongoza watu wengi zaidi kuingia katika uhalisi wa maneno ya Mungu na kutii kanuni za ukweli. Hawa ndio tunamaanisha tunapozungumzia aina ya watu wenye talanta wanastawishwa na kukuzwa ili kutumika kama viongozi. Je, hii ni dhahania? (Hapana, siyo.) Huenda baadhi ya watu wakauliza: “Unazungumza kuhusu watu wenye talanta, kwa hiyo wao ni watu bora katika jamii? Je, ni lazima wawe wameendesha aina fulani ya biashara, au wamekuwa wakurugenzi wa aina fulani au wajasiriamali katika jamii? Je, ni wakuu wa serikali walio na historia ya kisiasa, au talanta za biashara, au vipaji katika duru za kisanii na fasihi? Je, ni watu wenye talanta za kipekee?” Watu wenye talanta wanaozungumziwa katika nyumba ya Mungu ni tofauti na wale watu wenye talanta walioko ulimwenguni. Ni nini maana ya kauli hii “watu wenye talanta” tunayoizungumzia? Inamaanisha kuwa na uwezo wa kuelewa ukweli, na kuwa na uwezo wa kuwaongoza watu katika uhalisi wa ukweli, na kujua jinsi ya kutambua aina mbalimbali za watu, na jinsi ya kutatua hali mbalimbali na matatizo ambayo watu wanajikuta katika, na kuwa na maoni na mitazamo sahihi wanapokumbana na masuala, na kuwa na maoni na mitazamo ambayo watu wanaomwamini Mungu na kumfuata wanapaswa kuwa nayo. Hairejelei watu ambao hawana ufahamu wa kiroho, au kwa watu wanafiki, au watu wanaosema maneno ya juu na maneno matupu. Badala yake, inarejelea watu ambao wana uhalisi wa ukweli. Hii ndiyo maana ya “watu wenye talanta”. Je, huu ni uongo? (Hapana.) Je, si vigezo hivi ambavyo nyumba ya Mungu inahitaji kutoka kwa aina hii ya watu wenye talanta ambayo inawakuza na kuwastawisha ili wawe viongozi na wafanyakazi wa vitendo sana? (Ndiyo.) Ni vya vitendo sana! Wagombea kama hao hawahitajiki wawe na sifa za juu za kitaaluma, lakini lazima angalau wawe na ubora wa tabia ya kuelewa ukweli. Baadhi ya watu wanaweza kusema: “Ikiwa hawatakiwi kuwa na sifa za juu za kitaaluma, je, ni sawa kwao kutojua kusoma na kuandika?” Kusoma maneno ya Mungu haingewezekana bila elimu fulani. Wanahitaji kuelewa neno lililoandikwa, lakini hawahitaji sifa za juu za kitaaluma. Wale wanaostawishwa katika nyumba ya Mungu ni pamoja na wahitimu wa shule ya upili, wahitimu wa chuo kikuu, na wahitimu wa Ph.D., kwa hivyo hakuna mipaka katika suala la kiwango cha elimu. Kwa kuongeza, hakuna mipaka juu ya hali ya kijamii ya mtu pia. Kuanzia wakulima na wasomi, wafanyabiashara na akina mama wa nyumbani—watu wa kila aina wanakaribishwa. Kando na kutokuwa na vizuizi katika kiwango cha elimu na hadhi ya kijamii, vigezo vinavyohitajika ni vile kadhaa ambavyo nilizungumza. Je, hilo ni la busara? (Ndiyo.) Ni la busara sana! Sasa, je, mnaelewa kidogo zaidi Ninachomaanisha kwa kusema “watu wenye talanta ambao nyumba ya Mungu inawakuza na kuwastawisha”? (Ndiyo.) Watu wanaoridhisha vigezo hivi kadhaa vya kuweza kufahamu ukweli, kubeba mzigo, na kuwa na uwezo wa kufanya kazi ni wagombea wa kukuzwa na kustawishwa na nyumba ya Mungu. Ikiwa wanaridhisha vigezo hivi, wana sifa. Kuhusu mambo mengine kama vile elimu, maisha ya nyuma ya familia, hali ya kijamii, mwonekano wa mtu, na kadhalika, mahitaji si ya juu sana. Hili linahusu kuwakuza na kuwastawisha watu kuwa viongozi na wafanyikazi.

Tumeshiriki tu hivi punde juu ya vigezo kadhaa ambavyo watu wenye talanta walio na ujuzi au taaluma wanapaswa kutimiza ili waendelezwe na kukuzwa, ambavyo ni kwamba wanapaswa kupenda vitu chanya na kuweza kukubali ukweli, wasipotoke katika uelewa wao, waweze kutekeleza wajibu wao kwa uaminifu, wapitie ugumu na kulipa gharama bila kulalamika, na angalau wasitende maovu—vigezo hivi kadhaa ni muhimu kwa watu hawa. Basi lengo la kuwaendeleza na kuwakuza watu hawa ni lipi? Vivyo hivyo, ni ili watu hawa wanapokumbana na matatizo wanapokuwa wakitekeleza wajibu wao na kufanya kazi maalum, waweze kutafuta ukweli ili kutatua matatizo hayo, na kutenda kulingana na kanuni. Katika mchakato wa kutenda uingiaji, wao hufunzwa na kudhibitiwa bila wao kujua, na hufanya mazoezi ya kuachilia nia zao wenyewe, wakirekebisha mitazamo yao isiyo sahihi na ya kipuuzi ya watu wa dunia, wakiachilia baadhi ya mawazo ya kitoto, na wakiachilia maoni ya upendeleo, mawazo, na dhana kuhusu imani katika Mungu, na mambo kama hayo. Bila shaka, bila kujali chochote, mchakato huu wa kufanya mazoezi unakusudiwa kuwawezesha watu kuelewa ukweli hatua kwa hatua, kujifunza kutii, na kujifunza kuingia katika uhalisi mbalimbali wa ukweli. Katika mchakato wa kujifunza, wao hushika kanuni za ukweli hatua kwa hatua, na kujua maana ya kumwamini Mungu, na maana ya kutenda ukweli, na maana ya kutekeleza wajibu wa mtu, na hatimaye, wao huelewa kile wanachopaswa kufanya hatua kwa hatua ili kutekeleza wajibu wao kwa njia inayofikia kiwango kinachostahili, jinsi wanavyopaswa kufanya mambo jinsi muumini anavyopaswa kufanya, na kadhalika—haya yote ni mambo ambayo watu huingia ndani yake hatua kwa hatua baada ya kuendelezwa na kukuzwa. Mchakato wa watu kuingia hatua kwa hatua ndio mchakato wa kukuzwa, na mchakato wa kukuzwa kwa kweli ndio mchakato wa watu kutenda kuingia katika uhalisi wa ukweli. Lakini kama hujaendelezwa na kukuzwa, na wewe unatenda tu kama muumini wa kawaida anayehudhuria mikutano, anayesoma maneno ya Mungu, anayeshiriki kuhusu ukweli, au anayejifunza nyimbo za sifa, kwa kumwamini Mungu kwa njia hii wewe hutimizi wajibu wako kweli kama kiumbe aliyeumbwa, kwa hivyo uko mbali sana na utekelezaji wa wajibu wako kwa njia inayofikia kiwango kinachostahili. Huelewi hata ni kanuni zipi unazopaswa kushika katika kutekeleza wajibu wako, na unaweza tu kusema mafundisho na kauli mbiu fulani; kwa hivyo, bado hujaingia katika uhalisi wa ukweli, na kuingia kwako katika uzima ni polepole. Vile vile, lengo na dhumuni la kuwaendeleza na kuwakuza watu hawa wanaojihusisha na kazi za kitaaluma ni ili waingie katika uhalisi wa ukweli haraka zaidi na wapate ufahamu bora na sahihi zaidi wa kanuni za ukweli. Wale wanaoweza kushika kanuni za ukweli na kuingia katika uhalisi wa ukweli—hawa ndio watu wenye talanta wanaoendelezwa na kukuzwa na nyumba ya Mungu. Kauli watu wa aina hii wenye talanta nini? Inamaanisha wale ambao—kwa msingi wa kupenda vitu chanya, na kuweza kuvumilia ugumu na kulipa gharama, na uelewa wao usiwe na potovu, na wasiwe watu waovu—wamefikia uelewa wa kanuni za ukweli na wameingia katika uhalisi wa ukweli, na wanaweza kumtii Mungu na mipango ya nyumba ya Mungu, na wana moyo umchao Mungu kiasi. Hii ndiyo aina ya pili ya watu wenye talanta Ninaowazungumzia. Mahitaji kwao pia ni ya vitendo, mahususi vya kutosha, na si ya kufikirika. Basi, je, watu wa aina hii wenye talanta wanahitajika kuwa watu bora katika jamii, na wenye uzoefu wa kijamii, na wawe na sifa fulani za kitaaluma, na hadhi fulani ya kijamii? (Hapana.) Nyumba ya Mungu kamwe haiwahitaji watu wawe na hadhi ya kijamii, umaarufu, sifa za kitaaluma au kiwango cha juu cha maarifa—mambo haya hayahitajiki kamwe. Inapowaendeleza na kuwakuza watu, nyumba ya Mungu haiangalii sura zao, yaani, jinsi walivyo wabaya au wanavyopedeza. Mbali na kutowaendeleza watu wa aina inayoonekana kama wasioamini, au walio na sura mbovu au waovu, vigezo vingine ni vile Nilivyotaja hivi punde—hivi ndivyo vya vitendo zaidi. Wasioamini wanapomwendeleza mtu, kwanza wao huangalia sura ya mtu huyo; wanaume wanapaswa kuwa wenye sura nzuri, kama maafisa, na wanawake wanapaswa kuwa wa kupendeza, kama malaika. Zaidi ya hayo, wao pia hulinganisha sifa za kitaaluma za watu, hadhi ya kijamii, asili ya familia, na hila. Ikiwa una sifa za juu za kitaaluma lakini huna ustadi, hilo halitafaa pia, hutaendelezwa kamwe na hakuna mtu atakayekuchukulia kwa heshima. Ikiwa una sifa za juu za kitaaluma na talanta halisi, lakini huna sura nzuri hasa, na wewe ni mfupi, na hujui jinsi ya kujipendekeza kwao au kuwakaribia wakuu wako, basi hutaendelezwa au kukuzwa kamwe maishani mwako, na hakuna mtu atakayekugundua. Kwa hivyo, wasioamini wana msemo huu unaosema, “Kuna farasi wengi wenye kasi, lakini kuna wachache wanaoweza kuwatambua.” Je, hili lina ukweli katika nyumba ya Mungu? (Hapana, halina.) Basi, je, usemi “Dhahabu ya kweli hatimaye itang’aa tu” una ukweli? Je, unafaa? (Hapana.) Watu wenye dharau na wasiokubali kushindwa na yeyote mara nyingi husema hivi. Kutaka kung’aa kila wakati—haya ni matamanio makuu ya binadamu. Aina mbalimbali za watu wenye talanta wanaoendelezwa na kukuzwa na nyumba ya Mungu si dhahabu, wao ni watu wa kawaida tu. Uendelezaji na ukuzaji tunaouzungumzia ni namna tu ya kusema; kwa kweli, hili hurejelea kuinuliwa na Mungu. Je, wewe, kiumbe aliyeumbwa, ni dhahabu mbele ya Muumba? Wewe ni vumbi tu, wewe si hata shaba au chuma. Kwa nini Ninasema kwamba wewe ni vumbi badala ya dhahabu? Hakuna kitu cha kusifiwa kuhusu watu. Wengine wanaweza kuuliza: “Je, kile Ulichosema si kinzani? Si Umesema hivi punde kwamba mtu anaweza kuendelezwa ikiwa anatimiza kigezo cha kupenda vitu chanya?” Kama mwanadamu, je, hupaswi kupenda vitu chanya? Ukipenda vitu vichache chanya, je, hilo linakufanya uwe dhahabu? Je, hilo linakufanya ung’ae? Ukipenda vitu vichache chanya, je, inamaanisha kwamba una ukweli? Ni kwa kuwa na ukweli tu ndiyo mtu hung’aa. Ikiwa huna ukweli, inawezaje kusemwa kwamba unang’aa? Ukweli ni kwamba kiumbe aliyeumbwa haelewi ukweli wowote. Kuwa na ubinadamu kiasi, na uwezo na ubora wa tabia kiasi wa kuelewa ukweli haimaanishi kwamba mtu anao ukweli kiasili. Watu hawana ukweli, na hata kama ubinadamu wao ni mnyofu au mwema, mambo haya si ukweli, ni sifa tu ambazo ubinadamu wa kawaida unapaswa kuwa nazo. Kwa hivyo, msizungumzie kung’aa. Basi, mtu anaweza kung’aa kidogo wakati gani? Wakati anapoweza kusema maneno ya Ayubu, “Yehova alinipa, na Yehova amechukua; jina la Yehova libarikiwe” (Ayubu 1:21), hapo ndipo anaweza kusemwa kuwa anang’aa kidogo na anaishi katika nuru. Unapoweza kutumia uhalisi wa ukweli ulio nao na ukweli unaouelewa ili kuwapa riziki, kuwategemeza, na kuwaongoza wengine, kupitia katika haya wanaweza kuletwa mbele za Mungu na katika uhalisi wa ukweli, kumtii Mungu na kumwabudu Mungu, ni hapo tu ndipo unaweza kung’aa kidogo.

Aina mbalimbali za watu wenye talanta wanaokuzwa na nyumba ya Mungu hawana vipaji vya kimwujiza, wao ni watu wa kawaida tu, watu waliopotoka. Maadamu wanaweza kukubali ukweli, kutii na kujiweka chini, na wana ubora fulani wa tabia, basi nyumba ya Mungu itawapa fursa isiyo ya kawaida kwa kuwaendeleza na kuwakuza. Ninapozungumza kuhusu kutoa fursa isiyo ya kawaida ya kuwaendeleza na kuwakuza watu, huku ni kuinuliwa na Mungu, ni kuhusu kukupa fursa ya kuja mbele za Mungu na kukubali uongozi wa Mungu, na kukubali Mungu Akukuze na kukufundisha, ili kwamba katika kipindi hiki uweze kuingia katika uhalisi wa ukweli haraka iwezekanavyo na uweze kushika kanuni za ukweli kwa usahihi, kutekeleza wajibu wako kwa njia inayofikia kiwango kinachostahili, na kuishi kwa kudhihirisha mfano wa mwanadamu. Hii ndiyo maana ya kauli “watu wenye talanta” katika nyumba ya Mungu. Watu kama hao si wakuu na wa kuvutia hata kidogo, wanaelewa tu ukweli na wana uhalisi wa ukweli, na wanaweza kutekeleza wajibu wao kwa makini na kwa uwajibikaji, na wana unyoofu kiasi na wanaweza kulipa gharama kiasi, na hawatendi ovyoovyo kwa kuzingatia mawazo na dhana zao. Kwa kutoa fursa isiyo ya kawaida ya kuwaendeleza na kuwakuza watu wanaoweza kutimiza vigezo hivi, na kuwafundisha, je, inafaa kwa nyumba ya Mungu kufanya hivi? Je, kuna faida kwa watu? Kuna faida kubwa sana kwa watu! Kama tu waumini wengine, wale wanaoendelezwa na kukuzwa humwamini Mungu, na husoma maneno ya Mungu, na husikiliza mahubiri, na hutekeleza wajibu wao, lakini wakilinganishwa na waumini wengine, wao hukua haraka zaidi na kupata mengi zaidi. Je, ninyi mngependa kupata mengi zaidi, au kupata kidogo tu? (Kupata mengi zaidi.) Watu wengi wana hamu hii, jambo linalomaanisha kwamba wanapenda vitu chanya. Wakati mwingine Mimi hufanya ushirika na baadhi ya timu kuhusu kuingia katika uzima, na watu wengi hufuata kusikiliza, jambo linaloonyesha kwamba watu wengi wana shauku ya kutamani ukweli, na wako tayari kuelewa ukweli zaidi, na pia wako tayari kuingia katika uhalisi wa ukweli. Mwanzoni, Nilifanya ushirika na baadhi ya watu na walikuwa baridi kabisa. Nilizungumza kwa muda mrefu lakini hawakuitikia, au hata kuonyesha dalili ndogo kabisa ya tabasamu. Baada ya Mimi kuwa na mawasiliano nao kwa mwaka mmoja au miwili, wengi wao walikuwa wa asili zaidi katika sura zao na waliitikia, na baada ya muda mwitikio wao ukawa wa haraka kiasi. Yaani, waligeuka kutoka kwa watu waliokufa na kuwa watu walio hai, na roho zao zikaamka. Hili lilifikiwaje? Ikiwa watu hawaelewi ukweli, basi haijalishi wanapenda vitu chanya kiasi gani, au jinsi walivyo werevu au wenye akili, bado wao ni watu waliokufa. Watu wengine huanza wakiwa wajinga na wazembe, hakuna mtu duniani anayewaheshimu, na hawajasoma sana na uelewa wao si mpana sana. Lakini baada ya kuanza kumwamini Mungu, wanaweza kuelewa kweli nyingi na kuona mambo mengi waziwazi, na kisha kuishi kwa kudhihirisha mfano wa binadamu, na hivyo kuwa watu walio hai. “Watu walio hai” inamaanisha nini? Si kuhusu kama mwili wako uko hai au umekufa, au kama mwili wako unaweza kusonga au kupumua, bali ni kama roho yako ina ufahamu na ni sikivu kwa maneno ya Mungu na ukweli. Watu walio hai huitikia ukweli na maneno ya Mungu. Baada ya kusikia maneno ya Mungu, wanakuwa na ufahamu, njia, mpango, na lengo. Watu waliokufa hawana maonyesho haya. Kwa hivyo, ikiwa nyumba ya Mungu inamwendeleza na kumkuza mtu, mtu huyu atapata mengi zaidi kwa ulinganisho. Basi watu wasiotimiza vigezo hivi na wasioendelezwa au kukuzwa wanawezaje kupata vya kutosha? Wanawezaje kuingia haraka katika uhalisi wa ukweli? Ni lazima wajifunze kutenda na kupitia maneno ya Mungu, kufikia uelewa wa kweli nyingi, na pia waweze kutumia ukweli kuwatambua watu na kutatua matatizo—kisha wanaweza kuingia katika uhalisi wa ukweli.

Watu wengine husema: “Kwa kuwa nyumba ya Mungu huwaendeleza na kuwakuza watu wenye talanta wa kila aina na kuwaruhusu waingie katika uhalisi wa ukweli haraka iwezekanavyo, je, hilo halimaanishi kwamba watu wasio na talanta hawawezi kuingia katika uhalisi wa ukweli?” Je, ni sahihi kusema hivyo? (La, si sahihi.) Basi, baada ya kushiriki juu ya mada hii, je, hilo limewafanya baadhi ya watu wasisimke huku likiwafanya wengine wakate tamaa na kuvunjika moyo? Jambo hili linapaswa kutazamwa hivi: Wale ambao wameendelezwa na kukuzwa hawapaswi kujivuna. Huna cha kujivunia, hii ni neema na baraka ya Mungu. Mungu anapokupa mengi zaidi, Yeye pia hukuomba ujitoe zaidi. Ikiwa nyumba ya Mungu inakupa fursa isiyo ya kawaida kwa kukuendeleza na kukukuza, inamaanisha kwamba unahitaji kulipa gharama kubwa zaidi. Kama unaweza kuvumilia ugumu huu, basi bila shaka utapata mengi zaidi. Ukisema, “Siko tayari kupitia ugumu huu,” basi hutapata ukweli, wala kupata baraka ya Mungu. Watu wengine husema, “Ninataka kupata vitu hivyo lakini sidhani ninaweza, kwa sababu nyumba ya Mungu haitanipa fursa isiyo ya kawaida kwa kuniendeleza na kunikuza. Sifikii vigezo vinavyohitajika.” Haijalishi kama hutimizi vigezo. Maadamu unafuatilia ukweli na kujitahidi sana kuuelekea, Mungu hatakutendea isivyo haki. Watu hawa wanaoendelezwa na kukuzwa wanaweza tu kuingia katika uhalisi wa ukweli mapema zaidi kwa sababu ya ubora wa tabia yao na kwa sababu ya hali zao mbalimbali. Hata hivyo, kuingia huku mapema hakumaanishi kwamba wao pekee ndio wanaoweza kuingia katika uhalisi wa ukweli. Inamaanisha tu kwamba wanaweza kupata mengi zaidi kiasi mapema, na wanaweza kuingia katika uhalisi wa ukweli mapema kidogo. Wale ambao hawajaendelezwa watabaki nyuma yao kidogo, lakini hii haimaanishi kwamba hawawezi kuingia katika uhalisi wa ukweli. Kama mtu anaweza kuingia katika uhalisi wa ukweli au la inategemea ufuatiliaji wao. Watu hawa wanaoendelezwa na kukuzwa wanaweza kushika kanuni za ukweli haraka zaidi na kuingia katika uhalisi wa ukweli haraka zaidi wakati wa mchakato wa ukuzaji, jambo ambalo linafaidi kazi ya nyumba ya Mungu. Kwa hivyo, ni sahihi kuwaendeleza na kuwakuza watu wanaopatikana kuwa na ubora mzuri wa tabia na wanaopenda ukweli. Ikiwa mtu anaweza kuwapata watu hawa na kuwaendeleza na kuwakuza bila kuwaonea wivu au kuwashusha, bali badala yake awape utunzaji, basi anaijali nia ya Mungu. Kinyume chake, ikiwa watu wengine wana wivu na wanahofia kwamba watu hawa ni bora kuwaliko wao na watawapita, kwa hivyo wanawatenga na kuwashusha, hili ni tendo ovu waziwazi na kitu ambacho wapinga Kristo hufanya mara nyingi. Ni watu waovu na wapinga Kristo tu wanaoweza kuwapinga na kuwatenga ndugu na dada.

Ufahamu na Mtazamo Ambao Mtu Anapaswa Kuwa Nao Kuhusiana na Ukuzaji na Ustawishaji wa Watu na Nyumba ya Mungu

Tulichoshiriki kuhusu hivi punde ni malengo ya nyumba ya Mungu katika kuwaendeleza na kuwakuza watu wenye talanta wa kila aina. Haijalishi ni kazi ya aina gani ambayo wale wanaochaguliwa kwa ajili ya kuendelezwa na kukuzwa hufanya—iwe ni kazi ya kiufundi, kazi ya kawaida, au shughuli za jumla za kanisa—kwa ufupi, yote ni kwa ajili ya kuwawezesha kuelewa kanuni za ukweli na kuingia katika uhalisi wa ukweli, na ili waweze kutekeleza wajibu wao kwa njia inayofikia kiwango kinachostahili haraka iwezekanavyo ili kuridhisha nia ya Mungu—hili ndilo hitaji la Mungu kwa watu, na bila shaka, ndilo pia linalohitajika kwa ajili ya kazi ya kanisa. Je, sasa mnaelewa umuhimu wa nyumba ya Mungu kuwaendeleza na kuwakuza watu wenye talanta wa kila aina? Je, bado kuna suitafahamu yoyote? (La.) Watu wengine husema, “Sasa kwa kuwa mtu huyu ameendelezwa kuwa kiongozi, na ana hadhi, yeye si mtu wa kawaida tena.” Je, ni sahihi au si sahihi kusema hivi? (Si sahihi.) Wengine wanaweza kusema: “Wale wanaokuwa viongozi wana hadhi, lakini ukiwa kileleni una upweke. Kadiri unavyopanda juu, ndivyo unavyoanguka kwa kishindo!” Je, ni sahihi au si sahihi kusema hivi? Bila shaka si sahihi. Msemo “Kadiri unavyopanda juu, ndivyo unavyoanguka kwa kishindo” unarejelea watu gani? Unarejelea watu wenye tamaa ya makuu na matamanio, unarejelea wapinga Kristo. Wale wanaofuatilia ukweli wanapokuwa viongozi, huko si kupanda juu—ni Mungu anayewapa fursa isiyo ya kawaida kwa kuwainua, na ni baraka ya Mungu inayoweka mzigo huu juu yao na kuwaruhusu wafanye kazi ya uongozi. “Kadiri unavyopanda juu, ndivyo unavyoanguka kwa kishindo” ni hitimisho linalotolewa na wasioamini, na linaeleza matokeo ya wasioamini wanaofuatilia taaluma katika uongozi serikalini. Wasioamini hao hawana utambuzi na hutumia msemo huu kwa watu chanya, jambo ambalo ni kosa kubwa. Wengine wanaweza kusema: “Alizaliwa katika eneo la mashambani, na sasa amekuwa kiongozi wa kanisa—ameinuka kutoka hali ya chini na kuwa mtu wa maana.” Je, ni sahihi au si sahihi kusema hivi? Haya ni maneno ya kishetani ya wasioamini na hayawezi kutumiwa kwa watu wateule wa Mungu. Katika nyumba ya Mungu, Mungu huwabariki wale wanaofuatilia ukweli, wale walio wanyofu, wale walio na moyo mwema, na wale wanaotetea kazi ya nyumba ya Mungu. Punde tu watu hawa wanapoelewa ukweli na kupata kimo kiasi, wataendelezwa kwa ajili ya ukuzaji na utendaji hivi karibuni, ili wachukue mahali pa wale walio viongozi wa uwongo na wapinga Kristo. Katika nyumba ya Mungu, watu chanya ambao wamepitia majaribu na majaribio mengi na ambao wameitetea kazi ya nyumba ya Mungu kila mara ni watu wanaopata idhini ya Mungu, na haingefaa kutumia maneno ya kishetani ya wasioamini kuwaeleza watu hawa. Kwa hivyo, wale ambao daima hutumia maneno ya kishetani ya wasioamini kueleza mambo katika nyumba ya Mungu na kueleza maoni yao wenyewe ni watu wasioelewa ukweli na walio na mitazamo ya kipuuzi kuhusu mambo. Mitazamo yao kuhusu mambo haijabadilika hata kidogo, na bado ni mitazamo ya wasioamini, na wamemwamini Mungu kwa miaka kadhaa na bado hawajapata ukweli wowote, na bado hawawezi kutazama mambo kulingana na maneno ya Mungu—hivyo basi, watu hawa ni wasioamini na watu wa mataifa. Mtu anapoendelezwa kutumika kama kiongozi au mfanyakazi, au anapokuzwa kuwa msimamizi wa aina fulani ya kazi ya kiufundi, hili si lolote ila ni nyumba ya Mungu inayomkabidhi mzigo. Ni agizo, jukumu, na bila shaka, pia ni wajibu maalum, fursa maalum, na ni kuinuliwa kusiko kwa kawaida—hakuna chochote cha kusifiwa kuwahusu. Mtu anapoendelezwa na kukuzwa na nyumba ya Mungu, haimaanishi ana cheo au hadhi maalum katika nyumba ya Mungu, ili aweze kufurahia huduma na upendeleo maalum. Badala yake, baada ya kuinuliwa kwa namna isiyo ya kawaida na nyumba ya Mungu, anapewa mazingira bora ya kupokea mafunzo kutoka kwa nyumba ya Mungu, kufanya mazoezi ya kufanya kazi fulani muhimu ya kanisa, na wakati huo huo nyumba ya Mungu itakuwa na viwango vya juu vinavyohitajika kwa mtu huyu, jambo ambalo lina manufaa sana kwa kuingia kwake katika uzima. Mtu anapoendelezwa na kukuzwa katika nyumba ya Mungu, inamaanisha atawekwa chini ya masharti makali na kusimamiwa kwa karibu. Nyumba ya Mungu itakagua, kusimamia, na kusukuma mbele kazi anayoifanya kwa ukali, na itaelewa na kutilia maanani kuingia kwake katika uzima. Kutokana na mitazamo hii, je, watu wanaoendelezwa na kukuzwa na nyumba ya Mungu hufurahia huduma maalum, hadhi maalum, na cheo maalum? La hasha, sembuse wao kufurahia hadhi yoyote maalum. Kwa watu ambao wameendelezwa na kukuzwa, wakihisi kwamba wana kitu cha kujivunia kwa sababu ya kutekeleza wajibu wao kwa ufanisi kiasi, na hivyo wakadorora na kuacha kufuatilia ukweli, basi watakuwa hatarini wanapokumbana na majaribu na dhiki. Ikiwa kimo cha watu ni kidogo sana, kuna uwezekano watashindwa kusimama imara. Wengine husema, “Mtu akiendelezwa na kukuzwa kama kiongozi, basi ana hadhi. Hata kama yeye si mmoja wa wana wazaliwa wa kwanza, angalau ana tumaini la kuwa mmoja wa watu wa Mungu. Sijawahi kuendelezwa au kukuzwa, kwa hivyo, je, sina tumaini la kuwa mmoja wa watu wa Mungu?” Ni makosa kuwaza namna hii. Ili kuwa mmoja wa watu wa Mungu, ni lazima uwe na upitiaji wa maisha, na ni lazima uwe mtu anayemtii Mungu. Haijalishi kama wewe ni kiongozi, mfanyakazi, au mfuasi wa kawaida, yeyote aliye na uhalisi wa ukweli ni mmoja wa watu wa Mungu. Hata kama wewe ni kiongozi au mfanyakazi, ukikosa uhalisi wa ukweli, bado wewe ni mtendaji huduma. Kwa hakika, hakuna kitu maalum kuhusu watu wanaoendelezwa na kukuzwa. Kitu pekee kilicho tofauti na wengine ni kwamba wana mazingira yanayofaa zaidi, fursa zinazofaa zaidi, na hali bora za kufanya kazi maalum inayohusisha kanuni za ukweli. Hata kama kazi nyingi unazofanya zinahusisha taaluma fulani, ikiwa hakuna kanuni za ukweli za kuidhibiti na kuikagua, basi wajibu unaoutekeleza hautapatana na kanuni, na wewe unatumika tu, na hakika hutapata kibadli cha Mungu. Je, mahitaji ya nyumba ya Mungu kwa watu mbalimbali wenye talanta wanaoendelezwa na kukuzwa ni yapi? Ili kuendelezwa na kukuzwa na nyumba ya Mungu, angalau ni lazima wawe watu wenye dhamiri na busara, watu wanaoweza kukubali ukweli, watu wanaotekeleza wajibu wao kwa uaminifu, na watu wanaoweza kutii mipango na mipangilio ya Mungu, na angalau ni lazima waweze kukubali na kutii wanapokabiliwa na kupogolewa. Matokeo yanayopaswa kufikiwa na watu wanaopitia ukuzaji na mafunzo na nyumba ya Mungu si kwamba wanaweza kuwa maafisa au wakubwa, au kuongoza kundi, na si kwamba wanaweza kuwashauri watu kuhusu njia yao ya kufikiri, na bila shaka, hata kidogo si kwamba wana ujuzi bora wa kitaaluma au kiwango cha juu cha elimu, au sifa kubwa zaidi, au kwamba wanaweza kulinganishwa na wale walio mashuhuri duniani kwa ujuzi wao wa kitaaluma au mafanikio ya kisiasa. Badala yake, matokeo yanayopaswa kufikiwa ni kwamba wanaelewa ukweli na kuishi kwa kudhihirisha maneno ya Mungu, na kwamba wao ni watu wanaomwogopa Mungu na kuepuka maovu. Wanapokuwa wakijifundisha, wanaweza kuelewa ukweli na kushika kanuni za ukweli, na kujua vizuri zaidi hasa imani katika Mungu ni nini na jinsi ya kumfuata Mungu—hili lina manufaa makubwa kwa wale wanaofuatilia ukweli ili kufikia ukamilisho. Haya ndiyo matokeo na kiwango ambacho nyumba ya Mungu inataka kufikia katika kuwaendeleza na kuwakuza watu wenye talanta wa kila aina, na pia ndiyo mavuno makuu zaidi yanayopatikana na wale wanaoendelezwa na kutumiwa.

Watu wengine hutekeleza wajibu wao kwa uwajibikaji kiasi na wanakubaliwa na wateule wa Mungu, kwa hivyo wanakuzwa na kanisa ili wawe viongozi au wafanyakazi. Baada ya kupata hadhi, wao huanza kujiona kuwa bora kuliko wengine na huwaza, “Kwa nini nyumba ya Mungu imenichagua mimi? Je, si kwa sababu mimi ni bora kuliko ninyi nyote?” Je, haya hayasikiki kama maneno ya mtoto? Ni ya kitoto, ya kipuuzi, na ya kijinga. Kwa kweli, wewe si bora kuliko watu wengine hata kidogo. Ni kwamba tu unatimiza vigezo vya kukuzwa na nyumba ya Mungu. Iwapo unaweza kujitwika jukumu hili, kutekeleza wajibu huu vizuri au kukamilisha agizo hili ni jambo tofauti. Mtu anapochaguliwa kuwa kiongozi na ndugu na dada, au anaendelezwa na nyumba ya Mungu kufanya kazi fulani au kutekeleza wajibu fulani, hii haimaanishi kwamba ana hadhi au cheo maalum, au kwamba kweli anazozielewa ni za kina na nyingi zaidi kuliko za watu wengine—sembuse kwamba mtu huyu anaweza kumtii Mungu, na hatamsaliti Yeye. Bila shaka, haimaanishi pia kwamba anamjua Mungu, na ni mtu anayemwogopa Mungu. Hajafikia lolote kati ya haya, kwa kweli. Uendelezaji na ukuzaji ni uendelezaji na ukuzaji tu kwa maana ya moja kwa moja, na si sawa na wao kuwa wameamuriwa kimbele na kupatikana kuwa wanastahili na Mungu. Uendelezaji na ukuzaji wao unamaanisha tu wameendelezwa, na wanangoja kukuzwa. Na matokeo ya mwisho ya ukuzaji huu yanategemea iwapo mtu huyu anafuatilia ukweli, na iwapo ana uwezo wa kuchagua njia ya kufuatilia ukweli. Hivyo, mtu kanisani anapoendelezwa na kukuzwa kuwa kiongozi, anaendelezwa na kukuzwa tu kwa maana ya moja kwa moja; haimaanishi kwamba tayari anafikia kiwango kinachostahili na ana uwezo kama kiongozi, kwamba tayari ana uwezo wa kuchukua kazi ya uongozi, na anaweza kufanya kazi halisi—hivyo sivyo ilivyo. Watu wengi hawawezi kung’amua mambo haya, na kwa kuzingatia dhana zao wenyewe wanawaheshimu wale ambao wameendelezwa. Hili ni kosa. Haijalishi wamemwamini Mungu kwa miaka mingapi, je, wale wanaoendelezwa wana uhalisi wa ukweli kweli? Si lazima. Je, wanaweza kutekeleza mipango ya kazi ya nyumba ya Mungu? Si lazima. Je, wana uwajibikaji? Je, wao ni waaminifu? Je, wanaweza kutii? Wanapokumbana na suala, je, wanaweza kutafuta ukweli? Haya yote hayajulikani. Je, watu hawa wana mioyo imwogopayo Mungu? Na mioyo yao imwogopayo Mungu ni mikubwa kiasi gani? Je, wanaweza kuepuka kufuata mapenzi yao wenyewe wanapofanya mambo? Je, wanaweza kumtafuta Mungu? Katika wakati ambapo wanatekeleza kazi ya uongozi, je, wanaweza kuja mbele za Mungu mara kwa mara kutafuta nia ya Mungu? Je, wanaweza kuwaongoza watu katika uhalisi wa ukweli? Hakika hawawezi kufanya mambo kama hayo. Hawajapokea mafunzo na hawajapitia vya kutosha, kwa hivyo hawawezi kufanya mambo haya. Hii ndiyo sababu kumwendeleza na kumkuza mtu haimaanishi kwamba tayari anaelewa ukweli, wala haisemi kwamba tayari ana uwezo wa kutekeleza wajibu wake kwa njia inayofikia kiwango kinachostahili. Basi lengo na umuhimu wa kumwendeleza na kumkuza mtu ni lipi? Ni kwamba mtu huyu anaendelezwa, kama mtu binafsi, ili aweze kutenda, na ili aweze kunyunyiziwa na kufunzwa kwa njia maalum, na hivyo kumwezesha kuelewa kanuni za ukweli, na kanuni, njia, na mbinu za kufanya mambo tofauti na kutatua matatizo mbalimbali, na pia jinsi ya kushughulikia na kukabiliana na mazingira na watu wa aina mbalimbali anaokutana nao kulingana na nia ya Mungu, na kwa njia inayolinda maslahi ya nyumba ya Mungu. Kwa kuhukumu kulingana na hoja hizi, je, watu wenye talanta wanaoendelezwa na kukuzwa na nyumba ya Mungu wana uwezo wa kutosha wa kuchukua kazi yao na kutekeleza wajibu wao vizuri wakati wa kipindi cha kuendelezwa na kukuzwa au kabla ya kuendelezwa na kukuzwa? Bila shaka haiwezekani. Hivyo, haiwezi kuepukika kwamba, wakati wa kipindi cha ukuzaji, watu hawa watapitia upogoaji, hukumu na kuadibu, kufichuliwa na hata kutimuliwa; hili ni jambo la kawaida, haya ni mafunzo na ukuzaji. Watu hawapaswi kuwa na matarajio yoyote ya juu au madai yasiyo ya kweli kwa wale wanaoendelezwa na kukuzwa; hilo halitakuwa jambo la busara, na si haki kwao. Ninyi mnaweza kusimamia kazi yao. Mkigundua matatizo au mambo yanayokiuka kanuni katika utendaji wa kazi yao, mnaweza kuibua suala hilo na kutafuta ukweli ili kutatua mambo haya. Kile msichopaswa kufanya ni kuwahukumu, kuwashutumu, kuwashambulia, au kuwatenga, kwa sababu wako tu katika kipindi cha ukuzaji, na hawapaswi kutazamwa kama watu ambao wamekamilishwa, sembuse kama watu wakamilifu, au kama watu walio na uhalisi wa ukweli. Kama vile mlivyo ninyi, wao wako tu katika kipindi cha mafunzo. Tofauti ni kwamba wanachukua kazi na majukumu mengi zaidi kuliko watu wa kawaida. Wana jukumu na wajibu wa kufanya kazi zaidi; ni lazima walipe gharama kubwa zaidi, wavumilie ugumu zaidi, watumie juhudi zaidi za kiakili, watatue matatizo zaidi, wavumilie lawama zaidi kutoka kwa watu, na bila shaka ni lazima pia wafanye juhudi kubwa zaidi, na—ikilinganishwa na watu wa kawaida wanaotekeleza wajibu wao—ni lazima wapate usingizi mdogo kiasi, wafurahie mambo mazuri kidogo kiasi, na wasijihusishe sana na udaku. Hiki ndicho kitu maalum kuwahusu; mbali na hili, wao ni sawa na mtu mwingine yeyote. Lengo la Mimi kusema hivi ni lipi? Ni kuwaacha kila mtu ajue kwamba ni lazima awakabili watu wenye talanta wa aina mbalimbali wanaoendelezwa na kukuzwa katika nyumba ya Mungu kwa usahihi, kwamba hawapaswi kuwa na madai makali kwa watu hawa, na, bila shaka, kwamba hawapaswi kuwa na maoni yasiyo ya kweli kuwahusu pia. Ni upumbavu kuwastaajabia na kuwaheshimu juu kupita kiasi; si ubinadamu na si jambo la kweli kuwa na madai makali kupita kiasi kwao. Basi njia ya busara zaidi ya kuwatendea ni ipi? Ni kuwaona kama watu wa kawaida na, unapohitaji kumtafuta mtu kuhusu tatizo, kufanya ushirika na wao na kujifunza kutoka kwa sifa nzuri za kila mmoja na kukamilishana. Zaidi ya hayo, ni jukumu la kila mtu kuwasimamia viongozi na wafanyakazi ili kuona kama wanafanya kazi halisi, kama wanaweza kutumia ukweli kutatua matatizo; hivi ndivyo viwango na kanuni za kupima iwapo kiongozi au mfanyakazi anafikia kiwango kinachostahili. Ikiwa kiongozi au mfanyakazi ana uwezo wa kushughulikia na kutatua matatizo ya jumla, basi anafaa. Lakini ikiwa hawezi hata kushughulikia na kurekebisha matatizo ya kawaida, hafai kuwa kiongozi au mfanyakazi, na ni lazima aondolewe haraka kutoka katika wadhifa wake. Mtu mwingine lazima achaguliwe, na kazi ya nyumba ya Mungu haipaswi kucheleweshwa. Kuichelewesha kazi ya nyumba ya Mungu ni kujiumiza mwenyewe na wengine pia, hakuna faida kwa yeyote.

Watu wengine hupandishwa vyeo na kusitawishwa na kanisa, wakipokea fursa nzuri ya kupata mafunzo. Hili ni jambo jema. Inaweza kusemwa wameinuliwa na kupewa neema na Mungu. Basi, wanapaswa kutekelezaje wajibu wao? Kanuni ya kwanza wanayopaswa kuzingatia ni kuelewa ukweli—wasipoelewa ukweli, ni lazima wautafute ukweli, na ikiwa bado hawaelewi baada ya kutafuta wenyewe, wanaweza kumtafuta mtu anayeelewa ukweli ili wafanye ushirika na kutafuta naye, jambo ambalo litafanya utatuzi wa tatizo uwe wa haraka na kwa wakati ufaao zaidi. Ikiwa unazingatia tu kutumia muda mwingi kusoma maneno ya Mungu peke yako, na kutumia muda mwingi kuyatafakari maneno haya, ili kufikia uelewa wa ukweli na kutatua tatizo, hili ni jambo la polepole mno; kama methali isemavyo, “tiba za polepole haziwezi kushughulikia mahitaji ya dharura.” Ikiwa, linapokuja suala la ukweli, unataka kupiga hatua haraka, basi ni lazima ujifunze jinsi ya kushirikiana na wengine kwa upatanifu, na kuuliza maswali zaidi na kutafuta zaidi. Ni hapo tu ndipo uzima wako utakua haraka, na utaweza kutatua matatizo mara moja, ili yote mawili yasichelewe. Kwa sababu umepandishwa cheo hivi punde na bado uko katika kipindi cha majaribio, na huelewi ukweli kwa hakika wala huna uhalisi wa ukweli—kwa sababu bado huna kimo hiki—usifikiri kwamba kupandishwa kwako cheo kunamaanisha kwamba una uhalisi wa ukweli; sivyo ilivyo. Ni kwa sababu tu una mzigo kwa ajili ya kazi na una ubora wa tabia wa kiongozi ndiyo maana umechaguliwa kupandishwa cheo na kusitawishwa. Unapaswa kuwa na busara hii. Ikiwa, baada ya kupandishwa cheo na kuwa kiongozi au mfanyakazi, unaanza kusisitiza hadhi yako, na kuamini kwamba wewe ni mtu anayefuatilia ukweli na kwamba una uhalisi wa ukweli—na ikiwa, bila kujali ni matatizo gani ambayo ndugu wanayo, unajifanya kuwa unaelewa, na kwamba wewe ni wa kiroho—basi hii ni njia ya kipumbavu, na ni sawa na Mafarisayo wanafiki. Ni lazima unene na utende kwa ukweli. Usipoelewa, unaweza kuwauliza wengine au kutafuta ushirika kutoka kwa Aliye juu—hakuna jambo la aibu katika haya yote. Hata usipouliza, Aliye juu bado atajua kimo chako cha kweli, na atajua kwamba huna uhalisi wa ukweli. Kutafuta na kufanya ushirika ndivyo unavyopaswa kufanya; hii ndiyo busara inayopaswa kupatikana katika ubinadamu wa kawaida, na kanuni ambayo viongozi na wafanyakazi wanapaswa kuzingatia. Si jambo la kuaibikia. Ikiwa unafikiri kwamba pindi unapokuwa kiongozi kutoelewa kanuni, au kuwauliza watu wengine au Aliye juu maswali kila mara ni jambo la kuaibisha, na unaogopa kwamba wengine watakudharau, na kisha unaigiza, ukijifanya kuwa unaelewa kila kitu, kwamba unajua kila kitu, kwamba una uwezo wa kazi, kwamba unaweza kufanya kazi yoyote ya kanisa, na huhitaji mtu yeyote akukumbushe au afanye ushirika nawe, au mtu yeyote akukimu au kukuunga mkono, basi hili ni jambo la hatari, na wewe ni mwenye kiburi na wa kujihesabia haki mno, huna busara kabisa. Hujui hata kipimo chako mwenyewe—je, hili halikufanyi kuwa mtu aliyevurugika? Watu kama hao kwa kweli hawafikii vigezo vya kupandishwa vyeo na kusitawishwa na nyumba ya Mungu, na siku moja watatimuliwa na kuondoshwa. Na kwa hivyo, kila kiongozi au mfanyakazi ambaye amepandishwa cheo hivi punde anapaswa kuelewa wazi kwamba hana uhalisi wa ukweli, anapaswa kuwa na kujielewa kwa aina hii. Wewe sasa ni kiongozi au mfanyakazi si kwa sababu uliteuliwa na Mungu, bali kwa sababu ulipandishwa cheo na viongozi na wafanyakazi wengine, au ulichaguliwa na watu wateule wa Mungu; hili halimaanishi kwamba una uhalisi wa ukweli na kimo cha kweli. Unapoelewa hili, utakuwa na busara kiasi, ambayo ndiyo busara ambayo viongozi na wafanyakazi ni lazima wawe nayo. Je, mmeelewa sasa? (Ndiyo.) Basi, mnapaswa kufanyaje kazi hasa? Mnapaswa kutekelezaje ushirikiano wenye upatanifu? Mnapaswa kutafutaje ukweli ili kutatua matatizo kila mnapokumbana nayo? Mambo haya ni lazima yaeleweke. Tabia potovu zikifichuliwa, tafuteni ukweli na mzitatueni haraka iwezekanavyo. Zisipotatuliwa kwa wakati na ziathiri kazi yenu, hili ni tatizo. Ikiwa hamuifahamu taaluma fulani, mnapaswa pia kujifunza bila kuchelewa. Kwa sababu baadhi ya wajibu huhusisha maarifa ya kitaaluma, ikiwa mnaelewa ukweli tu bila kufahamu maarifa yoyote ya kitaaluma, itaathiri pia matokeo ya kazi yenu. Angalau, ni lazima mfahamu na muelewe maarifa ya msingi ya kitaaluma, ili muweze kuwa na ufanisi katika kufuatilia na kuelekeza kazi ya watu. Ikiwa ninyi ni wastadi tu katika taaluma lakini hamwelewi ukweli, vivyo hivyo kutakuwa na mapungufu katika kazi yenu, kwa hivyo mtahitaji pia kufuatilia ukweli na kushirikiana na watu wanaoelewa ukweli ili kutekeleza wajibu wenu ipasavyo. Kwa sababu tu una ustadi wa kitaaluma au katika fani fulani ya maarifa, haimaanishi kwamba unaweza kufanya mambo kulingana na kanuni, kwa hivyo ni muhimu kabisa kutafuta ushirika na watu wanaoelewa ukweli—hii ni kanuni ambayo ninyi mnapaswa kuzingatia. Chochote unachofanya, ni lazima usijifanye. Uko katika kipindi cha mafunzo na usitawishaji, na una tabia potovu, na huelewi ukweli hata kidogo. Niambieni, je, Mungu anajua kuhusu mambo haya? (Ndiyo.) Basi, si unaonekana mpumbavu ukijifanya? Je, ninyi mnataka kuwa watu wapumbavu? (La, hatutaki.) Ikiwa hamtaki kuwa watu wapumbavu, mnapaswa kuwa watu wa aina gani? Kuweni watu wenye busara, watu wanaoweza kutafuta ukweli kwa unyenyekevu na wanaoweza kuukubali ukweli. Msijifanye, msiwe Mafarisayo wanafiki. Kile unachojua ni maarifa fulani tu ya kitaaluma, si kanuni za ukweli. Ni lazima utafute njia ya kutumia ipasavyo nguvu zako za kitaaluma na kutumia maarifa na elimu uliyoipata kwa msingi wa kuelewa kanuni za ukweli. Je, hii si kanuni? Je, hii si njia ya utendaji? Pindi tu unapojifunza kufanya hivi, utakuwa na njia ya kufuata na utaweza kuingia katika uhalisi wa ukweli. Chochote unachofanya, usiwe mkaidi, na usijifanye. Ukaidi na kujifanya si njia ya busara ya kufanya mambo. Badala yake, ni njia ya kipumbavu zaidi ya kufanya mambo. Watu wanaoishi kwa kufata tabia zao potovu ndio watu wapumbavu zaidi. Ni wale tu wanaotafuta ukweli na kushughulikia mambo kulingana na kanuni za ukweli ndio watu werevu zaidi.

Kupitia ushirika huu, je, sasa ninyi mna uelewa na mtazamo sahihi kuhusu kupandishwa vyeo na kusitawishwa kwa watu wenye talanta wa kila aina na nyumba ya Mungu? (Ndiyo.) Sasa kwa kuwa mna mtazamo sahihi kuhusu hili, je, mnaweza kuwachukulia watu hawa kwa njia sahihi? Ni lazima mvichukulie vipaji vyao kwa usahihi, na vile vile mapungufu na kasoro walizo nazo katika ubinadamu wao, kazi, taaluma, na nyanja nyingine mbalimbali—mambo haya yote ni lazima yachukuliwe kwa usahihi. Aidha, bila kujali kama mnapandishwa vyeo na kusitawishwa kuwa viongozi au wafanyakazi, au kama ninyi ni watu wenye talanta katika taaluma mbalimbali, ninyi nyote ni watu wa kawaida, ninyi nyote mmepotoshwa na Shetani, na hakuna yeyote kati yenu anayeelewa ukweli. Kwa hivyo, hakuna yeyote kati yenu anayepaswa kujificha wala kujifunika; badala yake mnapaswa kujifunza kujifungua katika ushirika. Ikiwa hamwelewi, basi kubalini kuwa hamwelewi. Ikiwa hamjui jinsi ya kufanya kitu, basi kubalini kuwa hamjui jinsi ya kukifanya. Bila kujali matatizo au ugumu unaotokea, kila mtu anapaswa kufanya ushirika na kutafuta ukweli kwa pamoja ili kupata suluhisho. Mbele ya ukweli kila mtu ni kama mtoto mchanga, kila mtu ni masikini na duni na hana kitu kabisa. Kile ambacho watu wanahitaji kufanya ni kuwa watiifu mbele ya ukweli, kuwa na moyo wa unyenyekevu na wenye shauku na kutafuta na kuukubali ukweli, na kisha kutenda ukweli na kufikia utii kwa Mungu. Kwa kufanya hivi watu wanaweza kuingia katika uhalisi wa ukweli wa maneno ya Mungu wanapotekeleza wajibu wao na katika maisha yao halisi. Kila mtu yuko sawa mbele ya ukweli. Wale wanaopandishwa vyeo na kusitawishwa si bora sana kuwaliko wengine. Kila mtu amepitia kazi ya Mungu kwa takribani muda sawa. Wale ambao hawajapandishwa vyeo au kusitawishwa wanapaswa pia kufuatilia ukweli wanapotekeleza wajibu wao. Hakuna mtu anayeweza kumnyima mwingine haki ya kufuatilia ukweli. Watu wengine wana shauku zaidi katika ufuatiliaji wao wa ukweli na wana ubora wa tabia kiasi, kwa hivyo wanapandishwa vyeo na kusitawishwa. Hii ni kwa sababu ya mahitaji ya kazi ya nyumba ya Mungu. Basi kwa nini nyumba ya Mungu ina kanuni kama hizo za kuwapandisha vyeo na kuwatumia watu? Kwa sababu kuna tofauti katika ubora wa tabia na sifa za watu, na kila mtu huchagua njia tofauti, hili husababisha matokeo tofauti katika kumwamini Mungu. Wale wanaofuatilia ukweli wanaokolewa na kuwa watu wa ufalme, huku wale wasioukubali ukweli hata kidogo, ambao si waaminifu katika kutekeleza wajibu wao, wanaondoshwa. Nyumba ya Mungu huwasitawisha na kuwatumia watu kulingana na iwapo wanafuatilia ukweli, na iwapo ni waaminifu katika kutekeleza wajibu wao. Je, kuna tofauti katika madaraja ya watu mbalimbali katika nyumba ya Mungu? Kwa sasa, hakuna madaraja kwa upande wa nafasi, thamani, hadhi, au cheo cha watu mbalimbali. Angalau katika kipindi ambacho Mungu anafanya kazi ili kuwaokoa na kuwaongoza watu, hakuna tofauti kati ya vyeo, nafasi, thamani, au hadhi ya watu mbalimbali. Vitu pekee vilivyo tofauti ni katika mgawanyo wa kazi na katika majukumu ya wajibu yanayotekelezwa. Bila shaka, katika kipindi hiki, baadhi ya watu, isivyo kawaida, wanapandishwa vyeo na kusitawishwa kufanya kazi fulani maalum, huku baadhi ya watu hawapati fursa kama hizo kutokana na sababu mbalimbali kama vile matatizo ya ubora wa tabia zao au mazingira ya familia. Lakini, je, si Mungu huwaokoa wale ambao hawajapata fursa kama hizo? Sivyo ilivyo. Je, thamani na nafasi yao ni ya chini kuliko ya wengine? Hapana. Kila mtu yuko sawa mbele ya ukweli, kila mtu ana fursa ya kufuatilia na kupata ukweli, na Mungu humtendea kila mtu kwa haki na busara. Ni wakati gani ndipo kuna tofauti zinazoonekana katika nafasi, thamani, na hadhi za watu? Ni wakati watu wanapofika mwisho wa njia yao, na kazi ya Mungu imekwisha, na hitimisho hatimaye linafikiwa juu ya mitazamo na maoni ambayo kila mtu alionyesha katika mchakato wa kufuatilia wokovu na alipokuwa akitekeleza wajibu wake, na vile vile juu ya udhihirisho na mitazamo yao mbalimbali kwa Mungu—yaani, kunapokuwa na rekodi kamili katika daftari la Mungu—wakati huo, kwa sababu matokeo na hatima za watu zitakuwa tofauti, kutakuwa pia na tofauti katika thamani, nafasi, na hadhi zao. Ni hapo tu ndipo mambo haya yote yanaweza kuonekana na kuthibitishwa takribani, ilhali sasa kila mtu yuko sawa. Je, mmeelewa? Je, ninyi mnaingojea siku hiyo? Je, mnaitarajia na kuiogopa kwa wakati mmoja? Mnachotarajia ni kwamba siku hiyo hatimaye kutakuwa na matokeo, na mtakuwa mmefika siku hiyo hatimaye licha ya ugumu wote; na mnachoogopa ni kwamba hamtakuwa mmetembea katika njia hiyo ipasavyo, na kwamba mtaanguka njiani na kushindwa, na kwamba matokeo ya mwisho hayatakuwa ya kuridhisha, yatakuwa mabaya zaidi ya mnavyofikiria na kutarajia—jinsi itakavyokuwa huzuni, uchungu na kukatisha tamaa! Msifikirie mbali hivyo, si jambo la vitendo kufikiria mbali hivyo. Kwanza angalieni kile kilicho mbele ya macho yenu, tembeeni ipasavyo katika njia iliyo chini ya miguu yenu, fanyeni kazi iliyo mikononi mwenu vizuri, na timizeni wajibu na majukumu ambayo Mungu amewakabidhi. Hili ndilo jambo muhimu na la maana zaidi. Eleweni ukweli na kanuni za kutekeleza wajibu wenu ambazo mnapaswa kuzielewa sasa hivi, na mfanye ushirika juu ya vitu hivyo hadi viwe wazi kabisa—ili myaweke akilini mwenu, na mjue waziwazi na kwa usahihi kanuni ni zipi katika kila kitu mnachofanya—na mhakikishe hamkiuki kanuni, au kukengeuka kutoka kwazo, au kusababisha vurugu au usumbufu, au kufanya chochote kinachodhuru masilahi ya nyumba ya Mungu—haya yote ndiyo ambayo ninyi mnapaswa kuingia sasa hivi. Hakuna haja ya sisi kuzungumza juu ya jambo lolote la mbeleni zaidi, na wala hakuna haja ya ninyi kuuliza au kufikiria kulihusu. Haina maana kufikiria mbali hivyo—hicho si kile mnachopaswa kufikiria. Wengine wanaweza kuuliza: “Kwa nini tusifikirie kulihusu? Hali ya maafa imekuwa kubwa sana sasa, je, si sasa ndio wakati wa sisi kufikiria mambo kama hayo?” Je, huu ndio wakati wa kufanya hivyo? Je, ukweli kwamba maafa ni makubwa unaathiri kuingia kwenu katika ukweli? (La, hauathiri.) Hali ya maafa imekuwa kubwa sana, lakini ni lini Mimi hufanya mikutano au kutoa mahubiri mahususi kuhusu maafa? Mimi kamwe siangazii jambo la maafa, Mimi daima huzungumza tu juu ya ukweli, ili ninyi muweze kuelewa ukweli na kuelewa nia za Mungu, na ili ninyi muelewe jinsi ya kutekeleza wajibu wenu vizuri na jinsi ya kuingia katika uhalisi wa ukweli. Siku hizi, watu wengine hawaelewi hata uhalisi wa ukweli ni nini na mafundisho ni nini. Wao hurudia-rudia tu maneno na mafundisho yale yale machache na maneno matupu kila siku na bado wanahisi kwamba wameingia katika uhalisi wa ukweli. Mimi ninawahangaikia, lakini wao hawajihangaishi wenyewe. Bado wanafikiria juu ya mambo hayo ya mbali ya wakati ujao—kufikiria juu ya mambo hayo si jambo la vitendo.

Lengo la kuwapandisha vyeo na kuwasitawisha watu wenye talanta wa kila aina si kuwageuza kuwa watu wenye bidii, wala kupanga wawe nguzo kuu za aina fulani siku zijazo, bali ni kuwapa baadhi ya watu ambao, kwa kulinganisha, wanafuatilia ukweli zaidi na wanaofikia vigezo kwa ajili ya kupandishwa vyeo na kusitawishwa fursa ya kupata mafunzo katika mazingira yanayofaa na chini ya masharti mazuri zaidi. Jambo la muhimu zaidi ni kwamba wanaweza kuelewa maneno ya Mungu, kuelewa ukweli na kuingia katika uhalisi wa ukweli. Je, si hili ndilo ambalo watu wanapaswa kufikia kwa kumwamini Mungu? Je, si hili ndilo ambalo watu wanapaswa kupata kwa kumwamini Mungu? Ili kuingia katika uhalisi wa ukweli, ni jambo gani kuu ambalo ninyi mnapaswa kufuatilia sasa hivi? Je, mna mipango au hatua zozote za kulifanya? Nitawaambia njia ya mkato ambayo ni rahisi, nyepesi na ya haraka. Kwa maneno rahisi, kuingia katika uhalisi wa ukweli kwa kweli ni kutenda ukweli. Ili kutenda ukweli, ni muhimu kwanza kushughulikia tabia potovu za mtu. Mwanzo wa haraka zaidi wa kutatua tabia potovu za mtu ni upi? Kwa upande wenu, njia rahisi, ya haraka na isiyo na matatizo zaidi ni kutatua tatizo la kufanya wajibu wenu kwa kijuujuu tu kwanza, mkitatua tabia zenu potovu hatua kwa hatua. Inaweza kuwachukua muda gani kulitatueni? Je, mna mpango? Watu wengi hawana mpango, wao huendelea tu kulifanyia kazi akilini mwao, bila kujua ni lini wataanza rasmi. Ingawa wanajua kwamba wanafanya mambo kwa kijuujuu tu, hawajitahidi kulitatua na hawana suluhisho lolote mahususi. Kuwa mvivu katika kutekeleza wajibu wa mtu, na kutokuwa waangalifu na sahihi sana, kutokuwa makini, na kutowajibika—haya yote ni maonyesho ya kufanya mambo kwa kijuujuu tu. Hatua ya kwanza ni kutatua tatizo la kufanya mambo kwa kijuujuu tu. Hatua ya pili ni kutatua tatizo la kutenda kulingana na mapenzi ya kibinafsi. Kuhusu mambo mengine kama vile kunena kwa udanganyifu mara kwa mara, au kufunua tabia za udanganyifu au za kiburi, msijishughulishe na mambo hayo kwa sasa. Je, si jambo la vitendo na lenye ufanisi zaidi kwanza kushughulikia kufanya mambo kwa kijuujuu tu na kutenda kulingana na mapenzi ya mtu binafsi? Je, si masuala haya mawili ndiyo rahisi zaidi kuyaona? Je, si ni rahisi kuyatatua? (Ndiyo.) Je, unatambua unapofanya mambo kwa kijuujuu tu? Je, unatambua unapowazia kuwa mvivu? Je, unatambua unapofikiria kufanya hila au kuwa mjanja na kujihudumia kwa ujanja? (Ndiyo.) Ikiwa unatambua, basi ni rahisi kulitatua. Anza kwa kutatua matatizo ambayo unaweza kuyaona kwa urahisi na ambayo unatambua ndani yako. Kufanya wajibu wa mtu kwa kijuujuu tu ni tatizo dhahiri na la kawaida sana, lakini pia ni sugu sana ambalo ni gumu sana kulitatua. Mtu anapotekeleza wajibu, ni lazima ajifunze kuwa mwangalifu, mwenye nidhamu, makini, na mwenye kuwajibika, na kuufanya kwa njia thabiti, kwa kupiga hatua moja baada ya nyingine kwa uthabiti. Ni lazima atumie nguvu zake zote kutekeleza wajibu huo vizuri, hadi aridhike na jinsi alivyoutekeleza. Mtu asipoelewa ukweli, anapaswa kutafuta kanuni, na kutenda kulingana nazo na mahitaji ya Mungu; anapaswa kutia bidii zaidi kwa hiari ili kutekeleza wajibu wake vizuri, na kamwe asiufanye kwa kijuujuu tu. Ni kwa kutenda hivi tu ndiyo mtu anaweza kuhisi amani moyoni mwake, bila dhamiri yake kumlaumu. Je, kufanya mambo kwa kijuujuu tu ni jambo rahisi kutatua? Maadamu una dhamiri na busara, unaweza kulitatua. Kwanza, ni lazima umwombe Mungu: “Mungu, ninaanza wajibu wangu. Nikifanya kwa kijuujuu tu, ninakuomba Uniadhibu na kunikemea moyoni mwangu. Pia nakuomba Uniongoze nitekeleze wajibu wangu vizuri na nisifanye kwa kijuujuu tu.” Tenda kwa njia hii kila siku na uone itachukua muda gani kutatua tatizo lako la kufanya mambo kwa kijuujuu tu, ili hali zako za kufanya mambo kwa kijuujuu tu zipungue, uchafu katika wajibu wako uwe mchache, na matokeo yako halisi yaboreke na ufanisi wako uongezeke katika utendaji wa wajibu wako. Kutekeleza wajibu wako bila kufanya kwa kijuujuu tu—je, hili ni jambo unaloweza kufikia kwa kujitegemea? Unapofanya kwa kijuujuu tu, je, unaweza kulidhibiti? (Si rahisi.) Basi hilo ni jambo gumu. Ikiwa ni vigumu kweli kwako kulidhibiti hili, basi ninyi mna tatizo kubwa linalowakabili! Basi, ni mambo gani ambayo ninyi mnaweza kufanya bila kufanya kwa kijuujuu tu? Watu wengine wanajali sana kuhusu kile wanachokula; ikiwa mlo hauwapendezi, hawatakuwa na furaha siku nzima. Wanawake wengine wanapenda kujipamba na kujirembesha; hawatakosa kuushughulikia unywele hata mmoja. Watu wengine ni wazuri katika kufanya biashara; wao huhesabu kwa makini kila senti. Ikiwa ninyi mnatenda kwa mtazamo wa uangalifu wa aina hii, mnaweza kuepuka kufanya mambo kwa kijuujuu tu. Kwanza, tatueni tatizo la kufanya mambo kwa kijuujuu tu, kisha tatueni tatizo la kutenda kulingana na mapenzi yenu binafsi. Kutenda kulingana na mapenzi ya kibinafsi ni tatizo la kawaida, na ni lingine ambalo watu wanaweza kuligundua kwa urahisi ndani yao. Kwa kujitafakari kidogo, mtu anaweza kutambua kwamba anatenda kulingana na mapenzi yake ya kibinafsi, jambo ambalo halipatani na kanuni za ukweli. Matatizo ambayo watu wanaweza kuyatambua ni rahisi kuyatatua. Jipangeni kwanza kutatua masuala haya mawili, moja likiwa ni tatizo la kufanya mambo kwa kijuujuu tu na lingine likiwa kutenda kulingana na mapenzi yenu ya kibinafsi. Jitahidini, ndani ya mwaka mmoja au miwili kufikia matokeo, kutofanya mambo kwa kijuujuu tu, au kutenda kulingana na mapenzi yenu ya kibinafsi au pamoja na mchanganyiko wa mapenzi yenu katika chochote mnachofanya. Mara tu matatizo haya mawili yatakapotatuliwa, ninyi hamtakuwa mbali na kutekeleza wajibu wenu kwa njia inayofikia kiwango kinachostahili. Na ikiwa ninyi hamwezi hata kuyatatua, basi bado mko mbali na kumtii Mungu au kujali nia Zake—hamjaligusa hata kidogo.

Tumefanya ushirika hivi punde kuhusu vigezo na malengo ya kuwapandisha vyeo na kuwasitawisha watu wenye talanta wa kila aina walio na sifa, na vile vile kuhusu uelewa na mtazamo ambao mtu anapaswa kuwa nao kuhusu kupandishwa vyeo na kusitawishwa na nyumba ya Mungu kwa watu wenye talanta wa kila aina. Aidha, kipengele kingine ni mtazamo na jinsi ya kuwatendea watu wa aina mbalimbali wenye talanta wanaopandishwa vyeo na kusitawishwa. Haya ni baadhi ya masuala ambayo yanapaswa kufanyiwa ushirika katika kipengele cha sita. Hivyo basi, la kufuatia, tukilenga hasa kipengele cha sita, tutafichua na kuchanganua jinsi viongozi wa uwongo wanavyotekeleza kazi ya kuwapandisha vyeo na kuwasitawisha watu wenye talanta wa kila aina. Haya ndiyo maudhui makuu tutakayoyafanyia ushirika.

Mitazamo na Udhihirisho wa Viongozi wa Uwongo Kuhusiana na Kukuza na Kuwastawisha Watu wa Aina Zote Wenye Talanta

Viongozi wa uwongo hawaelewi ukweli na hawatafuti ukweli. Kwa hivyo, linapokuja suala la kazi muhimu ya kuwapandisha vyeo na kuwasitawisha watu wenye talanta wa kila aina walio na sifa katika nyumba ya Mungu, wao pia hulifanya ovyoovyo kabisa, na kuliharibu kabisa, na wao hushindwa kabisa kufikia mahitaji ya nyumba ya Mungu. Kwa sababu hawaelewi vigezo, sembuse nia za Mungu, kuhusu kupandishwa vyeo na kusitawishwa kwa watu wa aina mbalimbali wenye talanta walio na sifa, na wala hawaelewi umuhimu wa kuwapandisha vyeo na kuwasitawisha watu wa aina mbalimbali wenye talanta walio na sifa, ni vigumu sana kwao kufanya kazi hii kwa njia inayofikia kiwango kinachostahili na kulingana na kanuni. Watu wa aina mbalimbali “wenye talanta” ambao viongozi wa uwongo huwasitawisha wakati wa kufanya kazi yao ni mchanganyiko wa kila aina. Badala ya kuwapandisha vyeo na kuwasitawisha watu wenye talanta walio na sifa, viongozi wa uwongo huwapandisha vyeo watu ambao hawapaswi kamwe kupandishwa vyeo na kusitawishwa ili watumike kama viongozi au wafanyakazi, na kuwaruhusu watu hawa kulitegemea kanisa na kutapanya matoleo ya Mungu. Viongozi wote wa uwongo hufanya mambo kama haya, na kusababisha baadhi ya watu wanaofuatilia ukweli na walio na hisia ya haki kukanyagwa chini na wasipandishwe vyeo na kutumiwa. Badala yake, wale wasiofaa kitu huwa watu wanaoitwa wenye talanta machoni pa viongozi hawa wa uwongo, na hupandishwa vyeo na wao na kusitawishwa. Basi maonyesho ya viongozi wa uwongo wanapofanya kazi hii ni yapi? Tuchukulie, kwa mfano, kwamba kutokana na mahitaji ya kazi yake, nyumba ya Mungu ni lazima itafute watu fulani wa kushughulikia mambo ya nje. Basi, inapaswa kuwatafuta watu wa aina gani? Nimeorodhesha hivi punde vigezo kadhaa, ambavyo ni kuwa na uwezo wa kazi, kuweza kutekeleza wajibu wa mtu kulingana na kanuni zinazohitajika na nyumba ya Mungu, na kuweza kulinda masilahi ya nyumba ya Mungu. Je, viongozi wa uwongo wanazijua kanuni hizi? Ni wazi kwamba hawazijui, kwa hivyo wanawatafutaje watu wa kushughulikia mambo ya nje? Wao hujiwazia: “Ni nani anayeweza kushughulikia mambo ya nje? Kuna dada mmoja ambaye ni mwenye akili nyingi na mwepesi wa kuitikia, ni mzungumzaji mzuri na anajua jinsi ya kuamiliana na watu. Macho yake huzunguka-zunguka kwa hila anapozungumza, na mtu wa kawaida hawezi kumsoma. Angekuwa hafai kiasi kama kiongozi wa kanisa, lakini angekuwa stadi katika kushughulikia mambo ya nje, kwa hivyo nitamchagua. Ila tu kiwango chake cha elimu kiko chini kidogo, nina wasiwasi kwamba wasioamini watamdharau, kwa hivyo nitamtafuta mhitimu wa chuo kikuu—ambaye alikuwa rais wa muungano wa wanafunzi—ili ashirikiane naye. Mtu huyu ni mwerevu kiasi lakini ana uzoefu mdogo kiasi katika jamii na ameona mambo machache kiasi duniani, kwa hivyo anaweza kujifunza kutoka kwa mwenzake. Kati ya watu hawa wawili, mmoja ana kiwango cha chini cha elimu na mwingine ana elimu ya juu, mmoja ana uzoefu katika jamii na mwingine hana—wanafaa kushirikiana, sivyo?” Mmoja ni mwenye ufasaha na msemaji hodari, mwenye akili nyingi, na mjanja hasa wa kijamii; kila anapotangamana na wasioamini, hawawezi kujua kwamba yeye ni muumini. Mwingine ana elimu ya juu na ana hadhi ya kijamii; kila anapotangamana na wasioamini, hawamdharau. Mnaonaje kuhusu kanuni hizi mbili ambazo viongozi wa uwongo hutumia kuwachagua watu? Viongozi wa uwongo huamini kwamba maadamu mtu ana kipawa cha kuongea, akili nyingi, na ni mwepesi wa kuitikia, anaweza kushughulikia mambo ya jumla kwa ajili ya nyumba ya Mungu. Je, hii ni njia inayofaa ya kuwachagua watu? (Hapana.) Haifai vipi? (Watu kama hao mara nyingi huwa wajanja sana; ingawa wanaweza kutumia falsafa za shughuli za kidunia na wengine, na wanajua jinsi ya kuamiliana na watu, si lazima waweze kulinda masilahi ya nyumba ya Mungu.) Hilo ni sahihi. Jambo la muhimu zaidi ni kwamba haijalishi ni mambo gani ambayo mtu anayashughulikia kwa ajili ya nyumba ya Mungu, angalau ni lazima awe mnyofu na aweze kulinda masilahi ya nyumba ya Mungu. Je, kuwa na ufasaha wa maneno na kuweza kumfufua aliyekufa kwa maneno kunamaanisha kwamba anaweza kulinda masilahi ya nyumba ya Mungu? Je, kuwa mwenye akili nyingi, mwenye ufasaha, na msemaji hodari kunamaanisha kwamba anaweza kulinda masilahi ya nyumba ya Mungu? (La, haimaanishi hivyo.) Hata akiapa, haina maana, na haina maana vile vile ukimwekea masharti—ni lazima awe na sifa hiyo. Lakini viongozi wa uwongo hawachunguzi mambo haya, wanatazama tu ni nani aliye na uzoefu katika jamii, nani ni mjanja, mwenye akili nyingi, mwenye ufasaha na msemaji hodari, anayejua jinsi ya kutenda kulingana na hali, na aliye kama kinyonga, na mjanja wa kijamii. Wao hufikiri kwamba watu kama hao wanaweza kushughulikia mambo ya jumla katika nyumba ya Mungu. Je, hili si kosa? Hili ni kosa kwa upande wa kanuni na viwango vya kuwachagua watu. Ukweli ni kwamba mtu wa aina hii ana ulimi mtamu kupita kiasi: Haijalishi anaamiliana na nani, kila kitu anachosema ni uwongo, na hawezi kubadilika bila kujali anakula viapo vingapi. Anapofanya mambo, analinda tu masilahi yake mwenyewe, na hasa anapokabiliwa na hatari, anajilinda mwenyewe kwanza kabisa, na hafikirii hata mara moja kuhusu masilahi ya nyumba ya Mungu. Maadamu ana uhusiano mzuri na wasioamini, hilo linamtosha; kuhusu iwapo masilahi ya nyumba ya Mungu yanadhurika au la, hajali hata kidogo. Usalama wa akina ndugu pia si jambo analolizingatia, wala hajali iwapo jina la Mungu linafedheheshwa; anajilinda mwenyewe tu. Viongozi wa uwongo hawawezi kumng’amua mtu wa aina hii na wanafikiri kwamba ndiye anayefaa zaidi kushughulikia mambo ya nje kwa ajili ya nyumba ya Mungu. Je, huu si upumbavu? Wanayasaliti masilahi ya nyumba ya Mungu lakini viongozi wa uwongo hawajui hata hilo na bado wanawapa kazi muhimu, na kuwategemea kwa kila kitu. Je, hiki si kilele cha upumbavu? Je, watu wenye ufasaha, wasemaji hodari, na wenye akili nyingi ni watu wenye nia nyoofu? Ikiwa hamjaamiliana nao au kuwatazama kwa makini, hamtajua. Mnapoamiliana na kushughulikia mambo nao, oneni tu iwapo kile wanachosema kinapatana na kile wanachofanya. Hili linaweza kujaribiwa kupitia tukio moja. Tuseme, kwa mfano, ninyi mnahamisha vitu. Wanapoona hili, hawatawasaidia. Mtakapomaliza tu kazi ndipo watakuja na kusema, “Mnawezaje kufanya kazi ya kuchosha namna hii peke yenu? Ningewasaidia kama mngeuliza tu, haijalishi nilikuwa na shughuli kiasi gani. Mnaonekana mmechoka kabisa. Nitawapikia baadaye, hamna haja ya kufanya hivyo leo.” Baada ya kusema hivyo, wanatoweka. Mmechoka kabisa na bado inawabidi mpike. Kisha punde tu mnapomaliza kupika, wanakuja kula na hata kusema, “Kwa nini hamkuniita mlipokuwa karibu kuanza kupika? Mmechoka kabisa na bado mnanipikia chakula—hilo linawezaje kuwa sawa? Kwa kuwa tayari mmekitayarisha sasa, nitakila tu. Nitapika mlo unaofuata, na niiteni wakati wowote mtakapokuwa na kazi inayohitaji kufanywa siku zijazo.” Tukio hili moja linatosha kuwaona walivyo hasa. Wana ulimi laini sana, akili nyingi, na wanajua la kusema. Wanajua jinsi ya kutenda kulingana na hali, na wanachofanya tu ni kusema mambo mazuri ya kusikika, bila kamwe kufanya kazi yoyote halisi. Je, watu kama hao ni wa kutegemewa? Mkiwauliza washugulikie mambo ya jumla ya nyumba ya Mungu, je, wanaweza kulinda masilahi yake? Je, wanaweza kulinda sifa ya kanisa na kulinda usalama wa akina ndugu? (Hapana.) Je, mali ya nyumba ya Mungu na masilahi yake yote ni kipaumbele chao cha kwanza? La hasha. Macho na akili za viongozi wa uwongo ni vipofu kwa matatizo yanayoweza kugunduliwa kwa urahisi namna hii, hawawezi tu kuyaona. Badala yake, wanaweza tu kunena maneno na mafundisho. Ni nani anayependwa na Mungu na ni nani asiyependwa na Mungu, ni nani anayependa ukweli na nani asiyependa ukweli, inamaanisha nini kuwa na msingi katika imani ya mtu kwa Mungu na ni watu wa aina gani wasio na msingi, ni watu wa aina gani walio waaminifu katika kutekeleza wajibu wao na ni watu wa aina gani wasio waaminifu katika kutekeleza wajibu wao—wanazungumza kuhusu mambo haya kwa njia ya busara na kimantiki, na wanaonekana kuyaelewa kweli, lakini yote ni maneno matupu na mafundisho. Wakati wowote wanapoombwa kuwatambua watu, macho na akili zao huwa na upofu; hawajui tu jinsi ya kuwasoma watu. Haijalishi wanatangamana na watu wa aina hii kwa muda gani, bado hawawezi kuwang’amua, na hata wanawapa kazi muhimu.

Ni jambo la kuchukiza tayari kwa viongozi wa uwongo kuwatumia watu wasiofaa, lakini pia wanaongezea kosa hili kwa kufanya mambo ya kuchukiza hata zaidi. Tuseme, kwa mfano, kwamba kiongozi wa uwongo alimtumia mtu asiyefaa. Mtu huyu hafai kabisa kuwa msimamizi na hatimizi vigezo vya nyumba ya Mungu vya kupandishwa cheo na kusitawishwa. Lakini kiongozi wa uwongo bado anang’ang’ania kumtumia na kamwe hakagui kazi ya mtu huyu, akiamini, “Usimtilie shaka yule unayemtumia, wala usimtumie yule unayemtilia shaka. Kwa kuwa nimekuchagua na kukupandisha cheo, utaweza kufanya kazi hii vizuri, kwa hivyo endelea tu na ufanye kazi jinsi unavyoona inafaa. Nitakuunga mkono katika chochote unachofanya, na haina maana kwa yeyote kupinga hili!” Walimtumia mtu asiyefaa, na bado wakaacha kosa lao liendelee mpaka mwisho—hivi ndivyo wanavyojiamini. Viongozi wa uwongo wote ni vipofu. Hawawezi kuona matatizo yoyote, hawawezi kutambua ni watu gani walio waovu au wasioamini, na haijalishi ni nani anayevuruga na kusumbua kazi ya kanisa, hawana ufahamu wowote kuihusu, na hata huwapa kazi muhimu watu waliovurugika. Viongozi wa uwongo huwaamini sana yeyote wanayempandisha cheo, na kwa wepesi wa moyo wao huwakabidhi kazi muhimu. Matokeo yake, watu hao huivuruga kazi ya kanisa, wakiathiri vibaya kuenea kwa injili na kudhuru maslahi ya nyumba ya Mungu. Viongozi wa uwongo hata hujifanya kwamba hawajui chochote kuhusu hili. Aliye juu anawauliza, “Yule mtu uliyempandisha cheo anaendeleaje katika kazi yake? Je, anafaa kufanya kazi hii? Je, anatetea kazi ya kanisa na maslahi ya nyumba ya Mungu? Katika nyakati muhimu, atajilinda mwenyewe, au ataitetea kazi ya kanisa?” Viongozi hawa wa uwongo hujibu: “Aliapa kiapo cha kutetea kazi ya kanisa. Kando na hilo, amemwamini Mungu kwa miaka 20. Angewezaje kujilinda mwenyewe na kusaliti maslahi ya nyumba ya Mungu? Labda atatetea maslahi ya nyumba ya Mungu.” Aliye juu anajibu: “Je, unayoyasema ni sahihi? Je, umeikagua kazi yake?” Viongozi hawa wa uwongo hujibu, “Sijaikagua kazi yake, lakini nilimwambia asitetee maslahi yake mwenyewe, na kwamba ni lazima atetee kazi ya kanisa, na akaniahidi kwamba atafanya hivyo.” Ahadi yake kwako ilikuwa na faida gani? Hawezi hata kutimiza kiapo alichoapa mbele za Mungu. Je, unafikiri kwa sababu tu alikuahidi wewe, ahadi yake ni hakikisho? Je, anaweza hakika kufanya kile alichoahidi? Kwa kuwa hujaikagua kazi yake, unajuaje kama yeye ni mtu anayetetea maslahi ya nyumba ya Mungu? Inakuwaje unajiamini kiasi hicho? Je, viongozi wa uwongo kama hao si wahuni? Katika kumtumia mtu asiyefaa, tayari wamefanya kosa kubwa, na kisha wanaongezea kosa lao kwa kutowahi kuuliza, kuchunguza, au kukagua kazi ya mtu huyu, na kwa kutosimamia au kuitazama. Wanachofanya tu ni kuendelea kumvumilia mtu huyu akitenda kwa kutojali na kufanya maovu. Hivi ndivyo viongozi wa uwongo hufanya kazi. Wakati wowote kipengele cha kazi kinapokosa watu, viongozi wa uwongo kwa wa wepesi wa moyo hupanga mtu wa kukiwajibikia na hilo huwa ndio mwisho wake; kamwe hawakagui kazi, au kwenda mahali pa kazi ili kuwasiliana na mtu huyo, kumtazama, na kujaribu kujua zaidi kumhusu. Katika maeneo fulani mazingira hayafai kwa kukutana na kutumia muda na mtu huyo, lakini ni lazima uulize kuhusu kazi yake, na kuuliza maswali kwa njia isiyo ya moja kwa moja kuhusu kile amekuwa akifanya, na jinsi amekuwa akikifanya—unaweza kuwauliza akina ndugu na dada, au mtu aliye karibu naye. Je, si hili linawezekana? Lakini viongozi wa uwongo hata hawasumbuki kuuliza maswali yoyote, hivyo ndivyo wanavyojiamini. Katika kazi yao, wao hufanya mikutano na kuhubiri mafundisho tu, na mikutano inapoisha na kazi imepangwa, hawafanyi kingine chochote; hawaendelei kufuatilia au kujua iwapo mtu waliyemchagua anaweza kufanya kazi ya utendaji. Mwanzoni, hukumwelewa mtu huyo, lakini kulingana na ubora wake wa tabia na dhihirisho zake za juu juu na shauku yake, ulihisi kwamba anafaa kwa kazi hii na hivyo ukamtumia—hakuna ubaya katika hili, kwa sababu hakuna anayejua jinsi watu watakavyokuwa baadaye. Lakini baada ya kumpandisha cheo, je, hupaswi kufuatilia na kuchunguza iwapo anafanya kazi ya utendaji, jinsi anavyofanya kazi, na iwapo amekuwa akifanya kazi kijuujuu, kwa ujanja, au kwa ulegevu? Hii hasa ndiyo kazi unayopaswa kuwa ukifanya, lakini huifanyi hata kidogo, huchukui jukumu lolote. Wewe ni kiongozi wa uwongo, na unapaswa kutimuliwa na kuondoshwa.

Viongozi wa uwongo hufanya kosa kubwa, ambalo ni kwamba baada ya kuwapandisha watu cheo, wao huwaelezea kazi, kisha wanaropoka mafundisho fulani, wao hutoa maneno machache ya himizo na kuishia hapo, bila kamwe kufuatilia au kushiriki katika kazi mahususi. Mkisema kwamba mna ubora duni wa tabia na mnakosa kuwang’amua watu, basi mnaweza kufuatilia na kujua jinsi kazi mahususi zinavyoendelea, na mnaweza kuielewa hali kikamilifu. Hata hivyo, viongozi wa uwongo hawafuatilii na kujua jinsi kazi inavyoendelea hata kidogo. Chukua uchapishaji wa vitabu, kwa mfano, ambayo ni kazi mahususi. Kiongozi wa uwongo alimpa mtu jukumu la kusimamia kazi hii, lakini hakumkagua hata mara moja katika nusu mwaka. Matokeo yake, baada ya miezi sita, vitabu vyote vilivyochapishwa vilikuwa na kasoro—hali ya shaghalabaghala iliyoje! Hivi ndivyo viongozi wa uwongo walivyo—hawafanyi kazi yoyote mahususi hata kidogo. Unapaswa kufanya nini ikiwa unapanga kuchapisha kitabu? Ni lazima kwanza umpe jukumu msimamizi anayefaa, na kisha usimamie na ukague jinsi anavyofanya kazi vizuri, na iwapo anaweza kuiharibu. Ni lazima usimamie na ufuatilie kazi, na utatue matatizo moja kwa moja ukigundua kwamba kuna yoyote—ni hili tu linaloweza kuhakikisha kwamba hakuna matatizo yanayotokea. Lakini viongozi wa uwongo hawafanyi hivi. Wanafikiri kwamba majukumu yao ni kuwaropokea tu watu mafundisho, na kuwafanya waelewe mafundisho, na kwamba mradi watu wanaelewa mafundisho, matatizo yanaweza kutatuliwa. Kwa hivyo, wanazingatia tu kuropoka mafundisho na kusema kauli mbiu, na hawashiriki katika kazi mahususi. Kwa maoni ya viongozi wa uwongo, wanafikiri kwamba si jukumu lao kushiriki katika kazi mahususi, na kwamba hili linapaswa kuwa jukumu la watu walio chini yao. Basi, wao wenyewe hufanya nini? Wao huamrisha hali yote wakiwa juu na kuwa warasimu. Haijalishi ni kazi gani, hawapo wala hawashiriki katika kazi hiyo. Baada ya kuwaambia watu kanuni, wakiulizwa kuhusu masuala ya kina au njia mahususi, watasema, “Kazi mahususi ni juu yenu, mimi sielewi mambo haya.” Kwa hivyo, hawajui jinsi wale walio chini yao wanavyoendelea na kazi. Kuhusu iwapo msimamizi ana uwezo na anaweza kuibeba kazi, au ubinadamu wake ukoje, au iwapo ni mtu anayefuatilia ukweli, au iwapo anawajibika katika kutekeleza wajibu wake, au iwapo anafanya kazi kijuujuu au anafanya mambo maovu bila kujizuia, au iwapo kuna ucheleweshaji wa kazi, na kadhalika—viongozi wa uwongo hawajui lolote kati ya haya, wanazurura tu kama warasimu wa dunia isiyoamini, wasiofanya kazi yoyote ya utendaji. Katika makanisa wanayofanyia kazi, viongozi wa uwongo hawajui wakati wasimamizi wengine wamesimamisha kazi, au wakati wasimamizi wengine wanaanzisha falme zao huru, au wakati wasimamizi wengine hawatimizi wajibu wao ipasavyo na badala yake wao hishinda siku nzima wakila, kunywa na kujifurahisha, na hata watafumbia macho wakati wasimamizi wengine wana ubora duni sana wa tabia, ufahamu uliopotoka, na hawawezi kufanya kazi hata kidogo. Viongozi wa uwongo kama hao ni maganda matupu tu, wao ni viongozi kwa jina tu, na hawafanyi kazi yoyote yenye kiini ya kiongozi. Kwa juujuu, viongozi hawa wa uwongo huonekana wenye tabia njema. Wao huwapa wasimamizi jukumu kwa kila kipengele cha kazi, wao huwaita watu hawa kwenye mkutano mara kwa mara, na hutumia muda wao uliosalia katika sehemu moja wakishiriki katika ibada za kiroho, wakiomba, wakisoma maneno ya Mungu, wakisikiliza mahubiri, wakijifunza nyimbo za sifa, na wakiandika mahubiri yao wenyewe. Kuna baadhi ya viongozi wa uwongo ambao hata hawatoki vyumbani mwao kwa wiki nzima. Pia kuna viongozi wa uwongo wasiofanya lolote ila kufanya mikutano ya mtandaoni, bila kwenda kamwe mahali pa kazi ili kuelewa hali. Ndugu na dada hawawaoni wao ana kwa ana kwa muda mrefu, na hawana habari kuhusu jinsi uzoefu wa maisha au kimo cha viongozi hao wa uwongo vilivyo. Wakati wa mikutano, viongozi wa uwongo hushughulikia tu baadhi ya mambo ya jumla, lakini kuhusu kile ambacho kila msimamizi anafanya, na iwapo watu waliowapandisha cheo na kuwasitawisha wanafaa kwa kazi waliyopewa, au jinsi mtazamo wa watu hawa ulivyo katika kutekeleza wajibu wao, au iwapo wako makini na wanachunguza kwa undani katika kazi yao, au kama wako hasi na wanafanya kazi kijuujuu, au iwapo watu hawa wanafuata njia sahihi, au iwapo ni watu wenye haki, viongozi wa uwongo hawajali au kuuliza kuhusu lolote kati ya masuala haya, na hawataki kuyajua pia. Je, si asili ya tatizo hili ni nzito? (Ndiyo.)

Nyumba ya Mungu inahitaji watu wenye talanta wanaoelewa fani fulani za kitaaluma na walio na ustadi fulani, na itawasitawisha watu hawa kujifunza taaluma hizo ili waweze kutekeleza wajibu katika nyumba ya Mungu. Je, mnadhani viongozi wa uwongo huwatafuta watu wa aina gani? Wao huwakusanya pamoja vijana wote ambao wameenda katika chuo kikuu na wamewafuata wazazi wao katika kumwamini Mungu, na wanaangalia ni nani msemaji hodari na nani anayependa kujionyesha, na kuwaambia, “Nyumba ya Mungu inataka kuwasitawisha ninyi; ninyi ni jeshi la akiba na nguvu mpya.” Kisha, wao huwapa watu hawa jukumu la kutekeleza wajibu. Kwa kweli, watu hawa hawajawahi kutekeleza wajibu, wanakosa uzoefu wa aina mbalimbali, na hawaelewi ukweli hata kidogo. Lakini viongozi wa uwongo huwapendelea na kuwapenda, kwa hivyo wanaanza kuwasitawisha. Wao huwapa watu hawa jukumu la kutekeleza wajibu kulingana na utaalamu unaowafaa kujifunza; wengine wanapewa kazi ya maandishi, wengine wanapewa kazi ya utengenezaji filamu, wengine wanapewa kazi ya kutengeneza video, na wengine wanapewa kazi ya kuwa waigizaji. Kwa viongozi wa uwongo, mradi watu hawa wana wajibu wa kutekeleza, inatosha. Viongozi wa uwongo hawachunguzi iwapo watu hawa wanapenda ukweli au iwapo wanaweza kukubali ukweli, wala hawachunguzi kile ambacho watu hawa wanafuatilia au ni malengo gani waliyo nayo. Mwishowe, ni nini hutokea? Baadhi ya watu hao huondoshwa. Hii ni kwa sababu wao ni wapotovu na wasiojizuia, na wanafuatilia mitindo ya kidunia, na wao hutumia siku zao wakijipamba na kuchumbiana ovyo na wengine, na hawaelewi sheria zozote au hawana adabu hata kidogo—ni dhahiri kwamba wao ni wasioamini na watu wa mataifa. Hawashughulikii kazi yao ipasavyo wanapotekeleza wajibu wao, na wanafanya kila kitu kwa njia ya kijuujuu, lakini viongozi wa uwongo hawawezi kuona hili hata kidogo. Je, si viongozi wa uwongo ni vipofu wa macho? (Ndiyo.) Ni nini husababisha upofu huu wa macho? Je, si ni kwa sababu viongozi wa uwongo ni vipofu wa moyo? Upofu wa macho na upofu wa moyo ni sifa mbili bainifu za viongozi wa uwongo. Ingawa macho yao yako wazi, viongozi wa uwongo hawawezi kuelewa chochote au kumng’amua mtu yeyote—yaani, macho yao yamepofuka. Katika mioyo yao, hawana upambanuzi au maoni juu ya mtu yeyote au kitu chochote, na haijalishi wanaona nini, hawana uwezo wa kutofautisha lililo sahihi na lisilo sahihi, na hawana mitazamo, maoni, wala maelezo—hii ni hali mbaya ya kuwa vipofu wa moyo. Viongozi wa uwongo wote ni watu ambao wamemwamini Mungu kwa miaka mingi na mara nyingi husikiliza mahubiri, kwa nini basi hawawezi kuwatambua wasioamini hao? Huu ni uthibitisho zaidi kwamba viongozi wa uwongo wana ubora duni sana wa tabia, kwamba hawawezi kuufahamu ukweli, na kwamba haijalishi wanasikia ukweli mwingi kiasi gani, haina faida, na hawauelewi. Wao ni vipofu wa macho na moyo, na hawawezi kabisa kuwatambua watu. Wangewezaje kufaa kuwa viongozi au wafanyakazi kanisani? Wanaamini kwamba wazungumzaji wazuri ni watu wenye talanta, na kwamba watu wanaoweza kuimba na kucheza densi pia ni watu wenye talanta; wanapoona watu wanaovaa miwani au watu ambao wameenda chuo kikuu, wanawachukulia kuwa watu wenye talanta, na wanapoona watu wenye hadhi katika jamii, watu walio matajiri, watu wanaojua kufanya biashara na kushiriki katika vitendo vya udanganyifu, na watu wanaofanya kazi za aina fulani muhimu katika jamii, viongozi wa uwongo wanafikiri kuwa wao ni watu wenye talanta. Wanaamini kwamba nyumba ya Mungu inapaswa kuwasitawisha watu wa aina hii. Hawaangalii sifa za watu hawa au iwapo imani yao katika Mungu ina msingi, na sembuse kuangalia mtazamo ambao watu humchukulia Mungu na ukweli. Wanaangalia tu hadhi ya kijamii ya watu na malezi yao. Je, si ni upuuzi kwa viongozi wa uwongo kuwaona watu na vitu kwa njia hii? Viongozi wa uwongo huwaona watu na vitu kwa njia sawa na wasioamini—mtazamo wao ni ule ambao wasioamini huwa nao kuelekea mambo. Hii inatosha kuthibitisha kwamba viongozi wa uwongo si watu wanaopenda na kuelewa ukweli, na kwamba wanakosa upambanuzi wowote. Je, si wao ni wa juu juu sana? Wao ni vipofu kweli—na sana!

Hapo zamani, nilikutana na kiongozi wa uwongo ambaye alizungumza na kucheka nilipokuwa nikizungumza naye, lakini punde tu nilipomwuliza kuhusu kazi, aliyakazia macho yake angani kwa njia ya ganzi na kijinga, na hakujibu lolote nililomwambia. Ubora wa tabia wa mtu huyu ni duni mno kiasi kwamba hawezi kutumika. Si ajabu kwamba hakuelewa lolote nililomwambia na hakuweza kulitekeleza. Chochote nilichozungumza naye, aliendelea kusema, “Nilifanya mkutano na niliikagua kazi siku chache zilizopita.” Nikasema, “Je, kweli huna kazi nyingine yoyote mbali na kufanya mikutano? Kuna kazi nyingi sana za kufanywa kanisani, kwa nini hutafuti kitu kingine cha kufanya?” Akasema: “Je, kuwa kiongozi au mfanyakazi si ni kufanya mikutano tu? Hakuna kingine cha kufanya isipokuwa kufanya mikutano, sijui jinsi ya kufanya kitu kingine chochote!” Hii inaonyesha kwamba alikuwa amekusudiwa kuwa kiongozi wa uwongo alipochukua wadhifa huo, na kwamba hawezi kufanya kazi yoyote ya utendaji, kwa sababu ubora wake wa tabia ni duni mno! Ubora duni sana wa tabia husababisha upofu wa macho na upofu wa moyo. Upofu wa macho unamaanisha nini? Unamaanisha kwamba haijalishi kile anachoona mtu, hawezi kugundua matatizo mahususi, na hivyo macho yake hayana faida yoyote. Upofu wa moyo unamaanisha nini? Unamaanisha kwamba haijalishi ni kitu gani kinachotokea, mtu hatambui na anashindwa kuelewa tatizo lililomo humo, na hawezi kuona kiini cha tatizo lenyewe—hii ndiyo maana ya kuwa mpofu wa moyo. Ikiwa mtu ni mpofu wa moyo, basi amekwisha kabisa. Viongozi wa uwongo ni vipofu wa macho na moyo kwa njia hii. Je, mnasema kwamba viongozi wa uwongo huhisi vibaya wanaposikia maneno haya? Wa huwaza, “Macho yangu ni makubwa, lakini Yeye anasema mimi ni mpofu wa macho; na nina nia njema moyoni, lakini Yeye anasema mimi ni mpofu wa moyo—ufafanuzi Wake si sahihi sana, au siyo? Kwa nini usiniite tu kiongozi wa uwongo? Kwa nini uongeze kwamba mimi pia ni mpofu wa macho na moyo?” Kama singeeleza kwa njia hiyo, kwa kuangalia ubora wa tabia wa viongozi wa uwongo, wangeweza kutambua kwamba wana ubora duni wa tabia? (Hapana, wasingeweza.) Je, kusema kwamba viongozi hawa wa uwongo ni vipofu wa macho na moyo hakuelezi jambo hili kikamilifu? Kwa mfano, tuseme kwamba mpinga Kristo anaanzisha ufalme wake huru kanisani. Lakini viongozi wa uwongo husema, “Mtu huyu ana uwezo mkubwa. Hapo awali alikuwa profesa wa chuo kikuu, na anazungumza kwa uwazi, kimantiki, na kwa njia iliyopangwa vizuri na fasaha. Isitoshe, haogopi hadhara, haijalishi ni hadhara kubwa kiasi gani.” Ni wazi kabisa kwamba mtu wanayemzungumzia ni Mfarisayo anayeanzisha ufalme wake huru, na bado viongozi wa uwongo wanampongeza. Je, huo si upofu wa macho? (Ndiyo.) Ikiwa mtu anaimba nje ya tuni na wewe husikii, je, hilo linaweza kuchukuliwa kuwa upofu wa macho? (Hapana.) Hilo ni suala la kitaaluma, wala si suala la ubora wa tabia. Lakini baada ya kusikiliza ukweli mwingi, viongozi wa uwongo hawawezi hata kuwatambua wapinga Kristo, na hawawezi kutambua iwapo ubinadamu wa mtu ni mzuri au mbaya, au iwapo mtu anafaa kupandishwa cheo na kusitawishwa na nyumba ya Mungu, au iwapo mtu ni asiyeamini au iwapo mtu huyo anamwamini Mungu kwa dhati, na hawawezi kutambua iwapo mtu ni mwaminifu katika kutekeleza wajibu wake—basi, wamepata nini kutokana na kusikiliza mahubiri kwa miaka hii yote? Hawajapata ukweli wowote, ambayo ina maana kwamba wao ni wajinga vipofu; hivi ndivyo viongozi wa uwongo walivyo vipofu. Wanaamini kwamba kazi kuu ya kiongozi ni kuweza kutoa mahubiri, na kuhubiri kwa masaa mawili au matatu, na kwamba mradi wanaweza kusema maneno na mafundisho, kusema kauli mbiu, na kuwatia watu moyo, wamefikia kiwango kinachohitajika kama viongozi, wanaweza kuibeba kazi, wana uhakika wa ukweli, na Mungu ameridhika nao. Haya ni mantiki ya aina gani? Kwa sababu viongozi wa uwongo hawaelewi ukweli na wana ubora duni sana wa tabia, na ni vipofu wa macho na moyo, hawana uwezo wowote wa kutambua aina mbalimbali za watu, na hawawezi kuwang’amua watu wa aina mbalimbali. Basi, je, wanaweza kuwatumia watu wa aina mbalimbali kwa njia ya busara? (Hapana.) Wana mkakati mmoja tu: Wale ambao hapo awali walikuwa walimu wanapewa jukumu la kutoa mahubiri, wale ambao wamehusika katika biashara ya nje wanapewa jukumu la kushughulikia mambo ya jumla, wale wanaoweza kuzungumza Kiingereza wanapewa jukumu la kuwa watafsiri, na yeyote aliye msemaji hodari na asiye na haya anapewa jukumu la kuhubiri injili; wale walio waoga wanapewa jukumu la kuandika makala za ushuhuda wa kupitia wakiwa nyumbani, wale walio jasiri na wanapenda kuigiza wanateuliwa kuwa waigizaji, na wale wanaotaka kuwa maafisa wanateuliwa kuwa viongozi au waelekezi. Hivi ndivyo viongozi wa uwongo huwatumia watu, bila kanuni zozote.

Ndani ya upeo wa kazi ambao viongozi wa uwongo wanawajibikia, mara nyingi kuna baadhi ya watu wanaofuatilia ukweli kwa dhati na kutimiza vigezo vya kupandishwa cheo na kusitawishwa ambao hupuuzwa. Baadhi ya watu hawa huhubiri injili, na wengine hupewa wajibu wa kuwa wenyeji. Ukweli ni kwamba wote wana ubora wa tabia, na wanaelewa ukweli fulani, na wanastahili kusitawishwa kama viongozi na wafanyakazi, ni kwamba tu hawapendi kujionyesha au kuvutia umakini wa watu wengine. Na bado, viongozi wa uwongo hawawatambui watu hawa hata kidogo. Hawashirikiani nao au kuuliza kuwahusu, na kamwe hawawasitawishi watu wenye talanta kwa ajili ya nyumba ya Mungu. Wao huzingatia tu kuwanasa wale wanaojipendekeza kwao, ili kutosheleza tamaa zao za ubinafsi. Matokeo yake, watu hao wanaofuatilia ukweli kwa dhati hawapandishwi cheo na kusitawishwa, ilhali wale wanaopenda kujionyesha, walio wasemaji hodari, wanaojua kujipendekeza kwa watu, na wanaopenda umaarufu, faida, na hadhi—wote wanapandishwa cheo, na hata wale ambao wamekuwa maafisa, Maafisa Wakuu Watendaji wa kampuni, au ambao wamesomea usimamizi wa mashirika katika jamii wanapewa nyadhifa muhimu. Bila kujali iwapo watu hao ni waumini wa kweli au la, au iwapo ni watu wanaofuatilia ukweli au la, kwa vyovyote vile, hao ndio watu wanaopandishwa cheo na kutumika ndani ya upeo wa kazi ambao viongozi wa uwongo wanawajibikia. Je, huku ni kuwatumia watu kulingana na kanuni? Je, viongozi wa uwongo kuwapandisha cheo watu wa aina hii tu si ni sawa kabisa na jinsi jamii isiyoamini ilivyo? Katika kipindi ambacho viongozi wa uwongo wanafanya kazi, wale wanaoweza kufanya kazi ya utendaji wanapotekeleza wajibu wao, walio na hisia ya haki, na wanaopenda ukweli na vitu chanya—hawapandishwi cheo wala kusitawishwa, na ni vigumu kwao kupata fursa za mafunzo. Badala yake, ni wale walio wasemaji hodari, wanaopenda kujionyesha na wanaojua kujipendekeza kwa watu, na vilevile wale wanaopenda umaarufu, faida, na hadhi, ndio wanaopewa nyadhifa muhimu. Watu hao huonekana kuwa werevu kiasi, lakini kwa kweli hawana uwezo wa kufahamu, wana ubora mbaya sana wa tabia na ubinadamu duni, hawabebi mzigo halisi kwa ajili ya wajibu wao, na hawastahili kusitawishwa hata kidogo. Hata hivyo, ni wao ndio wanaoshikilia nyadhifa za viongozi na wafanyakazi kanisani. Matokeo yake ni kwamba kazi nyingi za kanisa haziwezi kuanzishwa vizuri kwa wakati unaofaa, au hupiga hatua polepole, na mipango ya kazi ya nyumba ya Mungu huchukua muda mrefu sana kutekelezwa. Hizi ndizo athari na matokeo yanayosababishwa kwa kazi ya kanisa na viongozi wa uwongo kuwatumia watu isivyofaa.

Viongozi wengi wa uwongo wana ubora duni wa tabia. Ingawa wanaonekana kuwa wasemaji hodari, hawana uwezo wowote wa kuufahamu ukweli, kiasi kwamba hawana ufahamu wa kiroho. Wao ni vipofu wa macho na moyo, hawawezi kung’amua jambo lolote na hawaelewi ukweli hata kidogo, ambalo lenyewe ni tatizo la kuangamiza. Wana tatizo lingine, zito zaidi bado, ambalo ni kwamba wanapokuwa wameelewa na kuyashika maneno na mafundisho machache na wanaweza kusema kauli mbiu chache, wanafikiri kwamba wana uhalisi wa ukweli. Kwa hivyo kazi yoyote wanayofanya na yeyote wanayemchagua kumtumia, hawatafuti kanuni za ukweli, na hawashiriki na wengine, na sembuse kuzingatia mipango ya kazi na kanuni za nyumba ya Mungu. Wanajiamini sana, daima wanaamini kwamba mawazo yao ni sahihi na wao hufanya chochote wanachotaka. Matokeo yake, wanapokumbana na ugumu fulani au hali isiyo ya kawaida, wanachanganyikiwa. Isitoshe, mara nyingi wao huamini kimakosa kwamba, kwa kuwa wamefanya kazi kwa miaka mingi katika nyumba ya Mungu na wana uzoefu wa kutosha wa kutumikia kama viongozi humo, wanajua jinsi ya kuifanya kazi ya kanisa iendeshwe na kuendelezwa. Wanaonekana kuwa wameelewa mambo haya, lakini kwa kweli, hawajui kabisa jinsi ya kufanya kazi yoyote. Wanafanya kazi ya kanisa kwa njia yoyote wanayopenda, wakifuata mawazo na dhana zao wenyewe, uzoefu na mazoea yao, na kanuni zao. Hili husababisha fujo na mchafuko katika vipengele mbalimbali vya kazi ya kanisa, na kusababisha visitoe matokeo yoyote halisi. Ikiwa kuna watu wawili au watatu katika timu wanaouelewa ukweli na wanaoweza kufanya kazi kidogo ya utendaji, wanaweza kudumisha hali ya kawaida katika kazi ya timu hiyo. Hata hivyo, hili halihusiani kabisa na kiongozi wao wa uwongo. Sababu ya kazi kuweza kufanywa vizuri ni kwamba kuna watu wema wachache katika timu wanaoweza kufanya kazi kidogo ya utendaji na kuiweka kazi katika mkondo wake; haimaanishi kwamba kiongozi wao wa uwongo amefanya kazi ya utendaji. Hakuna kazi yoyote inayoweza kufanywa bila kuwa na watu wema wachache kama hawa wanaosimamia. Viongozi wa uwongo hawawezi kabisa kufanya kazi yao, na hawana dhima yoyote wanayoitimiza. Kwa nini viongozi wa uwongo huivuruga kazi ya kanisa? Sababu ya kwanza ni kwamba viongozi wa uwongo hawaelewi ukweli, hawawezi kushiriki kuhusu ukweli ili kutatua matatizo, na hawatafuti jinsi ya kutatua matatizo, na kusababisha matatizo kurundikana na kuikwamisha kazi ya kanisa. Ya pili ni kwamba viongozi wa uwongo ni vipofu, na hawawezi kuwatambua watu wenye talanta. Hawawezi kuwabadilisha wasimamizi wa timu ipasavyo, jambo ambalo husababisha baadhi ya kazi kutokuwa na mtu anayefaa wa kusimamia, na kuifanya ikwame. Ya tatu ni kwamba viongozi wa uwongo hutenda sana kama warasimu. Hawasimamii au kuelekeza kazi, na pale penye sehemu dhaifu katika kazi, hawashiriki kwa wao wenyewe kuchukua hatua au kutoa mwongozo katika mambo mahususi ya kazi. Tuseme, kwa mfano, kwamba katika kipengele fulani cha kazi, watu kadhaa wanaofanya kazi ni waumini wapya wasio na msingi imara, hawaelewi ukweli, hawaijui vizuri fani ya kazi, na hawajazielewa vizuri kanuni za kazi. Kiongozi wa uwongo, akiwa kipofu, hawezi kuona matatizo haya. Anaamini kwamba ni sawa mradi tu mtu fulani anafanya kazi; haijalishi kama inafanywa vizuri au vibaya. Hajui kwamba popote palipo na sehemu dhaifu katika kazi ya kanisa, anapaswa kuwa anaifuatilia, akifanya ukaguzi, na kutoa mwongozo, kwamba anapaswa kushiriki yeye mwenyewe katika kutatua matatizo na kuwaunga mkono wale wanaotekeleza wajibu wao hadi waelewe ukweli, waweze kutenda kulingana na kanuni, na kuingia katika mkondo sahihi. Ni katika hatua hii tu ndipo hawahitaji kuwa na wasiwasi sana. Viongozi wa uwongo hawafanyi kazi kwa njia hii. Wanapoona kuna mtu wa kufanya kazi, hawajali tena. Hawaulizi maswali, haijalishi kazi inaendeleaje. Pale penye sehemu dhaifu katika kazi, au msimamizi aliye na ubora duni wa tabia, hawatoi mwongozo wao binafsi kuhusu kazi, na hawashiriki katika kazi wao wenyewe. Na msimamizi anapoweza kuibeba kazi, viongozi wa uwongo hukagua mambo au kutoa mwongozo wao binafsi kwa kiasi kidogo zaidi; wanajistarehesha tu, na hata kama mtu ataripoti tatizo, hawaulizi kulihusu—wanafikiri hakuna haja. Viongozi wa uwongo hawafanyi yoyote kati ya kazi hii mahususi. Kwa muhtasari, viongozi wa uwongo ni wapotovu wasiofanya hata chembe ya kazi ya utendaji. Wanaamini kwamba kwa kazi yoyote, mradi tu mtu fulani anasimamia na wafanyakazi wote wako tayari kushika kazi, mambo huwa yamekwisha. Wanafikiri kwamba wanachopaswa kufanya tu ni kufanya mkutano mara kwa mara, na kuuliza maswali tatizo linapotokea. Huku wakifanya kazi kwa njia hii, viongozi wa uwongo bado wanaamini wanafanya kazi nzuri na wanajipongeza wenyewe. Wao huwaza, “Hakuna matatizo na kipengele chochote cha kazi. Wafanyakazi wote wamepangwa kikamilifu, na wasimamizi wako tayari. Mimi ni mzuri sana katika kazi hii, nina talanta sana!” Je, si huku ni kutokuwa na haya? Wao ni vipofu wa macho na moyo kiasi kwamba hawawezi kuona kazi zozote za kufanywa na hawawezi kugundua matatizo yoyote. Katika baadhi ya maeneo, kazi imekwama, lakini wao wako pale, wameridhika, wakiwaza, “Ndugu na dada wote ni vijana, wote ni damu mpya. Wanatekeleza wajibu wao kwa ari na moto; hakika wanaweza kufanya kazi vizuri.” Kwa kweli, vijana hawa hawana uzoefu, hawana uelewa wa ustadi wowote wa kitaaluma. Ni lazima wajifunze wanapoendelea. Ni sawa kusema kwamba hawajui jinsi ya kufanya kazi yoyote bado: Wengine wanaweza kuelewa kidogo, lakini si wataalamu, na hawazielewi kanuni, na wanapokuwa wamefanya kazi, inahitaji kusahihishwa mara kwa mara au hata kurudiwa mara kwa mara. Pia kuna baadhi ya vijana ambao hawajapata mafunzo na hawajapitia upogolewaji. Wao ni duni na wavivu mno, na wenye tamaa ya starehe; hawakubali hata ukweli kidogo, na wanapoteseka kidogo, wananung’unika bila kukoma. Wengi wao ni wapotovu wanaofanya kazi kijuujuu na wanaotamani starehe. Kwa vijana wa aina hii ni lazima ushiriki na wao kabisa mara kwa mara kuhusu ukweli, na hata zaidi ni lazima uwapogoe. Vijana hawa lazima wawe na mtu anayewasimamia na kuwatazama. Lazima kuwe na kiongozi au mfanyakazi pale wa kuwajibika binafsi kwa kazi yao na kutoa usimamizi na mwongozo wa kibinafsi. Hapo ndipo kazi yao inaweza kuzaa matunda kiasi. Ikiwa kiongozi au mfanyakazi ataondoka mahali pa kazi na asishughulikie kazi au kuuliza kuihusu, watu hawa watasambaratika, na utendaji wao wa wajibu wao hautazaa matunda hata kidogo. Lakini viongozi wa uwongo hawawezi kuliona jambo hili kwa undani. Wanamwona kila mtu kama ndugu na dada, kama watu walio watiifu na wanyenyekevu, na hivyo wanawaamini sana, na kuwapa kazi kisha hawafuatilii tena—huu ndio ushahidi bora zaidi wa upofu wa macho na moyo wa viongozi wa uwongo. Viongozi wa uwongo hawaelewi ukweli hata kidogo, hawawezi kuyaona mambo kwa uwazi, na hawawezi kufichua matatizo yoyote, lakini wanafikiri wanaendelea vizuri. Wanashinda siku nzima wakiwaza nini? Wanawaza jinsi ya kutenda kama warasimu na kufurahia manufaa ya hadhi. Viongozi wa uwongo, kama watu wasiofikiri, hawajali hata kidogo nia ya Mungu. Hawafanyi kazi halisi, lakini wanasubiri nyumba ya Mungu iwasifu na kuwapandisha cheo. Kwa kweli, hawana aibu!

Viongozi wa uwongo ni bure kabisa wanapofanya kazi yao, na haina chochote cha kusifiwa kuwahusu. Wanashindwa kushika kanuni zinazohusiana na taswira kamili, sembuse zile zinazohusiana na kazi yenye maelezo mahsusi ya kina. Kwa mfano, watu wengine wana weledi mkubwa lakini ubinadamu wao ni duni kupita kiasi, ilhali wengine hawana matatizo katika ubinadamu wao, lakini wana ubora duni wa tabia na weledi duni. Linapokuja suala la jinsi watu hawa wanavyopaswa kutumiwa na kugawiwa kazi kwa njia inayofaa, viongozi wa uwongo hawajui hata kidogo zaidi kuhusu mambo haya maalum na ya kina zaidi. Kwa hivyo wakati wowote viongozi wa uwongo wanapoulizwa kama wamempata yeyote mwenye ubora mzuri kiasi wa tabia anayeweza kukuzwa, wanasema bado hawajampata yeyote. Viongozi wa uwongo ni vipofu sana—wanawezaje kumpata mtu yeyote? Ukimuuliza Dada fulani na fulani yukoje, watasema anatamani starehe za mwili; ukimuuliza Kaka fulani yukoje, watasema mara nyingi yeye huwa hasi; ukiwauliza kuhusu mtu mwingine, watakuambia mtu huyo hajamwamini Mungu kwa muda mrefu na hana msingi. Machoni pao, hakuna anayefikia kiwango kinachostahili. Wanatazama tu kasoro, mapungufu, na makosa ya watu wengine; hawawezi kuangalia kama mtu anapatana na kanuni za nyumba ya Mungu za kuteua na kukuza, au kama yeye ni mgombea anayefaa kuteuliwa na kukuzwa. Hawawezi kutambua ni nani anayefaa kweli kuteuliwa na kukuzwa, lakini wao huwapandisha cheo wale wasiotimiza matakwa na kanuni za nyumba ya Mungu kwa shauku na kasi kubwa. Wanawateua wanawake wote matajiri, wanaume wenye mali, na wana na binti wa familia za kitajiri kanisani, na pia wale ambao wamekuwa maafisa ulimwenguni, wale walio na ufasaha wa kuongea, na wale wanaojua kudanganya na kutapeli—kwa vyovyote vile, wao humpandisha cheo yeyote aliyejulikana na mwenye hadhi ulimwenguni na yeyote anayependa kuwa kitovu cha angalizo. Wanaamini kwamba watu hawa ndio watu pekee wenye talanta, na hawamtambui wala kumteua hata mtu mmoja ambaye kwa kweli ana uwezo wa kuelewa na anaweza kuukubali ukweli. Itakuwa vigumu zaidi kwa kiongozi wa uwongo kuipa nyumba ya Mungu talanta moja ya kweli inayostahili kuliko yeye kuruka hadi kwenye mwezi. Kwa mfano, tuseme kwamba kwa sasa nyumba ya Mungu inahitaji watu wenye talanta kwa ajili ya kazi ya maandishi—kuna mtu wa aina hii katika kanisa ambalo kiongozi wa uwongo anasimamia, lakini kiongozi huyo wa uwongo hapendekezi jina la mtu huyu. Kiongozi huyo wa uwongo anapoulizwa kwa nini hakumteua au kumkuza mtu huyo, anasema: “Mtu huyo alifanya uzinzi mara mbili alipokuwa katika chuo kikuu, lakini hajafanya tena tangu afunge ndoa. Sikujua kama anapaswa kuteuliwa au la.” Hii ni kauli ya aina gani? Je, unaweza kuhakikisha kwamba watu matajiri na wenye nguvu unaowateua hawajawahi kufanya uzinzi? Je, watu hao hawafanyi hivyo hata zaidi? Kwa nini huoni hilo? Viongozi wa uwongo hujifanya wa kiroho, wakijidai kuwa wanajua kanuni fulani, na kutafuta visingizio vya kuhalalisha kutowateua wale wanaopaswa kuteuliwa na kukuzwa. Machoni pao, kila mtu ni duni kuliko wao. Mwishowe hutokea nini? Je, “watu wa tabaka la juu” na “watu wenye talanta” waliopandishwa cheo na viongozi wa uwongo wamesimama imara? Hatusemi kwamba watu hawa bila shaka si watu wema. Tunachofichua hasa ni kwamba kanuni ya viongozi wa uwongo ya jinsi wanavyowatendea watu ni kutumia mawazo ya kibinadamu kama kipimo chao, badala ya ukweli, na kwamba kanuni yao ya kuwateua na kuwakuza watu ni kufuata mawazo, dhana, na mapendeleo yao wenyewe, na kwa ukamilifu ndio mtazamo wa wasioamini, badala ya kutumia viwango vinavyohitajika vya nyumba ya Mungu kama kipimo chao. Kwa nini viongozi wa uwongo wanaweza kufanya hivi? Kwa sababu hawaelewi ukweli au nia ya Mungu, wanaweza kuwateua wale ambao hawafikii kabisa matakwa ya nyumba ya Mungu, wakazingatia kuwakuza, na kuwaacha washikilie kazi muhimu katika nyumba ya Mungu. Hiyo ndiyo kazi wanayoifanya viongozi wa uwongo. Waangalieni viongozi wa uwongo walio karibu nanyi; je, si hivi ndivyo wanavyofanya kazi na kuwatendea watu?

Kuna mtazamo fulani unaodhihirika mara kwa mara kwa viongozi wa uwongo: Wanafikiri kwamba wale wenye maarifa, wenye hadhi, na wale ambao wamekuwa maafisa ulimwenguni wote ni watu wenye talanta, na kwamba watu kama hao wanapaswa kukuzwa na kutumiwa na nyumba ya Mungu baada ya kuanza kumwamini Mungu. Wanawaheshimu na kuwaabudu watu hao kwa kweli—hata wao huwatendea kama jamaa na wanafamilia wao. Wanapowatambulisha watu hawa kwa wengine, mara nyingi wao huzungumzia jinsi ulimwenguni, walivyokuwa wakubwa wa kampuni fulani, au viongozi wa idara fulani ya serikali, au wahariri wa gazeti fulani, au wakurugenzi fulani katika idara ya usalama wa umma, au wao huzungumzia jinsi walivyo matajiri. Viongozi wa uwongo huwaona watu kama hao kuwa wa maana sana. Ninyi mnasemaje, je, viongozi wa uwongo wana ubora wa tabia? Je, si ni kweli kwamba wao hujifanya wa kiroho, na hawawezi kung’amua mambo? Viongozi wa uwongo wanafikiri kwamba kwa kuwa watu hawa walikuwa watu wenye talanta katika jamii, nyumba ya Mungu inapaswa kuwakuza na kuwapa jukumu muhimu la kutekeleza wanapokuja hapa. Je, mtazamo huu ni sahihi? Je, unapatana na kanuni za ukweli? Ikiwa watu hawa hawapendi ukweli hata kidogo, na hawana dhamiri na mantiki, je, wanaweza kukuzwa na kupewa jukumu muhimu na nyumba ya Mungu? Hawana sifa za kukuzwa. Ukweli kwamba walikuwa watu wenye talanta miongoni mwa wasioamini haimaanishi wao ni watu wenye talanta katika nyumba ya Mungu, lakini viongozi hawa wa uwongo hupenda kuwa maafisa, na hasa wao huwaabudu wengine ambao wamekuwa maafisa. Wakati wowote wanapowaona watu ambao wamekuwa maafisa au walikuwa na hadhi ulimwenguni, wao huwainamia na kujipendekeza kwa unyenyekevu mwingi, kama watumwa mbele ya bwana wao; wanatamani sana kuwaita mama au baba, au dada mkubwa au kaka mkubwa, na pia wanatamani kuwafanya watu hawa wateuliwe kuwa viongozi au wafanyakazi kanisani. Hebu Niambieni, je, hawa ni watu wanaofuatilia ukweli? Kuwa na hadhi kidogo na kufurahia sifa kiasi ulimwenguni kunamaanisha wao wanafaa kutumika kama kiongozi au mfanyakazi katika nyumba ya Mungu? Ikiwa hawaelewi ukweli na wamejawa na tabia za kiburi na majivuno, je, wanastahili kuwa kiongozi au mfanyakazi katika nyumba ya Mungu? Je, kuwateua watu kwa kuzingatia tu hadhi na sifa zao, na kupuuza sifa zao inapatana na kanuni? Je, viongozi wa uwongo wanajua ni watu wa aina gani ambao Mungu anawapenda, ni watu wa aina gani Anaowateua na kuwatumia? Mara kwa mara, mipango ya kazi ya nyumba ya Mungu imesisitiza kwamba watu wanapaswa kuteuliwa na kukuzwa kulingana na viwango vitatu: Cha kwanza, ni lazima wawe na ubinadamu, dhamiri, na busara; cha pili, ni lazima wawe ni mtu anayependa ukweli na anayeweza kuukubali ukweli; na cha tatu, ni lazima wawe na kiwango fulani cha ubora wa tabia na wawe na uwezo wa kazi. Ni wale tu wanaotimiza viwango hivi vitatu ndio wanaoweza kuteuliwa na kukuzwa, na wana sifa za kuwa wagombea na kuwa viongozi au wafanyakazi. Kuwa na ubora wa tabia na talanta pekee hakufai hata kidogo. Sifa huja kwanza, na pili, ni muhimu kuweza kuukubali ukweli—hivi viwili ndivyo viwango muhimu zaidi. Watu waovu wasiopenda ukweli wakiteuliwa, matokeo yatakuwa ya madhara makubwa, kwa hivyo wale wasio na ubinadamu hawaruhusiwi kabisa kuteuliwa. Lakini viongozi wa uwongo huyapuuza matakwa ya nyumba ya Mungu. Wanawapochagua na kuwatumia watu, wao daima huzingatia kama mtu ana hadhi katika jamii, asili na cheo chake ni vipi, kama amepata elimu ya juu, na jinsi sifa yake ilivyo kuu katika jamii—hivi ndivyo vipengele wanavyovizingatia wanapowateua na kuwakuza watu. Je, hili linapatana na kanuni zilizowekwa na nyumba ya Mungu? Je, hili linapatana na ukweli wa maneno ya Mungu? Watu hao wenye hadhi katika jamii ni watu gani? Inaweza kusemwa kwamba wote ni watu wanaopigania mamlaka na hadhi kwa vyovyote vile, na kwamba wao ni wa Shetani. Ikiwa watashika mamlaka katika nyumba ya Mungu, je, nyumba ya Mungu bado ingekuwa kanisa la Mungu? Lengo la viongozi wa uwongo katika kuwateua watu walio wa Shetani kuwa viongozi ni lipi? Je, kutenda hivyo kunapatana na kanuni za nyumba ya Mungu za kuwakuza na kuwatumia watu? Je, si ni kuvuruga na kuiharibu kazi ya kanisa waziwazi? Uteuzi na ukuzaji wa watu usiofuata kanuni unaofanywa na viongozi wa uwongo ndio husababisha vurugu na usumbufu mkuu zaidi kwa kazi ya kanisa, na ni njia ya kumpinga Mungu.

Viongozi wa uwongo wana ubora duni sana wa tabia na hawana uwezo wa kuuelewa ukweli. Haijalishi wanasikiliza mahubiri mangapi au wanasoma maneno mangapi ya Mungu, bado hawaelewi kwa usafi, au kuuelewa ukweli, na haijalishi wamehubiri mafundisho kwa miaka mingapi, hawaelewi kile wanachosema, yote ni maneno matupu tu yasiyoeleweka! Wanaweza kukumbuka na kuhubiri mafundisho kidogo, kwa hivyo wanafikiri wana uhalisi wa ukweli, lakini hakuna chochote wanachofanya kinachohusiana na ukweli—hawa ni Mafarisayo halisi. Kwa nje inaonekana kwamba mara nyingi huwahubiria watu, na kusema mambo yanayosikika vizuri, kana kwamba wanauelewa ukweli, lakini kile wanachofanya ni kinyume na ukweli na kinapingana na ukweli. Pia wanadai kwamba wanamtumikia Mungu na kufanya kazi ya kanisa, ilhali kwa kweli kila kitu wanachofanya ni cha uhasama kabisa kwa Mungu. Viongozi wa uwongo hawawateui kamwe watu wenye talanta walio na manufaa kwa nyumba ya Mungu, na huwapuuza na kuwafumbia macho watu wanyoofu kiasi wanaofuatilia ukweli kwa kweli. Badala yake, wao huwapandisha cheo na kuwakuza wale wanaojipendekeza, wale walio walaini na wadanganyifu, na wale walio na tamaa ya makuu na matamanio ya kuchukua kazi kanisani. Matokeo ya yote haya ni kwamba, pindi watu hao wanapokuwa katika kazi kwa kipindi fulani, vipengele mbalimbali vya kazi ya kanisa husimama na kwa kweli huingia katika hali ya kupooza, na hivyo kazi ya kanisa huharibiwa mikononi mwa viongozi hawa wa uwongo. Je, si viongozi wa uwongo wa aina hii wanachukiza? Je, wanapaswa kutimuliwa? Ni lazima watimuliwe! Kila siku ya kuchelewa huathiri kazi ya kanisa kwa siku nzima. Baadhi ya viongozi wa uwongo, ingawa wanajua kwamba hawawezi kufanya kazi halisi, hawako tayari kujiuzulu kwa hiari, na kila mara wanatamani mno manufaa ya hadhi, na hata wangefika mbali kiasi cha kuiharibu kazi ya kanisa. Je, watu hawa wana hata chembe ndogo kabisa ya busara? Viongozi wa uwongo hawana uwezo wa kuelewa, wala vipaji na maarifa ya kweli, na si watu wanaofuatilia ukweli, na pia wanatamani manufaa ya hadhi—wao ni watu wasio na aibu; kwa hivyo ni lazima wasipandishwe vyeo na kukuzwa kabisa. Ikiwa unafikiri kwamba una ubora duni sana wa tabia, na kwamba huna uwezo wa kutofautisha mema na mabaya, na kwamba huna uwezo wa kuuelewa ukweli, basi chochote unachofanya, usizifuate tamaa zako za makuu na matamanio, na usitafakari jinsi ya kujitahidi kuwa afisa fulani kanisani—kuwa kiongozi wa kanisa—kuwa kiongozi si rahisi hivyo. Ikiwa wewe si mtu mnyoofu na huna upendo kwa ukweli, basi punde tu unapokuwa kiongozi, utakuwa mpinga Kristo au kiongozi wa uwongo. Wapinga Kristo na viongozi wa uwongo wote ni watu wasio na dhamiri na mantiki, na watu wanaoweza kutenda maovu na kusumbua kazi ya kanisa. Ingawa ni kweli kusema kwamba wapinga Kristo ni ibilisi na Mashetani, viongozi wa uwongo si watu wema pia; angalau, wao ni watu wasio na aibu waziwazi, wasio na dhamiri na mantiki. Je, kuna utukufu wowote katika kuwa kiongozi wa uwongo na kutimuliwa? Ni aibu, ni doa, na hakuna utukufu wowote kabisa kuhusiana na hilo. Kama una hisia ya mzigo kuhusu kazi ya kanisa, na unatamani kushiriki katika kazi hiyo, hili ni jambo jema; lakini ni lazima utafakari kama unauelewa ukweli, kama unaweza kushiriki ukweli ili kutatua masuala, kama unaweza kuitii kazi ya Mungu kweli, na kama unaweza kuitekeleza kazi ya kanisa ipasavyo kulingana na mipango ya kazi. Ikiwa unatimiza vigezo hivi, unaweza kugombea kuwa kiongozi au mfanyakazi. Ninachomaanisha kwa kusema hivi ni kwamba angalau, ni lazima watu wawe na hali ya kujielewa. Kwanza angalia kama unaweza kuwapambanua watu, kama unaweza kuuelewa ukweli na kufanya mambo kulingana na kanuni. Ikiwa unatimiza matakwa haya, unafaa kuwa kiongozi au mfanyakazi. Ikiwa huwezi kujipima, unaweza kuwauliza watu walio karibu nawe wanaokufahamu au walio karibu nawe. Wote wakisema kwamba huna ubora wa kutosha wa tabia wa kuwa kiongozi, na kwamba kufanya tu kazi yako ya sasa vizuri tayari kunatosha, basi unapaswa kujitambua haraka. Kwa kuwa una ubora duni wa tabia, usitumie wakati wako wote kutaka kuwa kiongozi—fanya tu kile unachoweza, tekeleza wajibu wako ipasavyo na kwa uhalisi, ili uweze kuwa na amani mawazoni. Hili, pia, ni jambo jema. Na ikiwa una uwezo wa kuwa kiongozi, ikiwa kweli una ubora wa tabia na talanta ya aina hiyo, ikiwa una uwezo wa kazi, na una mzigo, basi wewe ndiye hasa aina ya mtu mwenye talanta ambaye nyumba ya Mungu inamkosa, na hakika utapandishwa cheo na kukuzwa; lakini kuna wakati wa Mungu katika mambo yote. Tamaa hii—tamaa ya kuteuliwa—si tamaa ya makuu, lakini ni lazima uwe na ubora wa tabia, na utimize vigezo, vya kuwa kiongozi. Ikiwa una ubora duni wa tabia lakini bado unatumia wakati wako wote kutaka kuwa kiongozi, au kuchukua jukumu fulani muhimu, au kuwajibika kwa kazi ya jumla, au kufanya kitu kinachokuruhusu ujitofautishe, basi Ninakuambia: Hii ni tamaa ya makuu. Tamaa ya makuu inaweza kuleta maafa, kwa hivyo unapaswa kujihadhari nayo. Watu wote wana hamu ya kupiga hatua na wote wako tayari kujitahidi kuelekea ukweli, jambo ambalo si tatizo. Watu wengine wana ubora wa tabia, wanatimiza vigezo vya kuwa viongozi, na wana uwezo wa kujitahidi kuelekea ukweli, na hili ni jambo jema. Wengine hawana ubora wa tabia, kwa hivyo wanapaswa kushikilia wajibu wao wenyewe, wakitekeleza wajibu ulio mbele yao ipasavyo na kuufanya kulingana na kanuni, na kulingana na matakwa ya nyumba ya Mungu; kwao, hilo ni jambo bora zaidi, salama zaidi, na la uhalisi zaidi.

Wale wanaochaguliwa kuwa viongozi na wafanyakazi au kupandishwa cheo na kukuzwa hawapaswi kujihusisha na ndoto za mchana, kwa kuhisi kwamba, “Ndugu wamenichagua kutoka miongoni mwa watu wengi sana, nyumba ya Mungu imenipandisha cheo, kwa hivyo kwa kweli nina talanta kiasi, na mimi ni bora kuliko watu wa kawaida; dhahabu ya kweli lazima ing’ae hatimaye.” Je, ni vizuri kufikiri hivi? Je, si ni udhihirisho wa tabia potovu? (Ndiyo.) Kupandishwa cheo na kukuzwa ni jambo jema na fursa nzuri, lakini kama unaweza kutembea katika njia hii vizuri au la inategemea jinsi unavyoichukulia fursa hii na kama unaweza kuithamini. Mungu amekupa fursa hii, lakini hiyo haimaanishi kwamba wewe kweli ni bora kuliko mtu mwingine yeyote; inaweza kuwa kwamba ubora wako wa tabia ni bora kidogo kuliko wengine au kwamba una karama fulani, lakini ni vigumu kusema kuingia kwako katika uzima kukoje na kama una uhalisi wa ukweli—kwa sababu tabia potovu za kila mtu ni sawa, na wewe pia ni mshiriki wa jamii ya wanadamu waliopotoka. Ikiwa unaweza kutambua hili, utaweza kuchukulia kwa usahihi upandishwaji cheo na ukuzaji wako na nyumba ya Mungu. Usijione kama mtu mwenye talanta, wala usifikiri kwamba una uhalisi wa ukweli. Ni kwamba tu una ubora kiasi wa tabia na pia unaweza kujitahidi kuelekea ukweli, kwa hivyo umewezeshwa kujifundisha. Hiki ni kipindi cha majaribio, na bado haijathibitishwa kama wewe kwa kweli ni mtu anayefuatilia ukweli, au kama unastahili kukuzwa. Ni vigumu kusema kama utaweza kusimama imara baada ya kupewa fursa ya kujaribu katika kipindi hiki. Inaweza kuwa kwamba utabakishwa ili uendelee kukuzwa, au inaweza kuwa kwamba utaondolewa—yote inategemea ni juhudi kiasi gani unazoweka. Hivi ndivyo kuteua watu kuwa viongozi na wafanyakazi kulivyo, na unapaswa kuelewa hilo. Haina maana wewe mwenyewe kufikiri kwamba wewe ni mtu mwenye talanta. Ikiwa nyumba ya Mungu haikupandishi cheo na kukukuza, basi wewe si kitu. Ikiwa hufuatilii ukweli na hauko tayari kutumiwa na nyumba ya Mungu, basi huwezi kutimiza chochote. Ikiwa basi unasema, “Nyumba ya Mungu hainitumii, nitaenda katika jamii,” basi, nenda katika jamii ujaribu, uone ni nani atakayekuteua, na uone ni nini unachoweza kutimiza. Ninachomaanisha kwa kusema hivi ni kuwaambia ninyi kwamba ni lazima muwe na uelewa na mtazamo sahihi kuelekea uteuzi na ukuzaji wenu na nyumba ya Mungu. Wale wenye ubora duni au wa wastani wa tabia na ambao hawawezi kufikia kiwango kinachohitajika kwa ajili ya upandishwaji cheo na ukuzaji katika nyumba ya Mungu wanahitaji tu kutimiza wajibu wao kwa utiifu na uthabiti. Maadamu unafanya wajibu wako kwa moyo na akili yako yote, Mungu hatakutendea isivyo haki. Kwa hivyo, msipiganie masuala ya uteuzi na ukuzaji, lakini msiyakatae pia, acheni tu kila kitu kifuate mkondo wake wa asili; kwa upande mmoja, ni lazima mtii mipango ya nyumba ya Mungu, na kwa upande mwingine, ni lazima muwe na moyo wa utii kwa Mungu—hii ndiyo njia sahihi. Je, ni rahisi kufanya hivi? (Ndiyo, ni rahisi.) Je, kuna manufaa yoyote kwa mtu mwenye ubora duni wa tabia kuwa kiongozi? Mwishowe, anapoainishwa kama kiongozi wa uwongo na kuondolewa, atahisi vipi kuhusu hili? Je, litakuwa ndilo jambo mlilotaka? (Hapana.) Mtabeba jina la “kiongozi wa uwongo” juu ya kichwa chenu, na popote mnapoenda, watu watasema, “Mtu huyu aliwahi kuwa kiongozi wa uwongo.” Je, hilo ni jambo jema au baya? Si jambo jema, na si kitu cha utukufu. Ni lazima watu wawe na uelewa na mtazamo sahihi kuelekea uteuzi na ukuzaji; katika masuala haya, ni lazima wautafute ukweli, na wasifuate mapenzi yao wenyewe, au kuwa na tamaa ya makuu na matamanio. Ikiwa unahisi kwamba una ubora mzuri wa tabia lakini nyumba ya Mungu haijawahi kukupandisha cheo, wala haina mipango yoyote ya kukukuza, basi usifadhaike au kuanza kulalamika, zingatia tu kufuatilia ukweli na kujitahidi kusonga mbele. Utakapokuwa na kimo kiasi na kuweza kufanya kazi halisi, watu wateule wa Mungu watakuchagua kwa kawaida kuwa kiongozi. Na ukihisi kwamba una ubora duni wa tabia, na kwamba huna nafasi yoyote ya kupandishwa cheo au kukuzwa, na kwamba haiwezekani kwa tamaa zako za makuu kutimizwa, je, hili si jambo jema? Hili litakulinda! Kwa kuwa una ubora duni wa tabia, ukikutana na kundi la watu vipofu waliochanganyikiwa wanaokuchagua kuwa kiongozi wao, je, hutakuwa unatembea juu ya makaa ya moto? Huwezi kufanya kazi yoyote na macho yako na akili yako ni vipofu. Kila kitu unachofanya ni mvurugo; kila hatua yako ni kutenda maovu. Ingekuwa afadhali ufanye kazi ya wajibu wako wa sasa vizuri; angalau hutajiaibisha, na ni bora kuliko kuwa kiongozi wa uwongo na kuwa mlengwa wa ukosoaji pasipo wewe kujua. Kama mtu, ni lazima ujitambue, ni lazima uwe na hali ya kujielewa kiasi; ukifanya hivyo, utaweza kuepuka kuchukua njia isiyo sahihi na kufanya makosa makubwa.

Je, mnatamani kuwa kiongozi wa uwongo, au mfuasi wa kawaida? (Mfuasi wa kawaida.) Akina ndugu wakikuchagua, jaribu; pengine mtazamo wao kukuhusu ni sahihi zaidi kuliko hisia zako mwenyewe kujihusu. Ikiwa ndugu wanafikiri kwamba unaweza kufanya hivyo, unapaswa kujitolea kabisa. Ikiwa kwa kweli unajaribu uwezavyo lakini bado unashindwa katika kazi yako, na moyo wako unawaka kwa wasiwasi kiasi kwamba huwezi kula na unakosa usingizi kwa ajili yake, na huelewi tu jinsi ya kuifanya ipasavyo, basi acha kuwa kiongozi au mfanyakazi—ni vigumu sana kwako. Ukiendelea, kuna uwezekano utakuwa kiongozi wa uwongo, kwa hivyo unapaswa kuandika barua ya kujiuzulu bila kuchelewa, ukitoa taarifa kwamba: “Kwa sababu mimi ni mwenye ubora duni wa tabia na siwezi kufanya kazi halisi, nikiendelea kuwa kiongozi, baada ya muda mfupi bila shaka nitaishia kuwa kiongozi wa uwongo, kwa hivyo ninaomba kujiuzulu, na kwa hiari ninaachilia wadhifa huu.” Huu ndio mwendo wa busara zaidi, na jambo linalofaa zaidi kufanya! Ni jambo la busara, na ni bora kuliko kushikilia wadhifa na kuwa kiongozi wa uwongo. Ikiwa unajua fika kwamba una ubora duni wa tabia na huwezi kuwa kiongozi lakini unang’ang’ania hadhi, na unajiambia, “Kwa nini siwezi kufanya hivi? Ni nani anayeweza kunisaidia? Ingekuwa vizuri namna gani kama ningedumisha hadhi yangu kama kiongozi huku mtu mwingine akinipangia mipango na mikakati yote! Sasa hivi hakuna mtu anayefaa kuchukua nafasi yangu, kwa hivyo ninaweza tu kuendelea kuwa kiongozi na kufurahia starehe zake kila siku nikiwa kazini; hata kama siwezi kufanya kazi, mimi bado ni kiongozi, na kuwa kiongozi ni bora kuliko kuwa ndugu wa kawaida. Ikiwa nyumba ya Mungu haitanitimua na nisiondolewe na akina ndugu, basi sitajiuzulu.” Je, hili linafaa? (Hapana.) Kwa nini halifai? (Si jambo la busara; ikiwa siwezi kufanya kazi halisi na bado sijiuzulu, hili litachelewesha tu kazi ya kanisa.) Kutenda hivyo huchelewesha kazi ya kanisa—kunawadhuru wengine, na kunakudhuru wewe mwenyewe. Je, unajua maana ya kuwa kiongozi? Inamaanisha una uhusiano wa moja kwa moja na kuingia katika uzima kwa watu wengi, na uongozi wako una uhusiano wa moja kwa moja na jinsi wanavyotembea katika njia iliyo mbele yao. Ukiwaongoza vizuri na uwaelekeze kwenye njia sahihi, wataweza kuitembea njia sahihi. Ukiwaongoza vibaya na uwapotoshe, na wakawa Mafarisayo kama wewe, basi dhambi yako ni kubwa! Na baada ya wewe kutenda dhambi hii kubwa, je, huo utakuwa mwisho wake? Itaandikwa na Mungu! Unajua fika kwamba ubora wako wa tabia ni duni, kwamba wewe ni kiongozi wa uwongo, na kwamba huwezi kufanya kazi halisi, lakini hukubali makosa yako na kujiuzulu, bali unashikilia wadhifa wako bila aibu, na humwachii mtu mwingine yeyote. Hii ni dhambi, na Mungu ataiweka katika hesabu. Na, je, Yeye kuiweka katika hesabu kutakuwa jambo jema au baya kwako katika siku zijazo? Wewe utakuwa matatani! Nitakuambia ukweli mtupu: Mungu huweka hesabu ya mambo kama hayo kwa kila mtu, na kila kipengele kimeandikwa waziwazi. Ikiwa jambo zito kama hili lingetokea katika njia yako ya wokovu, basi athari kwako ingekuwa kubwa sana! Chochote unachofanya, usiitembee njia hii, na usiwe mtu wa aina hii.

Tumeshiriki kwa ufupi kuhusu baadhi ya matendo na udhihirisho wa viongozi wa uwongo kuhusiana na kupandisha cheo na kukuza aina mbalimbali za watu wenye talanta. Kwa muhtasari, aina ya mtu ambaye ni kiongozi wa uwongo hafanyi kazi halisi, na hawezi kufanya kazi halisi. Ubora wake wa tabia ni duni, macho yake na akili zake ni yenye upofuu, hawezi kugundua matatizo, na hawawezi kuwang’amua watu wa aina mbalimbali, kwa hivyo hawawezi kubeba kazi muhimu ya kuteua na kukuza aina mbalimbali za watu wenye talanta. Hivyo basi, hana namna ya kuifanya kazi ya kanisa vizuri, na atasababisha matatizo mengi kwa watu wateule wa Mungu katika kuingia kwao katika uzima. Kwa kuzingatia mambo haya, ni wazi kwamba viongozi wa uwongo hawafai kuwa viongozi wa kanisa. Kuna viongozi wengine wa uwongo ambao hawafanyi kazi maalum ya kanisa na hawawasiliani na wasimamizi wa kazi maalum, kwa hivyo hawajui ni watu wepi wenye talanta wanaoweza kufanya kazi gani, wala ni wepi wanaofaa kwa kazi gani, wala kama kazi yao inapatana na kanuni. Hivyo basi, hawawezi kuwateua na kuwakuza watu wenye talanta. Basi, watu kama hao wanawezaje kuifanya kazi ya kanisa vizuri? Sababu kuu inayowafanya viongozi wa uwongo wasiweze kufanya kazi halisi ni kwamba ubora wao wa tabia ni duni; hawana utambuzi wa jambo lolote na hawajui kazi halisi ni nini. Hili husababisha hali za mara kwa mara za kudumaa au kupooza katika kazi ya kanisa. Haya yanahusiana moja kwa moja na kushindwa kwa viongozi wa uwongo kufanya kazi halisi. Kwa miaka kadhaa iliyopita, nyumba ya Mungu imesisitiza, mara kwa mara, kwamba watu waovu na wasioamini lazima waondolewe na viongozi wa uwongo na wafanyakazi wa uwongo watimuliwe. Kwa nini watu mbalimbali waovu na wasioamini lazima waondolewe? Kwa sababu baada ya miaka mingi ya kumwamini Mungu, watu hawa bado hawaukubali ukweli hata kidogo, na wamefikia hatua ambapo hawana tumaini la wokovu. Na kwa nini viongozi wote wa uwongo na wafanyakazi wa uwongo lazima watimuliwe? Kwa sababu hawafanyi kazi halisi, na hawawapandishi cheo au kuwakuza kamwe wale wanaofuatilia ukweli; badala yake, wanajishughulisha tu na juhudi zisizo na maana. Hili huisababisha kazi ya kanisa iingie katika machafuko na kupooza, huku matatizo yaliyopo yakidumu bila kutatuliwa, na pia hupunguza kasi ya kuingia katika uzima kwa wateule wa Mungu. Ikiwa viongozi hawa wote wa uwongo na wafanyakazi wa uwongo wangetimuliwa, na ikiwa watu hawa wote waovu na wasioamini wanaolisumbua kanisa wangeondolewa, kazi ya kanisa kwa kawaida ingeenda kwa wepesi, maisha ya kanisa kwa kawaida yangekuwa bora zaidi, na wateule wa Mungu wangekuwa na uwezo wa kula na kunywa maneno ya Mungu na kutekeleza wajibu wao kwa kawaida, na kuingia katika njia sahihi ya imani katika Mungu. Hiki ndicho ambacho Mungu angependa kuona.

Majukumu ya Viongozi na Wafanyakazi (6)

Leo tutaendelea kushiriki juu ya majukumu ya viongozi na wafanyakazi na juu ya udhihirisho mbalimbali wa viongozi wa uwongo. Katika mkutano uliopita, tulishiriki juu ya kipengele cha sita cha majukumu ya viongozi na wafanyakazi. Maudhui makuu ya kipengele hiki ni yapi? (Kipengele cha sita ni “Kuendeleza na kukuza kila aina ya watu wenye talanta wanaostahili ili wote wanaofuatilia ukweli waweze kuwa na fursa ya kupata mafunzo na kuingia katika uhalisi wa ukweli haraka iwezekanavyo.”) Wakati uliopita, tulishiriki hasa juu ya kanuni za nyumba ya Mungu za kuwaendeleza na kuwakuza watu, na kwa nini nyumba ya Mungu huwaendeleza na kuwakuza watu. Pia tulichanganua matatizo yaliyopo kwa viongozi wa uwongo linapokuja suala la kuwaendeleza na kuwakuza watu wenye talanta wa aina mbalimbali. Basi udhihirisho mkubwa wa viongozi wa uwongo ndani ya vipengele hivi viwili ni upi? Kwa nini tunasema wao ni viongozi wa uwongo? Kuna vipengele viwili hasa. Kipengele kimoja ni kwamba viongozi wa uwongo hawaelewi kanuni za kuwaendeleza, kuwakuza, na kuwatumia watu wa aina mbalimbali, wala hawazitafuti kanuni hizi. Hawajui ni vipengele vipi vya ubora wa tabia vilivyo muhimu kwa watu kuwa navyo au ni vigezo vipi vilivyo muhimu kutimiza ili kuwa kiongozi au mfanyakazi. Kwa hivyo, wanawatumia watu ovyoovyo kwa kuzingatia mawazo na fikira zao wenyewe. Suala lingine zito ni kwamba baada ya kuwaendeleza, kuwakuza, na kuwatumia watu hawa, hawafuatilii wala kukagua kazi yao, wala hawajui jinsi wanavyoendelea vizuri, au kama wanafanya kazi halisi, au kama wanaweza kutimiza majukumu yao, au tabia yao ikoje, au kama wajibu ambao watu hawa wanafanya unawafaa, na hawazingatii kama watu wanaowaendeleza, kuwakuza, na kuwatumia wanafikia kiwango kinachohitajika na wanapatana na kanuni—hawakagui kamwe mambo haya. Viongozi wa uwongo hufikiri kwamba ni suala la kuwaendeleza watu tu, kuwapangia kazi, na basi, na kwamba majukumu yao basi yametimizwa. Hivi ndivyo viongozi wa uwongo hufanya kazi yao, na huu pia ni mtazamo na maoni yao wanapofanya kazi. Basi, je, dhihirisho hizi mbili kuu za viongozi wa uwongo yanaweza kuthibitisha kwamba hawatekelezi na hawawezi kutekeleza majukumu yao linapokuja suala la kuwaendeleza, kuwakuza, na kuwatumia watu? (Ndiyo.) Viongozi wa uwongo hawakagui kazi wala hawawachunguzi watu wa aina mbalimbali, na sembuse kuwa makini linapokuja suala la ukweli na kanuni, wakilinganisha udhihirisho na hali za watu wa aina mbalimbali na ukweli wanaouelewa na kanuni zinazohitajika na nyumba ya Mungu; pia hawawezi kupambanua kama ubinadamu na sifa bainifu za watu wa aina mbalimbali zinapatana na kanuni zinazohitajika za nyumba ya Mungu za kuwatumia watu. Kwa sababu hizi, wamechanganyikiwa na ni hobelahobela hasa linapokuja suala la kuwaendeleza na kuwatumia watu na kuwapangia kazi, na wanachofanya ni kufanya mambo kwa njia isiyo ya dhati tu na kufanya kazi ya juu juu kwa kuzingatia mawazo na fikira zao. Kwa kuwa hali iko hivi, ikiwa viongozi wa uwongo wataombwa kuwatumia watu wa aina mbalimbali kwa busara na ipasavyo kwa kuzingatia ubinadamu na sifa zao bainifu, je, wanaweza kufanikisha hili? (Hapana, hawawezi.) Hebu tuweke kando kwa sasa jinsi ubora wa tabia wa viongozi wa uwongo ulivyo. Tukiangalia tu mtazamo wao kwa kazi na njia na mbinu zao za kufanya kazi, na ukweli kwamba hawafanyi kazi yoyote halisi kabisa, bali hushughulikia tu mambo ya jumla na kufanya kazi kidogo ya juu juu inayowaweka katika umaarufu, na ukweli kwamba hawafanyi kabisa kazi ya kuwapa watu ukweli, na hawajui jinsi ya kutumia ukweli kutatua matatizo—yote haya yanatosha kuthibitisha kwamba viongozi wa uwongo hawawezi kufanya kazi halisi ya kanisa. Kwa kuzingatia tu ukweli kwamba viongozi wa uwongo hawafanyi kazi halisi, au kujihusisha kwa kina na ndugu na dada ili kutatua matatizo halisi, na badala yake hujikweza na kutoa amri, inaweza kuthibitishwa kwamba hawawezi kutekeleza vipengele vyote vya kazi ya kanisa vizuri ili kuwaendeleza na kuwakuza watu kwa ajili ya nyumba ya Mungu.

Kipengele cha Saba: Kuwatenga na kuwatumia watu wa aina tofauti kwa busara, kwa kuzingatia ubinadamu na nguvu zao, ili kila mmoja atumike kadiri ya ubora wake (Sehemu ya Kwanza)

Kuwatumia Watu wa Aina Mbalimbali kwa Busara Kulingana na Ubinadamu Wao

Ufahamu wenu ni upi kuhusu jinsi ya kuwapanga na kuwatumia watu wa aina mbalimbali? (Nyumba ya Mungu ina viwango tofauti vinavyohitajika kwa ajili ya watu wa aina mbalimbali wanaoendelezwa na kukuzwa, na watu wanapaswa kuendelezwa na kutumiwa kulingana na kanuni na viwango vya nyumba ya Mungu vya kuwaendeleza watu. Ikiwa watu wengine wanafaa kuwa viongozi na wafanyakazi, basi wanapaswa kukuzwa kama viongozi, wafanyakazi, na wasimamizi; ikiwa watu wengine wana ustadi wa kitaaluma katika fani fulani, basi wajibu wanaofanya unapaswa kupangwa kulingana na ustadi wao wa kitaaluma, ili watengwe na kutumiwa kwa busara.) Kuna yeyote aliye na la kuongeza? (Jambo lingine ni kuwapima watu kulingana na ubinadamu wao. Ikiwa ubinadamu wa mtu ni mzuri kiasi, na anapenda ukweli, na ana uwezo wa kufahamu, basi anafaa kuendelezwa na kukuzwa. Ikiwa ubinadamu wake ni wa wastani, lakini ana sifa bainifu na anaweza kutekeleza wajibu katika nyumba ya Mungu na kutumikia, basi mtu wa aina hii anaweza pia kupewa wajibu unaofaa kulingana na sifa zake bainifu, ili atumike kadiri ya ubora wake. Ikiwa yeye ni mtu mwenye ubinadamu mbaya kiasi na anaweza kusababisha vurugu na usumbufu, basi kumfanya atekeleze wajibu kutaleta madhara zaidi kuliko faida, kwa hivyo haifai kumpangia wajibu.) Ikiwa watu watatofautishwa kulingana na ubinadamu wao, basi maadamu wao si watu waovu, hawasababishi vurugu au usumbufu, na wanaweza kutekeleza wajibu, basi wanapatana na kanuni za nyumba ya Mungu za kuwatumia watu. Aina nyingine ambao haiwezi kutumiwa, mbali na watu waovu na roho waovu, ni wale wenye akili pungufu, yaani, wale wasiotimiza chochote, wasioweza kufanya jambo lolote, wasioweza kujifunza taaluma, wasioweza kushughulikia mambo rahisi ya jumla, ambao hawawezi hata kufanya kazi ya nguvu—watu wenye akili na ubinadamu pungufu hawawezi kutumiwa. Ni watu gani ndio wako katika kundi hili la wenye akili pungufu? Wale wasioelewa lugha ya binadamu, wasio na ufahamu safi, ambao daima huelewa mambo visivyo, ambao hufanya vitu kimakosa, na kutoa majibu yasiyohusiana na maswali, na walio aina moja na mabwege au wenye ulemavu wa akili—hawa wote ni watu wenye akili pungufu. Kisha kuna watu wenye mawazo yasiyoingia akilini ambao huelewa mambo ya kila aina tofauti na watu wa kawaida—wao pia wana tatizo la akili. Je, akili pungufu inajumuisha kutoweza kujifunza chochote? (Ndiyo, inajumuisha.) Basi je, kutoweza kujifunza jinsi ya kuandika makala kunahesabiwa kama kuwa na akili pungufu? (Hapana, hakuhesabiwi.) Watu wa aina hii hawahesabiwi. Chukua kwa mfano kujifunza kuimba na kucheza densi, kujifunza ujuzi wa kompyuta, au kujifunza lugha ya kigeni; kutoweza kujifunza mambo haya hakuhesabiwi kama kuwa na akili pungufu. Basi, kutoweza kujifunza mambo ya aina gani kunaonyesha akili pungufu? Kwa mfano, watu wengine wana maarifa kiasi, lakini hawawezi kujifunza jinsi ya kupanga maneno yao wanapozungumza na wengine. Basi je, watu wa aina hii wanaweza kushiriki juu ya ukweli, kuomba, na kuwasiliana na wengine kwa kawaida wanapomwamini Mungu? (Hapana, hawawezi.) Wanapokuwa na wazo akilini mwao au wanapokuwa katika hali fulani, na wanataka kujifungua na kuzungumza na watu kulihusu na kutafuta njia ya suluhisho, hutafakari kwa siku nyingi, na hawajui pa kuanzia au jinsi ya kujieleza. Mara tu wanapozungumza, wao huchanganyikiwa na kuongea kwa njia iliyovurugika, midomo yao huonekana kana kwamba haziwasikilizi na mawazo yao yametawanyika. Kwa mfano, unawaambia, “Leo hali ya hewa ni nzuri na jua linawaka,” nao watajibu, “Jana kulinyesha na kulitokea ajali ya gari katika barabara ile.” Hawapo kwenye mstari mmoja na wale wanaozungumza nao. Je, mtu wa aina hii ana akili pungufu? (Ndiyo, ana akili pungufu.) Kwa mfano, kama wanaumwa na kichwa na uwaulize kuna shida gani, watasema kwamba moyo wao haujisikii vizuri. Jibu hili halihusiani na swali, sivyo? (Ndiyo, halihusiani.) Huku ni kuwa na upungufu mkubwa wa akili. Kuna watu wengi sana kama hawa. Mnaweza kutoa mfano? (Watu wengine daima hutoka nje ya mada wanapojibu maswali, hawaelewi kabisa kile watu wengine wanachowauliza.) Kutoka nje ya mada mara kwa mara unapozungumza—hii ni akili pungufu. Kisha kuna watu wanaoshindwa kutofautisha kati ya watu wa ndani na watu wa nje wanapozungumza, na wakati mwingine hujisaliti wanapozungumza, bila hata kujua—hii, pia, ni akili pungufu. Kwa mfano, baadhi ya ndugu na dada huishi na wanafamilia wasioamini, wanaowauliza, “mungu wenu huwaambia mfanye nini?” Wanajibu: “Mungu tunayemwamini ni mwema sana. Yeye hutufundisha kuwa watu waaminifu, na kwamba haturuhusiwi kumdanganya yeyote, na ni lazima tuzungumze kwa uaminifu na kila mtu.” Kwa juu juu, inaonekana kana kwamba wanashuhudia kazi anayoifanya Mungu, wakimtukuza Mungu, na kuwafanya wasikilizaji wao wawe na hisia nzuri juu ya waumini na kuwaamini, lakini je, hivi ndivyo ilivyo kweli? Wasioamini watasema nini wanaposikia hili? Watasema, “Kwa kuwa mungu wenu amewaambia muwe watu waminifu, basi tuambieni ukweli: Kanisa lenu lina pesa kiasi gani? Nani anayetoa matoleo mengi zaidi? Kiongozi wa kanisa lenu ni nani? Mna mahali pangapi pa mikutano?” Ungeshtuka kwa hilo, sivyo? Je, watu kama hawa si mabwege? Kwa nini unazungumza na maibilisi na wasioamini kuhusu kuwa mtu mwaminifu? Kwa kweli si lazima uwe mwaminifu kiasi hicho mbele za Mungu. Basi kwa kung’ang’ania ukweli huo na wasioamini, je, si unajisaliti? Je, huku si kujichimbia shimo na kujitegea mtego? Je, wewe si baradhuli? Unapoufungua moyo wako au kuzungumza kwa uaminifu na mtu, ni lazima uzingatie unazungumza na nani—ikiwa ni ibilisi au Shetani, je, unaweza kumwambia kile kinachoendelea kweli? Kwa hivyo linapokuja suala la watu kama hawa, ni muhimu kuwa “wenye hekima kama nyoka, na wapole kama njiwa”—hili ni fundisho la Mungu kwa wanadamu. Baradhuli hawajui kufanya hivi. Wanajua tu kushikilia kanuni, na kusema mambo kama, “Sisi waumini ni waaminifu sana, hatumdanganyi yeyote. Angalieni ninyi wasioamini, mmejaa uongo, ilhali sisi sote tunasema ukweli.” Na baada ya wao kusema ukweli, watu hupata la kuwashikia. Je, huku si wao kushindwa kutofautisha kati ya watu wa ndani na watu wa nje? Je, si ni kuwa na kasoro akilini? Wanaelewa mafundisho fulani lakini hawajui jinsi ya kuyatumia. Wanapiga kelele za kauli mbiu kisha wanahisi kwamba wao ni wa kiroho kweli, na kufikiri kwamba wanaelewa ukweli na wanamiliki uhalisi wa ukweli, na hujionyesha kila mahali, lakini mwishowe, Mashetani na ibilisi hutumia fursa hii na kuitumia dhidi yao. Hii ni akili pungufu.

Tumetoka kuzungumzia aina kadhaa za watu wenye akili pungufu. Aina moja ni wale wasioelewa lugha ya binadamu, na wanaoshindwa kuelewa na kufahamu kiini na hoja muhimu za maneno ya watu wengine; aina nyingine ni watu vichwa ngumu, wasioweza kutimiza chochote, na wasioweza kufahamua kanuni au hoja muhimu haijalishi wanafanyaje; aina nyingine zaidi ni wale walio na maoni ya kushikilia imani kupita kiasi na ya kipuuzi kupita kiasi kuhusu kila kitu. Bado aina nyingine ni wale wasioweza kujifunza chochote, na ambao hawawezi hata kujifunza jinsi ya kuzungumza au kupiga soga, au jinsi ya kueleza mawazo na maoni yao waziwazi ili wengine waweze kuwaelewa; ingawa wanajua kusoma na kuandika kiasi, hawawezi kupanga maneno yao vichwani mwao, au kuzungumza waziwazi, wala hawawezi kueleza maoni sahihi, au kutimiza chochote. Hawa wote ni watu wenye akili pungufu. Haijalishi ni ufundi au ustadi gani wanaojifunza, daima hawawezi kufahamu kanuni na taratibu. Hata wakifanya ufundi au ustadi vizuri pindi fulani, ni kwa bahati nasibu; hawajui jinsi walivyofanya vizuri. Wakati unaofuata wanaposhindwa kuifanya vizuri, hawajui kwa nini imekuwa hivyo pia. Hawawezi kujifunza chochote au kuwa stadi katika hicho. Wakiombwa kujifunza ufundi au ustadi wa kiufundi, haijalishi wanatumia muda gani kujifunza, watafahamu tu nadharia. Wamesikiliza mahubiri kwa miaka mingi sana lakini hawajaelewa ukweli. Wakiombwa kuchukua maneno haya na kauli hizi maalum ambazo nyumba ya Mungu hushiriki mara kwa mara, na kuzigeuza kuwa kanuni na njia ya utendaji, hawataweza kufanya hivyo hata wakifanya kazi mpaka kufa, na haijalishi wanafundishwaje. Hili linathibitisha kwamba watu hawa wana akili pungufu. Watu wengine hupata matokeo yale yale hasa kutokana na kufanya jambo wakiwa na umri wa miaka 50 au 60 kama walivyofanya wakiwa na miaka 30, bila kupata maendeleo yoyote. Hawajafanikiwa kujifunza jambo hata moja maishani mwao. Hawajapoteza muda wao bure, wao ni waangalifu sana na wanajitahidi, lakini hawajafanikiwa kujifunza chochote; hii inaonyesha kwamba wana akili pungufu. Kwa kuzingatia kile ambacho tumeshiriki, upeo wa kile kinachohesabiwa kuwa akili pungufu umekuwa mpana zaidi, sivyo? Je, ninyi wenyewe mngehesabiwa kuwa wenye akili pungufu? (Ndiyo.) Kidogo, kwa kiwango kikubwa au kidogo. Kwa nini Nasema hivyo? Watu wengi wamesikiliza mahubiri kwa miaka mitano, lakini bado hawaelewi ukweli ni nini, au nia za Mungu ni zipi; na watu wengine wamesikiliza mahubiri kwa miaka 10, au hata miaka 20 au 30 na bado hawaelewi uhalisi wa ukweli ni nini na maneno na mafundisho ni nini, midomo yao imejaa mafundisho, na wanayaropoka kwa ufasaha—hili ni tatizo la akili zao. Tukiacha kando ufahamu wa ukweli kwa sasa, hebu tuseme tu kwamba watu huonyesha udhihirisho ufuatao kwa baadhi ya mambo ya nje na mambo ya akili ya kawaida katika maisha ya binadamu: Haijalishi wamekuwa wakifanya jambo kwa miaka mingapi, hali yao, mazingira yao, na mtazamo wao hubaki vile vile kama walipoanza kujifunza, na haijalishi wanaongozwaje, wanafundishwaje, au wanatendaje, bado hawapati maendeleo yoyote. Hii ni akili pungufu.

Kuwachagua na kuwatumia watu kwa kuzingatia ubinadamu wao kunalingana na kanuni; basi Niambieni, je, tuwakuze na kuwatumia watu walio na ubinadamu duni, akili pungufu, au kazi ya roho waovu? Hilo halikubaliki kabisa. Mbali na aina hizi kadhaa za watu wasiopatana na kanuni za nyumba ya Mungu za kuwatumia watu, watu wengine wengi wanaweza kutumiwa kwa busara kulingana na ubinadamu wao. Kwa wale wenye ubinadamu wa wastani, ambao ubinadamu wao hauwezi kuitwa mbaya wala mzuri, wanaweza tu kuwa washiriki wa timu wa kawaida. Kwa wale walio na ubinadamu mzuri kiasi, walio na busara kiasi na wenye dhamiri, wanaopenda vitu chanya, walio wanyofu hasa, wana hisia ya haki, na wanaoweza kutetea masilahi ya nyumba ya Mungu, mkazo unaweza kuwekwa katika kuwakuza na kuwatumia watu hawa. Kuhusu iwapo kuwakuza na kuwatumia kama viongozi au viongozi wa timu, au kufanya kazi fulani muhimu, hili linategemea ubora wa tabia na sifa zao bainifu. Huku ni kupima jinsi ya kuwatumia watu wa aina mbalimbali kulingana na ubinadamu wao.

Kuwatumia Watu Wa Aina Mbalimbali Kwa Busara Kulingana Na Uwezo Wao

Hebu tuzungumze zaidi kuhusu jinsi ya kuwatumia watu wa aina mbalimbali kulingana na sifa zao bainifu. Mbali na ubora wa tabia, watu wengine pia wana ustadi fulani wa kitaaluma ambao wamebobea. Neno “sifa bainifu” linamaanisha nini? (Kuwa na ustadi katika fani maalum, kama vile kuweza kutunga muziki, kupiga ala ya muziki, au kuchora picha.) Kuelewa nadharia ya muziki, sanaa, na pia densi na uandishi—hizi zote ni sifa bainifu. Uigizaji na uelekezaji ni sifa bainifu vinavyohusiana na utengenezaji wa filamu, tafsiri ni kipaji cha lugha, na utengenezaji wa video na madoido maalum pia ni sifa bainifu ndani ya fani maalum. Tunapozungumzia sifa bainifu, tunarejelea ustadi wa kitaaluma unaohusiana na kazi kuu ya kanisa. Watu wengine tayari wana kiwango cha msingi cha ustadi, na watu wengine hujifunza mambo haya baada ya kuja katika nyumba ya Mungu. Ikiwa mtu ana ustadi wa msingi lakini ubinadamu wake haufikii kiwango kinachostahili, na yeye ni mmoja wa wale wenye akili pungufu, mtu mwovu, au roho mwovu, basi hawezi kutumiwa. Ikiwa ubinadamu wa mtu unafikia kiwango kinachostahili na ana kipaji ambacho nyumba ya Mungu inakihitaji, basi anaweza kuendelezwa, kukuzwa, na kutumiwa, akapangiwa timu inayolingana na sifa zake bainifu, au inayohusiana na ustadi wa kitaaluma alio nao, na kuanza kazi mara moja. Watu wengine bado hawana kipaji cha kitaaluma, lakini wako tayari kujifunza, na wanashika mambo haraka. Ikiwa ubinadamu wao unafikia kiwango kinachostahili, basi nyumba ya Mungu inaweza kuwakuza na kuwatengenezea mazingira ya wao kujifunza, na watu kama hao wanaweza pia kutumiwa. Kwa muhtasari, ugawaji wa wajibu unategemea ubora wa tabia na sifa bainifu a watu, na kadiri iwezekanavyo, watu wenye sifa bainifu tofauti wanapaswa kupangiwa kufanya kazi ndani ya fani zao za utaalamu, ili waweze kudhihirisha sifa hizi bainifu. Ikiwa sifa zao bainifu hazihitajiki tena na nyumba ya Mungu, wanaweza kupangiwa kufanya chochote wanachoweza kufanya, kulingana na ubora wa tabia na ubinadamu wao; huku kunaitwa kuwatumia watu kwa busara. Ikiwa nyumba ya Mungu bado inahitaji sifa zao bainifu, wanapaswa kuruhusiwa kuendelea kutekeleza wajibu wao katika fani hii, na hawawezi kuhamishwa kiholela, isipokuwa kuna watu wengi sana wanaofanya kazi katika taaluma hii, ambapo katika hali hiyo idadi ya watu inapaswa kupunguzwa kulingana na hali kwa kuwapangia wale walio na uwezo mdogo zaidi katika taaluma yao wajibu mwingine; huku ni kuwatumia watu kwa busara.

Kuna aina fulani ya mtu ambaye hana ujuzi wowote maalum—anaweza kuandika makala kiasi, anaweza kuimba na kupatia, na kujifunza jinsi ya kufanya chochote, lakini yeye si stadi zaidi katika mambo haya. Yeye ni stadi zaidi katika nini? Ana ubora wa tabia kiasi, ana hisia ya haki kiasi, na ana utambuzi katika kuwapima na kuwatumia watu. Zaidi ya hayo, hasa anamiliki ustadi wa kupangilia. Ukimpa mtu kama huyo kazi, anaweza kuwapanga watu waifanye. Wakati huo huo, anamiliki uwezo wa kazi; yaani, ukimpa kazi, ana uwezo wa kuifanya vizuri na kuikamilisha. Ana mpango akilini, wenye hatua na muundo. Anajua jinsi ya kuwatumia watu, jinsi ya kugawanya muda, na nani wa kumtumia kwa kazi hii. Tatizo likitokea, anajua jinsi ya kujadili suluhisho na kila mtu. Anajua jinsi ya kusawazisha na kutatua mambo haya yote. Mtu kama huyu si kwamba anamiliki uwezo wa kazi tu, bali pia anazungumza vizuri kiasi. Maneno yake ni wazi na yenye utaratibu, na hayawachanganyi watu. Anapokuwa amegawa kazi, kila mtu huelewa waziwazi na anajua kile kila mtu anapaswa kufanya; hakuna mtu anayekaa bila kazi na hakuna mapungufu katika kazi. Maelezo yake ya undani wa kazi pia ni wazi na yenye utaratibu kiasi, na kwa masuala magumu hasa, hutoa uchambuzi, ushirika, na kuorodhesha undani ili kila mtu aelewe masuala hayo, ajue jinsi ya kufanya kazi, na ajue jinsi ya kuendelea. Zaidi ya hayo, anaweza pia kushiriki juu ya njia zipi za kutenda zinaweza kuwa na kasoro, ni mbinu zipi za kufanya kazi zitaathiri ufanisi, ni nini watu wanapaswa kuzingatia wakati wa kazi yao, na kadhalika. Yaani, yeye hufikiri zaidi ya wengine kabla ya kuanza kazi—hufikiri kwa undani zaidi, kwa uhalisi zaidi, na kwa upana zaidi kuliko wengine. Kwa upande mmoja, ana akili, na kwa upande mwingine, ana ufasaha. Kuwa na akili kunamaanisha anafanya mambo kwa utaratibu, kwa hatua na kulingana na mpango, na kwa uwazi mkuu. Kuwa na ufasaha kunamaanisha kwamba anaweza kutumia lugha kueleza, waziwazi na kwa njia inayoeleweka, mawazo, mipango, na mahesabu yaliyo akilini mwake, na kwamba anajua jinsi ya kuzungumza kwa urahisi na kwa ufupi, ili wasikilizaji wake wasichanganyikiwe. Anajieleza kwa lugha iliyo wazi, sahihi, ya kweli, na inayofaa hasa. Huku ndiko kuwa na ufasaha. Watu kama hawa wana ufasaha, wanamiliki uwezo wa kazi, ustadi wa kupangilia, na juu ya hayo, wana hisia ya uwajibikaji, na wana hisia ya haki kiasi. Wao sio watu wa kuwapendeza wengine au watu wa kusawazisha mambo tu. Wanapoona watu waovu wakisababisha vurugu na usumbufu kwa kazi ya kanisa, au mabwege na watu duni wasioshughulikia mambo yao ipasavyo na kutenda kwa ujanja, hukasirika, huhisi kuchukizwa, na wanaweza kutatua na kushughulikia matatizo haya mara moja, na kulinda kazi na masilahi ya nyumba ya Mungu. Kuwa na hisia ya uwajibikaji na hisia ya haki—je, udhihirisho huu si sifa bainifu za ubinadamu wa mtu wa aina hii? (Ndiyo.) Watu kama hawa huenda wasiwe wazuri katika kujumuika na watu, au huenda wasiwe stadi sana katika ujuzi wowote maalum wa kitaaluma, lakini ikiwa wanamiliki sifa nilizoeleza punde tu, wanaweza kukuzwa kama viongozi na wafanyakazi. Sifa hizi pia ni sifa zao bainifu, yaani, wana ufasaha, wanamiliki uwezo wa kazi, ustadi wa kupangilia, na wana hisia ya haki kiasi. Kuwa na hisia ya haki ni muhimu sana. Je, watu waovu na wapinga Kristo wana hisia ya haki? (Hapana, hawana.) Wapinga Kristo wana asili ovu; haiwezekani kwao kuwa na hisia ya haki. Jambo jingine muhimu ni kwamba mtu wa aina hii ana ufahamu wa kiroho na uwezo wa kufahamu ukweli; hili linahusiana na ubora wa tabia yake. Sifa bainifu za mtu wa aina hii zinarejelea sifa hizo za ubinadamu na vipawa nilivyotaja punde tu, pamoja na viwango vitatu vya kuwa na uwezo wa kufahamu ukweli, kubeba mzigo kwa ajili ya kanisa, na kumiliki uwezo wa kazi. Watu kama hao wanaweza kukuzwa kama viongozi; hakuna tatizo na hilo. Mbali na kuwa na akili na ubora wa tabia, kiongozi lazima awe na uwezo wa kufahamu ukweli, na awe na ustadi wa kupangilia na uwezo wa kazi katika kazi yake, na pia ufasaha. Watu wengine wana ubora mzuri sana wa tabia, wanamiliki ufahamu wa kiroho, lakini wakati wa kushiriki katika mikutano unapofika, wanavuruga kabisa kile wanachojaribu kusema, hawana kabisa uwezo wa kupanga maneno yao, na kile wanachosema hakina mantiki kabisa. Je, watu kama hao wanaweza kukuzwa kama viongozi? (Hapana, hawawezi.) Watu wengine kwa shida wanaweza kuzungumza na watu wachache sana; wanaweza kushiriki juu ya hali fulani, maoni, na ufahamu wa ukweli, na wanaweza kuwategemeza, kuwapatia, na kuwasaidia wengine, lakini wakiwa karibu na watu wengi zaidi hawathubutu kusema, na huhisi hofu, na wanaweza hata kuwa na wasiwasi hadi kufikia kiwango cha kulia. Je, watu kama hao wanaweza kukuzwa? Kwa mtu wa aina aliye na ubinadamu dhaifu na mwoga kiasi, na aliye na hofu ya umati, ikiwa anamiliki ubinadamu, sifa bainifu, na uwezo wa kufahamu wa kuwa kiongozi, anaweza kukuzwa kuwa kiongozi wa timu au kiongozi wa kanisa. Kwanza wakuzeni na kuwapa mafunzo tu; baada ya wao kupitia kwa kipindi fulani, watapata utambuzi na hivyo kuwa wajasiri zaidi kidogo, na hawataogopa tena kuzungumza au kuwa na hofu ya umati. Kwa muhtasari, linapokuja suala la wale walio na sifa za ubinadamu na sifa bainifu tulizozizungumzia punde tu, wanaweza kukuzwa kuwa viongozi maadamu ubinadamu wao unafikia kiwango kinachostahili. Kama tulivyosema wakati uliopita, ili mtu akuzwe kama kiongozi, si lazima aelewe ukweli wote, aweze kumtii Mungu, awe na moyo unaomcha Mungu, na kadhalika. Si lazima kabisa kutimiza vigezo hivi. Ikiwa mtu anamiliki ubora fulani wa tabia, ana ufahamu wa kiroho, na anaweza kuukubali ukweli, basi anaweza kuendelezwa na kukuzwa. Je, huku si kuwatumia watu kwa busara? (Ndiyo.) Kigezo muhimu zaidi ni iwapo ubinadamu wa mtu unafikia kiwango kinachostahili au la.

Watu wengine, baada ya kusikiliza kile ambacho Nimesema, wanahisi kwamba tayari wanafikia vigezo vya kuwa kiongozi na wanapaswa kuendelezwa. Huu ni uelewa usio sahihi kwa upande wao, sio? Je, kuwa kiongozi ni jambo rahisi namna hiyo? Wanawaza, “Mimi hupanga mambo vizuri, nina ustadi wa kupangilia, na nina ufasaha wa kuongea, kwa kuwa naweza kueleza hata mambo tata zaidi kwa uwazi, kwa hivyo kwa nini nyumba ya Mungu hainiendelezi? Kwa nini akina ndugu hawanichagui kuwa kiongozi? Imekuwaje viongozi wa ngazi za juu wanakosa kuona kwamba nina talanta?” Usijali. Ikiwa kwa kweli unafikia vigezo vya kuwa kiongozi au mfanyakazi, basi punde si punde, utaendelezwa na kuruhusiwa kujifundisha. Jambo la muhimu sasa ni kwamba ni lazima ujifundishe sana katika kutenda ukweli na kushughulikia mambo kulingana na kanuni, na kwa kuchukua hatua uwasaidie wengine, na kutatua matatizo halisi kwa ajili ya watu wateule wa Mungu. Watu wateule wa Mungu wanapoona kwamba una ubora wa tabia na unaweza kutatua matatizo halisi, watakupendekeza na kukuchagua. Ikiwa huchukui hatua ya kufanya kazi halisi kiasi, na unangoja tu siku ambapo utachaguliwa ghafla kama kiongozi au kuendelezwa kama jambo la kipekee na Aliye juu, hilo halitatokea kamwe. Ni lazima ufanye kazi fulani halisi ili kila mtu aione; punde tu kila mtu anapoona sifa zako bainifu na kuhisi kwamba wewe ni mtu anayepaswa kuendelezwa, kustawishwa, na kutumiwa, kiasili watakupendekeza na kukuchagua. Ikiwa unahisi sasa hivi kwamba unafaa kuwa kiongozi, lakini hakuna aliyekuchagua, na nyumba ya Mungu haijakuendeleza, kwa nini iko hivyo? Jambo moja ni hakika: Bado hujatambuliwa machoni pa akina ndugu. Labda ni ubinadamu wako, labda ni ufuatiliaji wako, au labda ni sifa zako bainifu au ubora wako wa tabia. Ikiwa akina ndugu hawatambui au hawaiidhinishi mojawapo ya vipengele hivi, hawatakuchagua au kukupendekeza. Kwa hivyo lazima uendelee kufanya kazi kwa bidii, uendelee kufuatilia na kujifundisha, na unapoelewa ukweli hakika na unaweza kushughulikia mambo kulingana na kanuni, watu watakupendekeza na kukuchagua kiasili; ni hali ya vitu kufuata mkondo wa asili hali ikiwa sawa. Hakuna haja ya kutazamia daima kuwa kiongozi au kulifikiria wakati wote; hili ni tamanio la kupita kiasi. Unapaswa kuwa na moyo wa kawaida, uwe mtu anayefuatilia ukweli, ujali nia za Mungu, na ujifunze kuwa mtiifu na mvumilivu. Huwezi kuufuatilia uongozi kwa upofu; hiyo ni tamaa ya makuu, na hiyo si njia sahihi. Hupaswi kuwa na tamaa hii ya makuu na matamanio wakati wote. Hata kama kwa kweli una ubora wa tabia, ni lazima usubiri hadi uingie katika uhalisi wa ukweli kabla ya kuweza kumudu jukumu la kutumika kama kiongozi au mfanyakazi. Ikiwa huelewi ukweli na hujui jinsi ya kutenda ukweli, basi hata ukichaguliwa kuwa kiongozi au mfanyakazi, hutaweza kufanya kazi yoyote halisi na itabidi utimuliwe na kuondoshwa, jambo ambalo hutokea mara nyingi. Ikiwa unajiona kwamba unafaa kuwa kiongozi, ukiwa na talanta, ubora wa tabia, na ubinadamu wa uongozi, lakini nyumba ya Mungu haijakuendeleza na akina ndugu hawajakuchagua, unapaswa kulichukuliaje jambo hilo? Kuna njia ya utendaji hapa unayoweza kufuata. Ni lazima ujijue kikamilifu. Angalia uone kama kiini cha jambo hilo ni kwamba una tatizo katika ubinadamu wako, au kwamba kufichuliwa kwa kipengele fulani cha tabia yako potovu huwachukiza watu; au kama ni kwamba huna uhalisi wa ukweli na huwasadikishi wengine, au kwamba utendaji wa wajibu wako haufikii kiwango kinachostahili. Ni lazima utafakari juu ya mambo haya yote na uone ni wapi hasa unapopungukia. Baada ya kutafakari kwa muda na kupata tatizo lako liko wapi, ni lazima utafute ukweli mara moja ili ulitatue, na uingie katika uhalisi wa ukweli, na ujitahidi kufikia mabadiliko na kukua, ili wale walio karibu nawe wanapoliona, watasema, “Siku hizi, amekuwa bora zaidi kuliko awali. Anafanya kazi kwa uthabiti na anachukulia kazi yake kwa uzito, na anazingatia hasa kanuni za ukweli. Hafanyi mambo kwa haraka au kwa kijuujuu tu, na yeye ni mwangalifu na mwenye kuwajibika zaidi kuhusu kazi yake. Hapo awali alipenda kuzungumza maneno makubwa mara kwa mara, na akijionyesha kila mara, lakini sasa amejishusha zaidi na si jeuri tena. Hata kama anaweza kufanya mambo machache, hajisifu kulihusu, na anapomaliza kitu, hulitafakari tena na tena, kwa hofu ya kufanya kosa. Anatenda kwa uangalifu zaidi kuliko awali, na akiwa na moyo umwogopao Mungu—na muhimu zaidi, anaweza kushiriki kuhusu ukweli ili kutatua matatizo kadhaa. Hakika, amekua.” Wale walio karibu nawe ambao wameshirikiana nawe kwa muda wanagundua kwamba umepitia mabadiliko na ukuaji dhahiri; katika maisha yako ya kibinadamu, mwenendo wako na ushughulikiaji wa mambo, na katika mtazamo wako kwa kazi yako, na katika utendaji wako wa kanuni za ukweli vilevile, unatia bidii zaidi kuliko hapo awali, na una msimamo thabiti katika usemi na matendo yako. Akina ndugu huyaona haya yote na kuyatia moyoni. Labda, basi, utaweza kugombea kama mgombea katika uchaguzi ujao, na utakuwa na tumaini la kuchaguliwa kuwa kiongozi. Ikiwa unaweza kutekeleza wajibu fulani muhimu kwa kweli, utapata baraka ya Mungu. Ikiwa kwa kweli unajitwika mzigo na una hisia kama hiyo ya wajibu, na unataka kubeba mzigo, basi fanya haraka na ujifundishe. Zingatia kutenda ukweli na ufikie hatua ya kutenda kwa kanuni. Punde tu unapokuwa na uzoefu wa maisha na unaweza kuandika makala za ushuhuda, utakuwa umekua kweli. Na ikiwa unaweza kumshuhudia Mungu, basi hakika unaweza kupata kazi ya Roho Mtakatifu. Ikiwa Roho Mtakatifu anafanya kazi ndani yako, inamaanisha kwamba Mungu anakutazama kwa fadhila, na Roho Mtakatifu akikuongoza, fursa yako itakuja hivi karibuni. Unaweza kuwa na mzigo sasa, lakini kimo chako hakitoshi na uzoefu wako wa maisha ni wa juu juu sana, kwa hivyo hata kama ungekuwa kiongozi, ungeanguka kwa urahisi. Ni lazima ufuatilie kuingia katika uzima, utatue matamanio yako ya kupita kiasi kwanza, uwe mfuasi kwa hiari, na ufikie kumtii Mungu kweli, bila maneno ya malalamiko kwa chochote Anachopanga au kupangilia. Unapokuwa na kimo hiki, fursa yako itakuja. Kwamba unataka kubeba mzigo mzito, kwamba una mzigo huu, ni jambo jema. Linaonyesha kwamba una moyo wenye bidii ya kutafuta maendeleo na kwamba unataka kujali nia za Mungu na kufuata mapenzi ya Mungu. Hii si tamaa ya makuu, bali ni mzigo wa kweli; ni wajibu wa wale wanaofuatilia ukweli na lengo la ufuatiliaji wao. Huna nia zozote za ubinafsi na hufanyi kwa ajili yako mwenyewe, bali ni kumshuhudia Mungu na kumridhisha Yeye—hiki ndicho kinachobarikiwa zaidi na Mungu, na Yeye atakufanyia mipango inayofaa. Kwa sasa, jihusishe tu na kufuatilia kuingia katika uzima, timiza wajibu wako ipasavyo kwanza, na kisha uandike makala chache za ushuhuda wa kupitia ili kumshuhudia Mungu. Ikiwa shuhuda zako ni za kweli na za vitendo, watu watakaozisoma watakuheshimu na kukupenda, na watakuwa tayari kushirikiana nawe na kukupendekeza, na hivyo fursa yako itakuja. Kwa hivyo, ni lazima kabisa ujizatiti na ukweli kabla ya fursa kuja. Kwanza uwe na uzoefu wa vitendo, na kisha kiasili utakuwa na ushuhuda wa kweli; matokeo ya wajibu wako yatakuwa bora zaidi na zaidi, na wakati huo, hutaweza kujificha hata kama ungetaka, na akina ndugu walio karibu nawe watakupendekeza. Ni kwa sababu watu walio na uhalisi wa ukweli hawahitajiwi tu na nyumba ya Mungu, bali pia na watu wateule wa Mungu; kila mtu anapenda kushirikiana na watu walio na uhalisi wa ukweli, na kila mtu anapenda kuhusiana na marafiki walio na uhalisi wa ukweli. Ukipitia hadi kiwango hiki, na kila mtu aone kwamba una ushuhuda wa kweli na akiri kwamba una uhalisi wa ukweli, hutaweza kuepuka kuwa kiongozi hata kama ungetaka, na akina ndugu watasisitiza kukuchagua. Je, si hivyo ndivyo ilivyo? Mwana mpotevu anapogeuka na kumrudia Mungu, Mungu hufurahishwa, huwa na furaha, na hufarijika moyoni Mwake. Kama mtu aliye na uhalisi wa ukweli, ungewezaje kutotumiwa na Mungu? Hilo halingewezekana. Nia ya Mungu ni kupata watu wengi zaidi wanaoweza kumshuhudia Yeye; ni kuwakamilisha wote wanaompenda Yeye, na kufanya kikundi cha watu kiwe kamili ambao ni wenye moyo na nia moja na Yeye haraka iwezekanavyo. Kwa hivyo, katika nyumba ya Mungu, wote wanaofuatilia ukweli wana matarajio mema makuu, na matarajio mema ya wale wanaompenda Mungu kwa dhati hayana kikomo. Kila mtu anapaswa kuielewa nia ya Mungu. Hakika ni kitu chanya kuwa na mzigo huu, na ni kitu ambacho wale walio na dhamiri na busara wanapaswa kuwa nacho, lakini si kila mtu ataweza kubeba mzigo mzito. Tofauti hii inatoka wapi? Licha ya vipaji au uwezo wako, na licha ya kiwango chako cha akili kuwa juu kiasi gani, kilicho muhimu ni ufuatiliaji wako na njia unayotembea. Ikiwa ubinadamu wako unafikia kiwango kinachostahili na una ubora fulani wa tabia, lakini wewe si mtu anayefuatilia ukweli, na una ubinadamu mwema tu na hisia fulani ya mzigo, je, unaweza kuifanya kazi ya uongozi wa kanisa vizuri? Je, unahakikisha kwamba unaweza kutatua matatizo kwa kutumia ukweli? Ikiwa huwezi kutoa hakikisho kulihusu, basi bado huna uwezo katika kazi hiyo. Hata kama ungechaguliwa au kupangiwa kuwa kiongozi, bado hungekuwa na uwezo wa kuifanya kazi hiyo, kwa hivyo kungekuwa na faida gani? Ingawa kungeridhisha ubatili wako, kungewadhuru akina ndugu na kuchelewesha kazi ya kanisa. Ikiwa unatimiza vigezo vya kuwa kiongozi au mfanyakazi, na wewe ni mtu anayefuatilia ukweli, na pia una ushuhuda fulani wa kupitia, basi hakika utaweza kufanya kazi nzuri katika kazi ya uongozi, kwa sababu una ushuhuda wa kupitia, wewe ni mtu anayeelewa ukweli, na unaweza kubeba mzigo mzito wa kuwa kiongozi wa kanisa. Kwamba ubinadamu wako unafikia kiwango kinachostahili na pia una sifa fulani bainifu ni vigezo vya msingi tu vya kuendelezwa, kustawishwa, na kutumiwa na nyumba ya Mungu, lakini kama unaweza kufanya kazi nzuri katika kazi ya uongozi inategemea kama una upitiaji halisi na uhalisi wa ukweli—hili ndilo jambo la muhimu zaidi. Watu wengine ni watu sahihi na wanafuatilia ukweli, lakini wameamini kwa miaka mitatu hadi mitano tu na hawana uzoefu wa vitendo. Je, watu kama hao wanaweza kuifanya kazi ya uongozi wa kanisa vizuri? Nahofia hawatafaa kwa kazi hiyo. Wanapungukia wapi? Wanakosa uzoefu wa vitendo na bado hawajafikia kuelewa ukweli. Hata kama wanaweza kusema maneno na mafundisho mengi, bado hawajafikia kiwango cha kutatua matatizo kwa kutumia ukweli. Kwa hivyo, bado hawafai kwa kazi ya uongozi na wanahitaji kuendelea kujifundisha ili kufikia uelewa wa ukweli na kuingia katika uhalisi wa ukweli. Kwa mfano, mtu ambaye ubinadamu wake unafikia kiwango kinachostahili na ambaye ni mwaminifu kiasi, na ambaye hasemi uwongo na kudanganya mara chache, na anayefanya wajibu wake bila kusababisha vurugu au usumbufu, lakini ambaye ni duni katika kufuatilia ukweli; je, mtu kama huyo anaweza kustawishwa kuwa kiongozi au mfanyakazi? Hili lingekuwa jambo gumu sana. Je, mtu anayetimiza vigezo vya kuendelezwa, kustawishwa, na kutumiwa, lakini asiyefuatilia ukweli, angeweza kuwa mtu anayefuatilia ukweli ikiwa angeendelezwa kuwa kiongozi au mfanyakazi? Je, angeweza kuanza kufuatilia ukweli? Je, angeweza kuingia katika uhalisi wa ukweli baada ya kufanya kazi kama kiongozi au mfanyakazi kwa kipindi fulani? Hilo halingewezekana. Haijalishi mtu anatimiza vigezo gani, maadamu yeye si mtu anayefuatilia ukweli, hawezi kabisa kuchaguliwa au kuendelezwa kama kiongozi au mfanyakazi. Ikiwa mtu ana ubinadamu na ubora wa tabia unaofikia kiwango kinachostahili, na pia anaweza kuukubali ukweli na kupitia mabadiliko fulani, basi anaweza kuendelezwa, kustawishwa, na kutumiwa, na matokeo yake, atapata fursa ya kujifundisha, kuingia katika uhalisi wa ukweli, na kuanza njia ya wokovu na ukamilisho. Kwa hivyo, haijalishi ni nani anayeendelezwa na nyumba ya Mungu kuwa kiongozi, mfanyakazi, au msimamizi, lengo si kuridhisha matamanio na tamaa zako za makuu, wala kutimiza malengo yako bora, bali ni kukuwezesha uanze njia ya wokovu na uwe mtu aliyekamilishwa.

Kuhusu wale wasio na akili za kutosha kabisa, wao pia wana nia ya kutekeleza wajibu wao vizuri na wanataka kuyalinda masilahi ya nyumba ya Mungu, lakini wanakosa hekima, hawajui jinsi ya kutenda kulingana na kanuni, na hawawezi kung’amua jambo lolote. Wakati fulani, wanakumbana na kishawishi na kuanguka ndani yake, na matokeo yake, wanasaliti masilahi ya kanisa, wanawasaliti akina ndugu, na kuleta madhara kwa kazi ya nyumba ya Mungu. Tunapaswa kuwashughulikia na kuwatendeaje watu wa aina hii ambao ni wajinga na wenye akili pungufu? Linapokuja suala la wajinga kama hao wasiokuwa na ufahamu wa kiroho na wenye akili pungufu, kila mmoja wao anapaswa kutimuliwa na kuondolewa kutoka katika wajibu wake, na hakuna hata mmoja anayeweza kutumiwa. Ikiwa watu kama hao watatumiwa, wanaweza kuleta shida kwa kazi ya nyumba ya Mungu wakati wowote—kuna mafunzo mengi sana kama haya. Siku hizi, kuna watu wengi ambao kwa nje wana mfano fulani wa mwanadamu, lakini hawawezi kushiriki uhalisi wowote wa ukweli. Wamemwamini Mungu kwa miaka mingi na bado wanabaki katika hali hii. Chanzo cha tatizo hili kinapaswa kuonekana wazi; hili ni tatizo la ubora duni sana wa tabia na ukosefu wa ufahamu wa kiroho. Watu kama hao hawatabadilika haijalishi wanamwamini Mungu kwa miaka mingapi, na hawajapata maendeleo yoyote muhimu licha ya mahubiri yote waliyoyasikiliza. Wanaweza tu kuwekwa kando, ili kutumikia kwa njia yoyote duni wawezavyo. Je, hii ni njia nzuri ya kuwashughulikia au la? (Ni nzuri.) Watu wengine wenye akili pungufu na wasio na uwezo hawawezi kuyaelewa maneno ya Mungu kabisa hata baada ya kuyasoma kwa miaka kadhaa, na wanakosa kuelewa mahubiri licha ya kuyasikiliza kwa miaka kadhaa. Je, bado ni muhimu kuwapa vitabu vya maneno ya Mungu watu kama hao? (La.) Vitabu vya maneno ya Mungu havipaswi kupewa watu wenye akili pungufu, kwa sababu kufanya hivyo ni bure na ni sawa na upotevu, na kitabu chochote walichopewa kinapaswa kuchukuliwa na kurudishwa mara moja. Huku si kuwanyima haki ya kusoma maneno ya Mungu, bali ni kwa sababu akili zao hazitoshi. Hata kama watu kama hao wakiishi maisha ya kanisa, hawawezi kuuelewa ukweli, sembuse kutekeleza wajibu. Watu kama hao ni takataka, sivyo? Mnapaswa kujua jinsi ya kushughulikia takataka. Watu wengine huonekana wanyoofu kabisa kwa nje, lakini akili zao ni duni sana kiasi kwamba hawawezi hata kufanya kazi zozote za nguvu ipasavyo, na wanaharibu kila kitu wanachofanya. Wakiombwa kufanya kazi fulani, hakika wataharibu kitu, kwa hivyo watu kama hawa hawawezi kutumiwa. Ukimwomba achukue ndoo ya maji, ataipindua chupa ya mafuta. Ukimwomba aoshe bakuli, atavunja sahani. Ukimwomba apike, atapika aidha kingi sana au kidogo sana, au kitakuwa na chumvi nyingi au hakitakuwa na chumvi ya kutosha. Wanatia moyo wao katika hilo, lakini haijalishi wanajaribu vipi, hawawezi kulifanya vizuri, na hata hawafanyi kazi nzuri ya kufanya kazi za nguvu. Je, watu kama hao wanaweza kutumiwa? (La.) Kwa hivyo ikiwa hawawezi kutumiwa, wanapaswa kuambiwa wafanye nini? Je, inamaanisha kwamba hawaruhusiwi kumwamini Mungu na kwamba nyumba ya Mungu haiwataki? La, haimaanishi hivyo. Usiwaruhusu tu watekeleze wajibu. Ikiwa hawafanyi ipasavyo mambo yaliyo ndani ya wigo wa maisha ya kawaida ya binadamu—ikiwemo mambo ya kawaida ya kimaisha na shughuli za kila siku—au hawawezi kufanya mambo haya, basi hawafai kutekeleza wajibu katika nyumba ya Mungu.

Ingawa watu wengine hawana ubinadamu mzuri au talanta zozote maalum, sembuse kuweza kustawishwa kuwa viongozi, bado wanaweza kufanya kazi fulani za nguvu. Kwa mfano, kulisha kuku na bata, kulisha nguruwe, na kuchunga kondoo ni kazi wanazoweza kufanya vizuri. Ukiwapa kazi rahisi, wanaweza kuifanya vizuri maadamu wanaitilia maanani, na hivyo watu kama hao wanaweza kutekeleza wajibu katika nyumba ya Mungu. Ingawa ni kazi moja, rahisi, wanaweza kuitilia maanani na kutimiza wajibu, na wanaweza pia kujiwekea masharti kulingana na maneno ya Mungu na kanuni za ukweli. Haijalishi kama kazi ni kubwa au ndogo, au ni muhimu au si muhimu, mwishowe, wanaweza kuifanya vizuri kazi moja waliyopewa. Hawawezi tu kuwalisha kuku vizuri ili watage mayai kama kawaida, bali wanaweza pia kuwalinda kuku wasichukuliwe na mbwa mwitu. Wakimsikia mbwa mwitu akilia kwa kelele, watamwambia msimamizi wao mara moja, wakijitahidi kuepuka mkasa wowote katika utendaji wa kazi na jukumu walilokabidhiwa na nyumba ya Mungu. Wakifanya kazi namna hii basi wamejitolea kiasi, na hii inahesabiwa kama kuweza kutimiza wajibu wao na kufanya kazi vizuri. Kuhusu yaliyosalia—maisha yao ya kibinafsi, na jinsi wanavyojiendesha na kushughulikia mambo—wanapungukiwa kiasi; kwa mfano, hawajui jinsi ya kushirikiana na kuzungumza na wengine, au jinsi ya kushiriki kuhusu hali yao na wengine, na wakati mwingine ni wenye kuudhika bila sababu. Je, hili linahesabiwa kama tatizo? Je, ni sawa kutowatumia kwa sababu ya masuala haya? (La.) Watu wengine wana usafi duni wa kibinafsi; hawaoshi nywele zao kwa angalau siku kumi na kwa ujumla wananuka vibaya. Wengine hupiga kelele kubwa wakila na kunywa huku wale walio karibu nao wakipumzika, na huwa na kelele nyakati zingine pia, kama vile wanapotembea, wakifunga milango, na wakizungumza—hawana adabu na hawana malezi mema. Watu kama hao wanapaswa kutendewaje? Kila mtu lazima awe na uelewa, awasaidie na kuwategemeza kwa moyo wa upendo, ashiriki nao kuhusu ubinadamu wa kawaida ulivyo, na awaruhusu wabadilike kidogo kidogo. Kwa kuwa nyote mko pamoja, mnapaswa kujifunza jinsi ya kuishi pamoja kwa upatano. Watu kama hao wanaweza kutumiwa maadamu wanaweza kufanya kazi yao ipasavyo, na kuubeba mzigo wa kazi, na hawafanyi chochote kinachosababisha vurugu na usumbufu. Watu wengine ni werevu, wana ubora mzuri wa tabia, na wanafanya kazi kwa bidii, na wanaweza kutimiza majukumu yao na kufanya vizuri katika kazi walizopewa, kwa hivyo wanaweza kustawishwa na kutumiwa. Lakini watu wengine wana ubora duni sana wa tabia kiasi kwamba hawawezi hata kufanya kazi moja moja vizuri; wanaweza tu kumudu kulisha kuku, lakini ikiwa pia watalazimika kulisha bata na mabata bukini, watazidiwa na hawatajua jinsi ya kuifanya. Si kwamba hawataki kuifanya vizuri, bali ubora wao wa tabia ni duni sana. Ubongo wao una ukomo wake, wanajua tu jinsi ya kufanya kazi moja, na wakipewa nyingine ya kufanya, hawawezi kuimudu. Hawajui jinsi ya kupanga, kwa hivyo wanaharibu mambo tu. Watu kama hao wanafaa tu kufanya kazi moja kwa wakati mmoja. Usiwape kazi nyingi, kwa sababu hawatakuwa na uwezo wa kuzibeba. Usifikiri kwamba ikiwa wanaweza kufanya kazi moja vizuri, hakika wanaweza kufanya kazi mbili au tatu; si lazima iwe hivyo, na inategemea ubora wao wa tabia. Waache wajaribu kufanya kazi mbili kwanza. Ikiwa wana ubora mzuri wa tabia na wanaweza kuzibeba, basi unaweza kuwapangia kwa njia hii. Ikiwa hawawezi kufanya kazi mbili vizuri kwa wakati mmoja, na wakaziharibu, inamaanisha kuwa ni zaidi ya ubora wao wa tabia, kwa hivyo lazima uwaondolee kazi yao ya pili mara moja. Hii ni kwa sababu kupitia uchunguzi na kipindi cha majaribio, umegundua kwamba wanafaa tu kufanya kazi moja kwa wakati mmoja, badala ya kufanya kazi nyingi ngumu, na kwamba hawana ubora wa tabia kwa hili. Watu wengine ni werevu kiasi na wana ubora mzuri kiasi wa tabia, na ukiwapa kazi kadhaa za kufanya, wanaweza kuzifanya vizuri. Kwa mfano, ukimwomba apike, alishe vifaranga, na asimamie bustani ya mboga, anaweza kuandaa milo kwa wakati kila siku huku akisimamia bustani ya mboga katika wakati wake wa ziada, akiinyunyizia maji na kupalilia bustani mara moja, na kuwalisha vifaranga kwa wakati. Watu wengine wanaweza kusema, “Kwa kuwa wana ubora huu wa tabia, wacha wachukue pia kazi ya kanisa na wawe kiongozi wa kanisa.” Je, hilo lingekuwa sawa? Ingawa ana uwezo wa kubeba kazi fulani za nguvu na za kila siku, linapokuja suala la kuwa kiongozi wa kanisa, hilo linahitaji tathmini tofauti; si kitu kinachoweza kupimwa kulingana na utendaji wake wa kazi hizi rahisi, za nje. Hiyo ni kwa sababu kuwa kiongozi wa kanisa si kazi ya nguvu, lazima ipimwe kwa kanuni za uongozi. Hata hivyo, ikiwa mtu huyu ana ubora wa tabia na talanta ya kuwa kiongozi wa kanisa, na ubinadamu wake ni mzuri kiasi, haingefaa kwako kumpa kazi za nje; huko kunaitwa kuwatumia watu isivyofaa. Kwa juu zaidi, viongozi wa kanisa wanaweza kufanya kazi moja zaidi ya muda mfupi inayohusiana na maisha ya kila siku, na kujishughulisha nayo zaidi kidogo wakati wowote hawana shughuli—hili halitawachosha. Linapokuja suala la mambo madogo, ya kawaida na kazi hizi za nguvu, watu wanaweza kufanya nyingi kadri wawezavyo. Je, kuna yeyote anayeweza kuzibeba zote? Je, kuna yeyote aliye na ubora kama huo wa tabia? (La.) Inaweza kuwa kwamba ubora wao wa tabia na uwezo wao vinatosha, lakini kuna kitu kimoja ambacho hawatakuwa nacho cha kutosha, na hicho ni nguvu. Watu ni viumbe vinavyokufa, nguvu zao zina ukomo, na idadi ya kazi wanazoweza kufanya pia ina ukomo. Watu wenye nguvu nyingi wanaweza kufanya kazi hadi saa kumi na mbili kwa siku, ilhali watu wenye nguvu za wastani wanaweza kufanya kazi kwa saa nane kwa kawaida, na watu wenye nguvu kidogo wanaweza kufanya kazi kwa saa nne au tano tu. Kwa hivyo, iwe unamtumia mtu kufanya kazi za nguvu, kazi ya uongozi wa kanisa, au kazi inayohusisha ustadi wa kitaaluma, lazima uzingatie kile anachofaa zaidi kufanya, na baada ya kumpa kazi inayofaa zaidi, ikiwa hawezi kuifanya, mpe kitu kingine. Ikiwa huwapi kazi kulingana na kile wanachofaa zaidi kufanya, hili ni kosa katika jinsi unavyowatumia watu. Kwa wale watu wasioweza kupewa kipaumbele kwa ajili ya kuendelezwa, kustawishwa, na kutumiwa, hata wakitakiwa kufanya kazi za nguvu, lazima wapewe kazi hizi kulingana na ubora wao wa tabia na uwezo wao. Ikiwa, katika wakati huohuo wanapoifanya vizuri kazi yao moja waliyopewa, bado wanaweza kufanya kazi zingine, basi wanaweza kuombwa kufanya kazi zingine chache za nguvu kwa muda mfupi, maadamu haiathiri kazi yao kuu. Watu wengine wana nguvu kimwili na wanaweza kufanya kazi tatu mfululizo; baada ya kumaliza kazi moja, bado wana nguvu za ziada, na wanakuwa huru wakati mwingi. Lakini viongozi wa uwongo ni vipofu na hawajui jinsi ya kugawanya kazi, na hawajatambua kuwa hili ni tatizo, kwa hivyo wanawapa watu hao kazi moja tu, jambo ambalo ni kosa.

Nilikuwa Nazungumza hivi punde kuhusu watu wenye akili pungufu wasio na ustadi maalum na wanaoweza tu kufanya kazi za nguvu. Pia kuna watu walio na ugonjwa fulani na hata hawawezi kufanya kazi za nguvu, na hupata maumivu ya kichwa, maumivu ya tumbo, au maumivu ya mgongo kila wanapofanya kitu chochote cha kutumia nguvu hata kidogo. Nini kifanyike kuhusu kuwapangia wajibu watu wa aina hii, ikiwa wanafaa kutekeleza wajibu? Ni lazima mtu aangalie vipengele mbalimbali, kama vile hali yao ya afya na pia ubinadamu wao na ubora wao wa tabia, ili kubaini ni wajibu gani wanaofaa kuutekeleza katika nyumba ya Mungu. Ikiwa afya yao ni mbaya sana kiasi kwamba hawawezi kufanya kazi zozote, na wanalazimika kupumzika baada ya kufanya kazi kwa muda, na pia wanahitaji mtu wa kuwatunza, ikiwa hawawezi kutekeleza wajibu ipasavyo wenyewe na ni lazima mtu apangiwe kuwatunza, basi haifai kabisa. Watu kama hao hawafai kutekeleza wajibu, kwa hivyo waache waende nyumbani wapone. Chochote unachofanya, usimtumie mtu yeyote aliye mgonjwa sana kiasi kwamba upepo mkali unaweza kuwaangusha. Ikiwa afya yao si mbaya sana na ni kwamba tu wanaugua maumivu ya tumbo wakila chakula kisichofaa, au wanapata maumivu ya kichwa wakitumia ubongo wao sana, kwa hivyo wanaweza tu kufanya kazi kwa saa tatu au nne chini ya mtu wa kawaida, au kufanya nusu ya kazi ya mtu wa kawaida, basi watu kama hao bado wanaweza kutumiwa maadamu wanatimiza vigezo vingine. Isipokuwa walizungumzie wenyewe na kusema, “Afya yangu ni mbaya sana siwezi kustahimili ugumu huu. Nataka kwenda nyumbani ili nipone. Nitakaporudi, nitarudi na kutekeleza wajibu wangu,” basi kubali hilo bila kuchelewa na usijaribu kuwashauri kuhusu jinsi wanavyofikiri; haitakuwa na athari yoyote hata ukifanya hivyo. Kuna msemo unaosema, “Kwa nguvu chuma hakiwi panga”; imani, azimio, na ufuatiliaji wa kila mtu ni tofauti. Watu wengine wanaweza kusema: “Je, si ni kwamba tu wakati mwingine wanahisi vibaya kidogo na wana nguvu kidogo? Watu wanaweza kuhisi vibaya wakila vitu visivyofaa, lakini baada ya siku kadhaa watakuwa sawa; je, kuna haja yoyote kwao kwenda nyumbani na kupata nafuu? Je, maumivu yao ya kichwa na kizunguzungu hayataisha baada ya kulala vizuri usiku? Je, hawawezi kufanya kazi kama kawaida basi? Je, ni jambo kubwa hivyo?” Linaweza kukosa kuwa jambo kubwa kwako, lakini watu wengine ni tofauti na wengine kulingana na kiwango wanachothamini miili yao, na watu wengine kwa kweli wana shida za kiafya. Katika hali kama hizo, wakiomba warudi nyumbani kupumzika na kupata nafuu, kanisa linapaswa kukubali haraka, lisiwawekee masharti, lisiwafanyie mambo kuwa magumu, na hasa lisijaribu kuwashauri kuhusu jinsi wanavyofikiri. Baadhi ya viongozi wa uwongo huwashughulikia watu kama hao kila mara, kwa kusema: “Angalia kiwango ambacho kazi ya Mungu imefikia sasa. Majanga yanazidi kuwa makubwa, miezi minne yenye rangi ya damu imetokea, na sasa janga la mlipuko limeenea sana kiasi kwamba wasioamini hawana njia ya kuendelea kuishi! Uko katika nyumba ya Mungu, ukitekeleza wajibu wako na kufurahia neema ya Mungu—hutawekwa hatarini na pia unaweza kupata ukweli na uzima—hiyo ni baraka kubwa iliyoje! Shida hii ndogo uliyo nayo si kitu. Lazima uishinde na umwombe Mungu. Mungu hakika atakuponya. Soma tu maneno ya Mungu, jifunze nyimbo chache zaidi za sifa, na ugonjwa wako utapona kiasili ukiutoa akilini mwako. Je, si maneno ya Mungu yanasema, ‘Kukaa katika ugonjwa ni kuwa mgonjwa’? Unakaa katika ugonjwa sasa hivi. Ukiendelea kufikiria kuhusu kuwa mgonjwa, basi ugonjwa utakuwa mbaya. Usipoufikiria, basi ugonjwa wako utatoweka, sivyo? Kwa njia hiyo, utakua katika imani na hutataka kwenda nyumbani kupumzika. Wewe kwenda nyumbani kupumzika kunaitwa kutamani starehe za mwili.” Usijaribu kuwashauri kuhusu jinsi wanavyofikiri, ni upumbavu kufanya hivyo. Hawawezi hata kuvumilia usumbufu mdogo wa muda na wanataka tu kwenda nyumbani kupumzika, na hawawezi hata kushinda ugumu mdogo, jambo linalothibitisha kwamba hawatekelezi wajibu wao kwa dhati. Kwa kweli, watu wa aina hii hawana nia ya kutekeleza wajibu kwa muda mrefu, hawaufanyi kwa dhati yoyote, hawataki kulipa gharama, na sasa hatimaye wamepata fursa na kisingizio cha kutoroka kabisa. Moyoni mwao, wanafurahia kwamba wao ni werevu sana na kwamba ugonjwa huu umekuja kwa wakati unaofaa kabisa. Kwa hivyo chochote unachofanya, usiwashawishi wabaki. Watamchukia yeyote anayejaribu kuwashawishi wabaki, na watamlaani yeyote anayejaribu kubadili nia zao. Je, huelewi hili? Bila shaka, watu wengine kwa kweli ni wagonjwa, na wamekuwa wagonjwa kwa muda mrefu, na wanaogopa kwamba wakiendelea kuvumilia zaidi, maisha yao yatakuwa hatarini. Hawataki kuiletea nyumba ya Mungu shida yoyote, au kuathiri utendaji wa wajibu wa watu wengine. Wanahisi kwamba punde tu afya yao inapowashinda, watalazimika kuwategemea akina ndugu kuwatunza, na wanahisi vibaya kuhusu kuifanya nyumba ya Mungu iwatunze, kwa hivyo kwa busara wao huchukua hatua ya kuomba ruhusa ya kuondoka. Hali hii inapaswa kushughulikiwaje? Vivyo hivyo, kwa kuwaacha waende nyumbani wapumzike bila kuchelewa zaidi. Nyumba ya Mungu haiogopi shida, ila tu haitaki kuwalazimisha watu kinyume na mapenzi yao. Zaidi ya hayo, watu wote wana matatizo fulani ya kibinafsi na halisi. Watu wanaoishi katika mwili wote huugua, na magonjwa ya mwili ni tatizo lililopo katika uhalisi—tunaheshimu ukweli wa mambo. Watu wengine kwa kweli hawawezi kutekeleza wajibu wao kwa sababu ya kuwa na afya mbaya sana, na ikiwa wanahitaji nyumba ya Mungu iwaandalie huduma zinazofaa, au wanahitaji akina ndugu watoe tiba au kutoa mapendekezo fulani ya matibabu, nyumba ya Mungu itafurahi kutoa vitu hivi. Ikiwa hawataki kuisumbua nyumba ya Mungu na wana pesa, njia, na uwezo wa kwenda kutibiwa ugonjwa wao, hilo pia ni sawa. Kwa muhtasari, ikiwa ni kwa sababu afya yao haiwaruhusu kuendelea kutekeleza wajibu wao katika nyumba ya Mungu au kuendelea kustawishwa na nyumba ya Mungu, basi wanaweza kuwasilisha ombi linalostahili, na nyumba ya Mungu italikubali mara moja. Hakuna mtu anayepaswa kujaribu kubadili nia zao, au kuweka masharti, kwani hilo lingekuwa lisilofaa na lisilokuwa na urazini. Hii ndiyo mipango inayofanywa kwa ajili ya watu wa aina hii.

Jinsi ya Kuwachukulia Watu Wachache Walio Maalum

I. Jinsi ya Kuwatendea Watu Ambao Hawashughulikii Kazi Yao Sahihi

Watu wengine wana ubinadamu unaokubalika, wana sifa nzuri na wenye akili, wanazungumza kawaida, kwa kawaida wao huwa na matumaini sana, na wana bidii sana katika kutekeleza wajibu wao, lakini wana kasoro moja, ambayo ni kwamba wao ni wenye hisia kupita kiasi. Wanapokuwa wanamfuata Mungu na kutekeleza wajibu wao kanisani, wao huwakumbuka daima familia na jamaa zao, au wao hufikiria daima kuhusu kula vyakula vizuri vya miji ya kwao, na kutoweza kuvila huwaumiza, jambo ambalo huathiri utendaji wa wajibu wao. Kuna mtu wa aina nyingine, anayependa kuishi peke yake mahali pamoja, akiwa na nafasi yake ya faragha. Anapokuwa na akina ndugu, anahisi kwamba kasi ya kazi ni ya haraka sana na kwamba hana nafasi ya faragha ya kuishi. Yeye huhisi daima akiwa chini ya shinikizo, na daima huhisi kuwa amezuiwa na hana raha kuishi na akina ndugu. Daima anataka kufanya chochote apendacho na kuwa huru kujifurahisha. Hataki kutekeleza wajibu wake pamoja na kila mtu mwingine, na yeye hufikiria daima kuhusu kurudi nyumbani. Daima yeye huona kutekeleza wajibu wake katika nyumba ya Mungu kuwa jambo lisilopendeza. Ingawa ni rahisi kwake kuelewana na akina ndugu na hakuna anayemdhulumu katika nyumba ya Mungu, yeye hupata shida kiasi kufuata ratiba ya kazi na mapumziko—baada ya kila mtu kuamka asubuhi, yeye anataka kulala zaidi, lakini anahisi aibu kufanya hivyo, na wakati kila mtu mwingine anapumzika usiku, yeye hataki kulala na daima anataka kufanya kitu kinachomvutia. Wakati mwingine kuna kitu fulani ambacho anataka kula sana, lakini hakipatikani katika kantini, na anaona aibu sana kukiomba. Wakati mwingine anataka kwenda matembezi, lakini hakuna mtu mwingine anayeuliza kufanya hivi, kwa hivyo hathubutu kujifurahisha. Yeye daima ni mwangalifu na mwenye tahadhari, na anaogopa kuchekwa, kudharauliwa, au kuitwa mtoto. Ikiwa hatekelezi wajibu wake vizuri, wakati mwingine yeye hupogolewa. Anahisi kana kwamba kila siku ana wasiwasi mwingi, kana kwamba anatembea kwenye barafu nyembamba, na hana furaha kabisa. Yeye huwaza, “Nakumbuka kwamba nilipokuwa nyumbani, nilikuwa mtoto mdogo wa familia, huru na bila kuzuiwa, kama malaika mdogo. Nilikuwa na furaha mno! Ninatekeleza wajibu wangu katika nyumba ya Mungu sasa, imekuwaje kwamba alama za jinsi nilivyokuwa zamani zimetoweka? Siwezi tena kufanya chochote ninachotaka, kama nilivyokuwa nikifanya,” na kwa hivyo hawataki kuishi maisha ya aina hii. Lakini hawathubutu kumweleza kiongozi wao jambo hili, na wao hueneza mawazo haya daima kwa watu walio karibu nao, wao daima hutamani nyumbani, na kulia kwa siri kitandani usiku. Ni kitu gani kinachopaswa kufanywa kuhusu watu wa aina hii? Yeyote anayefahamu jambo hilo anapaswa kuliripoti bila kuchelewa, kiongozi anapaswa kuthibitisha mara moja kama ripoti hiyo ni ya kweli au la, na ikiwa ni kweli, mtu huyo anaweza kuruhusiwa kurudi nyumbani. Anafurahia chakula, kinywaji, na ukarimu wa nyumba ya Mungu, lakini bado hataki kutekeleza wajibu wake na daima ananuna, akihisi amekosewa na hana furaha, kwa hivyo mtume aondoke haraka iwezekanavyo. Watu wa aina hii hawana hisia hizi kwa muda mfupi tu, na kisha kuzitatua kwa kutafakari mambo—hiyo siyo hali yao. Nia ya kibinafsi ya watu wengine ni kutekeleza wajibu wao kwa uthabiti, na ingawa wanatamani nyumbani, wanajua hili ni tatizo la aina gani, na wanaweza kutafuta ukweli na kulitatua. Kwa upande wa watu hawa, hakuna haja ya kuwaacha waende au kuwa na wasiwasi juu yao. Hali tunayozungumzia ni wakati watu walio katika miaka yao ya thelathini bado wanatenda kama watoto, bila kukua kamwe, na daima wanabaki bila kutulia. Wao hufanya tu chochote wanachoambiwa kufanya, na wakati hawana la kufanya, wao hufikiria kuhusu kujifurahisha na kupiga gumzo kuhusu mada zisizo na maana, na kamwe hawataki kushughulikia kazi yao rasmi. Wasioamini husema kwamba mtu huimarika akiwa na umri wa miaka 30. Kuimarika kunamaanisha kushughulikia kazi ya mtu rasmi, kuweza kujitwika kazi na kujikimu, kujua kushughulikia mambo rasmi ya mtu, kutumia muda mchache kujifurahisha, na kutochelewesha kazi ya mtu rasmi. Je, “kutenda kama watoto” kunamaanisha nini? Kunamaanisha kutoweza kujitwika kazi yoyote wanayofaa kufanya, daima kutaka kuacha mawazo yao yaende mbali, na daima kutaka kwenda matembezi, kuzurura, kufanya upuuzi, kula vitafunio, kutazama drama, kupiga gumzo kuhusu mambo yasiyo na maana, kucheza michezo, na kutafuta mtandaoni matukio ya ajabu na hadithi zisizo za kawaida. Kunamaanisha kutokuwa na mwelekeo wa kuhudhuria mikutano kamwe, daima kutaka kulala wakati wowote ambapo mikutano inapofanyika, kutaka kulala mara tu wanapohisi kusinzia, na kutaka kula mara tu wanapohisi njaa, kuwa wakaidi na kutoshughulikia kazi yao inayofaa. Watu kama hawa hawawezi kusemwa kuwa na ubinadamu mbaya, ni kwamba tu hawakui kamwe na daima wanabaki kuwa hawajakomaa. Wako hivi wakiwa na umri wa miaka 30, na bado wako hivi wakiwa na miaka 40; hawawezi kubadilika. Wakiomba kuondoka na wasiwe tayari tena kutekeleza wajibu wao, hili linapaswa kushughulikiwaje? Nyumba ya Mungu haiwasihi wabaki. Unapaswa kuwajibu mara moja—waache waondoke mara moja na warudi kati ya wasioamini, na uwaambie wasiseme kabisa kwamba wanamwamini Mungu. Je, watu wasioshughulikia kazi yao inayofaa wanaweza kupata ukweli? Ikiwa unatarajia wakomae katika ubinadamu wao na kuja kushughulikia kazi yao rasmi kupitia kutekeleza wajibu katika nyumba ya Mungu, kuweza kujitwika kipengele muhimu cha kazi, na kisha kuelewa na kutenda ukweli na kuishi kwa kudhihirisha mfano wa mwanadamu, hupaswi kulitegemea hilo kabisa. Utapata watu kama hawa katika kundi lolote. Wasioamini wana jina la utani kwa watu wa aina hii: “watoto wakubwa.” Watu kama hao wanaweza kufikia umri wa miaka 60 bila kuwahi kushughulikia kazi yao inayofaa. Wao huzungumza na kushughulikia mambo kwa namna isiyofaa, daima wanacheka, kutaniana, na kurukaruka, hawafanyi chochote kwa njia ya dhati, na wamedhamiria hasa kujifurahisha. Nyumba ya Mungu haiwezi kuwatumia watu kama hao.

Je, mnafikiri kwamba hawa “watoto wakubwa” ni wabaya? Je, ni watu waovu? (La.) Baadhi yao si watu waovu, ni watu wanyofu kabisa, na si wabaya. Baadhi yao ni wema kabisa na wako tayari kuwasaidia wengine. Lakini wote wana kasoro moja—wao ni wakaidi, wanapenda kucheza, na hawashughulikii kazi yao inayofaa. Kwa mfano, tuseme baada ya mwanamke kuolewa, hajifunzi kufanya kazi yoyote ya nyumbani. Yeye hupika tu chakula wakati ana furaha, lakini sio wakati hana furaha—lazima abembelezwe wakati wote. Mtu akimtaka afanye kitu, lazima ajadiliane na yeye, na lazima asimamiwe. Daima anapenda kujipamba vizuri ili aende nje kufanya ununuzi, akinunua nguo na vipodozi, na kufanyiwa urembo. Anaporudi nyumbani, hafanyi kazi hata moja, na anataka tu kucheza karata na mahjong. Ukimwuliza ratili moja ya kabichi inagharimu pesa ngapi, hajui; ukimwuliza atakula nini kesho, hajui hilo pia; na ukimwambia apike kitu, anakiharibu. Basi, yeye ni hodari zaidi katika jambo gani? Yeye ni hodari zaidi katika mambo kama kujua ni mgahawa upi unaopika chakula kitamu zaidi, ni duka lipi lina nguo za mtindo wa kisasa zaidi, na ni duka lipi linalouza vipodozi vya bei nafuu na vinavyofanya kazi vizuri, lakini haelewi au kujifunza mambo mengine kama jinsi ya kuendesha maisha, au ujuzi unaohitajika katika maisha ya kawaida ya mwanadamu. Je, anakosa kujifunza mambo haya kwa sababu ana ubora wa tabia usio wa kutosha? La, sivyo. Kulingana na mambo ambayo yeye ni hodari katika, ana ubora wa tabia, lakini hashughulikii kazi yake inayofaa. Maadamu ana pesa za kutumia, ataenda nje kula katika migahawa na kununua vipodozi na nguo. Ikiwa kuna upungufu wa sufuria na vikaango nyumbani na akiombwa anunue vingine, atasema, “Kuna chakula kitamu kinachouzwa nje, nina haja gani ya kununua hivyo vyote?” Ikiwa mashine ya kufyonza vumbi nyumbani imeharibika, na aombwe asinunue nguo moja ili kuokoa pesa za kununua mpya, atasema, “Nitakapokuwa nachuma pesa siku zijazo, nitamwajiri tu mfanyakazi wa nyumbani asafishe nyumba, kwa hivyo hakuna haja ya kununua mashine ya kufyonza vumbi.” Kwa kawaida, ikiwa hachezi michezo au mahjong, basi ananunua nguo za mtindo wa kisasa, na hasafishi nyumba kamwe. Huku ni kutoshughulikia kazi ya mtu inayofaa, sivyo? Kisha kuna wanaume wengine ambao, mara tu wanapochuma pesa kiasi, wanazitumia kununua gari au kuzitumia kwa kucheza kamari. Ikiwa kitu kimeharibika nyumbani, hawakirekebishi. Hawaendeshi maisha yao kwa njia inayofaa. Nyumbani kwao, friji yao haifanyi kazi, na mashine yao ya kufua nguo haifanyi kazi pia, mifereji imeziba, na paa linavuja kukinyesha, na hawarekebishi vitu hivi kwa muda mrefu sana. Mnaonaje kuhusu wanaume kama hawa? Hawashughulikii kazi inayofaa. Wawe ni wanaume au wanawake, nyumba ya Mungu haiwezi kutumia aina za watu ambao ni wakaidi kupita kiasi na wasioshughulikia kazi yao inayofaa.

Watu wengine hawashughulikii kazi yao inayofaa kama wazazi, na wanashindwa kuwatunza watoto wao ipasavyo. Matokeo yake, watoto wao huishia kubabuliwa na maji yanayochemka au kugongwa na kukwaruzwa; watoto wengine huishia kuvunjika pua zao, wengine huungua makalio yao kwenye jiko, na wengine huunguza koo zao baada ya kunywa maji yanayochemka. Watu wa aina hii hawako makini katika chochote wanachofanya, na hawawezi kufanya chochote ipasavyo. Hawashughulikii kazi yao inayofaa, wanazembea, ni wakaidi na wanapenda kucheza, na hawawezi kubeba majukumu ambayo mtu anapaswa kubeba. Kama wazazi, hawawezi kutimiza majukumu yao na hawajali. Basi, je, watu kama hao wanaweza kubeba majukumu ambayo watu wa kawaida wanapaswa kubeba wanapotekeleza wajibu katika nyumba ya Mungu? La, hawawezi kabisa. Watu wasioshughulikia kazi yao inayofaa hawawezi kutumiwa. Wakisema hawataki kutekeleza wajibu wao tena na waombe kurudi nyumbani, basi waache waende mara moja. Hakuna anayepaswa kuwalazimisha au kuwasihi wabaki, kwa sababu hili ni tatizo linalohusu asili yao, si dhihirisho la hapa na pale la muda mfupi. Watu hawa walijawa na njozi walipokuja katika nyumba ya Mungu kutekeleza wajibu wao; walifikiri kwamba kutekeleza wajibu na kumfuata Mungu kungekuwa kama kuja katika Bustani ya Edeni, kama kuwa katika nchi nzuri ya Kanaani. Maisha waliyowazia yalikuwa ya kupendeza, kukiwa na vitu vizuri vya kula na kunywa mchana kutwa, uhuru na bila kuzuiwa, na bila kazi yoyote ya kufanywa kabisa. Walitaka kuishi maisha ya starehe bila wasiwasi, lakini yakaishia kuwa tofauti kabisa na vile walivyowazia. Watu hawa wamepitia ya kutosha, na wanahisi kwamba inachosha na haipendezi hapa, na wanataka kuondoka, kwa hivyo waache waende bila kuchelewa, nyumba ya Mungu haiwasihi watu hawa wabaki. Nyumba ya Mungu haiwalazimishi watu, na ninyi hampaswi kufanya hivi pia; huku ni kutenda ukweli na kutenda kulingana na kanuni. Lazima mfanye mambo ambayo yanalingana na kanuni za ukweli, lazima muwe watu wanaoelewa nia za Mungu, watu wenye busara—msiwe watu waliovurugika, au watu wanaotaka kuwafurahisha wengine bila ubaguzi. Washughulikieni watu wa aina hii wasioshughulikia kazi yao inayofaa kwa njia hii—je, huku kunaweza kuchukuliwa kuwa kutokuwa na upendo au kutowapa watu nafasi ya kutubu? (La, hakuwezi.) Mungu ni mwenye haki kwa kila mtu, na nyumba ya Mungu ina haki ya kukuendeleza, kukustawisha, na kukutumia. Ikiwa huko tayari kutekeleza wajibu wako, na unaomba kuondoka kanisani, hilo ni chaguo lako huru, kwa hivyo kanisa linapaswa kukubali ombi lako, halitakulazimisha kabisa. Hili linalingana na maadili, linalingana na ubinadamu, na bila shaka, linalingana hasa na kanuni za ukweli. Hii ni hatua inayofaa sana kuchukua! Ikiwa yeyote atatekeleza wajibu wake kwa kipindi cha muda, na kuona unachosha na ni mgumu, na hafurahii kuufanya tena, na hivyo anataka kuacha wajibu wake na kuacha kumwamini Mungu, Nitakupa jibu dhahiri la jambo hili leo, ambalo ni kwamba nyumba ya Mungu itakubali hili, na haitakulazimisha kamwe kubaki, au kufanya mambo yawe magumu kwako. Hakuna mtanziko kwa hili, na huhitaji kuhisi kana kwamba uko katika hali ngumu, au kwamba umepoteza heshima. Sembuse kuwa ni tatizo kwa nyumba ya Mungu, na nyumba ya Mungu haikuwekei masharti yoyote pia. Zaidi ya hayo, ukitaka kuondoka, basi nyumba ya Mungu haitakushutumu au kukuzuia, kwa sababu hii ndiyo njia uliyochagua, na nyumba ya Mungu inaweza tu kutimiza matakwa yako. Je, hii ni hatua inayofaa ya kuchukua? (Ndiyo.)

Nimeorodhesha hivi punde hali kadhaa ambazo watu hawashughulikii kazi yao inayofaa. Nyumba ya Mungu haiwalazimishi watu hawa; ikiwa hawako tayari kutekeleza wajibu wao au wana matatizo fulani ya kibinafsi na kuomba kutotekeleza wajibu tena, basi nyumba ya Mungu itakubali. Haitawatumia tena, na haitawaaacha watekeleze wajibu. Hivi ndivyo watu kama hao wanavyoshughulikiwa, na ni hatua inayofaa kabisa kuchukua.

II. Jinsi ya Kuwachukulia Akina Yuda

Kuna watu wengine ambao ni waoga sana, na kila wanaposikia kwamba ndugu au dada amekamatwa, wao huogopa sana kukamatwa wenyewe. Inaonekana wazi kwamba wakikamatwa, kuna hatari ya wao kulisaliti kanisa. Watu kama hawa wanapaswa kushughulikiwaje? Je, watu hawa wanafaa kutekeleza wajibu fulani muhimu? (La, hawafai.) Watu wengine wanaweza kusema, “Ni nani anayeweza kuhakikisha kwamba mtu huyu mwenyewe hatakuwa Yuda?” Hakuna anayeweza kuhakikisha kwamba hatakuwa Yuda kamwe akiteswa. Basi, kwa nini nyumba ya Mungu haiwatumii watu waoga ambao wanaweza kuwa akina Yuda? Kwa sababu watu ambao ni waoga dhahiri wanaweza kukamatwa na kujihusisha na usaliti wakati wowote; watu kama hao wakitumiwa kutekeleza wajibu muhimu, kuna uwezekano mkubwa sana kwamba mambo yataharibika. Hii ni kanuni ambayo lazima ieleweke wakati wa kuchagua na kuwatumia watu katika mazingira ya hatari ya China bara. Kuna hali maalum hapa, ambayo ni kwamba watu wengine wameteswa kwa muda mrefu na kwa kiasi kikubwa kiasi kilichohatarisha maisha yao, na hatimaye, kwa kweli hawakuweza kuvumilia tena, kwa hivyo wakawa akina Yuda kwa sababu ya udhaifu na wakasaliti mambo fulani yasiyo muhimu. Hakuna anayeweza kuwang’amua watu kama hao, na watu hawa bado wanaweza kutumiwa. Lakini kuna watu ambao tayari wamejiandalia njia ya kutokea kabla ya kukamatwa. Wamefikiria kwa muda mrefu na kwa kina kuhusu jinsi ya kuhakikisha wanaachiliwa mara moja baada ya kukamatwa bila kulazimika kupitia mateso yoyote—kwanza, kuepuka mateso, pili, kuepuka kuhukumiwa, na tatu, kuepuka kwenda jela. Hivi ndivyo wanavyofikiri. Hawana azimio kwamba ni heri wateseke au wafungwe jela kuliko kuwa Yuda. Wanaweza kujihusisha na usaliti bila hata kuteswa, kwa hivyo, je, inaweza kusemwa kwamba wao tayari ni akina Yuda kabla ya kukamatwa na kufungwa jela? (Ndiyo.) Hawa ndio akina Yuda halisi. Je, kanisa linathubutu kuwatumia watu wa aina hii? (La, halithubutu.) Ikiwa wanaweza kugundulika, lazima wasistawishwe kabisa na kutumiwa. Watu hawa hudhihirishaje tabia zao kwa kawaida? Wao ni waoga sana. Mara tu jambo fulani linapoenda mrama, wao hukwepa majukumu yao katika fursa ya mapema zaidi, na wakati wowote wanapokumbana na hatari ndogo zaidi, wao huacha wajibu wao na kutoroka. Kila wanaposikia kwamba mazingira yamekuwa ya hatari, wao hutafuta mahali salama pa kujificha; hakuna anayeweza kuwapata, na hawawasiliani na yeyote. Kujificha ni kazi wanayoifanya kwa ustadi sana. Hawajali kuhusu matatizo yoyote ambayo kazi ya kanisa inapitia, na wana uwezo wa kuweka kando kazi yoyote muhimu; wao huchukulia usalama wao wenyewe kuwa muhimu zaidi kuliko kitu kingine chochote. Zaidi ya hayo, wanapokabiliwa na hatari, watawafanya wengine wajitokeze na kujihatarisha wakati wowote jambo linapotokea, huku wao wakijilinda. Haijalishi wanawaweka wengine katika hatari kiasi gani, wanahisi kwamba inafaa na ni sahihi kufanya hivi kwa ajili ya usalama wao wenyewe. Pia, wanapokabiliwa na hatari, hawaji haraka mbele za Mungu kuomba, wala hawapangi haraka uhamisho wa akina ndugu au mali ya kanisa ambayo inaweza kuwa hatarini. Badala yake, kwanza wao hufikiria kwa uzito jinsi ya kutoroka, jinsi ya kujificha, na jinsi ya kujinasua kutoka katika hatari. Hata wao huwa wametayarisha mpango wao wa kutoroka—ni nani wa kusaliti kwanza wakikamatwa, jinsi ya kuepuka kuteswa, jinsi ya kuepuka kuhukumiwa kifungo cha jela, na jinsi ya kuepuka dhiki. Wakati wowote wanapokumbana na aina fulani ya dhiki, wao hufa ganzi kwa woga na hawana hata chembe ya imani. Je, si watu wa aina hii ni wa hatari? Wakiombwa wafanye kazi ya hatari, wao hulalamika bila kikomo, wanaogopa na daima hufikiria kutoroka, na hawako tayari kuifanya. Watu wa aina hii tayari huonyesha ishara za kuwa akina Yuda hata kabla ya kukamatwa. Punde tu wanapokamatwa, kuna uhakika kamili kwamba watalisaliti kanisa. Katika kutekeleza wajibu wao katika nyumba ya Mungu, wao ni wenye bidii sana katika kila kitu kinachowapa umaarufu bila kuwaweka hatarini; lakini linapokuja suala la kujihatarisha, wao hurudi nyuma, na ukiwataka wafanye jambo la hatari, hawatalifanya, hawataki kabisa kuwajibika. Punde wanaposikia hatari mahali fulani, kwa mfano, kwamba joka kuu jekundu linafanya ukamataji, au kwamba waumini fulani wamekamatwa, wao huacha kuhudhuria mikutano, wanaacha kuwasiliana na akina ndugu, na hakuna anayeweza kuwapata. Wao hujitokeza tena punde tu uvumi unapotulia na kila kitu kiko sawa. Je, watu wa aina hii wanaweza kutegemewa? Je, wanaweza kutekeleza wajibu katika nyumba ya Mungu? (La.) Kwa nini hawawezi? Hawana hata azimio au nia ya kutokuwa akina Yuda; wao ni waoga tu, wadhaifu, na na ni nyangarika. Watu wa aina hii wana sifa moja bainifu iliyo dhahiri, ambayo ni kwamba haijalishi wana nguvu na uwezo gani, nyumba ya Mungu ikiwatumia, hawatajitoa kamwe kwa moyo wote kutetea masilahi ya nyumba ya Mungu. Je, ni kwamba hawatetei masilahi ya nyumba ya Mungu kwa sababu hawana uwezo wa kufanya hivyo? La, sivyo; hata kama wana uwezo huu, hawatatetea masilahi ya nyumba ya Mungu. Wao ni akina Yuda halisi. Wakati wowote wanapohitaji kuwa na shughuli na wasioamini katika mchakato wa kutekeleza wajibu wao, wao hudumisha mahusiano ya upatano nao na kuhakikisha kwamba wasioamini wanadumisha heshima kubwa, staha na uthamini kwao. Basi, ni gharama gani ambayo kwayo wanapata haya yote? Ni ile ya kusaliti masilahi ya nyumba ya Mungu ili kubadilishana na utukufu na masilahi yao ya kibinafsi. Mtu wa aina hii ni mwoga hasa hata kabla ya kukamatwa, na baada ya kukamatwa kuna uhakika kamili kwamba atajihusisha na usaliti. Nyumba ya Mungu haiwezi kabisa kuwatumia watu kama hawa—akina Yuda hawa—na lazima iwaondoshe haraka iwezekanavyo.

Kuhusu aina ya watu ambao ni Mayuda, ingawa kwa nje hawaonekani kuwa watu waovu, kwa kweli ni watu wenye uadilifu duni sana na tabia ya kiibilisi. Haijalishi wanasikiliza mahubiri au kusoma maneno ya Mungu kiasi gani, hawawezi kuelewa ukweli, wala hawahisi kwamba kudhuru masilahi ya nyumba ya Mungu ndilo jambo la aibu zaidi, la uovu, na la kudhuru sana. Wako tayari kujitokeza linapokuja suala la mambo yanayowafanya waonekane, lakini linapokuja suala la mambo ambayo ni ya hatari, au magumu kushughulikia, wanawaachia wengine wayabebe na kuyashughulikia. Hawa ni watu wa namna gani? Je, si wao ni watu wenye uadilifu duni sana? Watu wengine hununua vitu kwa ajili ya nyumba ya Mungu, na katika kufanya hivyo, wanapaswa kuzingatia masilahi ya nyumba ya Mungu, na kuwa wenye haki na busara. Hata hivyo, aina ya watu ambao ni Mayuda si tu kwamba wanashindwa kutetea masilahi ya nyumba ya Mungu, bali kinyume chake, wanawasaidia wasioamini kwa gharama ya nyumba ya Mungu, na kutosheleza matakwa ya wasioamini katika kila fursa, na wako radhi masilahi ya nyumba ya Mungu yadhurike ikiwa hilo linawasaidia kutafuta kibali kwa wasioamini. Huku kunaitwa kung’ata mkono unaokulisha, na ni kukosa maadili! Je, huku si kuwa na ubinadamu wa kudharauliwa? Je, si hili ni sawa na Yuda kumsaliti Bwana na marafiki zake. Chochote ambacho nyumba ya Mungu inawaagiza wafanye, hawazingatii masilahi ya nyumba ya Mungu. Wanapoombwa kununua kitu, hawatafuti huku na kule na kulinganisha bei, ubora na huduma ya baada ya mauzo ya wauzaji wengi, na kisha kupima chaguo kwa makini na kufanya uhakiki unaofaa, ili waepuke kudanganywa, waiokolee nyumba ya Mungu pesa kidogo, na kulinda masilahi ya nyumba ya Mungu yasidhurike—hawafanyi hivyo kamwe. Ndugu au dada akipendekeza kwamba ingekuwa vyema kutafuta huku na kule, wanasema, “Hakuna haja ya kutafuta huku na kule; muuzaji anasema kwamba vitu vyake ndivyo bora zaidi.” Ndugu au dada anapowauliza, “Basi unaweza kupatana bei na yeye?” wanajibu, “Kwa nini nipatane bei? Tayari ameniambia bei ni ipi, na nikianza kujadiliana na yeye, bila shaka hiyo itakuwa aibu, na itaonekana kana kwamba hatuna pesa. Nyumba ya Mungu ni tajiri, sivyo?” Haijalishi kitu kinagharimu kiasi gani au ubora wake ukoje, maadamu wanaona kinafaa, watamfanya mtu akinunue mara moja, na watamkosoa, kumkemea na hata kumhukumu yeyote anayechelewa kufanya ununuzi huo. Hakuna anayethubutu kusema “hapana” mbele yao, na hakuna anayethubutu kutoa maoni yoyote. Iwe wanafanya shughuli kubwa au ndogo kwa ajili ya nyumba ya Mungu, kanuni zao ni zipi? “Nyumba ya Mungu inahitaji tu kulipa pesa, na iwapo masilahi ya nyumba ya Mungu yanadhurika au la halinihusu. Hivi tu ndivyo ninavyofanya mambo; lazima nianzishe uhusiano mwema na wasioamini. Chochote ambacho wasioamini wanasema ni sahihi, na nitakubaliana nacho. Sitashughulikia mambo kulingana na mahitaji ya nyumba ya Mungu. Iwapo unataka kunitumia, basi fanya hivyo; ikiwa hutaki kunitumia, basi usinitumie—ni juu yako. Hivi tu ndivyo nilivyo!” Je, hii si asili ya kishetani? Watu kama hawa ni watu wa mataifa na wasioamini. Je, wanaweza kutumiwa kushughulikia mambo kwa ajili ya nyumba ya Mungu? Mtu wa aina hii ana elimu fulani, umahiri, na uwezo fulani wa nje, na ni mzuri wa kuzungumza, na anaweza kushughulikia biashara fulani. Lakini haijalishi wanashughulikia mambo gani kwa ajili ya nyumba ya Mungu, bila shaka wanafanya hivyo kiholela na kwa jeuri, wakisababisha madhara kwa masilahi ya nyumba ya Mungu. Pia wao huidanganya nyumba ya Mungu daima na kuficha hali halisi ya mambo, na punde wanapokuwa wamevuruga mambo, nyumba ya Mungu inalazimika ipange mtu wa kurekebisha uharibifu wao. Huu ni mfano halisi wa kula njama na watu wa nje ili kuyasalaiti masilahi ya nyumba ya Mungu. Huku kuna tofauti gani na Yuda kumsaliti Bwana na marafiki zake? Watu wa aina hii wanapotumiwa kutekeleza wajibu, sio tu kwamba wanashindwa kutoa huduma kwa nyumba ya Mungu, bali wanaishia kuwa wabadhirifu na wenye kuleta mkosi. Hawana hata sifa za kuwa watendaji huduma; wao ni watu duni, hakuna lingine! Watu kama hawa ndio hasa watumishi wa Shetani na uzao wa joka kuu jekundu, na punde wanapofichuliwa, wanapaswa kuondolewa na kuondoshwa mara moja. Kama mwumini wa Mungu na mshiriki wa nyumba ya Mungu, hawezi hata kutimiza jukumu lake la kutetea masilahi ya nyumba ya Mungu, je, bado ana dhamiri na busara? Yeye ni duni hata kuliko mbwa wa kulinda!

Aina ya watu ambao ni Yuda hawana neno “Yuda” lililobandikwa kwenye vipaji vya nyuso zao, lakini matendo na mienendo yao ni ya asili ileile kama ya Yuda, na hupaswi kamwe kuwatumia watu wa aina hii. Ninaposema “hupaswi kuwatumia kamwe”, Ninamaanisha nini? Inamaanisha kwamba hawapaswi kamwe, asilani kukabidhiwa mambo muhimu. Likiwa ni jambo dogo ambalo halina madhara kwa masilahi ya nyumba ya Mungu, ni sawa kuwatumia kwa muda, lakini mtu wa aina hii hakika halingani na kanuni za nyumba ya Mungu za kuwatumia watu, kwa sababu yeye ni Yuda wa kuzaliwa, na asili yake ni mbaya. Kwa ufupi, watu hawa ni watu hatari na hawapaswi kutumiwa kabisa. Kadiri unavyomtumia mtu wa aina hii kwa muda mrefu, ndivyo utakavyohisi wasiwasi zaidi, na ndivyo madhara yatakavyokuwa mengi huko baadaye. Kwa hiyo, ikiwa tayari unaona wazi kwamba wao ni aina ya watu ambao ni Yuda, basi hupaswi kuwatumia kabisa—haya yote ni kweli. Je, inafaa kuwatendea hivi? Watu wengine wanaweza kusema: “Kuwatendea namna hii ni kukosa upendo. Hawajamsaliti yeyote; wanawezaje kuwa Yuda?” Je, unahitaji kusubiri wamsaliti mtu? Yuda alijidhihirisha vipi? Je, kulikuwa na dalili zozote kwamba alikuwa karibu kumsaliti Bwana? (Ndiyo, aliiba pesa kutoka kwa mfuko wa pesa wa Bwana Yesu.) Watu ambao daima husaliti masilahi ya nyumba ya Mungu wana asili sawa na ya Yuda, aliyeiba pesa kutoka kwa mfuko wa pesa. Punde watu kama hawa wanapokamatwa, watafanya usaliti, na kumwambia Shetani kila kitu wanachojua, bila kuficha chochote. Mtu wa aina hii ana kiini cha Yuda. Kiini chake tayari kimefunuliwa na kufichuliwa wazi; hata hivyo, ukimtumia, je, si unajitafutia shida? Je, huku si kuidhuru nyumba ya Mungu kwa makusudi? Watu wengine husema waziwazi, “Mtu yeyote akinipogoa, au mtu yeyote akifanya chochote kinachodhuru masilahi yangu au kuharibu mambo yangu mazuri niliyo nayo hapa, atakiona!” Hasa ni kwamba mtu wa aina hii ana kiini cha Yuda; ni dhahiri sana. Yeye mwenyewe huwaambia wengine kwamba yeye ni Yuda, kwa hivyo mtu wa aina hii hawezi kutumiwa kabisa.

III. Jinsi ya Kuwatendea Marafiki wa Kanisa

Kuna aina nyingine ya watu ambao hawawezi kuhesabiwa kuwa wazuri wala wabaya, na ambao ni waumini kwa jina tu. Ukiwaomba wafanye kitu mara kwa mara, wanaweza kukifanya, lakini hawatajitolea kutekeleza wajibu wao ikiwa hutawapangia. Wakati wowote wanapokuwa na muda wa ziada wanahudhuria mikutano, lakini katika wakati wao wa faragha, haijulikani iwapo wanakula na kunywa maneno ya Mungu, wanajifunza nyimbo, au kuomba. Hata hivyo, wao ni wenye urafiki kiasi kwa nyumba ya Mungu na kanisa. Kuwa wenye urafiki kiasi kunamaanisha nini? Kunamaanisha kwamba ikiwa ndugu na dada watawaomba wafanye jambo, watakubali; kwa ajili ya kuwa waumini wenzao, wanaweza kusaidia kufanya mambo machache, kulingana na uwezo wao. Hata hivyo, wakiombwa watumie nguvu nyingi au walipe gharama ya aina fulani, hakika hawatafanya hivyo. Ikiwa ndugu au dada yuko katika shida fulani na anahitaji wamsaidie, kama vile kusaidia kutunza nyumba mara chache, kupika chakula, au kusaidia kazi ndogondogo mara chache—au mtu huyo anajua lugha ya kigeni na anaweza kuwasaidia ndugu na dada kusoma barua—wanaweza kusaidia kwa jambo la aina hii na wana urafiki kiasi. Kwa kawaida wao huelewana vizuri na wengine na hawana kinyongo na watu, lakini hawahudhurii mikutano kwa mara kwa mara na hawaombi kutekeleza wajibu, sembuse kufanya kazi yoyote muhimu au hata ya hatari. Ukiwaomba wafanye kazi ya hatari, hakika watakataa, wakisema, “Ninamwamini mungu kwa ajili ya kutafuta amani, kwa hivyo nitawezaje kufanya kazi za hatari? Je, huko si kujitafutia shida? Siwezi kamwe kufanya hivyo!” Lakini ikiwa ndugu na dada au kanisa litawaomba wafanye jambo dogo, wanaweza kusaidia na kufanya bidii kidogo, kama rafiki tu. Aina hii ya kujitolea na kusaidia haiwezi kuitwa kutekeleza wajibu, wala haiwezi kuitwa kutenda kulingana na kanuni za ukweli, na sembuse kuitwa kutenda ukweli; ni suala tu la wao kuwa na hisia nzuri kwa waumini wa Mungu na kuwa marafiki kiasi kwao, na kuweza kutoa msaada ikiwa mtu anahitaji msaada. Jina la watu wa aina hii ni lipi? Nyumba ya Mungu inawaita marafiki wa kanisa. Watu wa aina hii ambao ni marafiki wa kanisa wanapaswa kutendewaje? Ikiwa wana ubora wa tabia na vipawa fulani na wanaweza kusaidia kanisa kushughulikia mambo fulani ya nje, basi wao pia ni watendaji huduma na ni marafiki wa kanisa. Hii ni kwa sababu watu wa aina hii hawahesabiwi kama waumini wa Mungu, na nyumba ya Mungu haiwatambui. Na ikiwa hawatambuliwi na nyumba ya Mungu, je, Mungu anaweza kuwatambua kama waumini? (Hapana.) Kwa hiyo, msiwahi kamwe kuwaomba watu wa aina hii wajiunge na safu za wale wanaotekeleza wajibu wa wakati wote. Kuna wale wanaosema: “Watu wengine, wanapoanza kuamini mwanzoni, wana imani haba na wanataka tu kuwa marafiki wa kanisa. Hawaelewi mambo mengi kuhusu kumwamini Mungu, kwa hivyo wanawezaje kuwa tayari kutekeleza wajibu? Wanawezaje kuwa tayari kujitumia kwa moyo wote?” Hatuzungumzii watu ambao wamemwamini Mungu kwa miezi mitatu hadi mitano au hadi mwaka mmoja, bali watu ambao wamemwamini Mungu kwa jina kwa zaidi ya miaka mitatu, au hata kwa miaka mitano au kumi. Haijalishi watu kama hawa wanakiri kiasi gani kwa vinywa vyao kwamba Mungu ndiye Mungu mmoja wa pekee wa kweli na kwamba Kanisa la Mwenyezi Mungu ndilo kanisa la kweli, hilo halithibitishi kwamba wao ni waumini wa kweli. Kulingana na udhihirisho mbalimbali wa watu wa aina hii na namna yao ya imani, tunawaita marafiki wa kanisa. Msiwachukulie kama ndugu au dada—wao si ndugu au dada. Msiwaruhusu watu kama hawa wajiunge na kanisa la wajibu wa wakati wote, na msiwaruhusu wajiunge na safu za wale wanaotekeleza wajibu wa wakati wote; nyumba ya Mungu haiwatumii watu kama hawa. Wengine wanaweza kusema: “Je, Unawabagua watu wa aina hii? Ingawa wanaweza kuonekana vuguvugu kwa nje, kwa kweli ni wenye ari sana kwa ndani.” Haiwezekani kwa waumini wa dhati kumwamini Mungu kwa miaka mitano au kumi na bado wawe vuguvugu; tabia ya watu wa aina hii tayari inafichua kikamilifu kwamba wao ni wasioamini, watu walio nje ya maneno ya Mungu, na wasioamini. Ikiwa bado unawaita ndugu na dada, na bado unasema wanatendewa isivyo haki, basi hayo ni mawazo yako na hisia zako zinazozungumza.

Tunapaswa kuwatendeaje aina ya watu ambao ni marafiki wa kanisa? Wana moyo mwema na wako tayari kusaidia katika kushughulikia mambo machache. Ikiwa wanahitajika, unaweza kuwapa fursa ya kushughulikia mambo machache. Ikiwa wanaweza kufanya kitu, waache wafanye. Kuhusu mambo ambayo hawawezi kufanya vizuri, na ambayo wanaweza hata kuyavuruga, hakika usiwaachie kazi kama hizo, ili kuepuka kuleta shida—huwezi kujiruhusu uhisi kulazimishwa na nia zao njema. Hawaelewi ukweli, wala hawaelewi kanuni. Ikiwa kuna mambo ya nje ambayo wanaweza kushughulikia, waache waendelee. Lakini usiwahi kuwaruhusu washughulikie mambo makuu yanayohusu kazi ya kanisa—katika hali kama hiyo, nia zao njema na msaada wao wa shauku unapaswa kukataliwa. Unapokutana na mtu wa aina hii, shughulika na yeye kwa kijuujuu tu, lakini yaishie hapo; usichukulie mambo kwa uzito na yeye. Kwa nini hupaswi kuchukulia mambo kwa uzito na yeye? Kwa sababu yeye ni rafiki wa kanisa tu, na yeye si ndugu au dada hata kidogo. Je, watu kama hawa wanalingana na kanuni za nyumba ya Mungu za kuwatumia watu? (Hapana.) Kwa hiyo, ikiwa mtu wa aina hii hahudhurii mikutano, hasikilizi mahubiri, au kutekeleza wajibu, hakuna haja ya kumwalika. Ikiwa hali na kunywa maneno ya Mungu au kuomba, ikiwa hatafuti kanuni za ukweli wakati wowote mambo yanapompata, na ikiwa hayuko tayari kujihusisha na ndugu na dada, hakuna haja ya kumtegemeza au kumsaidia. Maneno mawili—usijishughulishe na yeye. Usichukulie mambo kwa uzito na aina ya watu ambao ni marafiki wa kanisa na wasioamini, na usijishughulishe nao. Hakuna haja ya kuhangaika juu yao, na hakuna haja ya kuulizia hali zao. Kwa nini usiulizie hali zao? Kuna maana gani ya kuulizia hali za watu ambao hawana uhusiano wowote nasi? Ni jambo la ziada, sivyo? Je, mnataka kuwajali watu wa aina hii? Labda mnapenda kuwa wadadisi na mnataka kujali, na mnawaza, “Wanaendeleaje sasa hivi? Wameoa au la? Je, wanaendelea vizuri? Wanafanya kazi gani sasa?” Haijalishi wanaendeleaje, hilo halikuhusu. Kuna maana gani ya kujihusisha na hilo? Usijali kuhusu watu hawa hata kidogo, na usitoe maoni juu yao pia. Watu wengine wanapenda kutoa maoni, kama vile: “Unaona? Hawamwamini Mungu ipasavyo, wanaishi maisha ya kukatisha tamaa na kuchosha kila siku, na wanaonekana waliochoka sana na hoi wakati wote,” au “Unaona? Hawamwamini Mungu ipasavyo, kwa hivyo hawana amani, na jambo baya lilitokea katika familia yao tena.” Yote haya ni upuuzi, na hayahitajiki. Jinsi wanavyoishi maisha yao na jinsi wanavyotembea katika njia yao hayakuhusu. Hata usiwataje; hamko katika njia moja nao. Wewe unajitumia kwa dhati kwa ajili ya Mungu na kutekeleza wajibu wako wa wakati wote, unataka tu kufuatilia kupata ukweli na kufikia wokovu, na haijalishi kile ambacho Mungu anasema, unataka kufanya uwezavyo kumridhisha Yeye; watu hao hawana mambo haya mioyoni mwao. Unapoona mitindo miovu, unahisi kuchukizwa na kukerwa nayo, na unahisi kwamba hakuna furaha kuishi katika ulimwengu huu, na unaweza kupata furaha tu kwa kumwamini Mungu; ilhali wao ni kinyume kabisa na wewe: Hili linathibitisha kwamba hawako katika njia moja na wewe. Kanuni ya nyumba ya Mungu ya kumshughulikia mtu wa aina hii ni kwamba ikiwa yuko tayari kusaidia, nyumba ya Mungu inaweza kumpa fursa maadamu hakuna madhara yanayoweza kutokea baadaye. Ikiwa nyumba ya Mungu haina matumizi na yeye kabisa na bado yuko tayari kusaidia, basi ni bora kukataa kwa heshima—usijitafutie shida. Waumini hushiriki juu ya ukweli kila siku na kukubali kupogolewa, lakini bado wanaweza kufanya mambo kijuujuu tu, basi, je, marafiki wa kanisa wanaweza kushughulikia mambo ipasavyo bila malipo yoyote? (Hapana, hawawezi.) Niambieni, je, fikira hii ni kuwawazia watu vibaya zaidi? Je, huku ni kuwatazama watu kwa mtazamo hasi kuzidi kiasi? (Hapana.) Huku ni kuzungumza kulingana na ukweli wa mambo, kuzungumza kulingana na kiini cha watu. Usiwe mjinga, usiwe mpumbavu, na usifanye chochote cha kijinga. Waumini bado wanapaswa kupitia upogoaji, hukumu na kuadibiwa, nidhamu kali, kurudiwa, na kufichuliwa kabla ya utendaji wa wajibu wao ufikie kulingana kidogo kidogo na nia ya Mungu. Rafiki wa kanisa au mtu wa mataifa hakubali ukweli wowote, na anachofikiria tu ni masilahi yake mwenyewe, kwa hivyo ni wema gani unaoweza kutokana na yeye kushughulikia mambo kwa ajili ya nyumba ya Mungu au kwa ajili ya ndugu na dada? Hilo haliwezekani kabisa. Inafaa tu kutojishughulisha na watu wa aina hii, sivyo? (Ndiyo.) Inamaanisha nini, “kutojishughulisha nao”? Inamaanisha kwamba nyumba ya Mungu haiwahesabu kama waumini. Wanaweza kumwamini Mungu vyovyote wanavyopenda, lakini kazi na mambo ya nyumba ya Mungu hayahusiani nao hata kidogo. Wako tayari kusaidia, lakini lazima tupime mambo na kukadiria iwapo wanafaa kuifanya, na ikiwa hawafai, hatuwezi kuwapa fursa hii. Niambieni, je, kutenda kwa njia hii kunalingana na kanuni? Je, tuna haki ya kuwatendea watu kama hawa hivi? Tunayo kabisa!

IV. Jinsi ya Kuwatendea Watu Waliotimuliwa

Kuna aina nyingine ya watu, yaani wale ambao wametimuliwa. Tunapaswa kuwatendeaje? Iwe watu hawa wametimuliwa kwa sababu hawawezi kufanya kazi halisi na wameainishwa kama viongozi wa uwongo, au kwa sababu wanafuata njia ya wapinga Kristo na wameainishwa kama aina ya watu ambao ni wapinga Kristo, ni lazima kuwapangia watu hawa kazi nyingine kwa njia inayofaa, na kuwafanyia mipango inayofaa. Ikiwa wao ni wapinga Kristo ambao wametenda mambo mengi maovu, basi bila shaka wanapaswa kufukuzwa; ikiwa hawajatenda mambo mengi maovu, lakini wana kiini cha mpinga Kristo na wameainishwa kama wapinga Kristo, basi maadamu bado wanaweza kutumika kwa namna fulani bila kusababisha vurugu au usumbufu, hawahitaji kufukuzwa—waache waendelee kutumika na muwape nafasi ya kutubu. Kwa upande wa viongozi wa uwongo ambao wametimuliwa, wapangie kufanya kazi tofauti kulingana na vipawa vyao na wajibu wanaofaa kutekeleza, lakini hawaruhusiwi tena kutumika kama viongozi wa kanisa; kwa upande wa viongozi na wafanyakazi ambao wametimuliwa kwa sababu ubora wao wa tabia ni duni sana na hawawezi kufanya kazi yoyote, pia wapangie kufanya kazi tofauti kulingana na vipawa vyao na wajibu wanaofaa kutekeleza, lakini hawawezi tena kuendelezwa kama kiongozi au mfanyakazi. Kwa nini hawawezi? Tayari wamejaribiwa. Walifunuliwa, na tayari ni wazi kuona kwamba ubora wa tabia na uwezo wa kazi wa watu kama hao unawafanya wasifae kuwa viongozi. Ikiwa hawafai kuwa viongozi, je, hawawezi kutekeleza wajibu mwingine? Si lazima iwe hivyo. Ubora wao duni wa tabia unawafanya wasifae kuwa viongozi, lakini wanaweza kutekeleza wajibu mwingine. Baada ya watu kama hao kutimuliwa, wanaweza kufanya chochote wanachofaa kufanya. Hawapaswi kunyang’anywa haki ya kutekeleza wajibu; bado wanaweza kutumiwa tena punde tu kimo chao kitakapokua hapo baadaye. Wengine wanatimuliwa kwa sababu ni vijana na hawana uzoefu wowote wa maisha, na pia wanakosa uzoefu wa kazi, kwa hivyo hawawezi kujitwika mzigo wa kazi na hatimaye wanatimuliwa. Katika kuwatimua watu wa aina hii, kuna uhuru fulani. Ikiwa ubinadamu wao unafikia kiwango kinachostahili na ubora wao wa tabia unatosha, wanaweza kutumiwa baada ya kushushwa cheo, au wanaweza kuwekwa kufanya kazi nyingine inayowafaa. Punde tu uelewa wao wa ukweli unapokuwa wazi, na wakipata kupitia na uzoefu kiasi wa kazi ya kanisa, watu kama hao bado wanaweza kupandishwa cheo na kustawishwa tena kulingana na ubora wao wa tabia. Ikiwa ubinadamu wao unafikia kiwango kinachostahili lakini ubora wao wa tabia ni duni sana, basi hakuna thamani yoyote ya kuwastawisha, na hawawezi kabisa kustawishwa au kubakishwa.

Miongoni mwa wale walioondolewa, kuna aina mbili za watu ambao hawapaswi kamwe kuendelezwa na kusitawishwa tena. Aina moja ni wapinga Kristo, na nyingine ni wale ambao ubora wao wa tabia ni duni sana. Kisha kuna baadhi ya watu ambao hawahesabiwi kuwa wapinga Kristo, lakini wana ubinadamu duni tu, ni wabinafsi na wadanganyifu, na baadhi ya watu hawa ni wavivu, wanatamani starehe za mwili na hawawezi kuvumilia ugumu. Hata kama watu kama hao wana ubora mzuri sana wa tabia, hawawezi endelezwe tena. Kama wana ubora kiasi wa tabia, basi waache wafanye chochote wanachoweza kufanya, mradi tu mipango inayofaa ifanywe kwa ajili ya hilo; kwa ufupi, usiwaendeleze kuwa kiongozi au mfanyakazi. Mbali na kuwa na ubora wa tabia na uwezo wa kazi, viongozi na wafanyakazi wanahitaji kuelewa ukweli, wawe na mzigo kwa ajili ya kanisa, waweze kufanya kazi kwa bidii na kuvumilia ugumu, na lazima wawe wenye bidii na wasiwe wavivu. Juu ya haya, lazima wawe waaminifu na wanyofu kiasi. Huwezi kamwe kuwachagua watu walio wadanganyifu. Wale ambao ni wapotovu sana na wadanganyifu daima hufanya hila dhidi ya ndugu na dada, viongozi wao wa ngazi za juu, na nyumba ya Mungu. Wao hutumia siku zao kufikiria tu mawazo potovu. Unaposhughulika na mtu kama huyo, lazima kila mara ukisie kile anachofikiria hasa, lazima uendelee kuulizia kile ambacho amekuwa akifanya hivi karibuni hasa, na lazima kila mara umwangalie. Kumtumia mtu kama huyo kunachosha sana na kunaleta mahangaiko mengi. Ikiwa mtu wa aina hii ataendelezwa cheo kutekeleza wajibu, hata akielewa mafundisho kidogo, hatayatekeleza, na atatarajia faida na manufaa kwa kila kazi ndogo anayofanya. Kumtumia mtu kama huyo kunaleta mahangaiko mengi na ni shida sana, kwa hivyo watu kama hao hawawezi kuendelezwa. Kwa hivyo, linapokuja suala la wapinga Kristo, wale walio na ubora duni sana wa tabia, wale walio na ubinadamu mbaya, wale walio wavivu, wanaotamani starehe za mwili na hawawezi kuvumilia ugumu, na wale ambao ni wapotovu wadanganyifu na wadangayifu sana—mara tu watu wa aina hizi wamefichuliwa na kuondolewa baada ya kutumiwa, usiwaendeleze mara ya pili; usiwatumie tena kwa namna isiyofaa baada ya kung’amuliwa. Wengine wanaweza kusema, “Mtu huyu hapo awali aliainishwa kama mpinga Kristo. Tumegundua kwamba amekuwa akifanya vizuri kwa muda sasa, anaweza kushirikiana na ndugu na dada kwa kawaida na hawakandamizi tena wengine. Je, anaweza kuendelezwa cheo?” Usiwe na haraka kiasi hicho—punde tu anapoendelezwa na kupata hadhi, asili yake ya kupinga Kristo itafichuliwa. Wengine wanaweza kusema: “Ubora wa tabia wa mtu huyu ulikuwa duni sana hapo awali; alipoombwa kusimamia kazi ya watu wawili, hakujua jinsi ya kugawa kazi, na mambo mawili yangetokea kwa wakati mmoja, hakujua jinsi ya kufanya mipango inayofaa. Sasa kwa kuwa amekuwa mkubwa kidogo, atakuwa bora zaidi katika mambo haya, sivyo?” Je, dai hili lina ukweli wowote? (Hapana, halina.) Mambo mawili yanapotokea kwa wakati mmoja, mtu huyo huchanganyikiwa na hajui jinsi ya kuyashughulikia. Hawezi kumng’amua yeyote wala kung’amua chochote. Ubora wake wa tabia ni duni sana kiasi kwamba hana uwezo wa kazi wala uwezo wa kufahamu. Mtu kama huyo hapaswi kamwe kuendelezwa kama kiongozi tena. Hili si suala la umri. Watu wenye ubora duni wa tabia bado watakuwa na ubora duni wa tabia watakapokuwa na umri wa miaka themanini. Sio kama watu wanavyowaza, kwamba mtu anapozidi kuwa mkubwa na kupata uzoefu zaidi, anaweza kuelewa kila kitu—hivyo sivyo ilivyo. Watakuwa tu na uzoefu fulani wa maisha, lakini uzoefu wa maisha si sawa na ubora wa tabia. Haijalishi mtu anapitia mambo mangapi au anajifunza mafunzo mangapi, haimaanishi kwamba ubora wake wa tabia utaboreka.

Ikiwa ubinadamu wa mtu ni wa ubinafsi sana, wa udanganyifu sana, na wa uovu sana, na yeye amejaa hila, na anajifikiria mwenyewe tu, je, mtu wa aina hii anaweza kubadilika? Aliondolewa kwa sababu hizi; sasa miaka kumi imepita na amesikiliza mahubiri mengi—je, ubinadamu wake sio wa ubinafsi, wa upotovu na wa udanganyifu tena? Acha Nikuambie: Mtu wa aina hii hatabadilika, atakuwa vilevile miaka 20 mingine ijayo. Kwa hivyo, ukikutana na yeye tena baada ya miaka 20 na umwulize kama bado ni mbinafsi na mdanganyifu kiasi hicho, yeye mwenyewe atakiri. Kwa nini watu wenye ubinadamu mbaya hawatabadilika? Je, wanaweza kubadilika? Tukidhani kwamba wangeweza kubadilika, msingi na masharti ya hilo kufanyika yangekuwa yapi? Lazima waweze kukubali ukweli. Watu wenye ubinadamu duni hawakubali ukweli, na moyoni wanadharau, wanachukia, wanadhihaki, na ni wenye uhasama kwa vitu chanya—hawawezi tu kubadilika. Kwa hivyo haijalishi ni miaka mingapi imepita, usiwaendeleze, kwa sababu hawawezi kubadilika. Inawezekana kwamba katika muda wa miaka 20, watakuwa wamejifunza kuwa watu wajanja zaidi, na hodari zaidi katika kusema maneno matamu na mambo yanayowadanganya wengine. Lakini ukishirikiana na watu hawa na uchunguze matendo yao, utagundua ukweli mmoja, ambao ni kwamba hawajabadilika hata kidogo. Unadhania kwamba baada ya miaka mingi kupita na wamesikiliza mahubiri mengi na kutekeleza wajibu katika nyumba ya Mungu kwa muda mrefu, wanapaswa kuwa wamebadilika—umekosea! Hawatabadilika. Kwa nini? Wamesikiliza mahubiri mengi na kusoma maneno mengi ya Mungu, lakini hawakubali wala kutenda kulingana na sentensi hata moja, kwa hivyo hawajabadilika hata kidogo, haiwezekani kwao kubadilika. Punde watu kama hao wanapofichuliwa na kuondolewa, hawawezi kutumiwa tena, na ukiwatumia, unaidhuru nyumba ya Mungu na ndugu na dada. Ikiwa huna uhakika, angalia tu jinsi wanavyotenda, na uone ni masilahi ya nani wanayotetea wanapokabiliwa na mambo yanayoleta mgongano kati ya masilahi yao wenyewe na masilahi ya nyumba ya Mungu; hawatayatoa masilahi yao wenyewe na kujitolea kikamilifu kutetea masilahi ya nyumba ya Mungu. Ukiliangalia kwa mtazamo huu, hawaaminiki, na hawastahili kuendelezwa na kutumiwa na nyumba ya Mungu. Hiyo ndiyo sababu watu kama hao wameamuriwa kutotumiwa. Je, watu wasiokubali ukweli bado wanaweza kubadilika? Haiwezekani, na ni ndoto ya kipumbavu!

Kuhusu watu ambao ni wavivu, wanatamani starehe za mwili, na hawawezi kuvumilia hata ugumu kidogo, wao wana uwezo mdogo hata zaidi wa kubadilika. Wakati wa kipindi chao kama kiongozi, hawateseki na ugumu wowote, hawavumilii hata ugumu ambao ndugu na dada wa kawaida wanaweza kuvumilia. Katika kutekeleza wajibu wao wanafanya tu mambo kijuujuu—kufanya mikutano na kuhubiri mafundisho fulani, kisha kwenda kulala ili kujitunza. Usiku, wakienda kulala wakiwa wamechelewa hata kidogo, bado watakuwa wamelala fofofo asubuhi wakati ndugu na dada wanapoamka. Hawako tayari kuchoka hata kidogo au kuwa na shughuli nyingi kidogo, au kuvumilia hata ugumu kidogo. Hawalipi gharama yoyote na hawafanyi kazi yoyote halisi. Popote wanapokwenda, punde wanapoona chakula na kinywaji kizuri, wao hufurahi sana kiasi kwamba wao husahau kila kitu kingine, na hawaendi popote, bali wao hubaki hapo wakila, kunywa na kujifurahisha, na bila kufanya kazi yoyote ile. Hawasikilizi wanapopogolewa na Aliye juu, wala hawakubali kumbusho na ufichuzi kutoka kwa ndugu na dada. Wanachagua kuishi maisha kwa njia ya starehe iwezekanavyo, bila kulipa gharama yoyote, na bila kutimiza majukumu yao au kutekeleza wajibu wao, na hivyo wanakuwa nyangarika. Je, watu kama hao wanaweza kubadilika? Watu wa aina hii ni wavivu sana, wanatamani starehe za mwili; hawawezi kubadilika. Hivi ndivyo walivyo sasa na hivi ndivyo watakavyokuwa katika siku zijazo. Watu wengine wanaweza kusema: “Mtu huyo amebadilika, amekuwa akiweka bidii nyingi katika kazi yake kwa muda sasa.” Usiwe na haraka kiasi hicho. Ukimwendeleza awe kiongozi, atarudia tabia zake za zamani—hivyo tu ndivyo alivyo. Yeye ni kama mcheza kamari, ambaye, anapoishiwa na pesa, ataendelea kucheza kamari hata kama atalazimika kukopa pesa, kuuza nyumba yake, au hata kuwauza mke na watoto wake. Ikiwa hachezi kamari siku hizi, inaweza kuwa ni kwa sababu jumba la kamari limefungwa na hakuna mahali pa kuchezea kamari, au kwa sababu marafiki zake wote wa kamari wamekamatwa na hakuna mtu wa kucheza naye kamari tena, au kwa sababu ameuza vitu vyote anavyoweza kuuza na hana pesa iliyobaki ya kuchezea kamari. Punde anapokuwa na pesa mikononi mwake, ataanza kucheza kamari tena na hataweza kuacha—hivyo tu ndivyo alivyo. Vivyo hivyo, wale walio wavivu na wanaotamani starehe za mwili pia hawawezi kubadilika. Punde wanapopata hadhi fulani, watarudia mara moja umbo lao la asili, na sura yao halisi itafichuliwa. Wanapokuwa hawana hadhi, hakuna anayewafikiria sana na hakuna anayewatumikia, na ikiwa hawafanyi chochote, basi wanapaswa kuondolewa, kwa sababu kanisa haliwategemezi watu wazembe, kwa hivyo hawana chaguo ila kufanya mambo fulani shingo upande. Wanafanya mambo tofauti na wengine. Wengine hufanya mambo kwa kujituma, ilhali wao huyafanya bila hiari. Ingawa kwa nje hakuna tofauti, katika kiini kuna tofauti. Wengine wanapokuwa na hadhi, wao hufanya kile wanachopaswa kufanya na wanaweza kutimiza majukumu yao; punde watu hawa wanapokuwa na hadhi, wao hutumia fursa hiyo kufurahia manufaa ya hadhi yao na hawafanyi kazi yoyote, na kiini cha asili yao ya uvivu na kutamani starehe kinafichuliwa hivyo. Kwa hivyo, watu wa aina hii hawatabadilika katika hali yoyote, na punde wanapofichuliwa na kuondolewa, watu kama hao hawapaswi kamwe kuendelezwa na kutumiwa tena—hii ndiyo kanuni.

Kuhusu watu wenye hali tofauti, hizi ndizo kanuni za kuwaendeleza na kuwatumia. Kiwango cha chini kabisa ni kwamba wanaweza kutoa nguvu na kutumikia katika nyumba ya Mungu bila kusababisha vurugu; katika hali hiyo, wanaweza kutekeleza wajibu katika nyumba ya Mungu. Ikiwa hawawezi hata kufikia kiwango hiki cha chini kabisa, basi haijalishi ubinadamu wao na vipawa vyao vikoje, hawafai kutekeleza wajibu, na watu wa aina hii wanapaswa kuondoshwa kutoka kwa safu ya wale wanaotekeleza wajibu. Ikiwa ubinadamu wa mtu ni mwenye kudhuru na ni sawa na ule wa mpinga Kristo, basi punde tu inapothibitishwa kwamba yeye ni mpinga Kristo, nyumba ya Mungu haitamtumia kamwe, wala kumwendeleza au kumsitawisha. Watu wengine wanaweza kusema: “Je, ni sawa kumruhusu atumike?” Inategemea na hali. Ikiwa kutumika kwake kunaweza kuwa na athari hasi na kuleta matokeo mabaya kwa nyumba ya Mungu, basi nyumba ya Mungu haitampa hata fursa ya kutumika. Ikiwa anajua kwamba yeye mwenyewe ni mtu mwovu au mpinga Kristo aliyetimuliwa, lakini yuko tayari kutumika, na atafanya mambo vyovyote vile kanisa linavyompangia afanye, na anaweza kutumika kwa nidhamu bila kudhuru masilahi yoyote ya nyumba ya Mungu, basi katika hali hiyo anaweza kubakishwa. Ikiwa hawezi hata kumudu kutumika ipasavyo, na kutumika kwake kunaleta madhara zaidi kuliko faida, basi hatakuwa hata na fursa ya kutumika, na hata akitumika, nyumba ya Mungu bado haitamtumia, kwa sababu hastahili wala hatimizi vigezo vya kutumika. Kwa hivyo watu wa aina hii hawapaswi kurudi—waache waende popote wanapotaka. Watu wengine wanaweza kusema, “Ikiwa nyumba ya mungu hainitumii, basi nitaihubiri injili mimi mwenyewe, na nitawakabidhi watu ninaowapata kupitia kuhubiri injili kwa nyumba ya Mungu.” Je, hilo lingekuwa sawa? (Ndiyo.) Wengine wanaweza kusema, “Wewe humtumii mtu huyo hata kutumika, kwa hivyo kwa msingi gani wakupe Wewe watu wanaowapata kwa kuhubiri injili? Kwa msingi gani wakuhubirie injili Wewe?” Nyumba ya Mungu haiwatumii kwa sababu ya vipengele mbalimbali. Kimoja ni kwamba hawapatani na kanuni za nyumba ya Mungu za kuwatumia watu. Kingine ni kwamba nyumba ya Mungu haithubutu kuwatumia watu wa aina hii, kwa sababu punde tu wanapotumiwa, kutakuwa na shida zisizoisha. Basi tunapaswa kulielezea vipi suala hili la wao kuwa tayari kuhubiri injili? Kile wanachoshuhudia katika kuhubiri injili ni Mungu, na ni kwa sababu ya maneno ya Mungu na kazi ya Mungu ndiyo wanaweza kuwapata watu. Ingawa watu hawa wamepatikana kupitia kwa mtu huyo kuhubiri injili, hili kwa vyovyote vile halihesabiwi kuwa sifa kwao. Kwa kiwango kizuri zaidi, ni kutimiza tu majukumu yao kama mwanadamu. Bila kujali kama wewe ni mpinga Kristo au mtu mwovu, au kama umeondolewa au umetimuliwa, kutimiza majukumu yako kama mwanadamu ni kitu unachopaswa kufanya. Kwa nini Ninasema kwamba ni jambo unalopaswa kufanya? Umepokea usambazaji mkubwa kiasi hicho wa ukweli kutoka kwa Mungu, na hii pia ni damu ya moyo ya Mungu. Nyumba ya Mungu imekunyunyizia na kukupa mahitaji kwa miaka mingi sana, lakini, je, Mungu anadai chochote kutoka kwako? La. Vitabu vyote mbalimbali vinavyosambazwa na nyumba ya Mungu ni vya bure, hakuna anayepaswa kutumia hata senti moja. Vivyo hivyo, njia ya kweli ya uzima wa milele na maneno ya uzima ambayo Mungu huwapa wanadamu ni ya bure, na mahubiri na ushirika wa nyumba ya Mungu yote ni bure kwa watu kusikiliza. Kwa hivyo, iwe wewe ni mtu wa kawaida au mshiriki wa kikundi maalum, umepokea ukweli mwingi kiasi hicho kutoka kwa Mungu bila malipo, hakika ni sahihi tu kwamba unapaswa kueneza maneno ya Mungu na injili ya Mungu kwa watu na kuwaleta watu mbele za Mungu, sivyo? Mungu amewapa wanadamu ukweli wote; ni nani anayeweza kumudu kulipa upendo mkuu kiasi hicho? Neema ya Mungu, maneno ya Mungu, na uzima wa Mungu havina bei, na hakuna mwanadamu anayeweza kumudu kuvilipa! Je, maisha ya mwanadamu yana thamani kiasi hicho? Je, yanaweza kuwa na thamani kama ukweli? Kwa hivyo, hakuna anayeweza kumudu kulipa upendo na neema ya Mungu, na hiyo inajumuisha wale ambao wameondolewa, wametimuliwa, na kuondoshwa na kanisa—wao pia hawajasazwa. Maadamu una dhamiri, busara, na ubinadamu kiasi, basi haijalishi nyumba ya Mungu inakutendeaje, unapaswa kutimiza wajibu wako wa kueneza maneno ya Mungu na kushuhudia kazi Yake. Hili ni jukumu la watu lisiloweza kukwepwa. Kwa hivyo, haijalishi unawahubiria watu wangapi maneno ya Mungu na injili Yake, au unapata watu wangapi, hili si jambo la kusifiwa. Mungu ameonyesha ukweli mwingi kiasi hicho na bado huusikilizi au kuukubali. Hakika kutumika kidogo na kuhubiri injili kwa wengine ndicho unachopaswa kuwa ukifanya, sivyo? Kwa kuwa umefika hapa leo, je, hupaswi kutubu? Je, hupaswi kutafuta fursa za kulipa upendo wa Mungu? Unapaswa kweli! Nyumba ya Mungu ina amri za utawala, na kuwaondoa watu, kuwatimua, na kuwaondosha ni mambo yanayofanywa kulingana na amri za utawala na kulingana na mahitaji ya Mungu—kufanya mambo haya ni sahihi. Watu wengine wanaweza kusema, “Inaaibisha kidogo kuwakubali kanisani watu waliopatikana kwa kuhubiri injili na wale ambao wameondolewa au kutimuliwa.” Kwa kweli, huu ni wajibu ambao watu wanapaswa kufanya, na hakuna kitu cha kuaibisha. Watu wote ni viumbe walioumbwa. Hata kama umeondolewa au kutimuliwa, na kuhukumiwa kama mtu mwovu au mpinga Kristo, au wewe ni mlengwa wa kuondoshwa, je, bado wewe si kiumbe aliyeumbwa? Punde tu unapoondolewa, je, Mungu bado si Mungu wako? Je, maneno ambayo Mungu amekuambia na mambo ambayo Mungu amekupa yamefutwa kwa mpigo mmoja? Je, yanaacha kuwepo? Bado yapo, ni vile tu huyathamini. Watu wote waliobadilishwa, haijalishi ni ni nani aliyewabadilisha, ni viumbe walioumbwa na wanapaswa kujisalimisha mbele ya Muumba. Kwa hivyo, ikiwa watu hawa ambao wameondolewa au kutimuliwa wako tayari kuhubiri injili, hatutawazuia; lakini haijalishi wanahubiri vipi, kanuni za nyumba ya Mungu za kuwatumia watu na amri za utawala za nyumba ya Mungu hazibadiliki, na hili halitabadilika kamwe.

Miongoni mwa aina hizi kadhaa za watu ambao wameondolewa, wengi hawawezi kutubu kweli na hawapaswi kutumiwa tena. Kuna nafasi tu ya kuwaendeleza na kuwatumia wale walioondolewa au ambao wajibu wao ulibadilishwa kwa sababu walikosa uzoefu wa kazi na hivyo hawakuweza kufanya kazi yao kwa muda. Watu wa aina hii wana ubora wa tabia wa kutosha na hakuna matatizo makubwa katika ubinadamu wao, wana mapungufu madogo tu, tabia mbaya, au mazoea mabaya yaliyorithiwa kutoka kwa familia zao—hakuna hata moja ya mambo haya ambalo ni tatizo kubwa. Ikiwa nyumba ya Mungu inawahitaji, wanaweza kuendelezwa na kutumiwa tena kwa wakati unaofaa; hili ni jambo la busara, kwa sababu wao si watu waovu na hawatakuwa wapinga Kristo. Ubora wao wa tabia unatosha, ni vile tu walikuwa hawajafanya kazi kwa muda mrefu na hawakuwa na uzoefu, kwa hivyo hawakuweza kumudu kazi hiyo, jambo ambalo si tatizo kubwa. Ikiwa waliondolewa kwa sababu hizi, basi wana nafasi ya kuendelea katika siku zijazo na wanaweza kubadilika. Maadamu mtu ana uwezo wa kazi, anamiliki ubora wa tabia, na ubinadamu wake unafikia kiwango kinachostahili, basi katika kipindi ambacho anapitia kazi ya Mungu na kutekeleza wajibu wake, watu wa aina hii watabadilika polepole, ubinadamu wao utabadilika, watakua katika kuingia kwao katika uzima, kutakuwa na mabadiliko fulani linganifu katika tabia yao, na kutakuwa na maendeleo fulani katika uelewa wao wa ukweli. Kulingana na mazingira, wajibu wanaotekeleza, na azimio lao la kibinafsi, watabadilika na kukua kwa viwango tofauti, kwa hivyo inaweza kusemwa kwamba watu wa aina hii ni wa kuendelezwa na kutumiwa. Hizi kwa ujumla ndizo kanuni za kuendelezwa tena na kuwatumia aina kadhaa za watu ambao wameondolewa hapo awali.

Kipengele cha saba cha majukumu ya viongozi na wafanyakazi ni “Kuwatenga na kuwatumia watu wa aina tofauti kwa busara, kwa kuzingatia ubinadamu na nguvu zao, ili kila mmoja atumike kadiri ya ubora wake.” Katika ushirika wetu hivi punde, maana ya kumtumia mtu kadiri ya ubora wake ilielezwa waziwazi. Maadamu kuna thamani hata kidogo ya kumsitawisha mtu, na mradi tu ubinadamu wake unafikia kiwango kinachostahili, basi nyumba ya Mungu itampa fursa. Maadamu mtu anafuatilia ukweli na anapenda vitu chanya, basi nyumba ya Mungu haitamkataa au kumwondoa kiurahisi hivyo. Maadamu ubinadamu wako na ubora wako wa tabia unafikia viwango ambavyo Nimeshiriki kuhusu hivi punde, nyumba ya Mungu hakika itakuwa na nafasi kwa ajili yako ya kutekeleza wajibu, na hakika itakutumia kwa busara, na kukupa nafasi ya kutosha ya kudhihirisha uwezo wako. Kwa ufupi, ikiwa una vipawa na ustadi katika taaluma fulani ambavyo vinahitajika kwa kazi ya kanisa, basi nyumba ya Mungu hakika itakuacha utekeleze wajibu unaofaa. Hata hivyo, ikiwa huna azimio au nia na hutaki kujitahidi kwenda juu, basi fanya tu chochote unachoweza, fanya wajibu fulani ambao uko ndani ya uwezo wako wa kufanya, na si chochote zaidi. Ikiwa una azimu, na unasema, “Ninataka kuelewa na kupata ukweli zaidi, na kuanza njia ya wokovu haraka iwezekanavyo, na kuingia katika uhalisi wa ukweli. Niko tayari kuujali mzigo wa Mungu, niko tayari kubeba mzigo mzito katika nyumba ya Mungu, kuteseka na ugumu zaidi kuliko wengine, kujitumia zaidi na kuacha mengi zaidi kuliko wengine,” na ikiwa unafaa katika nyanja zote, lakini bado hakuna anayekupendekeza, basi unaweza pia kujipendekeza. Je, hilo si jambo la busara? Kwa muhtasari, hizi zote ni kanuni za nyumba ya Mungu za kuwatumia watu wa kila aina, lengo likiwa si lingine ila kuwawezesha watu kuingia katika uhalisi wa ukweli. Je, udhihirisho wa kuingia katika uhalisi wa ukweli ni upi? Ni kuelewa ukweli, kuelewa kanuni za ukweli wakati wa kufanya vipengele mbalimbali vya kazi, na kuweza kutenda ukweli linganifu wakati wa kushirikiana na kila aina ya watu, matukio, na vitu katika maisha ya kila siku, badala ya kuchanganyikiwa na kutojua la kufanya wakati wowote jambo lolote linapokupata—hili ndilo lengo. Kwa kuwa hili ndilo lengo ambalo limewekwa, mnapaswa kulifuatilia!

Huu ndio mwisho wa ushirika wetu juu ya kipengele cha saba cha majukumu ya viongozi na wafanyakazi. Watu wengine wanaweza kusema, “Hujamaliza kufanya ushirika bado, Hujawafichua viongozi wa uwongo kuhusiana na kipengele hiki.” Ningejibu kwamba hakuna haja ya kuwafichua. Kwa upande mmoja, viongozi wa uwongo wana ubora duni wa tabia na hawawezi kufanya kazi halisi; kwa upande mwingine, hawana dhamiri na busara, hawabebi mzigo wowote, hawatilii maanani kazi yao hata kidogo, na hawawezi hata kufanya mambo rahisi vizuri. Wakati wowote wanapokumbana na tatizo tata, au tatizo linalohusiana na kanuni za ukweli, hawawezi kulitofautisha hata kidogo, na sembuse kuweza kung’amua kiini cha tatizo hilo. Kwa hivyo, hakuna haja ya kuwafichua. Hata kama wangefichuliwa, hawangekubali, na lingekuwa ni upotevu wa maneno. Zaidi ya hayo, kuzungumzia mambo ambayo wamefanya kungechefuisha na kuwakasirisha watu sana moyoni. Kuikabidhi kazi muhimu kama hiyo kwa viongozi hawa wa uwongo kulikuwa kosa katika kuwatumia watu. Kutoweza kufanya kazi yao tayari kunawafanya wajihisi kuwa nyangarika, na ikiwa watafichuliwa na kuchanganuliwa, watahisi uchungu zaidi. Kwa hivyo waache viongozi hawa wa uwongo wajipime wenyewe kwa kulinganisha na kuchunguza matatizo yao wenyewe kadiri wawezavyo. Ikiwa unaweza kugundua matatizo yako, angalia kama unaweza kufanya maboresho katika siku zijazo; ikiwa huwezi kuyagundua, basi unahitaji kuendelea kuchunguza, na unaweza pia kuwaomba watu walio karibu na wewe wakusaidie kuchambua na kuainisha. Ikiwa wengine wamefanya ushirika na wewe na umelitilia maanani lakini bado huwezi kugundua matatizo yako mwenyewe, na bado hujui jinsi ya kuyatambua au jinsi ya kuyatatua, basi wewe ni kiongozi wa uwongo kweli na unapaswa kuondoshwa.

Majukumu ya Viongozi na Wafanyakazi (11)

Kwenye mkutano uliopita, tulifanya ushirika juu ya kipengele cha tisa cha majukumu ya viongozi na wafanyakazi: “Kuwasiliana kwa usahihi, kutoa, na kutekeleza mipango mbalimbali ya kazi ya nyumba ya Mungu kulingana na mahitaji yake, ukitoa mwongozo, usimamizi, na himizo, na kukagua na kufuatilia hali ya utekelezaji wake.” Tulifanya ushirika juu ya majukumu ambayo viongozi na wafanyakazi sharti wafanikishe na kazi ambayo ni lazima wafanye, na vilevile tulichanganua baadhi ya tabia za viongozi wa uongo. Ingawa hatukufanya ushirika juu ya mambo mahususi ya namna viongozi na wafanyakazi wanavyopaswa kutekeleza kila mojawapo ya mipangilio ya kazi, tulifanya ushirika juu ya mambo mahususi ya kanuni za utekelezaji wa mipango hiyo, na vilevile kile ambacho viongozi na wafanyakazi wanapaswa kufanya. Je, mumeweza kupata ufafanuzi maalum zaidi na sahihi wa kazi ambayo viongozi na wafanyakazi wanastahili kuifanya kupitia katika ushirika wetu juu ya kipengele cha tisa? Je, sasa mko wazi kuhusu ni kazi ipi ambayo viongozi na wafanyakazi wanastahili kufanya? Jambo la muhimu kwao ni kutekeleza kazi kulingana na matakwa ya Mungu na mipango ya kazi ya nyumba Yake. Hilo ndilo linalohitajika kimsingi. Sasa, sote tunaelewa. Kazi ambayo kiongozi au mfanyakazi lazima afanye ndani ya nyumba ya Mungu, na majukumu yake ni yapi, yote yamefanyiwa ushirika kwa mahususi sana katika kipengee cha tisa. Ni pana kimsingi. Mawanda ya majukumu yao hayajawekewa mipaka, na kazi ambayo wanapaswa kufanya, pamoja na jinsi ambavyo wanapaswa kuifanya, vyote vimetajwa kwa uwazi pia. Kama mtu bado hajui jinsi ya kufanya kazi halisi sasa baada ya kutajwa kwa dhahiri, hilo ni tatizo la mtu huyo kuwa na ubora duni wa tabia. Yeye ni aina ya kiongozi wa uongo asiyeweza kufanya kazi. Kuna aina nyingine ya kiongozi wa uongo ambaye hupanga kazi kulingana na mawazo na fikira zake tu, na yeye huwatumia watu bila mpangilio, akisababisha kisa cha wapishi wengi sana. Mbali na kazi hiyo kutofanywa vizuri—yeye pia huiharibu kabisa, na kuiacha bila namna ya kuendelea. Viongozi wa uongo hawatawahi kutekeleza mipango ya kazi, sembuse kufanya kazi halisi. Wao hufanya tu kazi wanayoipenda, wakitilia mkazo ile kazi ya mambo ya jumla; wanapofanya kazi, wao hujua tu jinsi ya kutoa amri na kupaza sauti kubwa wakisema kauli za kuvutia na mafundisho yasiyo na maana. Kamwe wao hawafuatilii kazi, wala hawajali iwapo imekuwa ya ufanisi. Hii ni aina moja ya kiongozi wa uongo. Kwa ufupi, iwe kwamba mtu hawezi kufanya kazi halisi au hafanyi kazi halisi kama kiongozi—hata hali iweje—kama hawezi kufanikisha majukumu ya viongozi na wafanyakazi au kufanya kazi ya agizo la Mungu, na kama hawezi kutimiza vipengele mbalimbali vya kazi vilivyopangwa na nyumba ya Mungu, basi yeye ni kiongozi wa uongo.

Sasa, kupitia katika ushirika wetu juu ya majukumu tisa ya viongozi na wafanyakazi na ufichuzi wetu wa namna mbalimbali ambazo viongozi wa uongo hujionyesha, je, mmepata maarifa na ufahamu wa msingi wa jinsi ya kutimiza majukumu ya viongozi na wafanyakazi? (Ndiyo.) Je, hivyo basi mnaiona kazi ya nyumba ya Mungu ikiwa rahisi kufanya? Je, mahitaji ya mwanadamu ni ya juu? Je, ni yenye kuzidi? (Si ya juu; yote ni mahitaji tunayoweza kutimiza.) Je, kuna viongozi na wafanyakazi ambao husema, “Kuna vipengele vingi sana na aina nyingi sana za kazi ambazo nyumba ya Mungu inatuhitaji tufanye. Kadiri kiongozi anavyokuwa juu, ndivyo mawanda ya kazi yake yanavyoongezeka, na ndivyo anavyowajibikia vipengele vingi zaidi vya kazi. Kufanya kazi hiyo vizuri na kuona ikitekelezwa kulingana na mahitaji ya Aliye juu—tunaweza kufa kwa ajili ya uchovu, sivyo?” Je, kuna yeyote aliyeanguka kwa kufanya kazi yoyote ya kuonekana, kwa sababu ya kila kipengele cha kazi hadi mahali inapostahili kuwa? (Hapana.) Je, kuna yeyote ambaye amewahi kuwa mgonjwa kwa ajili ya uchovu? Je, kuna mtu yeyote ambaye ana shughuli nyingi sana kiasi kwamba hana muda wa kula au kulala? (Hapana.) Wengine wanaweza kusema, “Unamaanisha nini ukisema hapana? Kuna watu ambao huchoka wanapofanya kazi za kanisa, kwa kuwa wao hufanua kwa muda mrefu bila kuweza kula kwa ratiba ya kawaida, au kufanya kazi na kupumzika kwa njia iliyodhibitiwa, wakifanya kazi na kupumzika kwa usawa. Wanaishia kuwa wangonjwa kutokana na uchovu.” Je, mumewahi kusikia kuhusu jambo kama hili likitokea? (Hapana.) Je, kuna yeyote ambaye amewahi kuhisi namna fulani baada ya kusikia kipengele cha tisa na kuona yaliyomo katika vipengele mbalimbali vya kazi katika nyumba ya Mungu, na vilevile viwango vyake vinavyohitajika kwa viongozi na wafanyakazi katika kufanya kazi hii maalum, akihisi woga na hofu? Je, yeye huhisi, “Si rahisi kuwa kiongozi au mfanyakazi. Bila mwili kuwa sana, ubora mzuri wa tabia, moyo mpana, na nguvu na uwezo uzidio uwezo wa binadamu, ni nani angeweza kufanya kazi hiyo vizuri?” Je, kuna yeyote ambaye amwewahi kuwa na wazo hili? Je, ni wazo halali? (Hapana.) Je, ni kitu gani kinachofanya lisiwe halali? Kwanza, wanapokuwa wakifanya kazi ya nyumba ya Mungu, bila kujali cheo chao ni kipi, na kama jukumu lao ni pana au ni la kipengele kimoja cha kazi, viongozi na wafanyakazi lazima angalau wafanye kazi yao ya msingi vizuri, pamoja na kazi moja au mbili za ziada, kwa kiwango cha juu zaidi. Hata kama wamepewa kazi pana, hilo halimaanishi kwamba wanapaswa kutoa ufuatiliaji au mwelekeo wa upana. Ni sharti walenge kuchukua jukumu la kazi muhimu zaidi, au kushughulikia kwa wakati mmoja udhaifu katika kazi fulani. Baadhi ya watu wanaweza kuwa na nguvu nyingi, wana hisia kali ya uwajibikaji, na ubora mzuri wa tabia, na wanaweza kufanya kazi mbalimbali za aina tofautitofauti, lakini kazi yao kuu kimsingi inahusisha kazi moja au mbili tu. Kwa kazi nyingine, wanahitaji tu kuuliza baadaye, waulize kuihusu, na wajaribu kuielewa, na watatue tu matatizo wanapoyagundua. Hiyo ni sehemu ya kazi hiyo. Sehemu nyingine ni kwamba hata kama wanashughulikia vipengele kadhaa vya kazi kwa wakati mmoja, wanahitaji tu wasimamizi wakuu kufanya kazi hizo. Kila wanachofanya ni kusimamia kazi mbalimbali, waziangalie, na kuzielekeza; kazi kuu wanayopaswa kufanya wenyewe bado ni kazi moja. Na, je, mtu anaweza kuchoka kwa kufanya kipengele kimoja cha kazi? (Hapana.) Ikiwa ubora wa tabia wa mtu unatosha na akili yake ni inayobadilika, atapanga kazi ipasavyo kulingana na jinsi muda unavyotengwa na jinsi ya kuifanya iwe na ufanisi. Hatakuwa namna iliyovurugika isiyopangwa, bila njia ya kuendelea mbele. Hawezi kuonekana kuwa mwenye shughuli nyingi—atafanya kazi kulingana na utaratibu uliowekwa—lakini kazi hiyo haitakosa kuwa na ufanisi, na italeta matokeo mazuri. Huyo ni mtu aliye na ubora mzuri wa tabia, anayejua namna ya kutengawafanyakazi na muda wa kazi jinsi inavyostahili. Watu ambao hawana ubora wa tabia au walio na ubora duni wa tabia ni shida, bila kujali kazi yoyote wanayofanya. Wao huwa na shughuli nyingi sana kila siku, lakini kinachowashughulisha, wao wenyewe hawawezi kusema kwa kweli. Hawana ratiba, hawafikirii kuhusu wakati; wanaamka mapema sana na kulala wakiwa wamechelewa; Hawawezi kula katika wakati wa kawaida—lakini kulingana na ufanisi wa kazi, hawafanyi kazi halisi hata kidogo. Je, si hiki ni kisa cha mtu mwenye ubora duni wa tabiaupita kiasi? (Ndiyo.) Mtu wa aina hii huonekana kuwa na shughuli nyingi kila siku bila kupumzika, lakini hawezi kufikia kilele cha kazi, wala hawezi kutofautisha mambo yaliyo ya dharura na kile kinachoweza kungoja, na hana ufanisi katika kutatua matatizo. Hili linapunguza kasi ya kazi. Yeye ana hamu kubwa sana moyoni, na hupata vidonda mdomoni. Hata katika visa hivi, hata hivyo, haanguki kutokana na uchovu. Watu wenye ubora duni wa tabia wanaweza kufanya kazi zaidi ya saa nane kwa siku, lakini ufanisi wa kazi yao ni duni zaidi kuliko ule wa watu walio na ubora mzuri wa tabia. Kwa hivyo, ni lazima wajishughulishe, sivyo? Wanapaswa kujishughulisha—hawawezi kupata matokeo, hata wanapokuwa na shughuli nyingi; wasipoendelea kujishughulisha na shughuli nyingi, kazi inapooza. Huyu ni mtu mwenye ubora duni wa tabia sana kiasi kwamba hana uwezo wa kuwa na uwezo wa kufanya kazi au kuikabili. Zaidi ya hayo, kuna vipengele vingi katika kazi ya nyumba ya Mungu, na mahitaji ni makali kwa namna fulani kulingana na wafanyakazi na wakati. Kwa watu wengi, wanapokuwa na shughuli nyingi kiasi, huwa ni kwa ajili ya kujitahidi kufikia ubora na kupata matokeo mazuri, kwa kuwa kazi ya nyumba ya Mungu iko tofauti na ile ya biashara na viwanda vya ulimwengu usioamini: Hizo huhitaji faida za kiuchumi, ilhali sisi tunasisitiza matokeo ya kazi. Lakini kwa kuwa watu wengi ni wenye ubora duni wa tabia, wasio na maadili wasio na ufanisi kupita kiasi katika kazi yao, inawachukua muda mwingi zaidi kupata matokeo. Je, wengi wenu sasa hamna mawazo hasi kuhusu majukumu ya viongozi na wafanyakazi? Jambo moja ni hakika: Viongozi na wafanyakazi hawataanguka kwa ajili ya uchovu kwa kufanya kazi kulingana na mahitaji ya nyumba ya Mungu. Zaidi ya mambo haya ya nje na yasiyo na upendeleo, kuna jambo lingine unaloweza kuwa na uhakika nalo: Kama mtu amejitwika mzigo na ni mwenye ubora wa tabia fulani—na asiyepuuza ukweli kwamba kuna kazi ya Roho Mtakatifu—basi, kukiwa na matatizo ambayo hawezi kuwaza kuhusu au kutabiri, na akiwa na mambo ambayo hajawahi kuyapitia hapo awali na hana uzoefu nayo, Roho Mtakatifu atampa kumbusho za kila mara, akimtia nuru na kumsaidia wakati wowote. Kazi ya kanisa haitegemei kabisa uwezo, nguvu, na mizigo ya kibinadamu inayopaswa kufanywa—sehemu yake lazima itegemee kazi na uongozi wa Roho Mtakatifu, namna watu wengi walivyopitia. Kwa hivyo, namna yoyote ambavyo mtu anaiangalia, kutimiza majukumu yake ni jambo ambalo kiongozi au mfanyakazi lazima afanikishe. Hilo si hitaji la ziada kwao. Wasioamini wanapofanya kazi duniani, wao hutenda kulingana na msingi wa ubora wa tabia yao binafsi. Kufanya wajibu katika nyumba ya Mungu ni tofauti: Mtu hafanyi tu kwa msingi wa ubora wake wa tabia—lazima pia ategemee ufahamu wake wa kanuni za ukweli kama anatarajia kupata matokeo. Wakati mwingine, ni lazima pia asaidiane na kushirikiana kwa upatano kama anataka kufanya wajibu wake vizuri. Wengine wanaweza kuuliza, “Je, kufanya kazi katika nyumba ya Mungu kunatuhitaji ‘kupinda mgongo na kujitahidi kufanya kila tuwezalo mpaka siku yetu ya kufa’? ‘Viunzi vya hariri vya majira ya kuchipua hufuma hadi wafe’—je, tunahitaji kufikia hilo? Je, nyumba ya Mungu itakamilika tu tunapokufa kwa uchovu?” Je, hili ndilo ambalo Mungu anataka kutoka kwa mwanadamu? (Hapana.) Ushirika wetu kuhusu mahitaji ya majukumu ya viongozi na wafanyakazi unakusudiwa tu kuwapa watu uwazi na ufahamu kuhusu jinsi ya kushirikiana na kazi ya Mungu kulingana na kanuni za ukweli na mbinu za kazi ambazo Anahitaji, ili kazi Yake iweze kuendelea kwa utaratibu na ufanisi, na ili maneno na kazi Yake viweze kupata matokeo bora zaidi ndani ya watu Wake wateule. Kipengele kimoja cha hili ni kuhusu kukuza na kueneza kazi; kingine ni kuhusu kuyafanya maneno na kazi ya Mungu yapate matokeo ambayo yanapaswa kuleta ndani ya wale ambao wanamfuata. Haya ni majukumu ya viongozi na wafanyakazi, na kile ambacho wanapaswa kufanikisha katika kazi yao.

Kipengele cha Kumi: Kulinda vizuri na kutenga kwa busara vitu mbalimbali vya nyumba ya Mungu (vitabu, vifaa mbalimbali, nafaka, na kadhalika), na kufanya ukaguzi, matengenezo, na ukarabati wa mara kwa mara ili kupunguza uharibifu na hasara; pia kuzuia watu waovu wasivimiliki

Leo, tutasonga mbele kufanya ushirika kuhusu kipengele cha kumi cha majukumu ya viongozi na wafanyakazi: “Kinga kikamilifu na kutenga kwa busara vifaa mbalimbali vya nyumba ya Mungu (vitabu, vifaa mbalimbali, nafaka, na vinginevyo) na kufanya ukaguzi wa mara kwa mara, matengenezo, na kukarabati kupunguza uharibifu na hasara; vilevile, kuzuia watu waovu wasivimiliki”. Kipengele cha tisa ni sharti pana kiasi kwa viongozi na wafanyakazi. Kipengele cha kumi ni sehemu nyingine ya kazi, moja ambayo ndani yake kuna sharti bayana la majukumu ya viongozi na wafanyakazi. Sehemu hii ya kazi inahusisha vifaa ambavyo ni mali ya nyumba ya Mungu, baadhi yake vinanunuliwa kugharimia mahitaji muhimu ya maisha ya watu wanaotekeleza majukumu yao muda wote, na wengine ambapo vyombo, nyenzo, na kadhalika ambavyo vinanunuliwa kwa kazi ya kueneza injili. Kuna vitabu pia vya maneno ya Mungu na baadhi vitu kama vile vinahusisha kuingia katika uzima kwa ndugu na dada, na kwamba vinastahili kuwekwa na nyumba ya Mungu. Hizi ni bidhaa ambazo zinahusisha imani ya watu kwa Mungu. Aina tatu, kwa jumla: vitu vya lazima vya uzima, vitu vya lazima vya kazi, na vitu vya lazima vya imani kwa Mungu. Iwe vitu vinanunuliwa na nyumba ya Mungu au kutolewa na ndugu na dada, mara tu wanapomiliki nyumba ya Mungu, wanahusika na suala la uongozi na utengaji wa nyenzo na viongozi na wafanyakazi. Ingawa hii kazi haionekani kuwa ya maana ukitaza kwa nje ukilinganisha na desturi ya kanisani, kazi ya usimamizi na utaalamu, na wala sio kitu kinachohitaji kuwa kwa ajenda, bado ni kazi ya maana ambayo viongozi na wafanyakazi wanastahili kuifanya. Vitu mbalimbali vya nyumba ya Mungu vinahusika kwa kazi, maisha, masomo, na vitu hivi vyote vya watumishi kufanya wajibu, kwa hivyo ulinzi na utengaji wa busara ni vya maana sana na sharti visikose kutiliwa maanani

Ulinzi Sahihi

Kama viongozi na wafanyakazi, kilicho cha muhimu zaidi ya kufanya vizuri kazi ya usimamizi wa kanisa na kufanya maisha ya kanisa kuwa mazuri ni kufanya kazi ya kueneza injili vizuri, na pia kazi mbalimbali husika. La ziada, nyenzo mbalimbali za nyumba ya Mungu zinastahili kupewa usimamizi unaofaa. Vitu hivi vinastahili kulindwa vizuri; usiruhusu vipate ukungu au vivamiwe na vijidudu, na usiruhusu watu wavimiliki kana kwamba ni mali yao ya binafsi. Nyumba ya Mungu pia ina masharti bayana na hatua za jinsi viongozi na wafanyakazi wanastahili kufanya kazi yao vizuri. Wanastahili kuanza kwa kukagua iwapo watumishi wanaosimamia hivi vitu wanafaa, ni watu wa kuwajibika, na iwapo wanajua jinsi ya kuvisimamia, na iwapo wanaweza kutimiza kwa uangalifu majukumu yao—iwapo vitu hivi vitawekwa salama kwa usimamizi wao. Kwa kuhifadhi nafaka, kwa mfano, je, hiyo sehemu wanapozihifadhi katika msimu wa mvua—wakati hali ya anga iko na unyevu na kuna mvua nyingi—unyevunyevu? Je, watu wanaosimamia hii wanaikagua kwa wakati? Nafaka ikipata unyevunyevu, je, wanaitoa nje kukauka? Je, wanasimamia mambo haya kwa uangalifu kana kwamba ni wao wanaomiliki? Je, wanao ubinadamu wa aina hiyo? Je, wanao uaminifu wa aina hiyo? Wanastahili kuanza kwa kufanya ukaguzi wa watu wanaosimamia hivi vitu, kuona ubinadamu wao ni wa aina gani na iwapo wana dhamiri na ni wenye maadili. Iwapo mtu anaonekana kuwa mwenye ubinadamu, na mwenye ukarimu, na wengine wanasimulia mema kumhusu, lakini wewe bado haujui iwapo wanafaa kusimamia vitu vya nyumba ya Mungu, ni kipi kinastahili kufanywa? Ni lazima ufuatilie, upeleleze vitu na uangalie. Ni lazima uulize baada ya vitu baada ya muda mchache kuona iwapo mtunzaji amekuwa akitimiza majukumu yake. Kuhusu nafaka, kwa mfano, tatizo kuu ni unyevu. Mtunzaji anastahili kukagua iwapo ghala ya nafaka lina unyevunyevu na iwapo kuna uwezekano wa wadudu katika nafaka, na wanastahili kutafuta mtu anayejua kuhusu mambo kama hayo, kushauriana naye na kupata kuelewa kuhusu ni desturi zipi zinazoweza kuhakikisha kwamba nafaka hazitapata unyevu na kumea ukungu au kuvamiwa na wadudu. Mara wanapohifadhi nafaka, wanafaa kuangalia ghala, au kufungua dirisha ili hewa iingie. Hiyo itakuwa kutimiza majukumu yao. Iwapo mtunzaji atachukua hatua ya kufanya haya mambo pasipo kuukumwa au kukumbushwa, basi wao ni wa kuaminika, jambo ambalo linaondoa hofu. Je, vipi kuhusu watu wanaotunza vifaa aina mbalimbali, basi, je, wanastahiki kwa kazi? Bado hujui; ni lazima uwaangalie, pia. Jinsi gani vifaa vingi—vifaa vya umeme, samani, vituo, na kadhalika—vinalindwa iwapo haviko kwa matumizi ya kawaida. Je, mtunzaji anaviangalia na kuvitengeneza? Je, wao hufanya ukaguzi wa vifaa vya umeme, kuvitia umeme and kuviwasha? Kwa kuuliza, unaweza kuarifiwa kwamba mtunzaji wa hivi vitu anafanya hivi mara kwa mara. Vitu hivyo vinaweza kuwa havitumiki, lakini havina vumbi, kumaanisha kwamba aghalabu mtu huja kuvitunza—utaona kwamba mtunzaji ako sawa, kwamba wanatimiza majukumu yao. Hivyo basi unaweza kuwa na hakikisho. Kuna pia vitabu ya maneno ya Mungu. Kila mojawapo wa hivyo si rahisi kupata, na isitoshe, vitabu vya maneno ya Mungu ni vya maana zaidi kwa kila muumini kuliko kitu chochote—zaidi ya nafaka, vifaa vya umeme, au kitu chochote. Hivyo, kwa kuwa na hivi vitu vyote, ni kwa manufaa zaidi kupata mtu anayefaa kuvisimamia na pahali panapofaa kuvihifadhi. Upitishaji wa hewa stahiki, uangalizi na ukaguzi ni muhimu, pia, hawawezi kuacha vitabu vipate unyevunyevu au majimaji, au kuliwa na panya. Vitu hivi vyote vinastahili kuchungwa. Vivyo hivyo, wale wanaosimamia vitu hivyo wanastahili wale wanaofaa kwa kazi hiyo. Ni lazina uangalie hili, pia. Iwapo walinzi ni wazembe, wavivu, wasiojali, baadhi ya vitu vitaharibiwa, iwapo sio kupitia unyevunyevu na ukungu, basi kupitia wadudu. Hizi zote ni hasara, zinazosababishwa na ukosefu wa usimamizi na ukaguzi kwa upande wa viongozi na wafanyakazi. Iwapo walinzi watalinda vitu hivi ipasavyo, hili jukumu la viongozi na wafanyakazi limetimizwa. Iwe vitu hivi ni vikubwa na vidogo, na iwe vinatumika mara kwa mara au la, bora viwe katika kundi la vitu vinavyomilikiwa na nyumba ya Mungu, linastahili kupangwa ili mtu aweze kulisimamia. Kitu kinastahili kuwa salama, haijalishi aina yake na popote kilipowekwa, na inastahili kuhakikishwa kwamba hakuna kamwe lolote linaloharibika. Hiyo ndiyo kuwa kuaminika na kuwajibika. Iwapo anayesimamia vitu anapatikana kwamba hastahili, je, ni nini kinachostahili kufanywa? Upangaji wa wajibu wao unastahili kurekebishwa mara moja, na mtu mwingine kupatikana kuwabadilisha. Baadhi ya watu, kwa mfano, ni wazururaji wasio na kazi, wanye upendo wa kula lakini bali sio wa kufanya kazi, huku hawawajibiki. Wanachukulia vitu vya kanisa kimzaha, kana kwamba ni mali ya umma, wakifikiria kwamba ni sawa bora visipotee. Iwe vitu hivi vina ukungu au vimevamiwa na wadudu, au iwe chochote kimeharibiwa na, wao hawajali wala kuuliza. Unapowauliza, wanasema wamemaliza kuvitazama, na kila kitu kiko sawa. Kwa kweli, hawajaenda kuvitazama kwa muda mrefu. Kisha siku moja mtu anapopata kwamba nafaka imepatwa na ukungu na nyaya za vifaa zimeliwa na panya, na hata vitabu ya maneno ya Mungu vimekuwa na unyevunyevu mwingi kiasi kwamba maandishi yaliyomo hayaonekani na hayako wazi. Kuchunguza kuhusu vitu hivi pekee wakati huo—je, huko si kuchelewa? (Ndiyo, madhara yameshafanyika.) Haya ndiyo matokeo ya usimamizi usiofaa, Je, basi ni ukweli kuwa mtu anayesimamia hafai? Je, ni ukweli kwamba ni watu upungufu wa ubinadamu na wapotovu? (Ndivyo.) Wasioamini wangemwita mtu wa aina hii mpotovu; tuseme nini? Kwamba ubinadamu wa mtu huyu ni mbaya, kwamba hana uaminifu. Hawawezi hata kamwe kutimiza hilo jukumu dogo; hawawezi hata kamwe kufanya kitu ambacho mtu anayejitahidi, aliye na chembe ya dhamiri na ubinadamu, anaweza kufanya. Je, bado yeye an imani katika Mungu? Hata wasioamini wanaamini, “Fanya uwezavyo ili ushughulikie kwa uaminifu chochote kile watu wengine wamekukabidhi”-mtu huyu hata hatoshelezi kiwango kadiri cha uadilfu cha wasioamini, hivyo hawastahili kuhudumu kama mwanachama wa watumishi wa uongozi wa vitu. Watu wasiofaa sharti washughulikiwe upesi, na wanaofaa kuchukua nafasi zao wapatikane. Iwapo huna imani na watumishi wa uongozi wa vitu, na huna muda wa kuchunguza wewe mwenyewe, au huwezi kufuatilia mambo na kuangalia kwa sababu za kueleza hali ya mambo, ni lipi la kufanya hapa? Unaweza kumshurutisha anayelinda vitu aandike hakikisho, akisema kwamba iwapo kuna uharibifu wa vitu anavyosimamia, atagharimia, au kwamba yuko tayari kukubali adhabu kutoka kwa nyumba ya Mungu. Ni sharti isuluhishwe kulingana na mfumo wa usimamizi. Iwapo kiongozi au mfanyakazi anaweza kufanya kazi yao kufikia cheo hiki, watakuwa wanatimiza majukumu yao.

Kitu chochote cha nyumba ya Mungu, kiwe kikubwa au kidogo, ghali au rahisi, kiwe au kisiwe cha matumizi kwako, iwapo utafanywa kuvisimamia, basi ni jukumu lako. Hii kazi iko chini ya eneo la majukumu ya viongozi na wafanyakazi, kwa hivyo unafaa kutafuta mtu anayestahili na mahali pahali panapofaa ili kitunzwe ifaavyo. Usiruhusu vitu vya nyumba ya Mungu kuharibiwa. Kwa ulinzi wa vitabu vya maneno ya Mungu, kwa mfano—mara tu kiongozi au mfanyakazi anapotayarisha watumishi wanaofaa, wanapaswa kuuliza baadaye mara kwa mara: “Vitabu vingi vimetolewa karibuni, lakini usiwe mzembe, hata ingawa kuna vichache vimebaki. Kwa kuweka vitabu, jambo kuu na kutoruhusu vipate unyevu au kuharibiwa na jua, na kutoruhusu vikanyagwe na kukunjwa kiasi cha kupoteza umbo.” Ni sharti waulizie na kudadisi mara kwa mara. Iwapo vitabu vipya vimekuja, ni sharti waulize ni jinsi gani vinatunzwa vizuri; iwapo vyote vitatosha katika mahali pa mwanzo, na visipotoshea, iwapo mahali pengine pamepatikana pa kuviweka, na vipi hapo mahali pako, iwapo ni salama na kavu; iwapo vitabu vimewekwa vizuri; na iwapo kuna wasiwasi kuhusu panya, iwapo kuna haja ya kuweka paka. Mambo haya yote ndiyo ambayo viongozi na wafanyakazi sharti wafanye, na wajibu wao wanaopaswa kutimiza. Hii kazi inaonekana kwa kiasi fulani kuwa isiyo ya maana, lakini hii, pia, ni mojawapo ya kazi ambazo viongozi na wafanyakazi wanastahili kufanya kila siku. Usiishushe hadhi—ni sharti ichukuliwe kwa uzito. Vitu hivyo vinaweza kuwa mali ya umma na kutomilikiwa na mtu binafsi, lakini ni sharti vitunzwe vizuri; bila kujali iwapo vitakuwa vya matumizi kwako baadaye, na bila kujali iwapo ni vyako vya kutumia, kuvitunza vizuri ni jukumu lako, jambo ambalo liko chini yako, na hufai kutafuta sababu au kisingizio ili kuepuka na kulipuuza. Bora tu kitu ni jukumu lako, ni kitu unachofaa kusimamia, kazi unayofaa kufanya. Kwa yote yaliyomo, unastahili kudadisi na ujaribu kuelewa vitu au ushiriki mwenyewe. Kama una muda wa kwenda kwenye eneo na uangalie wewe mwenyewe, hilo litakuwa bora zaidi bila shaka. Lakini iwapo mazingira na hali ya mambo hairuhusu hilo, au iwapo una shughuli nyingi na kazi, unastahili bado kudadisi na kuuliza kwa wakati, katika juhudi la kuzuia vitu vya nyumba ya Mungu kuharibika au kupata hasara kwa njia yoyote. Kufanya hivi kunamaanisha kwamba umetimiza majukumu ya viongozi na wafanyakazi.

Utengaji wa busara

Kuhusiana na vifaa vya nyumba ya Mungu, kuna sehemu nyingine muhimu ya kazi zaidi ya kuvilinda: kuvitenga kwa busara. Vitu hivi vyote ni vya matumizi ya watu—vyote ni vitu muhimu—kwa hivyo lengo kuu katika kuvilinda ni ili vitumike kwa busara. Kabla ya kuviweka vitu hivi kwa matumizi ya busara, ni jukumu la viongozi na wafanyakazi kuvitenga kwa busara. Utengaji wa busara ni nini? Nyumba ya Mungu ina kanuni na masharti yanayozingatiwa kujua ni nani atakayepewa kuvitumia. Kusudi kuu ya hivi vitu, iwapo vitatolewa na ndugu na dada au kununuliwa na nyumba ya Mungu, sio kuvihodhi kwa misaada au kama sadaka kwa kazi ya ustawi; badala yake, ni vya matumizi ya ndugu na dada wote wanaofanya kazi muda wote. Hivyo basi, jinsi vinavyopaswa kutengwa—kanuni zinazotumika kuvitenga—ni jukumu lingine ambalo viongozi na wafanyakazi wanastahili kulitimiza kwa uendeshaji wa vifaa katika nyumba ya Mungu. Tumetaja hapa utengaji wa busara; hapa, kuwa “busara” ni kanuni inayohitajika katika nyumba ya Mungu.

I. Kutenga Vitabu vya Maneno ya Mungu kwa Busara

Tutaanza na vitabu vya maneno ya Mungu. Kila wakati vitabu vipya vinapotolewa, nyumba ya Mungu ina matakwa na masharti kwa njia ya kanuni kuhusu ni nani anayestahili kupewa hivyo vitabu. Katika kanisa, kuna watu ambao husoma maneno ya Mungu na wale ambao hawasomi, kuna watu wanaopenda ukweli na wasiopenda ukweli, na kuna watu wanaotekeleza wajibu wao na wasiotekeleza wajibu wao—utofautishaji unafaa kufanywa kati ya aina hizi za watu. Kuna pia vitabu maalum kwenye kundi la vitabu vya kiada—sarufi, kamusi, na vitabu vingine vya matumizi. Hivi vyote vinastahili kusambazwa kulingana hasa na kanuni. Ni sharti vipeanwe kwa wale wanaovihitaji, wala sio wale wasiovihitaji. Alafu kuna vitabu vya matumizi vinavyochapishwa kwa idadi ya chini—iwapo hivi vinatolewa kwa mtu-ni kipi kinachohitajika kwa mtu huyo? Unaweza kuvisoma, lakini usiviharibu; usiviache nje au kurarua karatasi kutoka kwenye hivyo vitabu bila mpango. Na vinastahili kurudishwa mahali vilipotolewa mwanzoni unapomaliza kuvisoma. Kuhusu na vitabu vya imani kwa Mungu, viongozi na wafanyakazi wanastahili kuvisambaza kulingana hasa na utaratibu wa kazi kwenye nyumba ya Mungu, na wanastahili kuruhusu watu wateule wa Mungu kuelewa kanuni, pia, na kutenda kulingana na kanuni.

II. Kutenga Vifaa vya Aina Mbalimbali kwa Busara

Kinachofuata ni jinsi ya kutenga aina mbalimbali ya vifaa. Hii ni kazi muhimu kiasi. Utengaji wa aina mbalimbali ya vifaa ni vyenye shuruti kidogo. Vifaa kama hivyo ni pamoja na vifaa vya umeme, na pia vyombo vinavyohitajika kwenye taaluma mbalimbali. Viongozi na wafanyakazi wanapozambaza vitu hivi, yafaa kuwe na kanuni zinazozingatiwa, pia. Kwa wale wanaopewa, ni sharti wawe ni watu wanaoweza kuendesha vifaa vivyo kwa uzoefu na kufanya matumizi sahihi na yenye busara. Iwapo mtu ni mwanafunzi au hajui kabisa jinsi ya kutumia kitu, hafai kupewa kitu hicho. Hii inazingatiwa sana sana vifaa vya umeme vya bei ghali kama vifaa vya kupiga picha na kompyuta za bei ghali, vile vile vifaa vya kurekodi, vifaa vya picha au vifaa vinavyohitajika utoaji wa video—hata kidogo, chombo hiki kisipeanwe kwa mtu yule ili kuzuia uharibifu. Viongozi na wafanyakazi yafaa wahakikishe kwamba wale wanaotumia chombo cha aina ile, mwanzo, wanafaa kuthamini mtambo, na pili, wana uwezo wa kutengeneza ipasavyo. Baadhi ya mashine, kwa mfano, ni lazima kwa masharti kipewe mapumziko ya dakika kumi baada ya matumizi ya masaa mawili ili kipoe. Pasipo kupoa, itaharibu mashine na kufupisha muda wa manufaa yake. Watu wanaothamini mashine wataitumia kwa akali kulingana na tahadhari za matengenezo; watazifuata wao wenyewe, bila wewe kuwaambia, na watakuwa waangalifu zaidi bado ukiwasihi. Watu kama hao wana haki kutumia mashine; wanafaa kwa matumizi ya vitu vya bei ghali kwa sababu wanafahamu jinsi ya kuthamini mashine, na wanazingatia kwa uzito zaidi matengenezo na tahadhari za ukarabati wa vitu hivyo. Watu kama hao, wanaoweza kutunza mashine na kuzitumia kwa njia ya kawaida ndio wanaofaa zaidi kwa utengajii na usambazaji wa mashine za kiwango cha juu. Viongozi na wafanyakazi wanastahili kuchunguza kwa makini kwa mujibu huu. Iwapo kuna kompyuta ya teknolojia ya hali ya juu na inatolewa kwa matumizi kwa yeyote yule anayeomba kwa kueleza haja nayo, je, kuna kanuni? (Hapana.) Ni lipi lisilo sahihi kuhusu hilo? Kwa viongozi na wafanyakazi, wanaohusika kwa usambazaji na utengaji wa vitu kama hivi, kinachofaa kuzingatiwa ni ustadi wa taaluma wa mtu anayewajibika na kazi hiyo; sehemu nyingine ni kuwa, ni lazima wazingatie kiasi cha upendo wa mashine aliyonao mtu yule, iwapo wanao ubinadamu, iwapo wanathamini mashine wanapozitumia. Iwapo mtu huyo hajui kutunza mashine na hana uzoefu na ujuzi wa kitaaluma, na anataka tu kucheza na mashine kwa sababu ya upekuzi, basi anapasa kuzuiwa na kukatazwa kutumia. Hawastahili kutumia na kutunza mashine za kiwango cha juu. Inatosha kuwapa wanaofanya kazi za kawaida mashine za kawaida. Wale wanaojua taaluma; walio na ubinadamu mzuri; na wanajua jinsi ya kutumia, kutunza na kuthamini mashine wanaweza kutumia vitu vya kiwango vya juu, kwa sababu wana ujuzi kwa taaluma na wana uwezo kutumia mashine za viwango vya juu. Ukimpa mtu mpumbavu au mshenzi kitu cha kiwango cha juu atumie, ataharibu mashine kwa siku chache. Wengine hawataweza kutumia, na haitakuwa rahisi kutengeneza. Hili halikwamishi tu kazi ya kanisa bali pia linaharibu vifaa kwenye nyumba ya Mungu. Kinachojitokeza hapa ni kipi? Kwamba watu kama hao hawafai kutumia mashine nzuri. Mashine nzuri sharti zipewe kwa watu wenye ubinadamu, ambao wana ufahamu wa kitaaluma, wazitumie. Inatosha kwa wale wasio na ustadi kwa taaluma na walio na wenye ubinadamu duni kutumia vitu vya kawaida. Je, utengaji wa vitu jinsi hii ni wa busara? (Ndiyo.)

Kuhusiana na kila aina ya mali ghafi, watu tofauti wanazo njia tofauti za kuzichukulia. Baadhi ya watu hununua kompyuta ya teknolojia ya hali ya juu, na baada ya miaka miwili ya matumizi, bado inaonekana mpya; hakuna kamwe alama za vidole zionekanazo kwenye kioo, na kicharazio daima ni kisafi, bila doa la vumbi. Kompyuta ya mezani ni nadhifu na yenye kuvutia, pia, na vilivyohifadhiwa kwenye kompyuta vyote viko kwa utaratibu na wazi. Mtu akimwambia kuwa ni vibaya kwa kioo kikitumika kwa muda mrefu, atauliza papo hapo ni jinsi gani ya kutunza kioo hicho—njia yoyote ile ambayo ni bora zaidi, hiyo ndiyo atakayofanya. Iwapo mtu atamwambia kwamba kompyuta inahitaji kupumzika baada ya matumizi ya muda mrefu, kwamba itafanya kazi vibaya zaidi iwapo itapata joto, hivyo basi kuathiri urefu wa maisha ya mashine, basi anapotambua kwamba amekuwa akiitumia kompyuta yake kwa zaidi ya masaa mawili, atasimamisha mara moja ili kuiruhusu itulie. Ikitulia polepole kwa sababu hali ya hewa ni ya joto, ataweka pepeo na kuipulizia. Anaihudumia mashine kwa uangalifu maalum kana kwamba ni mwanawe. Ni mwangalifu na mwenye tahadhari hasa anapoiweka ndani ya mfuko wake, na anapoiweka kwenye meza, anasafisha sehemu ya juu ya meza na kuiweka mashine inavyostahili. Je, huu sio ushupavu wake? (Ndiyo.) Watu kama hao hawapendi tu mashine—wanapoona wengine wakiharibu na kusababisha madahara kwenye mashine, hawastahimili. Watu kama hao wanastahili kutumia mashine nzuri. Baadhi ya watu walio na hela pia watanunua kompyuta za hali ya juu, wasizozipenda hata kidogo mara tu wanapozifikisha nyumbani. Hawazisafishi, haijalishi kiwango cha vumbi kwenye kompyuta, na wanazichafua sana. Wengine watatumia mashine kwa miaka miwili, na bado itaonekana mpya; watu hawa wanatumia mashine kwa miezi miwili, na inaonekana kana kwamba imetumika kwa miaka kumi. Ukiwaeleza kuwa mashine zinahitaji utunzaji, watasema, “Nini maana ya kutunza kitu hicho? Mashine zinatoa huduma kwa watu, kwa huduma kwa watu. Ikiharibika, nunua tu mpya!” Hivyo basi, mashine inaharibika chini ya miezi sita kwa sababu ya matumizi yasiyofaa. Unafikiria nini kuhusu hawa watu? Je, wanastahili kutumia mashine za hadhi ya juu? (Hapana.) Haijalishi uzuri wa kompyuta wanazonunua, hawafikirii kuzitunza, bali kuzirusha na kuziweka ovyo ovyo. Baadhi ya kompyuta zao zina mikwaruzo, zingine zimeharibiwa na maji; zingine zinaanguka chini na kuvunjika. Wanazitumia kwa fujo. Kuna kitu kinachokosa katika ubinadamu wa watu hawa. Mko tayari kutenga mashine nzuri kwa matumizi kwa watu kama hao? (Hapana.) Baadhi ya watu huvaa miwani na vioo vyao kila mara huwa visafi sana, ilihali vioo vya watu wengine vina sehemu za nje chafu, na ukoko na alama za vidole na vinginevyo. Ni jinsi gani hata wanaweza kuvitumia vikiwa katika hali hii? Wale wanaotunza miwani zao wanajali wanapoziweka chini; hawataruhusu kamwe vioo kugusa sehemu ya juu ya meza au kitu chochote, wala kuruhusu vioo kukwaruzwa au kuwa na michubuko. Vioo ni muhimu sana hasa kwa walio na changamoto ya kuona karibu— utazitumia vipi iwapo umekwaruza vioo? Baadhi ya watu ni wenye fujo kwa miwani yao, na vioo vyao vinatiwa ukungu baada ya kuivaa kwa muda mfupi tu. Hawawezi kuona chochote kwa wazi wanapoivaa—watakuwa bora zaidi bila kuitumia. Hata hivyo wanafikiria ni sawa kuendelea kuvaa zilivyo, kana kwamba haina maana. Nakanganywa na hili: Je, lengo lao la kuvaa miwani si ni ili waweze kuona vitu kwa dhahiri zaidi? Ni nini wachoweza kuona waziwazi, vioo vyao vikiwa vimekwaruzwa? Je, watu hawa si ni wenye fujo? Fujo, kweli. Kuna ukosefu wa kitu katika ubinadamu wa watu wenye fujo iliozidi—hawajui jinsi ya kutunza vitu, sembuse kufikiria kuvipenda.

Linapokuja suala la vyombo muhimu kwa nyumba ya Mungu, je, jukumu la viongozi na wafanyakazi ni lipi? Unapotenga chombo kama hiki, kinafaa kupewa watu wanaostahili. Wale wanaotumia vyombo vya hadhi ya juu ni sharti wawe watu wanaojua jinsi ya kutunza vitu. Watakitunza, watakiangalia, na kukidumisha; kikiwa katika umiliki wao, utakuwa na uhakika kwamba hawakiharibu au kuteketeza kwa makusudi au kutokana na hali ya kujijenga yenyewe, isipokuwa kupitia muda mfupi wa uzembe au ukosefu wa ishara ya maarifa yajulikanayo na wote. Watu kama hawa wanaweza kutumia chombo hiki; wanaweza kupewa vyombo vizuri vya hali ya juu. Kwa wale ambao kwa asili ni wenye fujo katika matumizi ya vitu, itafaa kuwapa vifaa vya kawaida kutumia. Vile vile, msimamizi wa vyombo na vifaa vile wana wajibu wa kuweka ushahidi wa matumizi: ni nani amechukua kitu kipi na atakitumia kwa muda gani, au ni kifaa kipi kimetengwa kwa matumizi ya mtu fulani, ambaye, kinapoharibika, anafaa kulipia kulingana na thamani yake. Washiriki wote ni sharti waweke alama kwa vitu hivi, ili kwamba mambo ni ya haki na busara kwa kila mtu. Mashine na vyombo vinastahili kutunzwa vyema, kwa vyovote vile bila kujali iwapo matumizi yake ni ya muda mfupi au mrefu; mtumiaji ni sharti ajifunze kuvitumia ipasavyo, na vinapokuwa na hitilafu, vinastahili kukarabatiwa papo hapo. Ni bora zaidi, kazi hii ikifanywa kwa uangalifu. Hali ikitokea ambapo utawala wa Shetani unawakamata watu, basi jukumu kuu la viongozi na wafanyakazi ni kuvikabidhi vyombo na vifaa muhimu kwa watu wa kuaminika na kutegemewa. Mara tu wanapovituma, wanafaa kumshauri mtu, wakimwambia, “Hivi ni vitu kutoka kwa nyumba ya Mungu vya wewe kutumia kutekeleza wajibu wako. Havipaswi kuchezewa. Unastahili kuvitumia kwa busara and kuvitunza vyema. Usiviharibu. Kwa maana vyombo na vifaa hivi vinahitajika kwa utendaji wa wajibu, iwapo kuna madhara kwavyo, fidia inastahili kulipwa kulingana na thamani ya vitu hivi. Iwapo kazi itacheleweshwa kwa sababu ya uharibifu wa vyombo, hilo ni jambo zito, kumaanisha kuwa kuna usumbufu na uharibifu kwa kifaa. Hivyo basi, ni sharti ujue jinsi ya kutumia ipasavyo aina mbalimbali za vyombo na vifaa kwa kufanya majukumu, bila shaka ni sharti kutoharibu rasilimali ya nyumba ya Mungu. Hakikisha umekumbuka kanuni hizi: matumizi ya busara, na ukaguzi wa mara kwa mara, ukarabati na matengenezo—kitu kinapokuwa na hitilafu, toa ripoti mara moja na uombe ukarabati”. Ili kufanya kazi hii vyema, kwa upande mmoja, viongozi na wafanyakazi ni sharti, wajue kanuni za utengaji na matumizi; sehemu nyingine ni kwamba wanastahili wawezeshe watumiaji kujua jinsi ya kutekeleza matengenezo na matunzo, na iwapo hitilafu inatokea, jinsi ya kutekeleza ukarabati na kadhalika. Haya ni maarifa ya kiwango cha kawaida ambayo watu wanastahili kuelewa na kumiliki linapokuja suala la kutunza na kutumia aina mbalimbali ya vyombo na vifaa.

Viongozi na wafanyakazi wanastahili kutenga kwa busara vyombo mbalimbali vya nyumba ya Mungu. Iwapo, kwa mfano, mtumishi anahitaji kompyuta iliyo na vipengele muhimu kiasi, unastahili kumpa moja wapo ya hizo. Iwapo atasema moja haitoshi, ni sharti umuulize kwa nini, na uchunguze ili uone ikiwa anachosema ni cha kweli. Usikubali tu kutenda kulingana na ombi lake na kumpa kompyuta anazoziomba, ukimpa mbili anaposema moja haitoshi, ukimpa tatu anaposema mbili hazitoshi. Je, hautakuwa unasambaza kompyuta kana kwamba ni vidude? Je, hili halitakuwa uzembe? Unastahili kwanza kuchunguza hali na ufanye uamuzi kulingana na kanuni za nyumba ya Mungu. Ni sharti uidhinishe kikamilifu si kiholela maombi yote, ikitukia kwamba baadhi ya watu wanaomba tu wakisingizia kutekeleza majibu. Vile vile, baadhi ya watu wanaofanya kazi muhimu wanaweza kuhitaji kompyuta ya teknolojia ya hali ya juu, lakini kompyuta zao binafsi zina mpango wa hadhi ya chini. Viongozi na wafanyakazi ni sharti wachunguze, pia, na kutenga vifaa kwa busara. Utoaji wa kompyuta unastahili kuamuliwa kulingana na hali ya kazi na mahitaji ya hadhi ya kompyuta. Iwapo mtu ni kiongozi au mfanyakazi wa kawaida na hajishughulishi na ufundi wa kompyuta au kazi ya utengenezaji wa video, na anatumia kompyuta pekee kufanya mambo kama kwenda mtandaoni, kutafuta zana, na kupiga simu, na hahitaji mengi hususani vitu maalum vya kompyuta, basi anaweza kutumia kompyuta ya kawaida. Baadhi ya wakongwe wanajua tu jinsi ya kufanya vitendo rahisi kama kuchapisha, kwenda mtandaoni, na kupiga simu lakini mara tu wanapokuwa viongozi au wafanyakazi, wanapewa kompyuta za teknolojia ya hali ya juu. Je, hili ni la busara? Je, hawatafuti upendeleo maalum? Je, hawafurahii faida za vyeo? (Ndiyo.) Je, matumizi ya aina hii ya vyombo vya daraja la juu, hadhi ya juu ni yapi? Vinastahili kutolewa kwa watumishi husika na watumishi weledi. Havistahili kulinganishwa na cheo cha mtu. Baadhi ya viongozi na wafanyakazi wanaamini kimakosa kwamba wanastahili kufurahia haki za upendeleo za matumizi ya vitu kadhaa katika nyumba ya Mungu. Je, hii ni kanuni katika nyumba ya Mungu? Hapana. Mara tu watu wanapokuwa viongozi na wafanyakazi, kwa upesi wanapewa kompyuta za teknolojia ya hali ya juu, rununu, na vipokea sauti vinanyobanwa kwa kichwa, wanapewa aina kadhaa za vyombo vya hadhi ya juu. Je, matokeo yake ni yapi? Je, haya yanafanywa kufikia matokeo bora kazini? Je, watu hao hawafurahishwi na tamaa ya mwili? Je unatumia kompyuta hii ya teknolojia ya hali ya juu kufanya nini? Je, hamfanyi mikusanyiko ya mtandaoni na kuhubiri maneno na mafundisho? Je, unajua kuziweka video mtandaoni au unaweza kutengeneza video? Je, unajua kutengeneza usalama wa mtandao au unaweza kuunda tovuti? Je, unajua weledi kwa nyanja hizi? Iwapo hauna, ni kwa matumizi yapi unahitaji kompyuta ya hadhi hii? Je, hili sio jambo la kuudhi la kufanya? (Ndivyo.) Iwapo una hela zako, hakuna wa kujali ni kompyuta ngapi unanununa, na hakuna yeyote atakayekuingilia haijalishi ni za hadhi ya juu gani. Sasa tunazungumzia jinsi vifaa vya nyumba ya Mungu vinastahili kutengwa kwa busara. Je, kwa “busara” kuna maana gani? Wakati viongozi na wafanyakazi wanatumia hivi vyombo vya kiwango cha juu vya nyumba ya Mungu, je, hili linazingatiwa kama kutumika kwa “busara”? (Hapana.) Hawajui taaluma au jinsi ya kufanya lolote. Je, kuwa na kompyuta ya teknolojia ya hali ya juu kunawafanya wakuwe wa kiwango cha juu? Kwa nini wanatangaza? Nyumba ya Mungu haina haki za upendeleo wa matumizi na utengaji wa vifaa kwa viongozi na wafanyakazi; hawana upendeleo maalum, ni hii kamwe sio kanuni ya busara ya utengaji kwa nyumba ya Mungu—haina busara kamwe. Mtu anaweza kununua vitu hivi mwenyewe akiwa na uwezo wa kufanya hivyo; iwapo hawana uwezo kufanya hivyo, na wanahitaji kupewa na nyumba ya Mungu, basi inatosha wao kutumia vile vya kawaida. Hii ni haki na busara. Wale wanaojuwa kwa kweli kutumia vyombo hivi vyenye kiwango cha juu ni wale watumishi wenye taaluma wanaohusika katika hii kazi, kwa hivyo nyumba ya Mungu inastahili kuwapatia hivi vyombo. Hizi ni baadhi ya kanuni ambazo viongozi na wafanyakazi wanastahili kuelewa na kufahamu kuhusu utengaji wa vitu kwa nyumba ya Mungu. Angalia kwa makini tena, kulingana na kanuni hizi, kuona iwapo vitu hivi havijagawiwa kwa busara pahali popote. Iwapo ni hivyo, fanya hima urekebishe. Baada ya baadhi ya watu kuwa viongozi au wafanyakazi, wanaona kuwa hakuna yeyote katika nyumba ya Mungu anayewarairai, kwamba hakuna anayewapatia vifaa vya kiwango cha juu, na kwamba bado wanavalia zao, mavazi kuukuu, bado wanatumia kompyuta zao ndogo kuukuu, na kwamba nyumba ya Mungu bado haijawapa kile kizuri. Basi, wanaenda kwa wanaohusika na fedha na kuomba kununuliwa kompyuta mpya. Je, hii ni busara? (Hapana.) Wanasema, “Iwapo hutanipatia, sitatekeleza wajibu wangu—nitatafuta fursa ya kufanya nyumba ya Mungu ininunulie kompyuta yenye teknolojia ya hali ya juu, ya kisasa, ya kufanya haraka!” Ni wakakamavu sana—hakuna kitu ambacho hawatajaribu kukifanya. Baada ya watu hawa kuwa viongozi, wanaifanya nyumba ya Mungu ni kama yao, wakiwaza, “Pesa za nyumba ya Mungu ni zangu, pia—Nitazitumia nipendavyo”. Hili ni jambo ambalo wapinga Kristo wana uwezo wa kulifanya.

III. Kutenga kwa Busara Ugavi na Vyakula Mbalimbali vya Kila Siku

Sasa tumekamilisha kuzungumzia kuhusu utengaji wa busara wa vitu ni vifaa mbalimbali. Kinachofuata, tutazungumzia vitu vya matumizi ya kila siku, kwa mfano: nafaka, mboga na vyakula vilivyokaushwa, vile vile viambato vya kupika, vyakula mbalimbali vya ziada na kadhalika. Vitu hivi havifai tu kulindwa kwa busara, lakini pia kutengwa kwa busara. Basi, vitu vinawezaje kugawiwa kwa busara? Nyumba ya Mungu ina vipimo vya vyakula, na wale wanaosimamia vitu hivi wanastahili kuvitenga kwa busara kwa kuzingatia vikali vipimo hivyo. Hawastahili kuwapa wale wa karibu nao vyakula vingi vizuri. Kwa mfano, iwapo mchele wenye ladha na ulio bora unanunuliwa, au iwapo matunda kiasi au nyama inanunuliwa mara chache, na unagawa kiasi kikubwa cha hivi kwa yeyote unayeelewana naye, au uwagawie vitu vyote vizuri, huku unatuma vibovu kwa wengine—je, hii linazingatiwa kama utengaji wa busara? (Hapana.) Je, ni jinsi gani “busara” inaweza kupimwa hapa, basi? Je, ni njia gani ya kutengwa vitu inayoweza kuzingatiwa kuwa yenye busara? Hata utengaji, kulingana na kanuni na vipimo vinavyohitajika kwamba nyumba ya Mungu ina masharti ya vyakula, kutolewa kwa kiasi kinachostahili kutolewa. Iwapo unahisi kwamba uko na uhusiano wa karibu na mtu, unaweza kumpa sehemu yako. Usiwe mkarimu na vitu vya wengine, na usitumie vitu vya nyumba ya Mungu kuonyesha ukarimu kwa watu wengine; iwapo unataka kuwa mkarimu, fanya hivyo ukitumia vitu vyako. Ukarimu si kanuni katika nyumba ya Mungu—kanuni ya nyumba ya Mungu ni utengaji wa busara. Usambazaji wa mahitaji muhimu ya maisha ya kila siku na vyakula mbalimbali inapaswa kufanywa kulingana na vipimo vilivyowekwa na nyumba ya Mungu, si kiholela. Kwa kawaida, viongozi na wafanyakazi wanaweza kusimamia na kuona iwapo watu wanaowajibika na usambazaji wa hivyo vitu wana nia nzuri, iwapo usambazaji ni wa busara, iwapo usambazaji unafanywa kulingana na kanuni za nyumba ya Mungu, jinsi idadi kubwa ya watu wanaeleza ilivyo, iwapo wana malalamiko, na iwapo kila mtu ameshughulikiwa. Ni kitu kipi kinachostahili kufanywa iwapo vitu vitakuwa nadra wakati mwingine. Je, ni vyema kwa viongozi na wafanyakazi kuviweka na kuvila wenyewe? Baadhi yao wanaweza kusema, “Viongozi na wafanyakazi wana vyeo na hadhi kubwa zaidi, na kawaida wao ndio wanaozungumza zaidi nasi, hili linawanya kukauka midomo. Iwapo kuna kitu chochote kizuri, acha tuwaachie wale.” Je, ni vyema kutenga vitu kwa njia hii? (Hapana; vitu vinastahili kuachiwa wale walio na mahitaji kwa kweli.) Iwapo kuna uhaba wa baadhi ya bidhaa za huduma za afya za bei ghali, vinapaswa kutengwaje? Vinastahili kutengewa wale wanaojitumia kwa ajili ya Mungu kwa miaka mingi na wamefanya mchango. Watu hawa ni dhaifu kiafya kutokana na umri wao, lakini bado ni waangalifu kwa utendaji wa majukumu yao, na ndugu na dada wamenufaika pakubwa kutoka kwao. Watu hawa wanahitaji kudumisha na kutunza miili yao kidogo, na ni haki kwamba waruhusiwe kula na kutumia bidhaa za huduma za afya. Kusiwe na yeyote wa kupigania ruzuku haba. Hivi ndivyo viongozi na wafanyakazi sharti wagawe hivi vitu. Je, hii ni busara? (Ndiyo.) Je, watu wengi watakuwa na pingamizi kwa utengaji kama huu? Kuna yeyote anayesema, “Ingawa mimi si mzee hivyo, lakini nina kazi nyingi ya kufanya—Ninafanya kazi zaidi ya masaa nane kila siku. Kazi yangu inaweza kuwa isiyo na ufanisi sana, na ninaweza kuwa sijaifanya kwa miaka mingi, lakini afya yangu sio nzuri sana wakati mwingine, pia. Kwa nini hakuna anayenijali? Wakati kuna mambo mazuri, haijawahi kuwa zamu yangu kuyapata, lakini kukiwa na kazi ya kufanya, kila mara ni mimi ninayetafutwa”? Je, mtu kama huyu anastahili kutengewa sehemu fulani? Kwa sababu ana ujasiri wa kuomba, mwachie kidogo—je, hili ni la busara? Mungekubali kufanya hivyo? (Hapana.) Ingekuwa ni mimi, ningekubali. Kwa nini kusumbuliwa kuhusu mambo kama hayo? Watu hawaishi maisha yao kwa raha; hawaishi kula, kunywa na kujifurahisha. Kwa nini kupigania vitu hivi? Iwapo mtu anataka kupigania na hali yao kiasi inafaa, basi mwache afurahie hivyo vitu kidogo. Atakuwa ameonyeshwa upendeleo maalum, lakini wewe hutakuwa umepoteza; hakuna haja ya kusumbuliwa. Basi, tuseme kwamba mtu angesema, “Kwa nini usinipe kiasi? Afya yangu si njema, pia; iwapo nitapata kula kitu kizuri, nitaweza, kulingana na kuimarika kwa afya yangu, kufanya kazi zaidi na kutia bidii katika kazi ya Mungu, na kazi yangu itakuwa na ufanisi mwingi.” Kwa sababu amefanya ombi hili, usimwaibishe kwa kukataa ombi lake, msambazie kiasi. Watu wengine hawastahili kusumbuliwa kuhusu hili, kuwa mwenye ukarimu zaidi kiasi. Je, maisha yako yasingeendelea kama yalivyokuwa hapo awali bila hivyo vitu? Yale ambayo Mungu anapa watu sio haba; ni mengi na tele—hakuna haja ya kupigania vitu. Iwapo kuna kitu maalum na hakuna anayehisi kwamba anakihitaji au kwamba anahitaji kujifurahisha, basi mtu wa aina yoyote ambaye wengi wanakubali ndiye anayestahili kupewa kula. Tunasisitiza ubinadamu na busara kwa utengaji wa vitu. Wale wanaopokea vitu hivi, wanastahili kuvikubali kutoka kwa Mungu na kumshukuru kwa neema Yake. Wengine hawafai kuvipigania. Iwapo utapigania, wewe huna busara, unasababisha usumbufu kwa makusudi, na unakosea. Hivi ndivyo hali maalum kama hiyo inavyopaswa kushughulikiwa. Kuna kanuni za kushughulikia hali maalum na vilevile za kawaida; hazipaswi kuchukuliwa bila mpangilio, sembuse kwa msingi wa mahitataji ya uhusiano wa binadamu. Wakati vitu hivi vinagawiwa kwa busara, viongozi na wafanyakazi wametimiza wajibu wao.

Katika kugawa riziki na chakula cha kila siku, viongozi na wafanyakazi wanapaswa pia kufanya hivyo kulingana na hali halisi, idadi halisi ya watu, na kiasi halisi kinachohitajika, ili kuvigawanya kwa njia ya busara ya kweli kwa lengo la kutoviruhusu viharibiwe au kupata hasara. Hili ni jukumu ambalo viongozi na wafanyakazi wanapaswa kutimiza. Wakati mwingine, wanapokuwa hawana maarifa ya hali maalum, wanaweza kugawa vitu fulani kulingana na kanuni ya msingi, na kutambua baadaye, kupitia maoni ya kila mtu na ufuatiliaji unaofuatia, kwamba mgao haukuwa wa busara, kwamba ulikuwa umefungwa kidogo na kanuni. Katika hali hiyo, ni lazima wafanye vyema wakati ujao, ili kuepuka kujirudia kwa tatizo hilo na kupunguza upotevu na hasara. Huko ni kutimiza majukumu yao. Bila shaka, ili kuepuka kuwepo kwa uharibifu na upotevu, ni lazima, kwa sehemu fulani, wafanye ushauriano zaidi wanapogawa vitu; ni lazima pia wazingatie kanuni kikamilifu. Hili ni jambo la lazima. Usitoe vitu bila ubaguzi, ukose kuwapa wale wanaohitaji kwa kweli, kutowapa wale wanaofanya wajibu wao kwa dhati, walio na uhalisi wa ukweli, lakini uwape hasa wale wanaojipendekeza ambao hawana ufahamu wa kiroho. Je, kufanya hivyo ni kutenda kulingana na kanuni? (Hapana). Je kufanya hivyo si kupuuza kabisa? Kutotenda kulingana na kanuni si kutimiza majukumu ya mtu. Kutimiza majukumu ya mtu kunarejelea nini? Si kufanya mambo kwa njia isiyo ya dhati na kufuata kanuni, na haitimizwi kwa kuchukua mfululizo wa hatua zilizowekwa—badala yake, huku ni kutenda kwa kuzingatia kwa ukali kanuni zinazohitajika na nyumba ya Mungu, huku ukihakikisha kuwa hakuna viza vya upotevu au uharibifu vinavyotokea kwa kitu chochote cha nyumba ya Mungu. Huku ndiko kutimiza jukumu lako kwa kweli. Kwa mfano, katika kisa cha kuwapa mayai watu watano, unapaswa kumpa kila mtu moja kwa siku, na kuwapa kila baada ya siku kumi, kwa hivyo utakuwa hasa umetoa hamsini. Unapasa kutoa kwa namna hii, kwa sehemu, kwa sababu ni idadi ndogo na ni rahisi kushughulikia; zaidi ya hayo, ni kiwango sahihi kabisa kwa wao kula. Kutenda kwa namna hii, kulingana na viwango na vipimo vinavyohitajika na nyumba ya Mungu, ni sawa kabisa—ni kutenda kulingana na kanuni. Iwapo kiongozi au mfanyakazi, akihofia usumbufu, aliwapa mayai ya siku mia moja kwa wakati moja—mayai mia tano—je, hilo lingefaa? Niambie, je, ni rahisi kusafirisha na kutunza mayai hamsini, au mia tano? (Hamsini). Idadi ndogo ni rahisi kusafirisha na kutunza. Watu wengine hutuma mayai ya siku mia moja, na matokeo yake, mengine huvunjika njiani, na mengine hupondwa yanapobebwa mahali yanapopelekwa. Yanapovunjika kidogo kidogo, sehemu fulani hupata uharibifu. Kuongezea kwa hili, watu wanapoona mayai mengi yametolewa, watayaharibu kwa urahisi, na hivyo hawatakuwa na mayai ya kula kabla ya siku ya shehena inayofuata. Hivyo, wakati mayai haya yamevunjwa na kupata uharibufu, je, si ni uzembe wa viongozi na wafanyakazi unaosababisha hilo? (Hasa.) Ikiwa wataagiza zaidi, unaweza kuwapa? Kulingana na kanuni, huwezi kuwapa zaidi kabla ya tarehe iliyowekwa, lakini watahisi huzuni wakati hawana chochote cha kula. Ni nini kinachopasa kufanywa hapa? Hili linahitaji mgao wa busara. Unapogawa vitu hivi, viongozi na wafanyakazi lazima wazingatie kanuni za mgao wa busara na kiwango kinachohitajika na nyumba ya Mungu, kuvitoa kwa wakati na mara kwa mara. Zaidi ya hapo, lazima wawe wa kuelewa haraka kama kumekuwa na visa vya upotevu, iwapo kumekuwa na maombi ya kurudiwa au maombi ya vitu vilivyo adimu kutokana na upotevu, na iwapo kumekuwa na visa vya upotevu kwa vitu vilivyotolewa ambavyo watu hawakuvipenda. Nyama na mboga, kwa mfano, vyote viwili vinatolewa, na watu wengi wanapendelea nyama, hivyo wanaweza kuila kwa siku tatu au tano, na mboga huachwa. Mboga hazihifadhiki vizuri; baadhi yake huharibika na kuoza baada ya muda, na hivyo wanaishiwa kabla ya bechi linalofuata kutolewa. Mtu yeyote anaweza kutuma maombi upya kuuliza zaidi. Je, vingine zaidi vinapasa kupeanwa katika kisa hiki? Ni jambo la busara kuwapa zaidi? (Hapana.) Watu wengine watakula nyama na mayai kwa ujanja, na kula mboga zote wanazozipenda huku wakitoa sababu na visingizio vya kila aina ili wasile mboga wasizozipenda. Mboga zikichuchuka na kuwa njano na kuwa mbaya, wanasema haziliki na wanaishia kuwalisha nguruwe na kuku, au kuzitupa, na kuagiza zaidi. Viongozi na wafanyakazi wanapokumbana na jambo hili, watalishughulikia vipi? Wakisema, “Nitakupa zaidi wakati mwingine, unavyoona kwamba haitoshi—Nitakupa zaidi, kwa sababu nyinyi hula sana,” je, hii ni njia sahihi ya kulishughulikia? Si huo ni upofu? (Ndiyo) Inakuwaje kwamba wao ni vipofu? (Hawaelewi ni kitu gani kinachoendelea: Sababu kuu ya chakula ambacho walikitoa kutowatosha ni kwamba walikibadhiri.) Wanakimbilia hitimisho bila kuelewa kinachoendelea kweli. Kuna chakula cha kutosha cha kuliwa katika sehemu nyingi ambazo zimetolewa kulingana na vipimo ya nyumba ya Mungu. Kwa nini hakitoshi katika eneo hilo pekee? Je, hilo linahitaji uchunguzi maalum? Lazima waende kwenye eneo la kazi na waulize kwa uangalifu na kwa undani juu ya hali hiyo, ili waone kinachoendelea. Mwishowe, kupitia uchunguzi na ufahamu, wanaona kuwa mpishi mahali hapo ni mtu mbaya na asiye na maadili mema, aliyewalisha kuku chakula cha watu, akipoteza chakula cha nyumba ya Mungu kimakusudi. Ni mwenye kuchagua sana kile anachokula, na anapenda kula tu chakula kitamu. Hatakula mboga wakati hakuna nyama, na wakati iko, hawatakula hata tofu. Anapopata mayai anayala katika kila mlo. Anachagua chakula kitamu pekee na hali mboga yoyote ya kawaida wala hajali ikiwa itaharibika. Uelewa umemwonyesha mpishi kuwa mtu mbaya—hivi anapaswa kuongezewa kiwango wakati ujao mgao unapotolewa? (Hapana) Je, si kumpa zaidi ndiyo kila kitu? Je, tatizo hili litashughulikiwa vipi pindi tu linapogunduliwa? Mbadilishe mara moja; mbadilishe na mtu mwenye ubinadamu kiasi ili achukue wajibu huo. Gundua na kulitatua tatizo hilo mara moja, na kuwaondoa watu wabaya kama hao, tufaha zilizooza kama hizo. Baadhi ya watu wanaweza kuuliza, “Kwa kuwa hapiki tena, itakuwa sawa akiwalisha kuku?” (Hapana) Akiwalisha kuku, kuku hawatataga mayai; akiwalisha nguruwe, nguruwe watakonda. Halitakuwa jambo la busara kumfanya alishe chochote. Watu kama hao lazima wafukuzwe—hawastahili kufanya kazi katika nyumba ya Mungu. Matatizo mengine yakipatikana wakati wa kugawa vifaa vya nyumba ya Mungu yanapaswa pia kutatuliwa kwa haraka. Lengo la kutatua matatizo haya ni lipi? Ni kupunguza upotevu na uharibifu unaotokana na vitu vya maada vya nyumba ya Mungu. Wengine wanaweza kuuliza, “Ili kutatua matatizo hayo, inabidi mtu aende kuchunguza jikoni. Je, si Umesema kwamba viongozi na wafanyakazi hawaruhusiwi kuingia jikoni? Kwa nini wanaruhusiwa sasa?” Hayo ni masuala mawili tofauti. Sikusema kwamba hawaruhusiwi kwenda—huo ulikuwa uchanganuzi wa viongozi na wafanyakazi kutojua jinsi ya kufanya kazi, wakizurura ovyo na kuzungukazunguka kwa uzembe, wakijifurahisha katika faida ya hadhi, siku zote wakienda jikoni kutafuta vitu vizuri vya kula. Kwa sasa wanaenda jikoni kutatua matatizo sio kutafuta vitu vizuri vya kula. Nenda unapopaswa kwenda na usiende wakati hupaswi kwenda. Viongozi na wafanyakazi wana kazi nyingi ya kufanya, na hii ni mojawapo ya kazi zao, ambayo matatizo yake yanaweza kujulikana tu kwa kuingia katika kina cha jikoni na kupata ufahamu wa maelezo. Mpishi akigunduliwa kuwa hafai, atafukuzwa kazi mara moja na nafasi yake ichukuliwe na mtu anayefaa. Kufanya hivyo kunahakikisha kwamba vitu vilivyotolewa na nyumba ya Mungu havijabadhiriwa na kuharibiwa. Hata hivyo Ninasema, sharti la viongozi na wafanyakazi ni kwamba watimize wajibu wao—ikiwa ni jambo unalopaswa kuhangaikia na kufanya, basi lazima ulihangaikie na kulifanya. Ni lazima uangalie kwa macho yako na utumie masikio yako kusikiliza kwa makini kile ambacho kila aina ya mtu anachosema—na bila shaka, lazima pia ujifunze moyoni kuwa na maoni, mawazo, na utambuzi kuhusu mambo ya kila namna; jambo lingine muhimu ni kutilia maanani kanuni zinazotakiwa kufuatwa na nyumba ya Mungu, na kutobadilika kutoka kwazo wakati wowote. Kazi yoyote unayofanya, lazima kwanza uelewe kanuni na masharti yanayotakiwa na nyumba ya Mungu; kabla hujaanza kazi, lazima ujiulize mara chache zaidi maswali kama vile: Je, ninaelewa vizuri kanuni zinazohitajika na nyumba ya Mungu? Je, hili linapaswa kufanywaje, ndiyo liwe limefanywa kulingana na kanuni za nyumba ya Mungu? Linapaswa kufanywaje ili lilingane na kanuni za hali maalum? Linapaswa kushughulikiwaje katika hali ya kawaida? Ni lazima kabisa ujiulize maswali haya zaidi na mengine kama haya kabla ya kuanza kazi, na uombe zaidi mbele za Mungu. Sehemu moja ni kujichunguza; sehemu nyingine ni kukubali uchunguzi wa Mungu. Kufanya hivyo ni jambo la msaada kwa msaada kwa viongozi na watenda kazi katika kufanya makosa machache na kukengeuka kidogo katika kazi yao, kupunguza upotevu wa vitu vya maada vya nyumba ya Mungu na kupunguza hasara ya nyumba ya Mungu zaidi. Kilicho muhimu zaidi ni kwamba kufanya hivyo kunashikilia majukumu ya viongozi na wafanyakazi na kunatimiza majukumu hayo. Hiki ndicho ambacho viongozi na wafanyakazi wanapaswa kufanya. Hili ndilo sharti kwa viongozi na wafanyakazi. Kuchunga na kugawa vitu mbalimbali vya maada vya nyumba ya Mungu si kazi tata. Kwa upande mmoja, ni suala la viongozi na wafanyakazi wenyewe kufahamu kanuni; sehemu nyingine ni kwamba viongozi na wafanyakazi lazima wafanye ushirika juu ya kanuni hizi zaidi kwa watu wanaohusika na kusimamia vitu mbalimbali vya maada, kufuatilia mambo zaidi na kujaribu kuelewa mambo zaidi na kuchunguza zaidi kuhusu hali ya usimamizi, wakati wote wakifanya ushirika zaidi na wasimamizi wa kugawa vitu mbalimbali vya maada vya nyumba ya Mungu ili kuwapa ufahamu zaidi juu ya kanuni hizi. Bila shaka, viongozi na wafanyakazi lazima pia waendelee kudadisi na kuuliza kuhusu jinsi watu hao wanavyogawa na kutoa vitu, na kama kuna hali yoyote maalum—kwa mfano, kama wasimamizi wanagawa vitu kulingana na kanuni zinazohitajika na nyumba ya Mungu katika majira tofauti, kwa nyakati tofauti, na katika hali ambapo watu wa aina mbalimbali wana mahitaji tofautitofauti. Lengo la kufanya hivyo ni kuwezesha vitu mbalimbali vya nyumba ya Mungu vifanya kazi zake kwa ufanisi na kutumika kwa busara kwa kiasi kikubwa iwezekanavyo na kulindwa katika utunzaji ulio bora zaidi kwa matengenezo bora zaidi. Hili ni jukumu la viongozi na wafanyakazi.

Kusimamia Nyenzo za Nyumba ya Mungu Vizuri Ni Wajibu wa Watu Wote Wateule wa Mungu

Kwa kuwa mmeelewa majukumu ya viongozi na wafanyakazi, je, mmeelewa pia kanuni ambazo kila ndugu na dada anapaswa kushika ushughulikiaji wao wa mali ya maada ya nyumba ya Mungu? Huenda ninyi si viongozi, lakini bado lazima mtimize jukumu la usimamizi. Hii ni haki ya watu wateule wa Mungu. Pia, kuhusiana na vitu kadhaa vya kimaada vya nyumba ya Mungu—kama vitabu na vyombo vya kila aina, chakula, vinywaji, na vitu vya kila siku; na kadhalika—lazima kila mtu avichukulie kwa upendo na uangalifu. Kila mtu anapaswa kufanya uchunguzi, marekebisho na utunzaji wa mara kwa mara wa vitu mbalimbali anavyotumia, na anapaswa kuvitumia kwa busara—usiache viharibike na kupotea bure vikiwa mikononi mwako, au kuvitupa bila mpangilio. Wengine husema, “Kitu hiki si changu, hata hivyo. Sikukinunua kwa pesa zangu. Nyumba ya Mungu ilinipa—ni mali ya umma. Sihitaji kujali kinapotengenezwa na kurekebishwa, au ni wapi kinapohifadhiwa. Siwezi kukibeba kila mahali kana kwamba nimekiteka nyara.” Je, mawazo kama haya ni ya busara? Je, si ni yenye ubinafsi na yasiyo na ubinadamu? (Ndiyo.) Basi, ni kanuni zipi zinazopaswa kufuatwa katika matumizi ya mali ya nyumba ya Mungu? Ikiwa umepewa kitu fulani kwa ajili ya matumizi yako, basi ni wajibu wako kukitunza na kukirekebisha wakati unapokitumia. Ni wewe unayekiwajibikia kikamilifu; bila kusihiwa au kusimamiwa na mtu mwingine, unapaswa kukitunza, kukithamini, na kukilinda kana kwamba ni mali yako binafsi. Huko ndiko kuwa na ubinadamu. Unapaswa kuzingatia hali ya kitu unapopewa, wakati huruhusiwi kukitumia tena au wakati ambapo umemaliza kukitumia, unapaswa kukirudisha kwa mhifadhi wake kikiwa katika hali kamili ambayo hakijaharibika na katika hali yake ya awali. Hii inaitwa kuwa na busara; hili ni jambo linalopaswa kuwepo katika ubinadamu. Unasema kwamba unamwamini Mungu, kwamba una dhamiri na mantiki, kwamba unapenda ukweli, unaufuatilia, na unatii, lakini ikiwa huna hata ubinadamu mdogo zaidi unaopaswa kuwa nao katika kuitendea mali ya maada, unawezaje hata kuzungumzia kupenda ukweli au kuutenda? Je, hilo si jambo tupu sana? Ikiwa huwezi hata kutimiza wajibu unaopaswa kutimiza katika kuichukulia mali ya maada, hilo linamaanisha kwamba ubinadamu wako si mzuri—“kukosa ubinadamu” ni njia ya kawaida ya kusema hivyo. Zaidi ya hayo, namna unavyotumia vitu vyako mwenyewe, iwe wewe si makini au uko makini katika kuvitendea, hiyo ni haki yako. Hakuna atakayeingilia kati. Lakini nyumba ya Mungu ina kanuni za matumizi ya vitu vyake. Kanuni hizi zote zinategemea dhamiri na busara, na ingawa huenda zisifikie kilele cha ukweli, angalau zinafuata viwango vya ubinadamu. Kama huwezi hata kufikia kiwango hiki cha ubinadamu, kama huwezi hata kuvichukulia na kuvitumia vyombo na vifaa ambavyo nyumba ya Mungu imekupa, basi kama unaweza kuelewa ukweli na kuingia katika ukweli kwa hakika ni tatizo—linahitaji kutiliwa shaka. Kwa hivyo, linapokuja suala la jinsi unavyoshughulikia vitu hivi, una haki ya kuvitumia, na kwa kawaida pia una jukumu la kuvirekebisha, kuviunda, na kuvitunza. Lazima uchukulie mambo haya kwa uzito. Kama wewe, kama wasemavyo wasioamini, unasema, “Si changu, hata hivyo. Sikukinunua kwa pesa zangu. Kitu cha umma kikivunjika, kitavunjika—nunua kipya tu, au kirekebishe, hali ikiwa mbaya zaidi. Hata hivyo, si kama nimepoteza.” Kama hivyo ndivyo unavyofikiri, hilo ni tatizo—uko hatarini. Huna tabia njema, na moyo wako hauko mahali pazuri. Kutumia vitu vyako mwenyewe kwa uangalifu, lakini uvichukulie vitu vya nyumba ya Mungu kama visivyo muhimu, kutojali kuvithamini—je, huyo si mtu ambaye moyo wake hauko mahali pazuri? Je, Mungu anapenda watu ambao mioyo yao haiko mahali pazuri? (Hapana.) Hebu Niambie, je, si Mungu huwachunguza watu ambao mioyo yao haiko mahali pazuri? (Ndiyo.) Mungu huwachunguza wale ambao mioyo yao iko mahali pazuri na wale ambao mioyo yao haiko mahali pazuri kwa usawa. Unapokubali uchunguzi wa Mungu, ni kitu gani kinachopaswa kufanyika ukigundua kuwa unafikiri kwa namna hiyo? Usijali? Acha bila kudhibitiwa? Usijali kuhusu hilo? “Kile ninachofikiri ni shughuli yangu. Wewe ni nani uingilie kati? Ukiniruhusu nitumie kitu, basi nina haki ya kukitumia—na kwa vyovyote vile, itakuwa sawa nisipoivunja mashine. Kwa nini unatoa madai makubwa na mengi sana?” Je, hii ni njia nzuri ya kuwaza? (Hapana.) Ni “kukosa ubinadamu.” Ukiwa na mawazo kama hayo, lazima ukubali uchunguzi wa Mungu na useme, “Mungu, nina tabia potovu, na ubinadamu wangu ni duni. Nilikuwa nikifikiri kwamba nilikuwa muungwana na mwenye heshima, kwamba nilikuwa na hadhi; nisingefikiria kitu hiki kidogo kingenifunua: Nina tamaa za ubinafsi; moyo wangu hauko mahali pazuri; Nina malengo yangu madogo. Niko tayari kukubali uchunguzi Wako na nidhamu Yako, na niko tayari kujigeuza.” Lazima uombe na utubu mbele za Mungu, na umruhusu Akuchunguze. Ukiwa umekubali uchunguzi Wake, unapaswa kujigeuzaje? Utasema, “Ilikuwa ni kinyume cha maadili kufikiri kama nilivyofikiri hapo awali—hayo ndiyo mawazo ya wasioamini, ya wasio na imani. Siwezi kufikiri hivyo tena. Sipaswi kuchukua njia hiyo. Mimi ni muumini katika Mungu; ninahitaji kuwa mtu mwenye ubinadamu na heshima, ninahitaji kufanya mambo ambayo Mungu anapenda. Ninahitaji kubadilisha njia yangu ya kutumia vifaa na mashine katika siku zijazo. Lazima niviache vipumzike wakati vinapopaswa kupumzika, nivitengeneze inavyopasa, na nivitunze inavyopasa. Lazima nivisafishe mara kwa mara, na niangalie mara kwa mara vipengele vyake mbalimbali ili kuhakikisha matumizi yake ya kawaida. Nami nitavisafisha mara moja nitakapomaliza kuvitumia, na kuvirudisha katika ulinzi, ili nisiwaruhusu watu wasiohusika kuviingilia.” Na kisha, utakapotumia mashine tena katika siku zijazo, utakuwa mwangalifu na makini sana. Maoni yako yatakuwa yakibadilika kila mara, na njia zako zitaboreka, ukigeuka kutoka kwa mawazo na vitendo vyako vya ubinafsi na vinavyostahili dharau vya awali kuelekea hisia ya uwajibikaji, akili ya kujali mambo, na akili ya kuchukua jukumu. Mabadiliko katika mawazo yako ni mwanzo wa kujigeuza kwa kweli. Yanakuwa mabadiliko katika njia zako unapofanya mawazo na fikira zako ziwe halisi katika utendaji wako. Ni wakati inapofikia kiwango hiki ndipo Mungu anaona kwamba wewe unageuka na kutubu kweli; mageuzi na mabadiliko haya unayofanya yatakubalika kwa Mungu kweli. Huku ni kutenda ukweli. Ni jambo gani la msingi zaidi ambalo mtu lazima awe nalo katika kutenda ukweli? Dhamiri na busara ambazo watu wanapaswa kuwa nazo. Na, je, mtu mwenye ubinafsi na mwenye kustahili dharau ana dhamiri na busara? (Hapana.) Huenda mkajua kama suala la mafundisho kwamba hamwezi kuacha vitu vya nyumba ya Mungu vikiwa vimelala, au kuviharibu na kuvipoteza, au kutoviwajibikia—lakini mtazamo wako ukoje moyoni na mawazoni mwako? “Kuna maana gani ya kujali kuhusu mambo hayo? Jambo hilo hata si langu.” Mawazo kama hayo yataiongoza tabia yako, na, je, fundisho unalolijua litakuwa na manufaa yoyote basi? Hapana—litakuwa tu fundisho ambalo halina faida yoyote. Ni pale tu mawazo na mitazamo yako itakapobadilika, na uwe umegeuka na kutubu mbele za Mungu, ndipo tabia zako na matendo yako ya vitendo yatakapoanza kubadilika. Hapo ndipo kile unachoishi kwa kudhihirisha kitaanza kuwa na ubinadamu; hapo ndipo utakapoanza kuingia katika uhalisi wa ukweli. Jambo dogo kama hilo huufunua ubinadamu wa mtu, na pia hufunua kama mtu huyo hakika anapenda ukweli.

Kusimamia vitu mbalimbali vya maada vya nyumba ya Mungu ni jukumu ambalo viongozi na wafanyakazi wanapaswa kutimiza, na kila mmoja wa watu wateule wa Mungu anapaswa kwa pamoja kutoa usimamizi, msaada, na ushirikiano wa hali ya juu kabisa. Huu ni wajibu wa kila mtu. Watu wateule wa Mungu wanapaswa kuwa kielelezo. Wanapaswa kuanza na wao wenyewe—ni pale tu wanapofanya kazi nzuri wenyewe ndipo wanapostahili kuwasimamia wengine, na kutathmini kama kile ambacho wengine wanafanya kinafaa na kinapatana na kanuni. Hili ni jambo linalomhusisha kila mmoja, jambo hilo dogo linafichua ubinadamu wa watu, na vilevile na mtazamo wao kuelekea ukweli. Viongozi na wafanyakazi wanapaswa kufanya kazi hii vizuri na kwa nguvu nyingi, kulingana na kanuni za nyumba ya Mungu, na kila ndugu na dada wa kawaida anapaswa pia kulishughulikia jambo hili kwa ukali na tahadhari. Lazima ujichunguze mara kwa mara, uchunguze kama kuna matatizo katika ubinadamu wako na mawazo yako, na ni mtazamo wa aina gani ulio nao. Unapogundua kuwa kuna tatizo na mtazamo wako na mawazo yako, unapaswa kuomba haraka na ujigeuzena unaposimamia au kutumia vitu vya nyumba ya Mungu, unapaswa kujitahidi kwa kiasi fulani usikemewe na dhamiri yako wala kupungukiwa kuhusu Mungu, na kwa kiasi fulani kuheshimiwa na wengine na kuwafanya wakubali kile unachofanya, na kusema kwamba una ubinadamu, ambao unaonekana na wote. Jambo kuu ni kwa watu kuzingatia kanuni wanapofanya hili. Huu ndio wajibu ambao watu wanapaswa kutimiza, jambo ambalo mshiriki yeyote wa nyumba ya Mungu anapaswa kutimiza. Si jukumu la viongozi na wafanyakazi tu.

Je, sasa unaelewa zaidi kuhusu kipengee cha kumi cha majukumu ya viongozi na wafanyakazi? Baada ya kuelewa kanuni, watu wanapaswa kuwa makini zaidi na waangalifu sana katika kufanya kazi hii, na wanapaswa kuishughulikia kwa bidii zaidi, na wasiwe wavivu—kisha wataweza kupunguza uharibifu na upotevu wa vitu vya maada vya nyumba ya Mungu, na kuvizuia kuchukuliwa na watu waovu. Hili linapaswa kuwa la kufikiwa. Kwa nini ninasema ni rahisi kufanikisha? Haya ni mambo ambayo maisha ya kila siku ya kila mtu nyumbani yanaweza kugusia. Ni rahisi kuwa makini katika kusimamia vitu vya nyumbani kwako mwenyewe, kwa hivyo ukilinda vitu vya nyumba ya Mungu kana kwamba ni vyako mwenyewe, kulingana na mahitaji ya nyumba Yake, uvitenge kwa busara, na uweze kupunguza uharibifu na upotevu, na usiwaruhusu watu waovu wavimiliki, basi utakuwa unatimiza jukumu la viongozi na wafanyakazi. Kazi hii inaonekana kwa asili yake kuwa kazi ya jumla. Kwa nini tunaiita kazi ya jumla? Inahusisha usimamizi wa vitu vya maada. Visimamie na uvigawe vizuri, na utakuwa unatimiza jukumu lako. Pia, kanuni ya kazi hii ni rahisi sana—inahusisha kanuni moja tu, na haihusishi ukweli mgumu. Mradi tu mtu ana mzigo na nia sahihi, anaweza kufanya kazi hii vizuri bila kuhitaji kuelewa ukweli mwingi sana, na bila kuhitaji ukweli mwingi afanyiwe ushirika nao. Kwa hivyo, kazi hii ni kazi moja, na ni kazi ya mambo ya jumla. Ni kazi ambayo ni rahisi kwa viongozi na wafanyakazi kufanya. Mradi tu wewe ni mwenye bidii kiasi, unauliza maswali zaidi, unafanya udadisi zaidi, ujishughulishe zaidi, na uwe na nia sahihi, unaweza kuifanya. Sio ngumu hata kidogo. Tumemaliza ushirika wetu kuhusu kipengele cha kumi cha majukumu ya viongozi na wafanyakazi. Ni rahisi hivyo.

Mtazamo na Udhihirisho wa Viongozi wa Uwongo Kuhusiana na Nyenzo za Nyumba ya Mungu

Sasa kwa kuwa umeelewa jukumu hili la viongozi na wafanyakazi, kuhusu hilo, tutaendelea kuchanganua dhihirisho ambalo viongozi wa uongo huonyesha wanapofanya kazi hii, na mambo wanayofanya ambayo yanamaanisha kuwa wanaweza kutambuliwa kama viongozi wa uongo. Kwanza, viongozi wa uongo wanapofanya kazi hii, hawawezi kulinda vitu mbalimbali ipasavyo. Ulinzi ni kipengele cha kwanza cha kazi muhimu linapokuja suala la vitu vya maada vya kila aina. Viongozi wa uongo ni wavurugaji katika kila kitu wanachofanya; pamoja na kuzama kwenye kinamisi linapokuja suala la ukweli na kanuni mbalimbali zinazouhusisha, pia ni fujo linapokuja suala la kulinda vitu mbalimbali vya maada vya nyumba ya Mungu. Hawajui ni watu wa aina gani wa kuwatafuta ili kuvisimamia au jinsi vinavyopaswa kulindwa. Hawana malengo sahihi na mipango maalum, wala hatua za kina za kufanya kazi hii. Ikiwa kuna mtu aliye tayari kuchukua shida, vitu hivi vinaweza kulindwa; ikiwa hayupo, kiongozi wa uongo huacha vitu hivi viwekwe kando kwa njia ya kawaida. Hawapati mtu anayefaa kuvilinda au mahali pazuri pa kuvihifadhi, na sembuse hawafanyi ushirika juu ya kanuni mahususi za kuvilinda. Wakati huo huo, hawafanyi mipango yoyote ya kuwekwa, kutengenezwa, na kutengenezwa kwa vitu hivi vya maada katika siku zijazo. Baadhi ya viongozi wa uongo hata hawajui kabisa kuhusu ni vitu gani vilivyomo katika nyumba ya Mungu—hawajali kuhusu na hawaulizi kuhusu hili. Tuseme kwamba nyumba ya Mungu imechapisha vitabu vipya vya maneno ya Mungu, kwa mfano. Ni vitabu vingapi vilivyobaki baada ya kusambazwa, ni nani amepangwa kuvihifadhi, jinsi vinavyohifadhiwa, na kama vinahifadhiwa mahali pazuri—kiongozi wa uongo hatajua lolote kati ya mambo haya, wala hatauliza au kufanya uchunguzi kuvihusu. Kwa nini hatauliza? Anafikiri kwamba kulinda vitu vya maada vya nyumba ya Mungu ni jambo dogo, kwamba yeye ni kiongozi, mtu anayefanya mambo muhimu, ambaye huhubiri pekee. Hajali hata kidogo “mambo haya madogo,” lakini yeye huyatoa ili yafanywe na watu ambao hawaelewi chochote, na hajali kama yamefanywa vizuri au vibaya. Kwa hivyo, hachukui kazi ya kulinda vitu vya maada vya nyumba ya Mungu kwa uzito hata kidogo. Hii ni sababu moja. Nyingine ni kwamba baadhi ya viongozi wa uongo wamechanganyikiwa—akili zao zimevurugika. Hawana mawazo ya kawaida au ufahamu wa kulinda vitu, na hawana utaratibu au njia ya jinsi ya kulinda vitu vya nyumba ya Mungu. Hivyo, hawajui ni vitu vingapi kati ya hivi vimeharibika, na hawajui kama kuna matukio ya upotevu, pia. Wakati baadhi ya vitu vinachukuliwa na watu waovu, kiongozi wa uongo anasema, “Waache—hata hivyo, kila kitu kiko mikononi mwa Mungu.” Baadhi ya vitu muhimu hutumiwa na watu binafsi bila idhini ya mtu yeyote; watu hao huchukua vitu hivi, na wengine hawawezi kuvitumia katika kazi zao, na hakuna mtu anayethubutu kuviomba. Kiongozi wa uongo anasema, “Hakuna shida kubwa. Nunua tu kipya. Alichukua kitu hicho, kwa hivyo mwache akitumie kwanza. Ni kitu tu—ni sawa bila kujali ni nani anayekitumia. Ikiwa hakitumii kwa busara, hiyo ni kati yake na Mungu. Hakuna haja ya sisi kuingilia kati.” Tazama jinsi anavyohubiri fundisho kuu la “kushughulikia” suala hilo, akigeuza masuala makubwa kuwa madogo na kuyafanya madogo yasiwe kitu. Viongozi wa uongo hawatimizi majukumu yao yoyote linapokuja suala la kulinda vitu mbalimbali vya nyumba ya Mungu. Hawajali au kuuliza kuvihusu, na hawatatui au kushughulikia matatizo yoyote. Hata Aliye juu akiichunguza kazi yao, wanazungumza tu kwa kukwepa ili kumpa majibu yasiyoridhisha, na yanaishia hapo.

Baadhi ya ndugu hununua vifaa, nguo, na dawa kwa ajili ya matumizi ya nyumba ya Mungu, na kiongozi wa uongo anapoona vitu hivyo, yeye huvichunguza na kujichukulia nguo nzuri, viatu, na mifuko, na kuwaruhusu wengine kuchukua vitu vilivyobaki ambavyo wao wenyewe hawahitaji. Baradhuli wanaowaongoza wanapoona hili, wanasema, “Kiongozi wetu amechagua anachotaka—sasa, ni zamu yetu. Tukimaliza, tutavitupa vitu visivyo na thamani vilivyoachwa kwa ndugu na dada walio chini yetu.” Yeyote anayeangukiwa na vitu hivi, huyo ndiye anayevimiliki, na vitu vilivyobaki ambavyo hakuna mtu anayependa vinatupwa kando, na hakuna anayevilinda. Na kwa hivyo, vitu mbalimbali vya nyumba ya Mungu kwa kutaja tu vina nafasi za kulindwa, lakini kwa kweli, havilindwi hata kidogo—sehemu hizo ni mahali pa kutupa tu, bila mtu yeyote kuzisimamia. Wanatupa vitu mahali fulani na kuviache virundikane. Kuna nguo, viatu na soksi, dawa, na vifaa vya elektroniki, pamoja na bidhaa za kila siku na vyombo vya jikoni—ni mchanganyiko, wenye kila aina ya takataka ndani yake, na hata chakula cha watu na chakula cha mbwa huchanganywa. Ukiuliza ni nani anayesimamia vitu hivi na kama wao huvipanga; au kama kuna maagizo kuhusiana na vitu hivi, na jinsi vinavyohitaji kulindwa; au, ikiwa vitu hivi havihitajiki kwa kazi ya nyumba ya Mungu, kama ndugu na dada wanavihitaji—hakuna anayejua majibu. Ni jambo la kawaida kabisa kwa ndugu na dada kutojua, lakini viongozi na wafanyakazi pia hawana majibu ya maswali yoyote kati ya haya—wanakwepa kabisa kujumikia mambo haya, wakisema ama “Sijui,” au “Mtu anashughulikia hilo,” na hivyo kukupuuza wewe, na kuidanganya nyumba ya Mungu. Hili husababisha matatizo haya kutotatuliwa. Si vigumu kwa viongozi na wafanyakazi kupata watu wanaofaa wasimamie vitu mbalimbali vya nyumba ya Mungu, sivyo? Viongozi wa uongo hawafanyi hata kazi rahisi ya kumtafuta mtu mwaminifu wa kulinda vitu hivi ipasavyo, kuweka kumbukumbu nzuri na kuviweka katika mpangilio mzuri. Wao hufanya nini basi? Ndugu na dada wanapotoa nguo au mahitaji ya kila siku kwa ajili ya nyumba ya Mungu, na viongozi wa uongo wanapoona vitu hivi, wanawazunguka, kama kundi la mbwa mwitu wenye njaa wakila nyama pamoja. Wanajaribu mavazi yoyote yanayowafaa, wakirudia rudia, wakijichagulia vitu bila kikomo. Nyumba ya Mungu inaponunua mashine za aina tofauti na vifaa muhimu na vya gharama kubwa, wanakimbilia kujichagulia vilivyo vizuri kwanza. Kwa nini wanachagua vile vizuri? Wanafikiri kwamba kama kiongozi au mfanyakazi, wana haki za matumizi ya kibinafsi ya vitu vya nyumba ya Mungu. Chochote ambacho nyumba ya Mungu inatoa nacho, huwa wanachagua vitu bora kwanza. Hivi ndivyo wanavyoshughulikia vitu vya nyumba ya Mungu. Je, ni kufanya kazi? Je, hii si dhihirisho la viongozi wa uongo? Linapokuja suala la vitu vyenye tarehe za kuharibika—kwa mfano chakula na dawa—viongozi wa uongo hawajali. Hawatafuti wafanyakazi wanaofaa ili wasimamie, wala hawawaambii wafanyakazi, “Baadhi ya vitu hivi vina tarehe za kuharibika, kwa hivyo viweke kwenye rekodi mara moja. Harakisha kuvigawa kwa ndugu na dada kabla ya tarehe za mwisho wa matumizi, ili vitumike kwa busara—usingoje viharibike; usiache vipotee.” Viongozi wa uongo hawafanyi mambo haya kamwe. Kitu kinapoharibika, wanakitupa tu. Viongozi na wafanyakazi wanapofanya kazi katika nyumba ya Mungu, kwa uwazi kabisa, wanapaswa kuwa wasimamizi wa nyumba ya Mungu. Jambo la kwanza wanalopaswa kufanya ni kulinda kwa busara vitu vya nyumba ya Mungu, kuvilinda kwa uthabiti na kufanya uchunguzi sahihi katika suala hili. Hili pia ni jambo la msingi katika kazi ya nyumba ya Mungu, lakini viongozi wa uongo hawawezi hata kufanya kazi ya msingi kama hii. Je, wamechanganyikiwa, ni wenye ubora duni wa tabia, na wapumbavu—au je, mioyo yao haiko mahali pazuri? Ikiwa ni wapumbavu na waliochanganyikiwa, wanajuaje kujichagulia vitu vizuri? Kwa nini hawaachi vitu vyao wenyewe au kuwapa watu wengine kwa kawaida? Kwa nini hawaharibu au kuhasiri vitu vyao wenyewe? Na kwa nini huu ndio mtazamo wao kuelekea vitu vya nyumba ya Mungu? Ni wazi kwamba hawana maadili, na mioyo yao haiko mahali pazuri. Mara tu viongozi na wafanyakazi wanapopata hadhi, na kukutana na mawanda mapana ya kazi ya nyumba ya Mungu, wanapata fursa ya upendeleo ya kupata vitu mbalimbali vya kimwili na mali ya umma ya nyumba ya Mungu, na wao ndio wenye habari zaidi kuhusu vitu hivi. Na bado wanavipuuza, hawavilindi ipasavyo, na wanamruhusu mtu yeyote kuvitumia na kuvichukua, wanamruhusu yeyote aliye tayari kuvijali afanye hivyo, na ikiwa mtu hayuko tayari kuvijali na hana uwajibikaji, hajali, na hata akigundua kuwa mtu ana tatizo, hawalitatui. Hawa ni viongozi wa uongo. Katika hatua hii, tumehitimisha kwamba viongozi wa uongo, mbali na kuwa wenya ubora duni wa tabia na wasiobeba mzigo, pia mioyo yao iko mahali pabaya, na ni wenye tabia mbaya. Kwa kuwa viongozi hawa ni wenye ubora duni wa tabia na hawana uwezo wa kuelewa, kufanya kwao kazi mbaya katika kazi inayohusisha ukweli na kuingia katika uzima kunaeleweka. Na kwa kuwa wao ni wenye ubora duni wa tabia na hawana uwezo wa kufanya kazi, kufanya kwao kazi mbaya katika kazi inayohusisha utawala pia ni jambo ambalo linaweza kuvumiliwa. Lakini kutoweza kwao kufanya kazi inayohusisha kusimamia vitu mbalimbali vya nyumba ya Mungu—ambayo ndiyo kazi ndogo na rahisi zaidi—kunaonyesha jambo fulani kwa uwazi zaidi: Kwa baadhi ya viongozi wa uongo, tatizo lao si rahisi kama kuwa na ubora duni wa tabia na kutobeba mzigo, hata zaidi ni tabia yao duni na ubinadamu duni. Kupitia ushirika wetu kuhusu jukumu la kumi la viongozi na wafanyakazi, dhihirisho lingine la viongozi wa uongo limefunuliwa: Si tu kwamba ni watu wenye ubora duni wa tabia, wasiobeba mzigo, na wanaojishughulisha na starehe za kimwili—pia ni watu wenye tabia duni, na mioyo yao haiko mahali pazuri. Vitu visivyo vyao, hawavijali—hata hayawalindi. Umefanywa kuwa msimamizi wa nyumba ya Mungu, na bado unauuma mkono unaokulisha na huyalindi maslahi ya nyumba ya Mungu huku mkiishi kwa kuyategemea; unavitupa vitu vya nyumba ya Mungu pembeni, kana kwamba ni vya watu wa nje, na huvilindi, na unafikiri si jambo kubwa. Huku si kushindwa kutimiza majukumu yako—ni tatizo la ubinadamu wako, ni ukosefu mkubwa wa maadili! Kulinda vitu wanavyopaswa kuvilinda kwa namna mbaya, au kutovilinda, kunaonyesha kwamba viongozi wa uongo hawana ubinadamu, na kwamba mioyo yao haiko mahali pazuri. Hawawezi hata kulinda vitu vya nyumba ya Mungu vizuri, kwa hivyo ikiwa wangevigawa, je, wanaweza kufanya hivyo kwa busara? Wanashindwa hata kutenda kulingana na kanuni. Wanaona vitu vya nyumba ya Mungu vikitupwa ovyo, kuharibiwa, na kupotezwa, bila mtu yeyote mzuri wa kuvisimamia, na wanajua vizuri sana mioyoni mwao kwamba kufanya hivyo si sawa—lakini bado, hawashughulikii jambo hili. Hilo ni moyo wa mtu kuwa mahali pabaya. Je, wale watu wachafu, ambao mioyo yao iko mahali pabaya, wanaweza kutenga vitu mbalimbali vya nyumba ya Mungu kwa busara? Hawana uwezo wa kufanya hivyo—ukiwaachia wagawe vitu hivyo, watafanya mambo ambayo hayana maadili zaidi.

Katika shamba moja la kanisa linalofuga mbwa, mtu anayejukumikia kuwafuga anawajali sana watoto wa mbwa waliozaliwa. Alihofu kwamba watoto wa mbwa hawangeweza kupata lishe waliyohitaji, kwa hiyo aliomba mayai ya ogani ili mbwa wale. Kiongozi wa uwongo pale alitia sahihi ombi hilo mara moja; hakuwaza jinsi mayai ya ogani yalivyo haba. Hakuna hata ya kutosha watu kula, basi kwa nini awape mbwa? Je, hii si njia ya kipumbavu ya kushugulikia jambo hili? Je, tabia ya namna hii ya kiongozi huyo wa uwongo ni ipi? Je, inapaswa kuainishwaje? Je, utendaji huu wa kiongozi huyo wa uwongo sio wa kipumbavu? Anachokisema yule kiongozi wa uwongo wakati wote, kila anapoufungua mdomo wake, ni mafundisho yanayolingana na mapendeleo ya watu, lakini kwa kweli, haelewi hata kidogo kanuni za ukweli, basi jambo linapotendeka, wanalisogea na kulishughulikia kulingana na mawazo, mapendeleo, na matakwa ya binafsi ya binadamu—na hatimaye anakamilisha kufanya jambo kama hili la kuudhi kama vile kuwalisha mbwa mayai ya ogani. Je, ugawaji wa namna hii wa vitu vya nyumba ya Mungu na kiongozi huyo wa uwongo unazingatiwa kuwa kwa busara (Hapana.) Je, kwa nini hawezi kutimiza ugawaji wa busara? Kwa juujuu, inaonekana kiongozi huyo wa uwongo alikuwa anaingilia kati, anawajibika, na anafuatilia hata jambo hili dogo sana, na alikuwa na sababu kubwa na msingi wa kuunga mkono ombi hili—lakini, je, alikuwa akitenda kulingana na kanuni? Je, alikuwa akitenda kufuatana na kanuni zinazohitajika na nyumba ya Mungu? Hapana. Kwa hiyo, kwa kuangalia asili ya hiki kitendo chake, ni tendo jema ama tendo ovu? Je ni timilisho la jukumu lake ama kutowajibika? Ni kutowajibika—ni kukosa msimamo, ni kufanya mambo maovu kwa kutojali! Kwa sababu ya jambo hili, je, unaona nini kuwa kiini cha ubinadamu wa kiongozi huyu wa uwongo? Je, sio ufahamu uliopotoshwa na kutumia kanuni bila kufikiri? Kile anachosema kwa kila pumzi ni mafundisho sahihi, na kinaonekana kana kwamba hakuna hata kifungu kisicho sahihi ndani yake, lakini kwa kweli, yamepotoshwa. Mtu kama huyo anajifanya wa kiroho na ana ufahamu uliopotoka—yeye ni mtu asiye na thamani anayekosa ufahamu wa kiroho. Tumetaja hivi punde kwamba ubinadamu wa viongozi wa uwongo ni kwamba wana hulka duni na mioyo yao iko mahali pabaya. Wanakosa kanuni inapofika wakati wa kugawa vitu vya nyumba ya Mungu, na wanavigawa bila kufikiri, jambo linaloonyesha kwamba viongozi wa uwongo wamepotoshwa katika ufahamu wao na kutumia kanuni bila kufikiri, na kwamba hawana maadili katika matendo yao—wanatenda tu bila kufikiri na bila mpango maalum. Viongozi wa uwongo wanaonekana kwa nje kuwa wakarimu na wema sana, huku kwa kweli huu ni ukarimu na wema wa uwongo. Kwa mfano, mbwa jike alipozaa watoto wa mbwa, mtunza mbwa alisema anapaswa kuwapa mbwa blanketi jipya lililotengewa watu. Kisha mtu fulani akasema, “Itasikitisha kuwapa mbwa blanketi jipya—itakuwa vyema zaidi kuwapa ndugu na dada badala yake, na kuwapa wanyama blanketi kuukuu tunayobadilisha.” Je, unaonaje kuhusu pendekezo hili? Kugawa vitu vipya kwa watu na vitu vya zamani kwa wanyama ni jambo la busara kabisa. Hii ndiyo kanuni; huu ni ugawaji wa busara. Je, viongozi wa uwongo wanashughulikia mambo kama haya vipi wanapokumbana nayo? Baada ya kusikia hili, kiongozi wa uwongo pale alitafakari: “Wanyama hawapati kamwe kutumia vitu vipya. Kila wakati wanatumia wakati vitu vya zamani, vitu vichafu. Sisi watu daima tunapata kutumia vitu vipya. Maneno ya Mungu yamesema kwamba wakati mwingine sisi si wazuri hata kama nguruwe au mbwa. Kwa hiyo, msipigane na nguruwe na mbwa juu ya vitu. Huko ni kukosa ubinadamu.” na hivyo, anaishia kuwapa blanketi mpya wanyama hao. Watu kule huenda hawakupoteza kwa kutumia ya zamani, lakini jinsi jambo hili lilivyoshughulikiwa linatoa mfano kweli wa suala hilo. Je, kiongozi wa uwongo alihusika kivipi katika jambo hili? Je, mnaweza kusema kwamba watu wa kawaida wanaweza kulifanya jambo kama hilo? (Hapana.) Je, ni watu wa namna gani, basi, wangeruhusu mambo yafikie hatua hii wakilishughulikia jambo hili? (Watu wa kipumbavu ambao hawana akili ama fikira za watu wa kawaida.) Majibu haya yote ni sahihi—watu hao hawana maana kabisa. Watu wa kawaida wanapokumbana na jambo kama hili, wanajua jinsi ya kulishughulikia kwa busara, lakini viongozi wa uwongo, wanaojifanya kuwa wa kiroho wenye ufahamu uliopotoka hawajui jinsi ya kulishughulikia. Namna yao ya kulishughulikia jambo hilo pia inaonekana kuwa na msingi, na pia inaonekana kubaliana na kanuni za nyumba ya Mungu, na inaungwa mkono na sababu nyingi zenye uthibitisho wa busara—lakini wanatoka katika sehemu hiyo kuisikia bila kujua wacheke au walie, ni jambo la kuchekesha sana. Inakuwaje kwamba hawawezi hata kuelewa mantiki rahisi na dhahiri? Je, wanaishiaje kulishughulikia kwa njia potovu hivyo? Linakera sana. Ukiwafanya watende kama wasimamizi, watawafanya mbwa wawakamate panya, paka walinde nyumba, na nguruwe vitandani—kila kitu kitavurugika. Je, viongozi wa uwongo wanaweza kugawa kwa busara vitu mbalimbali vya maada vya nyumba ya Mungu? (Hapana.) Ni watu wa aina tofauti, waliovurugika, na wapumbavu. Kando na wale viongozi wa uwongo wenye ufahamu uliopotoka hasa na mioyo yao mahali pasipostahili, wengi wa viongozi wa uwongo pia hufanya machafuko na mchanganyiko wa aina hii ya kazi, ingawa wana ubora wa tabia kiasi na hawajapotoshwa katika ufahamu wao. Hawawezi hata kutimiza majukumu madogo zaidi wanayopaswa kutimiza. Kwa hivyo, unapowauliza kuhusu kazi hii, jibu lao huwa ni lile lile kila mara: “Fulani-na-fulani anaifanya kazi hiyo. Fulani-na-fulani anajua. Ukiwa na maswali yoyote, itabidi niende nimuulize fulani-na-fulani.” Na huo utakuwa mwisho wa kusikia juu ya kazi hiyo. Huu ndio udhihirisho ambao viongozi wa uwongo huonyesha wanapofanya kazi hii.

Linapokuja suala la kazi ya kugawa vitu mbalimbali vya maada vya nyumba ya Mungu, viongozi wa uwongo hawawezi tu kufanya hivi kulingana na kanuni zinazohitajika na nyumba ya Mungu, pia wanaruhusu hisia zao binafsi, mapendeleo, na tamaa zao nyingi, pamoja na ufahamu wao binafsi kuchanganyika katika hili. Wanafanya mchanganyiko na machafuko ya kazi hii, bila kanuni za kuzungumzia hata kidogo. Kwa hivyo, kiongozi wa uwongo anaposimamia vitu mbalimbali vya nyumba ya Mungu, mara nyingi hutukia, katika hali ambapo hakuna mtu anayejua kinachoendelea, kwamba vitu vinaharibiwa, vinatumiwa vibaya bila sababu, au kwamba vitu vinapotea na idadi hazilingani. Vitu vingine vinachukuliwa na watu binafsi kwa matumizi yao binafsi, bila wao kunukuu au kuripoti hili. Viongozi wa uwongo hawawezi hata kusimamia sehemu rahisi kama hii ya mambo ya jumla kufanya vizuri. Wanafanya machafuko katika kazi hii, lakini bado wanahisi kuwa watulivu, wakifikiri kwamba wamefanya kazi nyingi. Viongozi wa uwongo kamwe hawafanyi ukaguzi wa mara kwa mara, matengenezo, na utunzaji wa vitu mbalimbali vya maada vya nyumba ya Mungu; moyoni, hawajali hata kidogo kuhusu vitu hivi. Tuseme kwamba uwaulize, “Je, kuna mtu yeyote anayeshughulikia matengenezo na utunzaji wa vifaa hivi? Je, kumekuwepo na visa vya uharibifu katika kupata vipuri wakati wa kuvitengeneza? Au kwa mtu yeyote aliyetumia fedha kupita kiasi au kutapeliwa? Je, kuna mtu yeyote aliyewajibishwa baada ya matukio hayo? Je, kuna yeyote aliyetozwa faini au kupewa onyo?” Viongozi wa uwongo hawawezi kujua wala kujali lolote kati ya haya. Iwe pesa zilitumiwa kinyume cha sheria kununua vitu kwa ajili ya nyumba ya Mungu, iwe kuna yeyote ameteuliwa kusimamia vitu hivyo baada ya kununuliwa, kama vitu vilivyonunuliwa vinafaa na kama vinaweza kutumiwa kwa njia inayofaa, na, ikiwa sivyo, kama vilirudishwa au kubadilishwa ndani ya muda uliowekwa—hawajui lolote kati ya hayo. Ni wajinga sana—hawajui chochote. Kitu pekee ambacho viongozi wa uwongo wanawaza kuhusu ni jinsi ya kuhubiri mafundisho kwenye mikutano kuwafanya watu wawatukuze; hawana uwezo wa kufanya kazi linapofikia suala maalum la usimamizi wa vitu, wala hawana mtazamo wowote kuhusu jambo hili. Hawajui kwamba hii ni kazi wanayopaswa kuwa wanafanya, wala hawajui jinsi ya kuifanya. Maoni ambayo viongozi wa uwongo wanachukua juu ya vitu vya nyumba ya Mungu ni kwamba ni vya kila mtu, kwa hivyo yeyote ambaye angependa kutumia kitu anaweza kufanya hivyo, na yeyote anayehitaji kitu anaweza kukichukua au aombe kutoka kwa watu wa ngazi ya juu—kwamba hii ni haki ya kila mtu, na kwamba vitu vya nyumba ya Mungu havipaswi kuwa chini ya usimamizi au udhibiti wa mtu binafsi. Kwa hivyo, mtu akivunja au kupoteza mashine, hawajali, na mtu akiomba kununua kitu, hawajali ikiwa ni ghali au nafuu. Ukweli ni kwamba nyumba ya Mungu ina kanuni kuhusiana na mambo haya. Maadamu viongozi na wafanyakazi wanatimiza majukumu yao na wanafanya uhakiki ufaao kulingana na kanuni za nyumba ya Mungu, hasara na uharibifu huo wote unaweza kuepukwa. Hata hivyo viongozi wa uwongo hawafanyi kazi hii rahisi ambayo inaweza kuzuia hasara. Je, si wanakula tu chakula cha nyumba ya Mungu bure? Je, si wanadoea bure? Je, huu si udhihirisho maalum wa “uwongo” wa viongozi wa uwongo? Je, mtawashughulikia vipi viongozi kama hao, mkikutana na mmoja? (Kwa kumtimua.) Kumtimua tu, na hakuna lolote zaidi? Je, hamfai kumfundisha jambo moja au mawili? “Mashine hiyo iliwekwa hapo, na ikapata unyevunyevu, na hakuna mtu aliyeiangalia kwa siku kadhaa. Haijulikani ikiwa umeme bado unafanya kazi, au ikiwa panya wametafuna nyaya. Kwa nini hujishughulishi na vitu hivi? Kompyuta ninayotumia imeharibika na inahitaji irekebishwe. Itachelewesha kazi ikiwa haitarekebishwa. Lakini nimetuma ombi kwako mara nyingi kwa ajili ya hiyo, kwa nini hujazingatia? Unajishughulisha na nini bila kufikiri siku nzima, kama kuku aliyekatwa kichwa? Wakati kiongozi kama wewe anategemewa kufanya kazi, unachelewesha kazi yote, na mashine na vitu vyote vinaharibiwa kwa mkono wako. Hutunzi au husimamii vitu mbalimbali vya nyumba ya Mungu. Hustahili kuwa kiongozi—Fanya upesi na ujiuzulu!” Je, ni sawa kumkaripia namna hii? (Ndiyo.) Je, ni kitu gani kinachomilikiwa na mtu anayethubutu kuwakaripia viongozi na wafanyakazi? Lazima kwanza awe jasiri, na lazima awe na hisia ya haki. Wengine wanaweza kusema, “Singethubutu kuwakaripia viongozi na wafanyakazi. Ni maofisa, na mimi ni askari tu, nafasi yangu ni ya chini sana kuliko yao. Wana ukweli na wanaweza kuhubiri mahubiri. Sina uwezo wa kitu chochote, na siko katika nafasi ya karipiakuwakaripia.” Je, haya si mantiki ya mshenzi? (Ndiyo.) Kwa hivyo, je, mngewezaje kumkaripia kiongozi wa aina hii, basi? “Ikiwa unaweza kufanya kazi hii, basi jaribu uwezavyo kuifanya, na uifanye kulingana na kanuni za nyumba ya Mungu. Chochote unachopanga ili tufanye, tutatii. Lakini kama hujaribu uwezavyo kufanya kazi hii, usipoifanya kulingana na kanuni za nyumba ya Mungu, hutawahi kutufanya tukusikilize! Zaidi ya hayo, ikiwa hufanyi kazi yoyote ya kweli, tuna haki ya kukutoa kwenye nafasi yako na kukuondoa! Jidhuru, ikiwa unataka kumdhuru mtu—usijaribu kutudhuru sisi sote.” Je, mngethubutu kuwakaripia namna hii (Ndiyo.) Unasema hivyo sasa, je, mngeweza kweli, wakati utakapofika kufanya hivyo? Kwa ujumla, Pamoja na mambo yanayogusa kanuni za kweli na mambo muhimu, hamthubutu kuzungumza kwa kawaida, kwa kuhofia kwamba ukosefu wa ufahamu, na uwazi katika kuzungumza, kunaweza kumaanisha kwamba mnatoa tu hukumu kwa viongozi na wafanyakazi na kusababisha usumbufu. Lakini mnapaswa kuwa na uwezo wa kufahamu suala la kusimamia vitu vya maada; mnapaswa mjifunze ufahamu katika jambo hili na mpate kufahamu kanuni zake.

Kulikuwa na mtu ambaye alikuwa akisimamia mavazi katika timu ya utengenezaji filamu. Alikuwa mtundu katika matendo yake, na kila mara akibadhiri vitu vya nyumba ya Mungu kisirisiri. Alipotoka katika timu ya utengenezaji filamu, alichukua baadhi ya vitu, na ukaguzi wa baadaye wa akaunti ulionyesha kwamba pesa nyingi alizopokea hazikuwa sawa. Zaidi ya hayo, ingawa hakuwa akifanya kazi, alikuwa na pesa, na pia alikuwa amenunua vitu vingi vya hali ya juu. Watu wengi walikuwa wamembembeleza alipokuwa katika timu ya utengenezaji filamu, na wote walitaka wawe na uhusiano mzuri na yeye, ili walipohitaji nguo, wangetakiwa tu kuomba, naye angewapa. Ikiwa mtu alikuwa na uhusiano mbaya naye, hata hangempa nguo ambazo alipaswa kupata. Hili ni tatizo gani? Ni tatizo na ufanyakazi wa usimamizi. Sehemu yake ni kwamba alikuwa akibadhiri vitu hivi yeye mwenyewe; sehemu nyingine ilikuwa kwamba hakugawa vitu vya nyumba ya Mungu kulingana na kanuni, lakini badala yake alifuata hisia zake, mapenzi yake mwenyewe, na mahusiano yake. Kwa mujibu wa kanuni, mtu huyu alipaswa atakaswe. Hili lilikuwa tatizo dhahiri. Kiongozi wa uwongo hakufanya hivyo tu, bali alimchukulia kuwa mtu mwema na akampangia kwenda mahali pengine afanye wajibu wake. Je, huku hakukuwa kuongeza kosa? Una maoni gani kuhusu jinsi kazi hii ilivyofanywa? Je, ililingana na kanuni? Je, kiongozi huyu alitimiza majukumu ambayo viongozi na wafanyakazi walipaswa kutimiza? (Hapana.) Tukiweka kando kwa sasa ni faida gani ambayo kiongozi angeweza kupata kwa kumshughulikia mtu huyo kwa njia hii—kuamua tu kutoka kwa jinsi alivyolishughulikia jambo hilo, asili ya jambo hili ilikuwa gani? Ilikuwa ni ile ya kumhifadhi mtu mwovu kulingana na hisia, na sio kumshughulikia kulingana na kanuni za nyumba ya Mungu. Kwa hiyyo, ili kuunganisha hilo na kipengele cha kumi cha majukumu ya viongozi na wafanyakazi, ni kosa gani ambalo kiongozi na mfanyakazi wa aina hii anafanya katika kushughulikia vitu mbalimbali vya maada vya nyumba ya Mungu? Je, kiongozi huyu alitimiza majukumu yake? Je, kushughulikia kwake kwa jambo hilo kulitegemea kulinda vitu vya nyumba ya Mungu? Hakika haikuwa hivyo. Hakuchukulia kwa uzito vitu vya nyumba ya Mungu, hata akapuuza akiruhusu vitu hivi viharibiwe au kuchukuliwa na mtu mwovu. Je, hivyo ndivyo angeishughulikia ikiwa vitu vyake mwenyewe vingeharibiwa au kuchukuliwa mikononi mwa watu wengine? Hapana—basi angewaza juu ya kulipiza kisasi na fidia. Kwa hivyo, kwa nini hakushughulikia vitu vya nyumba ya Mungu kwa njia hiyo? Hata alisema, “Anaweza kuchukua vitu vichache, akipenda—hachukui kiasi hicho. Anaweza kubadhiri vitu hivi kidogo, akipenda—ni nani asiye na tamaa kidogo ya kufanya hivyo? Kiasi kidogo anachobadhiri kina umuhimu gani? Si kana kwamba wengine wanapata kidogo.” Huu ni mtazamo wa aina gani? Je, huu ndio mtazamo ambao viongozi na wafanyakazi wanapaswa kuwa nao kuhusu vitu vya nyumba ya Mungu? (Hapana.) Si wanauma mkono unaowalisha? Na mwishowe walitoa mantiki gani? “Mwacheni abadhiri vitu hivyo—hakuna haja ya sisi kupatanisha hesabu hizi naye. Je, fedha na vitu hivyo vidogo vinajumlisha nini? Wapinga Kristo wanabadhiri zaidi ya hiyo. Ubadhirifu wake wa vitu hivyo ni kati yake na Mungu—ni shughuli yake jinsi atakavyotoa hesabu mbele za Mungu, wakati utakapofika. Hilo halina uhusiano wowote nasi.” Je, ni mawazo na hisia gani mnapata baada kumsikia kiongozi akisema jambo kama hilo? Yeyote aliye na hisia zozote za haki, mwenye ufahamu mdogo wa dhamiri, angelia kindani akisikia maneno haya, na angehisi kuvunjika moyo na kusikitishwa, hata kama angekuwa mfuasi wa kawaida tu, sembuse kama angekuwa kiongozi au mfanyakazi! Kiongozi wa uwongo wa aina hii anafurahia neema na ulinzi wa Mungu sana, na ukweli Wake mwingi sana, lakini bado ana mtazamo wa aina hii wa kutojali kuhusu vitu vya nyumba Yake. Je, ana ubinadamu? Je, anafaa kuwa kiongozi au mfanyakazi? (Hapana.) Mara tu mtu kama huyo ametimuliwa, je, anastahili kuwa kiongozi au mfanyakazi katika wakati ujao? (Hapana—ubinadamu wake ni duni.) Je, ubinadamu wake duni unajidhihirikaje? (Katika kutotetea kwake masilahi ya nyumba ya Mungu.) Je, ni tendo gani maalum ambalo kwalo hatetei masilahi ya nyumba ya Mungu? Ni nini kiini cha udhihirisho huu maalum? Mioyo ya watu kama hawa haiko mahali panapostahili na ni wenye tabia duni; wanazungumza vizuri sana, lakini hawafanyi chochote cha kweli. Watu kama hao kamwe wasiwe viongozi na wafanyakazi. Wale ambao mioyo yao haiko mahali panapostahili si wapenda ukweli, bali wananuia tu kujinufaisha wao wenyewe; wale ambao mioyo yao haiko mahali panapostahili hawafikirii kamwe kuhusu watu wateule wa Mungu, na hawatetei kamwe kazi ya kanisa au masihali ya nyumba ya Mungu.

Jambo la kwanza la msingi ambalo viongozi na wafanyakazi wanapaswa kufanya ni kuweka ulinzi ufaao juu ya vitu mbalimbali vya maada vya nyumba ya Mungu, wafanye ukaguzi ipasavyo na walinde nyumba ya Mungu, bila kuruhusu vitu vyovyote viharibiwe, vipotezwe, au vichukuliwe na watu waovu. Hiki ndicho kiwango cha chini wanachopaswa kufanya. Mara tu unapochaguliwa kama kiongozi au mfanyakazi, nyumba ya Mungu inakutazama wewe kama mtumishi Wake: Wewe ni wa tabaka la uwongozi, na wajibu unaobeba ni mzito kuliko ule wa wengine. Una jukumu kubwa. Ndiyo maana kila mtazamo wako, kila tendo lako, kila mpango wako wa kushughulikia masuala, na kila mbinu yako ya kutatua matatizo, yote yanahusisha masihali ya nyumba ya Mungu. Usipozingatia hata masilahi ya nyumba ya Mungu au kuyatia moyoni, hustahili kuwa mtumishi wa nyumba Yake. Je, huyu ni mtu wa aina gani? Kwa nini hafai kuwa mtumishi wa nyumba ya Mungu? Miongoni mwa viongozi wa uwongo, kuna wengine ambao si wenye ubora duni wa tabia tu—tatizo lao kubwa ni kwamba hawabebi mzigo wowote; hawajui jinsi ya kufanya kazi, lakini hawatafuti ukweli, na hawana uwezo wa kutimiza hata majukumu madogo ambayo mtumishi anapaswa kutimiza. Hawana dhamiri wala busara. Hii ni kwa sababu mioyo yao haiko mahali panapostahili, wana tabia duni, na ni wabinafsi na waovu; hawaitetei kazi ya kanisa hata kidogo, lakini mara nyingi wanaharibu na kusaliti masilahi ya kanisa, wakipata fadhila za watu na kudumisha uhusiano wao na watu wengine kwa gharama ya kuyadhuru masihali ya kanisa. Wanaruhusu vitu vya maada vya nyumba ya Mungu, kuvunjwa, kuharibiwa, kupotea, au hata kuchukuliwa mikononi mwa watu waovu, na hawajali kuhusu hili hata kidogo, au kuhisi hata kidogo kuwa na deni au hatia kuhusu hili. Kwa hivyo, linapokuja suala la kuwachagua viongozi na wafanyakazi, tukitazama hili kutoka kwa taswira ya ubinadamu, ni jambo gani la msingi zaidi wanalopaswa kuwa nalo? Ni lazima wawe na dhamiri na hisia ya haki, na nia zao zinapaswa kuwa zinazofaa. Ubinadamu wao lazima kwanza upite kipimo. Haijalishi ni uwezo kiasi gani wa kazi walio nao, au kiwango gani cha ubora wa tabia walicho nacho, watu wa aina hiyo watafikia kiwango kama watumishi ikiwa watatumika kama wasimamizi. Angalau, wataweza kutetea masilahi ya nyumba ya Mungu na masilahi ya kawaida ya ndugu na dada. Hawatayasaliti kabisa masilahi ya ndugu na dada, wala yale ya nyumba ya Mungu. Wakati masilahi ya nyumba ya Mungu na ndugu na dada yanapokaribia kupata madhara au uharibifu, watakuwa wamelifikiria kabla, na watakuwa wa kwanza kusonga mbele na kuwalinda, hata kama kufanya hivyo kutaathiri usalama wao wenyewe, au kuwahitaji walipe gharama au kuteseka. Yote haaya ni mambo ambayo watu wenye dhamiri na busara wanaweza kufanya. Viongozi na wafanyakazi wengine wa uwongo hukimbilia kutafuta mahali salama pa kujificha wanapokabiliwa na hali hatari, lakini wakiwa na vitu muhimu vya nyumba ya Mungu—vitabu vya maneno ya Mungu, simu za mkononi, kompyuta, na kadhalika—hawavijali wala kuviulizia. Ikiwa wangekuwa na wasiwasi kuhusu jinsi kukamatwa kwao kungeathiri uhalisi wa kazi ya kanisa, wangeweza kuwatuma wengine wayashughulikie mambo haya—lakini viongozi hawa wa uwongo wanajificha tu kwa ajili ya usalama wao wenyewe. Wana hofu ya kufa, na ili kuhakikisha usalama wao wenyewe, hawafanyi wawezavyo. Kwa hivyo kuna matukio mengi ambapo uzembe wa viongozi wa uwongo, kutotenda, na kutowajibika kunasababisha vitu mbalimbali vya nyumba ya Mungu na matoleo kwa Mungu kuporwa na kuchukuliwa na joka kuu jekundu wakati hali hatari zinapotokea, jambo ambalo husababisha hasara kubwa. Wakati hali hizo zimetokea tu kanisani, wazo la kwanza la viongozi na wafanyakazi linapaswa kuwa kuweka vifaa na vitu vya maada vya nyumba ya Mungu mahali panapostahili, ili kuvikabidhi kwa watu wanaofaa kwa ajili ya usimamizi; joka kuu jekundu lazima lisiruhusiwe kabisa kuvichukua. Lakini viongozi wa uwongo hawawazii mambo kama hayo kamwe; hawaweki masilahi ya nyumba ya Mungu kwanza, badala yake wao huweka usalama wao binafsi kwanza. Kushindwa kwa viongozi wa uwongo kufanya kazi ya kweli mara nyingi husababisha vitu mbalimbali muhimu vya nyumba ya Mungu kupata hasara au uharibifu. Je, huu si uzembe mkubwa katika jukumu kwa upande wa viongozi wa uwongo? (Ndiyo).

Kuhusu kipengele cha kumi cha majukumu ya viongozi na wafanyakazi, ni dhihirisho gani kuu la viongozi wa uwongo tunalolifichua? Mtazamo wa viongozi wa uwongo kuelekea vitu vya maada vya nyumba ya Mungu ni wa kutojali na kutojali; hawafuati kanuni, bali wanagawa vitu hivyo bila mpangilio, kwa kuzingatia mawazo na mapendeleo yao wenyewe. Wanaposimamia mambo, vitu vya nyumba ya Mungu mara nyingi huathiriwa na uharibifu na upotevu mkubwa au mdogo, ambao husababisha hasara kwa kazi ya nyumba ya Mungu. Hili ndilo dhihirisho kuu la viongozi wa uwongo. Viongozi wa uwongo hawawezi hata kushughulikia kazi hii moja, rahisi ya mambo ya jumla; hawawezi hata kufanya hivyo au kufanya vizuri—wanaweza kufanya nini, basi? Kwa hivyo, unapoona watu kama hao wanatenda kama viongozi, unaweza (pl) kukagua na kusimamia kazi zao. Ikiwa watafanya fujo katika sehemu hii moja ya kazi ya mambo ya jumla, bila kufanya hata kile wanachoweza, na bila kutafuta watu wengine wanaofaa kufanya kazi hiyo wanapokosa muda, basi viongozi kama hao wanapaswa kufukuzwa na kuondolewa kwenye nafasi zao mara moja. Nyumba ya Mungu haitawatumia kamwe. Je, hili linafaa? (Ndiyo.) Kwa nini? Mtu ambaye moyo wake hauko mahali panapostahili, ambaye ufahamu wake umepotoshwa, na ambaye anatenda tu kulingana na hisia zake na tamaa zake za ubinafsi, za msingi na tamaa, si wa kuaminika. Je, mtu asiyeaminika anaweza kufanya kazi gani vizuri? Je, ni wajibu gani wanaoweza kufanya vizuri? Je, wana uwezo wa kufanya kazi kwa uaminifu? (Hapana.)

Kupitia ushirika wa leo kwenye kipengele cha kumi cha majukumu ya viongozi na wafanyakazi, je, sijaweka wazi kanuni na viwango vingine vinavyohitajika kwa viongozi na wafanyakazi? Kinachohusika hapa si swala la ubora wa tabia, wala sio swali la uwezo wa kufanya kazi, bali ni swali la ubinadamu. Chunguza watu wanaohudumu kama viongozi na wafanyakazi, au wale ambao kanisa linawasitawisha, na uone kama kuna wowote miongoni mwao ambao wana ubinadamu duni na ambao mioyo yao haiko mahali panapostahili, ambao ubinadamu wao ni sawa na ule wa viongozi wa uwongo waliogawanywa katika kipengele cha kumi. Ikiwa kweli utapata viongozi na wafanyakazi kama hao, unapaswa kuwafukuza, na ni sharti ukumbuke kamwe kutowachagua watu wa aina hiyo kama viongozi, na kamwe kutowasitawisha watu wa aina hiyo kuwa viongozi na wafanyakazi. Ikiwa watu wengine hawaelewi ubora wa ubinadamu wa watu hao na wawachague, waripoti mara moja. Usiwape nafasi ya kuwa viongozi na wafanyakazi. Watu hao hawawi viongozi na wafanyakazi kufanya kazi ya kweli, bali kuharibu kazi ya kanisa. Ikiwa watakuwa viongozi, vitu mbalimbali vya maada vya nyumba ya Mungu vitaharibika tu baada ya hili. Je, mko radhi kuyaona matokeo kama haya? (Hapana.) Kwa hivyo, je, mnapaswa kuwatendeaje watu kama hao, basi? Ikiwa kwa sasa wanahudumu kama viongozi, waripoti na muwaondoe kwenye nyadhifa zao. Kama hawajachaguliwa, basi mwambie kila mtu: “Mtu huyu si mzuri. Msimchague, chochote mtakachofanya; kitakuwa na madhara kwa kanisa”. Na kama watu wamehadaiwa na kupotoshwa katika kuwachagua, lazima mjulishe kila mtu mara moja: “Tulifanya jambo baya leo. Tulimchagua mtu mwenye ubinadamu duni, ambaye moyo wake uko mahali pasipostahili, kama kiongozi wetu. Sasa kwa kuwa tumefanya hivi, masihali ya nyumba ya Mungu yatapata hasara na madhara. Tunapaswa tuwaondoe kutoka nyadhifa zao mara moja, ili kulinda maslahi na vitu mbalimbali vya maada vya nyumba ya Mungu zisiharibiwe. Hatupaswi tuwaache wafanikiwe na mpango wao.” Je, hili ni jambo linalofaa kufanywa? (Ndiyo.)

Wale walioteuliwa kama viongozi na wafanyakazi wanapaswa kuwa na ubora wa tabia na uwezo wa kufanya kazi; sasa pia kuna mahitaji ya ubora wa ubinadamu wao. Mnasemaje, je, ndivyo hali ilivyo kwamba watu wengi hawatimizi vigezo vya kuwa viongozi na wafanyakazi? Ni lipi kati ya haya matatu ndilo muhimu zaidi? (Ubinadamu.) Na pili? (Uwezo wa kazi.) Baada ya hapo? (Kama wana ubora wa tabia au la.) Utaratibu huo ni sahihi kabisa. Unapochagua viongozi wakati ujao, wapime kulingana na utaratibu huu. Watu wangine husema, “Kuna tatizo na utaratibu huu. Tuseme kwamba ubinadamu unakuja kwanza, na kuna baadhi ya watu ambao wana ubinadamu lakini wenye ubora duni wa tabia, na ikiwa watachaguliwa kama viongozi, hawataweza kufanya kazi yoyote ya kweli—je, bado ni sawa kuzingatia ubinadamu wa watu wakati huo?” Ubinadamu wa watu ni wa muhimu sana, na ni jambo la kwanza unalopaswa kuangalia, lakini si jambo pekee la kuzingatia unapochagua viongozi na wafanyakazi. Ikiwa ubinadamu wa mtu unafikia kiwango, kinachofuata angalia uwezo wake wa kufanya kazi. Iwapo hana uwezo wa kufanya kazi, na hawezi kufanya kazi yoyote ya kweli, unaweza kumwomba afanye kazi isiyozidi uwezo wake. Iwapo ana ubinadamu mzuri, na ana uwezo wa kubeba kazi na anajaribu awezavyo kuifanya vyema, na ni mtu mwenye kuaminika, na nyumba ya Mungu haina haja ya kuwa na shaka kumtumia, na anaadilisha, anasaidia, na ni wa msaada kwa akina ndugu na dada wengi kabisa, basi anafikia kiwango kinachohitajika. Ikiwa ana ubora duni wa tabia na hana uwezo wa kufanya kazi, au ikiwa ni wastani tu kulingana na uwezo wake wa kufanya kazi, mwelekeze afanye kazi rahisi au kazi moja. Ikiwa ana ubora mzuri wa tabia na uwezo mkubwa wa kufanya kazi, anaweza kufanya kazi fulani muhimu au kazi kadhaa tofauti. Je, huwezi hata kupanga matayarisho ya namna hii? Ikiwa ana ubinadamu duni na moyo wake hauko mahali panapostahili, basi haijalishi uwezo wake wa kufanya kazi ni mkubwa kiasi gani, je, ataweza kufanya kazi hiyo vizuri? (Hapana.) Iwapo angesimamia kampuni au wafanyakazi wachache, kuna uwezekano hilo lisiwe tatizo—lakini ni masuala yapi yanayoweza kutokea iwapo angeombwa asimamie vitu mbalimbali vya maada vya nyumba ya Mungu? Kwanza, hangesimamia kabisa vitu hivyo au kuyashughulikia mambo kulingana na kanuni zinazohitajika na nyumba ya Mungu. Moyo wake hauko mahali panapostahili, hapendi ukweli, na hakuna chochote ila hila ndani ya moyo wake, si kitu isipokuwa dhana na mawazo maovu, hivyo kila anapotenda, anafanya hivyo kulingana na mapendeleo yake mwenyewe, na kwa kuzingatia masilahi yake mwenyewe, si kwa kuzingatia kanuni za ukweli, wala kwa haki. Anazingatia tu kile anachopoteza au kupata, na hafikirii kanuni zinazohitajika na nyumba ya Mungu—na hivyo amekusudiwa kushindwa katika kazi ya viongozi na wafanyakazi. Je, hili limeamuliwa na nini? Linaamuliwa na ubora wa ubinadamu wake; halijaamuliwa na uwezo wake wa kufanya kazi. Na kwa hivyo, unapopima kama mtu fulani ni mwema au duni, na kama anafikia viwango vya nyumba ya Mungu kwa ajili ya uteuzi wa viongozi na wafanyakazi, kwanza angalia ubinadamu wake: Ikiwa ubinadamu wake ni wa kutegemewa na unafikia kiwango kinachostahili, kinachofuata fikiria kama ana uwezo wa kufanya kazi na ana mzigo; kisha zingatia vipengele vingine.

Hiki ni kipengele cha kumi cha majukumu ya viongozi na wafanyakazi. Hii ni zaidi au chini ya kile kilichochambuliwa katika kipengele cha kumi cha maonyesho mbalimbali ya viongozi wa uwongo. Mtu anaweza kuona katika mtazamo na maonyesho ambayo viongozi wa uwongo wanashughulikia vitu vya maada vya nyumba ya Mungu, kwamba wengi wao hawana dhamiri na busara, kwamba wao wana ubinadamu duni sana na hawawajibiki—unaweza kusema mioyo yao iko mahali pasipostahili. Je, sasa hatuna ushahidi mmoja zaidi ambao unaweza kutumika kuamua kwamba mtu fulani ni kiongozi wa uwongo? Viongozi wengine wa uwongo hawawezi kufanya kazi kwa sababu wana ubora duni wa tabia, na kwa sababu wao ni vipofu na hawana ufahamu kuhusu mambo. Wengine hawafanyi kazi ya kweli kwa kuwa mioyo yao haiko pahali panapostahili, na wapo kwa ajili ya manufaa yao pekee—hawatetei masihali ya nyumba ya Mungu, na hawajali ikiwa watu wateule wa Mungu wanaishi au kufa. Kila aina ya kiongozi wa uwongo lazima atimuliwe na aondolewe haraka iwezekanavyo, ili kuzuia kucheleweshwa kwa kazi ya nyumba ya Mungu na madhara kwa watu Wake wateule.

Majukumu ya Viongozi na Wafanyakazi (12)

Katika mkutano wetu uliopita, tulishiriki juu ya kipengele cha kumi cha majukumu ya viongozi na wafanyakazi: “Kulinda vizuri na kutenga kwa busara vitu mbalimbali vya nyumba ya Mungu (vitabu, vifaa mbalimbali, nafaka, na kadhalika), na kufanya ukaguzi, matengenezo, na ukarabati wa mara kwa mara ili kupunguza uharibifu na hasara; pia kuzuia watu waovu wasivimiliki.” Ushirika wa kipengele cha kumi ulihusu kazi ambayo viongozi na wafanyakazi wanapaswa kufanya na majukumu wanayopaswa kutimiza kuhusu vitu mbalimbali vya nyumba ya Mungu, na wakati huo huo, ulifichua udhihirisho mbalimbali wa viongozi wa uongo kwa ulinganishi. Viongozi na wafanyakazi wakitimiza majukumu wanayopaswa na wanayoweza kutimiza katika kila kipengele cha kazi ya nyumba ya Mungu, basi watakuwa wamefikia kiwango kinachohitajika kama viongozi na wafanyakazi; wasipotimiza majukumu yao na kufanya kazi yoyote halisi, basi ni dhahiri shahiri kuwa wao ni viongozi wa uwongo. Kuhusiana na kipengele cha kumi, viongozi wa uongo bila shaka hawafanyi vyema kazi ya kulinda wala kugawa kwa busara vitu yakinifu mbalimbali vya nyumba ya Mungu—vitu hivyo yakinifu havilindwi vizuri, au huenda visilindwe kabisa, na viongozi hao wa uwongo wanaweza kuchezea fungu lao. Huenda hata wasichukulie kazi hii kwa uzito hata kidogo. Ingawa ni kazi ya masuala ya jumla, bado ni jukumu ambalo viongozi na wafanyakazi wanapaswa kulitimiza na kazi ambayo wanapaswa kuifanya. Bila kujali kama wanafanya kazi hiyo wao wenyewe, au kuwapangia watu wanaofaa kuifanya, na pia kuisimamia, kukagua, kufuatilia, na kadhalika, kwa vyovyote vile, kazi hii haiwezi kutenganishwa na majukumu ya viongozi na wafanyakazi—vinahusiana moja kwa moja. Kwa hivyo, inapofikia kazi hii, ikiwa viongozi na wafanyakazi hawalindi vizuri na kutenga kwa busara vifaa mbalimbali vya nyumba ya Mungu, basi hawatimizi majukumu yao na hawafanyi kazi yao vizuri. Hii ni mojawapo ya udhihirisho wa viongozi wa uwongo. Kwenye mkutano wetu uliopita, tulifichua na kufanya uchanganuzi wa kawaida wa udhihirisho ambao viongozi wa uongo huonyesha wanaposhughulikia kipengele hiki cha masuala ya jumla, na tukatoa mifano kadhaa. Iwapo mtu ni kiongozi wa uongo, basi hajatimiza kabisa majukumu yake katika kazi hii, na kazi anayoifanya haijafikia kiwango kinachohitajika. Hii ni kwa sababu viongozi wa uongo kamwe hawajitahidi katika kazi halisi—pindi tu inapopangwa, na kumaliza, hawaifuatilii kamwe wala kushiriki katika kazi hiyo. Sababu nyingine kuu ni kuwa viongozi wa uongo hawaelewi kanuni za kazi yoyote wanayofanya. Hata kama si walegevu katika kazi yao, wanachokifanya kinakinzana na kanuni na sheria ambayo nyumba ya Mungu inahitaji, au hata hakikubaliani kabisa na kanuni hizo. Je, kutokubaliana na kanuni kunamaanisha nini? Maana yake ni kwamba wanatenda kwa kutojali, wanatenda bila mpango, kulingana na mawazo yao, mapenzi yao, hisia zao, na kadhalika. Kwa hivyo, bila kujali chochote, kuna dhihirisho mbili kuu za viongozi wa uongo inapofikia kipengele hiki cha majukumu ya viongozi na wafanyakazi: La kwanza ni kwamba hawafanyi kazi halisi, la pili ni kwamba hawawezi kuelewa kanuni, kwa hivyo hawawezi kufanya kazi halisi. Huu ndio udhihirisho wa msingi. Kwenye mkutano wetu uliopita, tulishiriki na kufichua jinsi ubinadamu wa viongozi wa uongo hudhihirika wanaposhughulikia masuala ya jumla ya aina hii. Hata kwa kipande hiki rahisi cha kazi, viongozi wa uongo hawawezi kutimiza majukumu yao. Wana uwezo wa kuifanya kazi hii, lakini hawaifanyi. Hii inahusiana na tabia na ubinadamu wa watu wa aina hii. Je, ubinadamu wao una tatizo gani? Wao si wakweli na tabia yao ni mbaya. Kimsingi, tumemaliza ushirika wetu kuhusu majukumu ya viongozi na wafanyakazi, kanuni za jumla, na maonyesho mbalimbali ya viongozi wa uongo chini ya kipengele cha kumi. Leo, tutashiriki juu ya kipengele cha kumi na moja cha majukumu ya viongozi na wafanyakazi.

Kipengele cha Kumi na Moja: Kuwachagua watu wanaotegemewa ambao ubinadamu wao unafikia kiwango kinachostahili kwa ajili ya kazi ya kusajili, kujumlisha na kulinda matoleo kwa utaratibu; kupitia mara kwa mara na kuangalia mapato na matumizi ili visa vya ubadhirifu au uharibifu, pamoja na matumizi yasiyo ya busara, viweze kutambuliwa mara moja—kukomesha mambo kama hayo na kudai fidia inayofaa; zaidi ya hayo, kuzuia, kwa njia yoyote ile, matoleo yanayoanguka mikononi mwa watu waovu na kumilikiwa na wao

Sadaka Ni Nini

Maudhui ya kipengele cha kumi na moja cha majukumu ya viongozi na wafanyakazi ni: “Kuwachagua watu wanaotegemewa ambao ubinadamu wao unafikia kiwango kinachostahili kwa ajili ya kazi ya kusajili, kujumlisha na kulinda matoleo kwa utaratibu; kupitia mara kwa mara na kuangalia mapato na matumizi ili visa vya ubadhirifu au uharibifu, pamoja na matumizi yasiyo ya busara, viweze kutambuliwa mara moja—kukomesha mambo kama hayo na kudai fidia inayofaa; zaidi ya hayo, kuzuia, kwa njia yoyote ile, matoleo yanayoanguka mikononi mwa watu waovu na kumilikiwa na wao.” Majukumu ya viongozi na wafanyakazi katika kazi hii ni gani? Wanapaswa kufanya kazi gani kuu? (Kulinda sadaka vizuri). Kipengele cha kumi kilikuwa kuhusu kulinda vizuri na ugawaji wa busara vifaa mbalimbali vya nyumba ya Mungu; hiki kinahusu kulinda sadaka vizuri. Vitu mbalimbali vya nyumba ya Mungu na sadaka zake zinafanana kwa kiasi fulani—lakini, je, ni vitu sawa? (Hapana.) Tofauti ni nini? (Sadaka hasa zinahusu pesa.) Pesa ni kipengele kimoja cha sadaka. Vitu mbalimbali vya nyumba ya Mungu na sadaka vinatofautiana kwa namna gani kwa asili? Je, vitabu vya maneno ya Mungu ni sadaka? Je, mashine mbalimbali zinazotumika kwa kazi ni sadaka? Je, mahitaji mbalimbali ya kila siku ambayo nyumba ya Mungu hununua ni sadaka? (Hapana). Hivyo, vitu hivi ni nini, basi? Katika nyumba ya Mungu, vitabu vyote vya maneno ya Mungu, na aina zote za vitu vinavyohitajika kwa kazi yake ambayo inanunua kwa fedha zilizotolewa na wateule wa Mungu, vikiwemo vitu mbalimbali kama vile kamera, virekodi vya sauti, kompyuta, na simu za rununu—vyote hivi ni vitu vya nyumba ya Mungu. Zaidi ya hayo, meza, viti, benchi, vyakula, na mahitaji mengine ya kila siku kama hayo pia ni vitu vya nyumba ya Mungu. Baadhi ya vitu hivi hununuliwa na kina ndugu, na vingine, nyumba ya Mungu hununua kwa kutumia sadaka; vyote hivyo vinaainishwa kama vitu vya nyumba ya Mungu. Tulishiriki kuhusu mada hii kwenye mkutano wetu uliopita. Sasa tutaendelea na jambo muhimu ambalo tutalishiriki chini ya kipengele cha kumi na moja: sadaka. Sadaka ni nini hasa? Mawanda yake yanaelezwaje? Kabla ya kushiriki kuhusu majukumu ya viongozi na wafanyakazi, ni lazima tufafanue swali la, je, sadaka ni nini? Ingawa watu wengi walimwamini Yesu hapo zamani na wamekubali hatua hii ya kazi kwa miaka kadhaa, bado dhana zao kuhusu sadaka hazibainiki. Hawajaelewa vyema sadaka ni nini hasa. Wengine watasema kwamba sadaka ni pesa na mali zinazotolewa kwa Mungu, ilhali wengine watasema kwamba sadaka hasa zinamaanisha pesa. Maelezo gani kati ya haya ndiyo sahihi? (Almradi kitu kimetolewa kwa Mungu, bila kujali ni pesa au kitu chochote, kikubwa au kidogo, hicho ni sadaka). Huo ni muhtasari sahihi kwa kiasi fulani. Sasa kwa kuwa mawanda na mipaka ya sadaka vimeeleweka, hebu tuelezee sawasawa sadaka ni nini hasa, ili kila mtu aweze kufahamu waziwazi dhana hiyo.

Kuhusu suala la sadaka, Biblia inarekodi kwamba hapo mwanzo Mungu alimwambia mwanadamu atoe fungu la kumi kwa Mungu—hii ni sadaka. Bila kujali kiasi kilichotolewa kilikuwa kikubwa au kidogo, na bila kujali ni nini kilichotolewa—kiwe ni pesa au vitu—almradi kilikuwa ni sehemu ya kumi ya mapato ya mtu ambayo ilipaswa kutolewa, bila shaka hiyo ilikuwa sadaka. Hili ndilo jambo ambalo Mungu alitaka kwa mwanadamu, na ndilo waumini wa Mungu walipaswa kumtolea Mungu. Fungu hili la kumi ni kipengele kimoja cha sadaka. Watu wengine huuliza, “Je, fungu hilo la kumi linamaanisha tu pesa?” Si lazima. Kwa mfano, mtu akivuna nafaka kutoka ekari kumi, basi bila kujali kiasi cha nafaka kilichopatikana, thamani ya nafaka ya ekari moja inapaswa hatimaye kutolewa kwa Mungu—fungu hili la kumi ndilo watu wanapaswa kutoa. Kwa hivyo, dhana ya “fungu la kumi” haimaanishi pesa pekee—haimaanishi tu kuwa mtu akipata yuani elfu moja lazima amtolee Mungu mia moja—bali inamaanisha kila kitu ambacho watu hupata, ambacho kinajumuisha mambo mengi zaidi, yakiwemo mali na pesa. Hii ndiyo Biblia inazungumzia. Bila shaka, siku hizi nyumba ya Mungu haifuati Biblia kabisa katika kuwalazimu watu kutoa sehemu ya kumi ya kila kitu wanachokipata. Hapa ninashiriki tu na kueneza dhana na ufafanuzi wa “sehemu ya kumi,” ili watu wafahamu kwamba fungu la kumi ni kipengele kimoja cha sadaka. Siwashurutishi watu watoe sehemu ya kumi; kiasi ambacho watu watatoa kitategemea ufahamu na mapenzi yao binafsi, na nyumba ya Mungu haina masharti yoyote ya ziada kuhusu jambo hili.

Kipengele kingine cha sadaka ni vitu ambavyo watu humtolea Mungu. Kwa upana, bila shaka hii pia inajumuisha fungu la kumi; hasa, kando na fungu la kumi, kitu chochote ambacho watu humtolea Mungu kipo katika kundi la sadaka. Mawanda makubwa yanajumuisha vitu vinavyotolewa kwa Mungu, kwa mfano, vyakula, vitu vya nyumbani, mahitaji ya kila siku, virutubisho vya afya, pamoja na ng’ombe, kondoo, na kadhalika vilivyotolewa kwenye madhabahu katika nyakati za Agano la Kale. Hizi zote ni sadaka. Kitu fulani kuwa sadaka hutegemea nia ya yule anayekitoa; ikiwa mtu anayekitoa anasema kitu hiki kimetolewa kwa Mungu, basi bila kujali iwapo kimetolewa moja kwa moja kwa Mungu au kimewekwa katika nyumba ya Mungu kwa ajili ya kulindwa, kitu hicho kinaingia katika kundi la sadaka, na hakiwezi kuguswa kiholela na watu. Kwa njia ya mfano: mtu anaponunua kompyuta ya hali ya juu na kumtolea Mungu, inakuwa sadaka; mtu anapomnunulia Mungu gari, linakuwa sadaka; mtu anaponunua chupa mbili za virutubisho vya afya na kumtolea Mungu, basi chupa hizo zinakuwa sadaka. Hakuna ufafanuzi mahsusi na wenye mipaka wa vitu vinavyotolewa kwa Mungu. Kwa jumla, mawanda yake ni mpana sana—ni vitu vinavyotolewa kwa Mungu na wale wanaomfuata. Wengine huenda wakasema, “Sasa Mungu amepata mwili duniani, na vitu vinavyotolewa Kwake ni mali Yake—lakini ingekuwa vipi kama Asingekuwa duniani? Wakati Mungu yuko mbinguni, je, vitu vinavyotolewa Kwake si sadaka tena?” Je, hili ni sahihi? (Hapana). Hili halitegemei kama Mungu yuko katika kipindi cha kupata mwili au la. Kwa vyovyote vile, mradi kitu kinatolewa kwa Mungu, basi ni sadaka. Wengine huenda wakasema, “Kuna vitu vingi sana vinavyotolewa kwa Mungu. Anaweza kuvitumia? Anaweza kuvitumia vyote?” (Jambo hilo halimhusu mwanadamu). Hiyo ni njia sahihi na yenye busara ya kuieleza. Vitu hivi vinatolewa kwa Mungu na wanadamu; jinsi Anavyovitumia, kama Anaweza kuvitumia vyote au la, na jinsi Anavyovitenga na kuvishughulikia, haimhusu mwanadamu. Hakuna haja ya kuhangaika au kujisumbua kuhusu jambo hilo. Kwa ufupi, mara tu mtu anapomtolea Mungu kitu, kitu hicho kinaingia katika mawanda yamawanda ya sadaka. Ni cha Mungu, na hakina uhusiano wowote na mtu yeyote. Wengine huenda wakasema, “Kwa namna unavyosema, inaonekana kwamba Mungu anadai umiliki wa kitu hicho kwa nguvu.” Je, ni hivyo ndivyo ilivyo? (Hapana). Kitu hicho ni cha Mungu, hivyo kinaitwa sadaka. Watu hawawezi kukigusa au kukigawa kwa mapenzi yao. Wengine huenda wakauliza, “Je, hiyo si hasara?” Hata kama ni hivyo, hilo halikuhusu. Wengine huenda wakasema, “Wakati Mungu yuko mbinguni na hajapata mwili, Hawezi kufurahia au kutumia vitu ambavyo watu wanamtolea. Basi itafanywaje?” Jambo hilo hushughulikiwa kwa urahisi: Nyumba ya Mungu pamoja na kanisa vipo ili kushughulikia vitu hivi kulingana na kanuni; hakuuna haja ya kujisumbua au kuhangaika kuhusu jambo hilo. Kwa jumla, bila kujali kitu kinashughulikiwaje, mara tu kinapoingia katika kundi la sadaka, mara tu kinapoainishwa kama sadaka, hakina tena uhusiano na mwanadamu. Na kwa sababu kitu hicho ni cha Mungu, watu hawawezi kukifanyia watakavyo—kuna athari ya kufanya hivyo. Katika enzi ya Agano la Kale, wakati wa mavuno katika msimu wa vuli, watu walitoa aina mbalimbali za vitu kwenye madhabahu. Wengine walitoa nafaka, matunda, na mazao mengine mbalimbali, huku wengine wakitoa ng’ombe na kondoo. Je, Mungu alifurahia vitu hivyo? Anakula vitu hivyo? (Hapana). Unajuaje Hali vitu hivyo? Je, uliona? Hilo ni wazo lako tu. Unasema Mungu havili—haya, kama Angeonja kidogo, jambo hilo lingekufanya uhisi vipi? Je, jambo hilo lingekuwa kinyume na mawazo na fikra zako? Je, watu wengine hawaamini kwamba kwa kuwa Mungu hali wala kufurahia vitu hivyo, basi hakuna haja ya kuvitoa? Mnawezaje kuwa na hakika hivyo? Mnasema “Mungu hali vitu hivyo” kwa sababu mnafikiri kuwa Yeye ni mwili wa kiroho na hawezi kula, au kwa sababu mnafikiri kwamba Mungu ana utambulisho Wake kama Mungu, Yeye si wa mwili wala wa kufa, na kwa hivyo Hapaswi kufurahia vitu hivi? Je, ni aibu kwa Mungu kufurahia sadaka ambazo watu wanamtolea? (Hapana.) Basi, je, hilo ni kinyume na mawazo ya watu, au ni kinyume na utambulisho wa Mungu? Ni lipi hasa? (Watu hawapaswi kujadili jambo hili.) Hiyo ni kweli—hilo si jambo ambalo watu wanapaswa kujishughulisha nalo. Huhitaji kuamua kwamba Mungu lazima afurahie vitu hivyo, au kwamba hapaswi kuvifurahia. Fanya unachopaswa kufanya, timiza wajibu wako na majukumu yako, na utekeleze wajibu wako—hayo yanatosha. Utakuwa basi umekamilisha kazi yako. Kuhusu jinsi Mungu atakavyoshughulikia hivyo vitu, hiyo ni kazi Yake. Kama Mungu atashiriki vitu hivyo na watu, au kuviacha viharibike, kama Atafurahia sehemu ya hivyo vitu, au kuviona tu, jambo hilo si la kuhakikiwa, na ni halali. Mungu ana uhuru Wake kuhusiana na jinsi Anavyoshughulikia mambo haya. Si jambo ambalo watu wanapaswa kujihusisha nalo, wala si jambo ambalo wanapaswa kutoa maoni kulihusu. Watu hawapaswi kuwaza kiholela kuhusu mambo haya, sembuse kutoa maoni au uamuzi kuyahusu. Sasa mmeelewa? Mungu anapaswa kushughulikiaje sadaka ambazo watu wanamtolea? (Atazishughulikia jinsi Atakavyo.) Hiyo ni kweli. Watu wanaoelewa jambo hili kwa namna hiyo wana mantiki ya kawaida. Mungu atashughulikia vitu hivi kwa namna yoyote Atakayo. Anaweza kuviangalia tu kidogo, au Asivitazame wala kuvijali hata kidogo. Jishughulishe tu na kutoa sadaka wakati wa jambo hilo unapofika, na kutoa sadaka unapotaka, kulingana na mahitaji ya Mungu, na kutimiza majukumu ya mwanadamu. Usijihusishe na jinsi Mungu anavyoshughulikia au kutendea mambo kama hayo. Kwa ufupi, inatosha kama kile unachokifanya kiko ndani ya mawanda ya mahitaji ya Mungu, kinaendana na kiwango cha dhamiri, na kinaambatana na wajibu, masharti, na majukumu ya mwanadamu. Kuhusu jinsi Mungu anavyosimamia na kushughulikia vitu hivi, hilo ni shauri Yake Mwenyewe, na watu hawapaswi kabisa kutoa maoni au maamuzi kuhusu jambo hilo. Mlifanya kosa kubwa ndani ya sekunde chache tu. Niliwauliza ikiwa Mungu hufurahia au hula vitu hivi, nanyi mkasema Yeye hali wala kuvirufahia. Kosa lenu lilikuwa lipi? (Kumhukumu Mungu.) Lilikuwa kuweka mipaka na kutoa hukumu kwa pupa, na jambo hilo linathibitisha kwamba bado watu wana madai moyoni mwao dhidi ya Mungu. Kwao, ni kosa Mungu kufurahia hivi vitu, na pia ni kosa Asipovifurahia. Akivifurahia, watasema, “Wewe ni mwili wa kiroho, si mwenye mwili wala kiumbe cha kufa. Kwa nini Ufurahie hivi vitu? Hilo ni jambo lisilowazika kabisa!” Na ikiwa Mungu hatilii maanani hivi vitu, basi watu watasema, “Tumejitahidi kwa bidii kukutolea mioyo yetu, ila vitu tulivyokutolea Huwezi hata kuvitazama. Je, Unatujali kweli?” Hapa, pia, watu wana jambo la kusema. Huku ni kukosa mantiki. Kwa muhtasari, watu wanapaswa kuchukulia jambo hili kwa mtazamo gani? (Watu wanapaswa kumtolea Mungu kile wanachopaswa kumtolea, na kuhusu jinsi Mungu atakavyoshughulikia vitu hivyo, watu hawapaswi kuwa na mawazo wala fikira zozote kuhusu jambo hilo hata kidogo, wala hawapaswi kutoa maoni juu yake). Ndiyo—hiyo ndiyo mantiki ambayo watu wanapaswa kumiliki. Hii inahusiana na vitu vinavyotolewa kwa Mungu, ambavyo pia ni kipengele kimoja cha sadaka. Vitu vinavyotolewa kwa Mungu vinajumuisha mambo anuwai. Hii ni kwa sababu watu wanaishi katika ulimwengu wa vitu yakinifu, na kando na pesa, dhahabu, fedha, na vito, kuna vitu vingi zaidi wanavyodhania kuwa vizuri sana na vya thamani, na watu fulani wanapomkumbuka Mungu au kufikiria kuhusu upendo wa Mungu, wako tayari kutoa kile wanachoona kuwa ghali na cha thamani kwa Mungu. Vitu hivi vinapotolewa kwa Mungu, vinaingia katika mawanda ya sadaka; vinakuwa sadaka. Na wakati huo huo vinapokuwa sadaka, ni juu ya Mungu kuvishughulikia—watu hawawezi kuvigusa, haviko chini ya madaraka ya watu, wala haviwezi kuwa mali ya watu. Mara tu unapomtolea Mungu kitu, kinakuwa mali ya Mungu, si juu yako kukishughulikia, na huwezi tena kuingilia kitu hicho. Bila kujali jinsi Mungu anavyokisimamia au kukishughulikia, hakihusiani na mwanadamu. Vitu vilivyotolewa kwa Mungu pia ni kipengele cha sadaka. Watu wengine huuliza, “Je, ni pesa pekee pamoja na dhahabu, fedha, na vito vya thamani tu ndivyo vinaweza kuwa sadaka? Tuseme mtu ametoa jozi ya viatu, jozi ya soksi, au jozi ya pedi za viatu kwa Mungu—je, vitahesabiwa kama sadaka?” Tukifuata ufafanuzi wa sadaka, haijalishi kitu hicho ni kikubwa au kidogo, au ni ghali au ni cha bei nafuu—hata kama ni kalamu au kipande cha karatasi—almradi kimetolewa kwa Mungu, ni sadaka.

Kuna kipengele kingine cha sadaka: vitu yakinifu vinavyotolewa kwa nyumba ya Mungu na kanisa. Vitu hivi pia vinaingia katika kundi la sadaka. Vitu hivi vya mali vinajumuisha nini? Tuseme, kwa mfano, mtu alinunua gari, na baada ya kuliendesha kwa muda, alihisi limezeeka kidogo, kisha akanunua jingine jipya, na kutolea nyumba ya Mungu gari la zamani, ili nyumba ya Mungu ilitumie katika kazi yake. Gari hilo basi ni mali ya nyumba ya Mungu. Vitu vinavyomilikiwa na nyumba ya Mungu vinapaswa kuainishwa kama sadaka—hii ni kweli. Bila shaka, vyombo na vitu yakinifu sivyo vitu pekee vinavyotolewa kwa kanisa na nyumba ya Mungu; kuna vitu vingine pia, na wigo huu ni mpana kiasi. Watu wengine husema, “Sehemu ya kumi ya kila kitu wanachopata ambayo watu hutoa ni sadaka, sawia na pesa na vitu vinavyotolewa kwa Mungu; hatuna pingamizi hivi vitu vikiainishwa kama sadaka, hakuna kitu chochote chenye shaka kuhusu jambo hili. Lakini ni kwa nini vitu vinavyotolewa kwa kanisa na nyumba ya Mungu pia vinaingia katika kundi la sadaka? Hilo halieleweki.” Niambie, je, kuanishwa kwao kama sadaka kunaleta maana? (Ndiyo.) Na mbona mnasema hivyo? (Kanisa lipo tu kwa sababu Mungu yupo, na kwa hivyo chochote kinachotolewa kwa kanisa pia ni sadaka). Kwa hakika. Kanisa na nyumba ya Mungu ni mali ya Mungu, na vipo tu kwa sababu Mungu yupo; kuna mahali pa kina ndugu kukusanyika na kuishi kwa sababu tu kanisa lipo, na matatizo yote ya kina ndugu yana pahali yanaweza kutatuliwa, na kina ndugu wana nyumbani ya kweli pekee, kwa sababu kuna nyumba ya Mungu. Yote haya yapo tu kwa msingi wa uwepo wa Mungu. Watu hawatoi vitu kwa kanisa na kwa nyumba ya Mungu kwa sababu watu kanisani wanamwamini Mungu na ni washirika wa nyumba ya Mungu—hiyo si sababu sahihi. Ni kwa sababu ya Mungu ndiyo watu hutoa vitu kwa kanisa na nyumba ya Mungu. Hii ina maana gani? Nani angetoa vitu kwa kanisa kwa urahisi isipokuwa kwa sababu ya Mungu? Bila Mungu, kanisa halingekuwepo. Watu wanapokuwa na vitu ambavyo hawavihitaji au ambavyo vimezidi mahitaji, wangevitupa au kuviacha visitumike; baadhi ya vitu pia vingeuzwa. Njia hizi zote zinaweza kutumika kushughulikia vitu hivi, sivyo? Basi kwa nini watu hawavishughulikii kwa njia hizi—kwa nini, badala yake, wanavitoa kwa kanisa? Je, si kwa sababu ya Mungu? (Ndiyo). Watu hulipa kanisa vitu hasa kwa sababu Mungu yupo. Kwa hivyo, chochote kinachotolewa kwa kanisa au nyumba ya Mungu kinapaswa kuainishwa kama sadaka. Watu wengine husema, “Ninatoa kitu hiki changu kwa kanisa.” Kutoa kitu hicho kwa kanisa ni sawa na kukitoa kwa Mungu, na kanisa pamoja na nyumba ya Mungu vina mamlaka kamili juu ya usimamizi wa vitu kama hivyo. Unapotolea kanisa kitu chochote, huwezi tena kuwa na uhusiano wowote nacho. Nyumba ya Mungu na kanisa itatenga, itatumia, na kushughulikia vitu hivi kwa busara kulingana na kanuni zilizowekwa na nyumba ya Mungu. Basi, kanuni hizi hutoka wapi? Zinatoka kwa Mungu. Kimsingi, kanuni ya matumizi ya vitu hivi ni kwamba vinapaswa kutumika kwa mpango wa usimamizi wa Mungu, na kwa ajili ya kueneza injili ya kazi ya Mungu. Havikusudiwi kwa matumizi ya mtu yeyote binafsi, sembuse kundi lolote la watu, bali ni vya kutumika kwa ajili ya kazi ya kueneza injili na kwa vitu mbalimbali ya kazi ya nyumba ya Mungu. Kwa hivyo, hakuna mtu aliye na haki ya kutumia vitu hivi; kanuni na msingi pekee wa matumizi na ugavi ni kuvitumia kulingana na kanuni za nyumba ya Mungu. Hili ni jambo la mantiki na linalofaa.

Hizi ndizo sehemu tatu za ufafanuzi wa sadaka, ambazo kila moja ni ufafanuzi wa kipengele kimoja cha sadaka, na kipengele kimoja cha mawanda yake. Sasa nyote mmeelewa sadaka ni nini, sivyo? (Ndiyo). Hapo awali kulikuwepo baadhi waliokuwa wakisema, “Kitu hiki si pesa, na yule mtu aliyekitoa hakusema ni cha Mungu. Alisema tu kuwa alikitoa. Kwa hivyo, hakiwezi kuwa cha matumizi ya nyumba ya Mungu, wala kukitoa kwa Mungu.” Na kwa hivyo, hawakukiandika na walikitumia kisiri jinsi wapendavyo. Je, hilo ni jambo lenye mantiki? (Hapana). Walilolisema lenyewe si la busara; walisema pia, “Sadaka zinazotolewa kwa kanisa na nyumba ya Mungu ni mali ya pamoja—mtu yeyote anaweza kuzitumia,” jambo ambalo bila shaka si lenye mantiki. Baadhi ya watu waovu na wenye mioyo yenye tamaa na shauku isiyo sahihi huchukua fursa hiyo na kufikiria kujitwalia vitu hivyo hasa kwa sababu watu wengi hawana ufahamu uliowazi na sahihi kuhusu ufafanuzi na dhana ya sadaka. Sasa kwa kuwa mmeelewa vizuri ufafanuzi halisi na dhana ya sadaka, mtakuwa na utambuzi wa kutosha mtakapokutana na matukio na watu wa aina hiyo katika siku zijazo.

Majukumu ya Viongozi na Wafanyakazi Kuhusu Kulinda Sadaka

I. Kulinda Sadaka Ipasavyo

La kufuata, hebu tuangalie ni majukumu gani hasa ambayo viongozi na wafanyakazi wanapaswa kutimiza inapofikia kulinda sadaka. Kuhusu sadaka, lazima kwanza viongozi na wafanyakazi waelewe sadaka ni nini. Watu wanapotoa sehemu ya kumi ya mapato yao, hiyo ni sadaka; wanaposema wazi kwamba wanamtolea Mungu pesa au vitu, hizo ni sadaka; wanaposema wazi kwamba wanalitolea kanisa na nyumba ya Mungu kitu, hicho pia ni sadaka. Pindi wanapoelewa maana na dhana ya sadaka, viongozi na wafanyakazi wanapaswa kufahamu vyema kabisa sadaka zinazotolewa na watu na kuzisimamia, na kuhakiki suala hili. Kwanza, wanapaswa kuwatafuta watu wa kutegemewa ambao ubinadamu wao umefikia kiwango kinachostahili ili wafanye kazi ya waangalizi ili kuhifadhi kumbukumbu za sadaka kwa utaratibu na kulinda sadaka. Hili ndilo jukumu la kwanza katika kazi ambayo viongozi na wafanyakazi wanapaswa kufanya. Wasimamizi hawa wa sadaka huenda wakawa watu wenye ubora wa tabia wa wastani na wasioweza kuwa viongozi wala wafanyakazi, lakini watakuwa wa kutegemewa; na hawatabadhiri chochote, kikiwa mikononi mwao, sadaka hazitapotea wala kuchanganyika, bali zitalindwa ipasavyo. Kuna kanuni katika mipango kuhusiana na jambo hili. Ni lazima mtu atakayeifanya awe mtu wa kutegemewa ambaye ubinadamu wake ni wa kiwango kinachostahili. Watu wenye ubinadamu duni wanapokiona kitu kizuri, wanakitamani, na daima hutafuta nafasi ya kujipatia. Liwe liwalo, wao kila mara hutafuta namna ya kujinufaisha. Watu wa aina hii hawawezi kutumika. Mtu ambaye ubinadamu wake ni wa kiwango kinachostahili lazima angalau awe mtu mwaminifu, mtu anayeaminiwa na watu. Akipewa jukumu la kulinda sadaka au kusimamia mali za kanisa, atalitekeleza vyema, kwa umakini, kwa bidii, na kwa uangalifu mkubwa. Ana moyo wa kumcha Mungu, na hatavitumia vibaya vitu hivyo, wala kuvikopesha, na kadhalika. Kwa ufupi, unaweza kuwa na hakika kwamba ukimkabidhi sadaka, hakuna hata senti moja itakayopotea na hakuna kitu chochote kitakachopotea. Ni lazima mtu wa aina hii atafutwe. Zaidi ya hayo, nyumba ya Mungu ina amri kwamba si mtu mmoja tu wa aina hiyo anayepaswa kutafutwa; ni bora wawe wawili au watatu—wengine wao wahifadhi kumbukumbu, na wengine wafanye ulinzi. Pindi watu hawa wanapopatikana, sadaka zinapaswa kuainishwa, na kumbukumbu za mfumo zinazoonyesha ni nani anayehifadhi kundi gani la kitu zinapaswa kutengenezwa, na ni kiasi gani wanachohifadhi. Pindi watu wanaofaa wanapopatikana na vitu kuhifadhiwa na kusajiliwa katika makundi, je, huo ndio mwisho wa kazi? (Hapana.) Basi ni nini kinapaswa kufanywa baada ya hapo? Akaunti za mapato na matumizi lazima zikaguliwe kila baada ya miezi mitatu hadi mitano ili kuona kama ziko sahihi—yaani, kama mhifadhi wa kumbukumbu ameziandika kwa usahihi, kama kuna kitu kilichosahaulika kiliposajiliwa, kama idadi kwa jumla inalingana na akaunti za mapato na matumizi, na kadhalika. Kazi kama hii ya uhasibu lazima ifanywe kwa uangalifu sana. Viongozi na wafanyakazi ambao hawaelewi vyema kazi kama hii wanapaswa kumpa mtu aliye na ujuzi kiasi kazi hiyo ili aifanye, kisha wafanye ukaguzi wa mara kwa mara na kusikiliza ripoti zake. Kwa jumla, iwe wanaelewa au hawaelewi kazi ya uhasibu na upangaji wa jumla, hawawezi kuacha kazi ya kulinda sadaka bila anayeiangalia, wala hawawezi kuipuuza na kutoiulizia. Badala yake, ni lazima wafanye ukaguzi wa mara kwa mara, wakiuliza jinsi akaunti zilizokaguliwa zilivyo na kama zinalingana, kisha wakague kwa ghafla baadhi ya kumbukumbu za matumizi ili kuona hali ya matumizi ya hivi karibuni imekuwaje, kama kumekuwa na ufujaji wowote, hali ya uwekaji wa hesabu, na kama mapato yanalingana na matumizi. Viongozi na wafanyakazi wanapaswa kuwa na usimamizi thabiti wa hali hizi zote. Hili ni mojawapo ya majukumu yanayohusiana na kulinda sadaka. Je, unaweza kusema jukumu hili ni rahisi? Je, lina changamoto kiwango fulani? Baadhi ya viongozi na wafanyakazi husema, “Sipendi hesabu; kichwa changu huuma ninapoziona.” Basi, tafuta mtu anayestahili akusaidie katika ukaguzi na usimamizi; mwambie akusaidie kuchunguza haya masuala. Huenda usipende au usiwe na ustadi katika kazi hii, lakini ukijua jinsi ya kuwatumia watu na kufanya hivyo kwa usahihi, bado utaweza kufanya kazi hii vizuri. Watumie watu wanaostahili kufanya kazi hiyo, na usukilize tu ripoti zao. Hilo pia linakubalika. Shikilia kanuni hii: Fanya ukaguzi wa mara kwa mara na ulinganishe mali zote zilizohifadhiwa pamoja na mtu anayepewa jukumu la kazi hiyo, kisha uliize maswali machache kuhusu matumizi muhimu—je, unaweza kutimiza hayo? (Ndiyo.) Kwa nini viongozi na wafanyakazi lazima wafanye kazi hii? Kwa sababu ni kulinda sadaka—na hilo ni jukumu lako.

Sadaka ambazo watu humtolea Mungu ni ya kufurahiwa na Mungu, lakini, je, Mungu huzitumia? Je, Mungu ana matumizi ya pesa hizi au vitu hivi? Je, sadaka hizi kwa Mungu hazikusudiwi kutumika kusambaza kazi ya injili? Je, hazikusudiwi kugharamia gharama zote za kazi ya nyumba ya Mungu? Kwa kuwa zinahusiana na kazi ya nyumba ya Mungu, usimamizi na matumizi ya sadaka hizo zote vinahusisha majukumu ya viongozi na wafanyakazi. Haijalishi ni nani anayetoa pesa hii au vitu hivi vinatoka wapi, almradi vinamilikiwa na nyumba ya Mungu, unapaswa uvisimamie vizuri, na ufuatilie kazi hii, uikague na kuijali. Ikiwa sadaka zinazotolewa kwa Mungu haziwezi kutumika ipasavyo kueneza kazi ya injili ya Mungu, bali zinafujwa kwa utukutu na kutumiwa vibaya, au hata kutwaliwa na kuchukuliwa na watu waovu, je, hilo linafaa? Je, hilo ni kosa la kutelekeza majukumu kwa upande wa viongozi na wafanyakazi? (Ndiyo.) Ni kutelekeza majukumu kwa upande wao. Kwa hivyo, viongozi na wafanyakazi lazima wafanye kazi hii. Hawana budi. Kusimamia vizuri sadaka, na kuwezesha zitumike ipasavyo katika kueneza kazi ya injili na katika kazi yoyote inayohusiana na usimamizi wa Mungu, ni jukumu la viongozi na wafanyakazi, na ni jambo lisilopaswa kupuuzwa. Ndugu huweza kujitahidi sana kuweka akiba kiasi kidogo cha pesa ili wamtolee Mungu. Tuseme kwamba, kwa sababu ya viongozi na wafanyakazi kuwa wazembe na wavivu katika kutekeleza wajibu wao, pesa hizi zianguke mikononi mwa watu waovu—itabadhiriwa na kufujwa bila kujali na watu hao waovu, au hata kuziteka kabisa. Kwa hivyo, viongozi na wafanyakazi hawatakuwa na pesa za kutosha gharama za kusafiri au za kujikimu, na hata hakuna pesa za kutosha ifikapo wakati wa kuchapisha vitabu vya maneno ya Mungu au kununua vifaa na zana muhimu. Je, huku si kuchelewesha kazi? Pesa zinapotolewa na ndugu na kuchukuliwa na watu waovu badala ya kutumiwa ipasavyo, na pesa zinahitajika kutumika kwa kazi ya nyumba ya Mungu, lakini hazitoshi, je, kazi hiyo haijazuiwa? Je, viongozi na wafanyakazi wameshindwa kutimiza jukumu lao? (Ndiyo.) Kwa sababu viongozi na wafanyakazi wameshindwa kutimiza jukumu lao na hawajasimamia sadaka vizuri, na hawajakuwa watumishi wazuri au kuwa na shauku ya kutimiza jukumu lao, hasara imepatikana kwenye sadaka na baadhi ya kazi za kanisa zimetumbukia katika hali ya kupooza au kusitishwa kwa muda. Je, si viongozi na wafanyakazi waliosababisha haya wenyewe? Huu ni uovu. Huenda ikawa hujanyakua, kufuja, au kutumia vibaya hizi sadaka, na huenda hujaziweka mfukoni mwako, lakini hali hii imetokea kwa sababu ya uzembe wako na kutelekeza wajibu wako. Je, unapaswa kuwajibikia jambo hili? (Ndiyo.) Huu ni wajibu mkubwa sana kuwajibikia!

II. Kukagua Hesabu

Katika kazi yao, mbali na kutekeleza mipango mbalimbali ya kazi ipasavyo na kuweza kushiriki ukweli ili kutatua matatizo, viongozi na wafanyakazi wanapaswa kulinda sadaka vizuri. Wanapaswa kuwatafuta watu wanaostahili, kulingana na masharti ya nyumba ya Mungu, kufanya usimamizi wa kimfumo wa sadaka, na mara kwa mara, wanapaswa kukagua akaunti. Wengine huuliza, “Nitawezaje kuzikagua wakati hali ya mambo hairuhusu?” “Hali ya mambo hairuhusu”—je, hiyo ni sababu ya kutokagua akaunti? Unaweza kuzikagua hata kama hali ya mambo hairuhusu; kama huwezi kwenda mwenyewe, ni lazima umtume mtu anayeaminika na anayefaa kufanya usimamizi, na kuona kama msimamizi analinda sadaka kwa njia inayofaa, kama kuna tofauti zozote katika akaunti hizo, kama msimamizi huyo ni wa kutegemewa, hali yake imekuwaje hivi karibuni na kama amekuwa na hali ya uhasi, kama aliwahi kuhisi hofu alipokabiliana na hali fulani, na kama kuna uwezekano wa usaliti. Tuseme kwamba umesikia kuwa familia yake imekuwa na ugumu wa kupata pesa—je, inawezekana kwamba anaweza kuiba sadaka? Kupitia ushirika na kuchunguza hali hiyo, unaweza kuona kwamba msimamizi huyo ni mwaminifu kabisa, kwamba anajua sadaka hazipaswi kuguswa, na kwamba, bila kujali familia yake imekuwa na ugumu kiasi gani wa kupata pesa, hajawahi kugusa sadaka hizo, na baada ya kipindi kirefu cha uangalizi, inaweza kuthibitishwa kwamba msimamizi huyo anaaminika kabisa. Zaidi ya hayo, ni lazima ichunguzwe kama mazingira yanayozunguka nyumba ambako sadaka zinahifadhiwa ni hatari, kama kuna ndugu ambao wamekamatwa humo na joka kubwa jekundu, kama msimamizi wa sadaka amekumbana na hatari yoyote, kama sadaka zinahifadhiwa katika sehemu inayofaa, na kama zinapaswa kuhamishwa au la. Mazingira na hali za nyumba za wasimamizi wa sadaka lazima zichunguzwe mara kwa mara, ili majibu na mipango inayofaa iweze kufanywa wakati wowote. Unapokuwa ukifanya hili, pia unapaswa kufanya uchunguzi mara kwa mara kuhusu timu ambazo zimepata vifaa vipya hivi karibuni, na jinsi vifaa hivyo vilipatikana. Iwapo vilinunuliwa, lazima uulize kama mtu yeyote alihakiki maombi na kuyaidhinisha kabla ya kununuliwa, kama vilinunuliwa kwa bei ghali au bei ya kawaida ya sokoni, kama pesa zisizo za lazima zimetumika, na kadhalika. Tuseme kwamba, hakuna matatizo yaliyopatikana kwenye vitabu baada ya kukagua na kuhakiki akaunti, lakini imegunduliwa kwamba baadhi ya wanunuzi wamekuwa wakitumia vibaya sadaka mara kwa mara kwa ubadhirifu. Haijalishi kitu ni cha bei ghali kiasi gani, watakinunua; zaidi ya hayo, wanapojua vyema kwamba bidhaa fulani itauzwa kwa bei nafuu, kwamba bei yake itapunguzwa, hawasubiri, badala yake wanainunua papo hapo, na watanunua bidhaa bora, ya hali ya juu, na ya mifumo ya kisasa zaidi. Wanunuzi hawa hutumia pesa bila maadili na kwa njia ya ubadhirifu, na wanatumia sadaka kuinunulia nyumba ya Mungu vitu kana kwamba wanamfanyia adui wao mambo. Hawanunui kamwe vitu vya utendaji kulingana na kanuni, bali wanatafuta duka lolote na kununua vitu papo hapo bila kujali gharama au ubora wake. Mara tu vifaa vinapoletwa, vinaharibika baada ya kutumiwa kwa siku chache, na wanunuzi hawa hawavitengenezeshi pale vinapoharibika—wao hununua vipya. Wakati wa kukagua akaunti na kupitia upya matumizi ya kifedha, ikigunduliwa kwamba baadhi ya watu wamekuwa wakifuja sadaka na kuzitumia vibaya sana, jambo hili linapaswa kushughulikiwa vipi? Je, watu hao wanapaswa kupewa onyo la kinidhamu, au wanapaswa kulazimishwa kulipa fidia? Bila shaka, vyote viwili ni muhimu. Ikigunduliwa kwamba si wakweli, kwamba wao hasa si waumini, kwamba hawana imani, ni mapepo, basi tatizo haliwezi kutatuliwa tu kwa kuwapa onyo la kinidhamu au kuwapogoa. Haijalishi ukweli utashirikishwa vipi, hawataukubali; haijalishi watapogolewa vipi, hawatakuchukulia jambo hilo kwa uzito. Wakiambiwa walipe fidia, watafanya hivyo, lakini wataendelea kutenda vivyo hivyo katika siku za usoni, na hawatabadilika. Hakika hawatatenda kulingana na masharti ya nyumba ya Mungu; badala yake, watatenda kwa ukaidi, bila kujali, na kwa njia isiyo na maadili. Mtu wa aina hii anapaswa kushughulikiwa vipi? Je, anaweza kutumika baada ya hapa? Hapana, hapaswi; ikiwa atatumika, basi viongozi na wafanyakazi ni wapumbavu sana—ni wapuuzi kupita kiasi! Watu kama hao wasioamini wakigunduliwa, wanapaswa kutimuliwa, kuondolewa, na kusafishwa kutoka kanisani mara moja. Hata hawastahili kutoa huduma—hawafai kufanya hivyo!

Viongozi na wafanyakazi wanapokagua akaunti na matumizi, huenda wasigundue visa vya ufujaji na matumizi mabaya au matumizi yasiyo na busara pekee—huenda pia wakagundua kwamba baadhi ya watu wanaofanya kazi hiyo wana tabia potovu, ni waovu na wabinafsi, na kwamba wamesababisha hasara katika kazi ya kanisa. Ukigundua hali kama hii, unapaswa kuishughulikia vipi? Ni rahisi kuishughulikia: ni lazima uishughulikie na kuitatua papo hapo—watimue watu hao, kisha uchague watu wanaostahili kufanya kazi hiyo. Watu wanaofaa inamaanisha wale ambao ubinadamu wao ni wa kiwango kinachostahili, ambao wana dhamiri na mantiki, na ambao wanaweza kushughulikia mambo kulingana na kanuni za nyumba ya Mungu. Wanapofanyia nyumba ya Mungu ununuzi, wao hununua vitu vya bei rahisi ambavyo pia ni vya utendaji na vinadumu kiasi, vitu ambavyo ni muhimu kununua. Sio kwamba lazima wadhamirie kununua vitu vya bei nafuu, lakini pia hawaoni haja ya kununua vitu vya bei ghali mno, au; miongoni mwa bidhaa zinazofanana, watachagua zile zenye uhakiki na sifa nzuri, pamoja na kibandiko cha bei inayostahili, na bila shaka, ikiwa zina hati ya kubadilishwa au kutengenezwa, ya muda mrefu zaidi, ni bora zaidi. Unapaswa kumtafuta mtu wa namna hii ili afanye ununuzi kwa niaba ya nyumba ya Mungu. Anapaswa kuwa mkweli, na ni lazima azingatie nyumba ya Mungu katika matendo yake, na kufikiria mambo kwa makini; pia ni lazima ashughulikie mambo kulingana na masharti ya nyumba ya Mungu, akifanya na kutenda kwa njia yenye nidhamu, bila kuwapotosha watu, na kwa uwazi. Ukishampata mtu wa aina hii, mwache ashughulikie mambo machache ya nyumba ya Mungu na umwangalie kwa makini. Ikiwa ataonekana mwenye kufaa kiasi, anaweza kutumika. Lakini, pindi unapofanya hivyo, sio mwisho wa mambo—kuanzia hapo kuendelea mbele, lazima ukutane naye, ushiriki naye, na ukague kazi yake. Wengine huuliza, “Je, hivyo ni kwa sababu hawezi kuaminiwa?” Si kwa sababu ya kutokuaminika pekee—wakati mwingine, hata kama anafaa kuaminika, bado ni lazima ukaguzi ufanywe. Na ni nini kinachopaswa kukaguliwa? Angalia kama kumekuwa na michepuko katika utendaji wake katika hali ambayo hajaelewa kanuni au kama amekuwa na ufahamu uliopotoka. Ni lazima umsadie kwa kufanya uchunguzi wa makini. Kwa mfano, tuseme kwamba anasema kuna kitu maarufu sana sokoni, lakini hajui kama nyumba ya Mungu inakihitaji, na ana wasiwasi kwamba ikiwa hatakinunua sasa, huenda kisipatikane tena baadaye sokoni. Atakuuliza jinsi ya kushughulikia jambo hilo. Ikiwa hujui, basi unapaswa kumwacha amuulize mtu anayehusika na kazi hiyo ya utaalamu. Mtaalamu huyo kisha atasema kwamba kitu hicho ni kipya lakini hakitakuwa na matumizi wakati mwingi, na kwamba hakuna haja ya kutumia pesa kukinunua. Kwa kuzingatia maoni ya mtaalamu huyo kama marejeo, inaamuliwa kwamba hakuna haja ya kukinunua, kwamba kukinunua kutakuwa hasara, na kutokinunua sasa hakutaleta hasara. Viongozi na wafanyakazi lazima wafanye kazi yao kwa kadiri hii. Haijalishi jambo ni kubwa au dogo kiasi gani, ikiwa wanaweza kuliona, kulifikiria, au kuligundua, ni lazima walifuatilie na kulikagua kwa umoja, na wafanye hivyo kwa utaratibu uliowekwa kulingana na masharti ya nyumba ya Mungu. Hii ndiyo maana ya mtu kutimiza wajibu wake.

Watu wengine mara nyingi huomba kununua vitu fulani, wakiisihi nyumba ya Mungu inunue bidhaa hizi, na baada ya uhakiki na uchambuzi wa makini, kwa kawaida hupatikana kwamba kati ya vitu vitano vilivyotakikana, kimoja tu ndicho kinachohitajika kununuliwa, na hakuna haja ya kununua vile vingine vinne. Ni kitu gani kinachopaswa kufanywa katika hali kama hii? Vitu wanavyoomba vinunuliwe lazima vihakikiwe na kuzingatiwa kwa kweli, havipaswi kununuliwa kwa pupa. Havipaswi kununuliwa tu kwa sababu watu hao wanasema kazi inavihitaji—watu hao hawapaswi kuruhusiwa kuomba vitu kiholela wakitumia kisingizio kuwa ni kwa ajili ya kazi yao. Bila kujali watu hawa watatumia kisingizio gani, na bila kujali haraka yao, viongozi na wafanyakazi au watu wenye jukumu la kusimamia sadaka lazima wawe thabiti moyoni. Ni lazima wakague na kuchunguza hivi vitu kwa makini; hakupaswi kuwe na kosa hata dogo. Vitu ambavyo ni lazima kabisa vinunuliwe lazima vifanyiwe utafiti na kuidhinishwa na viongozi, na kama si lazima vinunuliwe, vinapaswa kukataliwa, wala si kuviidhinisha. Ikiwa viongozi na wafanyakazi watafanya kazi hii kwa uangalifu, kwa uthabiti, na kwa undani, visa vya ufujaji na matumizi mabaya ya sadaka vitapungua, na zaidi ya hayo, bila shaka, matumizi yasiyo na mantiki yatapungua. Kufanya kazi hii hakuhitaji tu kuangalia kwa makini mapato na matumizi yaliyorekodiwa kwenye vitabu, au hesabu. Hiyo ni ya baadaye. Cha muhimu zaidi ni kwamba sharti uwe mnyofu, na ushughulikie matumizi yote na kila ingizo kana kwamba ni ingizo katika akaunti yako binafsi ya benki. Kisha utaziangalia kwa undani, utaweza kuyakumbuka, na utaweza kuyaelewa—na ikiwa kutakuwa na kosa au tatizo, utaweza kulitambua. Ukiziangalia kama akaunti za mtu mwingine au za umma, hakika hutaweza kuona wala kufikiria mambo, wala hutagundua matatizo yoyote. Watu wengine huweka kiasi kidogo cha pesa kwenye benki, na kila mwezi, wao husoma taarifa zao na kuangalia riba, kisha wao hukagua akaunti—wao hukagua kiasi cha pesa wanachotumia kila mwezi, wao hutoa pesa mara ngapi, na kiasi cha pesa wanachohifadhi. Kila ingizo linarekodiwa akilini mwao, wanajua hesabu zote kama wanavyojua anuani yao wenyewe, na wanazikumbuka waziwazi. Tatizo likitokea mahali fulani, wanaweza kuliona mara moja, na hawapuuzi hata kosa dogo kabisa. Watu wanaweza kuwa makini sana kwa pesa zao wenyewe, lakini, je, wao hushughulikia sadaka za Mungu vivyo hivyo? Kwa maoni yangu, asilimia 99.9 ya watu hawafanyi hivyo, kwa hivyo watu wanapopewa sadaka za Mungu ili kuzilinda, mara nyingi visa vya ufujaji na matumizi mabaya na aina mbalimbali za matumizi yasiyo na mantiki hutokea, na bado hakuna anayehisi kwamba ni tatizo, na pia wale wanaohusika na kazi hii kamwe hawahisi wasiwasi kwa ajili ya matendo yao. Hata wapoteze yuani mia moja, sembuse elfu moja, elfu kumi, hawahisi hatia, deni, au lawama moyoni. Kwa nini watu huchanganyikiwa sana ifikiapo jambo hili? Je, hili halionyeshi kwamba watu wengi sana si wanyofu? Ni vipi kwamba unajua kwa uwazi umehifadhi pesa ngapi kwenye benki? Pesa za nyumba ya Mungu zinapowekwa kwa muda mfupi katika akaunti yako ili uzilinde, huchukulii jambo hilo kwa uzito au kulijali. Je, hii ni akili gani? Wewe hata si mwaminifu ifikiapo kulinda sadaka za Mungu, hivyo bado wewe ni muumini wa Mungu? Mwelekeo wa watu kuhusu sadaka ni ushahidi wa mwelekeo wao kumhusu Mungu—mwelekeo wao kuhusu sadaka unadhihirisha mengi. Watu hawajali kuhusu sadaka na hawajihusishi nazo. Kupotea kwa sadaka hakuwahuzunishi; hawawajibiki wala kujali. Basi, je, wana mwelekeo huo huo kwa Mungu? (Ndiyo.) Je, kuna yeyote ambaye husema, “Sadaka za Mungu ni Zake. Mradi sizitamani au kuzitwaa, kila kitu ni sawa. Yeyote atakayezitwaa ataadhibiwa—hiyo ni shauri yake, na anastahili. Hainihusu. Sina wajibu wowote kujihusisha na jambo hilo?” Je, kauli hii ni sahihi? Hakika si sahihi. Tatizo liko wapi basi? (Mtu huyo si mkweli; hatetei kazi ya nyumba ya Mungu, wala kulinda sadaka.) Ubinadamu wa mtu wa namna hii ni upi? (Ni wa kibinafsi na wa chini. Anajali sana kuhusu mali yake mwenyewe na kuilinda vizuri sana, lakini hajali wala kuulizia hali ya sadaka za Mungu. Ubinadamu wa watu kama hao ni duni sana.) Kimsingi, ni wa ubinafsi na wa chini. Je, watu wa aina hii si wakatili? Wao wabinafsi na wabaya, wakatili, na hawana hisia za kibinadamu. Je, watu kama hawa wanaweza kumpenda Mungu? Je, wanaweza kumtii? Je, wanaweza kuwa na moyo wa kumcha Mungu? (Hapana.) Basi watu kama hawa humfuata Mungu kwa sababu gani? (Ili kupata baraka.) Je, huku si kutoona haya? Jinsi mtu anavyochukulia sadaka za Mungu ni udhihirisho mkuu zaidi wa asili yake. Kwa kweli, watu hawawezi kumfanyia Mungu lolote. Hata kama wanaweza kutekeleza sehemu kidogo ya wajibu, hiyo ni finyu. Ikiwa huwezi hata kuchukulia sadaka—ambazo ni za Mungu—ipasavyo, au kuzilinda vizuri, ikiwa una mtazamo na tabia ya aina hiyo, basi, je, si wewe ni mtu ambaye amepungukiwa na ubinadamu kabisa? Je, si uongo kwako kusema unampenda Mungu? Je, si udanganyifu? Ni udanganyifu mkubwa! Hakuna ubinadamu wowote ndani ya mtu wa aina hii—je, Mungu atamwokoa mtu mbaya wa aina hii?

III. Kufuatilia, Kuchunguza, na Kukagua Matumizi ya Kila Aina, Kufanya Uhakiki Mkali

Ili viongozi na wafanyakazi wawe watumishi wazuri wa nyumba ya Mungu, kazi ya kwanza wanayopaswa kuifanya vizuri ni kusimamia sadaka vizuri. Zaidi ya kulinda sadaka vizuri, wanapaswa pia kufanya uhakiki mkali kuhusu matumizi ya sadaka. Kufanya uhakiki mkali kunamaanisha nini? Kimsingi, kunamaanisha kuondosha kabisa matumizi yasiyo ya busara, na kujitahidi kuyafanya matumizi yote ya sadaka kuwa ya busara na ya kufaa, badala ya sadaka kufujwa na kutumiwa vibaya. Matukio ya uharibifu au ufujaji yakigunduliwa, viongozi na wafanyakazi hawapaswi tu kuzikomesha mara moja, bali pia wawajibishe waliohusika, na pia kutafuta watu wanaostahili kufanya kazi hiyo. Viongozi na wafanyakazi wanapaswa kujua ni wapi hasa matumizi yote yanakwenda na yanatumiwa kwa ajili ya nini, ndani ya mawanda yao ya usimamizi—wanapaswa kuangalia upya mambo haya kwa akali. Kwa mfano, ikiwa chumba kinakosa feni, wanapaswa kuweka vigezo kuhusu ni nani atakayeinunua, pesa ngapi zitatumika, na itakuwa ya kazi gani inayofaa zaidi. Baadhi ya viongozi na wafanyakazi husema, “Tuna shughuli nyingi; hatuwezi kupata muda wa kwenda kuinunua.” Hujaagizwa uinunue mwenyewe. Unapaswa kumleta mtu mzuri, mwenye ubora mzuri wa tabia ashughulikie jukumu hili. Usimlete mtu mpumbavu au mtu mbaya asiye mkweli ainunue. Watu wenye ubinadamu wa kawaida wanajua kuwa wanapaswa kununua vitu vyenye matumizi yanayofaa na vya bei inayostahili—vitu vyenye matumizi mengi kupita kiasi havina maana, na hupatikana kwa bei ya juu zaidi. Watu wanaopenda anasa na ambao wana nia mbaya, kwa upande mwingine, hununua vitu visivyoweza kutumika vilivyo na mchanganyiko wa matumizi mengi, na ambavyo hugharimu pesa nyingi zaidi. Wanunuzi lazima wawe na mantiki; lazima waelewe kanuni. Vitu vinavyonunuliwa lazima viweze kutumika bila kuwa ghali, na vionekane na watu wote kuwa vinastahili. Iwapo utamleta mtu asiyewajibika na anayependa kutumia pesa bila mpango na kufuja pesa afanye ununuzi huu, atalipia tu bei ghali kiyoyozi cha hali ya juu, kwa gharama ya mara kumi ya bei ya feni. Anaamini kuwa ingawa inagharimu pesa nyingi zaidi, watu lazima wawe kipaumbele chetu cha kwanza—kiyoyozi hicho hakisafishi tu hewa, bali pia kinarekebisha unyevunyevu na halijoto, na kina vipimo vya wakati na mipangilio mbalimbali. Je, huo si uharibifu? Huo ni ubadhirifu na ufujaji. Mtu huyo ana nia ya kujifurahisha, na anatumia pesa kwa raha na kujionyesha, si kwa kununua vitu vya utendaji. Watu kama hao si wakweli. Wakijinunulia bidhaa, wao hutafuta njia za kuokoa pesa, hutafuta vitu vyenye bei nafuu, na hujaribu kujadiliana juu ya bei. Wao huokoa pesa wanapoweza—ni bora kitu kinapokuwa cha bei rahisi mno. Lakini wanapofanyia nyumba ya Mungu ununuzi, hawajali wanatumia pesa ngapi. Hata hawajisumbui kuangalia vitu vya bei nafuu; wanataka tu kununua vitu vya bei ghali, vya hali ya juu na vya kisasa. Hii inaonyesha kwamba hawana nia nzuri. Je, watu ambao si wakweli wanaweza kutumika? (Hapana.) Watu wenye nia mbaya wanaposhughulikia kazi ya nyumba ya Mungu, hufanya tu mambo ya kipumbavu na yasiyo na thamani. Hawatumii pesa kwa mambo yanayofaa; wao hutumia tu sadaka vibaya na kuifuja, na matumizi yao yote si ya busara.

Watu wengine wana mawazo ya umaskini, na wanaamini kwamba lazima wanunue vitu vya bei ya chini kabisa wanapoifanyia nyumba ya Mungu ununuzi, kadiri vilivyo vya bei ya chini zaidi ndivyo bora zaidi. Wanafikiri kwamba kufanya hivyo kunasaidia kuokoa pesa za nyumba ya Mungu, kwa hivyo wananunua tu vitu vya kizamani na vya bei ya kutupa. Matokeo yake, wananunua mashine za bei nafuu ambazo ni za bandia. Mashine hizi huharibika mara tu zinapotumika, na haziwezi kutengenezwa wala kutumika tena. Kisha inalazimu mashine zingine zenye ubora wa kutosha, ambazo zinaweza kutumika kawaida zinunuliwe, na hivyo pesa nyingine hutumika. Je, jambo hilo si upumbavu? Watu wa namna hiyo wanapaswa kuitwa wachoyo, na wenye mawazo ya umaskini. Daima wanataka kuokoa pesa za nyumba ya Mungu, lakini, je, matokeo ya ubahili wao na uokoaji wao wa pesa ni nini? Yote yanaishia kupotea bure, na kuwa ubadhirifu wa pesa. Wao hata hujisingizia kwa kusema, “Sikufanya makusudi. Nilikuwa na nia nzuri—nilikuwa tu nikijaribu kuokoa pesa za nyumba ya Mungu—sikutaka kutumia pesa bila mpango.” Je, wao kutotaka kufanya hivyo kunasaidia chochote? Kwa kweli, wanatumia pesa bila mpango, wanasababisha hasara, na jambo hili linatumia pesa na wafanyakazi. Watu wa namna hiyo pia hawawezi kutumika—ni watu wapumbavu, au wasio na ujuzi wa kutosha. Kwa ufupi, watu ambao wana nia mbaya hawapaswi kutumika kuifanyia nyumba ya Mungu ununuzi, na wala wapumbavu. Wanaopaswa kutumika ni wale wenye ujuzi, wenye uzoefu fulani wa kufanya ununuzi, na wa kimo fulani, na wanaoona mambo kwa mtazamo usiopotoka. Chochote kinachonunuliwa, lazima kiwe cha kutumika, na kiwe cha bei adili, na hata kikiharibika, lazima kiwe rahisi kutengenezwa, na lazima vipuri vyake viwe rahisi kununuliwa. Hilo ndilo jambo la busara. Baada ya watu wengine kununua kitu, wanaona kwamba kina muda wa kurudishwa wa mwezi mmoja, wanaharakisha kukijaribu, na wanapata matokeo ndani ya mwezi huo mmoja. Kikionekana kina kasoro au hakifanyi kazi vizuri, wanakirudisha mara moja na kuchagua kitu kingine, hivyo kupunguza hasara. Watu hao wana ubinadamu mzuri kiasi. Watu wasio na ubinadamu hununua kitu, kisha wanakitupa tu. Hawakijaribu kuona kama kina shida au kama kinadumu, wala hawaangalii hati ya kubadilisha kitu hicho ni ya muda gani au wana muda gani kukirudisha—hawajali kabisa kuhusu chochote kuhusu mambo hayo. Siku moja wanapokitaka ghafla, wanakichukua na kukijaribu, na hapo ndipo wanagundua kuwa kimeharibika. Wanakagua risiti na kuona muda wa kurudisha umepita, na kitu hicho hakiwezi kurudishwa tena. Kisha wanasema, “Hebu tununue kingine basi.” Je, hiyo si hasara? “Hebu tununue kingine”—kauli hiyo inamaanisha nyumba ya Mungu inapaswa kutoa pesa nyingine tena. Kijuujuu, inaonekana kwamba maombi ya kununua kingine ni kwa ajili ya kazi ya kanisa, na ni matumizi ya busara, lakini kwa kweli, kwa undani, ni kwa sababu ya uzembe wao wa kutotekeleza wajibu wao, kwa kutokikagua kitu papohapo baaada ya kukinunua. Sehemu moja ya sadaka inapotezwa, na ingine inalipia, na kitu hicho kipya bado hakina mtu wa kukilinda, hivyo, hicho pia, kinatumika kwa muda mfupi tu kabla hakijaharibika. Cha kushangaza ni kwamba hakuna mtu wa kusimamia hivi vitu, hakuna anayeshughulikia matatizo yanayotokea—viongozi na wafanyakazi wanafanya nini? Wamezembea kabisa katika majukumu yao kuhusiana na kazi hii—hawajatekeleza wajibu wao wa kusimamia, kukagua, na kuchunguza kwa makini, na kwa hivyo sadaka zinafujwa na kutumiwa vibaya namna hii. Ikiwa wanunuzi ni watu wa kuwajibika, watakirudisha haraka kitu walichokinunua wakiona hakitumiki. Hii inapunguza hasara na uharibifu. Ikiwa ni watu wasiowajibika na hawana nia nzuri, watanunua vitu bandia, hivyo basi kutumia sadaka vibaya. Hivyo basi, hasara hii ya pesa inasababishwa na nani? Je, si mnunuzi pamoja na viongozi na wafanyakazi wote wanawajibikia suala hili? Kama viongozi na wafanyakazi wangeshughulikia jambo hili kwa makini, na kwa kuonekana, na kwa uangalifu, je, matatizo haya yasingegunduliwa? Je, hitilafu hizi hazingerekebishwa? (Zingerekebishwa.) Viongozi na wafanyakazi wakitembelea makanisa mara kwa mara katika sehemu mbalimbali kukagua hali ya matumizi ya sadaka, wanaweza kugundua matatizo na kuondoshaa aina hii ya ubadhirifu na ufujaji. Iwapo viongozi na wafanyakazi ni wavivu na hawawajibiki, matukio haya ya matumizi yasiyo ya busara na badhirifu na ya ufujaji yataendelea kutokea mara kwa mara—yataendelea kuongezeka upesi. Ni ni husababisha ongezeko hili? Je, halihusiani na viongozi na wafanyakazi kutofanya kazi halisi, na badala yake kujiweka juu ya watu wengine na kuishi kama maafisa wasiofaa? (Ndiyo.) Viongozi na wafanyakazi kama hao hawana dhamiri wala busara, na hawana ubinadamu. Kwa sababu pesa zote zinazotumiwa na kanisa ni mali ya nyumba ya Mungu, na zote ni sadaka za Mungu, na wao wanaamini hazihusiani nao, hawajali wala kuulizia lolote, na huzipuuza. Watu wengi huamini kwamba pesa za nyumba ya Mungu zinapaswa kutumika, kwamba si vibaya kuzitumia kwa namna yoyote, kwamba mradi hawajazipora au kuzibadhiri, basi haijalishi ikiwa zitatatumiwa vibaya, na kwamba ni watu tu wananunua uzoefu na kupanua upeo wao. Viongozi na wafanyakazi hulifumbia hili macho wakisema: “Mtu yeyote anaweza kutumia pesa hizo jinsi atakavyo, na kununua chochote atakacho. Haijalishi ni pesa ngapi zinafujwa—atakayepoteza pesa ndiye atakayeziwajibikia, na kupata adhabu na kuadhibiwa baadaye—mimi hainihusu. Hata hivyo, siyo mimi ninayezitumia, na si pesa zangu.” Je, huo si mtazamo na mwelekeo sawa na ule ambao wasioamini wanao kuhusu matumizi ya fedha za umma? Ni kana kwamba walikuwa wakitumia tu pesa za adui zao. Wasioamini wanapofanya kazi kiwandani, ikiwa uongozi ni wa uzembe, vitu vya pamoja vitaibiwa kila mara na kupelekwa majumbani mwa watu au huharibiwa kiholela; kitu kikiharibika, watasihi kiwanda kinunue kingine kipya. Wanapofanyia kiwanda ununuzi, watanunua tu vitu vizuri na vya gharama kubwa. Kwa vyovyote vile, pesa itatumika kiholela bila mpango. Ikiwa wamwaminio Mungu pia watakuwa na mtazamo kama huo kuhusu sadaka, je, wanaweza kuokolewa? Je, Mungu atalifanyia kazi kundi kama hilo la watu? (Hapana.) Ikiwa watu wana mtazamo wa aina hiyo kuhusu sadaka za Mungu, basi unapaswa kujua Mungu ana mtazamo wa aina gani kuhusu watu kama hao, bila Mimi kukwambia.

Njia ya moja kwa moja kabisa ambayo mtazamo wa mtu kwa Mungu hujidhihirisha ni kupitia mtazamo wake kuhusu sadaka. Mtazamo wako kuhusu sadaka ndio mtazamo wako kumhusu Mungu. Ukichukulia sadaka kama unavyochukulia hesabu zako za akaunti yako ya benki—kwa makini sana, kwa uangalifu, kwa tahadhari, kwa kuwajibika, na kwa umakini sana—basi mtazamo wako kwa Mungu ni karibu sawa na huu. Ikiwa mtazamo wako kuhusu sadaka ni sawa na mtazamo wako kuhusu mali ya umma, kuhusu mboga sokoni—wewe hununua kiholela baadhi ya bidhaa unazohitaji bila hata kuangalia mboga zozote usizozipenda, kuzipuuza bila kujali zimerundikwa wapi, bila kujali kama mtu mwingine atazichukua na kuzitumia, ukijifanya kwamba hujaziona zimedondoka chini na kukanyagwa na mtu, na kuamini kwamba hayo yote hayakuhusu—basi wewe uko taabani. Ikiwa una mtazamo wa aina hiyo dhidi ya sadaka, je, wewe ni mtu wa kuajibika? Je, mtu kama wewe anaweza kutekeleza wajibu wake vizuri? Ni wazi una ubinadamu wa aina gani. Kwa ufupi, katika kazi ya kusimamia sadaka, jukumu kuu la viongozi na wafanyakazi, kando na kuzilinda vizuri, ni kwamba lazima wafuatilie kazi ya baadaye—la muhimu zaidi ni kwamba lazima wakague akaunti mara kwa mara, pamoja na kufuatilia, kuchunguza, na kukagua matumizi ya aina yote, na kufanya uhakiki mkali. Wanapaswa kuondosha kabisa matumizi yasiyo ya busara kabla yasababishe ubadhirifu na uharibifu; na ikiwa matumizi hayo yasiyo ya busara tayari yamesababisha mambo hayo, wanapaswa kuwawajibisha waliohusika, kuwapa onyo, na kuwafanya walipe fidia. Ikiwa huwezi kufanya kazi hii vizuri, harakisha ujiuzulu—usikae kwenye nafasi ya kiongozi au mfanyakazi, kwa sababu huwezi kufanya kazi yoyote kati ya hizi mbili. Ikiwa huwezi hata kusimamia kazi hii na kuifanya vizuri, basi ni kazi gani nyingine unaweza kuifanya? Nieleze kwa utaratibu: Kuna majukumu mangapi, kwa jumla, viongozi na wafanyakazi wanapaswa kufanya kuhusiana na sadaka? (Ya kwanza ni kuzilinda. Ya pili ni kukagua akaunti. Ya tatu ni kufuatilia, kuchunguza, na kukagua aina zote za matumizi, na kufanya uhakiki mkali; matumizi yasiyo ya busara lazima yaondolewe, na bila kujali ni nani anayesababisha ubadhirifu au uharibifu, lazima awajibishwe na kulipa fidia.) Je, ni rahisi kufanya kazi kwa kufuata hatua hizi? (Ndiyo.) Hii ni njia iliyo wazi na iliyoelezwa kinaganaga ya kufanya kazi. Ikiwa hata huwezi kufanya kazi rahisi kama hii, basi unaweza kufanya nini kama kiongozi au mfanyakazi—kama mtumishi wa nyumba ya Mungu? Kuna visa vya sadaka kuharibiwa na kubadhiriwa mara kwa mara, na, kama kiongozi au mfanyakazi, huna ufahamu juu ya suala hili na huhisi huzuni yoyote kulihusu, basi Mungu yupo moyoni mwako kweli—je, ana nafasi Yake hapo? Hili si hakika. Unasema kwamba moyo wako unaompenda Mungu ni mkubwa na kwamba unamcha Mungu sana, lakini sadaka Zake zinapobadhiriwa na kuharibiwa namna hii, huna ufahamu wowote wala hujuti hata kidogo—je, si hilo linatilia shaka upendo wako na kumcha Mungu? (Ndiyo.) Hata imani yako ina shaka, sembuse upendo wako kwa Mungu na kumcha Mungu. Uchaji na upendo wako kwa Mungu si thabiti—si wa kudumu! Kulinda sadaka vizuri ni wajibu ambao viongozi na wafanyakazi wanapaswa kutimiza, na pia ni jukumu lao lisiloweza kuepukika. Ikiwa sadaka hazitalindwa vizuri, hilo ni kosa la kutowajibika kwa upande wao—inaweza kusemwa kwamba wote wanaolinda sadaka vibaya ni viongozi na wafanyakazi wa uongo.

IV. Kujua Upesi Kuhusu Sadaka Zilipo, Pamoja na Mazingira Mbalimbali ya Walinzi wa Sadaka Hiyo

Mbali na kukagua hali ya matumizi ya sadaka na kukomesha matumizi yasiyo ya busara, viongozi na wafanyakazi wana jukumu lingine muhimu zaidi: Wanapaswa kujua sadaka ziko wapi, pamoja na hali mbalimbali za wale wanaozisimamia. Lengo la jambo hili ni kuwazuia watu waovu, watu wenye mipango ya hila, na watu wenye tamaa katika mioyo yao, wasitumie usimamizi kujipatia sadaka. Watu wengine huona kwamba nyumba ya Mungu ina vitu vingi, na kwamba vingine havina mtu wa kuvilinda au kuviweka katika kumbukumbu, na kwa hivyo wao kila mara huwaza jinsi watakavyovigeuza vitu hivyo kuwa mali yao binafsi, na kuvichukua na kuvitumia wao wenyewe. Kuna watu wa aina hii kila mahali. Watu wengine, usoni, huonekana kana kwamba hawawatumii wengine vibaya, wala hawana tamaa kubwa ya mali au pesa, lakini hiyo ni kwa sababu hali na mazingira hayawaruhusu—kama kweli sadaka zingekabidhiwa mikononi mwao kulindwa, huenda wangejitwalia. Wengine huuliza, “Lakini mtu huyo alikuwa mzuri hapo awali; hakuwa na tamaa na alikuwa mwenye tabia nzuri—kwa nini basi kumkabidhi tu sadaka kidogo kumemfichua?” Hii ni kwa sababu yako kutokaa naye kwa muda mrefu, kutomjua kwa undani, na kutoona kiini chake asilia. Kama ungeelewa mapema kwamba mtu huyo ana asili ya aina hiyo, sadaka zisingeangukia mikononi mwa watu waovu. Kwa hivyo, ili kuzuia sadaka kuangukia mikononi mwa watu waovu, viongozi na wafanyakazi wana jukumu lingine muhimu zaidi: kuchunguza papo hapo mahali ambapo sadaka zipo na kufuatilia hali za wale wanaozisimamia. Tuchukulie kwamba mtu anasimamia mamia au maelfu kiasi kidogo cha yuani, ikiwa ana dhamiri kidogo, hawezi kuzibadhiri—lakini kama ingekuwa ni makumi au mamia ya maelfu, watu wengi wasingeweza kuaminika; hali hiyo ingekuwa hatari, na mioyo yao ingeweza kubadilika. Je, mioyo yao inaweza kubadilika vipi? Kiasi kidogo cha mamia au maelfu hakiwezi kugeuza moyo wa mtu, lakini ifikiapo makumi au mamia ya maelfu, moyo wake unaweza kugeuzwa kwa urahisi. “Haiwezekani kabisa kupata pesa nyingi kiasi hiki hata nifanye kazi muda gani, na sasa ziko mikononi mwangu—laiti zingekuwa zangu, maisha yangu yangekuwa bora kama nini!” Wanazifikiria: “Sihisi hatia kuwa na mawazo haya—je, hivyo, kuna mungu kweli au la? Mungu yupo wapi? Je, si kweli kwamba hakuna anayejua nina mawazo haya? Hakuna anayejua, na sina hisia za hatia wala majuto—je, hii inamaanisha hakuna mungu? Basi nikijipatia hizi pesa, sitapokea adhabu au malipo? Hakutakuwa na madhara yoyote?” Je, si moyo wa mtu huyu upo katika mchakato wa kubadilika? Je, sadaka zilizo mikononi mwake haziko hatarini? (Ziko hatarini.) Zaidi ya hayo, baadhi ya watu wanaosimamia sadaka ni wazuri sana; msingi wa imani yao upo kwa Mungu na ni waaminifu katika matendo yao, na hata ukiwapa makumi au mamia ya maelfu ya yuani wazilinde, wataweza kuyalinda vizuri, na kuna hakikisho kuwa hawatayabadhiri. Lakini kuna wachache ambao sio waumini katika familia zao, na watu hao wakiona pesa, macho yao hugeuka mekundu kama mbwa mwitu anapopeleleza mawindo yake. Acha makumi au mamia ya maelfu—wakiona yuani elfu moja, wataiweka mfukoni. Hawajali ni ya nani; wanaamini kwamba ni ya yule anayeweza kuinyakua kwanza. Ikiwa kuna mbwa mwitu waovu kama hawa karibu na mtu anayesimamia sadaka, je, sadaka hizo haziko hatarini kuchukuliwa mahali popote, wakati wowote? Je, hali kama hiyo inaweza kutokea? (Inaweza kutokea.) Je, si hatari ikiwa viongozi na wafanyakazi watakuwa hawatajali, watakosa kuwajibika, na hata kutotambua hali hiyo wala kufanyia uchunguzi na kufuatilia wakati sadaka ziko katika hali hatari namna hiyo? Jambo linaweza kuharibika mahali popote, wakati wowote. Kuna hali ya aina nyingine: Baadhi ya wasimamizi hulinda pesa na vitu mbalimbali majumbani mwao, na pia huwakaribisha ndugu pamoja na viongozi na wafanyakazi kwao. Hali hii inaweza kuwa salama kwa muda mfupi, lakini je, kuweka sadaka huko kwa muda mrefu kunastahili? (Hapana.) Hata kama mtu anayezilinda sadaka anafaa, mazingira na hali ya mahali hapo hapafai kabisa. Watu wanaokaribishwa kuishi pale wanafaa kuondolewa, au sadaka zihamishwe. Ikiwa viongozi na wafanyakazi hawatachunguza kazi hii wala kutimiza wajibu wao kuhusu jambo hili, mambo yanaweza kuharibika mahali popote, wakati wowote; sadaka zinaweza kupotea na kuishia mikononi mwa pepo waovu wakati wowote, mahali popote. Kuna hali aina nyingine: Makanisa mengine yako katika mazingira ya uhasama ambapo watu hukamatwa mara kwa mara, na kwa sababu hiyo, kuna uwezekano mkubwa kwamba mahali ambako sadaka zimehifadhiwa zitasalitiwa, na nyumba hizo kuvamiwa na kuporwa na joka kubwa jekundu—sadaka zinaweza kuporwa na pepo waovu wakati wowote. Je, sadaka zinastahili kuhifadhiwa sehemu kama hizo? (Hapana.) Kwa hivyo, kama tayari zimewekwa hapo, unapaswa kufanyaje? Zihamishe mara moja. Baadhi ya viongozi na wafanyakazi hawatimizi jukumu lao wala hawafanyi kazi halisi. Hawawezi kutazamia au kufikiria mambo haya, hawayatambui, na wakati tu ambapo jambo linaharibika na sadaka kunyakuliwa na pepo waovu, ndipo wanapoanza kutafakari, “Tulipaswa kuhamisha hizo sadaka wakati ule,” na kuhisi majuto ya muda mfupi tu kama haya. Lakini kusipokuwa na tatizo, miaka mingine kumi inaweza kupita, bila wao kuhamisha hizo sadaka. Hawawezi kuona ni madhara gani makubwa yanaweza kutokea kutokana na suala hili, na hawawezi kutanguliza mambo kulingana na umuhimu na dharura yake. Viongozi na wafanyakazi wanapaswa kuwa na ufahamu wazi wa hali hii wanapokumbana nayo: “Mojawapo ya sehemu ambako sadaka zimehifadhiwa haifai. Mazingira ni hatari sana, na ndugu kadhaa wamekamatwa, wamefuatwa, au kupelelezwa katika eneo hilo la karibu. Tunahitaji kufikiria jinsi ya kuondoa sadaka hizo hapo. Kuzihamisha hadi mahali penye usalama wa kutosha kutakuwa jambo bora zaidi kuliko kuziacha pale na kusubiri zinyakuliwe.” Hali inapotokea tu na wajue kwamba sadaka ziko hatarini, wanapaswa kuzihamisha mara moja ili kuzuia zisitwaliwe na kuliwa kwa ulafi na joka kuu jekundu, ibilisi mwovu. Hii ndiyo njia pekee ya kuhakikisha usalama wa sadaka na kuepuka hatari au makosa yoyote kutokea. Hii ndiyo kazi ambayo viongozi na wafanyakazi wanapaswa kuifanya. Mara panapotokea dalili ndogo sana ya hatari, mara mtu anapokamatwa, au hali yoyote kujitokeza, wazo la kwanza la viongozi na wafanyakazi linapaswa kuwa iwapo sadaka ziko salama, iwapo zinaweza kuanguka mikononi mwa watu waovu, kutwaliwa nao, au kunyakuliwa na pepo waovu, na ikiwa hizo sadaka zimepotea. Wanapaswa kuchukua hatua mara moja kulinda sadaka. Hili ndilo jukumu la viongozi na wafanyakazi. Baadhi ya viongozi na wafanyakazi huenda wakasema, “Kufanya haya mambo kunatuhitaji tuyafanye mambo ya hatari. Je, hatuwezi kuepuka kuyafanya? Si kweli kwamba watu ndio kipaumbele chetu cha kwanza, na ina maana kuwa hakuna haja ya kuzipa sadaka kipaumbele na badala yake watu ndio watangulizwe?” Una wazo lipi kuhusu swali lao? Je, watu hawa wana utu? (Hawana.) Kuzilinda vizuri sadaka, kuzisimamia vizuri, na kuzitunza vizuri—haya ni majukumu ambayo mtumishi mzuri lazima ayatimize. Kwa kusema kwa uzito zaidi, hata kama ni lazima ujitoe mhanga, inastahili, na ndilo jambo unalopaswa kufanya. Ni jukumu lako. Kila mara watu hupiga kelele wakisema, “Kufa kwa ajili ya Mungu ni kifo cha thamani.” Je, watu wako tayari kweli kufa kwa ajili ya Mungu? Huambiwi sasa ufe kwa ajili ya Mungu; unatakiwa tu uchukue jukumu dogo la kulinda sadaka kwa usalama. Je, uko tayari kufanya hivyo? Unapaswa kusema kwa furaha, “Niko tayari!” Kwa nini? Kwa sababu hili ni agizo la Mungu na masharti Yake kwa mwanadamu, ni jukumu lako lisiloepukika, na hupaswi kulikwepa. Kwa kuwa unadai kwamba unaweza kufa kwa ajili ya Mungu, kwa nini basi huwezi kulipa gharama ndogo tu, na kuchukua jukumu dogo tu ili kulinda sadaka? Je, hilo si jambo unalopaswa kufanya? Kama hufanyi jambo lolote halisi, bali unapiga tu kelele kuhusu kufa kwa ajili ya Mungu, je, maneno hayo si ya uongo? Viongozi na wafanyakazi wanapaswa kuwa na ufahamu dhahiri wa kazi ya kulinda sadaka, na wanapaswa kuchukua jukumu hili. Hawapaswi kulikwepa au kuliepuka, na hawapaswi kusita kuhusiana na jukumu lao. Kwa kuwa wewe ni kiongozi au mfanyakazi, kazi hii ni mzigo ambao lazima uubebe. Ni kazi muhimu—je, uko tayari kuifanya, hata kama unafanya mambo kadhaa yanayokuhatarisha, hata kama maisha yako yamo hatarini? Je, unapaswa kuifanya? (Ndiyo.) Unapaswa kuwa tayari kuifanya; hupaswi kamwe kukataa jukumu hili. Haya ndiyo masharti ya Mungu kwa mwanadamu na agizo Lake analompa mwanadamu. Mungu amekwambia sharti na agizo Lake dogo kabisa—ikiwa huko tayari hata kulitekeleza, basi unaweza kufanya nini?

Viongozi na wafanyakazi wanapaswa kufanya kazi ya kulinda na kutumia sadaka kwa uangalifu sana na kwa uthabiti sana iwezekanavyo. Hawapaswi kufanya hivyo kihobelahobela, wala kulichukulia kama jambo lisilowahusu na kukataa jukumu. Viongozi na wafanyakazi wanapaswa kufanya ukaguzi wao binafsi, kujihusisha, na kuuliza maswali kuhusu mambo haya, na hata kuyashughulikia wao wenyewe, kuwazuia watu waovu na wale wenye ubinadamu duni wasitumie mapengo na kusababisha uharibifu. Kadiri unavyozidi kufanya kazi hii kwa uangalifu, ndivyo watu waovu na wabaya wanavyopata nafasi ndogo zaidi ya kutumia mapengo; kadiri uchunguzi wako unavyozidi kuwa wa kina na usimamizi wako kuwa mkali zaidi, ndivyo kutakavyokuwa na matukio machache ya matumizi yasiyo na busara, ubadhirifu, na uharibifu. Wengine husema, “Je, kufanya hivi kunahusu kuokoa pesa za nyumba ya Mungu? Nyumba ya Mungu imepungukiwa na fedha? Ikiwa imepungukiwa, nitaongeza fedha nyingine.” Je, hilo ndilo linaloendelea? (Hapana.) Hili ndilo jukumu la viongozi na wafanyakazi, ni sharti la Mungu kwa mwanadamu, na ni kanuni ambayo viongozi na wafanyakazi wanapaswa kuifuata wanapofanya kazi hii. Kama muumini wa Mungu, kama mtu ambaye amepewa nafasi ya utumishi katika nyumba ya Mungu, mtazamo wako kuhusu sadaka unapaswa kuwa wa uwajibikaji na wa kufanya uhakiki mkali; la sivyo, hustahili kufanya kazi hii. Ungekuwa muumini wa kawaida asiyethamini uwajibikaji wala kufuatilia ukweli, usingehitajika kufanya mambo haya. Wewe ni kiongozi au mfanyakazi; ikiwa huthamini uwajibikaji, hufai kuwa kiongozi au mfanyakazi, na hata ukihudumu katika nafasi hiyo, wewe ni kiongozi au mfanyakazi bandia asiyewajibika, na siku moja utaondolewa. Wale wote ambao hawathamini uwajibikaji ni watu wasiotetea kabisa kazi ya nyumba ya Mungu—wote hawana dhamiri na mantiki hata kidogo. Watu kama hao wanawezaje kutimiza wajibu? Hao ni watu wapuuzi wasiojali—wanapaswa kuondoka mara moja katika nyumba ya Mungu, na warudi ulimwenguni ambako wanastahili kuwa!

Tusingefanya ushirika wa aina hii kuhusu maarifa ya kawaida yanayohusu sadaka, pamoja na ukweli unaohusiana na kulinda sadaka na kanuni ambazo watu wanapaswa kuzitenda, je, si si mngekosa kuelewa vizuri mambo haya? (Ndiyo.) Watu wanapokosa kuelewa vizuri kuhusu kanuni mahususi, je, wanaweza kutimiza baadhi ya majukumu yao? Je, wamekuwa wakitimiza jukumu lao? Je, watu wengi hawajakuwa wakiishi kwa kufuata nadharia na kanuni za juu juu kabisa za kusema: “Kwa vyovyote vile, sitamani sadaka za Mungu, sizibadhiri wala kuzitumia vibaya, na nazilinda vizuri na siwaruhusu watu wazitumie kiholela—hilo linatosha”? Je, huu ni utendaji wa ukweli? Je, huku ni kutimiza jukumu la mtu? (Hapana.) Ikiwa maarifa ya watu wengi yanakomea hapo, basi mada hii kweli inastahili kufanyiwa ushirika. Kupitia ushirika huu, je, sasa umeelewa na kufahamu zaidi kuhusu jinsi ya kulinda sadaka na mtazamo na ufahamu unaopaswa kuwa nao unapozilinda? (Ndiyo.) Tutamalizia ushirika wetu hapa kuhusu ukweli unaogusia sadaka na kanuni zinazohusiana na jinsi ya kushugulikia na kusimamia sadaka.

Mitazamo na Udhihirisho wa Viongozi wa Uwongo Kuhusiana na Sadaka

I. Kuchukulia Sadaka kama Mali ya Kawaida

Kisha, tutafanya ufichuzi na uchanganuzi rahisi wa viongozi wa uwongo kuhusiana na kipengele cha kumi na moja cha majukumu ya viongozi na wafanyakazi. Tutaangalia ni udhihirisho upi viongozi wa uwongo wanao katika mtazamo wao kuelekea sadaka na katika ulindaji na usimamizi wao wa sadaka. Udhihirisho wa kwanza ni kwamba viongozi wa uwongo wanakosa uelewa sahihi kuhusu sadaka. Wao huamini, “Sadaka hutolewa kwa mungu kwa jina tu, lakini kwa kweli, zinatolewa kwa kanisa. Hatujui mungu yuko wapi, na hawezi kutumia vitu vingi hivyo, hata hivyo. Sadaka hizi zinatolewa kwa mungu kwa jina tu; kwa kweli, zinatolewa kwa kanisa, na kwa nyumba ya Mungu, na hazitolewi waziwazi kwa mtu yeyote maalum. Kanisa na nyumba ya Mungu ni majina mengine ya watu wao wote, na maana ya hili ni kwamba sadaka ni za kila mtu, na kile ambacho ni cha kila mtu ni mali ya umma. Kwa hivyo, sadaka ni mali ya umma ambayo ni ya ndugu wote.” Je, uelewa huu ni sahihi? Ni wazi kabisa kuwa sio. Je, si kunalo tatizo na ubinadamu wa watu walio na uelewa wa aina hiyo? Je, wao si watu wanaotamani sadaka? Watu walio na mioyo ya tamaa na hamu ya kunyakua sadaka hutumia mbinu hii na mtazamo huu linapokuja suala la sadaka. Ni wazi, wanazimezea mate sadaka na wangependa kuzimiliki kwa ajili ya starehe yao wenyewe. Hawa ni viumbe wa aina gani? Je, wao si wa aina moja na Yuda? Hivyo, kiongozi au mfanyakazi wa aina hii huchukulia sadaka za Mungu kuwa mali ya umma ya kanisa. Wao huwa na mtazamo wa aina hii moyoni—hawalindi sadaka kwa dhati, au kuzisimamia kwa busara na kwa uwajibikaji, badala yake, wao hutumia sadaka watakavyo, bila haya, na kwa kwa ujeuri kabisa, wakikosa maadili. Wanamruhusu yeyote azitumie, na yule ambaye “cheo chake rasmi” ni kikubwa zaidi, yule ambaye hadhi yake ni ya juu, yule ambaye ana umaarufu kati ya ndugu, anapewa kipaumbele cha kuzimiliki na kuzitumia. Ni kama tu vile katika makampuni na viwanda katika jamii, ambapo magari ya kampuni na vitu vizuri, vya hali ya juu ni vya kutumiwa na mameneja, wakurugenzi wa viwanda, na wenyeviti. Wanaamini kwamba hivi ndivyo inavyopaswa kuwa kuhusiana na sadaka za Mungu, pia, kwamba yeyote aliye kiongozi au mfanyakazi ana kipaumbele katika kufurahia vitu vya hali ya juu vya nyumba ya Mungu, katika kufurahia sadaka zilizotolewa kwa Mungu. Hivyo, wale wote wanaotumia kuwa kiongozi na mfanyakazi kama kisingizio cha kununua kompyuta za hali ya juu na simu za mkononi, pamoja na viongozi na wafanyakazi wote wanaochukua sadaka kwa ajili yao wenyewe, wanaamini kwamba sadaka ni mali ya umma, na kwamba sadaka zinapaswa kutumiwa na kufujwa wapendavyo. Akina ndugu fulani wanapotoa dhahabu na mapambo ya fedha, mikoba, nguo, na viatu, hawaelezi bayana kwamba wanavitoa kwa Mungu, na hivyo viongozi fulani wa uwongo wanaamini, “Kwa kuwa hawakueleza bayana kwamba vitu hivi vinatolewa kwa Mungu, vinapaswa kuwa kwa ajili ya matumizi ya kanisa. Chochote kinachotolewa kwa kanisa ni mali ya umma, na viongozi na wafanyakazi wanapaswa kuwa na kipaumbele katika kufurahia mali ya umma.” Na hivyo, wanajichukulia vitu hivi kama jambo la kawaida kwao. Vitu vilivyosalia baada ya wao kuchagua vinaweza kutumiwa na yeyote anayetaka na kuchukuliwa na yeyote anayetaka—kila mtu anavichukua kama mgao. Viongozi na wafanyakazi hawa wanaita jambo hili kugawana mali; kwa kuwafuata, watu wanaweza kula na kunywa vizuri, na kujistarehesha kweli. Kila mtu anafurahi, na wanasema, “Shukrani kwa mungu—je, tungeweza kufurahia vitu hivi ikiwa hatungemwamini yeye? Hizi ni sadaka, na sisi hatustahili kuzifurahia!” Wanasema hawastahili, lakini wanavishikilia vitu hivyo na hawawezi kuviachilia. Viongozi na wafanyakazi kama hao hawanyakui tu sadaka na kuzifanya mgao, na kuzifurahia wao wenyewe bila kupata idhini ya mtu yeyote—wanapofanya hivi, wao hupuuza kabisa usimamizi, utumiaji wa pesa, na matumizi ya sadaka, wala hawachagui watu wanaofaa kuzisimamia na kuweka rekodi zake, na sembuse kuzikagua hesabu, au kupitia kwa kina hali ya matumizi ya pesa. Kutojali kwa viongozi wa uwongo kwa usimamizi wa sadaka husababisha vurugu, na sadaka fulani hupotea na kufujwa. Kinachoonekana zaidi katika kazi ya viongozi wa uwongo ni kwamba kila mtu hutenda kwa mapenzi yake mwenyewe. Kile ambacho msimamizi wa timu yoyote anasema, ndicho hufuatwa, na timu yoyote inapohitaji kununua kitu, wanaweza kuamua kufanya hivyo wenyewe, bila kuhitaji kuwasilisha ombi ili liidhinishwe idhini. Mradi kitu kinahitajika kwa ajili ya kazi, wanaweza kukinunua, bila kuwa na wasiwasi kuhusu kinagharimu kiasi gani, kama wanaweza kukitumia, au kama ni muhimu au la—hata hivyo, wanatumia sadaka, sio pesa za mtu yeyote. Viongozi wa uwongo hawasimamii hili au kufanya uhakiki, sembuse kushiriki kuhusu kanuni. Kitu kikiishanunuliwa, viongozi wa uwongo hawajali kabisa kama kuna mtu wa kukilinda, kama kitu kinaweza kuharibika, au kama kinafikia thamani ya pesa zilizotumika. Kwa nini hawajali mambo haya? Ni kwa sababu pesa hizo si zao—wanafikiri kwamba yeyote anaweza kuzitumia, kwani vyovyote vile si pesa zao zinazotumika. Kuna vurugu katika kila kipengele cha usimamizi wa sadaka. Kuna vurugu kiasi gani? Ni kama vile ilivyo katika viwanda vikubwa vinavyomilikiwa na serikali vya nchi za kijamaa, ambapo kila mtu hupata sehemu sawa bila kujali anafanya kazi kiasi gani. Kila mtu hupeleka vitu nyumbani, anakula chakula cha kiwanda na kupata pesa za kiwanda, na kubadhiri vitu vya kiwanda. Ni vurugu tupu. Viongozi wa uwongo hawaweki sheria zozote za matumizi ya pesa katika kununua vifaa au zana yoyote. Nyumba ya Mungu huweka sheria, lakini wao hawapitii kwa kina, kukagua, kufuatilia, au kuchunguza matumizi ya pesa. Hawafanyi kazi yoyote kati ya hizi. Kazi ya viongozi wa uwongo ni ya vurugu tupu, hakuna utaratibu kwa kitu chochote, na kuna dosari kila mahali. Kila uendapo, watu waovu na wale ambao wana nia mbaya wanaruhusiwa kutumia mapengo na kujinufaisha. Sadaka za Mungu zinabadhiriwa na kufujwa kiholela na watu hao, na bado hawaadhibiwi au kuwekewa vikwazo kwa njia yoyote—hawapewi hata onyo. Hawa ni viongozi na wafanyakazi wa aina gani? Je, huku si kuung’ata mkono unaowalisha? Je, wao ni mawakili wa nyumba ya Mungu? Wao ni wezi wasaliti wa nyumba ya Mungu!

Viongozi na wafanyakazi hawa wasiowajibika linapokuja suala la kulinda sadaka wanapaswa kuchukuliwaje? Je, wao si watu wenye tabia duni na wasio na dhamiri na busara? Viongozi hawa wa uwongo huvichukulia vitu vilivyotolewa na ndugu kwa Mungu na kwa kanisa kuwa mali ya nyumba ya Mungu, na husema kwamba zinapaswa kusimamiwa na akina ndugu kama kundi. Na hivyo, matatizo yanapokuwa yamefichuliwa, na Aliye juu anapowawajibisha watu, wao ufanya kila juhudi kujitetea, na hawakiri jinsi lilivyo jambo zito kwao kuiba na kunyakua sadaka za Mungu baada ya kuwa viongozi na kupata hadhi. Je, hawa si watu wenye tabia duni? Wao hawana aibu kabisa! Hawajui kwa nini ndugu wanatoa pesa na vitu, wala hawajui wanavitoa kwa nani. Kama hakungekuwa na Mungu, ni nani ambaye angevitoa vitu anavyovipenda kwa urahisi tu? Hii ni mantiki rahisi sana, na bado hawa wanaoitwa “viongozi” hawaijui au kuelewa. Viongozi hawa wa uwongo wana msemo wa kawaida: “sadaka za nyumba ya Mungu.” Je, msemo huu hauhitaji kurekebishwa? Msemo sahihi unapaswa kuwa upi? “Sadaka” au “sadaka za Mungu.” Ikiwa utaongeza kivumishi, unapaswa kuongeza “Mungu”—sadaka ni za Mungu pekee. Usipoongeza kivumishi, ni “sadaka” tu—watu wanapaswa kujua bado kwamba mmiliki wa sadaka ni Muumba, Mungu, na si mwanadamu. Mwanadamu hastahili kumiliki sadaka, na hata makasisi hawawezi kusema kwamba sadaka ni zao—wanaweza kufurahia sadaka kwa idhini ya Mungu, lakini si mali yao. Kivumishi cha “sadaka” kamwe hakitakuwa mtu yeyote—kinaweza tu kuwa Mungu, na si mwingine yeyote. Ni wazi kabisa, basi, kwamba msemo “sadaka za nyumba ya Mungu” unaosemwa mara nyingi na viongozi wa uwongo ni potofu, na unapaswa kurekebishwa. Hakupaswi kuwa na msemo kama “sadaka za nyumba ya Mungu” au “sadaka za kanisa.” Kuna baadhi ya watu ambao hata husema “sadaka zetu” na “sadaka za nyumba yetu ya Mungu.” Misemo hii yote si sahihi. Sadaka hutolewa kwa Mungu na wanadamu walioumbwa, na wale wanaomfuata Mungu. Mungu pekee ndiye mwenye haki ya kipekee ya kuwa mmiliki, mtumiaji, na mfurahiaji wake. Sadaka si mali ya umma; si mali ya mwanadamu, sembuse mali ya kanisa na nyumba ya Mungu, badala yake, ni mali ya Mungu. Mungu huliruhusu kanisa na nyumba ya Mungu kuzitumia—hili ni agizo Lake. Kwa hiyo, misemo yote kama vile “sadaka za nyumba ya Mungu,” “sadaka za kanisa,” na “sadaka zetu” haina usahihi, na zaidi ya hayo, ni misemo ya watu wenye nia mbaya, imekusudiwa kuwapotosha watu na kuwafanya wawe ganzi, na hata zaidi, kuwaelekeza watu wasivyo. Watu hawa huainisha sadaka kuwa mali ya umma inayomilikiwa na kanisa, au na nyumba ya Mungu, au na ndugu wote. Haya yote yana matatizo na ni makosa na yanapaswa kurekebishwa. Huu ni udhihirisho wa aina moja ya kiongozi wa uwongo. Watu kama hawa huchukulia sadaka kama mali ya umma na kuzitumia wapendavyo; au, wanaamini kwamba wakiwa viongozi, wana haki ya kugawanya vitu hivi, na hivyo wanawagawia watu wanaowapenda au kila mtu kwa usawa. Wanajaribu kutengeneza hali ya aina gani? Hali ambapo kila mtu ni sawa, ambapo kila mtu anaweza kufurahia neema ya Mungu, ambapo kila mtu anashiriki. Wangependa kununua fadhila za watu kwa kuwa wakarimu na rasilimali za nyumba ya Mungu. Je, hilo si jambo la kuchukiza? Hii ni tabia mbaya mno, isiyo na aibu! Watu kama hawa wanapaswa kuainishwaje? Viongozi wa uwongo kama hawa wanatamani sadaka, na ili kuwazuia watu kuwasimamia, kuwafichua, na kuwatambua, wao hugawanya vitu vilivyosalia wasivyovitumia kwa ndugu, wakinunua fadhila yao na kufikia hali ambapo kila mtu ni sawa, na kumwezesha kila mtu kufaidika kwa kuhusiana nao, ili kwamba hakuna mtu atakayewafichua. Kama mngekutana na kiongozi wa aina hii, ambaye angewaruhusu mpate faida fulani na ambaye mngefurahia “mali ya umma” pamoja naye—kama mngekuwa na haki hii na kuchukua faida ya aina hii, je, mngeridhika na hilo? Je, mngeweza kukataa? (Tungeweza.) Kama ninyi ni wenye tamaa, hamna moyo umwogopao Mungu, na hamwogopi Mungu, hamtaweza. Yeyote mwenye uadilifu kidogo, busara kidogo, na moyo umwogopao Mungu kidogo atakataa, na pia atasimama kumkemea kiongozi huyo, kumpogoa, na kumkomesha, akisema: “Jambo la kwanza unalopaswa kufanya kama kiongozi ni kusimamia sadaka vizuri, si kuzibadhiri, sembuse kuamua bila idhini kuzigawanya kwa kila mtu kulingana na mapenzi yako mwenyewe. Huna haki hiyo; hilo si agizo la Mungu kwako. Sadaka ni za Mungu kutumia, na kuna kanuni za matumizi ya kanisa kuzihusu—hakuna mtu aliye na uamuzi wa mwisho juu yake. Unaweza kuwa kiongozi, lakini huna hiyo haki hiyo. Mungu hakukupa haki hiyo. Huna haki ya kutumia vitu vya Mungu—Mungu hakukuagiza ufanye kazi hiyo. Kwa hiyo, fanya hima na uvue dhahabu na mapambo ya fedha ambayo ndugu walimtolea Mungu, na uvue nguo walizomtolea Yeye. Fanya haraka na ulipe fidia kwa vitu ulivyokula ambavyo hukupaswa kula. Ikiwa wewe bado ni mwanadamu na una aibu kidogo, fanya hivi mara moja. Zaidi ya hayo, haijalishi ni nani uliyemtumia sadaka hizi ili kutafuta kibali chake, au ni nani uliyemruhusu azinyakue na kuzifurahia, rudisha sadaka hizo mara moja. Usipofanya hivyo, tutawajulisha akina ndugu wote na tukushughulikie kama Yuda!” Je, mngethubutu kufanya hivi? (Ndiyo.) Kila mtu ana jukumu hili linapokuja suala la sadaka, na anapaswa kuzichukulia kwa dhamiri hii na mtazamo wa aina hii. Bila shaka, pia wana wajibu huu wa kusimamia jinsi wengine wanavyochukulia sadaka, kama wanazilinda vizuri, na kama wanazisimamia kulingana na kanuni. Usifikiri kwamba hili halikuhusu, na kisha usiwajibike, ukisema, “Hata hivyo, mimi si kiongozi au mfanyakazi, hili si jukumu langu. Hata nikiligundua, sihitaji kuhangaika nalo au kusema lolote kulihusu—hilo ni suala la viongozi na wafanyakazi. Yeyote anayetumia pesa kiholela na kubadhiri sadaka, yeye ni Yuda, na Mungu atamwadhibu wakati ukifika. Yeyote anayesababisha matokeo, anawajibika kwayo. Hakuna haja ya mimi kuhangaikia hili. Kuzungumza kwangu kusikofaa kutasaidia nini?” Unamwonaje mtu wa aina hii? (Hana dhamiri.) Ukigundua kwamba, katika sehemu fulani ambazo viongozi na wafanyakazi hawachunguzi, kuna watu wanaofuja na kunyakua sadaka, unapaswa kumuonya muhusika ana kwa ana, na pia kuliripoti tukio hilo mara moja kwa viongozi na wafanyakazi. Unapaswa kusema, “Kiongozi wetu wa timu na kiongozi wetu mara nyingi hujichukulia sadaka wao wenyewe. Pia wanatumia sadaka kiholela, na hawajihusishi katika majadiliano na wengine na wao huamua tu wenyewe kununua hiki na kile. Matumizi yao mengi hayalingani na kanuni. Je, nyumba ya Mungu inaweza kushughulikia hili?” Ni jukumu la watu wateule wa Mungu kuripoti na kutoa taarifa kuhusu matatizo wanayoyagundua. Ushirika wetu uliotangulia umekuwa kuhusu udhihirisho wa aina moja ya kiongozi wa uwongo—mtazamo wao kwa sadaka ni kuzichukulia kama mali ya umma.

II. Kutojali au Kuuliza Kuhusu Matumizi ya Sadaka

Udhihirisho mwingine wa viongozi wa uwongo kuhusiana na kulinda sadaka ni kwamba hawajui jinsi ya kusimamia sadaka. Wanajua tu kwamba sadaka hazipaswi kuguswa, kwamba hazipaswi kutengwa kiholela au kubadhiriwa, kwamba ni takatifu, zimetengwa kama takatifu, na kwamba mtu hawezi kuwa na mawazo yasiyofaa kuzihusu. Lakini linapokuja suala la jinsi, hasa, ya kusimamia sadaka vizuri, jinsi ya kuwa msimamizi mwema katika kuzilinda, hawana njia, hawana kanuni, hawana mipango mahususi au hatua za kazi hii. Kwa hiyo, katika masuala kama vile kusajili, kujumlisha, na kulinda sadaka, pamoja na kukagua hesabu za mapato na matumizi na kukagua matumizi ya pesa, viongozi hawa wa uwongo huwa wasiofanya kitu kabisa. Mtu anapowasilisha kitu ili kiidhinishwe, wao hutia saini. Mtu akiomba kurejeshewa pesa, wanampa. Mtu akiomba pesa kwa ajili ya lengo fulani, wanampa. Hawajui mashine na vifaa mbalimbali vinalindwa vikiwa wapi. Pia hawajui kama mlinzi wa vitu hivyo anafaa, wala jinsi ya kujua kama anafaa; hawawezi kung’amua mioyo ya watu, na hawawezi kung’amua kiini cha watu. Kwa hiyo, ingawa kuna rekodi za sadaka zote zinazotoka chini ya upeo wa usimamizi wa watu hawa, ukiangalia maelezo ya matumizi katika hesabu hizo, matumizi mengi hayana urazini na si ya lazima—mengi ni ya kupita kiasi na ni ubadhirifu. Sadaka hupotea chini ya saini za viongozi na wafanyakazi hawa. Kwa juujuu, wanaonekana kuwa wanafanya kazi mahususi, lakini kwa kweli, hakuna kanuni zozote katika kile wanachofanya. Hawafanyi uhakiki—wanafanya mambo kwa namna isiyo ya dhati, wakifuata sheria na kanuni, basi. Hili halifikii viwango vya kusimamia sadaka kabisa, sembuse kanuni zake. Kwa hiyo, katika kipindi ambacho viongozi wa uwongo wanafanya kazi, kuna matumizi mengi mno yasiyo ya urazini. Ikiwa kuna mtu aliyepo wa kusimamia na kuendesha mambo, matumizi haya yasiyo ya urazini yanatokeaje? Ni kwa sababu viongozi na wafanyakazi hawa hawajukumiki katika kazi yao. Wanafanya mambo kwa namna isiyo ya dhati na kushughulikia mambo kwa kijuujuu tu, na hawatendi kulingana na kanuni. Hawawakwazi wengine, wanatenda kama wenye kutaka kuwafurahisha wengine, na hawafanyi uhakiki unaofaa. Huenda hata kusiwe na mtu mmoja anayewajibika kweli miongoni mwa wale wanaosimamia sadaka, hakuna hata mmoja anayeweza kufanya uhakiki kweli. Viongozi wa uwongo hawajali kama watu wanaolinda sadaka wanafaa, au kama kuna hali zozote za hatari katika makanisa ya watu hao. Kwao, mradi wao wenyewe wako salama, basi kila kitu ni sawa. Hatari inapotokea, jambo la kwanza wanalofikiria ni wapi wanaweza kukimbilia na kama pesa zao wenyewe zitaporwa, ilhali hawachunguzi wala kuuliza kuhusu mahali sadaka zilipo au kama ziko hatarini. Miezi michache au hata nusu mwaka baada ya tukio hilo, wanaweza kuuliza kutokana na dhamiri, na wanapojua kwamba sadaka zingine zimechukuliwa na joka kubwa jekundu, kwamba zingine zimefujwa na watu waovu, na kwamba zingine hazijulikani mahali zilipo, watajisikia vibaya kwa muda—wataomba kidogo, watakiri kosa lao, na huo utakuwa mwisho wake. Hawa ni viumbe wa aina gani? Je, hakuna tatizo kufanya kazi namna hii? Mungu atamtendeaje mtu aliye na mtazamo kama huo kuelekea sadaka? Je, atamwona kama mwumini wa kweli? (La.) Atamwona kama nani, basi? (Kama asiyeamini.) Mungu anapomwona mtu kama asiyeamini, je, mtu huyo anapata hisia yoyote? Anakuwa ganzi na asiyeelewa kwa wepesi rohoni mwake, na anapotenda, hana nuru au mwongozo wa Mungu, au mwanga wowote. Hana ulinzi wa Mungu mambo yanapompata, na mara nyingi yeye ni hasi na dhaifu, akiishi gizani. Ingawa anasikiliza mahubiri mara nyingi, na anaweza kuteseka na kulipa gharama katika kazi yake, hapigi hatua yoyote, na anaonekana wa kusikitisha. Hayo ndiyo “matokeo” yake. Je, hili si jambo gumu zaidi kuvumilia kuliko adhabu? Niambieni, ikiwa haya ndiyo matokeo ya imani ya mtu kwa Mungu, je, hiyo ni sababu ya furaha na kusherehekea au ya huzuni na maombolezo? Si ishara nzuri, kwa maoni Yangu.

Viongozi wa uwongo hawachukulii kazi ya kusimamia sadaka kwa uzito kamwe. Ingawa wao husema, “Watu hawapaswi kugusa sadaka za Mungu; sadaka za Mungu hazipaswi kubadhiriwa na yeyote, na hazipaswi kuanguka mikononi mwa watu wabaya,” na wanapiga kelele wakisema kauli mbiu hizi vizuri kabisa, na maneno yao yanasikika kuwa ya kimaadili na ya adabu sana, lakini hawatendi kama wanadamu. Ingawa hawabadhiri sadaka, na hawana mawazo yasiyofaa kuzihusu, au nia yoyote ya kuzinyakua, na baadhi yao hata hawatumii pesa za nyumba ya Mungu au kugusa sadaka za Mungu kwa ajili ya matumizi yoyote wanayoweza kuwa nayo, na badala yake wanatumia pesa zao wenyewe, kama viongozi na wafanyakazi, hawafanyi kazi yoyote halisi kabisa linapokuja suala la usimamizi wa sadaka. Hawafanyi hata mambo rahisi kama vile kuuliza kuhusu hali ya matumizi ya sadaka au kufanya uhakiki wa matumizi ya sadaka. Hawa, bila shaka, ni viongozi wa uwongo. Mtazamo wao kuelekea sadaka ni huu: “Sizitumii na sizibadhiri, na pia sijishughulishi na jinsi wengine wanavyozitumia au kama wengine wanazibadhiri.” Ninawaambia viongozi hawa wa uwongo kwamba mtazamo huu wako wa vuguvugu ni wa taabu sana. Kutozitumia na kutozibadhiri ndicho kile ambacho watu wanapaswa kufanya, lakini kama kiongozi au mfanyakazi, kile unachopaswa kufanya hata zaidi ni kusimamia sadaka vizuri, na bado umeshindwa kufanya hivi. Huko kunaitwa kupuuza wajibu. Huu ni udhihirisho wa kiongozi wa uwongo. Huenda hukutumia senti moja au kubadhiri sadaka hata moja, lakini kwa sababu hufanyi kazi halisi, na hufanyi kazi yoyote mahususi ya usimamizi kuhusu sadaka, unaainishwa kama kiongozi wa uwongo, na kufanya hivyo ni kwa haki na kunakubalika. Viongozi wengine kamwe huwa hawachukui au kutumia sadaka yoyote kabisa—hata kama viongozi na wafanyakazi wengine wote wanazitumia, wao hawazitumii, na nyumba ya Mungu inapopanga kuwapa kitu, wanakikataa. Wanaonekana kuwa safi kabisa na wasio na tamaa, lakini wanapopangiwa kusimamia sadaka, hawatafanya kazi yoyote mahususi kabisa. Haijalishi ni nani anayetumia sadaka, watatia saini—hawafanyi hata maulizo yoyote, na hawasemi neno zaidi kulihusu hilo. Ingawa watu hawa hawabadhiri hata senti moja ya sadaka, chini ya upeo wa usimamizi wao, sadaka zinachukuliwa na kumilikiwa na watu waovu, na kwa sababu ya kutowajibika kwao na kupuuza kwao wajibu, sadaka zinaweza kufujwa na kupotezwa na yeyote. Je, ufujaji na upotevu huu hauhusiani na usimamizi wao mbaya? Je, hausababishwi na wao kupuuza wajibu wao? (Unasababishwa na hilo.) Je, hawana sehemu katika matendo maovu ya watu hawa? Je, hawajukumikii jambo hilo? Hili ni jukumu kubwa la kubeba, na hawawezi kulikwepa! Wanashikilia tu msimamo wao: “Vyovyote vile, sibadhiri sadaka za Mungu, na sitaki au kupanga kufanya hivyo. Haijalishi ni nani anayetumia sadaka za Mungu, mimi sizitumii; haijalishi ni nani anayezichukua na kuzitumia, mimi sizitumii; haijalishi ni nani anayezifurahia, mimi sizifurahii. Huu ndio mtazamo wangu kuelekea sadaka—unaweza kufanya chochote unachotaka!” Je, kuna watu kama hao? (Wapo.) Wapinga Kristo hutumia sadaka kununua nguo za hali ya juu, bidhaa za anasa, na hata magari. Niambieni, je, kiongozi wa uwongo wa aina hii anaweza kutambua tatizo hili? Yeye mwenyewe habadhiri sadaka, ana mtazamo huu, kwa hivyo, je, haamini kwamba ni vibaya kuzibadhiri? (Anaamini hivyo.) Basi, wapinga Kristo wanapofanya uovu mkubwa namna hiyo, kwa nini anaupuuza na haukomeshi? Kwa nini hauchukulii jambo hilo kwa uzito? (Hataki kuwakwaza watu.) Je, hilo si tendo ovu? (Ni tendo ovu.) Huku si kutimiza jukumu ambalo msimamizi anapaswa kutimiza. Ikiwa, wakati wa usimamizi wako, sadaka zinachukuliwa na kumilikiwa na watu waovu, ikiwa zinafujwa, kupotezwa, na kutumiwa kwa njia isiyo na urazini, ikiwa zinapotea hivi hivi, na bado hufanyi kazi yoyote au hata kusema neno, je, huko si kuacha wajibu? Je, huo si udhihirisho wa kiongozi wa uwongo? Ikiwa husemi unachopaswa kusema, hufanyi kazi unayopaswa kufanya, hutimizi jukumu unalopaswa kutimiza, na ingawa unaelewa kila fundisho, hufanyi tu kazi halisi, basi wewe hakika ni kiongozi wa uwongo. Unaamini, “Hata hivyo, sibadhiri sadaka; wengine wakifanya hivyo, hilo ni shauri lao.” Je, basi wewe si kiongozi wa uwongo? Kutobadhiri sadaka ni shauri lako binafsi, lakini, je, umelinda sadaka vizuri? Je, umetimiza jukumu lako kuhusiana na sadaka? Ikiwa hujatimiza, wewe ni kiongozi wa uwongo. Usijitafutie visingizio, ukisema: “Hata hivyo, sibadhiri sadaka, kwa hiyo mimi si kiongozi wa uwongo!” Kutobadhiri sadaka si sifa ya kigezo cha kupima kama kiongozi au mfanyakazi anafikia kiwango kinachostahili; kigezo cha kweli cha kama anafikia kiwango kinachostahili ni kama anatimiza jukumu lake, anatekeleza kile ambacho mtu anapaswa kufanya, na kutimiza wajibu ambao mtu anapaswa kutimiza, katika mambo aliyokabidhiwa na Mungu—hilo ndilo jambo muhimu zaidi. Kwa hiyo, katika usimamizi wa sadaka, wajibu na jukumu lako ni lipi? Je, umelitekeleza lote? Ni wazi kabisa kwamba hujalitekeleza. Unafanya mambo kwa namna isiyo ya dhati tu; unaogopa kuwakosea watu, lakini huogopi kumkosea Mungu. Unapuuza sadaka kwa sababu unaogopa kuwakosea watu, kuharibu taswira yako nzuri machoni pao—ikiwa una udhihirisho huu, wewe hakika ni kiongozi wa uwongo. Huku si kukubandika jina. Ukweli umewekwa wazi kwa wote kuona: Huwezi hata kutimiza wajibu na jukumu lako—wewe ni mbinafsi sana! Unasimamia vitu vyako mwenyewe, mali yako binafsi, vizuri kabisa, kwa dhamiri, na kwa uangalifu. Huviachii vitu hivyo viharibiwe na hali ya hewa; humruhusu yeyote avibebe, na humruhusu yeyote akutumie vibaya. Lakini inapokuja kwa sadaka, huna hisia ya uwajibikaji kabisa—hutekelezi hata sehemu ya kumi ya jukumu unalotekeleza linapokuja suala la kusimamia vitu vyako mwenyewe. Unawezaje kuchukuliwa kuwa msimamizi mwema? Unawezaje kuchukuliwa kuwa kiongozi au mfanyakazi? Bila shaka wewe ni kiongozi wa uwongo. Huu ni udhihirisho wa aina moja ya kiongozi wa uwongo.

III. Kuzuia Matumizi ya Maana

Kuna aina nyingine ya kiongozi wa uwongo, na wao pia wanachukiza sana. Baada ya watu kama hawa kuwa viongozi, wanaona kwamba mtu ambaye amekuwa akilinda matoleo amekuwa akitumia pesa kwa ubadhirifu na kwa uharibifu sana, kwa hivyo wanamtimua. Kisha wanatamani kupata mtu anayeweza kupanga kwa uangalifu na kupangilia bajeti kwa uangalifu, ambaye anabana matumizi kweli, na anayejua jinsi ya kuendesha nyumba kwa njia ya uekevu. Wanafikiri kwamba huyo ndiye aina ya mtu ambaye atakuwa mtumishi mzuri, na inatokea kwamba hawafikiri kwamba kuna yeyote anayefaa, na wanaishia kulinda matoleo wao wenyewe. Akina ndugu wanaposema kwamba nakala kadhaa za vitabu vya maneno ya Mungu zinahitaji kuchapishwa kwa ajili ya kuhubiri injili, viongozi hawa hawaruhusu hili kufanywa, wakifikiri kwamba inagharimu pesa nyingi sana kuchapisha vitabu; hawajali ikiwa vinahitajika kwa dharura kwa ajili ya kazi—kwao, ni sawa mradi tu waokoe pesa. Hawajui tu ni wapi ambapo kutumia matoleo ya Mungu kunalingana kabisa na nia Yake; wanachojua kufanya ni kulinda matoleo ya Mungu na kutoyaruhusu yaguswe kabisa. Hawatumii kile kinachopaswa kutumiwa—wanatekeleza udhibiti “vizuri” kweli, sawa! Je, kazi inawezaje kuendelea hivi? Je, viongozi hawa wana kanuni katika matendo yao? (La.) Hawaruhusu kazi inayopaswa kufanywa ifanywe, au kuruhusu vitabu vinavyopaswa kuchapishwa vichapishwe, au kuruhusu pesa zinazopaswa kutumika zitumike—hawaruhusu matumizi yoyote yanayofaa. Je, huo ni usimamizi? (La.) Ni nini? Ni ukosefu wa kuelewa kanuni. Watu wasioelewa kanuni hawajui jinsi ya kusimamia matoleo wanapofanya kazi. Wanaamini kwamba lazima waweke ulinzi juu ya pesa na wasiziache zipungue hata kwa senti moja, na kwamba, haijalishi matumizi ni yapi, pesa hazipaswi kuguswa. Je, hili linalingana na nia ya Mungu? (La, halilingani.) Kudhibiti mambo na kutekeleza ulinzi bila kanuni si usimamizi. Matumizi ya kiholela, uharibifu, na ubadhirifu si usimamizi, lakini kutoruhusu senti itumike na kuzuia matumizi yanayofaa kwa sababu ya udhibiti si usimamizi, pia. Hakuna kati ya haya linalolingana na kanuni. Kwa sababu watu wengine hawaelewi kanuni za kutumia, kutenga, na kusimamia matoleo, kila aina ya vituko na kila aina ya vurugu hutokea. Viongozi hawa wanaonekana kwa nje kuwa wenye kuwajibika na waliojitolea sana, lakini kazi wanayofanya ikoje? (Haina maadili.) Na kwa sababu haina maadili, kazi ya injili katika eneo lao inakumbana na kizuizi na vizuio, na kazi fulani za kitaalamu zinazuiwa, pia, kwa sababu ya udhibiti wao mkali kupita kiasi wa matumizi ya matoleo. Kwa juu juu, wanaonekana wenye kufanya kwa makini na kuwajibika sana katika ulinzi wao wa matoleo. Lakini kwa kweli, kwa sababu hawana ufahamu wa kiroho, na wanatenda tu kulingana na mawazo na fikira zao, na hata wanatekeleza udhibiti kwa ajili ya nyumba ya Mungu chini ya kisingizio cha uwekevu kwa ajili ya kanisa, wanaathiri sana maendeleo ya vipengele mbalimbali vya kazi ya kanisa bila hata kujua. Je, watu kama hao wanaweza kuainishwa kama viongozi wa uwongo? (Ndiyo.) Hili linawafanya wastahili kuwa viongozi wa uwongo. Kwa kiwango fulani, tayari wamesababisha vurugu na usumbufu kwa kazi ya injili na kwa kazi ya kanisa. Vurugu na usumbufu huu unasababishwa na ukosefu wao wa kuelewa kanuni, na pia wao kufanya kazi bila kujali kulingana na mapendeleo na mawazo yao wenyewe, na kutotafuta kanuni za ukweli, au kujadili mambo au kushirikiana na wengine. Matoleo hayataharibiwa au kubadhiriwa yakiwa nao, lakini hawawezi kutumia matoleo kwa njia busara kulingana na kanuni, na hawaruhusu yatumike kwa ajili tu ya kuyalinda, na matokeo yake kazi ya kueneza injili inacheleweshwa, na utendaji wa kawaida wa kazi ya nyumba ya Mungu unaathiriwa. Kwa hivyo, kulingana na udhihirisho huu, si kupita kiasi hata kidogo kuwaainisha kama viongozi wa uwongo. Kwa nini watu kama hao pia wanaainishwa kama viongozi wa uwongo? Hawajui jinsi ya kufanya kazi, na ufahamu wao wa jinsi ya kuchukulia matoleo na njia za kuyachukulia umepotoka sana, kwa hivyo, je, wanaweza kufanya kazi nyingine vizuri? Hakika hawawezi. Je, si kunalo tatizo na ufahamu wa watu hawa? (Lipo.) Ufahamu wao umepotoka, wanashikilia sheria, wanajihusisha na kujifanya, na ni wa roho wa bandia. Hawazingatii kazi ya nyumba ya Mungu, na hawatendi kulingana na kanuni—hawawezi kupata kanuni za kutenda, na wanafuata tu ujanja wao mdogo na mapenzi yao wenyewe na kufuata sheria. Hiyo ndiyo sababu kazi yao husababisha vurugu na usumbufu. Njia yao ya kufanya kazi ni ya kipumbavu na isiyo na ustadi—inachukiza. Watu kama hao bila shka ni viongozi wa uwongo. Je, kuna yeyote anayesema, “Ninalinda matoleo vizuri sana, ninafanya kazi hii kwa makini sana, na bado, ninaainishwa kama kiongozi wa uwongo. Basi sitayasimamia tena! Yeyote anayetaka kuyatumia na ayatumie; yeyote anayetaka kuyafanyia kitu na ayafanyie; yeyote anayetaka kuyachukua na ayachukue!”? Je, kuna yeyote aliye na wazo hilo? Basi, lengo letu ni nini katika kufichua hali na madhihirisho tofauti ya aina mbalimbali za viongozi wa uwongo? (Kuwawezesha watu wafahamu kanuni na kuepuka kutembea katika njia ya viongozi wa uwongo.) Hiyo ni sahihi. Ni kuwawezesha watu wafahamu kanuni, waweze kufanya kazi yao vizuri na kutimiza jukumu lao kulingana na kanuni, wasifuate fikira na mawazo, wasiwe na mapenzi ya kibinadamu au kuwa na harara, wasiruhusu nadharia waliyowaza iwe mbadala wa kanuni za ukweli, wasijifanye kuwa wa kiroho, na wasitumie kile wanachoamini kuwa hali ya kiroho kama kitu bandia au mbadala wa kanuni. Watu kama hao wapo miongoni mwa viongozi na wafanyakazi, na inafaa kuwachukulia kama onyo.

IV. Kutwaa na Kufurahia Sadaka

Kuna aina nyingine ya kiongozi wa uwongo, na kazi anayofanya linapokuja suala la kusimamia matoleo ni vurugu hata zaidi. Anaamini kwamba kama kiongozi au mfanyakazi, hawezi kila mara kukaza macho yake kwenye matoleo, au kuwa makini sana linapokuja suala la matoleo. Anafikiri kwa anahitaji tu kufanya kazi ya usimazi wa kanisa vizuri, na kutekeleza kazi ya maisha ya kanisa na ya kuingia katika uzima kwa watu wateule wa Mungu vizuri, na zaidi ya hayo, kuhakikisha kwamba aina mbalimbali za kazi za kitaalamu zinafanywa vizuri. Wanaamini kwamba matoleo ni pesa na vitu ambavyo Mungu hutoa kwa kanisa, na kwamba pesa hizi na vitu hivi vipo ili kukidhi mahitaji ya viongozi na wafanyakazi katika maisha na kazi yao. Maana iliyopo hapa ni kwamba matoleo yanatayarishwa kwa ajili ya viongozi na wafanyakazi, na kwamba punde tu mtu anapochaguliwa kama kiongozi au mfanyakazi, Mungu humruhusu afurahie matoleo haya, na kwamba viongozi na wafanyakazi wanapata kipaumbele katika kuyatenga, kuyafurahia, na kuyatumia—na hivyo, punde mtu anapokuwa kiongozi au mfanyakazi, anakuwa bwana wa matoleo, meneja na mmiliki wa matoleo. Watu wa aina hii wanapokutana na matoleo katika kazi yao, hawayasajili, hawayajumlishi, au kuyalinda, wala hawakagui hesabu za matoleo yanayoingia na kutoka, sembuse kukagua hali ya matumizi na utengaji wake. Badala yake, wanachunguza na kufahamu ni matoleo gani yaliyopo na kama kuna yoyote ambayo viongozi na wafanyakazi wanaweza kufurahia. Hii ndiyo aina ya mtazamo walio nao viongozi na wafanyakazi hawa kuelekea matoleo. Kwa mtazamo wao, matoleo hayahitaji kusajiliwa, kujumlishwa, kulindwa, au kukaguliwa mapato na matumizi yake au hali ya matumizi yake—mambo kama hayo hayawahusu—wanahitaji tu kuyatenga matoleo kwa ajili ya viongozi na wafanyakazi, wakiwapa kipaumbele linapokuja suala la kufurahia matoleo. Kwa mtazamo wao, kile wanachosema viongozi na wafanyakazi ndicho kanuni—ni uamuzi wao jinsi ya kutumia na kutenga matoleo. Wanaamini kwamba kuchaguliwa kama kiongozi au mfanyakazi kunamaanisha kwamba mtu tayari amefanywa kuwa kamili, na kwamba, kama kuhani, wana fursa ya kufurahia matoleo, pamoja na kuwa na kauli ya mwisho, haki ya matumizi, na haki ya kutenga linapokuja suala la matoleo. Katika makanisa fulani, kabla ya vitu ambavyo akina ndugu wanatoa kusajiliwa, kujumlishwa, na kuwekwa ghalani na wafanyakazi wanaofaa, viongozi na wafanyakazi tayari wameviangalia, kuvipepeta, na kuvichuja, wakiweka chochote wanachoweza kutumia, wakila chochote wanachoweza kula, wakivaa chochote wanachoweza kuvaa, na kutenga chochote wasichohitaji moja kwa moja kwa yeyote anayekihitaji, na hivyo kufanya maamuzi badala ya Mungu. Hii ndiyo kanuni yao. Ni nini kinachoendelea hapa? Je, wanafikiri kweli kwamba wao ni makuhani? Je, huku si kukosa busara sana? (Ndiyo.) Kuna viongozi na wafanyakazi wengine wanaoona kwamba familia moja imepungukiwa na viti viwili, kwamba nyingine inakosa jiko, na kwamba mtu fulani ana afya mbaya na anahitaji kutumia virutubisho vya afya, na kisha wanatumia pesa za nyumba ya Mungu kununua vitu hivi vyote. Utengaji, utumiaji, matumizi, na haki ya matumizi ya matoleo yote ni ya viongozi na wafanyakazi hawa—je, hili linaleta maana? Je, mbinu hii haisababishwi na kitu fulani kwenda mrama na utambuzi wao? Wanafanya maamuzi kwa msingi gani? Je, viongozi na wafanyakazi wana haki ya kudhibiti matoleo? (La.) Matoleo ni ya wao kusimamia, si ya wao kudhibiti na kutumia. Hawana haki ya kuyafurahia. Je, viongozi na wafanyakazi ni sawa na makuhani? Je, ni sawa na watu ambao wamefanywa kuwa watimimilifu? Je, wao ni wamiliki wa matoleo? (La.) Basi kwa nini wanaamua kutumia matoleo kuinunulia familia hii na ile vitu bila idhini—kwa nini wana haki hiyo? Nni nani aliyewapa haki hiyo? Je, mipangilio ya kazi inasema: “Jambo la kwanza ambalo viongozi na wafanyakazi wanapaswa kufanya baada ya kuchukua nafasi yao ni kuchukua udhibiti kamili juu ya fedha za nyumba ya Mungu”? (La.) Kwa nini kuna sehemu ya viongozi na wafanyakazi wanaoamini hili, basi? Tatizo ni nini hapo? Ndugu anapotoa vazi la bei ghali na kuna kiongozi au mfanyakazi analivaa siku inayofuata, ni nini kinachoendelea? Kwa nini matoleo yanayotolewa na akina ndugu yanaanguka mikononi mwa mtu binafsi? “Mtu binafsi” hapa linamaanisha kiongozi au mfanyakazi na si mtu mwingine yeyote. Hawashindwi tu kusimamia matoleo vizuri—badala yake, wanaongoza katika kuyanyakua na kuyafurahia kibinafsi. Tatizo ni nini hapa? Tukimtazama kiongozi au mfanyakazi huyu kwa kuzingatia kutofanya kwake kazi halisi linapokuja suala la usimamizi wa matoleo, anaweza basi kuainishwa kama kiongozi wa uwongo—lakini tukimtazama kwa kuzingatia yeye kunyakua na kufurahia matoleo kibinafsi, anaweza kuainishwa kwa asilimia mia moja kama mpinga Kristo. Basi, ni ipi hasa njia ya busara ya kumwainisha mtu anayehusika? (Kama mpinga Kristo.) Yeye ni kiongozi wa uwongo na mpinga Kristo pia. Katika kusimamia matoleo, viongozi wa uwongo huangalia matoleo yote, na kuwaagiza watu wayasimamie. Lakini kabla ya kufanya hivyo, wananyakua sehemu kwa ajili yao wenyewe na kuamua bila idhini kutenga sehemu nyingine. Kuhusu vitu vilivyosalia—ambavyo hawataki, au ambavyo hawatambui lakini hawataki kuvigawa—wanaviweka vitu hivi kando kwa muda. Linapokuja suala la mahali matoleo hayo yalipo, kama kuna mtu anayefaa kuyalinda, kama yanapaswa kukaguliwa mara kwa mara, kama kuna mtu anayaiba, au kama kuna mtu anayanyakua, viongozi wa uwongo kwa umoja hawajishughulishi na mambo haya. Kanuni yao ni hii: “Tayari nimepata mikononi mwangu vitu ninavyopaswa kufurahia na vitu ninavyohitaji. Yeyote anayetaka kuchukua vitu vilivyosalia ambavyo sihitaji anaweza kuvichukua; yeyote anayetaka kuvisimamia anaweza kuvisimamia. Ni vya yeyote anayevinyakua kwanza—yeyote ambaye vinaanguka mikononi mwake anapata faida.” Hii ni kanuni na mantiki ya aina gani? Watu kama hao ni mashetani na wanyama tu!

Wakati mmoja, kiongozi wa uwongo alisema kwamba kulikuwa na vitu vingi sana ghalani, na nikamuuliza kama alikuwa amevisajili. Akasema, “Sijui hata baadhi ya vitu hivyo ni nini, kwa hivyo hakuna njia ya kuvisajili.” Nikasema, “Huo ni upuuzi. Unawezaje kukosa njia ya kuvisajili? Kunapaswa kuwa na kumbukumbu zake tangu vilipoletwa hapa mwanzoni!” “Ilikuwa muda mrefu uliopita, hakuna njia ya kujua.” Haya ni matamshi ya aina gani? Je, anawajibika? (La.) Nikasema, “Kuna nguo kadhaa—angalia ni akina nani kati ya ndugu na dada wanazohitaji, na uwagawie nguo hizo.” “Baadhi yake zimepitwa na wakati. Hakuna anayezitaka.” Nikasema, “Gawa zile ambazo akina ndugu wanahitaji, na ushughulikie wasizohitaji inavyofaa.” Hakutekeleza hili. Je, alikuwa akifanya kazi kwa moyo na bidii? Anapoombwa kufanya kazi fulani, anaendelea kulalamika, akisema maneno hasi na kutaja shida. Asichosema ni kwamba atashughulikia mambo haya vizuri, kulingana na kanuni. Hana nia yoyote ya kutii. Haijalishi ni hitaji lipi ambalo mtu anampa, anaendelea kuzungumzia shida, kana kwamba akimfanya mtu huyo akose la kusema kwa kuendelea hivi, atashinda na kupata ushindi, na kisha amalize kazi yake. Huyu ni mtu wa aina gani? Hukufanywa kuwa kiongozi au mfanyakazi ili usababishe matatizo, au ili utaje ugumu na masuala—ilikuwa ili uweze kutatua matatizo na kushughulikia ugumu. Ikiwa una uwezo kweli katika kazi yako, basi baada ya kuibua masuala na ugumu, ungeendelea kuzungumzia jinsi ambavyo ungeshughulikia na kuyatatua kulingana na kanuni. Viongozi wa uwongo wanaweza tu kupiga mbiu wito, kuhubiri mafundisho, kusema maneno makubwa, na kuzungumzia sababu za uthibitisho na visingizio—hawana uwezo wowote wa kazi halisi, na katika usimamizi wa matoleo, vivyo hivyo hawawezi kutenda kulingana na kanuni au kutimiza jukumu lao. Hivi ndivyo walivyo punguani na wasio na uwezo, lakini bado wanahisi kwamba sasa kwa kuwa wao ni viongozi au wafanyakazi, wana fursa na hadhi, wana utambulisho wa heshima, na ni wamiliki na watumiaji wa matoleo. Kiongozi wa wa uwongo wa aina hii anajua tu jinsi ya kufurahia fursa ya kutumia matoleo—hawezi kuona au kugundua visa vyovyote vya matumizi yasiyo ya busara, ya kiholela ya matoleo, na anaweza hata kuyaona lakini asifanye chochote kuyashughulikia. Kwa nini iwe hivi? Ni kwa sababu wanajua tu kufurahia hisia ya kujiona bora inayokuja na kuwa kiongozi au mfanyakazi—hawana uelewa wowote wa mahitaji ya Mungu kwa viongozi na wafanyakazi au wa kanuni za kufanya kazi ya nyumba ya Mungu. Wao ni nyangarika, ni takataka, na ni punguani. Je, si jambo la kuchukiza kwamba watu waliokanganyika kama hao bado wanataka kufurahia manufaa ya hadhi? Mmeelewa nini kutokana na ufichuzi wetu wa kiongozi wa uongo wa aina hii? Punde tu mtu wa aina hii anapokuwa kiongozi au mfanyakazi, anataka kupanga njama kuhusu matoleo, na macho yao yanakazwa kwenye matoleo. Kwa kutazama tu, mtu anaweza kujua kwamba amekuwa akitamani kwa muda mrefu kutumia pesa kwa ubadhirifu na kubadhiri matoleo. Sasa, hatimaye, ana nafasi yake; anaweza kutumia pesa kiholela kwa namna hiyo, na kutumia toleo la Mungu jinsi atakavyo, akifurahia vitu asivyovifanyia kazi. Sura yake halisi ya ulafi inafichuliwa kikamilifu hivyo. Je, mnawaona watu kama hao miongoni mwa viongozi na wafanyakazi, wa zamani na wa sasa? Kila mara anaeleza vibaya majukumu na ufafanuzi wa viongozi na wafanyakazi, na punde tu anapokuwa kiongozi au mfanyakazi, anajichukulia kuwa bwana wa nyumba ya Mungu, anajiweka miongoni mwa safu ya makuhani, na anajiona kuwa mtu wa heshima. Je, huku si kuwa punguani kidogo? Je, ni kwamba punde tu mtu anapokuwa kiongozi au mfanyakazi, yeye si mwanadamu mpotovu tena? Je, ni kwamba anageuka mara moja kuwa mtu mtakatifu? Punde anapokuwa kiongozi, hajijui yeye ni nani tena, na anafikiri kwamba anapaswa kufurahia matoleo—je, watu kama hao si punguani? Watu kama hao hakika ni punguani, hawana busara ya binadamu wa kawaida. Hata baada ya sisi kushiriki namna hii, bado hawajui wajibu na majukumu ya viongozi na wafanyakazi ni yapi. Hakika wapo viongozi na wafanyakazi kama hao, na udhihirisho wa watu kama hao ni dhahiri sana na yanajitokeza wazi.

Huu hakika ndio udhihirisho wa viongozi wa uwongo wa aina mbalimbali kuhusu kulinda matoleo. Wale walio na matatizo makubwa zaidi hawaingii katika kitengo cha viongozi wa uwongo—wao ni wapinga Kristo. Kwa hivyo, mnahitaji kuelewa vizuri upeo huu. Ikiwa mtu ni kiongozi wa uwongo, yeye ni kiongozi wa uwongo—hawezi kuainishwa kama mpinga Kristo. Wapinga Kristo ni waovu zaidi kuliko viongozi wa uwongo kwa upande wa ubinadamu, matendo, udhihirisho, na kiini. Viongozi wengi wa uwongo wana ubora duni wa tabia, ni punguani, hawana uwezo wa kazi, wamepotoka katika ufahamu wao na hawana ufahamu wa kiroho, sifa zao ni duni, ni wabinafsi na wenye kustahili dharau, na mioyo yao haiko mahali sahihi. Hili linasababisha wasiweze na wasifanye kazi halisi kuhusiana na kulinda matoleo, na inaathiri usimamizi wa busara na ulinzi unaofaa wa matoleo. Hata sehemu ya matoleo huanguka mikononi mwa watu waovu kwa sababu ya viongozi wa uwongo kupuuza majukumu yao, kutofanya kazi halisi, na kutotenda kulingana na kanuni na mahitaji ya nyumba ya Mungu—tatizo la aina hii pia hujitokeza sana. Udhihirisho mbalimbali wa viongozi wa uwongo katika kulinda matoleo kimsingi unafichuliwa hivi: Sifa zao ni duni, ni wabinafsi na wenye kustahili dharau, ufahamu wao umepotoka, wanakosa uwezo wa kazi, ubora wao wa tabia ni duni, hawatafuti kanuni za ukweli hata kidogo, na wako kama watu bubu na punguani. Wengine wanaweza kusema, “Tunakiri udhihirisho mwingine wte ambao Ulifichua, lakini ikiwa wao ni bubu na punguani, waliwezaje kuwa viongozi?” Je, mnakiri kwamba viongozi na wafanyakazi wengine ni bubu na punguani? Je, watu kama hao wapo? Wengine wanaweza kusema, “Unatudharau sana. Sisi sote ni watu wa kisasa, wahitimu wa chuo au shule ya upili—tuna uwezo bora za utambuzi kuhusiana na jamii hii na biadamu. Tungewezaje kumchagua mtu punguani kuwa kiongozi wetu? Hilo halingewezekana!” Kuna nini kisichowezekana kuhusu hilo? Wengi wenu ni punguani, na wenye akili pungufu pia, kwa hivyo ni rahisi sana kwenu kumchagua mtu punguani kuwa kiongozi. Kwa nini Ninasema wengi wenu ni punguani? Kwa sababu wengi wenu, bila kujali mmepitia kiasi gani, hamwezi kuona kiini cha mambo na hamwezi kufahamu kanuni. Mnaweza kuendelea kushika sheria tu kwa miaka na miaka, mkitumia mbinu ileile kwa kurudia bila mabadiliko, mkibaki bila uwezo wa kufahamu kanuni haijalishi ukweli unashirikiwa vipi kwenu. Tatizo ni lipi hapa? Ubora wenu wa tabia ni duni sana. Hamwezi kuona kiini au mzizi wa matatizo, na hamwezi kupata mifumo ya maendeleo ya mambo, sembuse kufuata kanuni zinazopaswa kuwepo katika kufanya mambo—huku kunaitwa kuwa punguani. Inawachukua muda gani nyote kufahamu kanuni za mambo yanayohusiana na wajibu wenu? Kuna watu wengine ambao wamekuwa wakifanya kazi ya maandishi kwa miaka kadhaa, lakini hata sasa, makala na miswada wanayoandika yote bado ni maneno matupu, bado hawawezi kufahamu kanuni, na hawajui uhalisi ni nini, au jinsi ya kusema kitu halisi. Huku ni kuwa na ubora duni sana wa tabia na akili duni sana. Kwa akili mliyo nayo, je, haikuwa rahisi sana kwenu kumchagua mtu punguani kama kiongozi? Na hamkumchagua tu, pia mlimwekea mioyo yenu. Alipokuwa karibu kutimuliwa, hamkutaka hilo litokee. Miaka miwili baadaye, mlipokuwa mmemng’amua na kupata uelewa, hapo ndipo mlikuwa na uwezo wa kutambua kwamba yeye ni kiongozi wa uwongo, lakini wakati huo, haijalishi mliambiwa nini, hamkuruhusu atimuliwe. Je, nyinyi si punguani hata kuliko yeye? Kwa nini Ninasema kwamba viongozi na wafanyakazi wengine wana akili pungufu? Ni kwa sababu wanajua tu jinsi ya kufanya kazi rahisi zaidi. Linapokuja suala la kazi ngumu kidogo zaidi, hawajui jinsi ya kuifanya, wanapokumbana na ugumu kidogo, hawajui jinsi ya kuushughulikia, na wanapopewa kazi ya ziada, hawajui la kufanya. Je, hili si tatizo la akili zao? Je, si viongozi kama hawa wanachaguliwa nyinyi? Na mnasujudu kwa kuwaheshimu: “Wanamwamini Mungu bila kutafuta mpenzi wa kimapenzi, na wamejitumia kwa ajili ya Mungu kwa zaidi ya miaka ishirini. Wana azimio la kuteseka, sawa, na wako makini sana kuhusu kazi yao.” “Je, wanaelewa kanuni katika kazi yao, hata hivyo?” “Kama hawaelewi, basi ni nani anayeelewa?” Na inatokea kwamba kazi yao ni vurugu tupu inapokaguliwa—hawawezi kutekeleza kazi yoyote. Wanaambiwa kanuni za kazi yao, lakini hawajui kamwe jinsi ya kuifanya. Wanaendelea tu kuuliza maswali, na hawajui la kufanya isipokuwa waambiwe moja kwa moja. Kuwaambia kanuni ni sawa na kutosema chochote; hata kama kanuni zimeorodheshwa, moja baada ya nyingine, bado hawatajua jinsi ya kutekeleza kazi. Je, kuna viongozi kama hawa? Haijalishi wanaambiwa kanuni vipi, hawazielewi, na hawawezi kutekeleza kazi. Shiriki nao au uwaagize kuhusu maneno yaleyale au jambo lilelile mara kadhaa, na bado, hawataelewa, na tatizo halitatatuliwa kabisa baadaye—bado watauliza la kufanya, na haitafaa ikiwa mstari mmoja utaachwa. Je, wao si punguani? Je, viongozi hawa punguani hawachaguliwi na nyinyi? (Wanachaguliwa.) Hamwezi kukana hilo, sivyo? Hakika wapo viongozi kama hao.

Udhihirisho mbalimbali wa viongozi wa uwongo ambao tumekuwa tukishiriki leo yanahusiana hasa na kazi ya kusimamia matoleo. Kupitia ufichuzi wetu wa udhihirisho mbalimbali wa viongozi wa uwongo, watu wanapaswa kujua kwamba kusimamia matoleo ni kazi muhimu kwa viongozi na wafanyakazi, na kwamba hawapaswi kuipuuza. Ingawa kazi hii ya mambo ya jumla ni tofauti na kazi nyingine, inahusiana na uendeshaji wa kawaida wa kazi nyingine ya nyumba ya Mungu. Kwa hivyo, kusimamia matoleo ni kazi muhimu sana, na ya kipekee. Je, ni muhimu kivipi? Vitu vinavyolindwa katika kazi ya kusimamia matoleo ni vya Mungu—kusema kwa njia isiyofaa kiasi, vitu hivyo ni mali binafsi ya Mungu, kwa hivyo viongozi na wafanyakazi wanapaswa zaidi kujitolea kwa moyo wote, kuwa wenye dhamiri, na wenye bidii kuhusiana na kazi hii. Tukiitazama kazi hii kwa kuzingatia asili yake, Sidhani kama ni kutia chumvi kuiorodhesha chini ya kazi ya utawala. Sababu inayotufanya tuiorodheshe chini ya kitengo cha kazi ya utawala ni kwamba kufanya kazi hii kunahusiana na mitazamo ya watu kumwelekea Mungu na kuelekea mali Yake. Kwa hivyo, ni muhimu kwa watu kuwa na mtazamo sahihi na kufahamu kanuni sahihi katika kufanya kazi hii. Sababu inayotufanya tuiweke ndani ya kitengo cha kazi ya utawala ni kuwafanya viongozi na wafanyakazi waelewe kwamba ni muhimu sana kufanya kazi hii, na kwamba kazi hii ni agizo zito sana na mzigo mzito sana. Ni kuwafanya waelewe kwamba hawapaswi kuichukulia kana kwamba ni kazi ya kawaida ya mambo ya jumla—kwamba lazima wawe na maarifa sahihi, na ya kina juu ya umuhimu wa kazi hii, na kisha wafikie kuwa wawekevu, wenye dhamiri, na wenye bidii kuhusiana nayo. Watu wanaweza kukosa kuwa makini kuelekea watu wengine—hata makosa yakitokea, si tatizo kubwa. Lakini Ninawasihi watu wasikanganyike, wasifanye mambo kijuujuu, na wasiwe wa kusema tu bila kutenda katika jinsi wanavyomchukulia Mungu. Kufanya kazi ya kusimamia matoleo vizuri ni agizo muhimu kwa viongozi na wafanyakazi kutoka kwa Mungu.

Majukumu ya Viongozi na Wafanyakazi (21)

Jinsi ya Kuwatofautisha Wapinga Kristo na Watu Wenye Tabia ya Wapinga Kristo

Kuwatofautisha kwa Msingi wa Mitazamo Yao Kuelekea Ukweli

Leo tutaendelea kushiriki juu ya majukumu ya viongozi na wafanyakazi. Kabla ya kuanza rasmi ushirika, hebu tupitie mojawapo ya mada kuhusu wapinga Kristo ambayo ilifanyiwa ushirika hapo awali: jinsi ya kuwatofautisha watu wenye tabia ya mpinga Kristo na wale wenye kiini cha mpinga Kristo, na tofauti kati ya watu wa aina hizi mbili ni zipi. Kwanza, tutashiriki juu ya jinsi ya kuwatambua wapinga Kristo; hili si jambo gumu sana. Kwanza kabisa, unapaswa kuona waziwazi ni udhihirisho upi bainifu ambao wale walio wapinga Kristo huonyesha, ili uweze kumtambua mpinga Kristo halisi kwa muda mfupi, ukiamua kwamba kwa hakika yeye si mtu aliye na tabia ya mpinga Kristo pekee au mtu anayetembea katika njia ya mpinga Kristo. Kwa njia hii, utakuwa na utambuzi kuhusu wapinga Kristo na hutapotoshwa, kutegwa, na kudhibitiwa nao tena. Sasa jambo la muhimu zaidi ni kuweza kutofautisha tofauti dhahiri kati ya watu wenye kiini cha asili ya mpinga Kristo na wale wenye tabia ya mpinga Kristo. Ili kuwatambua watu wa aina hizi mbili, ni lazima kwanza mfahamu sifa zao kuu. Watu wengine hufahamu tu udhihirisho wa upotovu wa wapinga Kristo katika maisha ya kila siku, kama vile tabia zao za kupenda hadhi na kupenda kuwakaripia wengine, lakini hawawezi kutambua kiini cha asili cha wapinga Kristo. Je, hili linafaa? (Hapana.) Pia kuna wale wanaosema kwamba udhihirisho unaojitokeza zaidi wa wapinga Kristo ni kiburi na majivuno yao, na huwaainisha watu wote wenye kiburi na majivuno kama wapinga Kristo. Je, hili ni sahihi? (Hapana.) Kwa nini si sahihi? Kwa sababu kiburi na majivuno sio udhihirisho unaojitokeza zaidi wa wapinga Kristo; ni tabia potovu zinazoshirikiwa na wanadamu wote waliopotoka. Kila mtu ana tabia ya kiburi na majivuno, kwa hivyo kuwaainisha watu wote wenye kiburi na majivuno kama wapinga Kristo ni kosa kubwa. Basi, ni udhihirisho upi ndio udihirisho wa msingi wa wapinga Kristo, unaoweza kufanya tofauti za kiini kati ya wapinga Kristo na watu wenye tabia ya mpinga Kristo kuwa wazi kwa kwa tazamo la haraka, na kumwezesha mtu kutambua kwamba viini vya watu wa aina hizi mbili ni tofauti, na kwamba watu kama hao wanapaswa kutendewa tofauti? Katika nyanja fulani, kama vile matendo, mwenendo, na tabia, je, watu wa aina hizi mbili wanafanana? (Ndiyo.) Ikiwa hamtazami kwa makini, hamtofautishi kwa uzito, au hamna ufahamu sahihi na utambuzi wa tabia na kiini cha watu wa aina hizi mbili mioyoni mwenu, ni rahisi sana kuwatendea kana kwamba walikuwa wa aina moja. Mnaweza hata kumchukulia kimakosa mpinga Kristo kama mtu mwenye tabia ya mpinga Kristo na kinyume chake, yaani, ni rahisi kufanya hukumu potovu za aina hii. Basi, ni sifa na tofauti zipi kuu kati ya watu wa aina hizi mbili zinazoweza kumruhusu mtu kutofautisha kwa ushahidi thabiti nani ni mpinga Kristo na nani ni mtu mwenye tabia ya mpinga Kristo? Hampaswi kuwa wageni kwa mada hii, kwa hivyo hebu tusikie mawazo yenu. (Nyanja moja inayotumika kutofautisha kati ya wapinga Kristo na watu wenye tabia ya mpinga Kristo ni kupitia mtazamo wao kuelekea ukweli; nyingine ni kupitia ubinadamu wao. Katika mtazamo wao kuelekea ukweli, wapinga Kristo huuchukia ukweli na hawaukubali kabisa. Haijalishi wametenda matendo mangapi maovu yanayosababisha vurugu na usumbufu, na haijalishi jinsi mnavyoshiriki nao au kuwapogoa, hawakubali hilo na wanakataa katakata kutubu. Watu wenye tabia ya mpinga Kristo wanaweza pia kufanya mambo mabaya wasipoelewa ukweli au kufahamu kanuni, lakini wanapopogolewa, wanaweza kuukubali ukweli, kujitafakari na kujijua wenyewe, na wanaweza kuhisi majuto na kutubu. Kwa mtazamo wa mwelekeo wao kuelekea ukweli, kiini cha wapinga Kristo ni kwamba wanauchukia ukweli, huku watu wenye tabia ya mpinga Kristo wanaweza kuukubali ukweli. Kwa mtazamo wa ubinadamu wao, wapinga Kristo ni watu waovu wasio na hisia ya dhamiri au hawajui aibu, ilhali watu wenye tabia ya mpinga Kristo wana dhamiri na hisia ya aibu.) Mmetaja sifa mbili; je, maudhui haya yalifanyiwa ushirika hapo awali? Je, hizi zinachukuliwa kuwa sifa dhahiri? (Ndiyo.) Mitazamo ya wapinga Kristo na watu wenye tabia ya mpinga Kristo kuelekea ukweli ni tofauti kabisa. Hili ni jambo muhimu sana, na ni udhihirisho wenye sifa dhahiri. Wapinga Kristo wanauchukia ukweli na hawaukubali kabisa. Afadhali wafe kuliko kukubali kwamba maneno ya Mungu ni ukweli. Haijalishi jinsi mnavyoshiriki kuhusu ukweli, wao hupinga na kuuchukia ndani yao. Wanaweza hata kuwatukana kwa ndani, kuwadhihaki, na kuwadharau, wakiwatendea kwa dharau. Wapinga Kristo wana uhasama na ukweli; hii ni sifa dhahiri. Na sifa za watu wenye tabia ya mpinga Kristo ni zipi? Ili kuwa sahihi na wasio na upendeleo, watu wenye tabia ya mpinga Kristo lakini walio na dhamiri na busara kiasi wanaweza kubadilisha mawazo yao na kuukubali ukweli kupitia wengine wanaoshiriki ukweli nao. Wakipogolewa, wanaweza pia kutii. Yaani, maadamu watu wenye tabia ya mpinga Kristo wanamwamini Mungu kwa dhati, wengi wao wanaweza kuukubali ukweli kwa viwango tofauti. Kwa muhtasari, watu wenye tabia ya mpinga Kristo wanaweza kuukubali ukweli na kutii kupitia njia kama vile kusoma maneno ya Mungu wenyewe, kukubali nidhamu na nuru ya Mungu, au upogoaji, usaidizi, na utegemezo kutoka kwa ndugu na dada. Hii ni sifa dhahiri. Wapinga Kristo, hata hivyo, ni tofauti. Haijalishi ni nani anayeshiriki ukweli, wao hawasikilizi wala kutii. Wana mtazamo mmoja tu: Afadhali wafe kuliko kuukubali ukweli. Haijalishi jinsi mnavyowapogoa, haina maana. Hata mkishiriki ukweli kwa uwazi iwezekanavyo, hawaupokei; hata wanaupinga na kuuchukia kwa ndani. Je, mtu mwenye tabia kama hiyo anayeuchukia ukweli anaweza kumtii Mungu? La hasha. Kwa hivyo, wapinga Kristo ni maadui wa Mungu, na wao ni watu wasioweza kuokolewa.

Kuwatofautisha Kwa Msingi wa Ubinadamu Wao

Muda mfupi uliopita, ninyi pia mlitaja sifa nyingine ya kuwatofautisha wapinga Kristo na watu wenye tabia ya mpinga Kristo, ambayo ni kwa mtazamo wa ubinadamu. Nani angependa kushiriki zaidi kuhusu sifa hii? (Wapinga Kristo wana ubinadamu mwovu hasa; wanaweza kuwakandamiza na kuwatesa watu, na haijalishi wametenda uovu kiasi gani, hawajui kutubu.) Hiyo ni kweli, sifa kuu ya wapinga Kristo ni ubinadamu wao mwovu, kutokuwa na aibu kwao, na ukosefu wao wa dhamiri na busara. Haijalishi wametenda matendo mangapi maovu kanisani au wamesababisha uharibifu kiasi gani kwa kazi ya kanisa, hawafikiri ni aibu, wala hawajioni kama wenye dhambi. Iwe nyumba ya Mungu inawafichua au ndugu na dada wanawapogoa, wao hawatingishiki, na hawahisi kulaumiwa au kuhuzunika. Huu ni udhihirisho wa wapinga Kristo kwa upande wa ubinadamu. Sifa zao kuu ni ukosefu wa dhamiri na busara, na ukosefu wa aibu, na tabia ya kishenzi kupita kiasi. Mtu yeyote anayegusa maslahi yao huhukumiwa na kuteswa nao, na wana hamu kubwa hasa ya kulipiza kisasi, hawamsazi yeyote, hata jamaa zao wenyewe. Hivi ndivyo wapinga Kristo walivyo washenzi. Kwa upande mwingine, watu wenye tabia ya mpinga Kristo, bila kujali ni upotovu kiasi gani wanaofichua, si lazima wawe watu waovu. Haijalishi wana mapungufu au kasoro gani katika ubinadamu wao, ni makosa gani wanayoweza kufanya, au ni katika nyanja zipi wanaweza kushindwa na kujikwaa, wanaweza kujitafakari na kujifunza mafunzo baadaye. Wanapokabiliwa na kupogolewa, wanaweza kukubali makosa yao na kuhisi majuto; na ndugu na dada wanapowakosoa au kuwafichua—ingawa wanaweza kujaribu kujitetea kidogo na kutokuwa tayari kukubali wakati huo—kwa kweli tayari wanakuwa wamelikubali kosa lao mioyoni mwao na wametii. Hili linathibitisha kwamba bado wanaweza kuukubali ukweli na wanaweza kuokolewa. Wanapofanya makosa au kukumbana na matatizo yoyote, dhamiri na busara zao bado zinaweza kufanya kazi; wanatambua, sio wenye ganzi na wasio na hisia, au wakaidi na wanaokataa kukubali mambo. Zaidi ya hayo, ingawa watu wa aina hii wana tabia ya mpinga Kristo, wao ni wenye huruma kiasi na wema kiasi. Wanapokumbana na mambo mbalimbali, sifa wanazoonyesha kwa upande wa ubinadamu zinaweza kuelezewa—kwa njia inayofaa zaidi na rahisi kueleweka—kama wenye busara kiasi. Wakipogolewa vikali, kwa kiwango cha juu wanaweza kuhisi uchungu kidogo mioyoni mwao, lakini ukilitazama kutokana na udhihirisho wa ubinadamu wao, inaweza kuonekana bado wanajua aibu, kwamba dhamiri yao inaweza kuwahukumu, na kwamba busara yao inaweza kuwa na athari fulani ya kuzuia. Wakileta hasara kwa maslahi ya nyumba ya Mungu au kuwadhuru ndugu na dada wowote, daima wanasumbuka moyoni na wanahisi kwamba wamemkosea Mungu. Watu wenye tabia ya mpinga Kristo hufunua udhihirisho huu kwa viwango tofauti. Hata kama hawafanyi marekebisho mara moja au kufanya chaguo sahihi na kutenda kwa usahihi baada ya mambo kutokea, watu hawa bado wana hisia ya utambuzi mioyoni mwao. Dhamiri yao huwashtaki; wanajua wamekosea na hawapaswi kutenda hivyo tena, na pia wanahisi kwamba wao si watu wema—kwa njia isiyo dhahiri, wote wanaweza kuwa na hisia hizi. Zaidi ya hayo, baada ya muda, hali yao itageuka, na watakuwa na toba ya kweli. Watahisi majuto makubwa, wakijutia kwamba hawakufanya chaguo sahihi au kutenda kwa usahihi hapo awali. Udhihirisho huu hasa ndio udhihirisho wa kawaida na wa kawaida zaidi wa wanadamu waliopotoka. Hata hivyo, wale walio wapinga Kristo ni wa kipekee; sio wanadamu bali ni mashetani. Haijalishi ni muda gani unapita baada ya wao kutenda uovu au dhambi, hawana majuto hata kidogo; wanabaki kuwa wakaidi na wenye kung'ang'ania kufanya mambo hadi mwisho. Watu wenye tabia ya mpinga Kristo wanaweza kutii wanapokumbana na upogoaji wa kawaida. Wanapokabiliwa na upogoaji mkali, wanaweza kujitetea, kukana mambo, na kukataa kulikubali wakati huo, lakini baadaye wanaweza kujitafakari na kujijua wenyewe, na kuhisi majuto na kutubu. Hata kama mtu anawadhihaki na kuwahukumu kuwa hawana ubinadamu, wanaweza kuhisi maumivu mioyoni mwao lakini hawatapinga au kumchukulia mtu huyo kama adui. Wanaweza pia kumwelewa mtu yule mwingine, wakiwaza, “Ninapaswa kujilaumu mwenyewe kwa kufanya kosa hilo; jinsi wengine wanavyonitendea, hilo halipiti kiasi.” Udhihirisho huu hujifunua kwa viwango tofauti katika watu tofauti. Kwa muhtasari, haya ndiyo madhihirisho ya kawaida na ya asili ya watu wenye tabia ya mpinga Kristo, watu wenye tabia potovu, na hapa ndipo wanapotofautiana waziwazi na wapinga Kristo. Kupitia udhihirisho tofauti wa hali hizi mbili, inakuwa wazi mara moja ni watu gani hasa walio watu waovu na wapinga Kristo, na ni watu gani walio na tabia ya mpinga Kristo tu lakini si watu waovu.

Kuwatofautisha Kwa Msingi wa Kama Wanatubu Kweli au Hawatubu

Vipengele viwili vya tofauti kati ya wapinga Kristo na watu wenye tabia ya mpinga Kristo zimetajwa hivi punde: Kipengele cha kwanza ni mtazamo wao kuelekea ukweli; mtazamo wa watu kuelekea ukweli ni mtazamo wao kuelekea Mungu. Katika kipengele hiki, kuna tofauti ya wazi kati ya watu wa aina hizi mbili. Pili, kwa upande wa ubinadamu, watu wa aina hizi mbili pia wana tofauti ya wazi ya kiini. Sifa hizi mbili ni dhahiri sana; wao ni watu wa aina tofauti kabisa. Mbali na tofauti hizi mbili, kipengele kingine ni iwapo kuna udhihirisho wowote wa toba baada ya kutenda uovu. Kwa upande wa wale walio wapinga Kristo, haijalishi ni matendo gani maovu wanayotenda—iwe wanawatesa watu, wanaanzisha falme zinazojitegemea, wanashindana na Mungu kwa ajili ya hadhi, wanaiba sadaka, au kitu kingine chochote—hata wakifichuliwa moja kwa moja, hawayakubali matendo haya. Ikiwa hawayakubali, wanaweza kutubu? Afadhali wafe kuliko kutubu. Hawakubali ukweli wa matendo yao maovu. Hata wakitambua kwamba ufichuzi huo ni sahihi kabisa, wao hupinga na kuukataa. Hawatajitafakari kamwe iwapo wako kwenye njia isiyo sahihi au kusema, “Nimehukumiwa kuwa mpinga Kristo. Hili ni hatari sana, na ninahitaji kutubu.” Hawana kabisa mawazo ya aina hii akilini mwao. Ubinadamu wao hauna sifa hizi. Kwa hivyo, wapinga Kristo wana sifa dhahiri: Haijalishi wanamwamini Mungu kwa miaka mingapi, hawaupokei ukweli hata kidogo na hawaonyeshi mabadiliko ya kweli. Wanapoanza kumwamini Mungu kwa mara ya kwanza, wanapenda kujitokeza miongoni mwa umati, kushindania mamlaka na faida, kuwatesa watu, na kuunda vikundi na kuligawanya kanisa. Lengo lao katika kujaribu kushikilia mamlaka ni kulitegemea kanisa na kuanzisha ufalme unaojitegemea. Baada ya miaka mitatu hadi mitano ya kuamini, unapowaona tena, bado wanaonyesha udhihirisho na sifa hizi zilezile bila mabadiliko yoyote. Hata baada ya miaka minane au kumi, wanabaki vilevile. Watu wengine husema, “Labda watabadilika baada ya miaka 20 ya kuamini!” Je, wanaweza kubadilika? (Hapana.) Hawatabadilika. Wanaonyesha udhihirisho huu huu iwe wanashirikiana na watu wachache au na walio wengi, iwe wanafanya wajibu wa kawaida au wanatenda kama viongozi au wafanyakazi. Hawatubu kamwe wala kurudi nyuma, wakiendelea katika njia ileile hadi mwisho. Hawatatubu kamwe. Hivi ndivyo wapinga Kristo walivyo. Kwa upande wa watu wenye tabia ya mpinga Kristo, hata kama wengine si watu waovu, wao pia wana tabia potovu. Wanafunua kiburi, udanganyifu, ubinafsi, udhalili, na aina nyingine za upotovu. Wanaonyesha pia ubinadamu duni. Wanapoanza kumwamini Mungu kwa mara ya kwanza, wao pia wanataka kushindania umaarufu na faida, kujitokeza ili kupata sifa za watu, na wana tamaa ya makuu na matamanio ya kuwa viongozi na kushikilia mamlaka. Udhihirisho huu upo kwa viwango tofauti katika wanadamu waliopotoka na sio tofauti sana na ule wa wapinga Kristo. Hata hivyo, katika mchakato wa kumwamini Mungu, wanaelewa baadhi ya kweli kwa kupitia hukumu na ufichuzi wa maneno ya Mungu, na wanafunua tabia hizi potovu kwa uchache zaidi na zaidi. Kwa nini tabia hizi potovu hufunuliwa kwa uchache zaidi na zaidi? Ni kwa sababu baada ya kuelewa ukweli, wanatambua kwamba mwenendo na udhihirisho huu ni ufichuzi wa tabia potovu. Ni wakati huu tu ndipo dhamiri yao inapata utambuzi, na wanaona kwamba wamepotoka sana na kwa kweli wanakosa mfano wa mwanadamu. Kisha wanakuwa tayari kufuatilia ukweli na kufikiria jinsi ya kutupa mbali tabia hizi potovu, na jinsi wanavyoweza kujiweka huru kutoka kwa utumwa wa tabia hizo potovu, na kuwa mtu anayefuatilia na kutenda ukweli. Huu ni udhihirisho gani? Je, si huku ni kutubu hatua kwa hatua? (Ndiyo.) Katika mchakato wa kupitia kazi ya Mungu, wanagundua matatizo yao wenyewe, wanatambua tabia zao potovu, na kuelewa hali zao mbalimbali. Pia wanakuja kukijua kiini cha ubinadamu wao, na dhamiri yao inapata utambuzi unaoongezeka; wanahisi zaidi na zaidi kwamba wamepotoka sana na hawafai kutumiwa na Mungu na kwamba wamepata chuki ya Mungu, na wanajichukia kwa ndani. Bila kujua, hatua kwa hatua, wanatubu ndani kabisa ya mioyo yao, na kwa toba hii, mabadiliko madogo hutokea, mabadiliko madogo ambayo yanaweza kuonekana katika mwenendo wao. Kwa mfano, hapo awali, mtu alipofichua matatizo yao, wangehisi uchungu, kughadhibika kwa aibu, na kujaribu kujieleza na kujitetea, wakifanya kila juhudi kupata visingizio na sababu mbalimbali za kujitetea. Kwa njia ya upitiaji unaoendelea, hata hivyo, wanakuja kutambua kwamba mwenendo huu si sahihi na wanaanza kurekebisha hali na mwenendo huu, wakifanya kazi kwa bidii kukubali maoni sahihi, wakijitahidi kwa ushirikiano wenye upatanifu na wengine. Mambo yanapowapata, wanajifunza kutafuta na kushiriki na wengine, na wanajifunza kuwasiliana kutoka moyoni na kupatana kwa amani na wengine. Je, haya ni madhihirisho ya toba? (Ndiyo.) Baada ya kumwamini Mungu, hatua kwa hatua, wanapata ufahamu wa kweli wa baadhi ya tabia, mwenendo na udhihirisho wa mpinga Kristo ambao wanafichua. Kisha, hatua kwa hatua wanatupa mbali tabia zao potovu, na wanaweza kuacha njia zao za awali zisizo sahihi za kuishi, na kuacha kufuatilia umaarufu na hadhi, na wanaweza kutenda, kujiendesha, na kufanya wajibu wao kulingana na kanuni za ukweli. Mabadiliko kama haya hufikiwaje? Je, hufikiwa kupitia kuukubali ukweli na kujibadilisha na kutubu bila kukoma? (Ndiyo.) Mambo haya yote hufikiwa katika mchakato wa toba endelevu. Hatimaye, hali yao hakika inaimarika, kimo chao pia kinakua kadiri upitiaji wao unavyoongezeka, na mambo yanapowapata, wanaweza kujitafakari. Iwe wanakumbana na vikwazo au kushindwa, au wanapogolewa, wanayaleta mambo haya mbele za Mungu na kumwomba Yeye, na wanaweza pia kuhusisha, kuchanganua, na kuielewa hali yao potovu wanaposoma maneno ya Mungu. Ingawa bado wanaweza kufichua upotovu na kuwa na mawazo yasiyo sahihi mambo yanapowapata, wanaweza kujitafakari na kujiasi wenyewe. Maadamu wanatambua masuala haya, wanaweza kuutafuta ukweli bila kuacha ili kuyatatua na kutenda toba. Ingawa maendeleo haya ni ya polepole sana na matokeo ni madogo, wanabadilika ndani kabisa ya mioyo yao bila kuacha. Watu wa aina hii daima hudumisha mtazamo na hali ya bidii, chanya, na ya kujisukuma ya kugeuka na kujirejea na kutubu. Ingawa wakati mwingine wanashindana na wengine kwa ajili ya umaarufu na hadhi na kufichua baadhi ya udhihirisho na matendo ya wapinga Kristo kwa viwango tofauti, baada ya kupitia upogoaji, hukumu, na maadibisho, au nidhamu ya Mungu, tabia hizi potovu hutupwa mbali na kugeuzwa kwa viwango tofauti. Chanzo kikuu cha kufikiwa kwa matokea haya ni kwamba watu wa aina hii wanaweza, ndani ya mioyo yao, kutafakari na kuelewa tabia zao potovu na njia zisizo sahihi walizozichukua, na wanaweza kugeuka. Ingawa mabadiliko, ukuaji, na faida kutokana na kurejea kwao ni vidogo sana, na maendeleo ni ya polepole sana, kiasi kwamba wao wenyewe wanaweza hata kukosa kutambua, baada ya miaka mitatu hadi mitano ya upitiaji kama huo, wanaweza kuhisi mabadiliko fulani ndani yao, na wale walio karibu nao wanaweza pia kuyaona. Kwa vyovyote vile, kuna tofauti kati ya watu kama hao walio na tabia ya mpinga Kristo na wale walio wapinga Kristo. Sifa kuu katika suala hili ni ipi? (Watu wenye tabia ya mpinga Kristo wanaweza kutubu.) Wanapofanya kitu kibaya, wanapotenda dhambi, au kukumbana na upogoaji, hukumu na maadibisho, kurudi au kufundishwa nidhamu, wanaweza kutubu. Hata wanapotambua kwamba wamekosea au wamefanya kosa, wanaweza kujitafakari na kuwa na mtazamo wa kugeuka na kutubu ndani ya mioyo yao. Hii ni tofauti bainifu inayowatenganisha kabisa watu wenye tabia ya mpinga Kristo na wapinga Kristo.

Muhtasari wa Tofauti Kati ya Wapinga Kristo na Watu Wenye Tabia ya Wapinga Kristo.

Wapinga Kristo ni Mashetani walio hai. Inaweza kusemwa kwamba wanaishi kama Mashetani; wao ni ibilisi na Mashetani ambao watu wanaweza kuwaona. Basi, hebu tufanye muhtasari wa tofauti za kiini kati ya wapinga Kristo na watu wenye tabia ya wapinga Kristo. Kipengele kimoja ni mtazamo wao kuelekea ukweli. Wapinga Kristo hawakubali ukweli kabisa. Ingawa wanaweza kukiri kwa maneno kwamba maneno ya Mungu ni ukweli, na vitu chanya, na maneno ambayo ni ya manufaa kwa watu, na kigezo cha vitu vyote chanya, na kwamba watu wanapaswa kuyakubali, kutii, na kuyatenda—ingawa wanaweza kusema haya yote—hawawezi kabisa kuyatenda maneno ya Mungu. Kwa nini hawayatendi? Kwa sababu hawakubali ukweli mioyoni mwao. Wao husema kwa midomo yao kwamba maneno ya Mungu ni ukweli, lakini kwa nia tofauti kabisa: Wanasema hivi ili kuficha ukweli kwamba hawakubali ukweli na ili kuwapotosha watu. Kwa sababu tu wapinga Kristo wanaweza kusema maneno na mafundisho, haimaanishi kwamba wanakiri mioyoni mwao kuwa maneno ya Mungu ni ukweli. Hawawezi kuutenda ukweli kwa sababu kimsingi hawakubali ukweli wa maneno ya Mungu mioyoni mwao; hawana nia ya kukubali ukweli na kuutenda ukweli ili kuingia katika uhakika wa ukweli. Kwa upande mwingine, watu wenye tabia ya wapinga Kristo si lazima wawe wapinga Kristo. Baadhi yao wanaweza, kwa viwango tofauti, kukubali na kuutii ukweli, na vitu chanya, na maneno sahihi—hii ni tofauti moja. Watu wenye kiini cha wapinga Kristo wana uhasama na ukweli, na kuutelekeza, lakini baadhi ya watu wenye tabia ya wapinga Kristo wanaweza kukubali na kuutenda ukweli. Kupitia kusoma maneno ya Mungu, na kupitia miaka kadhaa ya kuipitia kazi ya Mungu, mtazamo wao kuelekea ukweli unaweza kubadilika kiasi fulani. Wanahisi kutoka ndani ya mioyo yao kwamba ingawa hawawezi kuutenda, ukweli ni mzuri na ni sahihi. Ni kwamba tu hawapendi ukweli au hawapendezwi nao sana, kwa hivyo kuutenda kunahitaji juhudi na mapambano. Kwa hivyo, watu wenye tabia ya wapinga Kristo lakini wenye dhamiri na busara kiasi wanaweza kukubali ukweli kwa viwango tofauti. Angalau, kutoka ndani ya mioyo yao, hawaupingi wala hawachukizwi na ukweli, na hawako kinyume nao. Watu wengi wako katika hali ya aina hii na wanaonyesha udhihirisho wa aina hii kuelekea ukweli. Njia hii ya kuwaeleza watu kama hao si kuwapamba wala kuwakashifu. Hili ni jambo lisilo na upendeleo, sivyo? (Ndiyo.) Kipengele kingine ni kuwatofautisha kwa mtazamo wa ubinadamu, yaani, kutofautisha kwa kuzingatia dhamiri, busara, na wema au uovu wa ubinadamu wao. Yeyote aliye na ubinadamu mwovu, asiyekubali ukweli, na aliye kinyume na ukweli hasa, bila shaka ni asiyeamini au mpinga Kristo. Watu wengine hawapendi ukweli hasa na hawapendezwi nao. Wengine wanaposhiriki ukweli, wao husinzia na kukosa uchangamfu. Hata hivyo, watu wa aina hii hawana ubinadamu mwovu na hawawatesi wengine. Ukishiriki kuhusu nia za Mungu, kanuni za ukweli, au sheria za nyumba ya Mungu, wanaweza kusikiliza na wako radhi kuukubali ukweli na kuufuatilia, lakini si lazima waweze kuutenda ukweli. Wakiwa viongozi, huenda wasiweze kukuongoza kuelewa ukweli au kukuleta mbele za Mungu, lakini hawatakukandamiza kamwe. Huu ndio ubinadamu wa watu wenye tabia ya wapinga Kristo. Kwa vyovyote vile, ubinadamu wa watu wenye tabia ya wapinga Kristo si mwovu kiasi hicho; wanaweza kukubali ukweli kwa viwango tofauti. Kinyume chake, wapinga Kristo si tu kwamba hawana dhamiri na busara bali pia wana ubinadamu mwovu mno. Watu wenye tabia ya wapinga Kristo wana hisia ya dhamiri, na busara kiasi, na wanaweza kushughulikia mambo fulani kwa busara. Kwa mfano, kuhusu jinsi ya kuchagua na upande gani wa kuchukua katika kushughulikia mahitaji ya nyumba ya Mungu, katika kuwatendea watu mbalimbali kanisani, na katika kushughulikia mambo chanya na hasi, wanaweza kutofautisha haya na mambo mengine kama hayo na, hatimaye, wanaweza kufanya chaguo sahihi kulingana na dhamiri zao. Watu wa aina hii hawana ubinadamu mwovu kama huo na ni wema wa moyo kwa kiasi. Kuna tofauti nyingine, ambayo tumeishiriki punde tu, ambayo ni kwamba kuna baadhi ya watu wenye tabia ya wapinga Kristo ambao wanaweza kukubali ukweli, na wanapokosea, wanaweza kujitafakari na kuwa na moyo wa toba. Kinyume chake, wapinga Kristo hawaonyeshi kabisa dhihirisho hizi mbili. Wao ni wagumu na hawabadiliki kwa sababu wako kinyume na ukweli, hawakubali ukweli, na wana ubinadamu mwovu mno. Haiwezekani kwa watu wa aina hii kugeuka na kufikia toba. Iwapo mtu anaweza kutubu kweli inategemea hasa iwapo ana dhamiri na busara, na mtazamo wake kuelekea ukweli. Watu wenye tabia ya wapinga Kristo, kwa sababu hawana ubinadamu mwovu, wana dhamiri na busara kiasi, na wanaweza kukubali baadhi ya kweli kwa viwango tofauti, wana uwezekano wa kugeuka. Wanapofanya makosa au kutenda, dhambi wanaweza kutubu baada ya kupogolewa. Hili huamua kwamba watu wenye tabia ya wapinga Kristo wana tumaini la kuokolewa, ilhali wapinga Kristo hawawezi kuokolewa; wao ni wa aina ya ibilisi na Shetani. Tofauti za kiini kati ya wapinga Kristo na watu wenye tabia ya wapinga Kristo ni sifa hizi kadhaa. Je, muhtasari huu hauna upendeleo? (Ndiyo.) Kuhusu sifa hizi kadhaa za wapinga Kristo, udhihirisho wa kina tulioushiriki hauna upendeleo na unalingana na ukweli, bila kipengele chochote cha kuwakashifu. Watu wateule wa Mungu wote wamekumbana na kushuhudia hili; hivi ndivyo wapinga Kristo walivyo. Kuhusu watu wenye tabia ya wapinga Kristo, pia tumefichua udhihirisho mbalimbali, ambao wote unaonekana na watu na unapatana na ukweli, bila kuupamba.

Watu wenye tabia ya wapinga Kristo wana mapungufu na kasoro nyingi katika ubinadamu wao, na pia hufunua tabia mbalimbali potovu kwa viwango tofauti. Tabia hizi potovu zina udhihirisho bainifu ulio wazi katika kila mtu. Kwa mfano, watu wengine ni wenye kiburi hasa, wengine ni wenye hila na wadanganyifu hasa, wengine ni wagumu hasa, wengine ni wavivu hasa, na kadhalika. Maonyesho haya ni udhihirisho wa watu wenye tabia ya wapinga Kristo, na ni sifa bainifu za ubinadamu wa watu kama hao. Ingawa watu hawa wana wema kiasi mioyoni mwao—kwa maneno ya kawaida, wana moyo mwema kiasi—wanapokumbana na mambo, wanaona waziwazi kwamba maslahi ya nyumba ya Mungu yanadhuriwa, lakini kwa sababu wanaogopa kuwaudhi wengine, wao huwa kama kobe anayejificha kwenye gamba lake, wakiishi kwa kufuata falsafa ya Shetani na hawako radhi kushikilia kanuni za ukweli. Ingawa ndani kabisa wanahisi kwamba hawapaswi kutenda hivi na kwamba wanamkosea Mungu kwa kutenda hivi, bado hawawezi kujizuia ila kuchagua kuwa watu wanaotaka kuwafurahisha wengine. Kwa nini iko hivi? Kwa sababu wanaamini kwamba ili kuishi na kuendelea kuishi, ni lazima wategemee falsafa ya Shetani, na ni kwa njia hii tu ndiyo wanaweza kujilinda. Kwa hivyo, wanachagua kuwa watu wanaotaka kuwafurahisha wengine na hawatendi ukweli. Mioyoni mwao wanahisi kwamba kwa kutenda hivi, hawana dhamiri na wamekosa ubinadamu; wao si wanadamu na ni wabaya kuliko mbwa mlinzi. Hata hivyo, baada ya kujilaumu, wanapokabiliwa na hali nyingine, bado hawatubu na bado wanatenda vivyo hivyo. Daima wao ni dhaifu na daima wana hisia hatia. Hili linathibitisha nini? Linathibitisha kwamba ingawa watu wenye tabia ya wapinga Kristo si wapinga Kristo wenyewe, ubinadamu wao kwa kweli una matatizo na mapungufu, kwa hivyo hakika wao hufunua upotovu mwingi. Ukiangalia udhihirisho wa jumla wa mtu kama huyo, yeye ni mtu aliyepotoshwa kwa kina na Shetani asiyebadilika hata kidogo; yeye ndiye hasa kile ambacho Mungu hurejelea kama uzao wa Shetani. Watu wenye tabia ya wapinga Kristo ni bora kuliko wapinga Kristo kwa njia gani? Ili kuwa sahihi, ingawa watu walio na tabia ya wapinga Kristo lakini si kiini cha wapinga Kristo hufunua tabia mbalimbali potovu za Shetani, wao si watu waovu kamwe. Hali yao ni kama inavyosemwa kwa kawaida kuhusu jinsi mtu si mwenye hila na mwovu wala si mtu mwema; ni kwamba tu wanamwamini Mungu kwa dhati, wako radhi kutubu, na wanaweza kukubali ukweli baada ya kupogolewa, wakiwa na utii kiasi. Ingawa wao si watu waovu na bado wana tumaini la kuokolewa na Mungu, wako mbali sana na kiwango cha kumcha Mungu na kuepuka maovu ambacho Mungu ananena kukihusu! Watu wengine humwamini Mungu kwa miaka mitatu hadi mitano na huwa na mabadiliko na maendeleo kiasi. Watu wengine humwamini Mungu kwa miaka minane hadi kumi na hawana maendeleo yoyote. Watu wengine hata wamemwamini Mungu kwa miaka 20 bila mabadiliko yoyote makubwa; bado wako vilevile kama walivyokuwa hapo awali. Wanashikilia mawazo yao kwa ukaidi. Ni kwamba tu, kwa sababu wamesikia maneno ya Mungu na wanazuiliwa na sheria na kanuni mbalimbali za nyumba ya Mungu, hawajafanya makosa makubwa, hawajatenda matendo maovu yanayosababisha hasara kubwa kwa nyumba ya Mungu, na hawajasababisha maafa makubwa. Watu wenye tabia ya wapinga Kristo hakika hawawezi kuokolewa wote na Mungu mwishowe. Wengi wao labda ni watendaji huduma, na baadhi yao hakika wataondolewa. Kwa vyovyote vile, ingawa wao si watu waovu, wao ni watu wenye ubinadamu duni. Matokeo na hatima zao hakika hazitakuwa sawa. Yote inategemea iwapo wanaweza kukubali ukweli na jinsi wanavyochagua njia zao. Watu wengine husema, “Maneno Yako yanapingana. Je, Hukusema kwamba watu hawa wanaweza kugeuka na kutubu?” Ninachomaanisha ni kwamba watu hawa, katika mazingira fulani na katika mazingira tofauti, wanaweza kukubali ukweli kwa viwango tofauti. “Viwango tofauti” inamaanisha nini? Inamaanisha kwamba watu wengine huwa na mabadiliko kidogo baada ya kumwamini Mungu kwa miaka mitatu hadi mitano, na mabadiliko makubwa baada ya miaka 10 hadi 20. Watu wengine humwamini Mungu kwa miaka 10 hadi 20 na bado wako vilevile kama walivyoanza kuamini, daima wakipiga kelele, “Ni lazima nitubu, ni lazima niulipe upendo wa Mungu!” lakini kwa kweli hawana mabadiliko. Ni kwa sababu tu wana hisia ya dhamiri ndiyo maana wana hamu hii mioyoni mwao na wako radhi kugeuka na kutubu. Hata hivyo, kuwa radhi, si sawa na kuweza kuutenda ukweli, wala si sawa na kuingia katika uhalisi. Kuwa radhi ni kutoupinga ukweli tu, kutochukizwa nao, na kutoukashifu ukweli waziwazi, kutomhukumu, kumshutumu, au kumkufuru Mungu waziwazi—ni udhihirisho huu tu. Lakini haimaanishi kuweza kutii na kukubali na kuutenda ukweli kweli, wala haimaanishi kuweza kuuasi mwili na tamaa za mtu mwenyewe. Je, huu si ukweli usio na upendeleo? (Ndiyo.) Ndivyo ilivyo hasa. Kuwa na dhamiri na busara kiasi na moyo wa kutubu kiasi katika ubinadamu wa mtu haimaanisha kwamba hana tabia potovu. Watu wenye tabia ya wapinga Kristo ni tofauti kimsingi na wapinga Kristo, lakini hii haimaanishi wao ni watu wanaoweza kukubali na kuutii ukweli. Wala haimaanishi kwamba wao ni watu wenye uhakika wa ukweli, au kwamba wao ni watu ambao Mungu anawapenda. Kuna tofauti za kiini kati ya vipengele hivi viwili; viwili hivi ni tofauti kabisa. Watu wenye tabia ya wapinga Kristo hakika ni bora zaidi kwa upande wa ubinadamu, mtazamo wao kuelekea ukweli, na kiwango chao cha toba wakilinganishwa na wapinga Kristo. Hata hivyo, kiwango ambacho Mungu huwapima watu hakitegemei jinsi wanavyotofautiana na wapinga Kristo; hiki si kiwango. Mungu hupima ubinadamu wa mtu, iwapo ana dhamiri na busara, iwapo anapenda na kuukubali ukweli, iwapo anatenda wajibu wake kwa uaminifu, iwapo anamtii Mungu, na iwapo anaweza kupata ukweli na kufikia wokovu. Hivi ndivyo viwango ambavyo Mungu huwapima watu. Mungu ametoa mahitaji mbalimbali kwa wale walio na tabia ya wapinga Kristo. Mungu hutumia mahitaji haya kuwapima watu wenye tabia ya wapinga Kristo kwa kusudi la kuwaokoa. Baada ya kusikia ikielezwa hivi, mnaelewa, sivyo? Kwanza, ni lazima mwelewe wazi kwamba haijalishi mna tabia ya wapinga Kristo kiasi gani, maadamu mnaweza kukubali ukweli, ninyi si wapinga Kristo. Ingawa ninyi si wapinga Kristo, haimaanishi ninyi ni watu wanaomtii Mungu. Kutochukizwa na ukweli wala kutokuwa kinyume nao hakumaanishi ninyi ni watu wanaotenda na kuutii ukweli. Kuwa na dhamiri na busara kiasi, kuwa na moyo mwema kwa kiasi, na kuwa na ubinadamu bora kuliko wapinga Kristo si lazima kumaanishe ninyi ni watu wema. Kiwango cha kupima iwapo mtu ni mwema au mbaya hakitegemei ubinadamu wa wapinga Kristo. Haijalishi wapinga Kristo wanafanya mambo mabaya mangapi, hawakiri kamwe wala hawatubu, bali wanaendelea kutenda vivyo hivyo; hawageuki nyuma kamwe, na wanampinga Mungu hadi mwisho. Ingawa watu wengine wenye tabia ya wapinga Kristo wanataka kugeuka na kutubu kwa dhati, kugeuka kidogo hakumaanishi wana toba ya kweli. Kuwa na azma ya kutubu hakumaanishi kuweza kuelewa ukweli, kupata ukweli, na kupata uzima.

Watu wengine husema, “Mimi si mpinga Kristo, kwa hivyo mimi ni bora kuliko wapinga Kristo na sijapotoshwa kwa kina kama wao.” Je, maneno haya ni sahihi? Je, huu ni uelewa potovu? (Ndiyo.) Watu wenye tabia ya wapinga Kristo ni sawa na wapinga Kristo katika tabia yao potovu, lakini kiini chao cha asili ni tofauti. Fikirieni—je, kauli hii ni sahihi? (Ndiyo.) Basi, elezeni. (Watu wenye tabia ya wapinga Kristo wana tabia potovu kama tu wapinga Kristo. Wote wana tabia za kiburi na ovu, na wote hufuatilia hadhi. Hata hivyo, kiini chao cha ubinadamu ni tofauti. Watu wenye tabia ya wapinga Kristo wana hisia kiasi ya dhamiri, na wanaweza kukubali ukweli kwa viwango tofauti. Hawachukizwi na ukweli na hawauchukii ukweli. Kwa upande mwingine, watu wenye kiini cha wapinga Kristo wana kiini cha ubinadamu chenye kudhuru. Hawana hisia ya dhamiri, na wanachukizwa na ukweli na wanauchukia ukweli. Hawatawahi kutubu.) Wote wana tabia potovu, kwa nini basi Mungu huwaainisha watu wenye kiini cha wapinga Kristo kama wapinga Kristo na kama maadui Zake? (Ni hasa kwa kuzingatia mtazamo wao kuelekea ukweli. Wapinga Kristo wanachukizwa na ukweli na wanauchukia ukweli, na kuuchukia ukweli kwa kweli ni kumchukia Mungu.) Kitu kingine chochote? (Kiini cha wapinga Kristo ni kile cha ibilisi.) Je, watu ambao kiini chao ni kile cha ibilisi wana tumaini lolote la kuokolewa? (La.) Watu hawa hawakubali ukweli hata kidogo na hawawezi kuokolewa. Ikizingatiwa kwamba watu wa aina hizi zote mbili wana tabia potovu, tofauti ni ipi kati ya wale wanaoweza kuokolewa na wale wasioweza kuokolewa? Kwa upande wa tabia zao potovu pekee, watu wa aina hizi mbili ni sawa, kwa nini basi wapinga Kristo hawawezi kuokolewa, huku watu wenye tabia ya wapinga Kristo lakini si kiini cha wapinga Kristo wana tumaini hafifu la kuokolewa? (Watu wenye tabia ya wapinga Kristo si kama wapinga Kristo, ambao wana uhasama mkubwa na ukweli na vitu chanya. Ingawa hawapendi ukweli hasa, hawachukizwi na ukweli na wanaweza kuukubali kwa viwango tofauti, wakibadilika kidogo kidogo. Zaidi ya hayo, ubinadamu wao una hisia kiasi ya dhamiri, tofauti na wapinga Kristo wasio na hisia ya aibu.) Tumaini la kuokolewa liko hapa; hii ndiyo tofauti ya kiini. Tukihukumu kutokana na kiini cha wapinga Kristo, watu wa aina hii hawawezi kuokolewa na hawana tumaini la kuokolewa. Hata kama unataka kuwaokoa, huwezi; hawawezi kubadilika. Wao si watu wa aina ya kawaida wenye tabia potovu ya Shetani, bali ni watu wa aina yenye kiini cha uzima cha ibilisi na Shetani. Watu wa aina hii hawawezi kuokolewa kabisa. Kinyume chake, kiini cha watu wa kawaida wenye tabia potovu ni nini? Wana tabia potovu tu; hata hivyo, wana kiasi fulani cha dhamiri na busara, na wanaweza kukubali baadhi ya kweli. Hii inamaanisha kwamba ukweli unaweza kuwa na athari fulani kwa watu hawa, na kuwapa tumaini la kuokolewa. Ni watu wa aina hii ndio Mungu huwaokoa. Wapinga Kristo hawawezi kuokolewa kabisa, lakini, je, watu wenye tabia ya wapinga Kristo wanaweza kuokolewa? (Ndiyo.) Tukisema kwamba wanaweza kuokolewa, hii si kauli ya uhakika. Tunaweza kusema tu wana tumaini la kuokolewa—hii ni kauli ya uhakika zaidi. Hatimaye, iwapo mtu anaweza kuokolewa inategemea mtu binafsi. Inategemea iwapo anaweza kukubali ukweli kwa hakika, kuutenda ukweli, na kuutii ukweli. Kwa hivyo, inaweza kusemwa tu kwamba watu wa aina hii wana tumaini la kuokolewa. Kwa nini basi wapinga Kristo hawana tumaini la kuokolewa? Kwa sababu wao ni wapinga Kristo; asili yao ni ile ya Shetani. Wana uhasama na ukweli, wanamchukia Mungu, na hawakubali ukweli hata kidogo. Je, Mungu bado anaweza kuwaokoa? (La.) Mungu huwaokoa wanadamu wapotovu, sio Shetani na ibilisi. Mungu huwaokoa wale wanaoukubali ukweli, sio masalia wanaouchukia ukweli. Je, hili linaeleweka wazi? (Ndiyo.) Tunashiriki hivi ili kuepuka watu wengine kuwa na uelewa potovu. Baada ya kutofautisha kati ya wapinga Kristo na watu wenye tabia ya wapinga Kristo, watu wengine hufikiri kwamba wao si wapinga Kristo na hii inamaanisha wako mahali salama, kwamba wamejipatia kimbilio kweli na hakika hawataondolewa, kutimuliwa, au kuondoshwa katika siku zijazo. Je, huu ni uelewa potovu? Kuwa na tumaini la kuokolewa hakumaanishi mtu ataokolewa. Tumaini hili bado linahitaji watu waende na kulishika. Mtazamo wako kuelekea ukweli ni tofauti na ule wa wapinga Kristo. Huchukizwi na ukweli, au ubinadamu wako ni bora kidogo kuliko ule wa wapinga Kristo; una hisia kiasi ya dhamiri, ni mwema wa moyo kwa kiasi, huwaumizi wengine, unajua kutubu unapofanya kitu kibaya, na unaweza kugeuka. Kuwa na sifa hizi chache tu kunamaanisha una masharti ya msingi ya kukubali ukweli, kuutenda ukweli, na kufikia kuokolewa. Lakini kutokuwa mpinga Kristo hakumaanishi utaokolewa. Wewe si wapinga Kristo, lakini bado wewe ni mwanadamu mpotovu. Je, wanadamu wote wapotovu wanaweza kuokolewa? Si lazima. Hata kama mtu si mpinga Kristo au mtu mwovu, maadamu hafuatilii ukweli, bado hawezi kuokolewa. Mungu anawaokoa watu kupitia wao kukubali na kufuatilia ukweli. Tabia potovu za watu zina uhasama na Mungu. Maadamu tabia potovu zipo ndani ya mtu, bado anaweza kumwasi Mungu, kukaidi Mungu, kumsaliti Mungu, na kadhalika. Kwa hivyo, anahitaji kukubali hukumu, kuadibu, majaribu, na usafishaji wa maneno ya Mungu; anahitaji ruzuku na uongozi wa maneno ya Mungu, upogoaji, adabu, na adhabu ya Mungu, na kadhalika—hakuna hata kazi moja kati ya hizi anazofanya Mungu inayoweza kukosekana. Kwa hivyo, ili kufikia kuokolewa, kwa upande mmoja, kazi ya Mungu inahitajika, na kwa kuongezea, watu wanahitaji kuwa na azma ya kushirikiana. Wanahitaji kuweza kuvumilia ugumu na kulipa gharama, kuingia katika uhakika wa ukweli baada ya kuelewa ukweli, na kadhalika. Hii ndiyo njia pekee ya kupata wokovu wa Mungu wa siku za mwisho, na kupokea baraka adimu ya ajabu sana ya kukamilishwa na Mungu mwenye mwili, kwa msingi wa kuelewa ukweli. Ni rahisi hivyo. Sawa, acha tumalizie ushirika kuhusu mada hii hapa.

Kipengele cha Kumi na Tatu: Kuwalinda Watu Wateule wa MunguWasisumbuliwe, Kupotoshwa, Kudhibitiwa, na Kudhuriwa Vibaya Sana na Wapinga Kristo, na Kuwawezesha Watambue Wapinga Kristo na Kuwatelekeza Kutoka Mioyoni Mwao

Kazi Kadhaa Ambazo Viongozi na Wafanyakazi Ni Lazima Wafanye Baada ya Kutambua Kuwa Wapinga Kristo Wanalisumbua Kanisa

Kufuatia, tutashiriki juu ya mada kuu. Ushirika wetu kuhusu jukumu la kumi na mbili la viongozi na wafanyakazi umekamilika. Katika ushirika huu, tutajadili kuhusu jukumu la kumi na tatu: “Kuwalinda watu wateule wa Mungu wasisumbuliwe, kupotoshwa, kudhibitiwa, na kudhuriwa vibaya sana na wapinga Kristo, na kuwawezesha watambue wapinga Kristo na kuwatelekeza kutoka mioyoni mwao.” Jukumu la kumi na tatu linahusisha mada ya jinsi viongozi na wafanyakazi wanavyopaswa kuwatendea wapinga Kristo. Wapinga Kristo wanapotokea kanisani, viongozi na wafanyakazi wanapaswa kufanya kazi gani? Kwanza, jukumu hili linasema kwamba wakati wa kutatua matatizo kama hayo, viongozi na wafanyakazi wanahitaji kujitokeza ili kuwalinda ndugu dhidi ya usumbufu, upotoshaji, udhibiti, na madhara mabaya sana ya wapinga Kristo. Hii ndiyo kazi ya kwanza wanayopaswa kufanya. Kuhusu jinsi wapinga Kristo wanavyowasumbua, kuwapotosha, kuwadhibiti, na kuwadhuru vibaya sana watu wateule wa Mungu, mengi yameshirikiwa kuhusu hili hapo awali, kwa hivyo maudhui haya hayatakuwa mada kuu ya ushirika wa leo. Leo, tutazingatia ni majukumu gani ambayo viongozi na wafanyakazi lazima watimize na ni kazi gani ambayo lazima wafanye wanapokabiliana na tabia na matendo haya ya wapinga Kristo ili kuwalinda watu wateule wa Mungu dhidi ya madhara. Kwanza, viongozi na wafanyakazi ni lazima wawakinge watu wateule wa Mungu dhidi ya usumbufu, upotoshaji, udhibiti, na madhara mabaya sana ya wapinga Kristo—hili ni mojawapo ya majukumu ya viongozi na wafanyakazi. “Mojawapo ya majukumu” inamaanisha nini? Inamaanisha kwamba miongoni mwa kazi nyingi wanazofanya viongozi na wafanyakazi, kuwalinda watu wateule wa Mungu ili waweze kuishi maisha ya kawaida ya kanisa bila usumbufu na madhara makubwa ya wapinga Kristo ni kazi muhimu. Pia ni kazi isiyoepukika ambayo hawawezi kukwepa wajibu wao. Viongozi na wafanyakazi wanapaswa kulipa umuhimu jambo hili na wasilipuuze. Kudumisha utendaji wa kawaida wa maisha ya kanisa ni kazi muhimu sana na ndiyo kazi ya kwanza kabisa miongoni mwa kazi zote za kanisa. Hili pia ni jukumu la viongozi na wafanyakazi. Kazi ya msingi ya viongozi na wafanyakazi ni kuwaongoza watu wateule wa Mungu kuingia katika uhakika wa ukweli. Mashetani, wapinga Kristo, wanapokuja kuwasumbua na kuwapotosha watu, na kushindana na Mungu kwa ajili ya watu Wake wateule, viongozi na wafanyakazi wanapaswa kusimama ili kuwafichua wapinga Kristo ili watu wateule wa Mungu waweze kuwatambua, na kuwafanya wapinga Kristo wafichue maumbo yao ya kweli, na kisha kuwaondoa kanisani. Hili ni kuzuia watu wateule wa Mungu wasidhibitiwe na kudhuriwa vibaya sana na wapinga Kristo. Hili ndilo jukumu ambalo viongozi na wafanyakazi wanapaswa kutimiza wanapofanya kazi ya kanisa. Basi kuzuia mambo haya kunamaanisha nini? Yanapaswa kuzuiwaje? Neno “kuzuia” kwa maana halisi linamaanisha kukomesha kitu kisitokee kwa kiwango kikubwa iwezekanavyo. Jambo la msingi hapa ni nini? Kukomesha matukio yasitokee ndiko kunakotimiza uzuiaji. Katika kushughulikia matukio ya wapinga Kristo, kazi ya msingi ya viongozi na wafanyakazi ni kuwazuia wapinga Kristo wasiwasumbue, wasiwapotoshe, wasiwadhibiti, na wasiwadhuru vibaya sana watu wateule wa Mungu kwa kiwango kikubwa iwezekanavyo. Ni lazima wawalinde watu wateule wa Mungu dhidi ya madhara ya wapinga Kristo kadiri iwezekanavyo. Hii ndiyo kazi muhimu ambayo viongozi na wafanyakazi wanahitaji kufanya, na hiki ndicho tunachohitaji kushiriki kwa uwazi kuhusu jukumu la kumi na tatu. Basi, watu wateule wa Mungu wanaweza kulindwaje? Kwa kukomesha matendo haya maovu yanayofanywa na wapinga Kristo yasitokee. Kuna njia na mbinu nyingi za kuwazuia, kama vile kufichua, kupogoa, kuchanganua, na kuzuia. Kuna nini kingine? (Kutimua.) Hiyo ndiyo hatua ya mwisho. Wakati ndugu bado hawana utambuzi na hawajui kwamba mtu fulani ni mpinga Kristo, lakini viongozi na wafanyakazi tayari wamemtambua kuwa ni mpinga Kristo, wakimtimua moja kwa moja, wale wasio na utambuzi wanaweza kuwa na mawazo na hukumu, na wengine wanaweza kukwazika. Katika hali kama hizi, viongozi na wafanyakazi wanapaswa kufanya kazi gani? Nimetaja nini hivi punde? (Kufichua, kupogoa, kuchanganua, na kuzuia.) Je, ninyi mna mbinu zozote nzuri za kuwazuia wapinga Kristo wasitende maovu? Je, kuwafuatilia ni mbinu nzuri? Je, inahesabiwa kama njia na mbinu yenye ufanisi inayolingana na kanuni? (Ndiyo.) Njia ifaayo ya kuwatendea wapinga Kristo ni ipi? Je, hukumu, kuadibu, majaribu, na usafishaji vinaweza kuwa na athari kwa wapinga Kristo? (La.) Kwa nini la? (Wapinga Kristo hawakubali ukweli; wako kinyume nao.) Wapinga Kristo wako kinyume na ukweli na hawaukubali, kwa hivyo kutumia majaribu, usafishaji, hukumu, na kuadibu ili kuwashughulikia wapinga Kristo si jambo linalofaa. Zaidi ya hayo, Mungu hafanyi kazi hii juu yao. Wazo hili halifai, kwa hivyo bila shaka mbinu hii haitafanya kazi. Basi ni mbinu gani hasa inayofaa? Watu wengi ambao wameteseka sana kutokana na madhara ya wapinga Kristo huwachukia sana na wanaamini kwamba wapinga Kristo wanapaswa kuhukumiwa, kulaaniwa, na kufichuliwa hadharani. Wanafikiri kwamba wapinga Kristo wanapaswa kulazimishwa wakiri makosa yao na waungame dhambi zao waziwazi kanisani na waaibishwe kabisa. Je, ninyi mnafikiri kutumia mbinu hizi kungefaa? (La.) Tukizingatia kiini cha wapinga Kristo, kuchukua hatua kama hizo kwa kweli hakuwezi kuwa kupita kiasi—jinsi maibilisi wanavyotendewa ni sawa; inaweza kufanywa kwa urahisi kama kuponda mdudu. Kwa hivyo kusudi la viongozi na wafanyakazi kufanya hivi linaonekana kuwa halali na sahihi sana, lakini, je, kuna masuala yoyote na mbinu hizi? Je, kazi hii iko ndani ya upeo wa majukumu ya viongozi na wafanyakazi? Je, kufanya mambo kwa njia hii kunalingana na kanuni au la? (Hakulingani.) Ni wazi, hakulingani na kanuni. Kanuni zinatoka wapi? (Kutoka kwa maneno ya Mungu.) Sahihi. Ingawa walengwa wa matendo kama hayo ni wapinga Kristo—maibilisi—mbinu zinapaswa pia kulingana na kanuni na mahitaji ya Mungu, kwa sababu katika kufanya kazi hii viongozi na wafanyakazi wanatimiza majukumu yao, si kushughulikia mambo ya familia au masuala ya kibinafsi.

I. Kufichua

Kuwashughulikia wapinga Kristo na kuwazuia wasitende maovu na kuwapotosha na kuwadhuru watu wateule wa Mungu ni jukumu la viongozi na wafanyakazi. Kusudi ni kuwalinda watu wateule wa Mungu dhidi ya madhara, si kumtesa mtu yeyote au kuchukua fursa ya kumlipiza kisasi mtu yeyote, na bila shaka si kufanya kampeni dhidi ya mtu yeyote. Kwa hivyo, ni kazi zipi ambazo viongozi na wafanyakazi wanahitaji kufanya ili kuwazuia wapinga Kristo wasitende maovu kwa kiwango kikubwa iwezekanavyo? Ya kwanza ni kuwafichua. Kusudi la kufichua ni nini? (Kuwasaidia watu kukuza utambuzi.) Sahihi. Ni kuwasaidia watu wateule wa Mungu watambue kiini cha wapinga Kristo, ili waweze kujiweka mbali na wapinga Kristo mioyoni mwao na wasipotoshwe nao, na ili—wapinga Kristo wanapojaribu kuwapotosha na kuwadhibiti—waweze kuwakataa kikamilifu, badala ya kuwaruhusu wapinga Kristo wawapotoshe na kuwachezea. Basi, je, kuwafichua ni muhimu? (Ndiyo.) Kuwafichua ni muhimu sana, lakini ni lazima uwafichue kwa usahihi. Basi, unapaswa kuwafichuaje? Msingi wa kufichua kwako unapaswa kuwa nini? Je, ni sawa kuwaita majina kiholela? Je, ni sawa kuwalaani kwa namna ya kutojali bila msingi? (La.) Basi unapaswa kuwafichuaje kwa usahihi ili kufikia lengo la kuwalinda watu wateule wa Mungu? (Kwa upande mmoja, ni lazima tuwafichue bila upendeleo na kwa ukweli kulingana na ukweli wa matendo yao maovu. Zaidi ya hayo, ni lazima tuwatambue na kuwachanganua kulingana na maneno ya Mungu.) Kauli hizi mbili ni sahihi kabisa; vipengele vyote viwili ni vya lazima. Kwa upande mmoja, lazima kuwe na ushahidi wa kweli. Ni lazima uhukumu na uainishe kiini chao kulingana na maneno yenye makosa, matendo, na mawazo na maoni ya kipuuzi yaliyofunuliwa na wapinga Kristo. Jambo muhimu zaidi, hata hivyo, ni kuwatambua na kuwachanganua kulingana na maneno ya Mungu. Unapaswa kurejelea maneno yapi ya Mungu? Ni maneno yapi yaliyo ya moja kwa moja na makali zaidi? (Maneno yanayowafichua wapinga Kristo.) Sahihi; ni lazima utafute maneno fulani yanayowafichua wapinga Kristo ili kuwafichua na kufanya ulinganisho ipasavyo na bila upendeleo, ukihakikisha usahihi kamili. Ndugu wataelewa baada ya kusikia hili; watakuwa na utambuzi mara moja kumwelekea mtu anayehusika, na watajilinda dhidi yake. Wakiwa na utambuzi mioyoni mwao, watahisi kuchukizwa na mtu huyu: “Kwa hivyo, yeye ni mpinga Kristo kweli! Alinisaidia hapo awali na hata akanifanyia hisani. Nilidhani alikuwa mtu mwema. Kupitia uchanganuzi na ushirika huu, unafiki wake na udhihirisho wake wa kiini wa upinga Kristo umefichuliwa, na kumsaidia kila mtu kuona kwamba mtu huyu ni hatari. Maneno ya Mungu yamemfunua kwa usahihi sana! Yeye si mtu mwema. Anasema mambo mazuri na inaonekana hakuna matatizo katika matendo yake, lakini kwa kufichua kiini chake, sasa ni dhahiri kwamba yeye ni mpinga Kristo kweli.” Tukihukumu kutokana na mabadiliko ya mawazo ya watu, viongozi na wafanyakazi wanapofanya kazi ya kuwafichua wapinga Kristo, wanawazuia wapinga Kristo wasiwapotoshe na kuwasumbua watu wateule wa Mungu kwa kiwango kikubwa iwezekanavyo. Bila shaka, wanatimiza pia jukumu la kuwalinda watu wateule wa Mungu dhidi ya udhibiti na madhara makubwa ya wapinga Kristo. Wanafanya mojawapo ya kazi zao kwa njia ya vitendo. Kazi hii ni ipi? Kuwafichua wapinga Kristo. Kazi ya kuwafichua wapinga Kristo ni mojawapo ya kazi ambazo viongozi na wafanyakazi lazima wafanye ili kuwalinda watu wateule wa Mungu. Kuhusu kazi mbalimbali ambazo viongozi na wafanyakazi lazima wafanye, hatutazipanga kulingana na ukubwa au matokeo yake; hebu kwanza tushiriki juu ya kazi ya “kufichua.” Kufichua kiini cha asili cha wapinga Kristo kunajumuisha kufichua nia, makusudi, na matokeo ya matendo yao maovu ya daima yanayovuruga na kusumbua kazi ya kanisa; kufichua jinsi wapinga Kristo, wanapotumika kama viongozi na wafanyakazi, hawafanyi kazi yoyote halisi ya kanisa hata kidogo na wanapuuza kuingia katika uzima kwa watu wateule wa Mungu; kufichua sura mbaya ya wapinga Kristo kama watu wasiojijua wenyewe hata kidogo, kamwe hawatendi ukweli, na huzungumza tu maneno na mafundisho ili kuwapotosha watu; na kufichua maneno na matendo yao tofauti mbele ya watu na nyuma ya migongo yao. Kufichua kabisa vipengele hivi kunaonyesha umbo la kweli la wapinga Kristo kama Mashetani na maibilisi waovu. Hii ni kazi muhimu ambayo viongozi na wafanyakazi lazima wafanye. Basi, viongozi na wafanyakazi wanahitaji kuwa na nini ili waifanye kazi hii? Kwanza kabisa, wanahitaji kuwa na hisia fulani ya mzigo, sivyo? (Ndiyo.) Viongozi na wafanyakazi wanapobeba jukumu hili, mara nyingi wao huwaza, “Mtu huyo ni mpinga Kristo. Baadhi ya ndugu mara nyingi humwendea wakiwa na maswali, wakijisogeza karibu naye kila mara na kuwa na uhusiano mzuri naye. Wakiwa wamepotoshwa na mtu huyu, watu wengi hasa wanamwabudu. Nini kifanyike kuhusu hili?” Wao huja mbele za Mungu kuomba na mara nyingi hutafuta kwa makusudi maneno ya Mungu yanayowafichua wapinga Kristo, wakijitayarisha na ukweli katika jambo hili. Kisha wanamwomba Mungu atayarishe wakati unaofaa au wao wenyewe hutafuta wakati na fursa inayofaa ili kushiriki na ndugu kuhusu jambo hili. Wanalichukulia hili kama mzigo wao na kazi muhimu wanayohitaji kuifanya baadaye. Wanajitayarisha, wanatafuta, na wanamwomba Mungu kila mara ili awape mwongozo; daima wako katika hali ya akili na hali ya namna hii. Huku ndiko kunakoitwa kuwa na hisia ya mzigo. Baada ya kujitayarisha na mzigo kama huo kwa muda fulani, ni lazima wasubiri hadi hali ziwe zinazofaa. Angalau, ni lazima wasubiri hadi watu wawili au watatu wawe na utambuzi wa kweli wa mpinga Kristo kabla ya kuanza kumfichua. Wakiamua kwamba mtu fulani anaonekana kuwa mpinga Kristo kulingana na hisia zao pekee, lakini hawawezi kung’amua kama mtu huyo kwa kweli ni mpinga Kristo au la, basi hawapaswi kutenda kwa pupa. Kwa ufupi, wanapofanya kazi hii, hakika watakuwa na nuru na mwongozo wa Mungu. Hii ndiyo maana ya kufanya kazi halisi na kutimiza majukumu ya viongozi na wafanyakazi.

II. Kupogoa

Baada ya kazi ya kuwafichua wapinga Kristo kutekelezwa, ingawa ndugu wanapata utambuzi kiasi, kabla ya wapinga Kristo kufichuliwa kikamilifu, bila shaka wao hufanya mambo zaidi ya kuwapotosha na kuwasumbua ndugu, na kusababisha watu wengi zaidi kuwaabudu, kuwasifu, na kuwafuata. Hili huwachelewesha sana watu wateule wa Mungu wasiingie katika njia sahihi ya kumwamini Mungu, likizuia kuingia kwao katika uzima na kusababisha madhara makubwa. Basi, kazi ya pili ambayo viongozi na wafanyakazi ni lazima waifanye, ni kwamba wapinga Kristo wanapowapotosha na kuwasumbua ndugu, au maneno na matendo yao yanapokiuka kanuni za ukweli waziwazi, viongozi na wafanyakazi ni lazima wakamate ushahidi na wajitokeze upesi ili kuwapogoa, na kufichua matendo yao maovu kulingana na maneno ya Mungu, ili ndugu waweze kutambua na kuona waziwazi sura ya kweli ya wapinga Kristo. Hili ni jukumu lisiloweza kuepukika la kuwalinda watu wateule wa Mungu na kulinda kazi ya nyumba ya Mungu. Viongozi na wafanyakazi hawapaswi kukaa tu bila kufanya chochote au kufumbia macho; wanapaswa kuchukua fursa upesi, kubainisha matukio, na kujitokeza ili kuwapogoa wapinga Kristo, wakifichua kwa usahihi matendo yao, tamaa zao za makuu, matamanio, na kiini chao. Bila shaka, ni muhimu pia kuainisha kwa usahihi zaidi ni mtu wa aina gani wapinga Kristo walivyo, ili ndugu waweze kuona hili waziwazi, ili wapinga Kristo wenyewe walijue, na ili wapinga Kristo wafahamu kwamba si kila mtu hana utambuzi kuwahusu na anaweza kudanganywa nao—kwamba angalau baadhi ya watu wanaweza kung’amua matendo na tabia zao na kuona waziwazi tamaa zao za makuu na matamanio yaliyofichika, pamoja na kiini chao. Kusudi la kuwapogoa wapinga Kristo, bila shaka, si kufichua tu kiini chao kupitia maneno. Jambo muhimu zaidi, ni nini? (Kwa upande mmoja, ni kuwasaidia ndugu kukuza utambuzi, na pia kuzuia matendo maovu ya wapinga Kristo.) Sahihi. Ni kuwazuia, ili wanapofanya mambo yanayowapotosha na kuwasumbua watu, wawe na kizuizi fulani na wahisi hofu kiasi; kuwafanya wawe chini ya masharti, wawe na vizuizi fulani, na wasithubutu kutenda bila kujali; kuwajulisha kwamba mbali na nyumba ya Mungu na ukweli, huku ukweli ukiwa na mamlaka, pia ina amri za utawala, na kwamba haiwezekani kutenda kidhalimu na kwa kutojali kimakusudi katika nyumba ya Mungu, kudhuru masilahi ya nyumba ya Mungu, na kuwadhuru watu wateule wa Mungu; na pia kuwajulisha kwamba watawajibishwa kwa kutenda makosa ya kutojali yanayosumbua kazi ya kanisa na kudhuru kuingia katika uzima kwa watu wateule wa Mungu. Huku wakiwapogoa wapinga Kristo upesi, viongozi na wafanyakazi ni lazima pia wasimame ili kuwafichua, wakiwasaidia watu kukuza utambuzi na kuona waziwazi tamaa za makuu, matamanio, dhamira, na makusudi ya wapinga Kristo. Hili pia, bila shaka, ni kuwalinda watu wateule wa Mungu na kulinda masilahi ya nyumba ya Mungu. Haya yote ni mambo ambayo viongozi na wafanyakazi lazima wayazingatie, na iko ndani ya upeo wa majukumu yao kufanya kazi hii; hawawezi kuipuuza au kuifanya bila uangalifu. Ikiwa viongozi na wafanyakazi watagundua wapinga Kristo kanisani, wanapaswa kuwa macho kila wakati kuhusu maneno na matendo yao na maoni potofu wanayoyaeneza kwa siri, na ni lazima watekeleze kuwapogoa na kuwafichua. Hii ni mojawapo ya kazi za viongozi na wafanyakazi ili kuwalinda watu wateule wa Mungu wasisumbuliwe na kudhuriwa na wapinga Kristo.

III. Kuchanganua

Kazi inayofuata kwa viongozi na wafanyakazi ni ipi? Ni kuchanganua. Kuchanganua karibu kufanane na kufichua, lakini kuna tofauti katika kiwango. Linapokuja suala la kuchanganua, si kufichua tu ukweli, hali halisi, au usuli; kunahusisha suala la uainishaji, yaani, kunahusisha tabia ya wapinga Kristo, suala hili la kiini, la msingi. Changanua mtazamo wao kumwelekea Mungu, ukweli, wajibu wao, na kazi ya nyumba ya Mungu, pamoja na nia, dhamira, na kusudi la kueneza kwao maoni potofu—sababu za wao kufanya hivi—na utambue kiini chao ni nini hasa kupitia mawazo, maoni, maneno, matendo yao, na tabia na udhihirisho wanaoufunua. Haya yanapaswa kulinganishwa na maneno ya Mungu na kuelezwa ili ndugu waweze kupata ufahamu wa kina zaidi wa wapinga Kristo na kuona waziwazi kwa mtazamo wa vitendo kwa nini hasa wapinga Kristo walio mbele yao wanasema na kufanya mambo haya, mtazamo wa Mungu kwa watu kama hao ni upi, na jinsi Anavyowaainisha. Bila shaka, viongozi na wafanyakazi wanapaswa pia kuwaambia ndugu wajiweke mbali na wapinga Kristo na kuwakataa, na pia kuwa macho dhidi ya kupotoshwa na matendo, tabia, maneno, na maoni ya wapinga Kristo ili kuepuka kumwelewa Mungu visivyo, kujihadhari dhidi ya Mungu, kujiweka mbali na Mungu, kumkataa Mungu, na hata kumhukumu na kumshutumu Mungu mioyoni kama wapinga Kristo wanavyofanya. Kusudi la kuchanganua, kama kazi nyingine kama vile kufichua na kupogoa, ni kuwazuia wapinga Kristo wasiwapotoshe, wasiwasumbue, na wasiwadhuru watu wateule wa Mungu. Ni kuwalinda watu wateule wa Mungu wasidhuriwe vibaya sana na wapinga Kristo na wasikengeuke kutoka kwa njia sahihi ya kumwamini Mungu. Watu wateule wa Mungu wanapoona waziwazi ukweli na hali halisi kuhusu jinsi wapinga Kristo wanavyolisumbua kanisa na kuona waziwazi kiini cha wapinga Kristo, hawataweza tena kupotoshwa na kudhibitiwa nao. Hata kama baadhi ya watu waliochanganyikiwa na watu wapumbavu bado wanawastaajabu na kuwaabudu ndani yao na kushirikiana nao na kuwakaribia, wapinga Kristo hawawezi tena kusababisha masuala makubwa. Watafanya tu mambo kadhaa kwa watu wapumbavu, bila kuathiri kuingia katika uzima kwa wale wanaoamini kwa dhati katika Mungu hata kidogo, na hivyo, hawataweza kusumbua na kuvuruga kazi ya kanisa. Kufikia kiwango hiki ndicho viongozi na wafanyakazi wanapaswa kuweza kutimiza. Yaani, ni lazima wahakikishe kwamba wale wanaoamini kwa dhati katika Mungu na wanafanya wajibu wao kwa hiari na wale wanaopenda ukweli wanaweza kuishi maisha ya kawaida ya kanisa na kutimiza wajibu wao. Wakati huo huo, ni lazima pia waweze kuhakikisha kwamba watu hawa wanaweza kujilinda dhidi ya upotoshaji na usumbufu wa wapinga Kristo, na kuwakataa wapinga Kristo. Huku ni kukomesha utendaji maovu na usumbufu wa wapinga Kristo kwa kiwango kikubwa zaidi, na kufikia kikamilifu athari ya kuwalinda watu wateule wa Mungu. Bila shaka, haijalishi jinsi unavyofanya kazi yako kwa ufanisi na jinsi unavyozungumza kwa kina, bila kuepukika kutakuwa na baadhi ya watu wapumbavu, watu wenye ubora duni wa tabia, na watu waliochanganyikiwa ambao hawawezi kuwakataa wapinga Kristo na bado watawaheshimu na kuwachukulia kwa heshima mioyoni mwao. Hata hivyo, watu wengi watakuwa wamefikia kiwango ambapo wanaweza kuwakataa wapinga Kristo. Ikiwa viongozi na wafanyakazi wanaweza kutimiza hili, watakuwa tayari wamewalinda watu wateule wa Mungu kwa kiwango kikubwa zaidi, wakitimiza kikamilifu matokeo yaliyotarajiwa. Kuhusu wajinga hao ambao hawawezi kuelewa ukweli haijalishi jinsi unavyoshirikiwa, ikiwa bado wanaweza kutumika kidogo, wanapaswa kupewa uangalifu na msaada kiasi, pamoja na upendo zaidi, subira, na uvumilivu. Huku ni kufanya kila kitu ambacho mtu anapaswa kufanya, na kufanya kazi kwa njia hii ni kufuata kanuni. Je, kuna viongozi na wafanyakazi wengi wanaoweza kufikia kiwango hiki? (La.) Kwa hivyo, ni lazima juhudi kubwa zaidi ifanywe; ni lazima uwalinde watu wateule wa Mungu bila kuchoka na kwa kiwango kikubwa zaidi. “Kwa kiwango kikubwa zaidi” inamaanisha nini? Inamaanisha kufanya kila liwezekanalo kushiriki kanuni za ukweli unazozielewa, kuwasilisha ushahidi ambao tayari umepatikana—udhihirisho mbalimbali wa matendo maovu ya wapinga Kristo—ukiyahusisha na maneno ya Mungu yanayowafichua wapinga Kristo, na kushiriki na kuyachanganua. Hili ni ili kwamba ndugu waweze kuona hali halisi, ya kweli waziwazi, watambue na waone waziwazi kiini cha wapinga Kristo, na wajue mtazamo wa Mungu kuwaelekea wapinga Kristo. Hii ni kazi muhimu ambayo viongozi na wafanyakazi ni lazima waifanye.

IV. Kuweka Masharti

Ni kazi gani inayofuata ambayo viongozi na wafanyakazi lazima wafanye? Ni kuzuia. Kazi hii ya “kuzuia” ni rahisi kutekeleza; inahusisha kuchukua hatua fulani maalum ili kufikia matokeo ya kizuizi. Kwa mfano, wapinga Kristo daima huzungumza maneno na mafundisho, daima hujikweza, wakati mwingine huwadharau wengine, mara nyingi hushuhudia kuhusu mateso waliyovumilia na michango waliyoitoa katika nyumba ya Mungu wakati wa mikutano, na kujishuhudia bila aibu, wakizungumza kuhusu jinsi wengine wanavyowastaajabu, jinsi walivyo bora kuliko wengine, jinsi walivyo wa kipekee, na kadhalika. Viongozi na wafanyakazi wanapaswa kufanya kila wawezalo kuzuia matendo mbalimbali maovu ya wapinga Kristo yanayowapotosha na kuwadhibiti watu wateule wa Mungu, badala ya kuwaachilia kila mara. Wanapaswa kutilia masharti muda wao wa kuzungumza na mada wanazojadili. Zaidi ya hayo, kuhusu matendo ya wapinga Kristo hadharani na faraghani, kama vile kutumia hisani ndogo kuwavuta watu upande wao, kuchochea fitina, kueneza mawazo na maneno hasi, na kadhalika, viongozi na wafanyakazi hawapaswi kutenda kana kwamba wao ni viziwi au vipofu. Wanapaswa kufahamu upesi matendo ya wapinga Kristo; punde tu wanapogundua tabia zinazowapotosha na kuwasumbua wengine, wanapaswa kufichua na kuchanganua tabia hizi upesi na kuwawekea wapinga Kristo vizuizi, wasiwaruhusu kuzunguka wakiwapotosha watu na kuisumbua kazi ya kanisa. Je, hii ni mojawapo ya kazi muhimu ambazo viongozi na wafanyakazi wanahitaji kufanya? (Ndiyo.) Je, unaweza kuzuia matendo maovu ya wapinga Kristo kwa kuwapogoa, kuwafichua, na kuwachanganua tu? (La.) Huwezi kuwazuia kwa njia hii kwa sababu wao ni Mashetani na maibilisi waovu. Maadamu mikono na miguu yao haijafungwa, na vinywa vyao havijazibwa, wataeneza maoni potofu na kuzungumza maneno ya kishetani yanayowasumbua watu. Viongozi na wafanyakazi ni lazima wachukue hatua upesi ili kuwazuia; hasa wanapoeneza maoni potofu ili kuwapotosha na kuwasumbua watu, viongozi na wafanyakazi ni lazima wawakatishe na kuwakomesha kwa wakati unaofaa. Ni lazima pia wawawezeshe watu wateule wa Mungu wawe na utambuzi na waione sura ya kweli ya wapinga Kristo waziwazi. Hii ndiyo kazi halisi ambayo viongozi na wafanyakazi wanapaswa kufanya.

V. Ufuatiliaji

Baada ya kuwazuia wapinga Kristo, kinachofuata ni kuwafuatilia. Angalia ni nani wapinga Kristo wamempotosha na ni maoni potofu na maneno gani ya kishetani wameyaeneza kwa siri, chunguza kama wanaunga mkono joka kubwa jekundu na wanatenda kwa ushirikiano nalo, kama wameungana na ulimwengu wa kidini, kama wanafanya mbinu za siri na washiriki wa magenge yao, kama wanaweza kusaliti habari fulani muhimu kuhusu nyumba ya Mungu, na kadhalika. Hili pia ni jukumu ambalo viongozi na wafanyakazi wanapaswa kutimiza. Kabla ya matendo ya wapinga Kristo kufichuliwa, viongozi na wafanyakazi hawapaswi “kujitolea kikamilifu kusoma vitabu vya wenye hekima na kutozingatia mambo ya nje,” bali wanapaswa kuwa werevu kama nyoka. Punde tu viongozi na wafanyakazi wanapogundua kwamba mtu fulani ni mpinga Kristo, ikiwa wakati bado haujafika wa kumwondoa au kumtimua mtu huyo, ni lazima wamfuatilie kwa karibu ili kumzuia asiendelee kutenda maovu, wakihakikisha kwamba maneno na matendo yake yanafuatiliwa na watu wateule wa Mungu. Kwa sababu wapinga Kristo wanapenda mamlaka na kujenga uhusiano na watu wenye nguvu, viongozi na wafanyakazi wanapaswa kutazama kwa makini ni nani ambaye wapinga Kristo wanashirikiana naye kila mara kwa siri na kama wanawasiliana na watu wa kidini. Baadhi ya wapinga Kristo mara nyingi hushirikiana na wachungaji na wazee wa kidini, na wengine hata hushirikiana na watu kutoka Idara ya Kazi ya Muungano wa Pamoja. Matukio kama haya yanapotokea, viongozi na wafanyakazi hawapaswi kufumbia macho jambo hili, bali wanapaswa kuwa macho dhidi ya wapinga Kristo na kuwa waangalifu. Ikiwa mpinga Kristo ataona kwamba mbinu zake za kuwapotosha na kuwavuta watu upande wake hazifanyi kazi katika nyumba ya Mungu na kwamba matendo yake maovu yamefichuliwa, na anajua kwamba hatakuwa na mwisho mwema, huwezi kutabiri kile anachoweza kufanya au kiwango ambacho uovu wake unaweza kufikia. Kwa hivyo, punde tu unapokuwa na uhakika moyoni mwako kwamba mtu fulani ni mpinga Kristo, ni lazima umfuatilie kwa karibu na kumtazama bila kulegea. Hili ni jukumu lako. Lengo la kufanya hivi ni nini? Ni kuwalinda watu wateule wa Mungu, na kukomesha, kwa kiwango kikubwa iwezekanavyo, wapinga Kristo wasitende matendo haramu dhidi ya kanisa na ndugu ili kuwadhuru akina ndugu. Baadhi ya wapinga Kristo daima huulizia kuhusu sadaka: “Ni nani anayesimamia pesa za nyumba ya Mungu? Ni nani anayeweka hesabu? Je, hesabu zinawekwa kwa usahihi? Je, inawezekana kuna ubadhirifu unaoendelea? Pesa za kanisa zinawekwa wapi? Je, mambo haya hayapaswi kutangazwa hadharani, na kumpa kila mtu haki ya kuyajua? Nyumba ya Mungu ina mali ngapi? Nani ametoa sadaka nyingi zaidi? Kwa nini sijui mambo haya?” Maneno yao yanafanya ionekane kana kwamba wanajali kuhusu mambo ya kifedha ya nyumba ya Mungu, lakini kwa kweli, wana nia tofauti. Hakuna mpinga Kristo hata mmoja asiyetamani pesa. Basi viongozi na wafanyakazi wanapaswa kufanya nini katika hali kama hizi? Kwanza, unapaswa kusimamia sadaka ipasavyo, ukiwakabidhi watu wanaotegemewa kwa ajili ya ulinzi, na hupaswi kabisa kuwaacha wapinga Kristo wafanikiwe katika kutimiza malengo yao—hupaswi kuchanganyikiwa kuhusu jambo hili. Punde tu hali ya aina hii inapotokea, unapaswa kutambua: “Kuna jambo lisilo sawa. Mpinga Kristo anakaribia kufanya kitu. Pesa za kanisa zinalengwa nao. Wanaweza kuwa wanapanga kuungana na joka kubwa jekundu ili kuzipangia njama na kuzitwaa pesa za kanisa. Lazima tuihamishe mara moja!” Kwa upande mmoja, huwezi kuwaacha wapinga Kristo wajue ni nani anayesimamia fedha za nyumba ya Mungu. Zaidi ya hayo, ikiwa watu wanaosimamia pesa wanahisi kuna hatari ya usalama, pesa na watu wanaozisimamia ni lazima wahamishwe haraka. Je, hili si jambo ambalo viongozi na wafanyakazi wanapaswa kulijali, na kazi wanayopaswa kuifanya? (Ndiyo.) Kinyume chake, viongozi wapumbavu huwasikia wapinga Kristo wakisema mambo haya na bado wanawaza, “Mtu huyu anabeba mzigo na anajua kuonyesha kujali kuhusu pesa za nyumba ya Mungu, kwa hivyo tumpe jukumu fulani na tumwache asaidie katika uwekaji hesabu.” Kwa kufanya hivi, je, hawajakuwa akina Yuda? (Ndiyo.) Siyo tu kwamba wameshindwa kulinda sadaka, bali hata wamezisaliiti kwa wapinga Kristo, na kwa kweli wamekuwa akina Yuda. Mnawaonaje viongozi na wafanyakazi hawa? Je, wao si watu waovu? Je, wao si maibilisi? Siyo tu kwamba wameshindwa kutimiza majukumu yao, bali pia wamewakabidhi sadaka za Mungu na ndugu kwa wapinga Kristo. Kwa hivyo, katika maeneo ambapo kuna wapinga Kristo, punde tu viongozi na wafanyakazi wanapogundua dalili zozote za hili, ni lazima waanzishe uchunguzi na wafanye kazi fulani mahususi, ambapo kazi ya “ufuatiliaji” ni ya lazima.

Kazi ya ufuatiliaji inayofanywa na viongozi na wafanyakazi si kuhusu kufanya ujasusi au shughuli zozote za upelelezi; ni kutimiza tu jukumu lako, kujali zaidi, kuchunguza kwa makini zaidi, na kuona kile ambacho wapinga Kristo wanafanya na kile wanachokusudia kufanya. Ukigundua dalili zozote za wao kutenda maovu na kulisumbua kanisa, ni lazima uchukue hatua za kulikabili hilo haraka iwezekanavyo; huwezi kabisa kuwaruhusu wafanikiwe. Huku ni kukomesha, kwa kiwango kikubwa zaidi, matukio ya wapinga Kristo kuisumbua kazi ya kanisa yasitokee. Kwa kawaida, hili pia hulinda vyema zaidi kazi ya kanisa na kuwalinda watu wateule wa Mungu. Huu ni udhihirisho wa viongozi na wafanyakazi wanaotimiza majukumu yao. Ufuatiliaji haumaanishi kupanga watu wachache watende kama maajenti wa siri, na kuwafanya wawafuate, kuwafuatilia kwa nyuma, na kuwapeleleza watu kama majasusi, au kupekua nyumba zao na kutumia mbinu kali za kuwahoji. Nyumba ya Mungu haijihusishi na shughuli kama hizo. Hata hivyo, ni lazima uelewe upesi hali ya wapinga Kristo. Unaweza kuulizia kuhusu hali yao ya hivi karibuni kwa kuzungumza na wanafamilia wao au ndugu wanaoweza kuwatambua au wanaowafahamu. Je, hizi zote si mbinu na njia za kufanya kazi hii? Ikiwa viongozi na wafanyakazi watafanya kazi zilizo ndani ya upeo wa majukumu yao na zinazoambatana na kanuni zinazohitajika na Mungu, wanatimiza majukumu yao. Kusudi la viongozi na wafanyakazi kutimiza majukumu yao ni nini? Ni ili ufanye yote uwezayo ili kuwazuia wapinga Kristo wasisababishe vurugu na usumbufu kwa kiwango kikubwa iwezekanavyo, na hivyo kuwazuia wapinga Kristo wasiwadhuru watu wateule wa Mungu na kusaliti masilahi ya nyumba ya Mungu. Hili ni jukumu la viongozi na wafanyakazi. Je, huku hakukomeshi kutokea kwa matukio ya wapinga Kristo kwa kiwango kikubwa zaidi? Je, viongozi na wafanyakazi wanaochukua hatua hizi hawafanyi yote yanayowezekana? (Ndiyo.) Je, ni vigumu kufanya hivi? (La.) Si vigumu; hili ni jambo ambalo wale wanaoelewa ukweli wanaweza kulitimiza. Watu wanapaswa kufanya kila wawezalo kutimiza kile wanachoweza; mengine wamwachie Mungu ayafanye, Aonyeshe mamlaka Yake na kupanga, na kuongoza. Hili ndilo jambo ambalo hatuna wasiwasi nalo hata kidogo. Mungu yu pamoja nasi. Siyo tu tuna Mungu mioyoni mwetu, bali pia tuna imani ya kweli. Huu si msaada wa kiroho; kwa kweli, Mungu yuko kwa siri, na Yeye yupo kando ya watu, daima yupo pamoja nao. Wakati wowote watu wanapofanya jambo lolote au kutekeleza wajibu wowote, Yeye anatazama; Yeye yupo ili kukusaidia wakati na mahali popote, akikuhifadhi na kukulinda. Kile ambacho watu wanapaswa kufanya ni kufanya kila wawezalo kutimiza kile wanachopaswa. Maadamu unafahamu, unahisi moyoni mwako, unaona katika maneno ya Mungu, unakumbushwa na watu walio karibu nawe, au unapewa ishara yoyote au dalili na Mungu inayokupa habari—kwamba hili ni jambo unalopaswa kufanya, kwamba hili ni agizo la Mungu kwako—basi unapaswa kutimiza wajibu wako na si kukaa tu bila kufanya kitu au kutazama ukiwa pembeni. Wewe si roboti; una akili na mawazo. Jambo linapotokea, unajua kabisa unachopaswa kufanya, na bila shaka una hisia na ufahamu. Basi tumia hisia na ufahamu huu katika hali halisi, uishi kwa kuyadhihirisha na kuyageuza kuwa matendo yako, na kwa njia hii, utakuwa umetimiza wajibu wako. Kwa mambo unayoweza kufahamu, unapaswa kutenda kulingana na kanuni za ukweli unazozielewa. Kwa njia hii, unafanya kila uwezalo na unajitahidi kabisa kutimiza wajibu wako. Kama kiongozi au mfanyakazi, unapofanya juhudi yako yote, yaani, unapokomesha matendo maovu ya wapinga Kristo yasitokee kwa kiwango kikubwa zaidi, Mungu ataridhika kwamba unaweza kutenda kwa njia hii. Kwa nini Mungu ataridhika? Mungu atatoa uamuzi kuhusu viongozi na wafanyakazi kama hao: Wanatimiza majukumu yao na wanafanya juhudi zao zote kutekeleza kazi halisi ya jukumu lao. Je, hiki ni kibali cha Mungu? (Ndiyo.)

VI. Kutimua

Jukumu la kumi na tatu la viongozi na wafanyakazi linajumuisha kazi mahususi wanazopaswa kutekeleza, ambazo tuliorodhesha kadhaa: Ni lazima watende wawafichue, wawapogoe, wawachanganue, wawazuie, na kuwafuatilia wapinga Kristo. Ushirika kuhusu kanuni hizi za msingi umekamilika. Bila kujali matendo mahususi ambayo viongozi na wafanyakazi huchukua katika hali maalum, kanuni za kuwashughulikia wapinga Kristo hazibadiliki. Zaidi ya hayo, kusudi kuu la kazi hizi ni kuwalinda watu wateule wa Mungu. Tuseme kwamba watu wateule wa Mungu tayari wamemtambua mtu kwa kauli moja kama mpinga Kristo na wametambua na kung'amua kabisa kwamba mpinga Kristo daima anatafuta kuwapotosha na kuwadhibiti watu; wanajua kwamba kwa kuwepo kwa mpinga Kristo, hakuwezi kuwa na siku nzuri au maisha mazuri ya kanisa, na kila mtu anadai kwa kauli moja kwamba mpinga Kristo aondolewe kanisani. Katika hali hizi, baadhi ya viongozi na wafanyakazi bado wanatetea kumwacha mpinga Kristo abaki ili atumike kama mafunzo ya kutenda kufichua, kupogoa, kuchanganua, kuzuia, na kufuatilia wapinga Kristo—je, bado kuna haja ya kupitia michakato hii? Baadhi ya viongozi na wafanyakazi wanaweza kusema, “Tusipopitia michakato hii, si nitakuwa ninapuuza majukumu yangu? Ni kupitia tu michakato hii ndiko kunakoangazia jukumu langu kama kiongozi. Ni lazima nitekeleze kazi hii. Iwe ndugu wanakubali au la, ni lazima kwanza nimwache mpinga Kristo abaki. Kwanza nitamfichua, kisha nitampogoa na kumchanganua, na kuwaruhusu ndugu wathibitishe zaidi kwamba yeye ni mpinga Kristo. Baada ya makubaliano ya kauli moja, ndipo tutamwondoa au kumtimua. Je, hili halitakuwa na ufanisi zaidi?” Matokeo yake, katika kipindi hiki, mpinga Kristo anaanza kueneza mawazo ya kuwapotosha watu na kuvuruga kazi ya kanisa tena, akisababisha hofu miongoni mwa kila mtu, huku wengine wakikataa hata kuja kwenye mikutano. Ili kuonyesha azimio lao na kuthibitisha kwamba hawapuuzi majukumu yao, viongozi na wafanyakazi hawa hufuata tu utaratibu kwa juu juu na kuichelewesha kazi. Matokeo yake, wanapitia njia nyingi zisizo za lazima, wanavuruga utaratibu wa maisha ya kanisa, na kupoteza wakati wa thamani wa watu wateule wa Mungu katika kufuatilia ukweli, na baadaye ndipo wanamwondoa mpinga Kristo. Je, mbinu hii inakubalika? (La.) Ina kosa gani? (Ni kufuata tu kanuni na kufanya mambo kijuujuu.) Kusudi la viongozi na wafanyakazi kufanya kazi hizi ni lipi? (Kuwalinda watu wateule wa Mungu.) Kwa hivyo, ikiwa baadhi ya watu bado hawajamtambua mpinga Kristo na bado wameshikamana na yeye sana, na viongozi na wafanyakazi wanapoamua kumtimua mpinga Kristo kutoka kanisani, baadhi ya watu wanakasirika, wakisema kwamba nyumba ya Mungu haina upendo au haki kwa watu, haina kanuni katika jinsi inavyofanya mambo, na kadhalika, na hata baadhi ya watu waliochanganyikiwa wanapotoshwa na kushawishiwa na mpinga Kristo na wanataka kumfuata nje ya kanisa, ni kitu gani kinachopaswa kufanyika katika hali hii? Wakati huu, viongozi na wafanyakazi wanahitaji kufanya kazi fulani muhimu, kama vile kutekeleza kumpogoa mpinga Kristo na kutumia maneno ya Mungu kumfichua na kumchanganua ili ndugu waweze kujifunza masomo kivitendo na hatimaye wamtambue mpinga Kristo. Siku moja, wanasema, “Mtu huyu anachukiza sana. Kwa kweli yeye ni mtu mwovu na mpinga Kristo. Hebu tumwondoe haraka!” Hii si sauti ya mtu mmoja tu bali ni sauti ya ndugu wengi. Katika hali hii, je, bado kuna haja ya kufanya kazi ya kumzuia na kumsimamia mpinga Kristo? Hapana, mtimueni tu moja kwa moja. Viongozi na wafanyakazi wanaofikia kiwango hiki katika kazi yao wamepata matokeo ya kuwalinda watu wateule wa Mungu dhidi ya madhara ya wapinga Kristo. Hili linathibitisha nini? Kwa upande mmoja, linathibitisha kwamba ndugu wa kanisa hili wana utambuzi, ubora wa tabia, na hisia ya haki. Kwa upande mwingine, inaweza kuwa kwamba viongozi na wafanyakazi wana uwezo wa kufanya kazi halisi, au kwamba matendo ya mpinga Kristo huyu yako wazi sana, ubinadamu wake ni mbaya sana na mwovu sana, na kuamsha hasira ya umma, na yeye mwenyewe alijifungia njia mapema, akiwaepushia viongozi na wafanyakazi sehemu kubwa ya mchakato wa kumshughulikia. Je, hili haliokoi juhudi nyingi? Katika hali kama hiyo, kumwondoa au kumtimua ni jambo jema, sivyo? Zaidi ya hayo, kazi ambayo viongozi na wafanyakazi wanapaswa kufanya ni pana na haihusu tu kazi hii moja. Je, unafikiri kwamba kumtimua mpinga Kristo ndio mwisho wake? Kwamba umefanikisha kila kitu kikamilifu? Sivyo hata kidogo! Una kazi nyingine ya kufanya. Kando na kuwashughulikia wapinga Kristo na kuwalinda watu wateule wa Mungu dhidi ya madhara yao, viongozi na wafanyakazi pia wana jukumu la kuwaongoza watu wateule wa Mungu kuingia katika uhalisi wa maneno ya Mungu, kuwaongoza kutatua tabia zao potovu, na kuwaongoza kutatua tabia yao ya mpinga Kristo, miongoni mwa kazi nyingine nyingi muhimu. Hata hivyo, mpinga Kristo akitokea wakati wa kufanya kazi hizi, basi kumshughulikia mpinga Kristo kunakuwa kipaumbele cha juu. Ni lazima kwanza wamfichue na kumshughulikia mpinga Kristo, na pia washiriki kuhusu vipengele vingine vya ukweli. Usumbufu wa mpinga Kristo ukitokea na ikawa vigumu sana kwa kazi nyingine kuendelea, huku kazi hiyo ikikabiliwa na kizuizi na mwingilio na mpinga Kristo akiathiri sana ukuaji wa uzima wa ndugu, utaratibu wa maisha ya kanisa, na mazingira ya kutekeleza wajibu, basi bila shaka ni muhimu kwanza kushughulikia janga hili kubwa na chanzo cha maafa. Ni baada tu ya mpinga Kristo kuondolewa na kushughulikiwa ndipo kazi nyingine inaweza kuendelea kawaida na kwa utaratibu. Kwa hivyo, mpinga Kristo akitokea kanisani na ndugu wakamtambua haraka ndani ya muda mfupi na kusema kwa kauli moja, “Nenda zako, mpinga Kristo!” je, hili halitawaepushia viongozi na wafanyakazi juhudi nyingi? Je, hupaswi kufurahi kwa siri? Unaweza kusema, “Nilikuwa na wasiwasi kwamba singeweza kumzuia mpinga Kristo huyu, ibilisi huyu. Pia nilikuwa na wasiwasi kwamba baadhi ya ndugu wangepotoshwa na kudhuriwa vibaya sana na yeye, na kwamba kimo changu mwenyewe kilikuwa kidogo sana nisiweze kufichua kiini cha mpinga Kristo, kuchanganua mambo haya kikamilifu, na kutatua tatizo hili.” Sasa, hakuna haja ya kuwa na wasiwasi. Kwa kauli hii moja kutoka kwa ndugu, suala hilo linatatuliwa, na “mzigo” wa viongozi na wafanyakazi unaondolewa. Jambo hili ni zuri ajabu! Unapaswa kumshukuru Mungu; hii ni neema ya Mungu! Mambo ya aina hii huenda yakatokea kanisani, kwa sababu mengi yamejadiliwa kuhusu mada ya kuwafichua wapinga Kristo, na kwa sababu ndugu si duni sana ikilinganishwa na viongozi na wafanyakazi, kama unavyoweza kudhani. Chini ya mwongozo wa maneno ya Mungu, wao pia wana uwezo kiasi wa kuelewa ukweli na kutatua matatizo kwa kujitegemea. Wanapoungana kupiga kura na kumtimua mpinga Kristo, ni jambo jema, ni ishara nzuri! Viongozi na wafanyakazi hawahitaji kuhisi huzuni, kukata tamaa, au kuwa hasi kuhusu hili. Baada ya kuondoa vizuizi hivi vya wapinga Kristo, kila hatua ya kazi inayofuata bado inasalia kuwa jaribu kali kwa viongozi na wafanyakazi. Kila kazi wanayohitaji kufanya inahusisha majukumu yao na masuala yanayohusu ubora wa tabia na uwezo wao wa kazi.

Udhihirisho Ambao Viongozi wa Uwongo Huonyesha Wakati Wapinga Kristo Wanasababisha Usumbufu

Tumemaliza ushirika kuhusu jukumu la kumi na tatu la viongozi na wafanyakazi: “Kuwalinda watu wateule wa Mungu wasisumbuliwe, kupotoshwa, kudhibitiwa, na kudhuriwa vibaya sana na wapinga Kristo, na kuwawezesha watambue wapinga Kristo na kuwatelekeza kutoka mioyoni mwao.” Basi, tutachanganua na kufichua udhihirisho wa aina ya watu wasioweza kutimiza majukumu ya viongozi na wafanyakazi—viongozi wa uwongo—kwa kuwalinganisha na kazi ambayo viongozi na wafanyakazi wanapaswa kutimiza. Katika kufanya kazi hii, kuna kazi nyingi ambazo viongozi na wafanyakazi wanahitaji kufanya, zikiwahitaji kuwa na ubora fulani wa tabia, kuwa wasikivu, makini, wenye bidii, wawajibikaji, wenye kujali mzigo wa Mungu, kuwa na moyo wa upendo unaowalinda watu wateule wa Mungu, na kadhalika. Ni kwa kuwa na sifa hizi tu ndiyo wanaweza kutimiza majukumu na wajibu wao. Viongozi wa uwongo, hata hivyo, ni kinyume kabisa na hili; wanakosa sifa hizi katika ubinadamu wao. Wanaweza kuwa na ubora fulani wa tabia, wakiwa na uwezo wa kuelewa ukweli na kuwatambua wapinga Kristo, au wanaweza kuwa na ubora duni kiasi wa tabia, wakiweza angalau kuwatambua baadhi ya wapinga Kristo walio dhahiri wanaotenda maovu mengi hata kama hawawezi kung’amua kikamilifu kiini cha asili cha wapinga Kristo; au, ubora wao wa tabia unaweza kuwa duni sana kiasi kwamba hawawezi kutambua au kung’amua tofauti kati ya wale walio na kiini cha wapinga Kristo na wale walio na tabia ya mpinga Kristo. Kwa vyovyote vile, viongozi wa uwongo huonyesha dhihirisho hizi mbili: Moja ni kwamba hawafanyi kazi halisi; nyingine ni kwamba wanajihusisha tu na kazi ya juu juu, ya mambo ya jumla, huku wakiwa hawawezi kabisa kutatua matatizo halisi au kufanya kazi halisi. Katika kazi inayohusiana na jukumu la kumi na tatu, dhihirisho hizi mbili bainifu wa viongozi wa uwongo zinabaki kuwa dhahiri. Basi, tutashiriki kuhusu ni udhihirisho gani hasa walio nao.

I. Kutowafichua na Kuwashughulikia Wapinga Kristo kwa Hofu ya Kuwaudhi

Wapinga Kristo wanapowasumbua, kuwapotosha, kuwadhibiti, au kuwadhuru vibaya sana watu wateule wa Mungu, udhihirisho wa kwanza wa viongozi wa uwongo ni kutotenda. Kutotenda kunamaanisha nini? Kunamaanisha kutofanya kazi halisi. Kuna sababu za kutofanya kazi halisi, hasa hofu ya kuwaudhi watu na ukosefu wa ujasiri wa kuzingatia kanuni. Baada ya kuwa viongozi, watu hawa huanza kuonyesha mamlaka yao, wakiwaza, “Sasa nina hadhi, na mimi ni kiongozi wa kanisa. Lazima nisimamie chakula, mavazi, makazi, na usafiri wa ndugu; lazima nitambue kama kile ambacho ndugu wanasema kinalingana na ukweli na kinapatana na adabu za watakatifu. Lazima nione kama wao ni waaminifu kwa Mungu, kama maisha yao ya kiroho ni ya kawaida, kama wanafanya maombi ya asubibi na jioni, kama mikutano yao ya kawaida ni ya kawaida—lazima nisimamie haya yote.” Viongozi wa uwongo wanajali tu masuala haya. Kwa upande wa taratibu, wanaonekana kutimiza majukumu ya viongozi na wafanyakazi, lakini masuala muhimu ya kanuni yanapotokea, au hata wapinga Kristo wanapotokea, viongozi wa uwongo hujificha gizani bila kutoa sauti, ambapo wao hunyamaza na kujifanya kuwa hawajui na hawawezi kuona chochote. Haijalishi ni maoni yapi ya uwongo ambayo wapinga Kristo wanaeneza, wao hujifanya hawasikii. Wapinga Kristo wanapowasumbua, kuwapotosha, na kuwadhibiti watu wateule wa Mungu, wao pia hujifanya kuwa hawajui, kana kwamba habari hizi zote hupotea zinapowafikia. Wao hujifanya hawawezi kuwatambua wapinga Kristo ambao hata ndugu wa kawaida wanaweza kuwatambua, wakisema, “Siwezi kuwang’amua. Itakuwaje nikimtimua mtu asiyefaa? Itakuwaje nikiwakosea ndugu? Kando na hilo, nyumba ya Mungu bado inahitaji watu wa kutumikia!” Wakitumia visingizio vya kila aina kukwepa majukumu ya viongozi na wafanyakazi, wao huepuka kuwashughulikia wapinga Kristo na hawawalindi ndugu dhidi ya madhara ya wapinga Kristo. Hata baadhi ya viongozi wa uwongo husema, “Nikiwafichua wapinga Kristo kila wakati, itakuwaje wakiwachochea ndugu wanishambulie? Basi hakuna atakayenipigia kura katika uchaguzi ujao, na sitaweza kuwa kiongozi tena. Ushawishi wangu si wenye nguvu kama wao!” Ili kulinda hadhi na usalama wao binafsi, viongozi wa uwongo hawatimizi kabisa jukumu lao la kuwalinda watu wateule wa Mungu, wala hawawazuii wapinga Kristo kuwadhuru ndugu kwa kiwango kikubwa iwezekanavyo. Wao hutenda kama mtu anayetaka kuwafurahisha wengine na kama mwoga, huku wakati huo huo wakiwa watu wabinafsi na wenye kudharauliwa. Hawawalindi ndugu bali wanafikiria kwa makini sana jinsi ya kujilinda wenyewe. Linapokuja suala la kuwashughulikia wapinga Kristo au kuwapogoa na kuwafichua ili ndugu waweze kupata utambuzi, wao huogopa sana, wakiwa na wasiwasi wa kupoteza hadhi yao, na wanahisi kwamba kufanya hivyo ni hasara kwao. Wao hupuuza kabisa masilahi ya watu wateule wa Mungu, wakizingatia tu masilahi yao wenyewe, sifa, usalama wa kibinafsi, na usalama wa familia zao, wakihofia kwamba kuwaudhi wapinga Kristo kimakosa kunaweza kuwafanya wawe na uadui mkali na kusababisha kulipiza kisasi. Kiongozi wa uwongo wa aina hii kwa kweli ana ubora fulani wa tabia. Kwa ubora wa tabia na ufahamu wao, wanajua kikamilifu ni nani walio wapinga Kristo, lakini tatizo liko katika hofu yao ya kuwaudhi wapinga Kristo. Wakiiona tabia katili ya wapinga Kristo, wao hawathubutu kuwaudhi. Ili kujilinda wenyewe, hata hivyo, wao hawasiti kutoa kafara masilahi ya nyumba ya Mungu na ya watu wateule wa Mungu; wao hutazama bila kujali huku ndugu wakikabidhiwa kwa wapinga Kristo, wakiwaruhusu wapinga Kristo kuwapotosha, kuwadhibiti, na kuwadhuru vibaya sana wapendavyo. Viongozi wa uwongo mara kwa mara huwaambia tu kwa siri kwa baadhi ya watu wasio na uovu walio na ubinadamu mzuri ambao hawahatarishi usalama wao, “Mtu huyo ni mpinga Kristo. Anawapotosha wengine. Yeye si mtu mwema.” Hata hivyo, mbele ya ndugu wote na mbele ya wapinga Kristo, wao hawathubutu kamwe kumwambia mpinga Kristo “hapana” hata mara moja. Hawana ujasiri kamwe wa kufichua matendo yoyote maovu au kiini cha wapinga Kristo. Hata wakati wa mikutano, wapinga Kristo wanapotawala mazungumzo na kuongea kwa saa moja au masaa mawili, wao hawathubutu kutoa sauti. Wapinga Kristo wakipiga meza na kuwakodolea watu macho, wao hawathubutu hata kupumua kwa sauti kubwa. Katika mawana ya kazi yao, wale walio na kimo kidogo, wale walio na ubinadamu waoga, na wale wanaotaka kufuatilia ukweli lakini bado hawajapata utambuzi huhisi kufadhaika kwa sababu hakuna viongozi au wafanyakazi wanaoweza kujitokeza kufichua na kutambua matendo maovu ya wapinga Kristo. Wao hutazama bila uwezo wa kufanya chochote huku wapinga Kristo wakitenda kidhalimu kanisani, wakitenda wapendavyo na kuvuruga maisha ya kanisa, bila njia yoyote ya kuwapinga. Viongozi wa uwongo, wakati huo huo, hawafanyi kazi yoyote halisi na hawatatui matatizo halisi kwa ajili ya watu wateule wa Mungu. Ndugu wanapoanguka katika matatizo, mbali na viongozi wa uwongo kushindwa kufichua na kuzuia matendo maovu ya wapinga Kristo, wao hata hawathubutu kusema neno moja la haki. Hata kama dhamiri yao inahisi kitu na kuwahukumu kidogo, na wanamwaga machozi machache katika maombi kwa Mungu faraghani, siku inayofuata wakati wa mkutano, wanapowaona wapinga Kristo wakitoa matamshi yasiyowajibika kuhusu kazi ya nyumba ya Mungu na kuihukumu kiholela, hata kumhukumu Mungu isivyo moja kwa moja na kueneza mawazo kumhusu Mungu, wanapuuza hilo licha ya kujua ni makosa. Hata wanapowaona wapinga Kristo wakibadhiri matoleo, wao huchukua mtazamo wa kulipuuza. Hawawafichui au kuwazuia wapinga Kristo hata kidogo, na bado hawahisi hata lawama kidogo mioyoni mwao—huu ni ukosefu mkubwa wa uwajibikaji! Mtu yeyote aliye na hisia fulani ya dhamiri, hata akihisi nguvu zake ni dhaifu sana, anapaswa kuungana na akina ndugu walio na kimo na utambuzi kiasi ili kushiriki kuhusu jambo hili na kujadili jinsi ya kuwashughulikia wapinga Kristo. Lakini viongozi wa uwongo wanakosa azimio na ujasiri kama huo, na hata zaidi, wanakosa hisia kama hiyo ya uwajibikaji. Wao hata huwaambia akina ndugu, “Wapinga Kristo ni wakatili sana. Tukiwaudhi, wataturipoti kwa serikali, na kisha hakuna hata mmoja wetu atakayeweza kumwamini Mungu. Wapinga Kristo wanajua maeneo ya mikutano ya kanisa, kwa hivyo hatuwezi kuwachokoza.” Hii ni tabia mbaya kabisa ya kuweka silaha chini na kujisalimisha kwa wapinga Kristo, ya kuafikiana na Shetani na kumwomba rehema.

Kando na kujilinda wenyewe, viongozi wa uwongo hawafanyi kazi yoyote ambayo viongozi na wafanyakazi wanapaswa kufanya, kama vile kuwalinda watu wateule wa Mungu na kuwasaidia kupata utambuzi dhidi ya wapinga Kristo, na hawatimizi majukumu yoyote kabisa, na bado wanataka ndugu wawachague kama viongozi kila wakati. Baada ya kumaliza muhula mmoja, wanataka kuchaguliwa kwa muhula unaofuata. Je, huku si kukosa aibu na kutoweza kuokolewa? Je, watu kama hao wanastahili kuwa viongozi? (La.) Nyumba ya Mungu inakukabidhi wewe kundi la kondoo, lakini wanyama wa mwituni wanapokuja, wakati muhimu, wewe unajilinda tu na unalikabidhi kundi hilo kwa wanyama wa porini. Unatenda kama mwoga, ukitafuta kimbilio, mahali salama, pa kujificha. Na matokeo yake, kundi linadhurika—baadhi ya kondoo wanaumwa hadi kufa, na wengine wanapotea. Tuseme kwamba kiongozi anawaona wapinga Kristo wakivuruga kazi ya kanisa bila kujali na kuwapotosha na kuwadhibiti watu wateule wa Mungu, na bado anachukua mtazamo wa kulipuuza tu ili kulinda taswira, hadhi, na maisha yake, na kuhakikisha usalama wake mwenyewe. Watu wengi wateule wa Mungu kwa hivyo wanapotoshwa, wanahisi kutokuwa na msaada, na wanakuwa hasi na dhaifu; wengine hata wanatekwa na wapinga Kristo, na wengine hawataki kutekeleza wajibu wao. Na bado kiongozi huyu hahisi chochote anapoona usumbufu unaosababishwa na wapinga Kristo; dhamiri yake haihisi lawama. Je, kiongozi au mfanyakazi wa aina hii ana ubinadamu wowote? Kwa ajili ya kufikia lengo lao la kujihifadhi, hawasiti kuwakabidhi watu wateule wa Mungu kwa wapinga Kristo na kuwaruhusu wapinga Kristo kuwapotosha, kuwadhuru vibaya sana, na kuwaharibu. Huyu ni kiongozi wa aina gani? (Kiongozi wa uwongo.) Je, huyu si kibaraka wa Shetani? Kwa kweli yuko upande gani? Ingawa anaainishwa kama kiongozi wa uwongo, kiini cha suala hili kinaweza kuwa kibaya zaidi kuliko kile cha kuwa kiongozi wa uwongo. Kina asili ya kuwasaliti akina ndugu, kama vile watu wale wanaokamatwa na kuteswa na kuwa Mayuda, wakiwakabidhi ndugu kwa joka kuu jekundu ili wadhuriwe vibaya sana. Kwa hivyo, asili ya kiongozi wa uwongo anayewakabidhi watu wateule wa Mungu kwa wapinga Kristo ni ipi? Je, viongozi wa uwongo kama hao si waovu mno? Ikilinganishwa na wapinga Kristo, viongozi hawa wa uwongo hawaonekani kwa nje kuwa na nia ya kupinga ukweli. Wanaonekana kuweza kushiriki baadhi ya ukweli, kuwa na uwezo kiasi wa kuelewa, na kuweza kutenda ukweli kidogo, na baadhi yao wanaweza hata kuvumilia ugumu na kulipa gharama. Na bado, nyumba ya Mungu inapowakabidhi kundi la kondoo la Mungu, na watu waovu na ibilisi wanapotokea, hawatumii maisha yao wenyewe kufanya kila wawezalo kuwalinda watu wateule wa Mungu. Badala yake, wanafanya kila wawezalo kujilinda wenyewe, wakiwasukuma ndugu mbele ili watende kama ngao ya kinga ili kupata usalama na masilahi yao wenyewe. Watu hawa ni wa kudharauliwa na wabinafsi walioje! Kwa juu juu, ubinadamu wao unaonekana kutokuwa na masuala makubwa. Wana upendo kwa watu, wanaweza kuwasaidia wengine, wako tayari kulipa gharama na wanaweza kuvumilia ugumu wowote wanapotekeleza wajibu wao. Hata hivyo, wapinga Kristo wanapotokea, wanafanya kitu kisichotarajiwa na kisichoeleweka: Haijalishi jinsi wapinga Kristo wanavyowapotosha watu wateule wa Mungu au kuvuruga maisha ya kanisa, hawafanyi chochote, na haijalishi ni watu wangapi wanaoshambuliwa, kutengwa, au kudhuriwa na wapinga Kristo, wao hupuuza. Kwa kufanya hivyo, viongozi hawa wanawakabidhi kabisa watu wateule wa Mungu chini ya udhibiti wa wapinga Kristo, wakiwaruhusu wapinga Kristo wawapotoshe na kuwadhuru vibaya sana wapendavyo, huku viongozi hawa wenyewe hawafanyi kazi yoyote kabisa. Wapinga Kristo wanapoondolewa na tatizo kutatuliwa, viongozi hawa kisha hujitokeza kushiriki kuhusu kujijua kwao, kuhusu jinsi walivyokuwa dhaifu, waoga, wenye hofu, wabinafsi, na wadanganyifu, na kwamba hawakuwa waaminifu, hawakuwalinda watu wateule wa Mungu vizuri, na walimvunja moyo Mungu na ndugu. Wanaonekana wenye majuto sana; wanaonekana kuwa wamegeuka na kuwa na uwezo wa kutubu. Hata hivyo, wapinga Kristo wanapotokea tena, wao huwasukuma ndugu kwa wapinga Kristo kama walivyofanya wakati uliopita, na kujitafutia mahali salama pa kujificha. Ingawa wao wenyewe hawajapotoshwa au kudhuriwa na wapinga Kristo, wamepuuza majukumu yao na wamesaliti agizo la Mungu, na mtazamo wao kwa wajibu wao, mtazamo wao kwa watu wateule wa Mungu, na nafsi zao za kweli zimefichuliwa kabisa. Kila wakati wapinga Kristo wanapotokea, wao hawachagui kusimama upande wa Mungu na kupigana na wapinga Kristo hadi mwisho, na hawasemi kile kinachopaswa kusemwa hata kidogo au kufanya kazi inayopaswa kufanywa hata kidogo ili kuwalinda watu wateule wa Mungu na hivyo kuhisi amani katika dhamiri zao, na hata kidogo hawatimizi majukumu ya viongozi ili kuridhisha nia za Mungu. Chaguzi na matendo yote ya viongozi hawa wa uwongo ni kwa ajili ya kulinda hadhi yao wenyewe isidhuriwe. Hawajali kuhusu maisha au kifo cha watu wateule wa Mungu. Kwao kila kitu kiko sawa mradi sifa, masilahi, na hadhi yao wenyewe haiharibiwi. Ni nani anayewafichua wapinga Kristo, nani anayewatimua wapinga Kristo, jinsi wapinga Kristo wanavyopaswa kushughulikiwa—ni kana kwamba mambo haya hayawahusu; hawajali wala hawaingilii. Wapinga Kristo wanapovuruga maisha ya kanisa, kuwadhuru watu wateule wa Mungu, na kuwasingizia na kuwatesa wale wanaofuatilia ukweli, wao hupuuza. Mambo haya hayana maana kwao; yote yako sawa kwao, maadamu hadhi yao haiko hatarini. Mnaonaje kuhusu watu wa aina hii? Kawaida, ubinadamu wao hauonekani kuwa mbaya, na wanaonekana kuweza kufanya kazi fulani. Wanapokabiliwa na upogoaji, wanaonekana kuweza kujijua na kuwa na moyo wenye majuto kiasi. Hata hivyo, wanapokutana na wapinga Kristo wanaovuruga kanisa, wanapoteza kabisa busara yao, hawana hisia ya haki, na wanakosa hata ujasiri wa kupigana dhidi ya wapinga Kristo. Wanapowaona ibilisi na Mashetani, wao hulegeza msimamo; wanapowaona watu waovu wakisababisha usumbufu, wao huwaepuka. Tukihukumu kutokana na mtazamo wao kwa watu waovu na wapinga Kristo, ni njia gani hasa wanayoifuata? Je, si hili linaonyesha waziwazi suala lao? (Ndiyo.) Mtu wa aina hii anaweza kutoonekana kuwa mpinga Kristo kwa juu juu, lakini mtazamo anaouonyesha kwa matendo na tabia za watu waovu na wapinga Kristo ndiyo hasa tabia ya wapinga Kristo, na asili ya hili ni mbaya sana. Inaweza kusemwa kwamba ni asili ya kutelekeza majukumu yao na kuwasaliti watu wateule wa Mungu. Je, si asili hii ni mbaya sana? Je, wanaonyesha uaminifu wowote kwa kazi ya kanisa na agizo la Mungu? Je, wana hata chembe ya mtazamo wa uwajibikaji? Haijalishi ni lini wanakabidhiwa agizo au kazi, kanuni yao ni kuepuka kuwaudhi watu na kujilinda wenyewe. Hiki ndicho kiwango chao cha juu zaidi cha kujiendesha na kanuni yao ya kufanya mambo, na hili halitabadilika kamwe. Hebu tuweke kando kwa sasa swali la kama watu kama hao wanaweza kuokolewa—tukihukumu tu kwa upande wa kazi ya kuwashughulikia wapinga Kristo, je, viongozi hawa wa uwongo wanastahili kukubali agizo la Mungu? Je, wanastahili kuwa viongozi na wafanyakazi? (La.) Watu hawa hawastahili kuwa viongozi na wafanyakazi. Hii ni kwa sababu hawana dhamiri na busara, na hawastahili kuchukua kazi ya uongozi wa kanisa; hawawazuii wapinga Kristo, kwa kiwango kikubwa iwezekanavyo, kuwadhuru watu wateule wa Mungu, na pia hawafanyi kila wawezalo kutimiza jukumu hili au kufanya kazi hii vizuri ili kuwalinda watu wateule wa Mungu—si kwamba wana ubora duni wa tabia na hawawezi kufanya hivi, bali ni kwamba hawafanyi tu. Kwa hivyo, tukilitazama kutokana na mtazamo huu, watu wanaoogopa kuwaudhi wengine hawastahili kabisa kuwa viongozi na wafanyakazi. Je, si kuna viongozi na wafanyakazi wengi wa aina hii? (Ndiyo.) Wakati ambapo hakujatokea jambo, wanakimbia huku na kule kwa shauku kuliko mtu mwingine yeyote; wana shughuli nyingi kiasi kwamba hawachani hata nywele zao au kuosha nyuso zao, wakionekana kufikia kiwango cha kiroho sana. Lakini wapinga Kristo wanapotokea, wao hutoweka; wanatafuta visingizio vya kila aina ili kukwepa, na hawashughuliki na wapinga Kristo. Asili ya tabia hii ni ipi? Ni kukosa uaminifu katika utendaji wa wajibu wao na kutokuwa wa kuaminika. Katika wakati muhimu, wanaweza hata kumsaliti Mungu na kusimama upande wa Shetani, wakiipa kisogo huku kazi ya kanisa ikivurugwa na kuharibiwa na watu waovu na wapinga Kristo. Hawana hata manufaa kama mbwa mlinzi. Hii ni aina ya kiongozi wa uwongo.

II. Kutoweza Kuwatambua Wapinga Kristo

Kuna aina nyingine ya viongozi wa uwongo: Wapinga Kristo wanapotokea, hawawezi kutambua wana tabia na kiini gani, kile wanachodhihirisha na kufunua, wanasababisha usumbufu wa aina gani kwa akina ndugu, ni kauli, mawazo, mitazamo, na tabia zipi zinaweza kuwapotosha na kuwasumbua akina ndugu, ni mbinu zipi ambazo wapinga Kristo hutumia kuwadhibiti watu, akina ndugu wanaweza kupotoshwa, kudhibitiwa, na kudhuriwa vibaya sana katika hali gani, na kadhalika—haya yote ni masuala ambayo viongozi wa uwongo hawawezi kutambua. Wapinga Kristo huwapotosha akina ndugu; wao na akina ndugu waliopotoshwa hujitenga na kanisa ili kufanya mikutano yao wenyewe na kuunda falme huru. Hawakubali uongozi wa nyumba ya Mungu, hawakubali mipango ya kazi ya nyumba ya Mungu, na hawatii mipango au maelekezo yoyote kutoka kwa nyumba ya Mungu, sembuse kutii matakwa yoyote ya Mungu kwa watu. Lakini matendo yote kama hayo ya wapinga Kristo ya kuwapotosha watu wateule wa Mungu hayachukuliwi kama matatizo na viongozi wa uwongo. Hawawezi kuona tatizo katika hali hizi, na zaidi ya hayo hawawezi kuona jinsi maneno, matendo, mawazo, na mitazamo ya wapinga Kristo inavyowasumbua, kuwapotosha, na kuwadhuru watu. Hawawezi kuona athari hizi hasi na hawajui jinsi ya kuzitambua. Baadhi ya akina ndugu wa kawaida, kwa sababu ya kuona na kusikia mengi, wanaweza kuwa na utambuzi, hisia, na mwamko kiasi, lakini viongozi wa uwongo hawawezi kung’amua mambo haya. Hata mtu anapodokeza kwamba fulani anafanya mambo fulani ya kuwapotosha watu na kuunda makundi kwa siri, viongozi wa uwongo bado huzuia, wakisema, “Hatuwezi kueneza kauli hizi. Msisababishe usumbufu. Wao wana uhusiano mzuri—kuna ubaya gani wakifanya ushirika pamoja? Tunahitaji kuwapa watu uhuru!” Bado hawawezi kung'amua hili. Ikiwa hawawezi kung’amua mambo, wangeweza kuchunguza na kutafuta, na kufanya ushirika na akina ndugu wanaoelewa ukweli na walio na utambuzi kiasi. Hata hivyo, viongozi wa uwongo ni wenye kujihesabia haki sana. Akina ndugu wanapowakumbusha, hawakubali, wakiwaza, “Wewe ndiwe kiongozi au ni mimi? Kwa kuwa nilichaguliwa kuwa kiongozi, ni lazima ninaelewa ukweli kuliko mtu wa kawaida. Vinginevyo, kwa nini nichaguliwe mimi badala ya mtu mwingine? Hii inathibitisha kwamba mimi ni bora kuwaliko ninyi nyote. Bila kujali kama mimi ni mkubwa au mdogo kuwaliko ninyi, ubora wa tabia yangu bila shaka ni mzuri kuliko wenu. Mpinga Kristo anapotokea, ninapaswa kuwa wa kwanza kumtambua. Ninyi mkimtambua kwanza, sitakubali. Tutasubiri hadi mimi nimtambue kabla ya kufanya chochote!” Matokeo yake, mpinga Kristo hueneza uzushi na makosa mengi miongoni mwa akina ndugu, anapinga waziwazi mipango ya kazi ya nyumba ya Mungu, na kulipinga na kulishambulia waziwazi kanisa, nyumba ya Mungu, na mipango ya kazi kutoka kwa Aliye juu. Mpinga Kristo hata huwavuta akina ndugu waziwazi upande wake ili washiriki katika mikutano ya kipekee ambapo washiriki humsikiliza tu mpinga Kristo mwenyewe akihubiri na kukubali uongozi wake. Hata wale walio na ubora duni zaidi wa tabia kanisani wanaweza kuona kwamba mtu huyu ni mpinga Kristo. Ni katika hali kama hiyo tu ndipo viongozi wa uwongo hukubali: “Lo, yeye ni mpinga Kristo! Imekuwaje nimegundua hili sasa hivi tu? La, kwa kweli niligundua hapo awali, lakini sikusema chochote kwa sababu niliogopa akina ndugu walikuwa na kimo kidogo na walikosa utambuzi.” Hata wao hubuni uwongo maridadi. Ni wazi kwamba ni kwa sababu wao wenyewe wamekufa ganzi, ni wapumbavu, wana ubora duni wa tabia, na hawawezi kutambua mpinga Kristo ndiyo maana wanawaacha akina ndugu wapate madhara mengi sana kutoka kwao. Badala ya kuhisi hatia, wanawalaumu akina ndugu kwa kuongea upuuzi, kueneza uvumi usio na msingi, kutoelewa watu, na kadhalika. Huyu ni kiongozi wa aina gani? Je, hajachanganyikiwa kabisa? Kiongozi kama huyo kimsingi hana uwezo wa kujitwika kazi ya kanisa. Kwa nje, mara nyingi yeye hula na kunywa maneno ya Mungu, huomba, huhudhuria mikutano, husikiliza mahubiri, huandika maelezo ya kiroho, na kuandika makala za ushuhuda, akionekana kuweka juhudi nyingi, lakini matatizo yanapotokea, hawezi kuyatatua, hawezi kutafuta ukweli kulingana na maneno ya Mungu, na bila shaka hawezi kuwatambua wapinga Kristo kwa kuzingatia maneno ya Mungu. Viongozi wa uwongo kwa kawaida wanaweza kuhubiri kwa saa moja au masaa mawili, na wanapofanya ushirika juu ya maneno ya Mungu na upitiaji wao wenyewe wanaweza kuongea bila kukoma, lakini wapinga Kristo wanapoeneza uzushi na kauli za uwongo, wakiwapotosha akina ndugu na kuisumbua kazi ya kanisa, hawana la kusema na hawafanyi kazi yoyote kabisa. Sio tu kwamba wanashindwa kuweka hatua zozote za kuzuia au kuwaongoza akina ndugu kutambua uzushi na kauli za uwongo za wapinga Kristo, lakini hata wanapoona vurugu na usumbufu unaosababishwa na wapinga Kristo, hawawafichui au kuwachanganua, wala hawawapogoi wapinga Kristo; hawafanyi kazi yoyote kabisa. Tatizo la watu kama hawa ni lipi? (Ubora wao wa tabia ni duni sana.) Licha ya ubora wao duni wa tabia, bado wanajisifu kwamba wao ni watu wa kiroho, viongozi wazuri, na wale wanaofuatilia ukweli na kupenda maneno ya Mungu, na wanasema bila aibu kwamba wameacha starehe za familia na za kimwili ili kutimiza majukumu ya viongozi na wafanyakazi. Kwa kweli, wao ni viongozi halisi wa uwongo wasiowajibika, wasio na dhamiri na busara, na waliokufa ganzi na wapumbavu kwa kiwango cha juu—wao ni Mafarisayo halisi, wanafiki. Wanajua tu jinsi ya kuhubiri mafundisho na kupiga kelele wakitaja kauli mbiu. Watu wanapowauliza maswali, wanaweza kutoa mbubujiko wa nadharia nyingi ili kuwapotosha, lakini kwa uhalisi, hawawezi kueleza kanuni za ukweli kwa uwazi hata kidogo. Hata hivyo, wanajiona kuwa na uwezo wa kufahamu na kuelewa ukweli. Mioyoni mwao, wanajua wazi kwamba watu wanapotafuta suluhu za matatizo kutoka kwao, hawawezi kutoa majibu yanayolingana na ukweli, lakini bado wanajifanya kuwa viongozi wazuri na watu wa kiroho. Je, si huku ni kukosa aibu kiasi? (Ndiyo.) Viongozi wengi wa uwongo wana sifa moja na tatizo moja: kutokuwa na chembe ya aibu. Wanafikiri kwamba kuwa na hadhi na cheo cha kiongozi na kuweza kuzungumzia nadharia za kiroho kunawafanya wawe watu wa kiroho. Wanatumia muda mwingi kuliko wengine kula na kunywa maneno ya Mungu, kusikiliza mahubiri, na kutazama video kutoka kwa nyumba ya Mungu, na kufanya ushirika zaidi na wengine kuhusu maneno ya Mungu, kwa hivyo wanaamini kwamba wanaweza kufanya kazi ya viongozi na wafanyakazi na kutimiza majukumu ya viongozi na wafanyakazi. Lakini ukweli ni kwamba suala kubwa la wapinga Kristo kuwapotosha na kuwasumbua watu wateule wa Mungu bila aibu linapotokea, wao hutazama tu lakini hawana uwezo wa kufanya chochote, na hawajui ni sehemu zipi za maneno ya Mungu za kutumia ili kuwaelekezea na kuwachanganua wapinga Kristo, ili akina ndugu wapate utambuzi, wawakatae wapinga Kristo kutoka mioyoni mwao, na kuepuka kupotoshwa na kudhibitiwa na wao. Ingawa wakati mwingine wanahisi wasiwasi kidogo ndani, bado wanafikiri kwamba wamemwamini Mungu kwa muda mrefu na wamesikiliza mahubiri mengi, na kwamba wanaelewa ukweli kuliko mtu wa kawaida na wanaweza kuongea kwa ufasaha. Mara nyingi wao hujisifu: “Mimi ni wa kiroho. Ninaweza kuhubiri. Ingawa siwezi kutatua tatizo la wapinga Kristo kuwapotosha na kuwasumbua watu wateule wa Mungu, na siwezi kuyahusisha maneno ya Mungu na wapinga Kristo na kuwatambua, nimefanya kazi ninayopaswa kufanya na kusema ninachopaswa kusema. Mradi akina ndugu wanaweza kuelewa, hiyo inatosha!” Kuhusu matokeo ya mwisho ni yapi, iwapo watu wateule wa Mungu wamelindwa, wao hawana uhakika kuhusu hili mioyoni mwao. Pia wanadhani wao ni werevu na wanajifanya kutatua matatizo, lakini mwishowe, wanazungumza tu maneno na mafundisho mengi bila kutatua masuala hayo. Hawawezi kushiriki ukweli ili kuwafichua na kuwachanganua wapinga Kristo. Badala yake, wao hutoa tu maneno na mafundisho ili kujihalalisha na kujitetea, wakizungumza kwa saa moja au masaa mawili na kuwaacha watu wakiwa wamechanganyikiwa kabisa, na hata mambo waliyoyaelewa hapo awali yakiwa yametiwa ukungu. Wanashindwa kuwaokoa akina ndugu kutokana na upotoshaji wa wapinga Kristo, na pia wanashindwa kuwawezesha kuwatambua wapinga Kristo na kuwakataa kutoka mioyoni mwao—kamwe hawafikii matokeo ya kuwalinda akina ndugu. Hata kama wanaweza kuona tokeo hili, bado wanadai utambulisho wa kiongozi na hawajinyenyekezi ili kutafuta ukweli na wengine, au kuripoti tatizo kwa ngazi za juu ili kutafuta suluhu. Je, watu kama hao si wahuni? Wewe si kitu, lakini bado unajifanya. Unajifanya kwa ajili ya nini? Kwa kuwa huwezi kuwa kiongozi, unapaswa kujiuzulu na uende ukajifanyie kwingineko. Hupaswi kuwadhuru watu wateule wa Mungu! Unapokuwa ukijifanya, wapinga Kristo huchukua fursa ya kufanya mambo mengi maovu yanayowasumbua na kuwadhibiti watu, wakiwapotosha na kuwadhuru wengi! Nani ataliwajibikia hili? Nyumba ya Mungu itadai uwajibikaji kwa hili!

Baadhi ya viongozi na wafanyakazi hawafanyi kazi yoyote halisi wanaposhughulikia matukio ya wapinga Kristo, na pia hawawezi kuwatambua wapinga Kristo. Katika kipindi ambacho wapinga Kristo wanawapotosha na kuwadhibiti akina ndugu, hawajawahi kamwe kufichua kwa kweli matendo maovu na kiini cha wapinga Kristo, wala hawawezi kuvieleza kwa uwazi. Baadaye, baadhi ya watu wateule wa Mungu wenye utambuzi huwafichua na kuwafukuza wapinga Kristo, na viongozi hawa wa uwongo huhisi kwamba ni mafanikio yao wenyewe. Baada ya wapinga Kristo kufukuzwa, wao hufanya muhtasari na kuzungumza mafundisho fulani: “Tazameni, wapinga Kristo wanapozungumza na kutenda, maisha ya kanisa huwa si ya kawaida, watu husumbuliwa, na hupata hasara katika maisha yao. Ili kuepuka madhara ya wapinga Kristo, ni lazima tutambue matendo, maneno, ubinadamu, kiini, na kadhalika, vya wapinga Kristo—tunapaswa kuyaelewa mambo haya yote. Mungu anaruhusu kuonekana kwa wapinga Kristo kanisani, akiwaruhusu wafanye mambo na kufichua ubaya wao wenyewe, akiwafunua wapinga Kristo, ili tuweze kujiandaa na ukweli, tukue katika utambuzi, na kuongeza kimo chetu haraka iwezekanavyo—nia za Mungu zimo katika hili! Sasa tumewatambua wapinga Kristo na hatuzuiliwi tena nao; kila mtu anaweza kuwakataa. Hili ni jambo linalostahili kusherehekewa!” Mwishowe, viongozi wa uwongo huzungumza kwa sauti rasmi na kutoa muhtasari wao, wakizungumza kana kwamba wamefanya kazi nyingi halisi, wamelipa gharama kubwa, na wamefanya jukumu muhimu katika kuwafukuza wapinga Kristo. Je, huku si kukosa aibu kiasi? Bila shaka, tangu mwanzo hadi mwisho, hawakuweza kutambua mpinga Kristo ni nini; hawaelewi jinsi wapinga Kristo wanavyowapotosha watu, kile wapinga Kristo wanachowafanyia watu wateule wa Mungu, au kiini cha tabia ya wapinga Kristo ni kipi, lakini wanajifanya kana kwamba wamefanya kazi nyingi. Ni dhahiri kwamba ni akina ndugu waliowatambua wapinga Kristo na kuwafukuza kutoka kanisani; ni dhahiri kwamba viongozi wa uwongo hawakufanya jukumu ambalo viongozi na wafanyakazi wanapaswa kufanya au kutimiza majukumu ya viongozi na wafanyakazi, lakini bado wanafanya muhtasari na kujipatia sifa, kana kwamba walikuwa wamepanga kila kitu tangu zamani na sasa wanawaambia akina ndugu kwamba matendo yao yamezaa matunda na kufanikiwa kabisa. Je, huku si kukosa aibu? Kwa nini unazungumza kwa sauti ya uafisa namna hiyo? Hufanyi kazi yoyote halisi na bado unazungumza kama afisa. Wewe ni afisa wa joka kuu jekundu? Je, watu kama hao si Wafarisayo? (Ndiyo.) Wanajua tu jinsi ya kupiga kelele wakitaja kauli mbiu na kuhubiri mafundisho. Mambo yanapotokea, si tu kwamba wanashindwa kuyashughulikia ipasavyo, lakini pia hawana njia ya utendaji. Wao huzungumza tu upuuzi na kutumia kanuni bila kufikiri; kimsingi hawawezi kutatua matatizo yoyote. Baada ya mambo kupita, wao hutenda kana kwamba hakuna kilichotokea, wanajifanya kuwa watu wema, na kujipatia sifa bila soni kabisa. Watu hawa ni Mafarisayo haswa. Wanaweza tu kuhubiri mafundisho, kupiga kelele wakitaja kauli mbiu, kuweka juhudi kiasi, na kuvumilia ugumu kiasi, na hawawezi kufanya kazi yoyote halisi, lakini bado wanajifanya kuwa watu wa kiroho. Wao ni Mafarisayo. Hiki ndicho kiini cha aina hii ya viongozi wa uwongo. Wanaweza kuhubiri mafundisho mengi sana mbele ya kila mtu, kwa nini basi hawawezi kuwafichua na kuwashughulikia wapinga Kristo? Wanaweza kuhubiri kwa saa kadhaa mfululizo na wana ufasaha mkuu, kwa nini basi, wanapokabiliwa na matatizo halisi—hasa wanapokabiliwa na matendo maovu ya wapinga Kristo—hawawezi kuyashughulikia, wakionekana wamepigwa na butwaa? Sababu ya hili ni ipi? Ni kwa sababu ubora wao wa tabia ni duni sana. Duni kiasi gani? Hawana ufahamu wa kiroho. Wana elimu na akili, ni werevu sana katika kushughulikia mambo ya nje, na wana uelewa kiasi wa sheria. Hata hivyo, inapokuja kwa mambo ya kumwamini Mungu, mambo ya kiroho, na masuala mbalimbali muhimu, hawawezi kutambua na hawawezi kung’amua chochote, wala hawawezi kupata kanuni zozote za ukweli. Wakati hakuna matatizo, wanakaa kwa utulivu kama mvuvi anayesubiri vuo lake, lakini masuala yanapotokea, wanatenda kama vikaragosi, kama sisimizi kwenye sufuria la moto, wakifunua sura ya kusikitisha. Wakati mwingine wanatenda kwa uzito na umakini mkubwa. Wasipokuwa makini, wanaonekana wa kawaida, lakini wanapokuwa makini, kwa kweli hilo huwafanya watu wacheke. Hii ni kwa sababu wanapokuwa makini, hawazungumzi chochote isipokuwa mambo ya uwongo na maneno yasiyo na ufahamu wa kiroho, yote yakiwa ni maoni ya mtu asiye na ujuzi. Hata hivyo, wanadumisha sura ya makini isiyo na hisia—je, hili si la kuchekesha? Mtu akiuliza maswali muhimu ili wayajibu, wao huchanganyikiwa na kukosa la kusema, wakionekana walioaibika sana. Kuna viongozi wengi wa uwongo kama hawa. Dhihirisho lao kuu ni ubora duni wa tabia na ukosefu wa ufahamu wa kiroho; wao ni watu waliochanganyikiwa. Inamaanisha nini kukosa ufahamu wa kiroho? Inapokuja kwa mambo ya kiroho na mambo yanayohusisha ukweli, ni kama wanajaribu kutafsiri Kigiriki cha kale—hawakielewi kabisa. Hata hivyo, bado wao hujifanya, wakisema, “Mimi ni wa kiroho. Nimemwamini Mungu kwa muda mrefu. Ninaelewa kweli nyingi. Ninyi ni waumini wapya, mmeanza tu kumwamini Mungu na hamwelewi ukweli. Hamtegemeki.” Wao daima hujiona kuwa wamemwamini Mungu kwa muda mrefu na wanaelewa ukweli. Watu kama hawa ni wa kuchukiza na wa kuchekesha. Hili linahitimisha ushirika juu ya dhihirisho za viongozi wa uwongo kama hawa.

III. Kuwa kama Mwavuli wa Kuwakinga Wapinga Kristo

Kuna aina nyingine ya viongozi wa uwongo ambao wanachukiza hata zaidi. Sio tu kwamba wanashindwa kuwafichua wapinga Kristo, lakini pia wanakuwa kama mwavuli wa kuwakinga wapinga Kristo, wakitumia usaidizi wa upendo kama kisingizio cha kuyadekeza matendo maovu ya wapinga Kristo yanayosumbua kazi ya kanisa. Haijalishi ni kauli ngapi za uwongo ambazo wapinga Kristo hueneza ili kuwapotosha watu, mbali na viongozi hawa wa uwongo kutozipinga au kuzifichua, wao pia huwapa fursa wapinga Kristo kueleza mitazamo yao na kuzungumza kwa uhuru. Bila kujali ni aina gani za usumbufu, upotoshaji, au madhara ambayo watu wateule wa Mungu hupitia, wao hawajali. Hata watu wengine wanapodokeza: “Watu hawa ni wapinga Kristo. Wao ni wale wanaopaswa kuzuiwa na nyumba ya Mungu; hawapaswi kuendelezwa au kukuzwa, na bila shaka hawapaswi kulindwa. Wamewadhuru akina ndugu vya kutosha. Ni wakati wa kuwawajibisha na kuwafichua na kuwashughulikia kikamilifu,” viongozi wa uwongo hujitokeza kuwatetea wapinga Kristo. Wakizingatia mambo kama umri wa wapinga Kristo, miaka ambayo wamemwamini Mungu, na michango ya awali, wanatumia visingizio mbalimbali kuwatetea na kuwalinda. Viongozi wa ngazi za juu wanapoenda kukagua kazi au kuwashughulikia wapinga Kristo, viongozi wa uwongo huwazuia akina ndugu kuripoti ukweli wa matendo maovu ya wapinga Kristo kwa walio katika ngazi za juu. Hata wanachukua hatua za kulifunga kanisa ili viongozi wa ngazi za juu wasijue kuhusu wapinga Kristo wanaolisumbua kanisa, na pia huwazuia akina ndugu wenye utambuzi kuwafichua wapinga Kristo. Bila kujali ni visingizio gani ambavyo viongozi wa uwongo hutumia au ni madhumuni gani waliyo nayo ya kuwa kama mwavuli wa kuwakinga wapinga Kristo, kwa kufanya hivyo, hatimaye wanalinda maslahi ya wapinga Kristo huku wakisaliti maslahi ya kanisa na watu wateule wa Mungu. Wanatumia visingizio mbalimbali kuwalinda wapinga Kristo, kama vile “wapinga Kristo pia wanamwamini Mungu na wana haki ya kuzungumza katika nyumba ya Mungu” na “wamewahi kufanya wajibu hatari hapo awali; nyumba ya Mungu inapaswa kuzingatia michango yao ya zamani.” Wanawazuia akina ndugu kuwatambua wapinga Kristo na hawawaruhusu viongozi wa ngazi za juu kujifunza kuhusu matendo yao mbalimbali maovu, huku, wakati huo huo wao wenyewe hawawafichui na bila shaka hawawapogoi wapinga Kristo. Wapinga Kristo hawa wanaweza kuwa wanafamilia wao, marafiki wa karibu, au, hata zaidi, watu wanaowaabudu na ambao wanapata ugumu kuwaachilia. Bila kujali hali, maadamu wanajua kwamba watu hawa ni wapinga Kristo na bado wanatetea matendo yao maovu, wakiwaambia wengine wawachukulie kwa upendo, na hata kutumia njia mbalimbali kuwapa wapinga Kristo fursa za kueneza kauli mbalimbali za uwongo ili kuwapotosha na kuwasumbua watu wateule wa Mungu, dhihirisho hizi zinaonyesha kwamba wanakuwa kama miavuli ya kuwakinga wapinga Kristo. Baadhi ya viongozi wa uwongo wanaweza kuwa wamefanya kazi halisi kiasi katika maeneo mengine, lakini inapokuja suala la kuwashughulikia wapinga Kristo, hawawashughulikii kulingana na matakwa ya nyumba ya Mungu. Zaidi ya hayo, hawatimizi majukumu ya viongozi na wafanyakazi kama inavyotakiwa na nyumba ya Mungu—hawawakomeshi wapinga Kristo kueneza mawazo, hisia hasi, uzushi, na kauli za uwongo kwa kiwango kikubwa zaidi ili kuwapotosha watu kanisani. Badala yake, mara nyingi wao hutetea mafundisho ya kupotosha yanayoonekana kuwa ya kweli yanayosemwa na wapinga Kristo, pamoja na kauli na matamshi yao ambayo yanatokana na maarifa au falsafa ya Shetani, kama mambo chanya. Haya yote ni dhihirisho lao la kuwa kama miavuli ya kuwakinga wapinga Kristo. Bila shaka, pia kuna baadhi ya viongozi wa uwongo ambao hawawashughulikii wapinga Kristo kwa sababu wanathamini ushawishi wao katika jamii. Wanasema, “Akina ndugu wengi wanatoka katika tabaka la chini la jamii na hawana ushawishi. Ingawa mtu huyu ni mpinga Kristo mwenye ubinadamu mwovu, ana mamlaka na ushawishi duniani na ana uwezo. Akina ndugu au kanisa linapokabiliwa na hatari, je, hatuhitaji mtu wa kuogofya kujitokeza na kutulinda? Kwa hivyo, hebu tufumbie macho makosa yao na tusiwe wakali sana kuhusu hilo.” Viongozi wa uwongo wako tayari kuwa kama miavuli ya kuwakinga wapinga Kristo ili wapinga Kristo wawatetee na kuwaunga mkono—viongozi wa uwongo wanaweza kufanya hata jambo hili. Pia kuna baadhi ya viongozi wa uwongo walio na mtazamo potovu. Wao husema, “Baadhi ya wapinga Kristo wana hadhi na ushawishi katika jamii; wana heshima. Kanisa letu lina watu wawili kama hao. Ingawa wao ni wapinga Kristo, tukiwaondoa, watu watafikiri kwamba kanisa letu halina watu wenye uwezo, na wale walio miongoni mwa makundi ya kidini watatudharau. Tunahitaji kuwaweka kwa ajili ya maonyesho. Kwa hivyo, watu hawa wawili ni hazina za kanisa letu; hakuna anayeweza kuwatambua au kuwaondoa. Lazima walindwe.” Haya ni mantiki ya aina gani? Wanawachukulia wapinga Kristo kama watu wenye talanta, kwa hivyo wanawalinda. Je, viongozi hawa wa uwongo si waovu? (Ndiyo.) Bila kujali hali, maadamu viongozi na wafanyakazi wanawaruhusu wapinga Kristo kufanya chochote wanachotaka kanisani na kusumbua kazi ya kanisa, wao ni viongozi na wafanyakazi wa uwongo. Bila kujali jinsi wapinga Kristo na watu waovu wanavyoeneza kauli za uwongo, ni watu wangapi wanapotoshwa, jinsi wanavyoshambulia na kuwatenga watu chanya, na wanawadhuru watu wangapi wateule wa Mungu, viongozi wa uwongo hupuuza na kujifanya viziwi—mradi tu wanaweza kujihifadhi wenyewe, hilo linawatosha. Hili ndilo dhihirisho kuu la viongozi wa uwongo. Haijalishi wapinga Kristo wanasema au wanafanya nini, viongozi wa uwongo hawawafichui, kuwachanganua, au kuwazuia ili akina ndugu waweze kuwatambua na kuwakataa. Badala yake, wanawalea wapinga Kristo kama wanyama wao wa kufugwa, wanawahudumia na kuwalinda kama waheshimiwa, wanawafungulia njia, na kuwatengenezea fursa mbalimbali za wao kujionyesha. Ni maslahi ya nani yanayotolewa kafara huku wakiwaacha wapinga Kristo wafurahie uhuru wao kikamilifu? (Maslahi ya watu wateule wa Mungu.) Si tu kwamba viongozi wa uwongo wanashindwa kuwalinda watu wateule wa Mungu, lakini pia wanawaruhusu wapinga Kristo wachukue usukani kanisani, wakiwafanya akina ndugu wawatumikie wapinga Kristo kama ng’ombe na farasi, kama watumwa, wakiwafanya wafuate maagizo ya wapinga Kristo, wakubali matamshi na mawazo na mitazamo yao ya uwongo, wakubali udhibiti wao, na hata kukubali madhara makubwa wanayoyafanya, na kadhalika. Hii ndiyo kazi ambayo viongozi wa uwongo hufanya. Je, wanawazuia wapinga Kristo kuwadhuru vibaya sana watu wateule wa Mungu kwa kiwango kikubwa? Je, wametimiza majukumu ya viongozi na wafanyakazi? Je, wamefanya kazi ya kuwalinda watu wateule wa Mungu? (Hapana.) Kwa ufupi, bila kujali sababu ni ipi, kiongozi yeyote anayewafungulia njia wapinga Kristo ili wafanye wapendavyo bila kufanya kazi yoyote ni kiongozi wa uwongo. Kwa nini Ninasema wao ni viongozi wa uwongo? Kwa sababu wapinga Kristo wanapowapotosha na kuwadhibiti watu wateule wa Mungu, wanawaacha akina ndugu wateseke mno kutokana na madhara mbalimbali ya wapinga Kristo, wakisaliti agizo walilopewa na Mungu. Nyumba ya Mungu iliwakabidhi kondoo wa Mungu, watu wateule wa Mungu, kwako, na wewe hukutimiza jukumu lako. Hustahili kujitwika agizo la Mungu! Bila kujali sababu au uhalali wowote unaoweza kuwa nao, ikiwa wakati wa uongozi wako ulitenda kama mwavuli wa kuwakinga wapinga Kristo, na kuwasababisha akina ndugu wateseke mno kutokana na usumbufu, upotoshaji, udhibiti, na madhara makubwa ya wapinga Kristo, basi wewe ni mwenye dhambi wa enzi zote. Sababu ya hili ni, si kwamba huwezi kuwatambua wapinga Kristo au kung’amua kiini chao—unajua wazi moyoni mwako kwamba wapinga Kristo ni Mashetani na ibilisi, lakini huwaruhusu watu wateule wa Mungu wawafichue na kuwatambua. Badala yake, unawaacha akina ndugu wawasikilize, kuwakubali, na kuwatii. Hii ni kinyume kabisa na ukweli. Je, hili halikufanyi uwe mwenye dhambi wa enzi zote? (Ndiyo.) Mbali na wewe kushindwa kuwalinda wale wanaofanya wajibu wao kwa dhati na kufuatilia ukweli, pia uliwaendeleza wapinga Kristo hadi nafasi za viongozi na wafanyakazi, ukiwalea kama wanyama wa kufugwa na kuwafanya akina ndugu watii maagizo yao. Nyumba ya Mungu haikuwakabidhi watu wateule wa Mungu kwako wawatumikie wapinga Kristo kama watumwa au kama watumwa wako, bali ili uwaongoze watu wateule wa Mungu kupigana dhidi ya Shetani na wapinga Kristo na kuwatambua na kuwakataa wapinga Kristo, na kuwawezesha watu wateule wa Mungu kuishi maisha ya kawaida ya kanisa, kufanya wajibu wao kwa kawaida, kuingia katika uhalisi wa ukweli, na kumtii na kumshuhudia Mungu chini ya uongozi wa Mungu. Ikiwa huwezi hata kutimiza wajibu huu, je, unastahili kuitwa mwanadamu? Na bado unataka kuwalinda wapinga Kristo. Je, wapinga Kristo ni mababu zako au kipenzi chako? Hata kama una uhusiano wa damu nao, unapaswa kuzingatia kanuni za ukweli na kuipa haki kipaumbele mbele ya familia. Unapaswa kuhisi ni wajibu wako kutimiza majukumu ya viongozi na wafanyakazi—kuwafichua, kuwatambua, na kuwakataa wapinga Kristo, na kufanya kila uwezalo kuwalinda akina ndugu kwa nguvu zako zote, ili kuwazuia wasidhuriwe na wapinga Kristo. Huku ni kufanya wajibu wako kwa uaminifu na kukamilisha agizo la Mungu; ni kwa kufanya hivi tu ndiyo unaweza kuitwa kiongozi au mfanyakazi anayefikia kiwango kinachostahili. Ikiwa unashindwa kutimiza majukumu ya viongozi na wafanyakazi na kwa hiari unakuwa kama mwavuli wa kuwakinga wapinga Kristo, unaweza kuwa nini kingine isipokuwa mwenye dhambi wa enzi zote? Hili linahitimisha ushirika juu ya viongozi wa uwongo wanaotenda kama miavuli ya kuwakinga wapinga Kristo. Ni wazi kwamba, kuwaweka watu kama hao miongoni mwa viongozi wa uwongo si dhuluma hata kidogo; hili ni mojawapo ya dhihirisho za viongozi halisi wa uwongo.

IV. Kutojali au Kuuliza Kuhusu Watu Ambao Wamepotoshwa na Wapinga Kristo

Kuna udhihirisho mwingine wa viongozi wa uwongo ambao unakasirisha hata zaidi. Baadhi ya viongozi wa uwongo wanaweza kuwapambanua wapinga Kristo kwa kiwango fulani wakati wa mwingiliano wao lakini hushindwa kuwashughulikia papo hapo. Pia wao hushindwa kufichua na kuchanganua papo hapo matendo maovu na kiini cha wapinga Kristo kupitia tabia zao mbalimbali, wakiwawezesha ndugu na dada kuwatambua na kuwakataa wapinga Kristo. Hili tayari linahesabika kama kutotimiza majukumu ya viongozi na wafanyakazi. Baadhi ya ndugu na dada wanapopotoshwa na kuwafuata wapinga Kristo, viongozi hawa wa uwongo hubaki bila kujali, kana kwamba jambo hilo haliwahusu. Zaidi ya hayo, hawasikii kujilaumu au kujishutumu kokote mioyoni mwao. Hawahisi kwamba wamemkosea Mungu au ndugu na dada. Badala yake, mara nyingi wao husema kauli hii “maarufu”: “Watu hawa walipotoshwa na wapinga Kristo. Wanastahili jambo hilo! Ni kosa lao kwa kukosa utambuzi. Hata kama hawangewafuata wapinga Kristo, bado wangekuwa walengwa wa kuondolewa na nyumba ya Mungu.” Mbali na viongozi hawa wa uwongo kutojilaumu au kuhisi hatia baada ya ndugu na dada kupotoshwa na wapinga Kristo, wao pia lakini hata zaidi hawatafakari au kutubu. Badala yake, wao husema mambo ya kikatili, wakidai kwamba ndugu na dada hawa walistahili kupotoshwa na wapinga Kristo. Ni jambo lipi linaloweza kuonekana kutoka katika maneno haya? Je, watu hawa wana ubinadamu wowote? (La.) Ukosefu wao wa ubinadamu ni hakika. Basi kwa nini wanasema mambo haya? (Ili kukwepa kujukumika.) Kwanza, ni kukwepa kujukumika, kuwapotosha na kuwazima watu hisia. Wao huamini: “Watu hao walipotoshwa na wapinga Kristo kwa sababu wanakosa utambuzi, jambo ambalo halinihusu mimi. Hawakufuatilia ukweli, kwa hivyo walistahili kupotoshwa!” “Walistahili” linamaanisha nini? Linamaanisha watu hawa wanapaswa kupotoshwa na kudhibitiwa na wapinga Kristo, na wanapaswa kudhuriwa vibaya sana na wapinga Kristo—matendo yoyote wanayopokea kutoka kwa wapinga Kristo, wanastahili kuyapitia; wanastahili kuwafuata wapinga Kristo. Dokezo ni kwamba watu hawa hawapaswi kumfuata Mungu bali wanapaswa kuwafuata wapinga Kristo, kwamba kumfuata Mungu lilikuwa kosa upande wao, na Mungu kuwachagua lilikuwa kosa pia, na kwamba ingawa wameingia katika nyumba ya Mungu, kuongozwa kwao na wapinga Kristo kulikuwa jambo lisiloepukika. Je, si hivi ndivyo viongozi wa uwongo wanavyodokeza? Mbali na kuwakashifu ndugu na dada, bali wao pia wanamkufuru Mungu. Je, watu kama hao si wenye kuchukiza? (Ndiyo.) Wanachukiza mno! Mbali na kukwepa kujukumika na kufunika ukweli wa mambo kwamba hawakuwalinda ndugu na dada, hata wanawashambulia, wakisema kwamba watu hawa walistahili kupotoshwa na wapinga Kristo na kwamba hawastahili kumwamini Mungu na kupokea wokovu wa Mungu. Kauli hii moja hufichua jinsi tabia yao ilivyo duni! Ingawa hawakusumbua, kuwapotosha, au kuwakandamiza ndugu na dada moja kwa moja kama wapinga Kristo, mtazamo wao kwa ndugu na dada, kwa agizo la Mungu, na kwa kundi walilokabidhiwa na nyumba ya Mungu unaonyesha jinsi wasivyo na huruma na wakatili kwa kweli! Hakuna anayekubali kazi ya Mungu kwa urahisi; inajumuisha kujitolea na ushirikiano wa wale wanaohubiri injili. Hili hugharimu nguvu kazi na rasilimali nyingi, na, hata zaidi, damu ya moyo wa Mungu imo ndani yake. Ni Mungu anayepanga watu, matukio, vitu, na mazingira mbalimbali ili kuwaleta watu mbele Yake. Viongozi wa uwongo hawatilii maanani lolote kati ya haya. Haijalishi ni nani anayepotoshwa na wapinga Kristo, wao hulipuuzilia mbali kwa msemo mmoja tu: “Wanastahili jambo hili!” Kwa kufanya hivyo, wanafanya bidii yote ya kila mtu aliyehusika na damu ya moyo wa Mungu kupotea bure, na kuipoteza yote. “Wanastahili” linamaanisha nini? Linamaanisha, “Ni nani aliyewaambia muwahubirie injili? Hawastahili kumwamini Mungu. Kuwahubiria injili lilikuwa kosa. Nani aliyewaambia wawafuate wapinga Kristo? Ingawa sikufanya kazi yoyote halisi, pia sikuwafanya wawafuate wapinga Kristo. Walisisitiza kufanya hilo wenyewe; walistahili kuwafuata wapinga Kristo!” Mtu kama huyu ana ubinadamu wa aina gani? Je, ana moyo wowote? Yeye ni mnyama mkatili, mbaya kuliko mbwa mlinzi, na bado yeye ni kiongozi? Hastahili! Ni lazima muwe na utambuzi: Mkiona kwamba watu kama hao wanakosa dhamiri na busara na wana moyo usio na huruma, ni lazima msiwachague kama viongozi. Msipumbazike! Sio tu kwamba wanashindwa kufanya kila liwezekanalo ili kufidia hasara na kuwarejesha wale waliopotoshwa na wapinga Kristo, bali pia wao husema mambo ya kikatili—wana nia mbaya sana! Tatizo la mtu wa aina hii ni zito zaidi kiasili kuliko lile la kiongozi wa uwongo wa kawaida. Ingawa hawezi kuchukuliwa kama mpinga Kristo, kulingana na udhihirisho wake, ni wazi hana ubinadamu na hastahili kuwa kiongozi au mfanyakazi. Yeye ni kikaragosi kibovu tu, kisicho na shukrani! Hajui agizo la Mungu ni nini, wala hana ufahamu wowote wa kazi anayopaswa kufanya. Halishughulikii kwa dhamiri na busara; hastahili kuwa kiongozi wa watu wateule wa Mungu na hastahili kukubali agizo la Mungu. Hasa, viongozi wa uwongo hawana upendo kwa watu wateule wa Mungu. Ndugu na dada wanapopotoshwa, wao hata huwaongezea chumvi kwenye kidonda, wakisema mambo kama “Walistahili jambo hilo,” bila kuonyesha huruma yoyote. Mtu kama huyo, akimwona mtu amepatwa na bahati mbaya au matatizo, hatamsaidia bali atamwongezea chumvi kwenye kidonda. Dhamiri yake haitahisi kujilaumu kokote, na ataendelea kuwa kiongozi jinsi alivyokuwa daima. Je, huku si kukosa aibu? (Ndiyo.) Bila kuwataja ndugu na dada, hata kama mtu mwema asiyeamini anadhuriwa vibaya sana na maibilisi, kama muumini katika Mungu na kama kiumbe aliyeumbwa, yeyote aliye na ubinadamu wa kawaida angehisi huruma; moyo wake unapaswa kuhisi uchungu zaidi kiasi gani wakati ni ndugu na dada—wale wanaomwamini Mungu kwa dhati—wanaopotoshwa na kudhuriwa na wapinga Kristo. Viongozi hawa wa uwongo hawafanyi kazi halisi wapinga Kristo wanapokuwa wakitenda maovu na kuwadhuru watu wateule wa Mungu. Hawafichui wala kuchanganua matendo maovu na kiini cha wapinga Kristo, achilia mbali kuwa na mzigo wa kuwasaidia ndugu na dada kupata utambuzi wa wapinga Kristo na kuwakataa kutoka mioyoni mwao. Hawahisi hisia yoyote ya uwajibikaji kwa jambo hili. Hata watu wengine wanapopotoshwa na wapinga Kristo, wao hutoa tu kauli baridi, isiyo na hisia, “Wanastahili jambo hilo.” Inakasirisha kweli! Ili kukwepa kujukumika, kujihifadhi, kuwapotosha na kuwazima hisia watu wengi zaidi, na kuepuka kushutumiwa na Mungu, wanasema mambo ya kikatili. Je, si hili ni jambo la kuchukiza? (Ndiyo.) Haijalishi mnasema nini, hamkutimiza majukumu yenu, na hamkuifanya kazi yenu ipasavyo—huu ni udhihirisho wa viongozi wa uwongo; hamwezi kuyakana mambo haya haijalishi mnajaribu kiasi gani. Ninyi ni viongozi wa uwongo.

Mbali na baadhi ya viongozi wa uwongo kuwa na moyo usio na huruma, bila hisia, na bila kuwajibika baada ya baadhi ya ndugu na dada kupotoshwa na wapinga Kristo, wakisema kwamba watu hawa walistahili kupotoshwa, lakini hata mipango ya kazi ya nyumba ya Mungu inapotaka kwamba watimize wajibu wao wa kuwarejesha wale walio na ubinadamu mzuri kiasi na tumaini la kurejeshwa miongoni mwao kwa kiwango kikubwa iwezekanavyo, viongozi hawa wa uwongo bado hawafanyi kazi yoyote halisi. Hata watu wengine wanapoomba kurudi kanisani, wao hubaki kuwa wasiojali na wenye dharau, wasiyachukulii maisha ya watu kama kitu cha thamani zaidi. Wanashindwa kuwarejesha ndugu na dada hao waliopotoshwa kwa kiwango kikubwa iwezekanavyo. Hawawezi kutimiza jukumu hili, na hawafanyi juhudi zozote kulitimiza. Ingawa mipango ya kazi ya nyumba ya Mungu inataka mara kwa mara kazi hii ifanywe vizuri, viongozi wa uwongo hawatingishiki, hawachukui hatua yoyote wala kufanya kazi yoyote. Matokeo yake, baadhi ya watu waliopotoshwa na wapinga Kristo na waliotengwa au kuondolewa bado hawawezi kurudi katika nyumba ya Mungu na hawajaanza tena maisha ya kawaida ya kanisa. Bila shaka, baadhi ya watu kwa kweli hawafikii masharti ya kurejeshwa na nyumba ya Mungu katika nyanja mbalimbali, lakini kuna wengine ambao wanaweza kurejeshwa. Ikiwa, kupitia msaada wa upendo na uungwaji mkono wa subira, wanaweza kuuelewa ukweli, kuwatambua, na kuwakataa wapinga Kristo, wanaweza kurejeshwa. Hata hivyo, kwa sababu viongozi na wafanyakazi hawafanyi kazi halisi, hawatekelezi mipango ya kazi ya nyumba ya Mungu, na hawayachukulii maisha ya watu hawa kama muhimu, baadhi ya watu bado wameachwa wakizurura nje. Viongozi na wafanyakazi hawa huipuuza mipango ya kazi ya nyumba ya Mungu wakitumia visingizio mbalimbali. Hata wanawapuuza ndugu na dada hao wanaotaka kurudi kanisani na wanafikia masharti ya kanisa ya kukubaliwa. Wao huja na visingizio vya kila aina, wakisema kwamba watu hawa wana ubinadamu mbaya, wanakabiliwa na hatari za kiusalama, wanapenda kujipamba, wanafurahia anasa za kimwili, wanapenda hadhi, na kadhalika. Wakitumia visingizio na sababu hizi za kubuni, wao hukataa kuwaruhusu warudi kanisani. Watu hawa wamepotoshwa na wanadhibitiwa na wapinga Kristo, lakini kupotea kwao hakuwahangaishi viongozi wa uwongo. Hawana hisia yoyote ya wajibu wala hisia yoyote ya dhamiri. Labda wanafikiri kuwarejesha watu hawa ni vigumu au ni hatari, au labda hawako tayari na hawakubaliani nao ndani kabisa. Kwa vyovyote vile, kwa sababu mbalimbali, hawatekelezi kabisa mpango huu wa kazi wa nyumba ya Mungu. Huu ndio udhihirisho wa viongozi wa uwongo kama hao. Sio tu kwamba wanashindwa kushirikiana kikamilifu na kutimiza majukumu yao kuhusu kazi yoyote waliyopewa na Mungu au nyumba ya Mungu, lakini mtu anapofichua kutowajibikia majukumu yao, wao hujitetea, wakisema mambo yanayokwepa majukumu yao na kujihalalisha ili kufunika ukweli wa kutowajibikia majukumu kwao. Je, viongozi wa uwongo kama hao si ni wenye kuchukiza zaidi? (Ndiyo.) Kwa muhtasari, viongozi hawa wa uwongo pia ni wasiojali wanaposhughulika na wapinga Kristo wanaowadhuru vibaya sana watu wateule wa Mungu, na hawafanyi kazi yoyote halisi. Wao hupuuza kila undani wa kazi hii unaohitajika na nyumba ya Mungu. Hawako tayari kuvumilia ugumu au kulipa gharama, wakipendelea tu kufanya wapendavyo na kutenda jinsi wanavyotaka—wakifanya kidogo wakijisikia, na kutofanya chochote wasipojisikia. Wanaipuuza kabisa mipango ya kazi ya nyumba ya Mungu, wanapuuza wajibu na majukumu waliyokabidhiwa na nyumba ya Mungu, na hasa wanapuuza nia na matakwa ya Mungu. Watu hawa hawana ubinadamu wala dhamiri; wao ni kama maiti zinazotembea tu. Je, mngethubutu kulikabidhi jambo hili kuu la maisha yenu ya kufuatilia wokovu katika kumwamini Mungu kwa watu wasio na ubinadamu? (La.) Hata kama hawatakukabidhi kwa wapinga Kristo, je, watafanya kila wawezalo kupigana dhidi ya wapinga Kristo wanapowapotosha na kuwadhuru vibaya sana watu wateule wa Mungu? La, hawatafanya hivyo, kwa sababu watu kama hao ni wanyama wakatili wasiowajibika. Wao hutumikia kama viongozi ili tu kujipatia manufaa wenyewe.

Wakati mwingine viongozi wa uwongo huonyesha kuwajali ndugu na dada; huwauliza kama kuna chochote wanachohitaji, jinsi wanavyoendelea kuhusu chakula na malazi, na kadhalika. Wao hutilia maanani sana linapokuja suala la mambo yanayohusiana na maisha ya kila siku, lakini linapokuja suala la mambo yanayohusisha agizo la Mungu, uzima na mauti ya ndugu na dada, na kanuni za ukweli, wao hubaki bila kujali na hawafanyi chochote bila kujali ni nani anayewauliza. Wanajali tu anasa za kimwili za watu, chakula, mavazi, makao, usafiri, au manufaa ya kimwili, na wanashughulikia tu mambo kama hayo. Watu wengine husema, “Maneno Yako yanakinzana. Je, si Ulisema kwamna wana moyo usio na huruma? Je, mtu mwenye moyo usio na huruma angekuwa tayari kuwafanyia wengine mambo haya?” Je, mtu mwenye moyo usio na huruma angekuwa na moyo mwema kiasi cha kuwafanyia kila mtu mambo haya? (La.) Kwa kweli, baadhi ya watu wenye mioyo isiyo na huruma wangefanya mambo haya, na kuna sababu mbili za hili. Moja ni kwamba, wanapokuwa wakimfanyia kila mtu jambo, wao huwa pia wakijifanyia wenyewe, na wananufaika kutokana na hili. Ikiwa hawawezi kupata manufaa yoyote kutokana na kufanya jambo, tazameni muone kama bado watalifanya—watabadilisha mtazamo wao mara moja na kuacha. Zaidi ya hayo, wanatumia pesa za nani kufanya mambo haya na kutafuta manufaa kwa kila mtu? Ni nyumba ya Mungu ndiyo inayogharamia. Wao ni wajuzi wa kutumia rasilimali za nyumba ya Mungu kwa ukarimu wa kujionyesha. Watakasoaje kufanya mambo haya wakati wao binafsi wanapata manufaa? Wanapokuwa wakitafuta manufaa kwa ajili ya kila mtu, kwa kweli wao huwa wakijifanyia mambo wenyewe. Hawana moyo mwema kiasi cha kutafuta manufaa kwa ajili ya kila mtu mwingine! Ikiwa kweli wangekuwa wakitafuta manufaa kwa ajili ya kila mtu, hawangepaswa kuwa na nia zozote za ubinafsi, na wangepaswa kushughulikia mambo kulingana na kanuni za nyumba ya Mungu. Hata hivyo, wao badala yake daima hujitafutia manufaa wenyewe, na hawafikirii hata kidogo kuhusu kuingia katika uzima kwa watu wateule wa Mungu. Zaidi ya hayo, wanamfanyia kila mtu mwingine mambo ili watu wawaheshimu na kusema, “Mtu huyu hututafutia manufaa na anajitahidi kulinda maslahi yetu. Tukikosa chochote, tunapaswa kumwomba akishughulikie. Akiwepo, hatutatendewa vibaya.” Wanafanya mambo haya ili kila mtu awashukuru. Kwa kutenda kwa njia hii, wanapata umaarufu na faida, kwa hivyo kwa nini wasifanye mambo haya? Ikiwa wangetafuta manufaa kwa ajili ya kila mtu, lakini hakuna aliyejua ni wao waliofanya, na kila mtu akamshukuru Mungu, na hakuna aliyehisi kuwa na shukrani kwao, je, bado wangefanya hivyo? Hakika hawangekuwa na moyo wa kufanya hivyo; sura zao halisi zingefichuliwa. Watu kama hawa wanapofanya chochote, kiini cha asili yao hufichuliwa kikamilifu. Kwa hivyo, wapinga Kristo wanapolisumbua kanisa, kamwe hawatafanya kazi yoyote halisi ili kuwalinda watu wateule wa Mungu.

Hivi punde kwamba baada ya watu wateule wa Mungu kupata upotoshaji, udhibiti, na madhara ya wapinga Kristo, viongozi wa uwongo bado hulifumbia macho jambo hilo. Hawafikirii njia yoyote ya kuwarejesha watu wateule wa Mungu, wala hawatekelezi wajibu na majukumu yao. Wanazingatia tu hisia na maslahi yao wenyewe. Hawatimizi majukumu yao na hawajiwajibishi; badala yake, wanakwepa majukumu yao na kuyaepuka. Na hata wanawahukumu watu wateule wa Mungu baada ya kupotoshwa na kudhibitiwa na wapinga Kristo, wakisema kwamba hawaamini kwa dhati katika Mungu, ili kukwepa jukumu lao wenyewe, bila kuhisi kuchomwa katika dhamiri. Viongozi hawa wa uwongo ndio wanaochukiza zaidi. Aina tofauti za udhihirisho wa viongozi wa uwongo ambazo tumejadili zote ni za kuchukiza sana, lakini mtu wa aina hii ya mwisho hana ubinadamu kabisa. Mtu wa aina hii ni mnyama mkatili, mnyama mwenye mavazi ya kibinadamu; hawezi kuchukuliwa kama sehemu ya wanadamu, bali anapaswa kuainishwa miongoni mwa wanyama. Kwa nini hatimizi majukumu yake? Kwa sababu hana ubinadamu, hana dhamiri wala busara. Majukumu, wajibu, upendo, subira, huruma, kuwalinda ndugu na dada—hakuna hata kimoja cha vitu hivi kilicho moyoni mwake; hana sifa hizi. Kutokuwa na sifa hizi katika ubinadamu wake ni sawa na kutokuwa na ubinadamu. Huu ndio udhihirisho wa aina ya nne ya kiongozi wa uwongo.

Hizi ni takriban aina nne za udhihirisho wa viongozi wa uwongo ambazo zinahitaji kufichuliwa ndani ya jukumu la kumi na tatu la viongozi na wafanyakazi. Bila shaka, kuna baadhi ya udhihirisho mwingine unaofanana na huu, lakini aina hizi nne kimsingi tayari zinaweza kuwakilisha udhihirisho mbalimbali wa viongozi wa uwongo katika kutekeleza kazi hii, pamoja na kiini cha ubinadamu wao. Haijalishi tunagawanya udhihirisho wao katika vikundi vingapi, dhihirisho mbili zinazojulikana za viongozi wa uwongo zinaweza, kwa vyovyote vile, bado kupatikana ndani ya vikundi hivi vinne: Mojawapo ni kutofanya kazi halisi, na nyingine ni kutoweza kufanya kazi halisi. Hizi ndizo dhihirisho mbili zinazojulikana zaidi wa viongozi wa uwongo. Bila kujali ubinadamu na ubora wa tabia wa viongozi wa uwongo ukoje, na bila kujali jinsi wanavyouchukulia ukweli, kwa vyovyote vile, dhihirisho hizi mbili zimo ndani ya vikundi hivi vinne. Huu ndio mwisho wa maudhui kuhusu kuwafichua viongozi wa uwongo katika ushirika wetu wa leo kuhusu jukumu la kumi na tatu la viongozi na wafanyakazi.

Nyongeza: Kujibu Maswali

Je, mna maswali yoyote? (Mungu, nataka kuuliza swali. Mwanzoni mwa mkutano, Mungu alituuliza kuna tofauti gani kati ya watu wenye tabia ya wapinga Kristo na wapinga Kristo halisi, na sifa za kawaida za kiini cha wapinga Kristo ni zipi. Wakati huo, tulihisi akili zetu zikiwa tupu, na baada ya kutafakari kwa muda, tuliweza tu kufikiria maneno na mafundisho rahisi sana. Mungu amekuwa akishiriki ukweli kuhusu kuwafichua wapinga Kristo kwa zaidi ya mwaka mmoja sasa, lakini tunaweza tu kuelewa na kutenda sehemu yake ndogo sana. Sababu moja ya hili ni kwamba hatujaweka juhudi katika ukweli huu, na nyingine ni kwamba tumekutana na wapinga Kristo wachache kiasi na hatujafikia kuelewa ukweli huu kwa kuuhusisha na hali halisi. Kwa hivyo, hata sasa hatuna kuingia kokote katika ukweli huu, hatuna utambuzi mwingi wa wapinga Kristo, na kuna udhihirisho mwingi wa tabia ya wapinga Kristo ndani yetu ambao hatujautambua bado. Nataka kuuliza jinsi ya kutatua tatizo hili.) Kwa kipengele chochote cha ukweli, ni lazima uwe na uzoefu halisi na maarifa ya upitiaji, ili maneno ya ukweli yaandikwe moyoni mwako. Mchakato wa kupata ukweli daima huwa namna hii. Mambo unayoweza kukumbuka ni yale uliyoyapata kupitia uzoefu wako; hizo ndizo athari za kina zaidi. Kwa hivyo, tulipokuwa tukishiriki juu ya mada ya wapinga Kristo leo, Niliwaongoza mpitie maudhui haya kwanza. Mliweza kukumbuka baadhi yake. Kati ya mambo mliyoweza kukumbuka, baadhi yake ni ya kinadharia kwenu, lakini kwa kawaida kuna baadhi ya udhihirisho wa wapinga Kristo ambao mnaweza kulinganisha zaidi au kidogo na maisha halisi—kila mtu lazima apitie hilo kwa njia hii. Hali ya kawaida kwa watu ni kwamba haijalishi wanaonekana kuelewa vizuri kiasi gani wanaposikiliza mahubiri, wanaelewa tu kinadharia na kwa upande wa mafundisho, na hawana maarifa ya ukweli. Ni wakati upi ndio mtu anaweza kuuelewa ukweli? Ni pale tu anapokuwa amepitia mambo haya ndipo anaweza kuwa na maarifa ya vitendo. Bila kupitia hali halisi, hakuna anayeweza kupata maarifa. Na kwa hivyo, tulipokuwa tukishiriki juu ya mada ya wapinga Kristo leo, ilikuwa muhimu kufanya mapitio ya haraka na kuwapa kumbusho rahisi. Baada ya hili, bila kujali kama tulishiriki kuhusu majukumu ya viongozi na wafanyakazi au udhihirisho mbalimbali wa viongozi wa uwongo, angalau haingekuwa tupu kwenu, basi. Hata hivyo, bado mnahitaji kujionea wenyewe udhihirisho mbalimbali wa wapinga Kristo. Watu wengine husema, “Ikiwa Mungu hatapanga watu, matukio, na vitu halisi, tunaweza kupata wapi fursa ya kuona? Hatuwezi kuwatafuta wapinga Kristo sisi wenyewe, sivyo?” Hamhitaji kuwatafuta. Suluhisho rahisi zaidi ni kwamba mnapokutana na wapinga Kristo, jaribuni kadiri ya uwezo wenu kuwalinganisha na maneno ya Mungu. Linganisheni ufunuo wao wa nje, kauli, matendo, na tabia, pamoja na mawazo na mitazamo yao, na hata njia yao ya kujiendesha na kushughulika na ulimwengu, mtindo wao wa maisha, na kadhalika—yaani, walinganisheni na dhihirisho kumi na tano za wapinga Kristo ambazo zimejadiliwa. Walinganisheni wengi wao kadiri mwezavyo. Hivi ndivyo ufahamu wa watu ulivyo: Hawawezi kukumbuka mengi kutoka kwa kumbukumbu kwa sababu kumbukumbu ya mwanadamu ni finyu. Watu wanaweza kuzungumza kwa ufasaha juu ya mambo ambayo wameyapata kwa kweli kupitia uzoefu wa moja kwa moja. Haijalishi wanasema mengi kiasi gani, haitegemei kumbukumbu bali uzoefu na kile ambacho wamepitia. Mambo haya waliyojifunza yako karibu zaidi na ukweli na kile ambacho ni kweli kihalisi—haya ni mambo ambayo watu wamevuna kupitia uzoefu. Kando na hayo, mambo yanayopatana na mawazo na dhana za kibinadamu na mambo ambayo ni ya msingi wa maarifa hayapatani na ukweli, haijalishi yamechukua nafasi kubwa akilini mwako kwa miaka mingapi baada ya kuingia mara ya kwanza. Unapouelewa ukweli kwa hakika, mambo haya yataondolewa na kutupiliwa mbali. Hata hivyo, mambo yale yaliyo karibu na ukweli na yanayopatana na ukweli, ambayo umeyavuna kupitia uzoefu, ndiyo yenye thamani. Bila kujali kama mmeelewa kikamilifu maswali Niliyowauliza leo, hakika kuna sehemu ya mada ya kuwatambua wapinga Kristo ambayo mnaweza kuielewa, kwa sababu nyote mmepitia upotoshaji na usumbufu fulani kutoka kwa wapinga Kristo. Hili limewapa utambuzi kiasi, na mnapokutana na wapinga Kristo wakitenda maovu na kusumbua kazi ya kanisa, ukweli huu unaweza kuanza kufanya kazi ndani yenu. Maneno haya huanza kufanya kazi tu mnapokutana na mazingira halisi. Ikiwa hujapitia upotoshaji wa wapinga Kristo na unawazia tu matendo yao akilini mwako, hili halina maana. Haijalishi mawazo yako ni mazuri kiasi gani, haitamaanisha kwamba utaweza kuwatambua. Ni wakati tu wa kukabili mazingira halisi ndipo watu huwa na mwitikio kiasili, wakitumia mawazo na mitazamo yao wenyewe, baadhi ya nadharia walizojifunza, na baadhi ya mafundisho, mbinu, na njia walizojifunza, ili kukabiliana na kushughulikia mambo haya, na hatimaye kufanya chaguzi mbalimbali. Lakini kabla ya watu kukumbana na hali hizi, tayari ni vizuri sana ikiwa wana ufahamu ulio wazi na taswira iliyo wazi ya nadharia mbalimbali. Watu wengine husema, “Kuna umuhimu gani Wewe kusema mengi kabla hatujakutana na wapinga Kristo?” Kuna umuhimu. Je, maneno yanayowafichua wapinga Kristo hayajachapishwa katika kitabu? Je, maneno hayo ni kitu ambacho mnaweza kupitia kikamilifu na kukiona waziwazi kwa siku moja au mbili? La. Kusudi la kuyachapisha katika kitabu hicho ni kuwaokoa ninyi na kuwaruhusu myasome maneno haya mara kwa mara, na kuuelewa ukweli huu, na pia kusoma maneno ya Mungu na kupokea ugavi wa uzima mnapokutana na hali mbalimbali katika siku zijazo—iwe ni tukio la mpinga Kristo, matatizo katika kubadilisha tabia yako mwenyewe, au kitu kingine chochote. Maneno ya Mungu katika kitabu hiki ndiyo chanzo cha wewe kupitia na kushughulikia mambo haya na kuingia katika vipengele hivi vya ukweli. Kiasi unachoweza kuelewa unaposikiliza mahubiri hakiwakilishi kiasi cha uhalisi ulio nao. Ikiwa huwezi kufumbua au kukumbuka kitu kwa wakati mmoja, haimaanishi hutakipitia kamwe au hutafikia kukielewa kamwe katika siku zijazo. Kwa muhtasari, ni lazima muelewe kwamba ni mambo ambayo watu hupata kupitia uzoefu tu na kuyafahamu kulingana na maneno ya Mungu ndiyo yanayohusiana na ukweli. Mambo ambayo watu hukumbuka na mambo wanayoyaelewa akilini mwao mara nyingi hayahusiani na ukweli; ni ya kimafundisho tu. Ni mambo gani ndiyo yaliyo muhimu zaidi linapokuja suala la ukweli? Mambo muhimu zaidi ni uzoefu na kuingia. Kwa kipengele chochote cha ukweli, watu wanapokipitia kihalisi, mavuno yao ya mwisho ni matunda ya ukweli na njia ya wao kuokoka. Kwa hivyo, kutokumbuka si tatizo.

Kama Ningeanza kujadili mada kuu moja kwa moja mwanzoni mwa mkutano, je, mngeweza kuitikia kwa wakati kweli? Kwa hivyo, ilinibidi Nitumie mbinu fulani, na kwanza kuwauliza, “Je, mnakumbuka tofauti kati ya watu wenye kiini cha wapinga Kristo na watu wenye tabia ya wapinga Kristo?” Kusudi Langu la kuuliza swali hili kwanza halikuwa kuwaacha mkiwa mmepigwa na butwaa au kuwaanika, bali ili kuwapa kumbusho. Kisha, tulifanya mapitio, na baadhi ya watu wakakumbuka polepole: “Tumeshiriki hapo awali kuhusu jinsi wapinga Kristo wanavyouchukulia ukweli, na jinsi ubinadamu wa wapinga Kristo ulivyo.” Baadhi ya maudhui kuhusu wapinga Kristo tayari yameacha athari ya kina kwenu; maudhui haya yanasubiri kutumiwa na wewe unapopitia mambo kama hayo, ili yawe mwongozo na mwelekeo kwa ajili ya utendaji wako. Lakini kuna maudhui mengi zaidi ambayo hukupata athari yoyote kwayo baada ya kuyasikia kwa mara ya kwanza. Maudhui haya pia yanahitaji kupitiwa. Unapopitia uzoefu huu na kisha kula na kunywa, na kuomba kwa kusoma maneno haya, utapata hata zaidi. Iwe ni maudhui ambayo una athari kwayo au la, baada ya kupitia mambo haya, yote yatachanganyika pamoja. Mafundisho uliyoyakumbuka yatakuwa uelewa wako wa vitendo na mavuno yako baada ya kuyapitia. Kuhusu maudhui ambayo hukupata athari yoyote kwayo, baada ya kuyapitia mara moja, unaweza kupata athari kiasi, lakini yatakuwa tu maarifa ya kihisia. Maarifa haya ya kihisia yanaweza tu kubaki katika kiwango cha mafundisho. Yanasubiri wewe upitie mambo kama hayo tena, na katika hatua hiyo yatakuongoza, kukupa mwelekeo, na kukupa njia ya utendaji. Kupitia maneno ya Mungu na kupitia ukweli ni mchakato wa aina hii. Je, ni aibu kwamba hamkujua jinsi ya kujibu swali Nililouliza? Si aibu. Mkininiuliza Mimi swali bila kutarajia, Mimi pia itanibidi nilitafakari papo hapo, Nikizingatia swali linamaanisha nini na linahusisha vipengele vipi vya ukweli. Ubongo na akili ya mwanadamu hufanya kazi hivi—vinahitaji muda wa kujibu. Hata kama ni kitu unachokifahamu sana, ikiwa hujakutana nacho kwa miaka mingi, bado utahitaji muda wa kuitikia unapokutana nacho tena ghafla. Haijalishi umepitia kitu kwa kina kiasi gani, ukikutana nacho tena baada ya siku nyingi au miaka mingi, bado utahitaji muda wa kujibu—isitoshe, uelewa wenu wa mada ya wapinga Kristo uko tu katika kiwango cha maneno na mafundisho, bado hamwezi çkulilinganisha na wapinga Kristo mnaokutana nao katika maisha halisi, na inaweza kusemwa kwamba kimsingi bado hamwezi kuwatambua wapinga Kristo. Kwa hivyo, ukweli huu unawasubiri ninyi muupitie kivitendo—hapo ndipo mnaweza kuthibitisha uhalisi na usahihi wa maneno ya Mungu. Kwa mfano, hapo awali tulishiriki kwamba wapinga Kristo ni wasiotubu kwa uthabiti. Tuseme kwamba ulikariri hili na unasema, “Mungu alisema kwamba wapinga Kristo ni wasiotubu kwa uthabiti. Watamwasi Mungu na kupingana na Yeye hadi mwisho. Hawakubali ukweli na hawakubali kamwe kwamba maneno ya Mungu ni ukweli, bila kujali chochote. Wao wako kinyume na ukweli.” Ni kimafundisho tu kwamba unaelewa, unakubali, au una athari ya kauli hii; ni maarifa ya kihisia tu. Ndani kabisa ya moyo wako, unahisi kwamba kauli hii ni sahihi, lakini ni maneno gani mahususi ambayo wapinga Kristo husema, ni tabia zipi potovu wanazofichua, na ni asili gani inayowaongoza, na kadhalika, vinavyohusiana na kupatana na maneno ya Mungu yanayowafichua wapinga Kristo? Ni yapi kati ya hayo yanayoweza kuonyesha kwamba ufichuzi wa Mungu ni wa kweli? Hili linakuhitaji ukutane na mpinga Kristo ana kwa ana, au kusikia kutoka kwa mashahidi kuhusu matendo na maneno ya mpinga Kristo, na mwishowe, unagundua, “Maneno ya Mungu ni ya vitendo sana, ni sahihi kabisa. Mtu huyu ameainishwa kama mpinga Kristo mara kadhaa na pia ametimuliwa mara kadhaa. Ingawa bado hajafukuzwa au kuondolewa, udhihirisho na ufichuzi wake unaonyesha kwamba hakubali ukweli kabisa, hatubu kwa uthabiti, na sio tu kwamba ana tabia ya wapinga Kristo bali pia ana kiini cha asili cha wapinga Kristo—yeye ni mpinga Kristo hasa.” Na siku moja, mtu huyu anapofukuzwa, unathibitisha moyoni mwako: “Maneno ya Mungu ni sahihi sana! Watu wenye tabia ya wapinga Kristo wanaweza kubadilika, lakini wale wenye kiini cha wapinga Kristo hawatabadilika.” Maneno haya yanakita mizizi moyoni mwako. Siyo tu kumbukumbu au athari kiasi, wala si aina tu ya maarifa ya kihisia. Badala yake, unaelewa na kuyakubali maneno ya Mungu kwa undani: “Mpinga Kristo hatabadilika; atampinga Mungu hadi mwisho. Si ajabu Mungu hawaokoi; si ajabu Mungu hafanyi kazi kwa watu kama hao. Si ajabu kwamba kamwe hawana nuru au mwangaza wanapotekeleza wajibu wao na hawaonyeshi ukuaji wowote—wameazimia kufuata njia yao wenyewe. Huyu kweli ni mpinga Kristo!” Unapothibitisha usahihi wa maneno ya Mungu, unawaza moyoni mwako: “Maneno ya Mungu ni ukweli kwa hakika. Maneno haya ni sahihi. Amina!” Inamaanisha nini wewe unaposema Amina? Inamaanisha kwamba kupitia uzoefu wako, umefikia kuelewa kwamba maneno ya Mungu ndiyo kigezo cha kupima vitu vyote, kwamba maneno ya Mungu ni ukweli, na kwamba hata wakati enzi hii na binadamu hawa vitakapopita, maneno ya Mungu hayatapita. Kwa nini hayatapita? Kwa sababu haijalishi ni lini, kiini cha wapinga Kristo hakitabadilika kamwe, na maneno ya Mungu yanayofichua kiini cha wapinga Kristo hayatabadilika kamwe. Ingawa enzi hii itapita, ingawa wanadamu hawa potovu watapita, maneno haya ya Mungu daima yatakuwa ukweli wa mambo—hakuna anayeweza kulikana hili. Hili ndilo neno la Mungu! Unapohisi kwamba maneno ya Mungu yanalingana na kuhusiana na mambo ya hakika unayoyaona na kukutana nayo, na moyo wako unapata uthibitisho, na si tu hisia kwamba maneno ya Mungu lazima yawe sahihi au kwamba maneno ya Mungu hayana makosa, na badala yake umeona na umeyapitia wewe mwenyewe, basi kwa kawaida utasema Amina kwa maneno ya Mungu. Wakati huo, Nikiuliza tena, “Udhihirisho wa watu wenye kiini cha wapinga Kristo ni upi?” uelewa wako wa ndani utaonekana mara moja. Hutakuwa na athari tu, msemo uliokaririwa, au aina ya ufahamu au maarifa ya kihisia. Utasema mara moja, “Wapinga Kristo hawakubali ukweli kabisa na hawatubu kwa uthabiti!” Ingawa huenda kauli hii isiwe na muundo mwingi wa kimantiki, ingawa inasemwa ghafla, na watu hawataielewa mwanzoni, wewe unajua inamaanisha nini kwa sababu umeipitia na umeiona kwa macho yako mwenyewe. Wapinga Kristo ni vitu viovu namna hiyo—hawatatubu kamwe. Maneno haya yanahitaji kupitiwa; yeyote asiyeyapitia hatapata chochote.

